ICaztiu Mic igim 


I)va stola 


Tu 


UUU UNICAVETTUJUKU 


Prije razmatranja 


Oče svjetlosti, pravo svjet- 
lo dolazi samo od tebe. Učini 
me sposobnim da ga primim 
i da me ono svega  prožme. 
Daj da tebe upoznam, tebe 
ljubim i u tvojoj ljubavi bu- 
dem sretan. Po Kristu neka 
tako bude! 


Ii: Duše mudrosti, vodi me 
k mojem usavršenju kako si 
ga ti u meni zamislio. Ti _ u 
mojem duhu svjedočiš da sam 
Božje dijete. Daj da u sebi 
osjećam bogatstvo Božje mi- 
losti i da me to ispuni pra- 
vom duhovnom radošću. Daj 
mi duboko spoznanje Boga da 
uza nj prianjam svim srcem 
i da s njim postanem u Kri- 
stu jedan duh. Amen. 


Poslije razmatranja 


Zahvaljujem ti, Oče, na svim 
tvojim darovima. Molim te: 
svojim poticajima prethodi sve 
moje djelovanje i prati ga 
svojom pomoću. Kao što sam 
s tobom započeo tako da po 
Kristu s tobom i sve završim. 


Ili: Gospodine, ognjem svo- 
ga Duha prožmi moje bubre- 
ge i moje srce da ti čista tije- 
la služim i čistim se srcem te- 
bi dopadnem. Po Kristu Go- 
spodinu našemu, Amen. 


UPUTA 


Prije čitanja Biblije moli, 
možda onako kako je na dru- 
goj strani. Zatim 


1. Uzmi i čitaj biblijski 
odlomak, 

polagano i pomnjivo prođi či- 
tav tekst. Nastoj uočiti izreku 
koja kao Božja riječ tebi naj- 
više govori. 


2. Razmisli i razmotri 


biblijski tekst uz pomoć ovih 
razmišljanja. Zadrži u srcu i 
prisvoji ono što se tebe po- 
sebno tiče. 


3. Govori s Bogom 


o onome što ti je ušlo u srce. 
Nastoj se s njim porazgovoriti 
svojim mislima, srdačno kao 
prijatelj sa svojim prijateljem. 


4. Oipočini u Bogu 
pomišljajući na svoj život i 
na svoje duhovne potrebe. Sve 
u poniznosti, odanosti i kla- 
njanju — onako kako te po- 
takne ljubav. 


5. Idi i radi 
uzevši sa sobom Božju riječ 
koju ti je Gospodin posebno 
položio u srce. Pretvori je _ u 
djelo uvijek i posvuda. Tada 
će ona usrećiti tvoj život koji 
će biti sve više sjedinjen s 
Bogom. 

Zaključi molitvom, možda 
onakvom kakva je na drugoj 
strani. 


e 

PREDGOVOR 


Velik je dar suvremene liturgijske obnove što, prema 
odredbama II vat. sabora (B 24, 51, 92a), uvodi u bogoslužje 
mnogo bogatije čitanje Svetoga pisma. Iskustvo, ipak, poka- 
zuje da Božju riječ nije dosta pročitati ili čuti, nego se o njoj 
mora i razmišljati i tako se od nje hraniti. Samo onda će od 
zdrava zrnja postati tečan i hranjiv kruh. Uloga je propo- 
vjednika da to svake nedjelje i blagdana olakša svim vjer- 
nicima dobre volje. »Opće uređenje Rimskog misala« (42) 
preporučuje kratku homiliju i za dane kroz tjedan, »kad 
narod dolazi u crkvu u većem broju«. Stoga se ovim razmi- 
šljanjima, na želju i molbu mnogih, htjelo doći ususret onima 
koji ih budu voljni uzimati u ruke i njima se služiti dok ne 
dobijemo nešto bolje. Prije nego su zapisane, ove su misli 
bile djelomično iznašane jednoj župskoj zajednici koja ih je 
pratila sa zanimanjem. 

Još se više željelo pružiti za svaki dan neku misao iz 
Biblije i liturgije duhovnim osobama — a to nisu samo sve- 
ćenici, redovnici i redovnice — koje se svaki dan nastoje 
sabrati i provesti barem malo vremena u umnoj molitvi kako 
bi duhovno sazrijevale i napredovale. Tko razmatranjem bolje 
upozna nova misna čitanja, uvidjet će koliko je sretan onaj 
koji smije svakog dana slaviti spomen-čin našega Gospodina. 
A to smijemo svi. Na taj se način svatko može neprestano 
hraniti sa dva stola koja je Božja ljubav priredila u svetištu 
svake crkve. II vat. sabor (O 21) uči: »Crkva je uvijek častila 
božanska Pisma slično kao i samo Gospodinovo tijelo, budući 
da, osobito u svetoj liturgiji, ne prestaje uzimati i vjernicima 
pružati kruh života tako sa stola riječi Božje kako sa stola 
tijela Kristova«. 

Poznato je da novi misni Lekcionar ima svake nedjelje 
Posebna čitanja za tri godine (A, B, C), a za dane u tjednu 
»kroz godinu« za dvije (I, II). U liturgijskoj godini 1970-71, 
koja počinje I adventskom nedjeljom 29. XI, na redu je god. 
C s pretežno Lukinim Evanđeljem za nedjelje, a god. I za 
dane kroz tjedan. Tko pažljivo pregleda Sadržaj knjige, lako 

će se snaći u redoslijedu ovih razmišljanja i uvidjeti što spada 
na koji dan. Na kraju se nalaze svetački blagdani koji imaju 
vlastita misna čitanja i tada se može razmatrati po njima. 
Svako čitanje ima naslov kao misao vodilju, točno prema slu- 
žbenom latinskom izdanju »Ordo lectionum missae« (1969). 

Posebno je važno da nitko ova razmišljanja ne čita a da 
nije prije pomnjivo pročitao određeni biblijski tekst, koji je 
naznačen ispred svakog dijela razmišljanja, i da ga svakako 
ima pred očima za vrijeme osobnog razmatranja. Stoga se u 
ovim razmišljanjima redovito ne navode biblijske riječi doti- 
čnog odlomka, a bez njih sve ljudske riječi vise u zraku. 
Dakle, ovdje zapisane ili tuđe citirane misli ni u kojem slu- 
čaju ne žele niti smiju nadomjestiti biblijski tekst, nego samo 
u nj uvesti i poslužiti kao odskočna daska za zalet u bogati 
biblijski svijet kako nam ga otkriva liturgija. Zbog lakšeg 
snalaženja manje upućenih, uz svako se misno čitanje i pri- 
pjevni psalam (p. p.) nalazi u zagradama strana gdje je taj 
tekst u zagrebačkoj Bibliji (1968). 

Razmišljanja su namjerice pisana stilom koji traži osobno 
zalaganje svakog čitaoca, a ne da budu lagano »duhovno 
štivo«. Stoga neka se naglas ne čitaju ni u jednoj zajednici. 
Svatko treba za sebe i na svoj način domisliti ono što ovdje 
nije dorečeno nego ostavljeno svakome da sam traži u biblij- 
skom tekstu i primijeni na sebe. Uostalom, već bi bilo vrijeme 
da svaka zajednica smatra svoje članove i članice toliko zre- 
lima # duhovno samostalnima da se razmatranje ne obavlja 
naglas za više njih. 

Nije bilo moguće u kratkom vremenu, koje je bilo na 
raspolaganju s obzirom na želju mnogih da knjiga izađe za 
došašće 1970, i na ograničenom prostoru -— predviđena su 
četiri sveska, ali se radi o razmišljanjima skoro uz cijelu 
Bibliju — potanje ulaziti u egzegezu svakoga liturgijskog 
teksta. Za neke je odlomke to i objektivno vrlo teško, jer 
se o njima još mnogo istražuje i raspravlja među stručnja- 
cima. Svakako se u tom pogledu nastojalo na više mjesta 
upozoriti kojim putovima ide suvremena katolička egzegeza 
da se starije osobe ne čude kad nešto o tome čuju na način 
kako se prije nije govorilo. Glavna je briga bila ukazati, 
koliko je to bilo moguće, na liturgijsko značenje biblijskih 
tekstova i na njihovu povezanost s bogoslužjem dotičnog dana. 
To je priređivaču bilo najdraže, ali i najteže, jer su nova 
misna čitanja tek uvedena pa je na raspolaganju vrlo malo 
sigurnih podataka koji su potrebni za shvaćanje veze između 
Biblije i liturgije svakog dana. U biblijski se i liturgijski 
svijet nastojalo prodrijeti najviše uz pomoć tumačenja svetih 

otaca i osvjedočenih crkvenih pisaca. Priređivač samo žali da 
nije mogao više iznijeti iz te bogate riznice. Kod težih su bi- 
blijskih tekstova razmišljanja redovito duža, a kod poznatih 
i lakših kraća. 

Ova razmišljanja nastoje istraživati u prvom redu lite- 
rarni smisao biblijskih tekstova — za koji svatko treba naj- 
prije pročitati barem »Uvode i napomene« naših stručnjaka 
na kraju zagrebačke Biblije. Poznato je da liturgija voli pri- 
mjenjivati i alegorijski smisao Sv. pisma — o kojemu vidi: 
Hilarije, Rasprava o starozavjetnim otajstvima, Zadar 1969. 
— pa se ove stranice tu i tamo osvrću i na taj smisao. Naj- 
više se pažnje posvetilo izv. duhovnom smislu biblijskih tek- 
stova o kojemu piše Pio XII u svojoj enciklici o Sv. pismu: 
»Bog je ono što se u SZ-u dogodilo ili je ondje bilo rečeno 
veoma mudro preodredio i rasporedio tako da prošli događaji 
duhovnim načinom nagoviještaju ono što se imalo dogoditi 
u NZ-u, savezu milosti. Egzegela prema tome mora otkriti i 
razložiti vlastito ili tzv. literarno značenje riječi za kojim je 
pisac išao te ga izrazio, a tako onda i duhovno značenje, ako 
je samo pravilno utvrđeno da je to značenje doista od Boga 
dano. Jer jedino je Bog mogao ovakvo duhovno značenje i 
znati i nama objaviti. Takvo nam tumačenje u sv. evanđeljima 
pokazuje i o njemu nas poučava sam božanski Spasitelj. Pri- 
znaju ga, po uzoru na Učitelja, u svojim govorima i spisima 
također apostoli. Pokazuje ga neprekidno od Crkve predana 
nauka. Očituje ga napokon i prastara uporaba liturgije prema 
poznatom načelu: Zakon moljenja je zakon vjerovanja. Ovaj 
dakle duhovni smisao, koji je Bog htio i preodredio, neka 
katolički egzegeti otkrivaju i izlažu onom brižljivošću .kako 
to zahtijeva dostojanstvo Božje riječi« (»Divino afflante Spi- 
ritu« od 30. IX 1943, Zagreb 1968, 18). Dakle, ne samo ono 
što se dogodilo ili što je rečeno, nego za duhovni je smisao 
važno ono što je Bog nama po svetom piscu htio poručiti, jer 
Sv. pismo je Božja poruka svim ljudima. 

Budući da se u Bibliji neke misli i izrazi više puta i 
često ponavljaju, nije se moglo izbjeći da se to ne odrazi i u 
ovim razmišljanjima. Tko voli i cijeni ovakvo štivo, tome će 
se zapravo radovati, jer se predmet osvjetljuje s raznih strana 
i vidova. U svakom se slučaju može okoristiti prema načelu 
starih koje u svojem dugom životu često ponavlja nadbiskup 
M. Pušić: »Repetita iuvant — ponovljeno pomaže«. Tko pak 
želi predmet ovdje donesenih razmišljanja, za sebe ili za 
druge, produbiti i još više razraditi, naći će obilatu pomoć 
u drugim usput navedenim ili spomenutim mjestima Sv. Pi- 
sma, u »Rječniku biblijske teologije« (RBT), Zagreb 1969, pod 

natuknicom koja je označena i pod drugima koje su s njom 
u vezi. Činilo se korisnim također upozoriti barem tu i tamo 
na neka mjesta iz najvažnijih dokumenata II vat. sabora koji 
želi obnoviti cijelu Crkvu i u njoj svaku pojedinu dušu. 
Priređivač se ovih razmišljanja i ovim putem zahvaljuje 
0. Juri dr Radiću, rektoru VBŠ u Makarskoj, o. Gabrijelu 
Jurišiću, direktoru franjevačke gimnazije u Sinju, i proj. 
Radovanu Grkcu, glavnom uredniku H.K.D. sv. Čirila i Me- 
toda u Zagrebu, koji su pregledali rukopis i štošta ispravili. 
Unatoč tome, sadržaj i stil knjige ima dosta nesavršenosti, 
jer je ovaj posao moralo obaviti više ljudi i u više vremena. 
Učinilo se što se moglo, a priređivač se preporuča u spomen 
kod molitve kao što se sam za vrijeme pisanja sjećao i sjeća 
čitatelja ovih stranica. I veliki se Pavao bojao (1 Kor 9, 27) 
da ne bude odbačen dok drugima propovijeda. Stariji će opa- 
ziti da ova razmišljanja nastavljaju u nekom smislu svoje- 
dobnu trilogiju: Moja misa, Moj Misal i Moj Časoslov, koju 
neki još traže. I zaista se željelo prijateljima Biblije i liturgije 
ponovno pružiti sličan priručnik prema sadašnjem stanju litur- 
gijske obnove, koja bi samom izmjenom nekih obreda i obra- 
zaca malo koristila Crkvi i dušama. Najvažnije je ono što II 
vat. sabor (B 48) stavlja na srce svima i što se nastojalo imati 
pred očima kod priređivanja ovih razmišljanja: da vjernici 
»prikazujući neokaljanu žrtvu nauče prinositi sami sebe, pa 
da po Kristu posredniku iz dana u dan usavršavaju jedinstvo 
s Bogom i među sobom, da napokon Bog bude sve u svemu«. 

UVOD U LITURGIJSKU GODINU 


Bog je čovjeku početak i svrha. Onome koji vjeruje evan- 
đelju Isus Krist je »put, istina i život« (Iv 14, 6), »put kojim 
se ide i cilj kojemu se dolazi« (Augustin). Krist je među nama 
sa svojom riječi i s našom liturgijom. One nam posvećuju sve 
dane, tjedne, godine i čitav naš život na zemlji. Po njima nam 
se daje otajstveno ono što ćemo u vječnosti uživati otkriveno. 
»U sadašnjem životu imamo samo ovu Božju blagodat: da 
jedemo njegovo tijelo i pijemo njegovu krv ne samo u Euha- 
ristiji nego i u čitanju Pisama« (Jeronim, PL 23, 1092). Jedno 
i drugo, Božja riječ i Božje tijelo, sadrži najveće blago Crkve 
koje u nama sve više raste i postaje plodonosno. 

Naše liturgijsko putovanje iz godine u godinu ide preko 
vrhunaca naših blagdana i nedjelja. Sveti nas dani u pona- 
vljanim krugovima kao u spirali sve više dižu uvis, Slični smo 
stablu koje svake godine, sokom iz zemlje i suncem s neba, 
u svome rastu stekne novi »god« koji označuje novo lišće, 
cvijeće i plodove. Krist nam, kao trs lozama, pruža svoj 
božanski život, a nebesko Sunce svojom riječju svjetlost i 
toplinu. Toliko ćemo krepostima oko sebe širiti miomiris, 
toliko plodova domijeti za vječnost koliko se damo voditi od 
Božje riječi i koliko se otvorimo Kristovu životu. 

Po Kristu, s Kristom i u Kristu — po svojem Posredniku, 
Bratu i Glavi — slavimo u Crkvi trojednoga Boga riječima 
koje je Duh nadahnuo i koje neprestano oživljava i čini živo- 
tvornima. U Euharistiji imamo žrtvu i hranu kojom se mi 
prikazujemo i krijepimco da svoje dane možemo neprestano 
provoditi u zahvalnosti. Poučeni kako treba i oživljavani bo- 
žanskim otajstvima svakog dana pjevamo: »Blagoslovljen Go- 
spodin Bog Izraelov, jer je pohodio i otkupio narod svoj!« 
(Lk 1, 68). 

Dva su dakle glavna djela koja je Sin Božji izveo na 
zemlji zauvijek i koja se stoga neprestano nastavljaju, pona- 
vljaju i na nas primjenjuju: pohodio nas je i otkupio. Ne 
treba se mučiti pitanjem, ima li Boga i tko je Bog. Važnije 
je znati: Bog je po svojem Sinu pohodio svoj narod, objavio 
nam se, udario svoj šator i nastanio se među nama da bude 
i ostane uvijek naš. Božićni nam krug liturgijske godine uvi- 
jek iznova predočuje i posadašnjuje to Božje djelo. A Sin je 
došao na zemlju da nas pomiri s Ocem, da nas otkupi svojom 
smrću, uskrsnućem, uzašašćem, slanjem Duha Svetoga i dru- 
gim svojim dolaskom na kraju vijeka. Sve nam to uskrsni 
krug uvijek iznova pruža i Kristovo djelo čini našim. Tako iz 
kruga u krug, iz godine u godinu do vječnog Dama. 

I NEDJELJA DOŠAŠĆA 


GOD. A 


s 


1. č. Iz 2, 1-5: Gospodin okuplja sve narode. u vječni mir 
Božjega kraljevstva. (str. 710) 


P. p. 121, 1-2. 3-4a. (4b-5. 6-7). 8-9 (str. 570) 
P: Obradovah se kad mi rekoše: »Hajdemo u dom Gospodnji !« 


Evanđelje je redovito najvažnije liturgijsko čitanje sva- 
koga dana. U njemu sa stola Božje riječi čujemo Isusa i o 
Isusu kojega zatim na oltaru prikazujemo i s oltara primamo. 
U svečanoj misi knjigu evanđelja đakon nosi nekoliko uzdig- 
nutim rukama i polaže na oltar, a na ambon se s evanđeljem 
ide u pratnji tamjana i svijeća, Kod čitanja se evanđelja uvi- 
jek stoji s poštovanjem. Đakon ili misnik pozdravlja vjernike 
koji na početku i na svršetku slave Gospodina kao da je pri- 
sutan, jer ne govorimo općenito »Bogu hvala« nego »Slava 
tebi, Kriste«. U znak maše odanosti misnik ili đakon poljubi 
knjigu iz koje nam je govorio sam Krist. Sve nas to potiče 
da svakoga dana najveću pažnju posvetimo misnom evanđelju 
koje će zaokupiti našu maštu za vrijeme bogoslužja i preko 
dana nas po mogućnosti što više podsjećati na misao vodilju 
liturgijskog slavljenja. 

Prema predgovoru Misnog lekcionara (11) evanđelje se 
prve nedjelje došašća odnosi na Gospodnji dolazak na svršetku 
vremena. Nije teško zamisliti, što su prikazali mnogi slikari, 
kako će Krist doći u slavi. Međutim, stvarnost će biti neizre- 
civo veličanstvenija. Crkvi je na srcu da nas na taj završni 
prizor ljudske povijesti pripravi predigrom koja za svakoga 
od nas traje do smrti. Dakle, čitav svoj život i svaki njegov 
dan moramo gledati u tom svjetlu. Sva druga misna čitanja, 
pjesme i molitve žele nam pomoći da se kao pojedinci i zajed- 
nica uključimo u adventsko raspoloženje Gospodnjega dola- 
ska. U obnovljenoj se misnoj liturgiji i Božji narod javlja 
tom mišlju (P). Nastojmo da nam ona bude prisna. 

Prorok će nas Izaija dobrim dijelom pratiti kroz cijelo 
došašće. Već početak njegove knjige pokazuje da to nije 
jedinstvena knjiga nego da je sastavljena od raznih napovijedi 
i opomena toga proroka i njegove škole. Današnji su retci isti 
kao u Mih 4, 1-4, a slikaju Gospodnju goru i na njoj Božju 
kuću (RBT, Sion gora, kuća, hram). Prorokovo je viđenje vrlo 
uzvišeno i s obzirom na sveopće sudjelovanje svih naroda u 
hodočašću prema Jeruzalemu i s obzirom na konačno sretno 
stanje koje će svima donijeti ta hodočasnička veza s izabra- 

nim narodom. Za nas je ta Božja kuća Crkva koju Krist 
uspoređuje se zgradom i kućom (Mt 16, 18; Lk 14, 23). U taj 
svoj dom, u svoje kraljevstvo na zemlji Gospodin želi okupiti 
sve ljude, sve narode. Što se mije dogodilo s jeruzalemskim 
hramom — zbog nedostojnosti njegovih službenika i nevjer- 
nosti većine izabranog naroda — to se treba zbiti u Božjoj 
Crkvi. Po njezinoj misionarskoj djelatnosti i po svijetlom 
primjeru njenih članova k njoj će se stjecati svi narodi koji 
će jedni druge poticati: »Uziđimo na goru Gospodnju, pođimo 
u njegov dom!« Imaju i zašto doći: Crkva sve uči kojim se 
putem ide k Bogu. Njoj je povjeren Zakon i riječ Gospodnja. 
Zakon u starokršćanskom smislu znači vjeroispovijest uopće 
(lex christiana — kršćanska vjera), vjerozakon. Ispovijedanje 
je vjere plod slušanja i primanja Božje riječi. Kako je prima 
dio Božjeg puka koji je povjeren mojoj brizi? Imam li barem 
elitu kojoj Božju riječ naviještam riječju i primjerom? Kako 
ja sam poštujem Božju riječ, koliko je asimiliram u svom 
životu? 

Za današnji dolazak u crkvu k prvoj adventskoj misi, 
gdje nam 1. čitanje predstavlja Crkvu kao Božji grad i kra- 
ljevstvo, mije se za naš odgovor mogao odabrati prikladniji 
pripj. psalam od 121. Samo ga učinimo svojom pjesmom u 
svojoj crkvi! Neka on bude znak našega života i poticaj na 
još veću međusobnu slogu i ljubav. Ako mala crkvena zajed- 
nica — kojoj pripadam i za koju sam suodgovoran — nije 
grad u jedno saliveni, nisam li ja uzrok ili barem povod koje 
nesuglasice? Ako zaista sve ljude smatram braćom, neće mi 
biti teško svakome reći: »Mir tebi!« 


2. č. Rim 13, 11-14: Naše je spasenje blizu. (str. 136) 


Dok se 1. čitanje u nedjeljnim misama, redovito uzeto 
iz SZ-a, većinom odnosi na evanđelje, čitanja iz apostolskih 
spisa pružaju razne poticaje i savjete koji odgovaraju zna- 
čajkama dotičnog liturgijskog vremena. Odavna ta poslanica 
otvara liturgijsku godinu. Adventsko vrijeme, kao i raspolo- 
ženje kršćanina uopće, traži od nas da bdijemo. Novom po- 
četku zgodno odgovara poziv: »Već je čas da se probudite od 
sna!« To majka Crkva s apostolom budi svoju pospalu djecu. 
Današnji se odlomak nalazi pri kraju poslanice Rimljanima. 
Poslije temeljnih izlaganja o vjeri i o svetosti kršćana apostol 
im preporučuje ljubav prema zajednici pa i prema neprija- 
teljima, jer ljubav je srž svih zapovijedi, ljubav je ispunjeni 
zakon Božji. Tako postupaju kršćani koji znaju što je vrijeme 
i kolika mu je vrijednost: njim se dobiva vječnost, onakva 

kako provodimo vrijeme i svaki njegov trenutak na zemlji. 
Stoga treba bdjeti i iskoristiti svaki čas (RBT, vrijeme). Pre- 
ma apostolu Pavlu, za čovjeka je čitav život na zemlji kao 
noć, a dan je vječnost koja je svakome sve bliža i bliža. 
Kad smo prigrlili vjeru, po krštenju je spasenje prešlo na 
nas, ali konačno će nam spasenje doći i biti zauvijek naše tek 
kada nastupi vječnost. 

Svjetlo i tama, dan i noć, prema Pavlovu shvaćanju, obi- 
lježja su dobrih djela i grijeha. Hodati u svjetlu njemu znači 
živjeti pošteno i pristojno, bez bilo kojeg grijeha koji uvijek zna- 
či i redovito traži tamu. A jer noć-grijeh ima svoju moć, treba 
se na tom putu služiti oružjem svjetla, krepostima. Apostol 
će oružje duha potanko opisati drugdje (Ef 6, 10-17), ovdje 
mu je više pred očima simbol odjeće (RBT). Po njoj čovjek 
izvana izgleda kakav je redovito iznutra, stoga moramo sa 
sebe svući djela tame i obući se u Gospodina Isusa Krista. 
Dakle, tako se ponašati kako bi se na našem mjestu ponašao 
Krist, da svuda izgledamo kao u njegovoj odjeći, kao on. Ideal 
je vrlo visok i za njegovo ostvarenje treba upotrijebiti sve 
vrijeme na zemlji. Takav se moralni kršćanski zahtjev po- 
ostavlja na nas, jer esencijalno i egzistencijalno, dakle svim 
svojim bićem i životom, nalazimo se u Kristu Isusu. I da bi 
naše postupanje odgovaralo našem utjelovljenju u Krista, na- 
šem udioništvu u spasenju, Crkva nas uči da u odgovoru na 
čitanje molimo sa psalmistom: »Gospodine, daj nam svoje 
spasenje!« Onda će nam po Božjem milosrđu spasenje sa 
svim svojim sakramentalnim kanalima po Kristu i u Kristu 
biti sve bliže. Tome se unaprijed veselimo i pjevamo Kristov 
i svoj Aleluja. 


Ev. Mt 24, 37-44: Bdijte da budete pripravni! (str. 23) 


Zadnja je preporuka današnje poslanice glasila: Ne bri- 
nite se oko tjelesnoga da ugađate pohotama! Evanđeoska peri- 
kopa nastavlja istu misao osvrćući se na ljude koji su živjeli 
u Noinmo doba. Nažalost, tako mnogi žive u svim vremenima i, 
prema tome, tako će biti i kad dođe Sin čovječji. Ljudi jedu 
i piju, žene se i udavaju, jednom riječi, žive bezbrižno kao 
da će uvijek živjeti. Ako i misle na svršetak, u svojoj povr- 
šnosti zaključuju da život treba izrabiti dok je na raspola- 
ganju. Nimalo ne računaju da je život samo predigra i pri- 
prava za vječnost. Sve Božje opomene i pouke o ljestvici 
vrednota, sve ljudsko iskustvo o prolaznosti i ispraznosti svi- 
jeta i vijeka mnogih kao da se ne tiču. Stoga Gospodin 
zaključuje usporedbu s vremenom koje je prethodilo potopu: 

A da nisu ništa naslućivali, dođe potop i sve ih odnese. Tako 
će biti i za dolaska Sina čovječjega: pojedincu na smrti, svi- 
ma ljudima na svršetku vremena. Ispunit će se stara riječ: 
Možeš kako hoćeš, ali nećeš dokle hoćeš. 

Posebni i opći sud odlučit će o vječnoj sudbini svakoga 
čovjeka. Svaka svjesna odluka naše slobodne volje, bila u 
dobrom bila u zlom pravcu, naći će svoju jeku onkraj groba 
i ondje završiti kamo je bila usmjerena. Svatko će odgovarati 
za sebe. Povezanosti na zemlji, pa bile one ne znam koje 
vrsti, neće više ništa značiti. Isus to predočuje s dvije kratke 
slike iz običnog života. Dvojica rade u polju: jedan će se uzeti 
a drugi ostaviti. Dvije žene zajednički okreću kućni žrvanj: 
jedna će se uzeti a druga ostaviti. Neki tumači primjenjuju 
te usporedbe s obzirom na nenadanost smrti koja jednog uzi- 
ma bilo gdje ga nađe, a drugoga za taj put ostavlja. Kako 
zvuče riječi evanđelja, to je tumačenje mnaravnije, ali u vezi 
s cijelim tim Isusovim govorom kao da je prikladnije misliti 
na uzimanje u blaženu vječnost i na ostavljanje za — zna se 
kamo. U svakom je slučaju opomena na mjestu, pouka zaista 
sudbonosna, lučenje vječno. 

Isus ne može a da nam u svojoj ljubavi i brizi ne povuće 
jasan zaključak o tom našem nestalnom i pogibeljnom stanju. 
Zaključak je: Bdijte, jer ne znate u koji dan dolazi vaš Go- 
spodar kojemu ćete, htjeli ne htjeli, polagati račun! I opet se 
Gospodin služi usporedbom iz svakidašnjeg života: kad bi do- 
maćin znao u koji će sat noći doći lopov i kroz prokop mu se 
uvući u kuću, bdio bi i ne bi to dopustio. Toliko svatko ljubi 
i cijeni ono što je stekao za ovaj život. Kako sam ja budan 
za dobra djela, koliko cijenim i čuvam Božju milost? Jesam li 
sada spreman za smrt, za sud? 


GOD. B 


1. č. Iz 63, 16b-17; 64, 2b-7: O da razdreš nebesa i siđeš! 
(str. 758) 


P. p. 79, 2ac i 3b. 15-16. 18-19 (str. 531-2) 
P: Gospodine, Bože naš, obnovi nas! 
Razvedri lice svoje i spasi nas! 
Početak move liturgijske godine pruža nam zgodu da se 


Ponovno ispravno usmjerimo, da svoj život osmislimo, da sve 
Svoje sile uložimo u trud kako bismo postigli cilj. Nije dosta 

letjeti nego treba ići pravom putanjom. I kod najtočnijih le- 
tova astronauta više se puta ispravlja putanja kojom se oni 
kreću. Nema čovjeka na zemlji koji nije u neprestanoj opa- 
snosti da zastrani, ili točnije koji češće ne zastrani. Ivan 
XXIII u svojem duhovnom dnevniku često opominje sam sebe 
kako se ne smije bojati da se proglasi grješnikom. Nema gri- 
jeha koji svaki čovjek nije sposoban učiniti. Neće ga počiniti 
samo u koliko je toga svjestan i prema tome koliko se čuva 
i ispravlja, koliko u njemu dobno nadvlada zlo. Zimsko doba 
u prinodi i Gospodnji dolazak u milosti potiču nas na sabra- 
nost, na osvješćenje. 

Izaija, pun slika i slikovitih izraza, veli da svi lutamo i da 
nas sve oko nas razbacuje kao vjetar lišće. Dakle, treba nam 
cilj i naše neprestano usmjeravanje prema njemu. U tu nam 
je svrhu Otac i poslao svoga Sina da on bude naš put, naš 
predvodnik. Ako se starozavjetni pravednik mogao tužiti i ja- 
dikovati: »Gospodine, zašto mas puštaš da s tvojih putova 
lutamo?« — mi se ne možemo opravdavati da puta ne znamo, 
ili da ne znamo kako ćemo na putu ustrajati. I kad postanemo 
nečisti kao zamazana haljina, dobro znamo gdje možemo 
očistiti svoju savjest. Propali bismo samo kad bismo dopustili 
da nam srce tako otvrdne te više ne mari što Boga vrijeđa. 
Advenat je vrijeme kad se posebno uspješno može izmoliti 
da nam Gospodin pohiti u pomoć. Pred njim će se onda 
potresti i srušiti svačije brdo grijeh&, pa neka je ne znam 
kako veliko i čvrsto. A ne radi se samo o čišćenju duše. Kroz 
advenat molimo Otkupitelja da u naša srca siđe kao blaga 
rosa koja će pospješiti rast milosti i ljubavi. U SZ-u ni pra- 
vednici ne nazivlju Boga često ocem pa kad nam se danas 
pruža taj izraz, neka nam ga srce shvati i izreče u svoj nje- 
govoj prisnosti. Roditeljima dugujemo svoj tjelesni život sa 
svim mnaslijeđenim svojstvima. Bog našu dušu neprestano obli- 
kuje i usavršava. Samo se posve prepustimo svom nebeskom 
lončaru da našu glinu, našu narav čisti i mijesi kako on hoće, 
a ne kako mi hoćemo. Blažen onaj koji može reći da je djelo 
Božje milosti! 

Kad bi nam se i činilo da Bog sakriva svoje lice od nas, 
da smo mu zbog svojih grijeha i nevjernosti odurni, majka 
nas Crkva uči kako mu se približiti. S psalmistom možemo 
danas ispnositi da se Gospodin okrene k nama, da nam pokaže 
svoje vedro i milostivo lice pa da se tako spasimo zauvijek. 
Na naš će vapaj on pokazati svoju moć time da nam dođe u 
pomoć i da njegova snaga postane naša. Sve je ovisno od 
toga koliko smatramo svoju dušu i svoju zajednicu Božjim 
vinogradom koji je on nasađdio i koji on uzgaja. Svatko je 

od nas čovjek njegove desnice, djelo njegove moći i milosti. 
Odgajati se može samo onoga koji to hoće, koji surađuje. Ako 
je dosada bilo krzmanja i kolebanja, a možda i nevjernosti, 
neka zaključni redak psalma bude naša odluka i naša molitva. 


2. č. 1 Kor 1, 3-9: Očekujemo objavljenje Gospodina našega 
Isusa Krista (str. 140) 


Prema Misnom lekcionaru (Predgovor 11) za nedjelje do- 
čašća »čitanja apostola pružaju poticaje i navještaje koji odgo- 
varaju raznolikim obilježjima ovog vremena«. Za danas je 
uzet početak prve poslanice Korinćanima, jer se u njemu spo- 
minje očekivanje Kristova objavljenja i ujedno sadrži zgodne 
poticaje. Bibličari i liturgisti koji su sastavljali Misni lekcionar 
pridružili su se mišljenju cijele crkvene predaje koja je uvijek 
dvije Pavlove poslanice Korinćanima stavljala odmah iza po- 
slanice Rimljanima, najvažnije i najdublje od svih. Iz prve je 
poslanice Korinćanima uzeto čitanje na mnoge nedjelje »kroz 
godinu« (v. Tablicu II i III na početku Lekcionara) i još ba- 
rem četrdesetak puta. Biblicisti je drže najboljim literarnim 
sastavkom velikog Pavla. Odlikuje ge i mnoštvom predmeta 
o kojima raspravlja, a o svima pod jednim vidikom: pozvani 
smo u zajedništvo s Isusom Kristom. Osim tog izraza (r. 9) 
u malo se redaka današnjeg odlomka šest puta spominje Kri- 
sbovo ime. Vidi se koliko je Pavlov duh pun Krista i koliko 
ga želi priopćiti Korinćanima među kojima je propovijedao 
godinu i po. Koliko naši govori i pisma sadrže Krista i nje- 
gova duha? 

Ovo je zapravo druga Pavlova poslanica Korinćanima, jer 
jedna (v. 1 Kor 5, 9) nije doprla do nas. Ovu je napisao u 
Efezu oko Pashe god. 57. s namjerom da sredi neke nerede 
koji su nastali među korintskim kršćanima i da odgovori na 
neka njihova pitanja. Crkvena je zajednica ondje živjela u 
vrlo teškim prilikama. Veliki je trgovački grad imao dvije 
luke jer se nalazio između dva mora, a s trgovačkim je i 
lučkim životom redovito povezan razvrat. Prije nego će Pavao 
Korinćane opominjati i koriti, na početku ih hvali. Ne samo 
da im želi od Boga milost i mir nego ističe da su već bogati 
Božjim milostima i posebnim darovima, karizmama, od kojih 
izričito spominje dar govora i spoznanja (r. 5). Mnogo više 
još mogu očekivati kad se Gospodin pojavi u svojoj slavi — 
samo ako se nađu besprijekorni u onaj odlučni dan. On se 
bada da će im Bog dati milost ustrajnosti do kraja jer Bog je 
Vjeran. Isto vrijedi za sve nas, naročito u ovo doba došašća. 
Kad nam je Bog dao svoga Sina u tolikoj mjeri da je posve 

naš, da s njime tvorimo jednu samu zajednicu, jedno otaj- 
stveno tijelo, kojemu je on glava a mi udovi, što nam onda 
neće dati? 

Na nama je da sve smatramo kao Božji dar kojim nam 
on iskazuje svoje milosrđe za koje trebamo moliti. Uz Aleluja 
je redak kao u god. A i njim u Boga pitamo da nam pruži 
svoje spasenje. Ono nam je već darovano, ali našom surad- 
njom mora postati posve naše i neotuđivo naše. 


Ev. Mk 13, 33-37: Bdijte, jer ne znate kad će se domaćin 
vratiti (str. 42) 


»U sinoptičkim je Evanđeljima poticanje na budnost naj- 
važnija preporuka što je Isus upućuje svojim učenicima na 
kraju govora o posljednjim stvarima i o dolasku Sina čovje- 
čjega« (RBT 121). Prema svom običaju Spasitelj se i tu služi 
usporedbom liz života koju su nam evanđelisti donijeli u raz- 
nim inačicama. Gospodar velikog imanja prije odlaska na put 
povjeri upravu svoje kuće slugama i svakome od njih odredi 
posao koji će vršiti i za nj odgovarati. Kao glavnoga odgo- 
vornog slugu Marko spominje vratara. Njemu gospodar na- 
redi da bude budan i da pazi tko ulazi i izlazi, što se u kuću 
donosi i iz nje iznosi. Neki tumači čak u tom retku o vrataru 
vide posebnu usporedbu, uklopljenu u prvoj. Najvažnije je 
da domaćin nije slugama rekao kad se misli vratiti, dapače 
ih je upozorio da bi mogao doći iznenada. Značenje je jasno: 
Gospodar Crkve Isus otputovao je u nebo, odakle će se vratiti 
da pogleda kako smo izvršili povjereni zadatak. Razmak do 
svršetka svijeta, ili za pojedinca do kraja života, sliči noći na 
kraju koje će osvanuti vječni dan (v. 2. čitanje). Nitko ne zna 
koliko će trajati naš život i svijet. Gospodin je to razdoblje 
razdijelio, prema ondašnjem brojenju, na četiri noćne straže 
koje su se mijenjale svaka tri sata. Mi bismo kazali: oko 9 
i 12 sati u noći te oko 3 i 6 ujutro. Život i svijet može 
trajati malo i puno, koliko — to zna samo Bog. Jedno je 
sigurno: svršit će i svatko će za sebe odgovarati Gospodaru. 

U usporedbi o talentima (Mt 25, 14-30) Krist je jače na- 
glasio kako smo za života dužni surađivati s povjerenim ta- 
lentima. Ovdje traži isto iako na prvi pogled manje: da barem 
duhovno ne zaspimo, da budno pazimo na sebe. To se možda 
može još više konkretizirati slikom iz suvremenog života: u 
autobusu mogu svi mirno spavati samo ne vozač, inače... Sli- 
čno i na lađi kormilar. Počinje zima kad se biljke i mnoge 
životinje spremaju na zimski san. I u čovjeku te oko njega 

zimi je mnogo toga drukčije, samo savjest mora neprestano 
bdjeti: ona je volan i kormilo svih naših misli, riječi i djela. 
Sada smo u svakoj misi stavljeni pred ogledalo duše da 
savjest odgovara i za propuste. Pospalost u svakom slučaju 
donosi mnogo štete, a možda i propast. 

To se evanđelje u starom Misalu nalazilo na obli čtodeu 
biskupskog posvećenja. II vat. sabor (na više mjesta a naro- 
čito: C 37, Cus 31) ističe suodgovornost svih u Božjoj Crkvi. 
Svi imamo svoju ulogu, nitko nije bez nje. Svima danas Go- 
spodin govori četiri puta: »Bdijte!« Kako tko mora u svojim 
dužnostima bdjeti i ne zanemariti ih — treba da svatko za 
se promisli i da s odgovarajućom odlukom sudjeluje kod mise 
i ide u život. Uz bdjenje svi moramo i moliti. To izričito na- 
glašuje evanđelje odmah na početku. (Hrvatski je Lekcionar 
str. 5 ispustio tu riječ, ali je ima službeni latinski, jer je imaju 
svi latinski i mnogi grčki rukopisi). Molitva, naime, usmjeruje 
i podiže naš duh k Bogu, a on je jedini putokaz i svjetionik 
prema kojemu svi moramo upravljati svojim volanom i kor- 
milom. Stoga je najbolje često se sjetiti Boga. Netko je pravo 
kazao: »Tko moli samo kad mora, taj valjda nikada ne moli 
pravo«. Molitva mas stavlja u prisutnost Boga i osigurava nam 
njegovu pomoć. Velika je moć molitve, prava je velesila. 'Po- 
znata je izreka sv. Alfonsa: »Spasili su se oni koji su molili; 
propali su oni koji nisu molili«. 


GOD. C 


1. €. Jer 33, 14-16: Podići ću Davidu izdanak pravedni 
(str. 794) : 


P. p. 24, 4bc-5ab. 8-9. 10 i 14. (str. 487) 
P. K. tebi, Gospodine, uzdižem dušu svoju. 


Malo je koji rodoljub u čitavoj svjetskoj povijesti žalio 
i oplakivao nesreće svoga naroda kao prorok Jeremija. Dosta 
je pročitati ono malo redaka u Uvodu zagrebačke Biblije (str. 
282-3) da se vidi koje je sve narodšie muke doživio Jeremija 
u malo godina svoga života i djelovanja. K tome treba imati 
na umu da se nadilo o sasvim izvanrednom narodu koji je 
bio u svečano potvrđenom savezu sa svojim Bogom, jedinim 
pravim Bogom. Kako je Bog mogao dopustiti sve one nevo- 
lje? Zar Bog nije održao svoju riječ? Proroku je jasno: sva je 
krivnja samo na nanodu koji nije bio vjeran svojim obeća- 


22 — I nedjelja C 


njima Bogu. Stoga on pušta na njih tolika i takva zla, stoga 
ih prorok tako strogo opominje. No uloga je proroka i da 
narod tješi, i to ne samo svoj nanod nego sve narode jer je 
za sve narode određen (1, 5). Stoga Jeremijin spis ima i svoju 
Knjigu utjehe (gl. 30-31) i još njezine Dodatke (gl. 32-33). Iz 
tih je uzeto današnje kratko čitanje: malo riječi, ali sadrža- 
vaju, ili bolje potvrđuju davno obećanje. U svim svojim ne- 
voljama izraelski namod ne smije zaboraviti glavnu zadaću 
za koju ga je Bog odabrao, njega jedinoga između svih na- 
roda. Iz roda njihova najslavnijega kralja rodit će se Mesija. 
Zaista utješna riječ! A ta se riječ obistinila. Božja Riječ je 
postala čovjek, Bog-čovjek nas je spasio. 

Prorok iri puta ističe da će pravedni Mesija donijeti na 
zemlju pravednost (RBT, A II i BII). Tada su mnogi bezbožni 
kraljevi i narodi tlačili Izraelce pa će svojima sam Bog pri- 
baviti pravdu. Njih će osloboditi a neprijatelje osuditi. To 
Mesija nije učinio za svoga prvog dolaska, ali će sigurno i 
konačno izvršiti svojim drugim dolaskom na koji se u do- 
šašću spremamo. Da se tu misli na duhovno a ne na političko 
oslobođenje, vidi se iz prorokove napovijedi da će Judeja biti 
spašena ii, još jasnije, da će tada Jeruzalem živjeti spokojno. 
Malo je kada u povijesti taj grad živio u miru. Riječ je dakle 
o duhovnom miru koji mije ovisan od svjetskih prilika. Krist 
je svim ljudima donio svoje spasenje i svoj mir, kako pje- 
vamo o Božiću. To će pjevanje biti iskreno ako budemo u 
miru s Bogom. Od njega tražimo prestanak svojih duhovnih 
nevolja barem onako kao što želimo oslobođenje od tjelesnih. 

Nijedan drugi psalam ne odgovara došašću koliko ps 24. 
kojim danas počinjemo misu i iz kojega nakon čitanja čujemo 
nekoliko odabranih redaka. Iz njih se vidi koja je uloga 
pjesme poslije svakog čitanja: da isto tako od Boga nadahriu- 
tim riječima bolje izloži i na nas primijeni misao vodilju do- 
tičnoga biblijskog odlomka. Treba samo pustiti da i te Božje 
riječi padnu na obrađenu zemlju naše duše, da ih usvojimo 
i da se prema njima ravnamo. A da to usmjerenje našeg po- 
stupka i osmišljenje našeg života bude ustrajno i plodonosno, 
poslije svakih par redaka svi ponavljamo pripjev, u došašću 
posebno značajan: »K tebi, Gospodine, uzdižem dušu svoju!« 
Svoj pogled upravljamo k stolu Božje riječi i k stolu Božje 
hrane. Svatko uzima dušu u svoje ruke, otvaramo je i nosimo 
Bogu. Činimo to svi zajednički, u istom raspoloženju i odu- 
ševljenju. Sa sobom trebamo povući i druge, u crkvi i izvan 
crkve. 

2. č. 1 501 3, 12-4, 2: Gospodin utvrdio vaša srca o dolasku 
Krista! (str. 177) 


Svoje je poslanice Solunjanima Pavao uputio god. 51. iz 
Korinta. To su prvi njegovi spisi koji su doprli do nas. Iz 
Soluna je dobio vesele vijesti da se ondje nije uzalud trudio. 
Svoju im hvalu i ljubav izriče srdačno kao ni u jednoj drugoj 
svojoj poslanici, osim onoj Filipljanima. Rješava im njihove 


«poteškoće s obzirom na drugi Kristov dolazak i ujedno im daje 


očinske upute za svagdašnji život. Sve se to nalazi i u dana- 
šnjem kratkom odlomku. Naslov ističe činjenicu drugoga Kri- 
stova odlaska, a upute su usmjerene na to da Gospodin srca 
Solunjana nađe besprijekorna. Ništa drugo ne želi ni od nas 
Crkva sada o Božiću i za čas kada Gospodin dođe po svakoga 
od nas. 

O Knistovu dolasku u slavi Pavao tvrdi da će doći sa 
svima svojim svetima. Pa kakvo bi to bilo slavlje Kralja bez 
njegove pratnje! I Isus je kazao (Mt 25, 31) da će ga anđeli 
pratiti, a svojim je apostolima obećao (Mt 19, 28) da će s nji- 
me suditi dvanaest Izraelovih plemena, što znači sve ljude. 
To je valjda utjecalo da je Crkva i proslavu Isusova rođenja 
okružila blagdanima svetaca. Odmah poslije Božića slavimo 
kao zastupnike svih ostalih: prvog mučenika, djevičanskog 
učenika i nevine mučenike, Gdje je Bog, tu su i njegovi sveci. 
On nas s njima prati, svakoga napose i sve zajedno, na našem 
životnom putu koji će — kako se nadamo — završiti u nje- 
govu vječnom kraljevstvu. 

Po tom putu treba rasti i obilovati djelima ljubavi prema 
svima. Blago onome koji može reći svima oko sebe ono što 
Pavao piše Solunjanima: kako i mi obilujemo u ljubavi pre- 
ma vama. To je svetost pred Bogom. A ljubav prema bližnje- 
mu uključuje i ljubav prema Bogu, kojima se protivi samo gri- 
jeh. Pavao ističe: Treba živjeti i ugađati Bogu, i u tome sve više 
napredovati. Tako je apostol učio Solunjane usmeno, tako ih 
sada uči pismeno. A ne kao neki moderni »učitelji« koji u 
naše dane govore samo o ljubavi prema ljudima, o humanosti. 
Isticanje horizontale (prema ljudima) bez vertikale (prema 
Bogu) redovito je puko fraziranje, ali isto tako i obratno. 
Jedna je to zapovijed: ljubiti Boga nadasve i bližnjega kao 
Sebe. Nije laka pa stoga molimo da nam Gospodin pokaže 
svoje milosrđe, da nam udijeli svoju milost pa da pjevamo 
Pobjednički Aleluja. Koliko nam milosti udijeli, koliko mi 
budemo vršili njegovu zapovijed dvostruke ljubavi, toliko će 
biti naše spasenje. 

Ev. Lk 21, 25-28. 34-36: Blizu je vaše oslobođenje. (str. 71-2) 


To nam je evanđelje dobro poznato iz starog Misala. 
Svake je godine s Lukom otvaralo liturgijski božićni ciklus 
kao što je sličan Matejev odlomak zaključivao nedjelje po 
Duhovima. Govori nam o svršetku svijeta i o drugom Isusovu 
dolasku na zemlju. Na to se pripravljamo došašćem i cijelim 
svojim životom. Crkva pod vidom vječnosti zna da je vijek 
svijeta kratak — pa makar trajao još milijarde godine — a 
pogotovo da je kratak, upravo trenutačan vijek čovjeka. Ne 
moramo poput nekih filozofa i svetaca svoje bivanje u tijelu 
smatrati baš tamnovanjem, ali je opće ljudsko iskustvo da je 
život pun tegoba i da redovito one nastu s godinama, Stoga 
nam Crkva s ewvanđeljem kliče da je blizu naše oslobođenje, 
naše konačno otkupljenje. Tko nju posluša i tko se s njom 
slaže, taj će se na taj radostan poklik zaista uspraviti i po- 
dignuti glavu, pa neka ga ne znam kako tišti breme životnog 
križa. Nekima je on od slame — barem tako drugi misle; 
drugima od olova — barem tako oni misle. Ništa zato! Onaj 
će se pretvoriti u dragocjeno drvo, a ovaj u suho zlato. Ipak, 
o vječnoj nagradi i njenoj visini neće toliko odlučivati težina 
križa nego strpljenje kojim je nošen. 

Liturgija danas preskače pet redaka evanđelja koji se 
više odnose na razorenje Jeruzalema, o čemu je Gospodin 
govorio u vezi sa svršetkom svijeta. Mjesto njih dodaje Kri- 
stovu opomenu da se — misleći na skori svršetak — čuvamo 
razuzdanosti, pijanstva i tjeskobnih briga za život. Zapravo 
je Knist vrlo milostiv, skoro popustljiv. On traži da nam srca 
ne otvrdnu u tim manama, jer bismo onda zaista slabo svršili, 
kad nas smrt iznenada uhvati kao zamka pticu. Gospodin ra- 
čuna sa žalosnim raspoloženjem većine ljudi: malo žale kad 
upadnu i u smrtni grijeh. Tome zaista po Božjem milosrđu 
ima lijeka, ali što kad nekoga zateče smrt u grijehu? Govorio 
je dobroćudni pučki propovjednik: »Smrtni je grijeh zlo ali 
ne tako strašno; smrt je zlo ali ne tako strašno; tragično je 
samo kad se ta dva zla nađu zajedno«. A da se to ne dogodi, 
treba bdjeti i moliti svaki čas. 

Zadnji izraz današnje perikope spominje kakve nas vječni 
Sudac želi naći da bismo opstali i održali se pred njim. Tko 
je kriv na ukor spusti glavu, a još više na presudu. Ni najteža 
se presuda na zemlji ne može mjeriti s vječnom osudom. Od- 
bačeni će željeti da ih zemlja proguta, da ih nestane, ali uza- 
lud. Čovjek je odgovoran za svoje čine i s time mora računati. 
Svakome je Bog povjerio mnogo naravnih i nadnaravnih da- 
rova za koje mora polagati obračun koliko ih je bio svjestan 

i kako ih je upotrebljavao. Pred nebeskim će se Sucem održati 
samo besprijekorni i na njegov poziv poći s njime. Valjan i 
do svoje smrti vjeran sluga bit će postavljen nad velikim (Mt 
25, 21). Ovdje besprijekornost ne znači bezgrješnost kroz čitav 
život. Svi se okajani grijesi na Božjem sudu neće ni spomi- 
njati. Sada je vrijeme da se posve izbrišu i, dakako, novi ne 
pišu. Došašće se ponavlja iz godine u godinu, ali tko mi jamči 
da se ove godine za mene po posljednji put ne naviješta oslo- 
bođenje? 

Od srca molimo današnju glavnu misnu molitvu, »da se 
pravednim djelima žurimo ususret Kristu i da, pridruženi mu 
s desne strane, zaslužimo posjedovati nebesko kraljevstvo«. A 
ovih ćemo dana više puta ponoviti značajnu molitvu poslije 
pričesti: »Neka nam koriste, molimo, Gospodine, obavljena 0o- 
tajstva da nas, dok se krećemo među prolaznim stvarima, već 
sada naučiš ljubiti nebesko i prianjati uz ono što će trajno os- 
tati«. 


PONEDJELJAK 


1. č. Iz 2, 1-5: Gospodin okuplja sve narode u vječni mir 
kraljevstva Božjega (str. 710) 
(Ili, po volji, kad se u god. A to čitanje uzelo I nedjelje došašća): 
Iz 4, 2-6: Klicat će spašeni. (str. 712) 
P. p. 121, 1-2. 3-4a. (4b-5. 6-7). 8-9 (str. 570) 
P: Obradovah se kad mi rekoše: »Hajdemo u dom Gospodnji!« 


Kao neke druge knjige SZ-a tako mi Izaijinu nije sastavio 
samo jedan nadahnuti pisac, niti je k nama došla napisana 
prema sadašnjem redosljedu događaja, viđenja i proroštva. 
Crkva je, ipak, uzima onakvu kakva je ona sada već stoga 
što bi bilo vrlo teško i skoro nemoguće sve točno razvrstiti. 
Uostalom, na Bibliju mi gledamo kao na Božju poruku a ne 
kao na literaturu i većinom nije važno kojim redom čitamo 
pojedine biblijske knjige i odlomke. I sadašnji poredak ima 
svoju vrijednost, pogotovo kad je Crkva u novom Misalu vrlo 
brižljivo odabrala čitanja za svaki dan. Značajno je da prorok 
u prvom poglavlju svoje knjige kori izabrani narod, plače 
nad njim i naviješta mu kazne, a odmah u drugom, iz kojega 
je uzeta današnja perikopa, tješi ga Gospodnjim dolaskom. 
Kad Bog dođe, on će učiniti da u dušama zavlada opći, vječni 
mir. Taj njegov dar uključuje sve druge. 

Gospodin je u svojoj Crkvi i sudac, ne još s konačnom 
Presudom, nego sada kao sudac koji nastoji pomiriti stranke, 

stišati strasti. On koji je kazao: »Svi koji se hvataju mača od 
mača ginu« (Mt 26, 52) uspijeva, prema proroku, da narodi 
prekuju mačeve u plugove i koplja u srpove (RBT, mir, pomi- 
renje). To isto želi postići i u naše dane preko svoje Crkve, 
posebno preko svoga namjesnika koji je te riječi naveo u 
govoru pred Ujedinjenim narodima 4. X god. 1965. Ipak, izgle- 
da, Izaijin r. 4a ispunit će se tek u vječnosti, kao što će se 
uopće savršenstvo Božjega kraljevstva očitovati tek u nebu. 
Svi naši dani »došašća« očekivanje su i spremanje takvoga 
kraljevstva. Kad bi svi narodi stupili u Crkvu i svoje među- 
sobne odnose sređivali prema Božjem zakonu, ratova sigurno 
ne bi više bilo. Krist je prorekao (Mt 24, 6) da će ih biti i na 
svršetku svijeta. Ni sinomaha ne bi smjelo biti među braćom 
po Bogu, a Isus je ustvndio (Mt 26, 11) da ćemo ih uvijek ima- 
ti. Zadaća je kršćana da ublažuju ljudske boli i nevolje, 
pa ako budu mirotvorci, zvat će se sinovi Božji (Mt 5, 9). Ali 
prije nego mirim druge, moram mač svoga jezika prekovati 
u plug koji će pripraviti zemlju, tj. bližnjega raspoložiti da 
primi dobru riječ. 

Ako barem kratko pogledamo i drugi odlomak, pogotovo 
jer se ne nalazi ni u kojoj drugoj misi, vidimo da je vrlo sli- 
čan prvome. Poput prvoga govori o budućoj obnovi izabranog 
nanoda, samo što ovdje upotrebljava druge izraze i slike. Bi- 
blija često uspoređuje čovjeka ili čitav narod sa stablom. Na 
stablu će izabranog naroda — kako vidi prorok i time tješi 
narod — propupati Gospodnji izdanak, mladica koja će u 
svoje vrijeme donijeti obilat plod. Obično se to primjenjuje 
na Mesiju, ali vrijedi i za »ostatak« izabranog naroda koji će 
ostati vjeran Gospodinu (v. tumač toga retka u zagrebačkoj 
Bibliji). U oba slučaja slika odgovara i Crkvi jer se ona 
poistovjetuje s Mesijom, i ona je vječno izabrani i ljubljeni 
Božji narod. Jeruzalem i u njemu Sion davno odigraše svoju 
ulogu, a Crkva ostaje zauvijek. Stoga su se s pravom njezini 
članovi zvali »sveti«, tj. Bogu na poseban način posvećeni i 
vjerni, ožareni njegovom svetošću. I ja? 

Put u mebeski Jeruzalem vodi preko suda na kojemu 
»ostatak« neće biti osuđen nego oslobođen i pročišćen. Tada 
će sam Gospodin prebivati među svojim narodom, kao nekoć 
po pustinji (Izl 13, 21), a znak je Božjeg prisustva bio oblak, 
danju taman a noću svijetao. Slava će Gospodnja čuvati svoje 
od svake nepogode pa im nikakvo nevrijeme neće nauditi. Bu- 
dući da će se to u punoj mjeri ispuniti tek u nebu, novoza- 
vjetni je pronok tu napovijed primijenio na nebeski Jeruzalem 
(Otk 21, 3). Koliko kome ovdje znači Božje prisustvo u Crkvi, 
u njegovoj riječi i u njegovu otajstvu — to treba da svatko 

istraži za sebe i da onda sam s time neprestano računa. Što 
za koju dušu znači pripeka koja sve ofuri, što pljusak i oluja 
koji sve obore i odnesu — to može pred Bogom svaka duša 
doznati za sebe, i onda sama potražiti zaklon pod sjenicu 
Božje prisutnosti koja je svima na raspolaganju. Prema tome 
se sudi svačija duhovna zrelost i ozbiljmost. 

Za oba je današnja prva čitanja hebrejska hodočasnička 
pjesma zgodan pripjevni psalam. S njegovim raspoloženjem 
idimo sada i kroz tjedan k misi, posebno ondje gdje se slave 
zajedničke »zornice«. Te bi mogle mnogo pridobiti tolikim 
bogatstvom svagdanjega biblijskog štiva i razmatranja. S malo 
dobre volje u adventu se može ponoviti cijela povijest našega 
spasenja koje psalmom i uopće molitvom postaje naše. Uz 
nazivanje mesijanskog mira danas je važno i da svakome mo- 
limo za »sreću« koja u Bibliji označuje sva vremenita i još 
više vječna dobra (RBT, str. 20. Kazala). Gdje ćemo biti zaista 
sretni ako ne u Božjoj Crkvi? A tek u nebu! 


Ev. Mt 8, 5-11: Mnogi će doći s istoka i zapada u kraljevstvo 
nebesko. (str. 6) 


Za današnje je evanđelje značajno što ne čujemo zaokru- 
ženu cjelinu Matejeve perikope. Mnogo smo puta čuli i čitali 
izvještaj o tom Isusovu čudu — učinjenu za volju poganima 
kojemu je u poniznosti i pouzdanju bilo malo sličnih i u iza- 
branom narodu. Znamo što je to čudo značilo za one kojima i 
za one pred kojima je učinjeno. A da se slično čudo može u 
duhovnom smislu dogoditi kod mise i nama, svjedoči Crkva 
koja nam prije pričesti stavlja na usta stotnikove riječi. Sada 
ih iizgovaramo samo jedanput, a tako je određeno valjda i 
zabo da ih manje izriču naše usne, sklone površnom »molje- 
nju«, a više naše srce. Ako je uzdah prisan i dubok, onda 
ga ne treba odmah ponavljati. Samo djeca i nezreli mnogo 
govore a malo reknu. »Gospodine, nisam dostojan« — to je 
on i to sam ja, jedino što je prema Augustinu potrebno znati 
i priznati: da je on Gospodin, a ja nedostojan sluga. 

Crkva, ipak, danas ne ističe te stotnikove riječi niti samo 
čudo o kojemu se čak ni ne čita svršetak. Ona u adventu želi 
nešto drugo, mešto šire. Još su toliki, dvije trećine svijeta, 
»pogani«, a i mnogi kršteni pogani žive bez Boga. Liturgija 
nam riječima istaknutim u naslovu čitanja stavlja pred oči 
istu sliku koju nam je opisalo 1. čitanje. Zadnji su pape za 
sebe, a zadnji koncil za cijelu Crkvu kazali kako s velikom 
Uzbuđenošću srca i tjeskobom duše misle kako nepregledno 
mnoštvo ljudi ne pozna i ne uživa blago koje je Krist povjerio 


28 — 1. utorak 
o (u, |J <a e o. mmmĆZ7_;—.—._. 


svojoj Crkvi da ga dijeli svim narodima. Ne bi li bilo pravo 
da za sve te pokažem toliko zanimanja koliko ga je stotnik 
pokazao za svoga uzetog slugu? Saborski je dekret o misij- 
skoj djelatnosti Crkve vrlo prikladno adventsko štivo. Bit će 
i korisno svima onima koji znaju da ta djelatnost ne spada 
samo na papu, biskupe i misionare. Crkva nam danas ne čita 
završni 12. redak o strašnoj kazni koja će zateći nevrijedne 
sinove kraljevstva, ali je sigurno da ćemo se za svoje spasenije 
najbolje pobrinuti radom i žrtvovanjem za spasenje drugih. 
»Od svih je božanskih djela najbožamstvenije surađivati s 
Bogom u spasavanju duša« (Ivan Zlatousti). 


UTORAK 


1. č. Iz 11, 1-10: Na njemu će počivati Duh Gospodnji. 
(str. 717-8) 


P. p. 71, 2. 7-8. 12-13. 17 (str. 523) 
P: U danima njegovim cvjetat će pravda, i mir velik dovijeka. 


Tako pravedna kralja kakva nam opisuje Izaija nije bilo 
niti će biti na zemlji. Stoga je došao s neba, jedan jedini, Sin 
Božji kojemu je Otac predao kraljevanje i suđenje (Lk 22, 29; 
Iv 18, 36; 5, 22). Na njegovu su ljudsku narav prešli svi darovi 
Duha Svetoga, božanske osobe koja svojom ljubljavlju nepre- 
stano struji između Oca i Sina. Dolazak toga pravednog kralja 
liturgija najavljuje za »onaj dan«. Te riječi stoje u Bibliji tek 
u r. ll. ali Crkva, kojoj je i Biblija povjerena, stavlja ih na 
početak perikope. Taj »dan« označuje čas kad je Krist došao 
pa sve vrijeme do njegova ponovnog dolaska na koji se do- 
šašćem popravljamo i koji euharistijom iščekujemo. Tek tada 
će Krist sudac šibom svoje riječi ošinuti silnike i bezbožnike, 
pa se onda na njegovoj svetoj gori, na brežuljcima vječnosti, 
neće više činiti zlo. Izbjegavati zlo a činiti dobro (ps 36, 27) 
nastojimo po Kristu sada ovdje. Ne varajmo se: silništva i bez- 
boštva ima u svakome. 

Gospodin upravlja i sudi svijet s posebnim obzirom na 
siromahe. On ne sudi i ne cijeni ljude po viđenju i po čuve- 
nju. Bogati obično nastupaju bahatošću koja hoće da se vidi 
i čuje. Božja spoznaja i pravda ne gleda tko je tko, a posebno 
voli samo one koje ljudi obićno ne vole. U r. 4a spominju se 
sinomasi dva puta, u malo redaka današnjeg pripjevnog psal- 
ma još pet-šest puta. Isto znače i »maleni« o kojima Isus da- 
nas govori u evanđelju. Svi ti imaju u Bibliji počasno mjesto, 
povlašten postupak (RBT, siromasi). II vat. sabor posvećuje 

im nekoliko značajnih mjesta u svojim dokumentima (C 8: 
Siromasi su slika siromašnog Isusa; 41: S Kristom su sjedi- 
njeni u trpljenju; Cus 27, L 8). Ima ih koji rado govore o 
»Crkvi sinomah&«. Spadam li i ja u nju svojim životom, ure- 
čajem stana, hranom? Možda nemam svakovrsne udobnosti 
samo stoga jer do njih ne mogu doći, 

U drugom se dijelu odlomka nabraja desetak zvijeri i ži- 
votinja koje, prije međusobno neprijateljski raspoložene, žive 
u miru. Stari su govorili da je tako uspijevao Orfej svojim 
pjevanjem. Biblijska se i klasična slika može primijeniti na 
razna područja. Taj je ideal postigao Krist kojega neki staro- 
kršćanski mozaici prikazuju kao božanskog Orfeja s harfom 
među ukroćenim zvijerima, tj. raznim strastima i opačinama. 
Izaijina slika označuje i Crkvu koja je nastavak Jišajeva 
izdanka, Krista, pa se na nju kao i na njega odnosi r. 10: 
»Dignut je kao stijeg narodima, puci će ga željno tražiti«. 
Osim toga je svaka duša Crkva u malom, unutar koje se na- 
laze kreposti — često simbolizirane domaćim životinjama (npr. 
»umiljato janje«) i strasti nazvane po nekim zvijerima (neza- 
sitnost vuka). Je li moguće, kako je Izaija imao viđenje, strasti 
pomiriti s krepostima, još više, pretvoriti ih u kreposti? »Lju- 
dima je nemoguće, ali je Bogu sve moguće« (Mt 19, 26). Da- 
kako, ne u smislu da se grijeh kao takav može pretvoriti u 
nešto dobro, nego na temelju činjenice da svaka strast nije 
zla. Ispočetka je redovito neutralna i prvotno je njezino zna- 
čenje — kao i glagola stradati od kojega dolazi — da čovjeka 
nekako muči, uzbuđuje i tjera na neki pothvat. Strast se redo- 
vito može pravilno usmjeriti i upregnuti za dobro, pa su i 
mnogi sveci imali vrlo jake »strasti«. Kako će tko za se to 
urediti u svojoj duši posao je svačijeg samoodgoja, nepresta- 
nog kontroliranja i sublimiranja nižih nagona. U svagdanjoj 
misi s Kristom žrtvovan i pričešću okrijepljen »sve mogu u 
onome koji mi daje snagu« (Fil 4, 13). On je daje pa je treba 
prihvatiti i s njom zdušno surađivati. 

Čitav ps 71. pjeva o Mesijinu kraljevstvu i kraljevanju. 
P. Fleisehmann ga dijeli na četiri odsjeka: Kraljevstvo pravde 
i mira, Knist kralj navijeke, Krist otac siromaha, Blagoslov 
mesijanskog kraljevstva. Na sav taj sadržaj podsjeća pripjev 
koji skupa stavlja pravdu i mir. Biblijski pojam pravednosti 
(RBT) obuhvaća sve kreposti, sve naše dužnosti prema Bogu 
i prema ljuđima. Pravedan je onaj koji svakome daje što ga 
ide. Takvo nastojanje donosi, učvršćuje i usavršuje mir u srcu, 
u kući, u ljudskom društvu. »Pravda će se i mir zagrliti« (Ps 
84, 11). Mesijin je to dar, značajka »njegovih dana«. Stoga se 


moji dani trebaju poklapati s njegovima, moj život uskladiti... * 


d 

s njegovim. U misi od srca molim toliko puta za mir, za 
kreposti koje donose mir. A ma kraju mise čujemo ulogu koju 
nam nameće bogoslužje za život u svijetu: Idite u miru! 


Ev. Lk 10, 21-24: Isus kliče u Duhu Svetom. (str. 59) 


Kad su se sedamdesetorica radosno vratila s prvog misi- 
onarskog putovanja na kojemu su im se pokoravali i zli du- 
hovi, Isus ih upozorava neka se više raduju tome što su im 
»imena zapisana na nebesima« (Lk 10, 20). Na to današnji 
evanđeoski odlomak nadovezuje Kristovo veselje i slavljenje 
Oca što je tu povlasticu dao malenima, Vrlo je značajno kako 
Crkva posadašnjuje Kristov čin i molitvu: »Usklikne-zatitra« 
u grčkom je i latinskom tekstu prošlo vrijeme (exsultavit) koje 
naslov službenog Lekcionara pretvana u sadašnje: kliče (exsul- 
tat). Slično Crkva postupa mnogo puta, npr. jučer u obim 
čitanjima; »Gospodin okuplja (congregat)« i »Mnogi dolaze 
(veniunt)«. Na to je ovdje upozoreno da se vidi velika uloga 
i moć liturgije. Ona nam čini nazočnim Boga koji dolazi među 
nas po zajednici, po svojoj riječi, po euharistijskom spomen- 
-činu (II vat. sabor B 7). Karakteristika je liturgijskog razmi- 
šljanja da na biblijski tekst ne gleda kao na mešto daleko 
i preživjelo nego kako je i sada i pred nama ostvareno u bo- 
goslužju. Liturgija je Biblija u sadašnjosti, dogma u molitvi, 
Crkva u nama. 

Dosta je pogledati naslove današnjih čitanja da se vidi 
što ih spaja. Prorok je navijestio da će na Mesiji počivati Duh 
Gospodnji, a evanđelist tvrdi da je Isus uskliknuo od veselja 
u Duhu Svetom. Dakle, Isus je Mesija koji je došao na svijet 
is Ocem govori u Duhu Svetom. Iz toga je jasno da je Isus 
pravi Bog, a tim je tekstom — kako kaže Dillersberger — 
potvrđen nauk o presv. Trojstvu. Po Sinu je ono sašlo među 
ljude, po Sinu se mi ljudi dižemo k Bogu. »S utjelovljenjem je 
Sina u vezi i to što se sada Otac priklanja malenima. Kad je 
Sin preuzeo niskost roba, sa svojim je dolaskom među ljude 
u stvari već učinio ono što sada potvrđuje riječima. To se ne 
otkriva mudrima i umnima, koji u svojoj oholosti duha misle 
da imaju prednost, nego djeci i malenima. Opet se ponavlja 
uvijek. ista činjenica: milost mora ostati milost i ona sebi iza- 
bire putove kojima će svaki put najbolje istaknuti svoju ose- 
bujnost. Tako je i tu kad se najveće tajne ne otkrivaju uče- 
nima nego malenima« (Dillersberger). 

Riječi »Sve mi je predao Otac moj... Nitko ne zna tko 
je Otac nego Sin«, autoritativno potvrđuju ono što je gore 
rečeno o Kristovu kraljevanju. I ono što je Izaija (11, 9) pro- 

rekao da će se dolaskom Mesije zemlja ispuniti spoznajom Go- 
spodnjom kao što se vodom pune mora. A kad nam je Sin 
objavio Oca li kad ga slavimo kao što činimo zadnjim retkom 
pripjevnog psalma, onda od njega i na nas silazi blaženstvo: 
»Njim se blagoslivljala sva plemena zemlje, svi narodi nazivali 
blaženima«. To nam blaženstvo potvrđuje i donosi Krist: »Bla- 
go očima koje vide što vi vidite!« Mnogi proroci nisu bili tako 
sretni. Gospodin je čak u vezi s Ivanom Krstiteljem kazao: 
»Najmanji u kraljevstvu nebeskom (tj. u NZ-u) veći je od 
njega« (Mt 11, 11). A svaka povlastica obavezuje. Najveća je 
povlastica sada Krista gledati očima vjere, blagovati ga u 
otajstvu i jednom uživati u nebu. Veće nema. A na što ona 
mene obavezuje? 


SRIJEDA 


1. č. Iz 25, 6-10a: Gospodin poziva na gozbu svoju i suzu 
sa svakog lica otire. (str. 726-7) 


P. p. 22, 1-3a. 3b-4, 5. 6 (str. 486) 
P. U Gospodnjem ću domu prebivati kroz mnoge dane. 


Današnjim bismo čitanjima mogli staviti zajednički naslov 
što ga označuje pripjevni psalam: Dobar pastir. On svoje hra- 
ni i liječi — i to u svojem domu, na svojoj gori. Još više: on 
sam je naša hrana i lijek po euharistiji. Možda će se tkogod 
čuditi takvim mislima u adventu jer mu one bolje odgovaraju 
poslije Bogojavljenja i Uskrsa, pa se tamo i s pravom ističu. 
Naučeni smo, naime, bili na drukčije misli u adventu. Previše 
smo se prenosili u SZ, neki su čak s četiri njegove nedjelje 
htjeli predočiti tobožnje četiri tisuće godina od postanka svi- 
jeta. A i nije lako shvatiti pravo značenje došašća. Stručnjaci 
a zatim i oci II vat. sabora nisu o njemu namjerno htjeli reći 
ni jedne riječi u Uredbi o bogoslužju. Došašće je priprava 
ina Božić i na drugi Kristov dolazak, ali ipak nismo više u 
SZ-u nego u njegovu punom ostvarenju. Nesavršeni je stari 
savez (RBT) prestao i ustupio mjesto novom, vječnom savezu, 
Stoga i u došašću posjedujemo onoga koga primamo u milosti 
i čekamo u slavi. Adventsko je raspoloženje puno te svijesti 
i radosti. Ne radi se samo o sladunjavom ugođaju nego o 
kršćanskom uvjerenju koje i drugima donosi Krista. 

Koja je to gora o kojoj govori Izaija i koju nam je gozbu 
Gospodin spremio jasno je iz riječi na početku: svim narodi- 
ma. Podsjeća nas na Kristovu usporedbu o gozbi ili o večeri 

(Mt 22, 1-14; Lk 14, 15-25). Gospodin je svoje poslanike uputio 
svim narodima s naredbom da svugdje obavljaju njegov spo- 
men-čin koji uključuje njegovu izričitu zapovijed: »Uzmite 
i jedite svi, uzmite i pijte svil« Mi se već gostimo od navije- 
štene izabrane hrane i od izvrsna vina pod kojim nam prili- 
kama naš Pastir pruža svoje vlastito tijelo i krv. »U lomljenju 
euharistijskog kruha postajemo stvarno dionici Gospodinova 
tijela, uzdižemo se do sjedinjenja s njime i među sobom« 
(I vat. sabor, C 7). S punim, dakle, pravom na sebe primje- 
njujemo i svojom činimo pjesmu hvalnicu i zahvalnicu: »Gle, 
ovo je Bog naš, u njega se uzdasmo, on nas je spasio. Kličimo 
i veselimo se spasenju njegovu !« 

Kao što se SZ odnosi prema NZ-u tako se i sadašnja naša 
stvarnost odnosi prema vječnom otkupljenju i uživanju. Na 
naš se prekogrobni život mogu u punom smislu riječi primi- 
jeniti prorokove izreke (7-8) o uništenju smrti kad će Gospo- 
din otrti svaku suzu. Tek na nebeskoj gozbi raskinut će on 
zastor i pokrivač kojima prorok označuje bijedu i nevolju. 
Ona je pritiskivala ljude i pritiskivat će ih dok Gospodin ne 
učini i ono zadnje: »I uništit će smrt zasvagda«. A hranu i 
lijek za tu našu konačnu besmrtnost primamo ovdje u euhari- 
stiji koja je zalog buduće slave. Euharistijom se obnavlja prvi 
Kristov dolazak sa svim njegovim učincima i ujedno se pri- 
pravlja njegov drugi dolazak sa svim njegovim blagodatima. 
Koliko sam prihvatio to paruzijsko shvaćanje euharistije koje 
nam toliko ističe obnovljena misa? 

Čitav je pripj. psalam pun tih misli koje iznosi vrlo lije- 
pim pjesničkim slikama. Same po sebi dolaze na pamet Isu- 
sove izjave o dobrom Pastiru (Iv 10, 1-16) i o izgubljenoj ovci 
(Lk 15, 1-7). Pripjevom izražavamo svoju sreću što smo, dok 
pohađamo njegov dom na zemlji, dionici sve Isusove brige i 
ljubavi, a isto tako i uvjerenje da će nas ta božanska ljubav 
pratiti dok ne dođemo u njegov dom na nebu. Što nam je 
zato da moramo proći dolinom smrti, dolinom po kojoj se 
vuče put koji poslije tolikih tegoba nužno svršava smrću? S 
psalmistom neprestano, a posebno u tmurnim časovima pona- 
vljamo: »Nikakva se zla ne bojim jer ti si sa mnom«. Naš je 
nebeski liječnik htio čak ispiti i ispio je čašu smrtne borbe 
i same smrti da nama bude manje gorka. Zimi se tješimo 
skorim proljećem i ljetom. U muci se i smrti tješimo Isusovim 
uskrsnućem, njegovom i našom pobjedom. 


Ev. Mt 15, 29-37: Isus mnoge ozdravlja i umnaža kruh. (str. 14). 


Je li gore spomenuto uvjerenje o Isusovu i našem uskr- 
snuću samo tlapnja osuđenih na smrt? Skoro bi tako bilo kad 

bi Krist bio samo došao i otišao.. Tada bi naše srce bilo ne- 
utješivo žalosno kao što je bilo srce apostola kad im je govo- 
rio o svojem neminovnom odlasku (Iv 15, 16-23). No on je 
ostao među nama, s nama, u nama. I sada je oko njega silan 
narod. Svi hromi, kljasti, slijepi, nijemi i mnogi drugi ozdra- 
vljuju netom su položeni do njegovih nogu. Bolje, netom se 
sami smjeste na to blaženo mjesto da ih mogu dotaći njegove 
svete ruke, da može do njih doprijeti njegova božanska lju- 
bav. Nema bolesti duše i srca koja bi se mogla oprijeti njego- 
voj moći, njegovoj samilosti. A dobra je hrana najbolji lijek 
pa on i sada svima kaže: »Žao mi je naroda... nemaju što 
jesti. Ne mogu ih gladne otpustiti, da ne bi klonuli na putu«. 
Krist za one »koji jedu i nasite se« sada u misi i pričesti 
čini mnogo veće čudo od onoga kad je nahranio tijelo četirim 
tisućama ljudi. Koliko ću i kako danas živjeti od njegove 
utjehe, lijeka i hrane? 

Euharistija nas hrani za vječni život, ona je zalog buduće 
slave. Ovdje primamo »kruh anđela«. Krista Gospodina, koji 
će nas — ako zaslužimo — uvesti u svoje nebeske dvore i po- 
sjesti nas za stol uz koji će nam on sam posluživati (Lk 12, 36- 
-37). U tom smislu danas molimo krasnu misnu molitvu: »Ka- 
da dođe Krist da nas nađe dostojnima za gozbu vječnoga ži- 
vota i da zaslužimo iz njegovih ruku primati nebesko jelo«. 


ČETVRTAK 


1. č. Iz 26, 1-6: Nek uđe narod pravedni koji čuva vjernost. 
(str. 727) 


P. p. 117, 1 i 8-9. 19-21. 25-27a (str. 526-3) 
P. Blagoslovljen onaj koji dolazi u ime Gospodnje! 


Mali odlomak od par redaka, koji dijeli današnje čitanje 
od jučerašnjega, zapravo ih spaja. Sve je to iz tzv. Izaijine 
apokalipse (gl. 24-27) koju je, izgleda, jedan od prorokovih 
učenika uvrstio u Izaijinu knjigu. Svrha joj je da navijesti 
pobjedu Izraelaca nad neprijateljima i tako ih u teškim da- 
nima tješi budućim pobjedničkim slavljem. Danas se ta misao 
nastavlja uspoređivanjem dvaju gradova: neprijateljski grad 
što ga Gospodin razvaljuje, na zemlju ga baca i u prah ruši 
(25, 11b-12 i skoro istim riječima u 26, 5) i drugi grad koji 
je siguran zbog svoga saveza s Gospodinom. Već jučer spome- 
nuta »ruka Gospodnja« — izraz koji se u Bibliji nalazi preko 
dvjesto puta a najčešće znači Božju moć — naviješta tko će 

odlučiti o propasti tih dvaju gradova. Propast Moaba, glavnog 
izraelskog neprijatelja, opisana je vrlo slikovito kao što obi- 
čavaju proroci: bit će zgažen poput slame na buništu, gaze 
ga noge dotada ubogih i koraci dotada nevoljnih. Naveden je 
i razlog njegove propasti: Moab se uzdao u visoku tvrđavu i u 
svoje zidove na visini pa je svoju ponositost izražavao razma- 
hivanjem ruku kao što ih razmahuje plivač. Tko bi želio sta- 
novati u gradu kome predstoji rušenje, putovati na lađi koja 
će sigurno potonuti? 

U čemu je jakost Gospodnjega grada u kojemu prebiva 
njegov izabrani narod? Prorok odgovara kad uz ponosnu 
tvrdnju »Tvrd grad mi imamo!« odmah dodaje: »Za obranu 
nam Bog podiže zidove i predziđa«. Dakle, taj je grad Gospo- 
din sazidao i učvrstio za svoj narod, pa stoga prorokov poziv 
u r. 2-4. Malo znači imati takav grad ako se u nj ne naseli i u 
njemu ne ostane narod pravedan, vjeran, čvrsta značaja, koji 
čuva mir i koji se uzda u Gospodina. Dakle, Božji narod mora 
biti vjeran sklopljenom savezu i pun pouzdanja u Boga. 
Božja svemoguća ljubav i naše djetinjsko pouzdanje u njega 
— to je spona novoga i vječnog saveza, Gojimo u sebi i oko 
sebe adventsku krepost ufanja! Najkorisnije je i najugodnije 
kad se pouzdanje pretvori u povjerenje. A u koga da se pouz- 
dajemo kao u Boga?! 

Ovo nas čitanje podsjeća na slavno Augustinovo djelo 
»Božji grad« gdje je svoju misao vodilju ovako izrazio: »Dvije 
ljubavi podigoše dva grada. Jedan je podigla ljubav koja toli- 
ko ljubi Boga da prezire i sebe, a drugi grad ljubav prema sebi 
koja prezire i Boga«. Isti je predmet obradio Ignacije Lojol- 
ski u razmatranju o dvjema zastavama. A kako svršava ljud- 
ski grad bez Boga izrazio je u naše vrijeme mnogo puta Pio 
XII, npr. u adventu god. 1952. ovim riječima: »Ljudi su htjeli 
riješiti svoje probleme bez Boga ili čak boreći se protiv Boga, 
pa su rukom dotakli poraz koji ih obeshrabruje zbog krhkosti 
struktura u kojima prebivaju i nestalnosti institucija o koje 
se oslanjaju«. Nije to poticanje trijumfalizma kojega se Crkva 
s pravom sve više odriče, ili barem sve manje njim operira. 
Ali to ne znači da ne vodimo računa o tome čija će biti ko- 
načna pobjeda, barem u eshatonu. Bez toga kršćanstvo ne bi 
imalo smisla. II vat. sabor (L 7) upozorio nas je na jedan 
znak našega vremena: »Mnogi dandanas postavljaju pretjera- 
no pouzdanje u napredak prirodnih znanosti i tehnike pa su 
skloni idolatriji vremenitih stvari i postaju sve više njihovi 
robovi nego gospodari«. To je zarazno i priljepčivo. I za me. 

IV nas euharistijska molitva uči da čovjek mora biti gospodar 
svega stvorenoga, a Stvoritelju služiti. 

Svrha je blagdana da se uvijek iznova obnavlja i učvr- 
šćuje savez između Boga i njegova naroda. Ps 117. ispjevan je 
za jedan židovski blagdan, a lijepo odgovara i našim blagda- 
nima, svakoj našoj misi koja je susret s Kristom. Taj se 
susret vrši u hramu pa nas psalmista poziva da uđemo kroz 
hramska vrata (RBT, hram, vrata). A još prije hoće da u 
nama stvori pravo raspoloženje za susret s Bogom. Stoga nas 
uvjerava da se bolje uzdati u Boga i utjecati se njegovoj lju- 
bavi, jer je samo ona vječna, nego čovjeku pa i kad je mogu- 
ćnik. S takvim raspoloženjem u Božjoj kući doživljavamo 
spasenje. U njoj slaveći euharistijsko otajstvo žrtvovanjem i 
blagovanjem vazda u sebi osjećamo plod otkupljenja. Dana- 
šnji pripjev ponavljamo svakog dana euharistijskom Spasi- 
telju na kraju predslovlja, no taj oblik vrijedi i za svaki naš 
dolazak i ulazak u Božju kuću. A ako u njegovo ime dođemo 
i proslavimo nebeska otajstva, onda ćemo svima koji mogu 
primiti blagoslov neprestano nazivati: Blagoslivljamo vas iz 
doma Gospodnjega! 


Ev. Mt 7, 21. 24-27: U kraljevstvo će nebesko ući onaj koji 
vrši volju Oca. (str. 6) 


Prebivanje u Božjem gradu i slavljenje blagdana na 
zemlji ne smije se poistovjetiti s pukim ritualizmom. Na to 
nas s Izaijom upozorava i evanđeosko čitanje kako ističe i 
Lekcionar u naslovu odlomka. Najsigurnije sredstvo da netko 
ovdje pripadne Božjem kraljevstvu i da jednom uđe u nebe- 
sko kraljevstvo nije kad u potrebi viče: »Gospodine, Gospo- 
dine!« nego ako vrši Očevu volju. A njoj se protivi ustav i 
sva načela zemaljskog grada, lukavost oca laži i kao najopa- 
snija bezbožna peta kolona u svakome od nas. Stoga nam 
pripadnost Božjoj Crkvi nameće, htjeli ne htjeli, nepoštednu 
borbu koja za svakoga traje do smrti. Sada zimi osjećamo 
pljusak, nabujale potoke i silne vjetrove, a ne osjećamo li 
slične navale i prave juriše na svoju dušu? Ne treba ih se 
bojati mudar čovjek koji svoju kuću, tj. svoj život, zida na 
litici, stijeni (RBT), Bogu. A što ako ja spadam među lude 
koji sav svoj život i sve svoje pothvate grade na pomičnu 
pijesku vremenitih vrednota koje su prolazne pa makar ih 
ljudi ne znam kako cijenili? Uvijek, a posebno kroz vrijeme 
adventa, dobro je pitati se: Što će mi to koristiti za vječnost? 

PETAK 
1. č. Iz 29, 17-24: U onaj će dan oči slijepih vidjeti. (str. 730) 


P. p. 26, 1. 4. 13-14. (str. 488) 
P: Gospodin mi je svjetlost i spasenje. 


Osvrnimo se najprije na svršetak odlomka i na izraz 
»Svetac Jakovljev« koji u Izaiji dolazi desetak puta. Svaka 
je knjiga Sv. pisma u temelju izraz njenog pisca i njegova 
vremena. Stoga u svim tim knjigama nisu pojmovi o Bogu 
jednako čisti i uzvišeni. U tom se pogledu u SZ-u uz psalme 
odlikuje Izaija koji »se može nazvati prorokom Božje sveto- 
sti... Svetost je vlastitost kojom se Bog »odjeljuje« od 
svih stvorenja, nadvisuje ih tako da ga oni ne mogu okaljati« 
(Biblija, Dodatak 281). Božju je svetost Izaija doživio u času 
svojega poziva kad mu je bilo dano čuti kako serafi pjevaju 
trojni »Svet« (6, 3). Gospodin je, dakle, »Svetac Izraelov« (5, 
24; 12, 6; 30, 11; 41, 14; 43, 3) ili »Jakovljev« (29, 13), što 
je isto, ili jednostavno »Svetac« (40, 25; 43, 15). Još ga Izaija 
naziva kraljem i otkupiteljem Izraela. Njega treba »svetiti« 
(29, 23) kako nas je i Isus učio (Mt 6, 9) da činimo kad god 
molimo. 

Izaija je po svojem položaju, izgleda, na kraljevskom 
dvoru i još više po proročkom zvanju bio dobar savjetnik 
koji je više puta morao nastupiti protiv zlih savjetnika. To 
čini i u ovom odlomku. Prorok traži da Božji narod sve svoje 
pouzdanje stavi u svoga Boga koji svima upravlja po svoje 
volji kao što lončar radi s glinom (29, 16). Bog i libanonsku 
šumu pretvara u voćnjak, a voćnjak u šumu. Tako će Gospo- 
din okrenuti na dobro nevolje svoga naroda koje prorok 
prikazuje u obliku tjelesnih nedostataka: gluhih, slijepih, 
siromaha, najbjednijih. Opet je dakle govor o biblijskim 
siromasima, a naslov odlomka ističe slijepe. To posebno odgo- 
vara vremenu u kojemu se spremamo da ponovno doživimo 
ono što su doživjeli betlehemski pastiri kad »ih je obasjao 
sjaj Gospodnji« (Lk 2, 19). 

Svaki se dar bolje pozna i cijeni kad mislimo na one 
koji ga nemaju. Stoga je pravo da pogledamo kakvi su oni 
koji muče Božji narod: silnici, podsmjevači, koji zlo snuju 
i druge okrivljuju, postavljaju sucu zamku i nizašto obaraju 
pravednika, zabludjeli su duhom i mrmljaju. Sigurno da nije 
lako s takvima živjeti a još je teže od njih biti progonjen. 
No tko sve izdrži strpljivo i s pouzdanjem u Gospodina, doče- 
kat će dan kad se više neće stidjeti i kad mu lice neće više 

blijedjeti od muke. Samo imajmo na pameti da u svakome 
od nas, uz Božju pšenicu, ima i neprijateljskog kukolja. Njega 
treba neprestano trijebiti dok ne dođe onaj koji će zle istri- 
jebiti. Prema Spasiteljevoj preporuci (Mt 13, 29-30) taj posao 
treba svatko prvenstveno obavljati ne na drugima nego na 
samom sebi. A možda se i ja moram stidjeti koliko je još 
kukolja u meni. 

Naš prorok na jednom mjestu poziva Sion da kliče od 
radosti, »jer je velik među vama Svetac Izraelov« (12, 6). Na 
to mas raspoloženje i sigurnost u Božjoj blizini potiče pri- 
pjevni psalam. Pjesnik maziva Gospodina svojom svjetlošću 
(RBT) i spasenjem, a i temeljni dokumenat II vat. sabora 
(Uredba C) odmah na početku označuje Spasitelja kao »svjetlo 
naroda«. Božju je blizinu i svjetlost psalmista nalazio i uživao 
u Gospodnjem domu, a tako i mi u Kristovoj crkvi, kući i 
zajednici. Blago onome koji Božju blizinu traži i osjeća u 
našem bogoslužju! Izraelci su dobra Gospodnja željeli uživati 
»u zemlji živih«, znači dok su živi, jer im je znanje o preko- 
grobnom životu bilo prilično nesavršeno. Mi po Kristu znamo 
da je sve što nam Bog pruža u ovom životu predokus onoga 
što nam je pripravio u vječnome. Pouzdanje nas u Boga čini 
čvrstima i junačkima. 


Ev. Mt 9, 27-31: Dva slijepca vjerujući u Krista ozdravljaju. 
(str. 8) 


Koji se uvjet traži da se na nama ispune gornje proro- 
kove i psalmistove riječi? Bez vjere je nemoguće ugoditi Bo- 
gu (Heb 11, 6). Isus prolazi sada mimo nas kao što je prošao 
krajem u kojem su se nalazila dva slijepca. Išla su za njim 
i vapila da im se smiluje. Nije bilo dosta vapiti, odnosno jest 
dosta ako su vapaji vanjski znakovi ispravnoga unutrašnjeg 
raspoloženja, a to se pred Bogom sastoji samo u odanoj vjeri. 
Stoga Isus traži da se izraze o svojoj vjeri (RBT, NZ Ii IV). 
Kad ih pita da li vjeruju da im može vratiti vid, kad im se 
tako približio, onda im nije bilo teško povjerovati da on to 
može učiniti i ujedno se pouzdati da to hoće učiniti. Slijedilo 
je s Isusove strane još veće približenje, za slijepce potrebno, 
te im se dotakao očiju i riječima izrazio svoju volju i moć. Za 
sve potrebne i nevoljne vrijede Isusove riječi: »Neka vam 
bude prema vašoj vjeri!« Vjera je onaj kijuč, od Boga odre- 
đen i darovan, koji jedini otvara vrata i prozore duše kroz 
koje će sinuti Božja svjetlost. Nikada nećemo dovoljno moliti 
za taj dar sebi i drugima, nikad se dovoljno na nj pripra- 
vljati. Vjera se dobiva molitvom. Gubi je tko ne moli. 

Božji su zahvati nešto najintimnije što se događa u ljud- 
skoj duši. Stoga se ne smijemo čuditi da Gospodin ovdje ina 
mnogo mjesta u evanđelju traži od ozdravljenih da to nitko 
drugi ne dozna. Inače bi njegovo propovijedanje bilo još više 
oteščano jer bi ljudi Isusa tražili samo zbog vremenite korjsti 
i možda njegovo djelovanje preokrenuli u političko. Čudom 
ozdravljeni ipak su mislili da je njihova zahvalnost važnija 
od tog obzira. Poželjno je da i nas. naša obredna i životna 
zahvalnost — a to je smisao i plod euharistijskog slavljenja 
— navede na ono što je zapisano o tim slijepcima: »Tek što 
iziđoše, raširiše glas o njemu u svem onom kraju«. Crkva je 
i svaka vjerna duša po svojoj naravi misionarska. 


SUBOTA 


1. č. Iz 30, 19-21. 23-26: Odmah će ti se smilovati, čim te čuje. 
(str. 731) 


P. p. 146, 1-2. 3-4. 5-6. (str. 584) 
P: Blago svima koji njega čekaju. 


Judejsko se kraljevstvo našlo ugroženo od okolnih napa- 
dača pa je kralj Ezekija namjeravao uputiti poslanstvo u 
Egipat da zamoli pomoć od svojih vjekovnih neprijatelja. 
Izaija je bio protivan da se pošalje to poslanstvo. Božji narod 
mora biti vjeran savezu sa svojim Bogom pa će ih on braniti. 
»Gospodin čeka čas da vam se smiluje i stog izgleda da vam 
milost iskaže, jer Gospod je Bog pravedan — blago svima 
koji njega čekaju« (30, 18). Bog je pravedan prema ljudima, 
tj. vjeran je u svojim obećanjima i bez ikakve će sumnje 
izvršiti svoje obaveze preuzete savezom koji je sklopio s lju- 
dima. On samo čeka najpogodniji čas za svoj zahvat, jer je 
vrlo važno da svaka pomoć dođe u pravo vrijeme. Kad će to 
biti, zna Bog bolje od ljudi. A da zaista vodi računa o nama, 
prorok nas o tome uvjerava vrlo lijepom slikom koja nas 
podsjeća na oca što je izdaleka opazio svoga izgubljenog sina 
(Lk 15, 20). Da li njegovo čekanje u pripravnosti da ze 
mogne potiče moje čekanje u strpljivosti? Dolikovalo bi da 
mu tim odgovaram i da budem uvijek spreman na suradnju 
s njime, naročito u doba adventskog očekivanja. Barem to 
trebam ponijeti iz ovog došašća. kže : 

Prorok ima osjećaja za patnje svoga naroda, čuje njegov 
plač i vapaj. Zna da ih Gospodin hrani kruhom tjeskobe i 
poji vodom nevolje, čime su slikovito prikazane njihove ne- 
prestane muke. Izgleda da su se morali skrivati i proroci, 

pravi učitelji naroda. Što poduzeti u takvom stanju? Ne ko- 
risti plakati nego vapiti k Gospodinu. Prorok svoje uvjerava 
da će biti uslišani odmah. Tada će se i učitelj-prorok opet 
pojaviti pred narodom koji će ga ne samo vidjeti nego i slu- 
šati njegove upute, bilo da ga one usmjeruju nadesno ili na- 
lijevo. Taj je učitelj, zapravo, sam Bog, što se vidi iz zavr- 
šetka odlomka: Gospodin će iscijeliti svaki prijelom svome 
narodu i izliječiti mu udarce koje je primio. 

Prije toga prorok u ime Božje obećaje narodu veliko ze- 
maljsko blagostanje: bit će obilato dobroga kruha, čak i stoka 
će imati obilnu krmu. U SZ-u vremenita dobra označuju 
Božji blagoslov a ujedno često najavljuju mesijanska vremena 
i njegove milosti. Značenje se vremenitih dobara ne smije 
doslovno primjenjivati na duhovna, ali nas npr. zemaljski 
kruh može korisno podsjetiti na euharistijski. Vremenitim se 
blagostanjem naviješta i blaženo stanje u nebu koje i Spasi- 
telj više puta uspoređuje s gozbom, jelom i pićem. Na konačan 
se obračun svakako odnosi r. 25. u kojemu se govori o stra- 
šnoj kazni koja će stići neprijatelje. A nova mjesečeva i sun- 
čana svjetlost opravdava nadu u paruzijsku obnovu čitavoga 
svemira. »Uistinu znamo da sva stvorenja zajedno uzdišu i 
da se sva skupa nalaze u porođajnim mukama sve dosad« 
(Rim 8, 22). Nesvjesna se stvorenja na preobrazbu spremaju 
nesvjesno, a mi bismo to morali činiti svjesno, neprestano u 
budnom čekanju i spremanju. 

Na to nas nagovara i prorokova riječ (Iz 30, 18) u pri- 
pjevu koji nije uzet iz psalma. Ako je za taj pripjev izabran 
Ps 146, učinjeno je zato jer vrlo lijepo opijeva Gospodnju 
dobrotu i brigu za Jeruzalem i Izraelce. I mi smo u Crkvi 
Božji narod, raspršen po svijetu kako su bili i Izraelci. Psa- 
lam svojim riječima ponavlja prorokove izreke o liječenju 
skršenih srdaca, o povijanju njihovih rana i o uzdizanju 
poniznih. Nebeski je liječnik svemoguć, ta on i zvijezdama 
određuje broj. Pjesnik spominje i Božju sudačku vlast koja 
će svojom konačnom presudom zlotvore sniziti do zemlje. Za 
sve je to najbolje pjevati i u svim kušnjama klicati: »Velik 
je naš Gospodin i svesilan, nema mjere mudrosti njegovoj«. 
A još je važnije njemu se posve izručiti te strpljivo i predano 
iščekivati njegov čas i njegovu vječnost. Tada će nam biti 
jasno kako je sve mudro Bog vodio. 


Ev. Mt. 9, 35-10, 1. 6-8: Kad vidje mnoštvo, sažali se nad 
njim. (str. 8) 


Što je prorok navijestio i psalmista opjevao, to je Sin 
Božji izvršio. Obilazeći sve građove i sela propovijedao je 

radosnu vijest o kraljevstvu i liječio svaku slabost i bolest. 
U Isusovo doba izabrani narod nije više imao proroka-učitelja 
i ljudi su bili duhovno satrveni i zapušteni kao ovce bez pa- 
stira. Kad se u Spasitelju »objavila dobrota i čovjekoljublje 
Boga našega« (Tit 3, 4), kako da se on ne sažali nad mno- 
štvom zanemarenog naroda? Oni koji su vapili za Spasiteljem 
i koji su ga toliko očekivali, dobili su u njemu samilosnog 
liječnika koji je imao lijeka za sve njihove bolesti duše i 
tijela. Važno je upravo u adventu uočiti Božju dobrotu i sami- 
lost prema svim našim potrebama. S pravom je rečeno da 
samilost obuhvaća čitavo evanđelje. Bogojavljenje je dokaz 
Božje vjernosti i sućuti te njom prožima i naša srca. Kršćan- 
stvo je vjera milosrđa (RBT). Km i 

Svoje započeto djelo liječenja i spasavanja ljudi Krist 
nastavlja po svojoj Crkvi. Budući da će do kraja svijeta žetva 
biti velika, uvijek će vrijediti Isusova preporuka da treba 
moliti za brojne i vrijedne poslenike na Gospodnjoj njivi. 
Nisu to samo svećenici i redovnici pa je II vat. sabor izdao 
i poseban dekret o apostolatu svih vjernika. Ipak, u naše se 
dane u mnogim krajevima osjeća najviše manjak svećenika. 
Bez misnika u župi nema kršćanima ni pravog Božića. Uz to 
ih milijuni ljudi čekaju da im donesu svjetlo evanđelja. Krist 
svojim namjesnicima daje velike ovlasti kojima će  sabirati 
izgubljene ovce i liječiti ih. Na duhovne pastire i liječnike — 
ako budu samilosni službenici milosrdnog Boga — stavlja on 
mnoge zahtjeve, a svi su sadržani u ovom: »Badava ste pri- 
mili, badava i dajte!l« Ništa nam vjernici ne zamjeraju kao 
gramzivost i škrtost. S pravom. d 

Navezanost na novac čovjeka čini sitničavim i pomalo čan- 
grizavim. Tko je s malim zadovoljan taj je uvijek raspoložen, 
svjež i s godinama ne stari jer ga ne sputavaju zemaljska do- 
bra. Osjeća se slobodnim, lakim, Božjim. Blago onome koji je 
izmolio što danas Crkva moli u glavnoj misnoj molitvi: »Bože, 
koji si poslao svoga Jedinorođenca da ljudski rod oslobodi sta- 
roga stanja, daj nama, koji predano čekamo milost tvoje višnje 
dobrote, da budemo nagrađeni pravom slobodom«. 

II NEDJELJA DOŠAŠĆA 


GOD. A 


1. č. Iz 11, 1-10: Po pravdi će sudit ubogima. (str. 717-8) 


P. p. V1, 2. 7-8. 12-13. 17 (str. 5623) 
P: U danima njegovim cvjetat će pravda, i mir velik — sve 
dok bude mjeseca. 


Izaijino 11. pogl. sadrži tako važno mesijansko proro- 
štvo da ga Crkva osim u prvi utorak došašća čita i svake 
treće godine u slijedeću nedjelju. Onamo je naslovom istak- 
nuto da će na Mesiji počivati duh Gospodnji, a danas da će 
se zauzimati za uboge i pravednom ih presudom oslobađati 
od tlačitelja. Prije ovog odlomka prorok je navijestio teške 
kazne protiv Asiraca i velikog dijela samih Izraelaca. Ali to 
ne može biti zadnja Božja riječ — jer cilj svakog suda i svake 
kazne je spasenje svetog ostatka i na njemu građenje novoga 
Siona. Kraljevska je Davidova loza bila zakržljala i skoro se 
posve osušila, no tu će Bog pokazati svoju moć i učiniti da 
iz tog panja probije Mesija. Kao što je nekoć maloga Davida 
podigao na kraljevski prijestol tako će iz njegova roda, kad 
bude posve osiromašen i skoro zaboravljen, podignuti vje- 
čnoga Kralja. Bog uvijek jednako postupa: »Što je slabo u 
očima svijeta izabra Bog da posrami jake« (1 Kor 1, 27). 

Za svoju će tešku ulogu Kristova ljudska narav biti pro- 
žeta osobitim darovima Božjega duha. Oni će usavršiti njegovo 
spoznanje i ojačati njegovu volju da neće trebati tuđega sa- 
vjeta ni pomoći drugih. U neprestanom općenju s Ocem Sin 
će Božji svakog trenutka znati šta treba činiti i biti tako jak 
da će to i učiniti. Ljudi mogu redovito suditi samo po onome 
što na drugima vide i o drugima čuju, ali Mesija će postupati 
drukčije: on će pun strahopočitanja pred Bogom gledati u 
njemu što je jedino pravedno i pravilno. To se neće sviđati 
bogatima i silnicima, no to će spasavati sve uboge i progo- 
njene. Uz pravdu će im iskazivati i Božju vjernost koja svo- 
jima nikada ne dolazi na manje, pa i kad koji put izgleda da 
ih je privremeno napustio — iz uzroka koje samo on zna. A 
to je sigurno ljudima na veliku korist. Ako se to uvijek ne 
pokaže na ovom svijetu, jasno će se očitovati u času suda. 

Bibličari upozoravaju da nije uputno miran suživot raz- 
nih životinja i zvijeri posve prenijeti na ljudsku zajednicu i 
u svakoj životinji vidjeti nekoga oličenoga. Sve skupa, ipak, 
lijepa je slika povezanosti raznih rasa i ćudi u Kristovu kra- 
ljevstvu, bilo na kojem nivou. Samo uskogrudne i ograničene 

duše žele sve napraviti po istom kalupu i sve stjerati pod 
istu kapu. Razvijen i slobodarski čovjek naših dana toga ne 
podnosi i jedno od načela koja se šire na temelju II vat. 
sabora glasi: pluralizam. Već su stari govorili: Varietas delec- 
tat — raznolikost razveseljuje, a naša poslovica kaže da ni 
prsti na ruci nisu jednaki. Stoga je radosna pojava što se sve 
više ističe važnost dijaloga među svima, u svim zajednicama. 
Mnogo se kreposti traži da se drugoga mirno sasluša, s njim 
se posavjetuje, zajedno odluči i skupnim silama vodi bilo 
kakav posao. A tko je više zadojen duhom Biblije taj će, kako 
nas uči današnje 1. čitanje sa svojim psalmom, još više nasto- 
jati da »ubogi« bilo koje vrste dođu do svoje riječi, do svoga 
prava, do svoga mjesta koje im pripada kod Krista. 


2, č. Rim 15, 4-9: Krist spašava sve ljude. (str. 137) 


Gornje se misli uklapaju u današnju Pavlovu opomenu 
s obzirom na one koji se sablažnjuju zbog neke malenkosti: 
»Mi jaki moramo podnositi slabosti slabih, a ne sami sebi 
ugađati« (Rim 15, 1). U tu nam svrhu apostol stavlja za pri- 
mjer Krista koji nije sam sebi ugađao, a poziva se i na svu 
Bibliju. Ona nas uči da budemo strpljivi, ona nas tješi u sva- 
kom razočaranju, ona nam ulijeva nadu u konačnu nagradu. 
Bog je dakle izvor strpljivosti i utjehe pa će nam dati milost 
da po primjeru Kristovu vlada među nama isto osjećanje i 
jednodušnost. Njezin plod će biti i da jednim ustima slavimo 
Boga. Naime, i za zajedničku je glasnu molitvu, a pogotovo 
za skupno pjevanje potrebno da svi imaju obzira jedni prema 
drugima. Kakvo će se inače slaganje pokazati u životu ako 
ga nema u bogoslužju? 

Rimska je zajednica ispočetka bila sastavljena većinom 
od pokrštenih Židova, ali je sve više rastao broj obraćenih 
pogana. To su bila dva svijeta u jednom društvu pa im Pa- 
vao poručuje da u ljubavi primaju i susreću jedni druge. Opet 
im stavlja kao uzor Krista koji je bio sluga obrezanih i ne- 
obrezanih. Prema prvima je Bog po svome Sinu pokazao 
kako je vjeran u izvršivanju svojih obećanja da će s njima 
sklopiti novi savez, a prema drugima kako je milosrdan kad 
je i njih pozvao u svoje kraljevstvo. Za Božjim spasenjem 
vapimo i mi za sebe i za sve ljude dok svome Spasitelju pje- 
vamo Aleluja. Dobit ćemo ga uz uvjet da Bogu pripravimo 
put u svoje srce i da idemo pravim stazama. Takav je put 
k srcima ljudi Mesiji pripravljao njegov preteča čiji glas ču- 
jemo u došašću. Pripravljanje takvog puta svrha je svakog bo- 

goslužja, a naročito nas bogoslužje riječi treba raspoložiti da 
što svjesnije i sabranije sudjelujemo kod oltarne žrtve i gozbe. 


Ev. Mi 3, 1-12: Obratite se, blizu je kraljevstvo nebesko! 
(str. 2) 


II i II nedjelje došašća u evanđelju nastupa Ivan, glavni 
propovjednik ovog doba. Danas u dužem odlomku gledamo 
njegovu osobu i slušamo njegovu poruku. Zaludu bi bio dru- 
gima govorio o obraćenju i pokori kad sam ne bi bio davao 
primjer. A on ga je zaista davao: odijevao se i hranio kao 
najveći siromah. Takav je mogao opominjati i karati, takav 
je sve privlačio k sebi, ali ne za se nego da ih pomiri s Bo- 
gom. A kako ljudi za sve trebaju i neki vanjski znak, pra- 
njem su u Jordanu pokazivali da žele očistiti dušu. On je 
svjestan da je takvo krštenje bilo samo izvanjski znak obra- 
ćenja koji ih je pripravljao na Mesijin krst. Tek on će u sili 
Duha Svetoga kao oganj sažeći sve njihove grijehe. Ivanova 
je veličina što je upoznao i priznao svoju malenkost u uspo- 
redbi s Kristom i što je bio sretan tim svojim mjestom, zado- 
voljan svojom ulogom. U glumačkom svijetu podjela uloga 
često izaziva nezadovoljstvo i zavist. Među ljudima je karije- 
rizam vrlo rasprostranjena bolest. U Božjem kraljevstvu na 
zemlji ne bi smjelo tako biti. Jednostavno stoga, što o našemu 
vječnom uspjehu neće odlučivati koju smo ulogu imali, nego 
kako smo je odigrali na pozornici života i svijeta. 

Riječi su Isusova preteče ozbiljne poput njegove pojave. 
S malo riječi traži pokoru i obraćenje (RBT). Nije mu toliko 
do vanjskih pokorničkih djela nego do obraćenja, do promjene 
mišljenja, osjećanja i djelovanja. Farizejima i saducejima veli 
da se oslobode svake samodopadnosti i neka se brinu za plo- 
dove obraćenja. Prvo im je bilo u krvi jer su smatrali da im 
je pred Bogom dosta što su po krvi potomci Abrahamovi. A 
mnogo više nego na plodove dobrih djela mislili su na vanj- 
štinu. Bili su kao kitnjasto stablo koje lijepo izgleda ali ne 
daje plodove. Ne ustručava se govoriti im o Božjoj srdžbi i 
o kazni neugasiva ognja. Još više: s Mesijom dolazi na svijet 
sjekira koja će sa zemljom sravniti svako stablo koje nije 
po volji Bogu. On može i od kamenja, kojeg su pune obale 
Jordana, podići Abrahamovu djecu, svoje miljenike. Mesija 
će lopatom svoje riječi i svoga suda razlučiti pljevu od pše- 
nice. Pljeva ide u oganj a pšenica u Božju žitnicu. Ozbiljne 
riječi koje vrijede za sva vremena. Kad ih Crkva svojoj djeci 
čita u došašću, znači da su posebno prikladne za pripravu 
na Božić i na svršetak života i svijeta. Samo onaj tko ih 


44 — NI nedjelja B 


posluša i uznastoji se obratiti, pravo će proživjeti Božić i biti 
uvijek spreman na Gospodnji dolazak. 


GOD. B 
1. č. Iz 40, 1-5. 9-11: Pripravite put Gospodinu. (str. 738-9) 


P. p. 84, Đab-10. 11-12. 13-14 (str. 535) 
P. Pokaži nam, Gospodine, milosrđe svoje i daj nam svoje 
spasenje. : 


Razmišljanje o cijelom odlomku dolazi na red slijedećeg 
utorka. Ovdje se zaustavimo samo kod zadnjih redaka koji 
donose značajne slike. Mesija će biti silan vladar, svime će 
upravljati svojom desnicom. Sv. pismo spominje i žezlo tog 
vladara (npr. u ps 109, 2), ali mnogo češće navodi ruku i mi- 
šicu kao znak Božje moći. Čovjek je jak koliko rukom može 
stisnuti, dignuti, uraditi. Bog nema tijela, prema tome ni 
ruke, ali se tim čestim antropomorfizmom, tj. slikom uzetom 
od čovjeka, želi istaknuti kako je Bog svemoćan. Mesija svoju 
božansku moć neće upotrebljavati da satre i uništi, nego će 
svojom rukom spašavati i dijeliti nagrade svakome koji je 
zasluži. Bog nas ne sili, on hoće našu spontanu ljubav i našu 
slobodnu odanost pa nam neprestano predočuje nagradu i na- 
platu koja nas čeka ako ga budemo slušali i vjemo slijedili. 

Sa slikom silnog vladara prorok spaja drugu koja prika- 
zuje svu njegovu milinu: pastira kako pase svoje stado. Pastir 
i stado (RBT) u Bibliji se često susreću, ali malo gdje su 
tako nježno opisani kao u ovih par završnih redaka. Sam je 
Isus spomenuo (Iv 10, 3) da dobar pastir zove svoje ovce po 
imenu i one poznaju njegov glas i idu za njim. Ovdje je re- 
čeno da pastir svoje stado skuplja svojim rukama, a u Sv. 
pismu ruke označuju i djelovanje. Uz riječi pouke Gospodin 
se za svoga zemaljskog života još obilato služio djelima sva- 
kovrsnog milosrđa tako da je o njemu zapisano da je prošao 
zemljom čineći đobro (Dj 10, 38). On to i sada čini i za sve 
se brine, za stare i mlade, za svakoga na način koji mu naj- 
bolje odgovara. Ako i ne pomogne odmah kad želimo, sva- 
kome pruža utjehu i sigurnost da neće napustiti onoga koji 
se u njega uzda. 

Nadalje prorok gleda pastira kako jaganjce nosi u na- 
ručju a ovcama dojilicama daje otpočinuti. U nekim našim 
krajevima ima u ovo doba već mlade janjadi koja neprestano 

skakuće po livadama pa se brzo umori i kad se krene kući, 
pastir zna poneko janje uzeti na svoje ruke. K tome skrban 
pastir nakon nekog dijela prevaljenog puta zaustavlja stado 
da se dojilice malo odmore i da tako budu korisnije svojoj 
janjadi. Slično postupa svatko kome je Bog povjerio da se 
u njegovo ime brine za druge, kao što Pavao veli o sebi: 
»Svima sam postao sve, da neke spasim« (1 Kor 9, 22). I kad 
se crkveni pastiri brinu za mlade i stare, neka se ne razoča- 
raju kad ne uspiju kod svih. A sav rad treba prožeti molitvom 
kao što i pripjevni psalam na čitanje o pastirskoj brizi nado- 
vezuje našu molitvu za milosrđe, spasenje, mir, ljubav, vjer- 
nost, pravdu i sreću. Sve su to Božji darovi njegovoj djeci. 
Koliko ih cijenim, koliko za njih i sam molim? 


2. Č. 2 Pt 3, 8-14: Iščekujemo nova nebesa i zemlju novu. 
(str. 208) 


Već se od Origenovih vremena sumnja da li je Petar 
osobno pisac ove poslanice. Među biblicistima prevladava mi- 
šljenje da ju je napisao neki Petrov učenik i da je po svoj 
prilici to vremenski zadnji spis NZ-a. Upravljena je, naime, 
kršćanima koji su nekako razočarani što Gospodin još nije 
došao. Poznato je kako je već prvo pokoljenje čekalo da 
dođe kao njihov osloboditelj. A i sam je Krist u svojim govo- 
rima povezivao svršetak svijeta s propašću Jeruzalema. Kad 
su Rimljani god. 70. Jeruzalem sravnili sa zemljom, kršćani 
su se pitali kako još ne svršava i sav svijet. Stoga im naš 
pisac ističe da je kod Boga sasvim drugo mjerilo za vrijeme 
jer je on nad vremenom. A što tobože kasni doći, to je samo 
zbog ljudi da ih se što više obrati a što manje propadne. Po- 
slanica želi da svi ljudi prispiju do obraćenja i tu se uklapa 
u nauk Pavla (1 Tim 2, 4) koji je i opći nauk Crkve: »Božja 
je volja da se svi ljudi spase«. 

.Kao što ne znamo kada će biti svršetak svijeta tako isto 
nije važno znati kako će se to dogoditi. O tome je u Objavi 
rečeno vrlo malo, a i to se razno tumači. Prema današnjem 
odlomku, sva će se počela, od kojih je sastavljen vidljivi svi- 
jet, užariti i raspasti. Međutim, taj se izraz različito prevodi 
i tumači. Važnije je što nas odlomak uči za život i na što nas 
potiče. Poslanica je u tome posve jasna i odlučna: Gospodnji 
će dan svršetka svijeta, a i smrti, doći kao lupež. Da nas ne 
iznenadi na propast, moramo ga iščekivati neokaljani, bespri- 
jekorni, u miru s Bogom i s ljudima. A s obzirom na to da 
će se sva vidljiva stvorenja raspasti, nema smisla uz njih 
previše prionuti, nego tako sveto i pobožno živjeti da svatko 

zasluži ući u »nova nebesa i novu zemlju« (RBT, NZ II). Sa- 
mo to daje pravi smisao kršćanskom iščekivanju i stvara 


u nama raspoloženje kakvim liturgija želi da smo prožeti u 


došašću i uopće u životu. A kome se iz vrhunaravnih razloga 
žuri, svetim življenjem može »pospješiti dolazak dana Božje- 
ga«. Tko želi vidjeti spasenje Božje — kako veli redak uz 
Aleluja, isti kao i u god. A — neka u sebi i u drugome pri- 
pravlja put Gospodinu. Na to nas potiče i današnje evanđelje 
a u tome nam pomaže misa i pričest koja nam u otajstvu 
pruža istoga Gospodina koji će doći u slavi. 


Ev. Mk 1, 1-8: Poravnite staze Gospodnje. (str. 29) 


Samo je Marko stavio na vrh svoga spisa: »Početak 
evanđelja Isusa Krista Sina Božjega«. Od svih evanđelista on 
najviše voli izraz »evanđelje« i tu taj stoji u svojem iskon- 
skom značenju. Ne označuje knjigu koja govori o Isusu — 
kako se obično misli — nego vijest i poruku koju je Sin Božji 
donio na zemlju. Ta je vijest dobra, radosna i moćna — sve 
to sadrži izraz »euangelion«. No evanđelje nije samo govor 
nego čitava Isusova pojava, osoba i djelo. Jednom riječju, 
evanđelje je sam Isus Krist. U ovom slučaju onakvo kako je 
Gospodina i Učitelja shvatio i doživio prvi i najživahniji apo- 
stol, Petar. On je tako o Isusu govorio i u Rimu, sigurno 
aramejskim jezikom, a njegov je pratilac i tumač Marko pre- 
vodio slušateljuma na grčki koji su tada u Rimu svi znali. 
Sam Petar (1 Pt 5, 3) naziva Marka svojim duhovnim si- 
nom i tako je on posrednik između prvaka apostola i svih 
kršćanskih pokoljenja do kojih će dospjeti to evanđelje. Za 
tu je ulogu naš evanđelist bio osposobljen kao malo tko, o 
čemu govori već njegovo dvostruko ime: Ivan i Marko (Dj 12, 
12) koje predočuje židovski i zapadni svijet. Njegov, zapravo 
Petrov, biblijski znak je lav jer već naslov Markova evanđelja 
prenosi silan glas Mesije, Sina Božjega, lava iz Judina ple- 
mena (Otk 5, 5). Kroz čitavu ovu godinu čita se Markovo 
evanđelje. Neka nam svaka njegova riječ znači ono što sadrži 
izraz »evanđelje«. | 

Petar-Marko odmah nas prenosi u Isusovo javno nastu- 
panje. Nastup je to Sina Božjega i našega Kralja. Ta su nje- 
gova uzvišena svojstva sadržana u prvoj rečenici poslije na- 
slova knjige. Krist je nastupio i počeo naviještati evanđelje 
prema Izaijinu proroštvu. (»Nedjeljna čitanja« ispuštaju tu 
riječ Biblije: kathos, sicut, suglasno). Izaija, zapravo Malahija 
(3, 1) govori o dvjema osobama: netko šalje svoga glasnika 
pred nekim drugim. Nama je to posve jasno: Otac je poslao 

Ivana da pripravi put Sinu Božjemu. Glasnik ne dolazi pred 
bilo kim, a što je važnija osoba koju glasnik najavljuje, to 
treba da je i sam glasnik ugledniji. Sin Božji dolazi da i na 
zemlji bude »Kralj kraljeva i Gospodar gopodara« (1 Tim 6G, 
15; Otk 19, 6). Stoga je pred njim došao kao preteča i glasnik, 
posljednji i najveći prorok kojega prema Origenu Toma 
Akvinski naziva: »završetak zakona, početak evanđelja«. Već 
je Izaija (40, 3) čuo da taj glas viče u pustinji, kao što lav 
u pustinji riče. A Ivan nije došao samo javiti radosnu i veliku 
vijest da je blizu Kralj sa svojim Božjim kraljevstvom. Pre- 
teča ima važnu i sada u došašću za svakoga sudbonosnu ulo- 
gu: da Gospodinu pripravi put, a tek onda će doći Isus iz 
Nazareta (Mk 1, 9). 

Ove su misli pokupljene većinom po dugim stranicama 
Dillersbergova I sveska a ovdje su donesene da nas upute 
kako treba prilaziti svakoj riječi evanđelja. To je samo poče- 
tak Markova spisa, početak koji uvijek iznova donosi nešto 
novo, veliko, silno. Evanđelje je uvijek početak, prodor ne- 
čega novoga, vječnoga. Shvatio je to pred sto i pedeset godina 
sv. Klement Hofbauer: »Evanđelje se mora uvijek propovije- 
dati nanovo i kao posve novo«. Bilo bi za nas vrlo pogubno 
kad bismo mislili da ga već dobro poznamo, da nam više ne- 
ma što reći. I sunce je uvijek isto, ali ga za život trebamo 
svaki dan iznova. Mnogo nam je potrebniji za dušu Isus u 
evanđelju i u euharistiji da nas vodi i neprestano oživljava. 


GOD. C 
1. č. Bar 5, 1-9: Bog će pokazati svoj sjaj u tebi. (str. 824) 


P. p. 125, 1-2ab. 2ed-3. 4-5, 6. (str. 572) 
P. Velika nam djela učini Gospod: opet smo radosni! 


Prije čitanja i potanjeg razmatranja svake biblijske knji- 
ge potrebno je pročitati neki uvod u nju. Svakome su na 
raspolaganju barem kratki ali vrlo sadržajni uvodi na kraju 
zagrebačke Biblije. Ondje se za malenu knjigu, iz koje je uzeto 
današnje 1. čitanje, veli da po svoj prilici samo nosi ime Jere- 
mijina pomoćnika i tajnika Baruha. U toj se knjizi pri kraju 
nalazi vrlo utješna pjesma o obnovi Jeruzalema koji pred- 
stavlja cijeli izraelski narod. Dakle, ide u red Jeremijinih 
proroštava a puna je pjesničkih slika o povratku naroda iz 
babilonskog sužanjstva, što je opet navještaj otkupljenja koje 

će donijeti tek Mesija. Stoga prorok poziva Jeruzalem da se 
mjesto odjećom tugovanja i nesreće zaodjene plaštem Božje 
pravednosti i vijencem njegove slave. Lat. prijevod i prema 
njemu naslov čitanja ističe da će u obnovljenom Jeruzalemu 
Bog pokazati svoj sjaj i slavu (RBT, III), što znači samoga 
sebe, a u NZ-u svoga božanskog Sina. Mi smo kršćani dionici 
toga sakrivenog Božjeg sjaja, posebno ćemo biti sada o Bo- 
žiću, a potpuno i otkriveno jednom u nebeskom Jeruzalemu. 

Tko to sve na poziv proroka gleda duhovnim očima, taj 
vidi kako s istoka i zapada dolaze mnogi u Crkvu kao djeca 
k majci. One koji su u sužanjstvo grijeha išli kao robovi pje- 
šice sam Bog će ih nositi u slavlju kao kraljevsku djecu. Da 
im put bude lakši i ugodniji, pravit će im sjenu šume i razna 
mirisna stabla. Time je označeno Božje milosrđe i njegova 
pravda koja nas uvijek iznova oslobađa i prati do cilja. Kad 
nam toliko radosti pruža put povratka k Bogu, koliko će je 
tek biti na svršetku životnog puta, u postignutoj božanskoj 
vječnosti? Nije čudno što smo danas u glavnoj misnoj molitvi 
kazali da se žurimo ususret Kristu. Ali taj put nije bez poteš- 
koća i zapreka. Više od nebeskih vrednota naša osjetila, a pre- 
ma tome i naš duh, zaokupljuju zemaljski predmeti. Dosada 
smo u liturgiji više puta molili da ih uspijemo prezirati. Obno- 
vljena nam liturgija više ne stavlja na usta takve silne izraze. 
Ali to ne znači da smijemo zatvarati oči pred očitim opasnosti- 
ma te im se bez potrebe lakoumno izlagati. Majka Crkva sada 
više računa na našu zrelost i razboritost. Ako se pravilno hra- 
nimo euharistijom, onda ćemo postići ono što danas i slijede- 
ćih dana više puta molimo poslije pričesti: »da nas učestvo- 
vanjem u ovom otajstvu naučiš mudro mjeriti vrijednost ze- 
maljskih dobara i prianjati uz nebeske«, 

Sreću izraelskih povratnika iz sužanjstva krasno opijeva 
ps 125. U njihovo ime pjesnik veli da skoro nisu mogli vjero- 
vati svojoj sreći pa im se činilo da snivaju, nekako kao što 
je i Petar mislio kad ga je anđeo Gospodnji izbavljao iz He- 
rodove tamnice (Dj 12, 7-11). A ipak je oslobođenje živa stvar- 
nost i stoga se veselo smiju i zanosno kliču. Čak su i pogani 
morali priznati da je tim oslobođenjem svoga naroda izraelski 
Bog pokazao jedno od svojih velikih djela. A kojim su oduše- 
vljenjem to isticali tek sami Izraelci! Njima se pridružujemo 
i mi, Kristovi otkupljenici, i to ne samo u zahvalnom klicanju 
nego i u srdačnoj molitvi za one koji još nisu doživjeli otku- 
pljenje, o čemu govori drugi dio ps 125. Stanje je. Izraelaca 
u stvari i poslije povratka iz sužanjstva bilo vrlo teško (usp. 
Ezr gl. 3-6 i Hag 1-2). Tako je često i nama teško unatoč tome 
što smo otkupljeni ili, radije, upravo zbog toga. Otkupljenje 

nas, naime, ovdje čini sudioničarima Kristova trpljenja (Kol 
i, 24, a taj tekst II vatikanski sabor navodi pet puta: C 11 
i 49, M 5, R 1, L 16). Stoga od srca molimo da se Božja njiva, 
sva zemlja, zazeleni poput Negepske pustare na jugu Pale- 
stine kad je nakon kiša natope nabujali potoci. A naša se 
molitva pretvara u nepokolebivo uvjerenje, izraženo krasnom 
slikom, da će se mukotrpno doba sijanja na zemlji zaključiti 
žetvom vječnog veselja u domovini. Dakle, isplati se što više 
i što bolje sijati. : 


2. č. Fil 1, 4-6. 8-11: Budite čisti i besprijekorni za Kristov 
dan. (str. 170) 


Odlomak je uzet iz najsrdačnije Pavlove poslanice. Upra- 


vio ju je iz svoga rimskog tamnovanja Filipljanima po njiho- 


vu poslaniku Epafroditu koji mu je donio utjehu i pomoć te 


.drage zajednice. Desetak godina nakon što je ondje, u prvom 


evropskom gradu na svom drugom putovanju, zasadio Kristov 
križ, čuje o njima samo najbolje. Apostol zahvaljuje za to 
Bogu i ujedno izražava uvjerenje da su oni time zaslužili i dar 
ustrajnosti do Gospodnjeg dolaska. Oni su Pavlu iskazali 
sinovsku ljubav, a on im se za uzvrat kune da za njima 
izgara ljubavlju Krista Isusa. Tu svoju ljubav pretvara u 
vruću molitvu za njih i nabraja što im želi izmoliti od Boga: 
ljubav koja se ne sastoji u čuvstvenosti nego u sve većoj spo- 
znaji Boga i u pravilnom rasuđivanju onoga što je Bogu 
draže i prema tome za njih bolje. Što ja molim za one kojima 
nešto dugujem? 

Koliko Filipljani budu Boga poznavali i svime se znali 
služiti da mu ugađaju toliko će se pripraviti za dan Kristova 
dolaska što ga Pavao u malo redaka spominje dva puta. Želi 


im da ih taj dan nađe čiste i besprijekorne. Prva se oznaka, 


kao često u Bibliji, odnosi na opću ćudorednu čistoću (RBT, 
čist, NZ II, 3). Ona prema tome osigurava da ih vječni Sudac 
nađe bez ikakva prijekora zbog kojega bi ih inače morao pre- 
koriti ili čak kazniti. Apostol je sretan jer predviđa da će nje- 
govo sjeme, posijano u trudu i plaču, donijeti puno roda. To 
Pavao ne pripisuje Filipljanima, a još manje sebi, nego Isusu 
Kristu po kojemu će onda sve to biti na veliku slavu i hvalu 


Božju. Nije teško izgovarati: Sve na slavu Bogu, ali nije lako 


iskreno i ustrajno od sebe odbijati svaki i najmanji dijelak 
te slave. Tko od nje krade Bogu, bit će mu uskraćena na dan 
Kristova povratka i suda. Svaka uzvisina oholosti onemogu- 
ćuje ili barem oteščava i sada za Božić dolazak Božje milosti 
u maša srea i umanjuje naš dobitak u knjizi života. Onoliko 

smo dionici Božjeg spasenja koliko mam je srce spremno da 
u poniznosti i besprijekornosti surađujemo s milostima koje 
nam je njegovo spasenje zaslužilo. 


Ev. Lk 3, 1-6: Svaki će čovjek vidjeti spasenje Božje. (str. 50) 


Kao izobraženi pisac i pravi povjesničar Luka potanko 
opisuje vrijeme i mjesto nastupa Isusova preteče. Bilo je to 
god. 779. od utemeljenja Rima ili, po našu, 26. po Kr. Pozor- 
nica je Ivanova djelovanja pustinjska dolina uz rijeku Jordan. 
Tu ga je Bog, kao mnoge proroke prije njega, pozvao da 
Božju riječ naviješta drugima. Luka ističe da je Ivan Božji 
glas čuo u pustinji, a tako je redovito bilo i kod drugih pro- 
roka. Iliji je bilo rečeno da će govoriti s Gospodinom pred 
kojim je silan vihor sve potresao ili lomio, no Gospodin nije 
bio u potresnom vihoru nego mu je govor bio »šapat laganog 
i blagog lahora« (1 Kr 19, 11-12). Prorok Hošea (2, 16) opaža 
kako će Gospodin svoju nevjernu zaručnicu, izabrani narod, 
privesti obraćenju: »Odvest ću je u pustinju i progovoriti 
njenu srcu«. Kao što su Izraelci kroz pustinju došli u obećanu 
zemlju tako se i Crkva nalazi sama u svijetu kome ne pripada 
(Iv 17, 16). Stoga i ona mora na svoj način bježati u pustinju 
gdje živi skrivena sve do Kristova povratka koji će dokončati 
moć sotone (Otk 12, 6, 14; RBT, pustinja, samoća). Koliko god 
se s pravom naglašuje da Crkva treba biti svjetlo svijeta, sol 
zemlje, kvas za sve ljude, ipak iskustvo stoljeća svjedoči da 
se Božja riječ i Božja snaga ne prima u vrevi i buci svijeta. 
Nad tim bi se mogli zamisliti svi kojima radio-emisije za- 
mjenjuju — kako je netko kazao — jutarnje razmatranje a 
televizija večernji ispit savjesti. 

Stani je Istok imao malo dobrih putova. Gradili su ih i 
izravnavali ponajviše za kralja kad je obilazio svoje podanike 
ili ih vodio u rat. Sad je imao doći s neba mesijanski Kralj 
pa preteča pred njim poziva sve da mu priprave put. Ivan 
zapravo ponavlja riječi Izaije (40, 3-5) koji je naviještao da 
će se Gospodin opet staviti na čelo svoga naroda, Kao kod 
prvoga dolaska u obećanu zemlju tako i kod povratka robova 
iz Babilona u Palestinu put će naroda, pod Božjim vodstvom, 
ići preko pustinjske stepe. U njoj ima udubina koje treba 
ispuniti i uzvisina koje treba sniziti. Da putovi budu koliko- 
-toliko prikladni, ne smiju biti krivudavi pa se oštri zavoji 
moraju ublažiti i ispraviti. Kad se očekuje kraljev, a pogotovo 
Božji prolaz, nikakav trud ne smije biti pretežak, nikakva 
žrtva prevelika. ' 

Ovo sve, dakako, ima duhovno značenje jer se radi samo 
o Bogu koji nam nosi duhovno spasenje. U božićnoj je noći 

anđeo navijestio pastirima na betlehemskim poljanama da im 
se rodio Spasitelj. Ta je radosna vijest imala donijeti veliko 
veselje svemu narodu (Lk 2, 10). Je li ga donijela zaista sve- 
mu narodu? Koliko će ih ove godine u srcu i životu, osjetiti 
pravo božićno veselje? To ne ovisi o Bogu koji za nas nije 
mogao više učiniti. Tako je ljubio i ljubi svijet da je dao svoga 
jedinorođenog Sina da ne pogine ni jedan koji u nj vjeruje, 
već da ima život vječni (Iv 3, 16). Dakle, samo će vjerne oči 
vidjeti spasenje Božje. U svjellu vjere svatko će najbolje upo- 
znati što u sebi treba ispuniti, što sniziti, što ispraviti. Sveti 
oci u udubinama na našem životnom putu vide malodušnost, 
u uzvisinama raznovrsnu oholost, u krivuljama bilo koju ma- 
nu i grijeh. Što sam ispravio kroz prvi tjedan došašća? Što ću 
učiniti još u ovo malo dana do Božića? A koliko me tek posla 
čeka do Kristova povratka, do smrti? Neću nikada sve obaviti, 
ali važno je da na sebi radim. i 


PONEDJELJAK 
1. č. Iz 35, 1-10: Bog sam hita da nas spasi. (str. 735) 


P. p. 84, 9ab-10. 11-12. 13-14. (str. 535) 
P. Bog sam hita da nas spasi, 


Ovim odlomkom završavaju Izaijina proroštva kojima je 
tješio svoj narod u babilonskom ropstvu. Doći će oslobođenje 
i povratak u ljubljenu domovinu. Što je značila ta vijest za 
prognanike uvidjet ćemo ako se sjetimo ps. 137. koji opisuje 
njihovu žalost u tuđini: »Na obali rijek4 babilonskih sjeđa- 
smo i plakasmo spominjući se Siona«. Sada prorok već gleda 
sasvim drukčiji prizor (10): »Vraćat će se otkupljenici Go- 
spodnji. Doći će u Sion kličući od radosti, s veseljem vječnim 
na čelima; pratit će ih radost i veselje, pobjeći će bol i jauci«. 
Iz cijele je pjesme jasno da će oslobođenje naroda izvesti sam 
Gospodin i stoga se za sav narod upotrebljava naziv »otku- 
Pljenici Gospodnji«. Preokret što će ga Bog izvesti prorok 
slika usporedbama koje se više puta nalaze u njegovoj knjizi: 
Pustinja će procvasti, ruke se klonule ukrijepiti, slijepe će oči 
progledati, gluhe uši će se otvoriti, hromi će skakati, nijemi 
klicati. Onaj koji sve to izvodi na tijelu može isto i na duši, 
samo mi trebamo njegovu moć u tom smislu primiti i za nju 
moliti. 

Malo bi nas zanimalo oslobođenje izabranog naroda u 
SZ-u da ono nije slika otkupljenja kojim je Spasitelj nas 

usrećio. Prorok upotrebljava izraze koji se ne mogu odnositi 
samo na političko oslobođenje jednog naroda, niti su se uspo- 
redbe što ih on navodi ikada doslovno ispunile. Ovakva pro- 
roštva dobivaju svoj pun smisao tek po dolasku Isusa koji 
je nebrojena čudesa činio ljudima na tijelu, a neprocjenivo je 
blago ostavio svojoj Crkvi da ona njegovom moći do kraja 
svijeta oslobađa ljude od robovanja sotoni i grijehu. Mnogo 
više nego što je Izraelcima bio Sion (RBT) nama je naša Crkva 
kojoj bogoslužje češće daje i ime Siona: »Hvali, Sion, Spasi- 
telja — vođu svog i učitelja — pjesmama i popijevkom« (To- 
ma Akv.). Na starozavjetnom su Sionu bili u hramu neki zna- 
kovi Božje prisutnosti, a Kristovu je Crkvu II vatikanski sa- 
bor dva puta (C 48, Cus 45) nazvao »sveopćim sakramentom 
spasenja«. Kroz liturgijsku godinu, a naročito u došašću, često 
se čuje riječ »spasenje«. Velika je opasnost da taj ključan 
biblijski naziv prođe preko ušiju a da ne odjekne u mašoj 
duši. Ako ikada, sada je čas da nađemo malo vremena i sa- 
branosti te temeljito prođemo dosta iscrpan članak o tome u 
RBT (spas). Bez shvaćanja i neprestanog produbljivanja bi- 
blijskih pojmova, barem najvažnijih, sudjelovanje kod litur- 
gije zakržljavi i zahiri. Tada ne bi bio kriv izvor nego onaj 
tko iz njega ne pije. 

Psalmista konkretno iznosi kako ćemo doći do spasenja 
i uvjerava nas: »Zaista, blizu je njegovo spasenje onima koji 
ga se boje«. Lako je ponavljati da je NZ zakon ljubavi, ali 
teže je imati neprestano na pameti da smo za života u mo- 
gućnosti da Boga uvrijedimo, da se čak od njega odmetnemo. 
»Novi zakon nije dokinuo strah u koliko je on temelj svakoga 
pravog religioznog stava« (RBT 1271). Kad pripjevni psalam 
dalje spominje ljubav i vjernost, pravdu i mir, blagoslov i 
sreću, eto nam prigode da za svim tim Božjim svojstvima i 
darovima čeznemo, da im otvorimo svoje srce, da ih unesemo 
u svoj život. To posebno vrijedi za božićnu pripravu pa ovo 
naše došašće nikako ne smije dobiti ovakvu ocjenu: »Ovako 
govori Gospodin Bog, Svetac Izraelov: Mir i obraćenje —- 
spas vam je, u smirenu uzdanju snaga je vaša. Ali vi ne htje- 
doste« (Iz 30, 15). 


Ev. Lk 5, 17-26: Danas vidjesmo čudesa. (str. 52) 


Pouzdanje u Isusa bila je i sva snaga uzetog bolesnika 
i njegovih prijatelja koji su ga donijeli k božanskom liječni- 
ku. Mnoštvo im je naroda priječilo pristup k Isusu, ali je želja 
za ozdravljenjem našla put. Mnogima su ljudi zapreka na 
putu k Bogu, ali je svladavaju samo oni koji su svjesni svoga 
bolesnog stanja i koji iskreno i ustrajno teže za svojim ozdra- 

vljenjem. Valja doći pred Isusa s vjerom koja će taknuti 
njegovo srce da nam dade sve što trebamo, te stoga molimo 
uporno i pouzdano. A ono što želimo sebi — kršćanski je da 
nastojimo postići i za druge. Mnogi bi tjelesni i duhovni bo- 
Jesnici ozdravili kad bi se netko za njih zauzeo. U svijetu 
raste skrb i zaštita s obzirom na tjelesne bolesti, ali nije tako 
s manama i-opačinama. Sve je više onih koji grijeh ne drže 
i socijalnim zlom pa misle da se u tom pogledu nema što 
poduzimati. Dosta se sjetiti kako javnost pušta da se slobodno 
širi i prevladava psovka i svaki razvrat. Kako je na mojem 
području? Možda se previše tužim na druge, a kakvo je moje 
stanje? Spadam li zaista u one za koje sam u današnjoj glav- 
noj misnoj molitvi kazao: »Kada (Sin tvoj) dođe i pokuca da 
nas zateče budne u molitvi i raspjevane njemu na slavu«? 
Gospodin je donesenom bolesniku najprije ozdravio dušu 
oprostio mu grijehe. Tek onda mu je ozdravio i tijelo, a i to 
ponajviše kao dokaz da ima vlast opraštati grijehe, da je dakle 
Bog. Poslao ga je da kući sam odnese postelju na kojoj su 
ga bili donijeli. Kako je bio sretan onaj jadnik kojemu je 
sada postalo znakom povraćenog zdravlja i obnovljene snage 
ono na što ga je, možda i kroz godine, prikovala bolest! I 
evanđelist ističe: ode kući slaveći Boga. A kako su bili sretni 
i prijatelji koji svome bijednom, a sada sretnom, drugu više 
nisu bili potrebni! Dalje se i ne spominju, ali njihova je za- 
sluga velika. I naša će biti to veća što budemo manje spomi- 
njani u vezi s onima kojima smo možda pomogli doći do 
Isusa, kojima smo pružili pomoć tijelu i ozdravljenje duše 
U tom je pogledu vlastito hvalisanje posebno neukusno. Neka 
-&£ oriaši oja za "b> posredovanje, ili o njemu slute, čine što 
učinili svjedoci današnjeg d ja: »Svi bij 
mne jeg događaja: »Svi bijahu u čudu 


UTORAK 

JE Iz 40, 1-11: Bog tješi narod svoj. (str. 738-9) 
P. p. 95, 1-2. 3 i 10ac. 11-12. 13. (str. 544) 

P: Evo Boga našega: dolazi u moći, 


Drugi dio Izaijine knjige, prema početnim riječi \osi 
naslov: Knjiga Izraelove utjehe. Suharčdnjaći je na jea 
. u babilonskom sužanjstvu i on ih tješi uvjeravanjem 
a će im se ropstvo brzo okončati. Nisu to prazne riječi: pro- 
r nastupa u ime Boga koji je na izabrani narod zbog nje- 
“2 grijeha poslao ljekovitu kaznu robovanja, a sada izja- 
Vljuje đa je krivnja već okajana. Samo je Božje milosrđe 

moglo procijeniti da je narod primio, tj. pretrpio i nadokna- 

dio dvostruko za svoje grijehe. Ljudski govoreći, kao da je 

Božjoj ljubavi kazna bila prevelika. Po tješenju i po takvom ' 
shvaćanju nadahnuti se pisac približio NZ-u kao malo tko u 

SZ-u. Čovjek sam po sebi ne može ni izdaleka dati Bogu 

doličnu zadovoljštinu za svoje grijehe. Tek po Isusu Kristu 

»imamo otkupljenje njegovom krvlju, oproštenje grijeha, pre- 

ma bogatstvu njegove milosti« (Ef 1, 7). 

Prorok izričito veli da će sam Bog izvesti narod na slo- 
bodu. Mi znamo kojoj božanskoj osobi na poseban način pri- 
pisujemo svoje otkupljenje, pa kad god spominjemo spasenje 
možemo misliti na svoga Spasitelja. Stoga nam Crkva toliko 
puta i čita uprav u vrijeme priprave na Božji dolazak ove 
usporedbe o dolinama i visinama koje će smetati zarobljenima 
na povratku iz sužanjstva. Nas se ne tiče kakvo je bilo tlo 
sirsko-arapske stepe nego što one slikovito prikazuju: naše 
uznositosti i klonulosti duha koje ometaju ili čak onemogu- 
ćuju dolazak Boga k nama. Značajno je kako Mesijin preteča 
(Lk 3, 4-6) izraz »Slava Gospodnja« (RBT) mijenja u kon- 
kretno obećanje: »Svaki će čovjek vidjeti spasenje Božje«. 
U SZ-u je Bog pokazivao svoju prisutnost među ljudima 
oblakom ili nekim drugim znakom. Sada je Spasitelj tu u 
ljudskom tijelu. Prorok ga već gleda i pokazuje na nj: »Evo 
Boga vašega!« Bog je ispunio riječ koju je ponavljao glavnim 
nosiocima povijesti spasenja. Čovjek sa svojim djelima i po- 
gotovo sa svojim riječima sahne kao trava i vene kao cvijet 
— samo Božja riječ ostaje i traje vječno. 

Već u r. 3. prorok govori o glasu koji naređuje da se 
Bogu pripravi put, a u r. 7. glas poosobljuje u glasnika. U sve- 
mu su starom svijetu poznati tekliči koji javljaju pobjedu ili 
pronose druge radosne glasove. Ako se i ovdje spominje viso- 
ka gora s koje glasnik ima snažno podignuti svoj glas, mi 
možemo misliti na svoju Crkvu, grad sagrađen na gori, odakle 
se svima narodima naviješta radosna vijest o Kristovu do- 
lasku. Sa sobom on sada nosi samo nagrade i milosti, a po- 
stupat će kao dobar pastir koji svoje janjce i nosi. To je bi- 
blijski i starim kršćanima omiljeli lik Kristove ljubavi, poput 
onoga što je nama Isusovo Srce. Koja sreća dati se od Isusa 
nositi! 

Vrlo je sretan potez liturgijske obnove kad je opet toliko 
mjesta i važnosti dano pjesmi kojom izražavamo svoje misli 
i osjećaje uz pročitani biblijski odlomak. Pogotovo kad su ti 
pripjevni psalmi redovito veoma prikladno odabrani i sa svoje 
strane proširuju i dopunjuju čitanje. Ps 95. po svoj prilici je 
spjevan za neki svečani ulaz naroda u hram, ali zanosno isti- 

om 


canje da je Bog kralj i sudac svih naroda i da mu sva zemlja 
treba pjevati himan priznanja i poklonstva pokazuje da je 
Božje spasenje namijenjeno svim narodima i svim vremenima 
Stoga je taj psalam uzet i u misu za evangelizaciju naroda 
(dosada ! za širenje vjere). »Preljubežljivi Bog — brižljivo na- 
mjeravajući i pripravljajući spasenje svega ljudskog roda — 
jedinstvenim je raspoređajem izabrao sebi narod kojemu će 
povjeriti obećanja« (II vat. sabor O 14). Ali se naprijed isti 
tekst poziva i na naš psalam kad ističe da je prema Božjem 
naumu spasenje od početka ibilo zamišljeno za sve narode. Za- 
služuje pod tim vidikom u adventu pročitati i čitav saborski 
dekret o misijskoj djelatnosti Crkve i uvidjeti jesmo li u 
stvari širokogrudniji od starozavjetnog izabranog naroda. 

Koristit će još jedna napomena uz današnji pripjevni 
psalam. Nanovo za bogoslužje priređena čitanja i psalmi više 
puta ispuštaju poneki redak iz Biblije. Tako je danas u r. 10 
preskočen njegov srednji dio (b). Zašto? Nas ne zanima u nje- 
mu izneseno, davno zastarjelo, mišljenje kako je zemlja toliko 
učvršćena da se ne može pomaknuti, Liturgija nas, dakle, uči 
da se kod čitanja i upotrebljavanja Biblije ne zaustavljamo 
kod onoga što je u njoj vremenski uvjetovano i obojeno. Riječ 
se Božja odnosi na maše spasenje, a ne na vremenite spoznaje 
i shvaćanja, Nepromjenljive je vrijednosti u njoj samo ono 
što je u vezi s vječnim spasenjem ljudi. 


Ev. Mt 18, 12-14: Bog neće da se maleni izgube. (str. 16) 


Zadnji je redak 1. čitanja odlučio da se danas uzme evan- 
đeoska penikopa o zalutaloj ovci. Ta se Isusova usporedba sada 
čita 24. nedj. »kroz godinu« (C) i ondje je razmotreno kako 
je pastir pronađenu ovcu veselo stavio na svoja ramena. Kod 
Mateja je osobito zanimljiv izraz: »i uspije li mu da je nađe« 
što znači da se za to mnogo trudi i da mu trud može detati 
bezuspješan, Kad to, uz ljudsku zaslijepljenost, ne uspijeva 
uvijek božanskom Pastiru, treba li se čuditi da se tako često 
događa i njegovim ljudskim namjesnicima? Glavno je s naše 
strane poduzimati i ustrajati. Apostolski pothvat koji unapri- 
jed traži da mu je osiguran uspjeh mnogo gubi, manje je 
zaslužan. Na tom polju svaki uspjeh dolazi samo od Boga 
kojemu se njegov radnik posve dariva i prepušta. Na Božjoj 
njivi često »se obistinjuje poslovica: Jedan je sijač, drugi je 
žetelac« (Iv 4, 37). Stoga bilo kakav neuspjeh ne baća u malo- 
osi onoga koji radi na promicanju Božjega kraljevstva. 

akako, tu malodušnost čovjek osjeća, ali što bi bio postigao 
da je nije u sebi svlađavao npr. veliki Pavao? 

“Koliko god je značajna gornja izreka u Mateja, glavna je 
misao vodilja na kraju odlomka, kako ističe i njegov naslov." 
Bog neće da se izgubi i jedan od njegovih malenih. Često ' 
imamo posla s »malenima«, bez obzira koliki su i koliko im 
je godina. Nije u Isusovu duhu ako se tko smatra toliko 
superiornim da se malenima ne zna približiti ili da ih čak 
omalovažava. Time se ne misli reći da maleni imaju uvijek 
pravo, a pogotovo ne da oni moraju odlučivati i voditi. Pitali 
su uglednoga javnog čovjeka kakav je njegov stav prema mla- 
dima. Odgovorio je da ih poštuje i cijeni, ali to ne znači da 
se klanja svakoj bebi. Još manje se smije dopustiti da vjer- 
sko neznanje ili religiozna zakržljalost pojedinaca bude mje- 
rodavna za čitave zajednice. Međutim, i oni imaju pravo na 
ljubav i brigu pastira, redovito i više od drugih. Treba ih 
shvatiti i iz njihove ih nutrine dizati prema onome što je više 
i bolje. Samo tako se neće izgubiti nego uključiti u ostalo 
stado i s njim napredovati. Taj je posao težak, ali ga traži 
Isus. 


SRIJEDA 


1. č. Iz 40, 25-31: Gospodin svemogući umornome snagu vraća. 
(str. 739) 


P. p. 102, 1-2. 3-4: 8 i 10. (str. 548) 
P: Blagoslivljaj, dušo moja, Gospodina. 


Svaki Božji čovjek, uza sav zanos za Boga, živi i radi 
na zemlji. Sam Bog od njega traži da svu svoju ljubav pre- 
tvori u brigu za ljude. I naš prorok ima istančan osjećaj za 
ljudske bijede i potrebe. Vidi on dobro u kojem se stanju 
tada nalazio njegov narod i kako mnogi neće biti voljni ili 
sposobni poduzeti put povratka u domovinu. Valjda mu je 
stoga i došla na misao ona slika o umornim ovcama i još 
slabašnoj janjadi. A čime će ohrabriti takve? Odmah poslije 
te slike slijedi izravan govor Gospodina koji krasnim slikama 
opisuje svoju veličinu i snagu. Koliko je ljepote i stvarnosti 
samo u r. 12... ali treba pročitati sve retke do današnjega 
odlomka, pogotovo jer ih ne donosi nijedna misa novog Mi- 
sala. (Imat ćemo ih u novom Časoslovu 18. XII). Proroku se 
reda pred očima sve što je Bog stvorio na zemlji i na nebu, 
pa priznaje da su ne samo neživa bića nego i čovjek, dapače 
»svi narodi pred njim kao ništa« (17). 

::S punim dakle pravom može Bog upraviti pitanje na 
početku današnjeg: odlomka, a zapravo ga ponavlja iz r. 18:. 
+S kime ćete mene prispodobiti, tko mi je ravan?«.A kad bi 
tko još sumnjao u Božju svemoć, prorok se još jednom poziva 
na sva nebeska tjelesa koja Boga slušaju kao vojska svoga 
vođu. Izgleda da je od te prispodobe i nastao naziv »Sabaot« 
(RBT, Jahve 3, zvijezde 2) u značenju »Gospodar nad vojska- 
ma (zvijezda)«. I Pavao tvrdi (Rim 1, 20) da su svi: mogli 
Boga i njegova nevidljiva svojstva opaziti i upoznati iz nje- 
govih djela i stvorenja. Neka je to nama mig da rado uzmemo 
u ruke koju dobru suvremenu teodiceju. Imamo je i na hrvat- 
skom od dra A. Kusića, a slovenska od A. Ušeničnika ima 
trajnu vrijednost. U svakom je slučaju ta grana filozofije naj-' 
bolji uvod u teologiju, u sve ono što nam je Bog izravno 
objavio o sebi i o svojim djelima. Zimsko vrijeme i, još više, 
doba došašća prikladno je da produbimo svoje znanje o Bogu 
na temelju razumskog razmišljanja i studija teologije. 

Kad je prorok iznio svoje uvjerenje o Božjoj veličini, 
onda se opravdano čudi kako Božji narod može i pomisliti 
da Bog ne vidi njegove muke, da za njih ne zna i ne čuje, 
da se on čak umara i sustaje. I opet mu pada na um lijepa 
prispodoba: mladići, dakle ljudi u naponu snage, umaraju se, 
malakšu i posrću, ali oni koji se zaista uzdaju u Gospodina 
ne trebaju se bojati iznemoglosti. Od Božje im .se svemoći 
i providnosti snaga obnavlja i raste kao orlovima krila. Pouz- 
davati se u Boga znači na njega posve računati i oslonuti se. 


* Kao što vrijedi Isusova riječ (Iv 15, 5): »Bez mene ne možete 


ništa učiniti« i malo dalje »Moj će. se Otac proslaviti tim što: 
ćete roditi mnogo roda« tako je već i prorok vidio kako. svi 
sjedinjeni s Bogom na putu u domovinu, vremenitu i vječnu, 
»trče i ne sustaju, hode i ne more se«. Zapravo, sustajemo i 
umaramo se, ali znamo da u Bogu možemo uvijek iznova 
crpsti obilato snage da ustrajemo do kraja. 

Naš odgovor na sino ohrabrenje iz 1. čitanja primjenjuje 
to na pojedinca, na moju dušu. I što bih drugo rekao sam sebi 
nego današnji pripjev? Ps 102. jedan je od najljepših, posebno 
ga je volio veliki pionir liturgijskog pokreta opat Gućranger. 
Psalmista. pred zajednicom oduševljenim himnom zahvaljuje 
Gospodinu što ga je oslobodio grijeh4 i kazne za njih, bolesti 
i smrtne muke. Na temelju vlastitog iskustva naviješta drugi- 
ma kako je Bog dobar i milosrdan. Svim svojim bićem blago- 
Sliva, dobro govori o Gospodinu i o njegovim dobročinstvima 
koja nikako ne želi zaboraviti. U riječima: »Kao orlu ti se 
mladost obnavlja« opet gledamo pnorokovu usporedbu. Ondje 
je bio prikazan snažan orao a ovdje se odrazuje starovjekovno 

mišljenje da orlu na proljetnom suncu, kad se vine u nedo- 
gled k njemu, mjesto starog perja naraste novo i tako se 
pomladi. Tako se i mi u Bogu neprestano pomlađujemo du- 
hovno, još više, po Božjem milosrdnom opraštanju iz smrti 
grijeha prelazimo u uvijek novi život. Crkvi nije više toliko 
važno što je Bog učinio Mojsiju i Izraelcima, pa danas prelazi 
preko tih redaka ovoga psalma, a zato nas uvjerava da on 
»ne postupa s nama po našim grijesima, niti nam plaća po 
našim krivnjama«. Zaista, što bi bilo od nas kad bi Bog po- 
stupao kako smo zaslužili, kad bi postupao kako mi postu- 
pamo prema njemu? Ovo su prave adventske misli, a uvijek 
nam pomažu da se usudimo približiti njegovu oltaru, njegovu 
stolu, ali u poniznosti i skrušenosti srca. 


Ev. Mt 11, 28-30: Dođite k meni svi koji ste umorni. (str. 10) 


Sve su prorokove i psalmistove riječi današnjeg čitanja i 
psalma sažete u malo Kristovih riječi. I nas on gleda kako 
smo umorni na životnom putu i opterećeni grijesima i svako- 
jakim slabostima pa nas poziva k sebi. On nas jedini može 
okrijepiti i izliječiti. U tu nam je svrhu ostavio spomen-čin 
svoje ljubavi koji nam je neprestano na dohvatu ruke kao 
hrana i lijek. Ali Božji nam je život osiguran samo ako i mi 
pridonesemo svoj udio dobre volje. Dobru volju ne smijemo 
izgubiti ni onda kad nas Krist odlikuje i učini dionicima svo- 
ga križa. Taj nam udio može izgledati kao jaram, ali kad 
je to njegov jaram i njegovo breme, kad ga nosimo s njime 
i iz ljubavi prema njemu, onda je jaram sladak i breme lako. 
Sve je ovisno od našega shvaćanja, od mjere naše povezanosti 
s Kristom. ' 

Da ne bismo ostali kod lijepih riječi, Gospodin nas poziva 
da ga nasljeđujemo u krotkosti i poniznosti prema Bogu i 
prema ljuđima. Nije uzalud naglasio upravo te dvije kreposti, 
za svagđanji život najpotrebnije. Nekima su te vrline kao pri- 
rođene, drugi se moraju za njih mnogo truditi. U svakom slu- 
čaju ostaju glavna oznaka Kristovih sljedbenika. Uz te je kre- 
posti Gospodin povezao jedan svoj veliki dar. Jedino će po 
njima u nama i oko nas vladati mir i sve što on znači (RBT, 
mir). Dar je to koji nam je Isus donio s neba i za koji nepre- 
stano molimo u svakoj misi. Imajmo tada na pameti mir me- 
đu narodima, mir u svijetu, ali ništa manje i mir u svojoj 
duši te u našoj zajednici. A kad nam je Isus sa svoje strane 


obećao da ćemo mir naći, onda ga mi sa svoje strane moramo: 


uporno tražiti i za nj sve žrtvovati. Ovaj evanđeoski odlomak 
zaslužuje da buđe program ove nove liturgijske godine a i 
cijeloga našeg života. 

ČETVRTAK 


1. č. Iz 4j, 13-20: Ja, Svetac Izraelov, tvoj sam otkupitelj. 
(str. 740) 


P. p. 144, 1 19. 10-11. 12-13ab. (str. 583) 
P: Milostiv je Gospodin i milosrdan, spor na srdžbu, bogat 
dobrotom. 


Još smo na Izaijinoj knjizi utjehe. Misli se ponavljaju no 
prorok nalazi uvijek nove izraze i slike kojima opisuje Božju 
ljubav prema Izraelu. Na početku Bog naziva Izraela svojim 
slugom, Jakova svojim odabranikom, Abrahama svojim lju- 
bimcem. Izrael je drugo ime Jakova, ali se uvriježilo kao 
skupno ime za cijeli narod, a druga su dvojica glavni njegovi 
patrijarsi. Tu prorok po prvi put upotrebljava naziv »sluga« 
(RBT) i to za sav izabrani narod. Kasnije će pod tim imenom 
(»ebed Jahve«) u četiri pjesme orisati konkretnu osobu koja 
konačno mne može biti nego Isus Krist koji je i sam nazvao 
sebe slugom ljudi (Lk 22, 27). Po njemu smo mi svi Božji 
sluge za koje. se Bog brine, krijepi našu snagu, za nas se zalaže 
i pomaže nam (13). Kod biblijskog i liturgijskog pojma sluge 
ne smijemo misliti samo na naše služenje nego više na ljubav 
i brigu koju Gospodar iskazuje nama. Mi u Božjoj obitelji ne 
možemo biti nego sluge, jer smo stvoreni, ali odnos prema 
slugama vrlo je različit kod raznih gospodara. Stari svijet a 
posebno Biblija znaju za blage i brižljive gospodare, a opet 
se ni jedan od ljudi ne može uspoređivati s Božjom dobrotom. 
Njemu služiti znači zapravo kraljevati. 

Nježna se Božja ljubav prema Izraelu vidi iz deminu- 
tivnih nadimaka koje Gospodin upotrebljava za svoj narod 
kao što ih majka tepa svojem dojenčetu: crviću, ličinko. Ujed- 
no taj naziv (kao i Job 26, 6) slikovito predočuje što je čovjek 
pred Bogom koji se u današnjem odlomku tri puta naziva 
Svecem Izraelovim. Tim je izrazom istaknuta osebujnost i ve- 
ličina Boga koji, ipak, sebi pripisuje značajan naslov našega 
»otkupitelja«. Za Boga se taj naziv nalazi još nekoliko puta 
u Izaije (44, 24; 49, 26; 63, 16) i u drugim spisima SZ-a (npr. 
Ps 18, 15; 77, 35). Otkupitelj (goel) znači najprije krvnog 
osvetnika (Br 35, 19), zatim onoga koji otkupi dužnika zatvo- 
rena zbog dugova i bližnjeg rođaka koji mora braniti udovicu 
(Rut 2, 20). Prorok i psalmista tako nazivaju Boga koji osve- 
ćuje potlačene i oslobađa svoj narod. NZ otkupljenje (RBT) 
pripisuje u mnogo uzvišenijem smislu Isusu koji nas je otku- 
pio od grijeha i vječne propasti. Sada mu u adveniu zahva- 
ljujemo što »nam postade mudrost od Boga, pravednost, po- 

svećenje i otkupljenje« (1 Kor 1, 30). Ako su kod kojega .bi- 


blijskog pisca opravdani ovakvi skokovi od SZ-a na NZ, onda 
je to kod Izaije koga je kršćanska predaja nazvala »staroza- 
vjetnim evanđelistom«. Toliko je njegova knjiga navijestila i 
prikazala utjelovljenoga .Sina Božjega i njegove veze s 
ljudima. s A. Gi“ 

Slijedeća dva retka (15-16) govore, sasvim u starozavjet- 
nom duhu, čime će se Gospodin poslužiti da kazni protivnike 
izabranog naroda. Prorok odmah zatim prelazi na slikanje ču- 
desa koja će Gospodin učiniti za ljubav svome narodu kad 
se taj vrati u domovinu. Ponovit će se sve ono što je Bog za 
Izraelce poduzeo .kad ih je izveo iz egipatskog ropstva i vodio 
ih .četrdeset godina kroz pustinju do obećane zemlje. Uopće 
se u Bibliji ta dva oslobođenja — iz Egipta i.iz Babilona — 
često nadovezuju i govor se o njima međusobno isprepliće, 
Stoga kršćanska predaja i liturgija oba oslobođenja povezuje 
sa dva Kristova oslobođenja svih ljudi, a zapravo je samo 
jedno kojim nas je Krist najprije uveo u svoju Crkvu i 
jednom će nas oslobođene od svakoga zla uvesti u nebo. Kao 
što je prorok u 11, 6 nabrojio životinje koje će zajedno 
stanovati tako ovdje spominje bujan bilinski svijet, opet »za- 
jedno«, koji će pustinju i stepu pretvoriti u krasan i plodan 
perivoj. Stabla su u Bibliji često slika dobrih djela kojih bi 
trebala biti puna Crkva i svaka duša. Gdje ih nema znači da 
manjka ljudska suradnja s Božjim darom. 


Sa psalmistom (144, 9) slavimo Boga koji je dobar svim: 


svojim djelima u koja se i mi ubrajamo, jer smo ne samo 
njegovi stvorovi nego i puni njegovih dobročinstava. A koliki 
zaboravljaju priznati, a možda ne mare ni spoznati, da: su od 
Boga primili sve što jesu i što imaju. Ovaj je psalam jedan 
od tzv. kraljevskih psalama, pohvala Bogu kao našem kralju. 
Misao se o kralju nužno povezuje sa slikom njegova kraljev- 
stva jer kralja. nema bez kraljevstva. Mi smo Božje kraljev- 
stvo (RBT) pa smo dužni razglašivati slavu toga kraljevstva. 
Ako je ono psalmistu bilo divno i vječno, što da tek mi u 


NZ-u reknemo? A o njegovu nastavku u nebu možemo samo 


slutiti. 
Ev. Mt 11, 11-15: Ne usta veći od Ivana Krstitelja. (str. 9) 
Koliko Božje kraljevstvo SZ-a zaostaje za našim u NZ-u 


govori nam danas Isus u evanđelju. U njegovu se uspoređi- 
vanju tko je veći ili manji u Božjem kraljevstvu ne radi toli- 


ko o tome koliko je koja osoba kao takva velika pred Bogom, 


nego se ističe silna razlika između dva vremena: prije i posli- 

je Kristova dolaska. Ljudi su to označili brojenjem godina 
koje se do Isusova rođenja broje unatrag, a od toga sredi- 
šnjeg događaja unaprijed. S. tog je stanovišta lako shvatiti 
zašto je svim kršćanskim narodima Božić postao tako velik 
blagdan. Samo se mnogi sve manje sjećaju što on zapravo 
znači za cijelo čovječanstvo i za svakoga čovjeka. Liturgijska 
bi nam obnova svima mogla pomoći da se ovim biblijskim 
čitanjima bolje pripravimo na Božić i da tom velikom blag- 
danu damo značenje koje mu pripada. U tu svrhu nije dosta 
blagosloviti kuće nego posvetiti duše. 

Iz Isusovih se riječi vidi da je nastup njegova Krstitelja 
uzbudio .veliki pokret među ljudima. On je to čak mazvao 
navalom na nebesko kraljevstvo. Kad nam Crkva u adventu 
čita te riječi, znači da želi te bi i u naše doba svi poslušali 
toga velikog pokomika i adventskog propovjednika. Iz Go- 
spodnjih se riječi još vidi da on odobrava ako se svim svojim 
silama i bilo kojim žrtvama trudimo da sebi i drugima po- 
mognemo pridobiti nebesko kraljevstvo. Kasnije (Mt 23, .13) 
je teško osudio farizeje koji ljudima zatvaraju vrata tog kra- 
ljevstva. Da ne bi to, Bože, vrijedilo o meni ni o kojem mo- 
jemu bratu! Ali i kad naiđe bilo kakva zapreka, za postizanje 
nebeskog kraljevstva treba upotrijebiti sva sredstva koja su 
nam na raspolaganju. Kršćanski život nije igra. 


PETAK 
1. č. Iz 48, 17-19: O da si pazio na zapovijedi moje! (str. 747) 


P.p.1,1-2. 3. 41 6. (str. 471) 
P: Tko ide za tobom, Gospodine, imat će svjetlo života. 


Današnja kratka perikopa iz Izaije stoji dobro sama za 
se, jer to malo redaka obuhvaća cijelu povijest izraelskog na- 
Toda i ne samo njegovu. Ipak će biti vrlo korisno zasebno pro- 
čitati cijelo poglavlje koje se inače ne nalaze ni u Misalu ni 
Časoslovu. Tu (r. 4) je i onaj težak prijekor upućen narodu 
da je tvrdokoran i da 'mu je šija gvozdena. Slično je Bog go- 
Vorio Izraelu i po drugima koji su taj narod toliko ljubili: 
po Mojsiju (Izl 33, 3. 5); po Jeremiji (9, 25) i po đakonu Stje- 
panu (Dj 7, 51). Kod Izaije se ističe da je Bog unaprijed znao 
kakav je taj narod i kako će postupati pa mu je stoga obja- 
vljivao svoje namjere, ali sve uzalud. Božja se volja ipak 
uvijek ispunila, jer drukčije i nije moguće kad Gospodin tvrdi 
(12): »Ja. jesam, ja sam prvi, ja sam i posljednji«. Dalje je 
rečeno da će se.ispuniti i Božja proroštva o kralju Kiru. koji 

će kao njegov odabranik zauzeti Babilon i izraelski narod 
pustiti na slobodu. Htjeli ili ne htjeli ljudi s Bogom surađivati, 
on će uvijek izvesti svoj naum, a svakome će onako dati kako 
je tko sam odabrao i sebi pripravio. 

Pod tim je vidom današnji odlomak ganutljiv. Opet Go- 
spodin naziva sebe otkupiteljem i Svecem Izraelovim koji je 
svoj narod učio i uči samo dobru i vodi ga ispravnim putem. 
Tada dolazi Božji usklik istaknut i u naslovu perikope: »O 
da si pazio na zapovijedi moje!« Nije ih Bog dao zbog sebe 
nego jer odgovaraju naravi čovjeka ako hoće da ostane na 
visini ljudskog dostojanstva (II vat. sabor, Cus 17). K tome 
je prirodni i pozitivni zakon (RBT) spojen sa savezom Boga 
i ljudi. Na taj je način naša stvarnost još više povezana s. 
Bogom: ako ljudi izvršuju volju Božju, onda će Bog ispuniti 
sve što je ljudima obećao. Ljudski govoreći, kao da Gospodin 
žali ljude koji su mu onemogućili da im iskaže sva dobročinstva 
koja im je bio namijenio. Te darove prorok opet slikovito 
uspoređuje s rijekom i morem, a potomstvo bi Izraela bilo 
brojno kao pijesak, što je Gospodin obećao već Abrahamu 
(Post 22, 17; 32, 13). Tko ostane vjeran savezu s Bogom tome 
se ime, i sve što ono znači pred Bogom, neće zatrti ni izbri- 
sati. To sigurno nitko ne želi, no da li tako i postupa? 

Kao što Biblija na mnogo mjesta stavlja pred oči svako- 
me dva puta (RBT) tako čini današnja liturgija poslije toga 
kratkog ali vrlo ozbiljnog čitanja. U tu se svrhu uzima ps 1. 
koji posebno zorno slika put dobra i zla sa svim posljedicama 
što stižu one koji idu jednim ili drugim putem. Prvi su kao 
stablo uz vodu, uvijek zeleno i puno plodova. Kad je rečeno 
da Gospodin »zna« put pravednih, onda to u biblijskom rje- 
čniku znači da on taj put prati, odobrava i pomaže. A pripjev 
primjenjuje Kristove riječi o hodanju za njim. Svakom Kri- 
stovu sljedbeniku ponavlja uvjerenje da će tim putem stići 
do svjetla života, a nama je svjetlo i život Krist. Iz svega se 
dakle vidi da prema nakani Crkve i ono čitanje iz proroka 
ne smijemo uzeti samo kao davno izgovorene Božje riječi dru- 
gima, nego da se one odnose na svakoga od nas, na mene. 
Tako će biti do kraja svijeta jer Božja riječ ostaje zauvijek. 
Ona će se ispuniti i na opakima koje uspoređuje s pljevom 
i naviješta da će njihov put propasti. Kad je Isus došao, nije 
ukinuo zakon ni proroke (Mt 5, 17), nego je izrijekom potvr- 
dio da prostran put vodi u propast (7, 13). Taj ne bi nitko 
izabrao kad bi znao kako svršava. Uloga je dakle Crkve i 
svakog svjesnog kršćanina da to govori svima. 

Ev. Mt 11, 16-19: Ne slušaju ni Ivana ni Sina čovječjega. 
(str. 9-10) 


Naviještanje spasonosna puta redovito nije ugodno jer ga 
mnogi ne primaju. Svjedoči to i današnje evanđelje gdje je 
Isus otvoreno izrekao svoje mišljenje o onima kojima je go- 
vorio. Bolnu i poraznu tvrdnju ističe i naslov odlomka. U 
prvom se redu odnosi na farizeje i zakonoznance, kako se vidi 
iz Lk 7, 30. Nedostajala im je poučljivost duha i spremnost 
srca da prihvate ta dva propovjednika kakva izabrani narod 
nije imao u svoj svojoj povijesti. A kad netko nije spreman 
da prihvati Božju riječ koja mu je upućena da ga spasi, onda 
sam sebe i druge učvršćuje u zlu rugajući se Božjim posla- 
nicima i izvrćući njihove izreke i stavove. Tako se dogodilo 
Ivanu i Isusu. Ivan nije jeo (kruha v. Lk 7, 33, dakle ne da 
uopće nije jeo) niti pio (vina) pa mjesto da ih takva pokora 
privlači oni je pripisuju zlom duhu. Takvima nije mogao 
pomoći ni sam Mesija koji je provodio običan život. Dapače 
mu se rugaju da je izjelica i pijanica i što mu još sve nisu 
govorili. U svojoj ga farizejskoj nadutosti čak isključuju iz 
svoga društva i prepuštaju ga općenito najomraženijim ljudi- 
ma: carinicima, dakle javnim grješnicima. Ohola je nepoučlji- 
vost često nedosljedna u svojoj samoobrani. 

Kratka Isusova usporedba s dječacima u igri na trgu još 
više osvjetljuje kolikom se površnošću znaju ljudi igrati sa 
svojom vječnom sudbinom. Često se djeca pokažu takvima: 
zovu ih na vesele igre kao u svadbenoj povorci i priredbi, 
ali se oni ne odazivlju, kao što neće da se pridruže ni žalo- 
pojkama neke pogrebne povorke. Nikako im ugoditi, nikad 
im nije pravo. Koliko je takve »djece«, nehajne i samovoljne 
prema bilo kojim Božjim pozivima! Boga ne nalaze, jer mu 
se izrugavaju, ako ne riječima onda životom, a nerijetko i 
riječima i životom. Teško da ova razmišljanja dođu takvima 
u ruke, no i među onima koji misle da su Božji ima dosta 
neotesane i prevrtljive »djece«. Vrijeme je da sazrijem i da 
uvidim kako me samo Božji glas vodi pravim putem. Svoju 
kršćansku mudrost i zrelost trebam dokazati svojim djelima. 

SUBOTA 
1. č. Sir 48, 1-4. 9-11: Opet će doći Ilija. (str. 746) 


P. p. 79, 2ac i 3b. 15-16. 18-19. (str. 531-2) 
P:; Bože, obnovi nas, razvedri lice svoje i spasi nas! 


Na prvi pogled liturgijski izbor današnjih čitanja ponešto 
začuđuje, pogotovo što se u oba naslova ističe prorok Ilija 
koji ni jednom riječi nije navijestio Spasitelja. Ali je zato u 
Bibliji na više mjesta on označen kao napovijed i slika Mesi- 
jina preteče. Time se središnja pojava cijele ljudske povijesti, 
Isus Krist, još više ističe kad je ne samo njegov dolazak bio 
naviješten i spreman kroz čitavi SZ nego je čak i njegov 
preteča imao svoga određenog preteču, i to velikoga proroka 
Iliju (RBT). Iako je nastup i djelovanje »ognjenog proroka« 
djelovao kao grom pa je sam Bog njegovu zadaću potvrdio 
tolikim izvanrednim čudesima, to adventsku liturgiju toliko 
ne zanima. Stoga je uzet odlomak iz posljednje mudrosne 
biblijske knjige na čijem kraju Sirah prikazuje Božju slavu 
u prirodi i u povijesti izabranog naroda. Ta je povijest usre- 
dotočena na nekoliko velikih ličnosti SZ-a među kojima se 
ističe pojava Ilije. Mudri joj pisac posvećuje nekoliko redaka 
iz kojih se vidi kakvo je oduševljenje izazivalo to ime još 
poslije punih šest stoljeća. Retci koji nabrajaju Ilijina čudesa 
danas su preskočeni jer nas u ovo doba prorok u prvom redu 
zanima kao slika Ivana Krstitelja, a cijeli ćemo odlomak i 
onako čitati u četvrtak 11. tjedna »kroz godinu«. Biblija po- 
maže liturgiju da što savršenije doživimo pripravu na Krista 
i njegova otajstva pojedinih vremena i blagdana. 

Govoreći o ulozi Ilije Sirah ponavlja riječi Malahije (3, 
24) koji navješćuje da će Ilija opet doći prije velikoga i stra- 
šnog Gospodnjeg dana i da će on obratiti srce otaca k sino- 
vima, a srce sinova k ocima. Istim riječima — ali u skraćenoj 
Sirahovoj verziji — opisuje anđeo Gabrijel zadaću Mesijina 
preteče njegovu ocu Zakariji (Lk 1, 17). Ivanu je bilo: dano 
da Ilijinim duhom i snagom pripremi Gospodinu narod. Ako 
se uzmu sve riječi Malahije, onda obraćenje otaca k sinovima 
i sinova k ocima po svoj prilici znači njihovo međusobno smi- 
renje i slaganje. Ako se gleda samo jedan dio tih riječi, onda 
je u njima istaknuto da će preteča nastojati duh davnih pa- 
trijarha prenijeti na svoj naraštaj, što i dopunjuju anđelove 
riječi da će Ivan nepokorne vratiti nazoru pravednika, a tako 
i Sirahove da će novi Ilija obnoviti plemena izabranog naro- 
da. U svakom slučaju liturgija nas s Biblijom podsjeća da u 

ozbiljno vrijeme došašća pripravimo dolazak Gospodnji u nas 
i oko nas. Slijedećih će se dana to sve više isticati. 

Zadnjim je retkom starozavjetni mudrac, otprilike dva 
stoljeća prije Krista, izrazio svu sreću koju je izraelski narod 
osjećao u nadi i sigurnosti da će doći Mesija. Blago onima 
koji će vidjeti njegova preteču! Tome će se i mrtvi veseliti. 
Za njih Sirah veli da su usnuli u ljubavi — izraz koji je u 
spomenu za pokojne preuzela 3. euharistijska molitva — dakle 
samo su usnuli i to u Božjoj ljubavi pa se samo po sebi razu- 
mije da će jednom po Mesiji svi, živi i umrli, posjedovati 
život. 

Svu našu pripravu na dolazak Gospodnji u milosti i u 
slavi treba prožimati čežnja za njim i molitva da k nama 
dođe. Takvu će čežnju i molitvu u nama najljepše pobuditi 
ps 79. Sirah je rekao da će novi Ilija umiriti srdžbu Božju 
pa i mi molimo i u pripjevu ponavljamo da Gospodin raz- 
vedri svoje lice, jer znamo da će nas onda zaista spasiti. A 
još prije molimo da u nama izvede što je s naše strane nužno 
za spasenje: da nas obnovi, popravi, obrati. Tko nema osje- 
ćaj i uvjerenje da treba Gospodina i tko se ne pripravlja i 
ne moli za njegov dolazak, tome će dan Gospodnji biti stra- 
šan. Psalmista nam ulijeva u dušu sasvim drugo raspoloženje 
kad Boga naziva našim pastirom, a nas Božjim vinogradom 
koji je on sam nasadio i sinom koga je za sebe odgojio. Bu- 
dući da se Mesija nazivao Sinom čovječjim, onda se ta izreka 
odnosi najprije na nj a zatim u njemu i na sve njegove, jer 
smo po njemu svi Božji posinci. K tome je nemoguće ne opa- 
ziti koliko obilje Božjeg života i djelovanja iznose glagolske 
radnje koje od Boga tražimo da ih za nas izvede: obnovi, 
razvedri, spasi, počuj, zablistaj, vrati se, pogledaj, vidi, obiđi, 
zakrili. Sve još obuhvaća molba: neka Božja ruka-moć bude 
nad čovjekom njegove desnice, tj. njegova odabranja, naime, 
nad onima za koje je već njegova moć izvela toliko divnih 
djela! Ako se na to pozivao pjesnik SZ-a koliko više možemo 
mi, naročito sada u euharistiji koja je spomen svih Božjih 
darova i priprava na nove. 


Ev. Mt 17, 10-13: Ilija je već došao i ne poznavaše ga. (str. 15) 


Nedugo prije Isusove zadnje pashe, prijelaza u Očevu 
slavu, tri su izabrana apostola u njegovu preobraženju na gori 
doživjela Kristovu stvarnost kao nikada dotada. Tada su bili 
posve sigurni: on je Mesija koga su očekivali. Iz tog su mu 
uvjerenja upravili pitanje: kako to da su Iliju opazili u viđe- 
nju na gori, a da nije došao prije njega na vidljiv način i 

kako su to tvrdili književnici na temelju izraza današnjeg 
1. čitanja. Isus im je protumačio da je Ilija već došao u osobi 
Ivana Krstitelja (usp. i Mt 11, 14), što je bivše Ivanove uče- 
nike posve zadovoljilo. Uz to im je Gospodin, spominjući 
okrutnu smrt svoga preteče, još jednom potvrdio što su čuli, 
tj. da se na gori razgovarao s Mojsijem i Ilijom a što spo- 
minje Lk 9, 31: i on će morati od ljudi mnogo trpjeti. Na taj 
način Mojsije i Ilija, zakon i pronoci, dakle cijeli SZ preko 
Ivana Krstitelja, sjedinjuje se s Kristom i s njegovim otku- 
piteljskim djelom. Zaista, bogata su i značajna čitanja na 
početku liturgijske godine koju ćemo još jedanput, ako nam 
bude dano, proživjeti i svaki na sebe primijeniti Kristovo 
otajstvo i tako se pripraviti da nam ono bude jednom posve 
otkriveno. Tome lijepo odgovara današnja glavna misna mo- 
litva: »Svanuo u našim srcima, molimo, Gospodine, sjaj tvoje 
slave da uklonivši svaku noćnu tmninu dolazak tvoga Jedino- 
rođenca očituje da smo sinovi svjetla«. 

HI NEDJELJA DOŠAŠĆA 


GOD. A 
1. č. Iz 35, 1-6a. 10: Bog sam dolazi da nas spasi. (str. 735) 


P. p. 145, 7. 8-9a. 9bc-10. (str. 584) 
P: Dođi, Gospodine, da nas spasiš! 


Ovaj nam je odlomak pružio predmet razmišljanja pro- 
šlog ponedjeljka. Uz ono nadodajmo kako prorok naviješta da 
će osloboditelj Izraela i Otkupitelj svima nama donijeti radost 
i jakost. Zbog radosti je i odabran ovaj tekst za ovu nedjelju 
koja je u svoj liturgijskoj tradiciji prožeta radošću zbog Kri- 
stova dolaska. Odmah u početku odjekuje poziv na radost i 
na klicanje. Veselje se predočuje proljećem kad sve bujno 
cvate, i to čak u pustinji koja označuje čitav svijet. Pri kraju 
je odlomka opet govor o veselju i to vječnomu, ispred kojega 
će pobjeći bol i jauci. Malo je na zemlji veselja kao što ga 
donosi Božić malima i velikima, svakome koji može i hoće biti 
sudionikom. > 

Božićna se radost ne gubi u sladunjavostima. Isus dolazi 
jer su naše ruke klonule, jer nam koljena klecaju. Bogoslužje 
ga često slika kao moćnoga Kralja koji dolazi s velikom 
pratnjom. To se ne odnosi samo na njegov konačni dolazak. 
Ne bi bilo dostojno Boga da svoju silu i veličanstvo pokaže 
tek na sudu. Mnogo je važnije i korisnije da se ta božanska 
snaga iskaže u liječenju i jačanju naših slabosti i bolesti. O 
svakom blagdanu i o svakom našem susretu s Gospodinom 
kao da i nama kaže: »Dosta ti je moja milost, jer se moja 
snaga savršeno očituje u (vašoj) slabosti« (2 Kor 12, 9). On 
će dakle ukrijepiti naše ruke za dobra djela, učvrstiti naša 
koljena za daljnje hodanje strmim i hrapavim putem. A naša 
je najveća nevolja što nam se srce brzo i jako preplaši svake 
poteškoće i kušnje. Takvima Bog poručuje po proroku: Budite 
jaki i ne bojte se! Kad Bog dolazi da nas spasi, onda će sve 
oči progledati, svi gluhi čuti, svi će hromi skakati kao jeleni 
i svi nijemi klicati. Slika je to proroka pjesnika o ozdravlje- 
nju svih naših udova i osjetila u duhovnom smislu. Ali opet: 
slika će se pretvoriti u stvarnost samo kod onih koji hoće da 
ozdrave i da ojačaju. 

Drugi dio ps 145. ponavlja isto uvjerenje letimičnim na- 
tuknicama: Bog osloboditelj i pomoćnik pribavlja pravo po- 
tlačenima, hrani gladne, oslobađa sužnje, otvara oči slijepima, 
uspravlja prignute, ljubi pravedne, štiti tuđince, podupire 
Sinote i udovice, Neka svatko odabere kojoj skupini pripada 

njegova duša, onda svi skupa molimo i kličimo: »Dođi, Gospo- 
dine, da nas spasišl« A za molbom će slijediti naše klicanje: 
»Gospodin će kraljevati kroz sve vjekove, od naraštaja u 
naraštaj !« 


2, č. Jak. 5, 7-10: Učvrstite svoja srca, jer je blizu dolazak 
Gospodnji. (str. 202) 


Pri koncu Jakovljeva poslanica izriče vrlo oštar sud nad 
nemilosrdnim bogatašima. Zatim u današnjem odlomku tješi 
kršćansku braću, koja su spadala u siromašnije slojeve, izra- 
bljivane i progonjene. Čime ih tješi? Brzim dolaskom Gospo- 
dnjim. Doći će vječni Sudac. Već stoji pred vratima — što 
je za svakoga istina barem s obzirom na smrt — i sve će 
staviti na svoje mjesto, svatko će primiti što je zaslužio. 
Treba se samo strpjeti, što apostol preporučuje dva puta. 
Time ćemo učvrstiti svoja srca i nećemo mrmljati jedan na 
drugoga, a ni previše uzdisati. Od toga nikakve koristi, a od 
mrmljanja može biti i velike štete, čak da budemo i sami 
osuđeni. ' 

Kad poslanica preporučuje strpljenje, upotrebljava jedan 
primjer iz života i navodi jedan uzor iz Biblije. Težak se 
mnogo muči obrađivanjem zemlje, sijanjem i čekanjem kiše 
u pravo vrijeme. Ipak ne gubi strpljivosti ni nade da će mu 
zemlja donijeti skupocjen rod. Tako i mi moramo biti str- 
pljivi i sigurni da ćemo za svako dobro djelo i za sve što 
strpljivo podnesemo biti obilato nagrađeni. Uzor neka nam 
budu starozavjetni proroci: koliko su toga oni naviještali u 
ime Gospodnje, mnogi su se možda njihovim obećanjima i 
grožnjama smijali, a i sami su vrlo rijetko doživjeli da se 
dogodilo ono što je Bog preko njih naviještao. Ipak nisu ma- 
laksali, nisu sumnjali u svoje poslanje i u Božje nadahnuće, 
Tek bi to bila njihova tragedija. A nije bila ni kad su za svoj 
nastup i za svoje uvjerenje morali i trpjeti. Treba dakle sa 
svojom ulogom i sa svojim radom do kraja su-trpjeti, strpjeti 
se i čekati. Malo je koja krepost kršćaninu potrebna kao str- 
pljivost, malo koju toliko preporučuje i S i NZ (RBT, strplji- 
vost II). Ona obogaćuje i pozlaćuje sve naše odnose s Bogom 
i s bližnjim. A često se najteže strpjeti sa samim sobom, sa 
svojim slabostima, ograničenostima i neuspjesima. 

Takva i slična razmišljanja ne smiju nas nikada začahuriti 
u same sebe. Uvijek nam mora biti na pameti: nismo sami 
od kada je Gospodin došao i stoji nam uvijek na raspolaganju 
sa svim svojim milostima. On je upravo nama siromasima 
donio evanđelje radosti i jakosti, božansku mogućnost spa- 

senja i posvećenja. Skoro je blagdan kad otajstveno slavimo 
činjenicu da se Bog snizio do nas, da je postao malen da nas 
učini velikima i vječno bogatima. 


Ev. Mt 11, 2-11: Jesi li ti onaj koji ima doći, ili da drugogu 
čekamo. (str. 9) 


Ivanovo nam poslanstvo k Isusu opisuje u srijedu Luka 
i tamo ćemo vidjeti kako je najvjerojatnije do njega došlo 
i što je on obavilo. U današnjem Matejevu odlomku čujemo uz 
to i Isusove riječi koje je izrekao nakon što su otišli Ivanovi 
poslanici. Uzvišenim i slikovitim izrazima hvali čvrstinu Iva- 
nova značaja, strogost njegova života i veličinu njegove život- 
ne zadaće. Narod je hrpimice hrlio k Ivanu, svijet se još uvi- 
jek sjećao njegova nastupa i njegova upliva, iako je njegova 
zvijezda već bila zašla i skoro je trebala posve nestati. Svi 
koji su ga vidjeli u jordanskoj pustinji, pratili njegove riječi 
i kasnije o njemu slušali kako je nastupio i pred samim kra- 
ljem Herodom, dobro su znali da Ivan nije kao trstika koju 
zaljulja svaki povjetarac. On je radije bio kao hrast koji 
oluja može skršiti ali ne povinuti. Kao da je bila potrebna ta 
Kristova pohvala na račun Ivana kako ne bi tko ni najmanje 
pomislio da je ono pitanje Ivanovih učenika značilo pokole- 
banost velikoga proroka. Sličim li ja trstiki? Po čemu? 

Druga je pohvala sadržavala barem neizravnu aluziju na 
račun Heroda, koji je Ivana držao u tamnici i malo kasnije 
ga dao smaknuti. On se sa svim svojim dvorom raskošno odi- 
jeva te misli samo na gozbe i pijanke, a za Ivana svatko zna 
kako se odijevao i hranio. Još uvijek kao da Krist ima pred 
sobom one koji su došli k Ivanu u pustinju, pa im spominje 
trstiku, koje uz Jordan ima dosta, ali kad spominje raskoš, 
onda im misao prenosi u kraljevske dvorove. Dakle, pravi se 
Božji prorok redovito pozna i po odijelu kao što se također 
i raskoš očituje izvana. 

Najveća je treća pohvala ne samo zbog izraza koliko je 
Ivan velik nego i zbog čega je tako velik. Bio je prorok, ali 
ne običan prorok nego od svih njih najbliži Mesiji o kojemu 
su svi prorokovali. Još više, Ivan je na Krista pokazao i 
druge k njemu uputio, krstio ga i pripravljao mu put. Zaista 
prorok i više nego prorok. A riječima da nitko nije veći od 
Ivana Gospodin nije mislio uspoređivati njegovu osobnu sve- 
tost sa svetošću bilo koga, nego istaknuti nad sve proroke 
njegovu ulogu preteče. To sadrži u sebi riječ »nije ustao«, 
zapravo prema grčkom »nije podignut« (od Boga), kako isti 
izraz Biblija upotrebljava kad je Bog podizao suce i druge 

svoje poslanike (Suci 2, 16 i 18; 3, 15; Iz 45, 13). Ali Krist 
Ivanovu veličinu ne uspoređuje samo s prošlim vremenom 
već i s budućim pa veli da je najmanji u Crkvi, u redu milo- 
sti i doživljenog spasenja, veći i od Ivana koji stoji samo na 
pragu NZ-a. Uspoređena su, dakle, dva vrlo različita. dijela 
ekonomije spasenja, a ne osobe. »Ne miješajmo te dvije stva- 
ri. Svetost se mjeri prema stupnju posvetme milosti koji se 
u času smrti pretvara u slavu; dok se dostojanstvo mjeri 
prema većem ili manjem odnosu što. ga imamo s osobom 
utjelovljene Riječi. Svećenik može biti mnogo ispod laika u 
vršenju kreposti koje tvore svece; ali ono što ga uvijek stavlja 
nad druge jest činjenica da je Kristov službenik i djelitelj 
Božjih otajstava« (Prat). 


GOD. B 


1. č. Iz 61, 1-2a. 10-11: Radujem se u Gospodinu, radujem. 
(str. 756-7) 


P. p. Lik 1, 46-48. 49-50. 53-54. (str. 48) 
P: Duša moja kliče u Bogu mojemu. 


U čemu se sastoji prisna adventska radost? U Gospodnjem 
dolasku. Spremamo se na blagdansko slavlje neponovljivog 
i najvećeg događaja, utjelovljenja i rođenja Bogočovjeka. Su- 
srele su se i nerazdruživo zauvijek u jednoj osobi spojile dvije 
naravi, koje su po sebi jedna od druge udaljene kao nebo i 
zemlja. Od tada je jedna, Isusova, osoba Stvoritelj i stvor, 
Bog i čovjek, Zaručnik i zaručnica (RBT). U Kristovoj je 
ljudskoj naravi zastupan cijeli ljudski rod, svi otkupljenici, 
Crkva s onima koji joj pripadaju ili joj mogu pripadati, a to 
su svi ljudi. Tko je utjelovljeni Bog i zašto je poslan 218 
tom nam govori prvi dio današnjeg prorokova teksta. A kojom 
ga je radošću i korišću dočekala i. uvijek iznova dočekuje 
Crkva, svi mi, to danas bogoslužje izražava drugim dijelom 
istog odlomka. Teško bi bilo u Bibliji SZ-a naći mjesto koje 
na tako uzvišen način predočuje i Kristovo poslanje i njegovo 
primanje sa strane Crkve. 

Malo je važno da li prorok u prvim retcima misli na sebe. 
U tom je slučaju prorok slika Mesije, jedna od mnogih u 
SZ-u. Sva je crkvena predaja u toj slici gledala i gleda Kri- 
sta, a da to nije ljudsko maštanje nego stvarnost, potvrdio je 
sam Isus primjenjujući na sebe te riječi, svečano pročitane 
u njegovu zavičaju (Lk 4, 17-19). Na njemu, na njegovoj ljud- 

skoj naravi Duh je Božji neusporedivo više nego na bilo 
kojem čovjeku. Sveti Duh njegove božanske osobe prožima 
njegovu ljudsku narav — koliko je bila za to sposobna — 
isto onako kao i njegovu božansku narav, dapače, od dviju 
naravi tvori jednu osobu, Boga-čovjeka. U času utjelovljenja 
izvršeno je jedanput zauvijek to posvećenje, u Bibliji ozna- 
čeno kao pomazanje (RBT, II 5). S tim je posvetnim poma- 
zanjem združeno i Kristovo poslanje (RBT, NZ II) koje se 
sastojalo i sastoji u navještanju radosne vijesti ubogima, 
isejelivanju bolesnih, oslobađanju zarobljenih, otkupljenju 
grješnih. Krist je došao da svima mavijesti oprosnu godinu 
milosti, a to je ova liturgijska godina, naš život, stoljeća do 
vječnosti. ' 

Kristu se veseli svaka duša a pogotovo sve otkupljene 
duše zajedno okupljene u Crkvi koja se osjeća kao njegova 
Zaručnica (II vat. sabor C 6). Njezina je haljina spasenje, 
njezin plašt pravednost, njezin nakit sve ono što joj je dao 
i daje Zaručnik. Ona je ujedno i majka Božje djece koja je 
sigurna da će zemlja — pa neka je još tako pusta i bezvodna 
— dati da nikne u nju položeno sjeme Božje nauke onako 
kao što je vrtlar siguran da će izniknuti sjeme posijano u 
vrtu. Da Crkva izrazi svu svoju zaručničku i majčinsku ra- 
dost, nikad neće imati ljepše i sadržajnije pjesme od hvalo- 
spjeva svoje Majke koja je prva i u najodličnijoj mjeri 
otkupljena i ujedno Bogorodica. Advenat ćemo proživjeti 
onako koliko ga proživimo s Marijom. 


2. č. 1 Sol 5, 16-24: Duh vaš i duša i tijelo neka se sačuva za 
; dolazak Gospodnji. (str. 178) 


Ne može se NZ dijeliti od SZ-a. I danas kao da apostol 
preuzima riječ od proroka i nastavlja u istom smislu. Kršćan- 
stvo je vjera sigurnosti i radosti pa uvijek imamo pravo i 
dužnost radovati se za ono što smo od Boga primili i što ćemo 
još primiti ovdje u Crkvi i onamo na nebu. Stoga naša radost 
nije u površnom smijehu i ludom zabavljanju nego u zahva- 
ljivanju za primljeno i u molitvi za očekivano. Tko ne zna 
cijeniti dosadašnje Božje darove našemu tijelu i duši, tko ne 
zna unaprijed uživati buduće sigurne darove, taj ne zna što 
je duhovna radost. Tome se onda rijetko iz srca vine molitva, 
pogotovo zahvalna, i kad neće da od Krista Isusa prima prave 
i trajne radosti, onda traži bijedne nadomjestke. 

Nedjeljno nam 2. čitanje redovito donosi poticaje i pouke 
koje odgovaraju dotičnom vremenu i uopće našem životu. U 
Solunu je Bog nad vjernicima obilato izlio izvanredne darove 

svoga Duha, karizme (RBT). Pavao ih upozorava da ne smiju 
gasiti ni najmanju iskru Božjeg Duha i ljubavi koja je neko- 
me dana da po njemu raspiri veću revnost u cijeloj zajednici. 
Još manje smije tko omalovažavati ili čak prezirati proroštva, 
tj. učenje — koji put spojeno s naviještanjem budućih dogo- 
đaja — koje je isto tako namijenjeno čitavoj Crkvi. Ali kod 
primanja i tumačenja karizmi treba sve provjeriti i samo do- 
bro zadržati. Dužnost razlikovanja duhova ostala je na crkve- 
nom učiteljstvu i kad je tih posebnih karizmi (RBT, duh, NZ) 
vidljivo nestalo. Apostol želi da bi se njegovi čuvali i svake 
sjenke zla, još više, da bi napredovali u svetosti i savršenosti. 
U malo riječi spominje izvor, predmet i cilj naše svetosti. 
Izvor je sam Bog. Samo Sveti nas može posvetiti. Svetost 
mora prožeti svega čovjeka, iznutra i izvana, naš duh, dušu 
i tijelo. Cilj je priprava na Gospodnji dolazak, da nas nađe 
besprijekorne. Ni za koga nije to lak posao. Vježbanje je u 
savršenosti najteži ljudski posao s kojim se čovjek ne može 
nikada zadovoljiti i nikad se u njemu smiriti. On zna često 
voditi u malodušnost koja kao da nas sili na nevjernost, ali 
evo sigurnosti koju pruža Pavao nama ubogima: »Vjeran je 
onaj koji vas poziva, on će to učiniti« Tko će posumnjati da 
Bog to hoće i može? 


Ev. Iv 1, 6-8. 19-28: Među vama stoji koga vi ne poznate. 
(str. 77) 


Naslov nam govori gdje je Božji poslanik koji će nas po- 
svetiti i spasiti: među nama, u nama. To je bilo jasno njegovu 
preteči pa je to govorio svojim suvremenicima, a po Crkvi 
i nama svima. Krist je svoje božanstvo bio tako sakrio u 
svome tijelu, tako ga sakriva u svojoj Crkvi i u svakoj duši, 
da nam je potrebit Ivan, »svjetiljka koja gori i svijetli« (Iv 5, 
34) te nam svima uvijek, a posebno u adventu, pokazuje gdje 
je Gospodin. U tu je svrhu i Ivan poslan od Oca kao i Sin, 
jedan da bude preteča a drugi Mesija, jedan zora a drugi 
sunce. Ivan je došao da svjedoči, da s uvjerenjem uvijek po- 
kazuje na Isusa. Apostol Ivan nije do smrti mogao zaboraviti 
svoga prvog učitelja koji ga je uputio na pravoga Učitelja ko- 
jega će kod prvog susreta nazvati tako (Iv 1, 38) i onda 
postati njegov učenik ljubimac. Svome se prvom učitelju evan- 
đelist odužio time što o njegovu poslanju i zadaći govori u 
samoj svojoj uzvišenoj pjesmi o vječnosti Sina Božjega i o 
njegovu utjelovljenju. 

Preteča je svoje svjedočanstvo o Kristu iznio a da nije 
ničim sebe uzvisio ili barem istaknuo veličinu svoje uloge. 
»Hoće da bude samo glas. Glas ima smisao i značenje samo 

po tome što govori. Sam je za sebe bez sadržaja. Kad odjekne, 
od njega ne ostaje ništa drugo nego ono što je izgovorio. Tako 
Ivan gleda na svoje zvanje. Njegov jedini i puni sadržaj jest 
Krist. Samo za njega on radi, propovijeda, živi i umire. Za 
sebe ništa, sve za Krista« (Rebstock). 

Kad su jeruzalemski svećenici čuli Ivanov odgovor da on 
nije ni Mesija ni Ilija ni (običan) prorok nego da je glas koji 
pripravlja put Gospodinu, uze Ivan dalje govoriti o Kristu i 
— za nj svjedočiti posve jasno. Farizeji i ne pitaju za Mesiju, 
ali Ivan govori samo o njemu. Najprije spočitava svojim slu- 
šačima što ne poznaju Krista, a nalazi se između njih. Zaista 
tragično, a ponovilo se u povijesti pojedinih ljudi i skupina 
mnogo puta. Zatim ističe da nije dostojan obaviti mu najnižu 
službu što je čini rob gospodaru, ni remenje mu na obući 
odriješiti. Sutradan je Ivan nastavio s pohvalama o Isusu dok 
nije svoje svjedočanstvo zaključio: »Svjedočim da je on Sin 
Božji« (Iv 1, 34). Time je završio svoje poslanstvo. Još će sa- 
mo svoj život okruniti mučeničkom smrću. Velik je Ivan kao 
ličnost koja je odgovarala povjerenoj mu zadaći. Crkva mu 
ne slavi samo rođendan za ovaj i za vječni svijet nego ga u 
došašću uzima kao našeg predvodnika ka Kristu. Ivanova se 
veličina »sastoji u poslanstvu s Božje strane, a s njegove stra- 
ne u neograničenoj odanosti tom poslanju. Sav njegov život 
nije bio nego bezobzirno, konsekventno vršenje tog poslanstva. 
Od majčina krila do mučeničke smrti uvijek i posvuda »po- 
slan od Boga«. To daje njegovoj osobi i njegovu životu po- 
sebno značenje, veličinu i plodnost. U tome je on i primjer 
za svako kršćansko zvanje koje prije svega znači poslanje od 
Boga. Na Ivanu vidimo što poslanje jest i što traži. Ono je 
dar i zadaća, jedno i drugo nadljudski veliko i sveto. Slobodan 
izbor pozvanoga s Božje je strane znak i zalog posebne Božje 
ljubavi. Božje poslanje znači i posvećenje. Svako poslanstvo 
čovjeka za čast Božju i spas ljudi znači sudioništvo na Kri- 
stovu poslanstvu. Samo kao Kristov organ može čovjek nešto 
učiniti za slavu Božju i za spasenje svijeta« (Rebstock). 


GOD. C 


1. č. Sef 3, 14-18a: Kliktat će Gospod nad tobom radosno. 
(str. 921) 

P. p. Iz 12, 2-3, 4bed. 5-6. (str. 718) 

P: Kličite i radujte se, jer je velik među vama Svetac Izraelov! 


U utorak ćemo čuti kako je Sefanija najavio strašan dan 
Gospodnji kad će biti kažnjeni nevjernici a njegovi će biti 

oslobođeni i pomognuti. Prorok zatim naviješta kako će 
vjernom ostatku Izraela, zajedno s obraćenim poganima, dan 
Gospodnji donijeti silnu radost. Sefaniji kao da ponestaje rije- 
či kad te sretnike poziva da se raduju iz sveg srca i da kliču 
od veselja. Radost je zaista utemeljena: Bog je svoje oslobodio 
osude, odstranio od njih neprijatelje i sad se kao njihov Bog 
i spasitelj nalazi u njihovoj sredini. Stoga nema ni govora 
da bi'se nevolja mogla vratiti ili ponoviti. Ničega se više ne 
treba bojati! Kome su ruke bile klonule, neka mu se «opet 
ojačaju za svaki posao koji će sada moći u miru obavljati! 
A ne samo da se veseli spašeni narod, nego prorok vidi kako 
je u svečani dan oslobođenja i sam Bog usred svoga naroda 
pun veselja i kako mad njim kliče od radosti. Gospodin je 
opet obnovio svoju ljubav prema svojem narodu pa se veseli 
kao što se, ljudski govoreći, zaručnik veseli kad se pomiri 
sa svojom izrabranicom. I ne zna se tko je radosniji, radost 
im je zajednička. 

Ne znamo da li je kada u izraelskoj povijesti, poslije po- 
vratka iz sužanjstva, protekao ijedan tako svečan i radostan 
dan. A mi ga u bogoslužju očekujemo sa sigurnošću i na nj 
se pripravljamo sa svom ozbiljnošću. Sve ono što je gore re- 
čeno malo znači prema veselju duše koja se oslobodi grijeha 
i koja je svjesna da po euharistiji Bog u njoj prisutan živi 
i djeluje. Bogoslužjem Kristove žrtve i nebeske gozbe ne samo 
da se obnavlja ljubav između Boga i duše, nego ona dostiže 
najviši vrhunac. Više nam neće ni nebo dati, samo što će 
ondje Ljubav biti i vidljiva te će ujedno biti isključen bilo 
kakav prekid s Bogom. Radujmo se iščekujući ljubav Božića 
i neba. Širimo je svuda! Radosna nam III adventska nedjelja 
ispunjuje srca veseljem koje se treba prelijevati na sve oko nas. 
Na čitanje i na cijelu smo se današnju misu pripravili ovom 
značajnom molitvom: »Bože, koji vidiš kako tvoj narod vjerno 
očekuje svetkovinu Gospodnjeg rođenja, podaj, molimo, da uz- 
mognemo doći do radosti tolikoga spasenja i da ih svečanim 
obredima uvijek slavimo živahnim veseljem«. 

Sastavljači su za tako radosno čitanje potražili tekst za 
naš sličan odgovor i našli su ga kod Izaije. Iako je ispušten redak 
4a o »onome danu«, tema je posve ista: Radujemo se jer je 
među nama velik Svetac Izraelov, Bog s nama. On je naše 
spasenje, dakle naša snaga i pjesma. Kao što žedan gasi svoju 
žeđu na izvoru, tako se mi neprestano ispunjamo milosnim 
vodama spasenja. A bitno je svojstvo dobra da se širi, pa 
smo i mi koji uživamo Božja djela i njegove divote dužni 
objavljivati ih svim narodima i razglašivati uzvišenost njegova 

imena. Naša će radost biti potpuna tek kada Božje ime bude 
poznato i hvaljeno po svoj zemlji. Božić nas i Bogojavljenje 
sile na širenje znanja o Bogu. 


2. č. Fil 4, 4-7: Gospodin je blizu. (str. 172) 


' Upravo u smislu preporuke na svršetku gornje pripjevne 
pjesme Crkva nam čita zahvalu apostola suradnicima koji su 
mu pomagali u propovijedanju Radosne vijesti. To priznanje 
pruža Pavlu prigodu da sve svoje drage Filipljane pozove na 
trajno radovanje u Gospodinu. Ovim je riječima Crkva kroz 
stoljeća označivala III radosnu nedjelju došašća, a još prije 
sam dan prije Božića. Radost (RBT) je bitan sastavni dio 
Kristova poslanstva i nauka. Ona je oznaka Božjeg mira koji 
nam je donio Isus s neba i koji nadilazi svako ljudsko shva- 
ćanje. Taj mir će čuvati u Kristu Isusu naša srca i naše misli 
te ih posve prožeti. S tim je u vezi i apostolova preporuka 
da blagost kršćana bude vidljiva i poznata svima kojima se 
približimo i s kojima živimo. Blagost je ona krepost koja sve 
blaži kao ulje rane, koja sve smiruje kao šećer jogunastu 
djecu. Blagost, naime, ima nenadomjestivu ulogu kada treba 
ujednačiti razne nazore i zacijeliti razne pukotine koje često 
nastaju u svakoj ljudskoj zajednici. Stoga nam je Gospodin 
stavio na srce da se učimo od njega koji je krotka i ponizna 
srca (Mt 11, 29). Ta je krepost sestra Božićne radosti. 

Našu bi radost i mir mogla najviše pomutiti pretjerana 
tjeskoba za bilo kojom stvari. Pavao zna za to, pa nam ne 
veli jednostavno da je se čuvamo nego nas upućuje kako će- 
mo je svladati i sublimirati. Sve što nam treba iznesimo u 
molitvi Ocu i onda mu se prepustimo da on s nama i sa 
svim našim poslovima i pothvatima upravlja kako hoće. Samo 
on zna što je za naše vječno dobro. I kad nam apostol još 
dovikuje: »Sve u zahvalnosti!l« — onda to znači da Bogu 
iznosimo svoje molbe sigumi da će ih uslišati kako je za naše 
dobro, pa mu neprestano moramo zahvaljivati za sve što je 
za nas učinio i čini. 

Čitav taj tekst dobiva svoj smisao u nepokolebljivom 
uvjerenju da nam je Gospodin blizu. To uvjerenje možemo 
primijeniti na očekivanje Božića i našeg rođenja za nebo, ali 
će biti najkorisnije ako ono u nama sada stvori pobožno i ra- 
dosno raspoloženje kojim Božju blizinu doživljavamo i uživa- 
vamo. Ako je starozavjetni pravednik klicao: »Ti si blizu, Go- 
spodine !« (ps 118, 152), ako je prorok pozivao: »Tražite Gospo- 
dina dok se može naći, zovite ga dok je blizu« (Iz 55, 6), koli- 
ko više to vrijedi za nas između kojih je Emanuel udario svoj 
stan (Iv 1, 14) i koje hrani svojim tijelom! 

Ev. Lk 3, 10-18: Što mi moramo činiti? (str. 50) 


Malo vrijedi propovijed koja predmet obrađuje samo 
općenito. Isto tako i osobno razmatranje. Stoga nam Crkva 
u pripravi na sve bliži Božić pokazuje kako je govorio. Isusov 
preteča koji i nas ima pripravljati na Gospodnji dolazak. S 
farizejima i saducejima, za koje nije više bilo ni trunka 
nade da će se osvijestiti i popraviti, Ivan je postupao kao stro- 
gi sudac i objavio im skoro izvršenje najavljene kazne. Uz. 
njega je tada bilo još dosta grješnika, ali grješnika dobre vo- 
lje koji su ozbiljno poduzeli svoje hodočašće k velikom po- 
korniku. Među njima su zastupana tri staleža. Svaki ima svoja 
pitanja, koja iznose istim riječima: »Što mi moramo činiti«, 
podrazumijeva se: da donesemo plod obraćenja i pokore te 
da na taj način izbjegnemo propasti. Kao vješt liječnik Ivan 
za sve ima lijek. 

Valjda je najviše bilo ljudi iz maloga puka, oni prvi pita- 
ju, prvi dobivaju i uputu: »Tko ima više haljina i hrane nego 
mu treba, neka podijeli s onim koji nema«. A s nekim nešto 
podijeliti me znači dati mu s visoka nego s njime kao s bra- 
tom zaista dijeliti. Božji, naime, darovi nisu naše vlasništvo 
nego Božje, a nama dano samo na upravljanje za koje ćemo 
polagati račun (usp. Lk 16, 2). Veća bi bila o Božiću naša 
pomoć bližnjemu i drukčije bi izgledala kad bismo: se držali 
Ivanove preporuke. — Poznato je kako su kod Židova bili 
omraženi carinici jer su poreze skupljali za okupatore Rimlja- 
ne i uz to redovito njima davali koliko je bilo pogođeno ili 
određeno, a od naroda bi onda često iscijedili za se što su 
mogli više, bez obzira na Božje i ljudske zakone. Njima Ivan 
odgovara: »Ne tražite ništa više od onoga što vam je određe- 
no!« Moglo bi se reći: Ne tražite više nego je pravo! To na- 
čelo vrijedi i za svakoga od nas, svatko ga mora primijeniti na 
sebe. — Tri su bile glavne mane ondašnjih vojnika-plaćenika 
(kakve su Rimljani nalazili kod svih naroda za uzdržavanje 
mira i reda): nasilnost, optuživanje i gramzivost. Za njih Ivan 
ima ove lijekove: »Nikomu ne činite nasilja, nikoga lažno ne 
prijavljujte, i budite zadovoljni sa svojom plaćom«, Tko je 
pozvan da se u Božjem kraljevstvu brine za miri red, neka 
promisli da li Ivanove opomene imaju kakve veze s njegovim 
postupanjem. A neka nitko ne misli da to vrijedi samo za 
službene, više organe. Klevetanje ili barem ocrnjivanje kao 
i mrmljanje je česta mana svih nas, a posebno onih koji imaju 
veći, neki put i prevelik, osjećaj za red i pravdu. 

Vrlo mudro pita sv. Benedikt na kraju svoga Pravila: 
»Koja stranica ili koja izreka božanskog autoriteta S i NZ-a 
nije posve pravilna norma ljudskog života?« (gl. 73). A o nama 

ovisi s koliko nam je koristi Crkva čita i tumači u bogoslužju. 
Obično s onoliko s koliko iskrenosti pitamo: Što i ja moram 
činiti? 


PONEDJELJAK 


1. č. Br 24, 2-7. 15-17a: Od Jakova zvijezda izlazi. (str. 129) 


P. p. 24, 4-5ab. 6-7bc. 8-9 (str. 487) 
P: Nauči me, Gospodine, svojim stazama, 


U obnovljenoj je liturgiji Izaija ostao glavni starozavjetni 
propovjednik adventa. Svi se njegovi važniji dijelovi čitaju 
u misalu ili u časoslovu. Uz to su ovom vremenu dodani 
odlomci koji sadržavaju druga važnija proroštva o Mesiji, a 
jedno od tih je Bileamovo. Prilično je čudan njegov nastup 
pa je tim značajniji i već su mu prva kršćanska stoljeća u 
knjizi i u slici davala veliku važnost. U rimskim je katakom- 
bama slika Bl. Dj. Marije s djetetom Isusom, a do nje lik 
ovog proroka koji pokazuje na Jakovljevu zvijezdu. Ta je 
prešla i na mnoge kasnije Gospine slike i ikone bilo da se 
zvijezda nalazi do Marije ili njoj na ramenu. 

Izraelski je narod bio pri kraju svoga lutanja pustinjom 
i neposredno pred ulaskom u obećanu zemlju. Pred njim je 
rijeka Jordan i grad Jeriho koji će prvi osvojiti. Budući da 
su Amorejci slabo prošli s Božjim narodom i »Moab se uvelike 
poboja toga naroda jer je bio brojan, Moaba obuze strah od 
Izraelaca« (Br 22, 3). Od došljaka će se Moab braniti svom 
snagom a k tome njihov kralj pomisli da bi bilo dobro imati 
za se i više sile pa s obala Eufrata dade dozvati Bileama da 
on svojim vračanjem naškodi Izraelcima i da ih prokune. 
Čudno je što Bileam naziva Jahvu svojim Bogom (18), iz čega 
se može zaključiti da su u pravoga Boga vjerovali tu i tamo 
i izvan Izraela. Još čudnije je sve ono što je Bileam doživio 
sa svojom magaricom, ali je važno samo to da po Božjoj 
zapovijedi prorok nije izraelski narod prokleo nego ga pun 
udivljenja blagoslovio. U tim poglavljima 4. Mojsijeva knjiga 
donosi čak četiri Bileamova blagoslova nad Izraelom, od kojih 
nam današnji odlomak donosi dijelove trećega i četvrtoga. 
Izričito se «pominje da je na proroka sišao Duh Božji, da 
sluša Božje riječi i da vidi viđenja Svesilnoga. Sve nas to 
može još više uvjeriti u shvaćanju kojim u naše vrijeme Crkva 
gleda na sve pa i tzv. poganske. narode: svi imaju neke 
prvine koje potječu od pravoga Boga i koje ih k njemu mogu 
voditi (II vat. sabor M 9, C 16). 

U povijesti spasenja Bileamove zgode imaju svoje mjesto 
pa se o njima čita u korizmi (četvrtak 4. tjedna) kad nam 
Crkva pruža duže kateheze o čitavoj povijesti našega spase- 
nja. Sada u adventu liturgiju više zanima što je u SZ-u nepo- 
sredno rečeno o Mesiji i njegovu kraljevstvu pa su najvažniji 
r. 7. i 17. Bileam u zanosu vidi između Jakovljeva potomstva 
junaka koji će vladati nad mnogim narodima. Posebno ističe 
da će taj svladati Agaga, a to je opći naziv amalečanskih vla- 
dara kao što je abimelek filistejskih, arete nabatejskih, faraon 
egipatskih. Prorok toga kralja naziva zvijezdom — koja je u 
Mezopotamiji znak pobožanstvenjenog kralja (v. Biblija, Dod. 
250) — i žezlom, što je isto. Odnosilo se to na Davida a potpuno 
tek na njegova potomka Mesiju kojemu je zvijezda dovela 
prvine poganskih naroda po mudracima. Svaki je narod biser 
koji treba izbrusiti da zasja na kruni Krista Kralja. 

Sv. pismo se kasnije još nekoliko puta osvrće na Bileama 
i narodu se govori: »Gospod, Bog tvoj, ne htjede uslišati Bi- 
leama, nego ti Jahve, Bog tvoj, prometnu prokletstvo u bla- 
goslov, jer te ljubi Jahve, Bog tvoj« (Pnz 23, 6). S tim se lije- 
po da povezati dio adventskog psalma koji se danas poslije 
1. čitanja poziva na Božju ljubav i nježnost. Samo treba znati 
kako se možemo približiti Bogu pa nas današnji pripjev 
poučava — a pripjevni psalam često poučava i nastavlja po- 
uku uznesenu u čitanju — da se k Bogu ide po njegovim stazama 
koje nam on sam može pokazati i po njima nas voditi. Ne 
smeta što se osjećamo grješnima, za te je Krist i došao da ih 
privede na pravi put, a to je on sam (Iv 14, 6). Na taj će put 
doći i po njemu ustrajati svi ponizni i maleni među koje se 
želim uvijek ubrajati. 


Ev. Mt 21, 23-27: Odakle je bilo Ivanovo krštenje? (str. 21) 


U adventu dolaze na red uglavnom sva novozavjetna mje- 
sta koja govore o Ivanu Krstitelju — osim izvještaja o nje- 
govom rođenju i smrti što je pridržano dotičnim blagdanima 
velikog sveca. Danas sam Spasitelj tvrdi o Ivanovu krštenju 
da je bilo s neba. Zbilo se to u utorak poslije Isusova sveča- 
nog ulaza u Jeruzalem. Događaj je silno uznemirio njegove 
protivnike, pogotovu kad je još učinio ono što su oni morali: 
istjerao trgovce iz hrama. Stoga mu dolaze s prijetećim pita- 
njem: »Kakvom vlasti to činiš? Tko ti je dao tu vlast?« Mogli 
su to svi znati jer je Isus mnogo puta ustvrdio da je sišao 
s neba i da mu je Otac predao svu vlast, te je u tu svrhu 
učinio mnoga čudesa, uvijek povezan s Ocem. Uzalud bi to 
zaslijepljenima sada ponavljao, još bi ih više razdražio. Stoga 

im upravlja pitanje na koje su morali odgovoriti da je Ivanovo 
krštenje bilo s neba (RBT, krštavanje Ivanovo). Značajno je 
kako evanđelista iznosi ono što su oni umovali, iako je to 
u njihovoj duši mogao jedino Isus vidjeti a ljuđi se samo do- 
mišljati, pa prema tome i takvih domišljanja ima u evanđe- 
ljima. A kad glavari promisliše da bi jestan ili niječan odgo- 
vor donio Isusu prednost a njima neugodnost, odgovoriše na 
Isusovo pitanje: »Ne znamo«. Uvijek se nađe takvih koji na 
Božje istine i stvarnosti odgovaraju slično. Da barem nitko 
ne tvrdi očajnički: »Ne znamo, niti ćemo znati«, jer to u 
takvom slučaju redovito znači: »Nećemo da znamo«. 


UTORAK 


1. č. Sef 3, 1-2, 9-13: Mesijino se spasenje obećaje svim 
siromasima. (str. 920-1) 


P. p. 33, 2-3. 6-7. 17-18. 19 i 23. (str. 493-4) 
P: Siromah vapi, i Gospodin ga čuje. 


Liturgija ne smatra važnima samo ona proroštva SZ-a koja 
se izravno odnose na osobu Mesije, nego i ona koja unaprijed 
opisuju njegovo djelo, njegovo kraljevstvo, njegove pripadnike 
i sljedbenike. Stoga se u pripravi na Božić danas uzima čita- 
nje iz proroka Sefonije koji nije zapisao ni jednu riječ o 
Mesiji — ali je zato pjesnik Jahvina dana, toliko da njegovim 
r. 1, 15 počinje poznata velebna pjesma o sudnjem danu »U 
dan onaj, u dan gnjeva«. Taj je odlomak uzet u novi Časoslov 
pri kraju liturgijske godine (subota 24. nedj. »kroz godinu«) 
jer tamo i spada, a ovaj odlomak govori o onima koji će Me- 
siju primiti, a to su — kako naglašava i naslov — svi siro- 
masi (RBT). Prije toga nam uvodni retci iznose prorokovu pri- 
jetnju Jeruzalemu koji je bio vjersko i političko središte na- 
roda a koji je najviše skrivio da narod nije primio ni Ivana 
ni Mesiju. Iz r. 2b vidi se što je Božjoj ljubavi, kao svakoj 
ljubavi, bilo najteže: taj mu se grad nije nikad povjerio, ni- 
kada mu se približio .Zaista žalosno za grad koji će se uvijek 
zvati »sveti grad« po onome što mu je bilo namijenjeno i što 
se u njemu dogodilo. 

Drugi dio današnjeg odlomka najavljuje da će se Bog sa 
svim svojim milostima okrenuti narodima-poganima koji. će 
doći s kraja tada poznatog svijeta i služiti pravom Bogu. Za- 
tim prelazi na otkrivanje Božjih namjera kako će sa svojima 
postupati u buduće, zapravo u novom savezu s ljudima. Me- 
sija će u svoje kraljevstvo pustiti samo skromne i čedne. Lat. 

prijevod ima: populum pauperem et egenum, što doslovnije 
izriče danas istaknutu misao, ali znači isto jer se zapravo radi 
o siromasima u duhu (Mt 5, 3). Takvi su pred Bogom bogati 
jer on poniznima ne uskraćuje (Jak 4, 6; 1 Pet 5, 5) nikakve 
milosti. Prorok predviđa da će tih biti manjina, Izraelov osta- 
tak (RBT), kao što se i drugdje (npr. Iz 10, 21) nazivaju oni 
koji će ostati vjemi Bogu. Ne smeta, pravi je Božji narod 
uvijek bio i bit će elita, samo da on bude kvasac koji čini da 
uskisne čitavo tijesto, sav svijet (Mt 13, 33). 

Bog očekuje da će takvi tražiti u njega okrilje, a on će 
se za njih brinuti. Božju brigu za svoj narod prorok slika 
čestom biblijskom usporedbom pastira i stada. Kao što ovce 
pasu i onda se odmaraju i preživaju pa žele da ih nitko ne 
smeta, tako će i Bogu odane duše ne samo primati Božje da- 
rove nego ih i nesmetano uživati. Nikome nije Bog kriv, ako 
se ne nalazi u tom broju odabranika, 

Kad je liturgija odabrala čitanje o Božjim siromasima, 
onda joj nije bilo teško naći psalam koji će nam staviti u 
usta da se i mi njima pridružimo, da i ja vapim kao siromah, 
Više je psalama s takvim vapajima, a ovdje je uzeto nekoliko 
redaka iz ps 383. koji se u pripjevima novog misala upotre- 
bljava više nego ijedan drugi. Psalmisti zaista ne manjka 
riječi kad nabraja Božje odabranike: oni su siromasi, ponizni, 
jadnici, pravednici, skršena srca, klonule duše, Gospodnje slu- 
ge. Svi se ti obraćaju Bogu, vape k njemu, otkrivaju mu svoje 
potrebe i jade, povjeravaju mu se. A psalmist se bogato izra- 
žava i kad nabraja što Gospodin čini onima koji mu se utje- 
ču: čuje ih, izbavlja ih svih tjeskoba, čini da se raduju, ka- 
žnjava zločince i time pokazuje da se isplati živjeti pravedno, 
blizu je svojima, a to je najvažnije jer s Bogom imaju sve. 
Zadnji redak ističe da će Bog oprostiti svojima pa mu neće 
biti dužni (to je smisao izraza »platiti«), neće za svoje grijehe 
ispaštati koliko bi morali. 

Ako je Gospodin prema nama tako dobar i milosrdan, 
onda smo dužni naći načina, naročito sada do Božića i onda 
kroz cijelu zimu, da pomognemo bližnjemu. Lako je davati od 
svoga obilja mrve koje padaju s obilata stola, ono što nama 
više ne služi ili nam se ne sviđa. Crkva nam preporuča auten- 
tično siromaštvo koje vodi k Bogu, k svetosti (II vatik. sabor 
o Crkvi 41, 42). Ono vrijedi koliko osjetnom žrtvom pružimo 
Bogu u siromasima. A što se manje za to zna, toliko bolje. 


Ev. Mt 21, 28-32: Dođe Ivan, grješnici mu vjerovahu. (str. 19) 
Današnji odlomak iz evanđelja nije jednostavan nastavak 
jučerašnjega. Odabran je jer se opet spominje Ivan Krstitelj, 

a još više zbog Isusove usporedbe koja tumači misao vodilju 
dana. Isus nastavlja razgovor sa starješinama i postavlja im 
novo pitanje. Ovdje oni nisu prozreli kamo Gospodin smjera, 
pa su brzo odgovorili da je ocu više ugodio sin koji se ispo- 
četka nećkao a poslije izvršio očevu volju i otišao raditi u 
vinogradu, nego onaj koji je riječima obećao a djelima zatajio. 
Krist je svojim sugovornicima jasno dao do znanja da oni 
spadaju u drugu skupinu jer — kako im je kasnije kazao 
(Mt 23, 3) — govore a ne vrše. I još što ih je moralo mnogo 
više upeći: carinici i bludnice, dakle farizejima najomraženiji 
javni grješnici, bolji su od njih. Bili su se jadni uputili sla- 
bim putem ali su se pokajali, vjerovali sv. Ivanu i mnogi se 
od njih dali krstiti u znak svoga obraćenja. Pouka je za sva 
vremena jasna: vjeruju Ivanu, Kristu, Crkvi samo oni koji se 
za svoje grijehe kaju i nastoje se popraviti. 


SRIJEDA 
1. č. Iz 45, 6b-8, 18, 21b-25: Rosite, nebesa, odozgo! (str. 744-5) 


P. p. 84, 9ab-10. 11-12. 13-14 (str. 533) 
P: Rosite, nebesa, odozgo i oblaci daždite Pravednika! 


Zadnjih je osam dana prije Božića i dosada bilo osebujno 
svojim »O« i drugim antifonama u časoslovu. U obnovljenoj 
je liturgiji ta osmina priprave došla do izražaja i u misalu: 
ima vrlo lijepo vlastito predslovlje i u čitanjima su (Mt i Lk) iza- 
brani događaji koji su neposredno pripravili Gospodnje rođenje 
a prema njima su i odlomci iz SZ-a s vrlo važnim mesijanskim 
proroštvima. Za one godine kad još ne mastupa nadnevak 17. 
prosinca Ferijalni lekcionar ima čitanja slična ostalima dosa- 
dašnjima u prvom dijelu došašća. 

Odlomak je iz Izaije danas upravo veleban: sam Gospodin 
govori o svojim divnim djelima u stvaranju, o snazi svoje ne- 
opozive riječi i o svojoj konačnoj pobjedi. Kao refren se pona- 
vlja Božja izjava: »Ja sam Gospodin i nema drugoga!« Teško 
je i zamisliti koliko su radosti i utjehe donosile takve riječi 
izabranom narodu, okruženu i potlačenu od tolikih neprija- 
telja koji su štovali sve i sva samo ne pravoga Boga. Prorokov 
vapaj da nebo pošalje Pravednika i da na zemlju dođe Spasi- 
telj u nekom smislu rezimira čitav SZ i posve je shvatljivo da 
ga adventsko bogoslužje od davnine toliko upotrebljava. Izra- 
elci su njim čeznuli za izbavljenjem od zemaljskih neprijatelja, 
ali ako je tako mislila većina, odlični »ostatak« sve do Mesi- 
jina dolaska nije zaboravljao ni na tolika mjesta Sv. pisma 
koja su obećavala duhovno otkupljenje i Mesiju koji će nositi 

ime »Bog s nama« (Iz 7, 14). Stoga će SZ sa svojom povijesti 
spasenja, sa svojim nebrojenim velikanima od Abrahama do 
Ivana Krstitelja i sa svojim čeznućem za Mesijom imati u 
Crkvi i u njezinu bogoslužju mjesto i ulogu koja se ne bi dala 
ničim drugim nadomjestiti. I Sabor je Uredbom o božanskoj 
objavi (14-16) sažeto i jako podvukao važnost SZ-a i njegovo 
jedinstvo s NZ-om. Tko je htio kršćane lišiti SZ-a, zapravo je, 
hotice ili nehotice, stablu Crkve sjekao korijen. A na svakome 
je od nas da što bolje upoznamo velike duhovne vrednote 
SZ-a, jer ćemo jedino tada pravo upotrebljavati bogatu moli- 
tvenu riznicu starozavjetnih psalama, himana i vapaja. 

Svaki je redak današnjeg odlomka pun teoloških istina 
i spasonosnih pouka i opomena. Odmah je na početku zna- 
čajna tvrdnja da jedan te isti Bog stvara svjetlost-sreću i tamu- 
-nesreću. Stari narodi bez Božje objave toga nisu mogli shvatiti 
pa su zamišljali dva božanska počela i da je od jednoga dobro 
a od drugoga zlo. Od Boga poučeni znamo da nije tako i da sve 
zlo u svijetu dopušta Bog koji hoće samo dobro te u svojoj 
svemoćnosti i ljubavi zlo okreće na dobro (RBT, dobro i zlo). 
Stoga nas Gospodin po proroku uvjerava da je on ne samo 
Stvoritelj nego i Spasitelj svijeta pa je posve razumljiv njegov 
poziv svima i svakome: Obratite se k meni da se spasite! Doba 
došašća. svake godine ima upravo tu zadaću da nas potakne 
na obraćenje pa da tako doživimo spasenje. A koji za to ne 
mare, nego čak znaju i bjesnjeti na Stvoritelja i Otkupitelja, 
ti će jednom doći k njemu postiđeni i prignuti svoje koljeno 
pred njim. Tu završnicu upotrebljava i Pavao (Fil 2, 10) u 
onom veličanstvenom himnu Kristovu poniženju i uzvišenju 
što ga u novom Misalu možemo čitati desetak puta. A hoćemo 
li u tom klanjanju biti među nebeskim ili podzemaljskim bi- 
ćima — ovisno je od svakoga pojedinca. 

Izaijin vapaj za Spasiteljem uzet je i kao pripjev uz neko- 
liko redaka ps 84. kojim nastavljamo pomnjivo slušati ono što 
nam je Gospodin govorio u 1. čitanju. I što drugo da čujemo 
nego da nam Gospodin obećaje svoj mir, spasenje, slavu, lju- 
bav, vjernost, pravdu, sreću? A kad se na kraju spominje da 
će naša zemlja dati svoj urod, onda to može značiti vremenito 
blagostanje — do kojega su Izraelci mnogo držali i koje su 
smatrali znakom Božjeg blagoslova i u nekom smislu vječne 
preodređenosti. Ili još bolje: time će se ispuniti molba proro- 
kova i naša da se rastvori zemlja i da na njoj procvjeta spa- 
senje. Najviše će koristiti ako mislim da ta zemlja može biti 
moja duša. 

Ev. Lk 7, 19-28: Javite svima što ste vidjeti i čuli. (str. 55) 


Tumačima evanđelja ovaj odlomak — a sličan ima i Mt 
ll, 2-6 — pravi najviše poteškoća između svih koji govore o 
Ivanu Krstitelju. Skoro svi stariji egzegete misle, a mnogi i 
vrlo odlučno tvrde, da je Ivan poslao svoje učenike k Isusu s 
onim začuđujućim pitanjem ne zbog sebe nego zbog njih i 
možda još zbog naroda. Valjda i jest tako, ali noviji biblicisti 
imaju i drugo tumačenje koje ne krnji ugled velikog proroka 
niti umanjuje pohvale koje mu je sam Gospodin uputio. Ivan 
se zbog ljudske zlobe nalazio u dubokoj tamnici iz koje se nije 
mogao nadati oslobođenju kad je ono ovisno od tako pokva- 
renih i prevrtljivih ljudi koji su ga u nju bacili. A gdje je Me- 
sija? Onaj koga je on označio kao sjekiru koja će kidati i lopatu 
koja će čistiti sve zlo? Zašto Isus ne nastupi kao takav? To je 
mučilo njegova preteču i krstitelja. A u koliko ono pitanje 
uključuje i neku vrst sumnje, može nam biti na utjehu što ni 
eto takav Božji odabranik i pokornik nije bio bez nje, kao 
uostalom ni mnoge velike duše S i NZ-a. 

Liturgija uz to naglašava danas Isusovo pozivanje na vla- 
stita čudesna djela koja je upravo tada činio i koja je već Izaija 
(35, 5-7; 29, 18-19; 61, 1) navijestio kao znakove Mesijina na- 
stupa i djelovanja. A to je pozivanje kao jeka današnjeg 1. 
čitanja o velikim Božjim djelima. Na taj se način ne samo kra- 
sno poklapa S i NZ nego obadva izvještaja zajedno mogu u 
naam učvrstiti uvjerenje koje nam je i te kako potrebno za 
slavljenje euharistije koja je spomen, nastavak i primjena svih 
Božjih divnih djela (v. Uputa o štov. euharistije, naročito 10). 

(God. 1970. sutra se 17. XII počinje bliža priprava na Božić pa 
se preskoče dva dana). 


ČETVRTAK 


1. č. Iz 54, 1-10: Kao ženu ostavljenu Gospodin te pozvao. 
(str. 751) j 


P. p. 29, 2 i 4. 5-6. 11 i 12a i 13b. (str. 490) 
P: Veličam te. Gospodine, jer si me izbavio. 


Jedna od sličnosti koje su po Božjoj providnosti i dobroti 
zadesile izabrani narod u egipatskom i babilonskom sužanjstvu 
bila je i činjenica da se oba puta broj Izraelaca vrlo umnožio. 
Za vrijeme od četiri stotine godina narod se u Egiptu možda i 
Postostručio, a kroz sedamdeset godina u Babilonu toliko se 
umnožio da je prorok sav oduševljen. U današnjem odlomku 
pjeva o toj svojoj radosti. Što je Sion tako plodan treba da 

zahvali Božjoj brizi i ljubavi, pa je kao sama. od sebe proroku 
došla na um slika Jahve kao zaručnika (v. RBT) i kćeri sionske 
kao zaručnice. Sveta je ta veza opjevana i predočena na mnogo 
mjesta S i NZ-a, a po nebeskoj se Crkvi proteže u vječnost. 
»Te slike nisu obične metafore, one su izraz istinskog iskustva 
apostolata u Crkvi« (RBT 866; II vat. sabor, C T). 

Misli su nam odmah poletjele na našu duhovnu majku, 
Crkvu, jer je i u tom pogledu SZ bio samo blijeda slika i nesa- 
vršena priprava NZ-a. Upravo s tog stanovišta starozavjetne, 
novozavjetne i vječne Crkve možemo bolje shvatiti prorokovo 
oduševljenje. Sam Bog preko svoga proroka poziva Sion da 
kliče od radosti, jer su neprijatelji smatrali da će posve opu- 
stjeti zemlja, s koje je glavnina naroda odvedena u ropstvo, 
a u egipatskom su sužanjstvu Izraelcima mušku djecu počeli i 
ubijati. Izabrani je narod izgledao kao žena osamljena, osta- 
vljena, a ipak sada ima više djece nego prije kad se držala 
udatom. Na taj se redak poziva i Pavao (Gal 4, 27) kad govori 
o plodnosti majke Crkve. Slijedeća su se dva retka obistinila 
u potpunosti tek u NZ-u kad je Sin Božji udario svoj šator 
(Iv 1, 14) među nama najprije u svome tijelu, primljenu od 
Marije Djevice, a zatim u svom otajstvenom tijelu, u Crkvi. 
Naša je Crkva prostorno katolička, a vremenski vječna. 

Što odlomak dalje govori o sramoti ženine mladosti obično 
se uzima da se odnosi na egipatsko ropstvo, a ono o ruglu 
udovištva na babilonsko. Iako u tako tragična poniženja novo- 
zavjetna Crkva u cjelini ne pada i ne može pasti, ipak nije reče- 
no da i u njoj pojedini narodi i ustanove, a pogotovo svaka 
duša za sebe, nije u neprestanoj pogibelji da zbog svoje nevjer- 
nosti bude od Boga časovito kao napuštena. U bilo kojem slu- 
čaju, Božja je ljubav ipak prema Crkvi vječna i nepokolebiva. 
Planine se mogu pokrenuti i bregovi potresti, ali milostiva 
Božja ljubav ne može iznevjeriti. Kao krasnu dopunu treba 
barem pogledati i r. 11-14, koji se ne čitaju u misi ali ih ima 
novi časoslov na dan poslije Bogojavljenja, a govore o dragom 
kamenju novoga, vječnog Jeruzalema. Židovi su držali da je 
njihov glavni grad podignut na gori od dragocjena kamenja 
»malahita«, a poznato je i nabrajanje biserja koje resi nebesku 
nam domovinu: Tob 13, 16-17 i Otk 21, 18-21. A zemaljska 
Crkva? Ona je zasnovana na pravdi (14), tj. na svetosti, Čijoj? 
Svakoga od nasi svih nas skupa, kako nas uči cijela V glava 
saborske Uredbe o Crkvi koju treba češće čitati. 

Da se 1. čitanje odnosi i na svakoga pojedinca, liturgija 
nam pokazuje time što u pripjevu koji mu slijedi hoće da svaka 
duša kliče: »Veličam te, Gospodine, jer si me izbavio.« Malo 
tko može reći da se nalazio u zemaljskom ropstvu, ali još ma- 
nje tko smije reći da se nije nalazio na rubu groba, tj. bilo koje 

napasti s kojom se igrao, a dapače i u podzemlju grijeha. Božja 
je dobrota, zbog našega kajanja i obraćenja, sve zaboravila i 
oprostila. Božja i najopravdanija srdžba na zemlji traje samo 
za tren, a njegova dobrota čitav naš i njegov život, jer nas 
prati do smrti i onda uvodi u vječnu dobrotu. Naš zemaljski 
plač bilo koje vrsti Gospodin će okrenuti u igranje na nebu 
gdje će ga svaki spašeni slaviti zauvijek. 


Ev. Lik 7, 24-30: ia je glasnik koji pripravlja put Gospodinu. 
str. 99) 


Današnji smo evanđ. odlomak u recenziji po Mateju čitali 
prošlog četvrtka i petka, uz to je dosta poznat a i vraćat će se 
na ovaj dan svake pete godine zbog početka pripravne osmine na 
Božić koja počinje uvijek 17. prosinca. Zaustavimo se barem 
kod dva retka. Gospodin veli da je Ivan, veliki pokornik i ne- 
pokolebivi prorok, poslan da mu pripravi put. Njegov primjer 
i njegove su riječi imale i u nama pripraviti kroz advenat put 
Gospodnjoj milosti. To je bila Ivanova zadaća tako. važna i 
uzvišena da ga je po mišljenju mnogih tumača zbog nje onako 
Krist pohvalio. On je svoju ulogu savjesno obavio, a s njime 
isto tako i Crkva prema nama svojim adventskim bogoslužjem. 
A koji Ivana ne poslušaše ili sada Crkvu ne slušaju »osujetiše 
Božju nakanu koju je imao s njima«. Nijedan se blagdan po 
obiteljima i u poslovnom životu ne priprema kao Božić. Naža- 
lost, mnogi samo izvana i za mmoge je krugove postao samo 
biznis. Vrhovni je učitelj Crkve Pavao VI 17. prosinca 1969. 
upozorio da nam svi božićni običaji trebaju biti samo okvir, 
koji neprispodobivo zaostaje za slikom koju okružuje, za doga- 
đaj koji se o Božiću otajstveno obnavlja: utjelovljenje Sina 
Božjega. ž 

Ne smijem osuđivati druge kad ni u meni nije sve u redu. 
Oni koji profaniraju naš Božić malo znaju a još manje misle 
iko je Bog i što znači da se on rodio u našem tijelu. Ja to znam 
i vjerujem, a ipak... Ne smeta što sam kriv i grješan samo 
ako to priznajem. Onda ću još iskrenije moliti današnju glavnu 
misnu molitvu: »Obraduj, molimo, Gospodine, spasonosnim 
dolaskom tvoga Jedinorođenca nas nedostojne sluge svoje koje 
žalosti krivnja vlastitog djelovanja«. Koliko me ona doista ža- 
losti i popravlja? 

PETAK 


1. č. Iz 56, 1-3a. 6-8: Dom će se moj zvati dom molitve za sve 
narode. (str. 752-3) 


P. p. 66, 2-3. 5. 6-7. (str. 517) 
P: Neka te slave narodi, Bože, svi narodi neka te slave! 


Novija je egzegeza i s katoličke strane prihvatila mišljenje 
da su Izaijinu knjigu sastavila barem tri nadahnuta pisca. I. je 
dio od velikog proroka, II je dio (gl. 40-55) u njegovu duhu 
sastavio po svoj prilici neki njegov učenik (»Deuteroizaija« : 
Drugi Iz) za vrijeme babilonskog progonstva, alI dio (gl. 5 
do kraja) netko iz njegove škole (»Tritoizaija« bi Tređi Iz) Z 
slije povratka iz progonstva. Tada je bilo stanje koje ni izda- 
leka nije odgovaralo zanosnim viđenjima II dijela Izaljine . 
ge — iz čega je još jasnije da su se ona proroštva odnosi a 
najviše na mesijansko doba i time za nas imaju još veću ie 
nost. Poslije povratka podignut je oltar za žrtve paljenice, a 
je hram još uvijek ležao u ruševinama (Iz 63, 18), pa je < 
trebalo poticati na Mojsijeve obredne zakone, a piscu kao a 
je najviše stalo do obdržavanja posta i subote. Itaj dio knjige, 
posve u duhu II dijela, narod tješi i stavlja mu pred oči ljepšu 
budućnost. Značajno je da i taj dio naviješta kako će Božje 
blagodati od izabranog naroda prijeći na sve narode i da će 
dolaziti svi u novi hram, a to je u krajnjem smislu Crkva. z 

Današnji odlomak ističe upravo te dvije misli, Najprije 
Bog obećaje uskoro svoje spasenje na koje se treba pripraviti 
čineći pravdu, naročito poštujući subotu i sve propise u vezi 
s njome. Zatim prelazi na sinove tuđinske koji pristadoše uz 
Jahvu (tzv. prozelite) i njima kao kopči između izabranog na- 
roda i pogana obećaje da ih neće odvojiti od svoga naroda nego 
da će i njih dovesti na svoju svetu goru 1 u svoj dom. Dom je 
to molitve, što je i Isus potvrdio (Mt 21, 131i paralelna mjesta 
u Mk i Lk) te uz to predodžbu zidanog hrama povezao sa svo- 
jim tijelom (Iv 2,.19-21) i sa svojim otajstvenim tijelom a to 
smo mi (1 Kor 3, 16). U tom smislu dobiva puno značenje zad- 
nja izreka da će Gospodnji dom molitve biti za sve narode, jer 
će se Kristova Crkva sastojati od svih naroda. Krvni su po- 
tomci Izraela već bili djelomice sabrani, a druge još raspršene 
Gospodim će sabrati, što još više vrijedi za duhovne potomke 
Izraela, za novozavjetni Božji narod. Uskogrudna je židovska 
zajednica mogla isključiti iz svoje sredine one koje svijet ne 
cijeni, ali Gospodin će svima, bez razlike na narodnost i stanje, 
dati ime svojih sinova i to će ime biti vječno, nikada neće biti 
iskorijenjeno. Jedini je uvjet da budu postojani, vjerni savezu 
s Bogom, što se opet konačno odnosi na novi i vječni savez. 

Kad bi samo i za zajednicu okupljenu oko našeg oltara vrijedila 
Gospodnja riječ: »Sabrat ću ih još povrh onih koji su već 
sabranil« A znamo da riječ Gospodnja, s njegove strane, ni- 
kada ne zataji. Međutim, Bog svoja djela izvršuje preko ljudi, 
preko nas. S te strane ima često propusta i pomanjkanja su- 
radnje i suodgovomnosti. Stoga će biti korisno i više puta pro- 
čitati poticaje sadržane u Uputi o štovanju euharistijskog mi- 
sterija, naročito 16-19, i smjernice koje nam daje novo Opće 
uređenje Rimskog misala, naročito 1-7, 19-23 i slično na mnogo 
mjesta u vezi s raznim dijelovima mise i s uređajem crkve 
(gl. V). 

Za danas određeni psalam poslije čitanja nalazi se u novom 
Misalu desetak puta. Za pripjev uzimamo r. 4. koji lijepo odgo- 
vara misli vodilji današnjega 1. čitanja. Koliko molimo Božje 
smilovanje i Božji blagoslov za nas toliko moramo misliti na 
svu zemlju i sve narode. Ako se pripjevni psalam pravilno 
uvede i izvodi, tako da pripjev ponavlja sva misna zajednica, 
nije moguće da se malo-pomalo neće svima raširiti srce pa će 
barem u molitvi i klicanju Bogu misliti na sve apostolske i 
misijske nakane Crkve. A koliki neće ni ovog Božića čuti za 
utjelovljenoga Boga, a kamo doživjeti mir i spasenje koje je 
on donio na zemlju! I tko se usuđuje reći da ti ljudi nisu dobre 
volje? Najčešće su zatajila sredstva, ljudi, sve ono što bi im 
imalo donijeti Boga 'i Božić. Hoću li i ja zatajiti? 


Ev. Iv 5, 33-36: Ivan je svjetiljka koja gori i svijetli. (str. 81) 


S ovim ispitom savjesti bolje ćemo shvatiti misao izraženu 
u naslovu današnje evanđeoske perikope. Gospodin je ozdravio 
bolesnika koji je ležao trideset i osam godina. Budući da je to 
učinio u subotu i tom prigodom sebe izjednačio s Bogom koga 
je nazvao i svojim Ocem, protivnici su još više nastojali da ga 
ubiju (17-18). Slijedi Isusov govor o njegovoj bitnoj vezi s 
Ocem na čije se svjedočanstvo i poziva. Ujedno, kao usput, spo- 
minje u današnjem odlomku i svjedočanstvo Ivanovo za sebe, 
jer im je barem to moralo biti pristupačno i prihvatljivo. Ivana 
predstavlja kao svjetiljku koja gori svim žarom i rasvjetljuje 
put iz tame k božanskom svjetlu. Koliko je Ivanova uloga i 
škola bila važna i sama po sebi korisna, toliko su je slijepi 
vođe naroda (Mt 23, 16) slabo prošli: svjetlu koje je Ivan pru- 
žao htjeli su se veseliti samo jedan čas. A tko nije u adventu 
slijedio Ivanovo svjetlo, tko se nije svojski trudio da poput 
njega bude svjetiljka koja u sebi gori i drugima svijetli taj će 
slabo doživjeti i božićno svjetlo. Isus je sunce. On jedini može 
raspiriti moju svjetiljku. 

17. PROSINCA kog : 


1. č. Post 49, 2, 8-10: Od Jude žezlo se kraljevsko neće udaljiti. 
' (str. 40) 


P. p. 71, 1-2. 3-4ab. 7-8. 17. ' ' 
P:; U danima njegovim cvjetat će pravda i mir velik — dovi- 

jeka. (str. 523) A 

Kad se za neposrednu liturgijsku pripravu na Božić tra- 
žilo čitanje iz SZ-a koje će odgovarati početku evanđelja po Mt 
— gdje je istaknuto na početku rodoslovlja da je Isus Davidov 
sin — nije se moglo prijeći preko napovijedi patrijarhe J akova. 
'Tu se spominje kako je stari Jakov prije svoje smrti sazvao 
dvanaest svojih sinova da ih blagoslovi. Patrijarški je blagoslov 
ujedno sadržavao i njegovu oporuku, a u njemu su uključeni 
i navještaji o budućnosti koja čeka njegove sinove 1 njihove 
potomke. Noviji bibličari ne daju tom blagoslovu onu važnost 
koja mu se prije davala, jer da je uzet iz predaje poput onoga 
u knjizi Sudaca 5 i u Pnz 33. (Taj redoslijed ima franc, tzv. 
jeruzalemska Biblija s navodom da je prvi tekst stariji). Koli- 
kogod je dvanaest plemena prema dvanaest sinova Izraela 
(RBT) u cijeloj povijesti izabranog naroda igralo veliku ulogu, 
potanje značenje pojedinih izraza Jakovljeva blagoslova nema 
osobite važnosti za povijest spasenja. To se ipak ne može reći 
za današnji odlomak, koji se odnosi na Judino pleme, već zato 
jer Otk 5, 5 iz njega uzima izraz da je pobijedio »lav« iz ple- 
mena Judina. A to se sigurno odnosi na proslavljenoga Krista. 
Mesija je dakle naviješten kao jaki pobjednik. : Par 

U Jakovljevu se blagoslovu posebno mjesto daje Judi. Nije 
bio prvorođeni nego četvrti. Prije njega je i Levi od kojega je 
poteklo svećeničko pleme, ali ipak je samo Judi rečeno da će 
ga slaviti njegova braća i da će mu se klanjati, Zaista se samo 
po njemu i zvalo važnije južno kraljevstvo kad se sjeverno 
otcijepilo pod Jeroboamom. Judi se svakako pridaje kraljevsko 
žezlo koje je bilo posebno slavno za njegova potomka Davida, 
Njemu se i obećaje kraljevska vlast »dok ne dođe onaj kome 
pripada — kome će se narodi pokoriti«. Te se tajanstvene riječi 
mogu odnositi na Davida, ali još više na njegova najslavnijeg 
potomka, Mesiju — kako je to crkvena predaja i liturgija uvi- 
jek shvaćala. S i NZ mnogo puta Mesiju nazivaju kraljem a 
tako ga i liturgija slavi. 

Između psalama koji slave kralja ističe se 71. iz kojega su 
danas uzeti retci za naš odgovor na 1. čitanje. Spjevan je ili za 
Salomona ili za nekog njegova nasljednika, iako mnoge riječi 
ne mogu vrijediti za bilo kojega običnog kralja. I zaista, žiđov- 
ska i kršćanska tradicija u ovom psalmu gledaju opjevanog 

Mesiju. U Kristovu se kraljevstvu i kraljevanju ističe pravda 
i mir, dva temeljna mesijanska dobra koja će potpuno doći do 
izražaja tek u eshatonu. Što se tiče mira ne treba puno doka- 
zivati da ga je na svijetu bilo jedino kod onih koji traže i pri- 
hvate mir koji je Isus donio.na svijet pomirivši ga s Bogom i 
ljude međusobno. A psalmistove riječi: »Bože, sud svoj daj 
kralju i svoju pravdu sinu kraljevu« odjekuju u Isusovoj izjavi: 
»Otac ne sudi nikomu, već je sav sud dao :Sinu« (Iv 5, 22). Kri- 
stovu pravdu i mir pruža Crkva suvremenom svijetu posebno 
preko Vijeća »Pravda i mir« koje nastoji širiti ih putovima. što 
ih je pokazao II vat. sabor. A ako se još ne može reći da 
Krist vlada od mora do mora i do kraja svijeta, onda je za to 
barem djelomice krivnja i na onim narodima koji se već dugo 
nazivaju kršćanskima, ali više po riječima nego po djelima, 
i tako često sablažnjuju nekršćane. Sada se često i točno tvrdi 
da zapravo ni nema kršćanskih naroda u cjelini, pa stoga je 
dužnost svakoga kršćanina da širi Kristov pravedan mir i soci 

jalnu pravdu. Većina nas u tom pogledu ne možemo mnogo 
učiniti, ali svi imamo na raspolaganju velesilu, molitvu, da 
Isusovo ime blagoslivljamo dovijeka, dok ga svi narodi ne budu 
nazivali blaženim. Molitvu u tom smislu zgodno završava ovaj 
psalam: »Tako neka bude. Amen!« 


Al. Mudrosti Svevišnjega, ti što sve snažno i blago raspore- 
čuješ: dođi, nauči nas putu razumnosti. 


Ev. Mt 1, 1-17: Rodoslovlje Isusa Krista, sina Davidova, (str, 1) 


Isusovo nam rodoslovlje na prvi pogleđ mnogo ne govori 
ako se ne pazi zašto ga evanđelisti donose. Matej hoće poka- 
zati ljudsko podrijetlo Sina Božjega i da je on Davidov poto- 
mak, pa da su prema tome na nj prešla i u njemu ispunjena 
sva proroštva izrečena o Davidu i njegovu potomstvu. Stoga 
Isusove pređe razvrstava u tri skupine, ispustivši i vrlo poz- 
nata imena, a svaka skupina ima po četrnaest lica. Kako su u 
ono doba brojevi mnogo značili, obično se tumači da je taj 
broj slovčana vrijednost za Davidovo ime (d-v-d je u hebrej- 
skom 4+6:-4) pa da i time Matej iznosi ono što je istakao u. 
naslovu: Isusa Krista, sina Davidova. Noviji tumači misle. da 
je taj broj uzet kao 2 X 7, a sedam su stari smatrali svetim 
brojem pa bi konačno smisao bio sličan. Značajno je da Matej 
spominje i tri žene, što se nije običavalo u rodoslovljima, od. 
kojih dvije prve nisu na dobru glasu, a sve tri su tuđinke. 
Krist je došao da spasi oba spola, sve narode, a posebno je. 
tražio i volio grješnike. I gore smo vidjeli da Jakov nije naj-. 
više blagoslovio prvorođenca Rubena ni sigurno najplemeni- 

tijeg i najzaslužnijeg sina Josipa nego Judu. Božje misli i na- 
mjere nisu kao naše. Glavno je znati da nam je svima po tom 
putu došao Isus, Spasitelj. Z k 

Današnja O-antifona gleda u Kristu Božju mudrost koja 
je stvorila svijet (Iv 1, 3.10) i koja sve snažno i blago raspore- 
đuje i uzdržava. I nama je na životnom putu vrlo potrebna ra- 
zumnost, razboritost. Što bi koristilo znati sve opasnosti ako 
ih se ne čuvamo? Samima nam to neće nikada uspjeti. Stoga 
molimo danas s pouzdanjem molitvu poslije pričesti. »Nasićeni 
božanskim darom molimo, svemogući Bože, da nas ispunja že- 
lja kako bismo užgani tvojim Duhom, pred licem tvoga Krista 
koji dolazi, zasjali poput sjajnih svjetlila«. 


18. PROSINCA 
1. č. Jer 23, 5-8: Podići ću Davidu izdanak pravedni. (str. 783) 


P. p. 71, 1-2. 12-13. 18-19. (str. 523) ww. ' 
P: U danima njegovim cvjetat će pravda i mir velik — 
dovijeka. 


Ne smije mas čuditi da u adventu nastupa i prorok Jere- 
mija. Prema sadržaju njegove knjige 2. naročito prema Tu- 
žaljkama koje su dosad nosile njegovo ime — 1 zbog progon- 
stva koje je trpio naučeni smo njegovu potresnu knjigu do- 
voditi u vezu ponajviše s Isusovom mukom. A evo današnji 
odlomak govori da je velikom proroku bilo objavljeno kako 
će Mesija nastupiti i kao kralj. Dvije glave prije pune su 
Jeremijinih ukora i prijetnji nevrijednim judejskim kralje- 
vima zbog kojih će propasti kraljevstvo i narod biti odveden 
u ropstvo. U ime Gospodina veli: »Jao pastirima koji upro- 
pašćuju i raspršuju ovce paše moje« (23, 1). Božji prorok ipak 
ne može završiti proricanjem propasti nego spasenja. Vidi ka- 
ko će se marod vratiti i Bog če mu dati vrednije pastire (4). 
Bog je tako uvijek postupao i postupa. Popravlja, naime, što 
što ljudi skrive. U tu se svrhu i utjelovio. Danas prikazujemo 
misnu žrtvu tvrdeći da je Krist našao smrtnost, i sve što ona 

iključuje, izliječio svojom besmrtnošću. ts . 

da Li ša samo 2 običnim novim ljudima koji će upra- 
vljati izabranim narodom. U današnjem .je odlomku sigurno 
mesijansko proroštvo. Izrazi i nazivi za Mesiju koje upotre- 
bljava Jeremija vrlo su slični Izaijinu proroštvu: Mesija će 
biti izdanak Gospodnji (Iz 4, 2), a Jeremija kaže da će Jahve 
podići Davidu izdanak pravedni, što je u stvari isto, jer je 
Mesija Božji Sin i Davidov potomak. I Jeremija ističe da će 

svojstva toga kralja biti mudrost i pravednost, a mir njegov 
najveći dar. Ni o kome to ne vrijedi kao o Isusu, po kojemu 
će Bog izvesti takvo djelo koje će baciti u sjenu i oslobođenje 
Izraelaca iz Egipta. Što znači jedan narod izvesti iz jedne 
zemlje u drugu prama onome što će Gospodin učiniti u budu- 
ćnosti kad će raspršene prognanike dovesti iz svih zemalja? 
Jeremiji i cijelom SZ-u nije bilo jasno da zemlja u koju 
će Gospodin ponovno okupiti svoj narod nije samo malena 
Palestina. Mi znamo i vidimo da je to naša Crkva. Mnogo 
znači već to da proroci upotrebljavaju riječi koje bolje odgo- 
varaju Crkvi nego starozavjetnoj zajednici. A kad su se oni 
toliko radovali tom viđenju i njim tješili svoj narod u najte- 
žim časovima, koliko se više možemo veseliti mi koji smo 
doživjeli i uživamo ostvarenje i zbilju tih dalekih proroštava. 
Sam blagdan Božića silno nadvisuje sve što su u SZ-u mogli 
slutiti i smjeli očekivati. Ako su Izraelci ponosno pitali: »Koji 
je narod tako velik da bi mu bogovi bili tako blizu kao što 
je Gospodin, Bog naš, nama kad god ga zazovemo?« (Pnz 4, 7), 
kakvu tek mi Božju blizinu osjećamo po utjelovljenju Sina 
Božjega i po svemu što nam je on donio i ostavio! 

I danas uzimamo u pripjevu isti kraljevski psalam kao 
i jučer, jer se u oba dana govori o Mesiji kralju. Danas su 
na redu drugi retci koji uz slavljenje pravednoga i mirnog 
Kralja spominju nas kao bespomoćne nevoljnike i siromahe 
kojima je on ne samo spasio život nego nas učinio i dionicima 
svoga kraljevanja. Zaista, jedino Gospodin tvori čudesa koji- 
ma se moramo neprestano diviti i zbog njih njega slaviti. ' 

Svoje priznanje Bogu možemo danas lijepo izraziti i skra- 
ćenim pripjevom koji je dosada bio samo u časoslovu kao 
druga O-antifona. Jučer smo Mesiju pozdravljali kao Božju 
mudrost i prema tome ga molili da nas vodi putem svoje 
razumnosti. Danas u njemu gledamo vođu prema kojemu je 
i veliki vođa Mojsije malen, jer je svoje poslanje i zakon 
primio od Boga. A kad gledamo sebe i svoje stanje, naša je 
bijeda tako velika da za svoj spas zazivamo u pomoć samo 
Božje svemogućstvo koje SZ često naziva snažnom mišicom 
(RBT, ruka). U ovim se pripjevima ponavlja vapaj: dođi! U 
našim ustima on znači mnogo više nego prije Kristova dolaska, 
jer mi znamo da je Bog došao k nama i na temelju toga 
molimo da neprestano obnavlja svoj dolazak u milosti k na- 
ma dok na kraju ne dođe sa slavom da nas uzme u slavu. 


92 — 19. prosinca 


Al. Vođo doma Izraelova, ti što Mojsiju zakon dade: na Si- 
naju: dođi, izbavi nas mišicom snažnom. pt O 


Ev. Mt 1, 18-24: Isus će se roditi od Marije, zaručene za Josi- 
pa, sina Davidova. (str. 2) 


"Matejev je izvještaj o Isusovu rođenju mnogo sažetiji od 
Lukina. Ako dogođaje iz Kristova javnog života svaki evan- 
đelista prikazuje na svoj način, još nam je manje čudno da 
to čine s onim što se zbilo kod Isusova rođenja i prije njega. 
O. tome je i prva kršćanska zajednica imala.vrlo malo poda- 
taka, jer se sve odigralo u krugu par osoba koje su k tome 
dobro poznavale mudro starozavjetno načelo: »Lijepo je čuvati 
tajnu kraljevu, ali je slavno otkrivati djela Božja« (Tob 12, 7). 
Sve tajne sv. Obitelji odnosile su se na Isusa, njegovu pre- 
svetu. Majku i šutljivog Josipa. Nama je dosta dai Matej i 
Luka ističu da je Božji Sin začet po Duhu Svetom. Malo je 
važno znati koliko je sv. Josip trpio prije nego mu je to bilo 
objavljeno i kako je htio riješiti najveći problem svoga života. 
Može nam svima biti utješno da Bog i s najvećim svecima 1 o 
najsvetijim stvarima postupa po svoju i otkriva ih kako i 
kada on hoće. Za nas je najvažnije da nam Matej i Luka. u 
Isusu predstavljaju. Spasitelja, kako mu to i samo ime kaže, 
i kako se o tome svijet uvjerio i neprestano se može uvjeriti, 
jer nama je njegovo spasiteljsko djelo neprestano na raspo- 
laganju. Stoga je na mjestu da i prije Božića ukratko čujemo 
o Isusovu rođenju, jer sva stoljeća cijeloga svijeta i svaki 
trenutak svakoga od nas imaju od tada drugi smisao, trajno 
su pobožanstvenjeni. 


19. PROSINCA. 5 


1. č. Suci 13, 2-7, 24-25a: Anđeo navješćuje Samsonovo 
: rođenje. (str. 205-6) 


P. p. 71, 3-4. 5-6ab, 16-17 (str. 523) ' 
P: Usta mi bila puna slave, slavila te svaki dan! 


Liturgija otajstveno obnavlja Isusov život ili barem nje-' 


gove glavne dogođaje. Dakako, u jednoj liturgijskoj godini ne 
može doći na red sve što se zbilo u više godina Isusova dje- 
tinjstva i javnog života. Teško je uvijek držati i redoslijed 
događaja, naročito iz Isusova djetinjstva. To novi Misal .na- 
stoji još više i uspješnije od dosadašnjega, ali želi donositi i 
uzastopna čitanja prema pojedinom. evanđelisti. Tako smo 
prekjučer i jučer imali 1. pogl. Mateja a danas prelazimo na 

Luku: navještenje Ivanova rođenja. Bibličari su u SZ-u potražili 
i našli paralelu tom događaju. Legendarni je izraelski junak 
Samson sasvim osebujna pojava u svoj povijesti izabranog na- 
roda. Njegova su junačka djela zapisana u knjizi sudaca pre- 
ma čudnim, često i »burlesknim« (Krinetzki) pričama i aneg- 
dotama: kako ih je narod prepričavao,. uvećavao i združivao 
iz roda u rod, nekako poput naših pjesama o Kraljeviću Mar- 
ku. Samsonov život ne znači mnogo za povijest spasenja pa se 
on malo čita u novom misalu i časoslovu. Samo o njegovu 
rođenju danas i o njegovoj smrti (u časoslovu, u subotu 10. 
tjedna »preko godine« 1). Naime, ta dva dogođaja unaprijed 
kazuju na neki način djelo spasenja: rođenje sličnošću s Iva- 
novim, a smrt jer je njom silno. naškodio neprijateljima iza- 
branog naroda. Sindi 

Nije teško uočiti sličnosti između današnjeg 1. i 2. čitanja. 
Samsonova je i Ivanova majka nerotkinja. Anđeo se javlja 
prvoj i ona poruku saopćuje mužu a anđeo se javlja. mužu 
druge. Samson je naviješten kao »nazirej Božji« (v. Br 6, 
1-21) — pa je čak i njegova majka morala živjeti u.odricanju, 
dok se za Ivana egzegeti ne slažu da li je bio ili ne nazirejac 
ali ga je anđeo navijestio i u životu se pokazao kao velik po- 
kornik. Za obojicu je rečeno da će biti Bogu posvećeni od 
majčine utrobe. I najvažnije: Samson je trebao početi izba- 
vljenje Izraela iz ruke Filistejaca, a Ivan je kao preteča imao, 
neposredno pripravljati put onome koji će spasiti svijet. Uz to 
nam svima poslanica Hebrejima (11, 32-38) stavlja za primjer 
moć Samsonove vjere. Ta se tražila i od Ivanova oca. Samo 
po njoj će naša srca biti sklona i otvorena za Gospodina koji 
je blizu. , 

Ps 70. spada u najveću skupinu psaltira koja vapi k Bogu 
u raznim potrebama i nevoljama, a u njima psalmist redovito 
izražava također i svoju zahvalnost za uslišenje. Pjesnik je 
tog psalma bio ozbiljno ugrožen od ruke zlotvora, od šake 
silnika i tlačitelja. Kad se Gospodinu obraća kao hridini uto- 
čišta i utvrdi spasenja, neki u tome vide aluziju da se bijednik 
nalazio na području hrama koji je svima progonjenima pru- 
ža utočište, azil. Svakako to lijepo odgovara ustima Samsona 
i Ivana, dotično njihovih roditelja. Svima je njima Bog bio 
utočište i pružio im izbavljenje i spasenje. Malo je tko kao 
Samson i Ivan mogao kroz cijeli život ponavljati da mu je 
Gospodin zaštinik od mladosti i pouzdanje od majčine utrobe. 
Stoga su svojim nastupima naviještali Božja čudesa, a ako 
im je i bilo dano da trpe od neprijatelja i zlotvora, spašeni su 
i njihovo će se ime spominjati dok bude vijeka — jednome 
kao junaku-sucu, drugome kao preteči i krstitelju Spasitelja. 
No, ovo je, kao i svaki pripjevni psalam poslije čitanja, i naša 

pjesma. Od psalmiste preko Samsona i Ivana ona ulazi u naša 
srca da svaki od nas koji prisustvuje bogoslužju riječi i žrive 
ponavlja utjelovljenom i primljenom Bogu: Usta mi bila puna 
slave, slavila te svaki dan! I ne samo u crkvi. 


Al. Korijene Jesejev, postavljen za znak narodima: dođi, izba- 
vi nas, ta nemoj kasniti! 


Ev. Lk 1, 5-25: Gabrijel navješćuje rođenje Ivana Krstitelja. 
(str. 47) 


U Lukinu se odlomku najprije vidi da ga je napisao vje- 
rovatno Grk, a svakako izobraženi pisac koji je prije sasta- 
vljanja svog evanđelja pomno ispitao (1, 3) sve pismene i 
usmene izvještaje o dogođajima koje je kanio opisati. I kao 
takav odmah navodi vrijeme kad se nešto dogodilo: navje- 
štenje Ivanova rođenja u vrijeme kralja Heroda, a kasnije 
još potanje kod opisa Isusova rođenja (2, 1) i potanko u vezi 
s nastupom Ivana Krstitelja (3, 1-2). Tako smo još sigurniji da 
Isus nije mit kad povijest — kao o malo kojoj ličnosti iz onih 


vremena — svjedoči o njemu koji je ključ, središte i svrha 
sve ljudske povijesti (II vat. sabor, Cus 10). A 
Kad dolazi Isusov preteča, zbivaju se čudesa — poja- 


vljuje se anđeo, starcima se rađa sin, sumnja se kažnjava 
nijemošću — koja su isto tako preteča daleko većih čudesa 
koja će pratiti Isusov dolazak i nastup. Vrlo su značajne i 
riječi kojima je nebeski glasnik navijestio kakav će biti ispro- 
šeni Zaharijin sin i koja mu je uloga namijenjena. A mama 
će najviše koristiti da se sjetimo kako je i izabrani narod 
u SZ-u morao stajati izvan hramskog svetišta u koje je smio 
stupiti samo svećenik, a ipak se taj narod hvalio da mu je Bog 
bliže nego drugim narodima njihovi bogovi. Koliko smo za- 
hvalni mi koji svi po krštenju smijemo sa svojim svećenikom 
čak prinositi novozavjetnu i vječnu žrtvu našega spasenja te 
od nje svi jednako blagovati? 

(God. 1970. sutra je IV nedjelja došašća pa se preskoči jedan dan). 


20. PROSINCA 


1. č. Iz 7, 10-14: Evo Djevica će začeti. (str. 714) 
P. p. 23, 1-2. 4-4ab. 5-6. (str. 486) 
.P: Nek uniđe Gospodin: on je Kralj slave. 
Danas čitamo glavno adventsko evanđelje koje se nekada 


na zimsku kvatrenu srijedu nalazilo u bogoslužju mnogo prije 
nego je uveden blagdan Blagovijesti. Utjelovljenje Sina Božje- 

ga je najveći trenutak ljudske povijesti za kojim su čeznula 
stoljeća i u kojem je izabrani narod imao dočekati osmišljenje 
svoga bivovanja. Njemu je taj događaj bio naviješten, najjasni- 
je po proroku Izaiji, najuvjerljivije po njegovu proroštvu kra- 
lju Ahazu. Protiv toga judejskog kralja urotila se dva susjedna 
zbog toga što im se nije htio priključiti u borbi protiv Asiraca, 
pa su ga htjeli svrgnuti s prijestolja. Izgleda da je Ahaz mi- 
slio čak sklopiti savez s Asircima, od čega ga odvraća prorok 
Izaija koji mu preporučuje neka svoje pouzdanje stavi u Go- 
spodina i u Božje mu ime kaže: »Ako se na me ne oslonite, 
održat se nećete« (7, 96). Još ga prorok poziva nek traži od 
Boga neki znak po kojemu će se uvjeriti da ga Bog neće 
zapustili. Kralj više drži do svoje, prema njegovoj misli, mu- 
dre namjere pa se vadi da ne želi traženjem znaka iskušavati 
Gospodina. Nije teško naći i tobožnje svete razloge kad. se 
čovjek tvrdoglavo drži svoje pameti i svoje volje. 


U to političko previranje eto proroštva o djevičinu sinu 
koji će se zvati i biti »Bog s nama«. Bog silazi u vrilog ljudske 
povijesti da u potpunom smislu riječi uzme uz svoju Božju 
još i ljudsku narav sa svime što na nju spada, osim grijeha, 
jer »nije ozdravljeno što nije od Krista preuzeto« (II vat. sa- 
bor M 3). Sam će dakle Bog doći spasiti svijet, neće više 
dolaziti samo njegova pomoć u nekom teškom času, Bog će se 
roditi i kao čovjek i bit će zaista jedan od nas, jer nas jedino 
tako može spasiti i dovesti Bogu. To je bitno u ovom staro- 
zavjetnom proroštvu, a sve je drugo u njemu manje važno. 
Sve što se zbilo u vrijeme Isusova utjelovljenja i rođenja 
»dogodilo se da bi se ispunilo što je Gospodin rekao po pro- 
roku (Iz 7, 14). »Bog je tako ljubio svijet da je dao svoga 
jedinorođenog Sina, da ne pogine ni jedan Koji u nj vjeruje, 
već da ima vječni život« (Iv 3, 16). Kad je Otac poslao Sina, 
na nama je da ga primimo. 

Sin Božji se utjelovio da posveti svijet,a naročito čovjeka. 
Čitav je svijet postao Božje svetište pa lijepo odgovara da na 
tu vijest pjevamo svečani ps 23. koji su Izraelci pjevali kad su 
s Gospodnjim kovčegom ulazili u svetište. U to se pjevanje 
lijepo uklapaju jučerašnja i današnja O-antifona sa zanosnim 
Aleluja. Krist je potomak Davidov iz Jesejeva korijena, on je 
znak narodima, ključ koji nama sužnjima otvara vrata tamni- 
ce i onda vrata vječnoga života. Nastojmo se uživjeti, koliko 
je moguće, u raspoloženje kojim je nazaretska Djevica doži- 
vjela to otajstvo (II vat. sabor, C 55-56). Za njezinu se surad- 
nju u Božjem utjelovljenju tražila potpuna čistoća, posve- 
mašnja poniznost i dragovoljna predanost u Božje namjere, 

U istu svrhu i od nas psalam traži čiste ruke, tj. djela i srce 
nedužno. To oltarna žrtva traži, tn oltarna žrtva i njeno 
blagovanje još više daje. 


Al. Ključu Davidov, ti što otvaraš vrata vječnoga kraljevstva, 
dođi, izvedi iz zatvora sužnja što u tmini sjedi. 


Ev. Lk, 1, 26-38: Evo začet ćeš i roditi Sina. (str. 47) 


Dobra vijest o Isusovu utjelovljenju je sto put čuvena 
a nikad dovoljno shvaćena, a još manje dolično uzljubljena. A 
kome će to i uspjeti kad se radi o daljini i visini koju je 
mogao prekoračiti samo Sin Božji. Pa kad ne možemo shvatiti 
čudo Kristova poniženja, zaustavimo se kod prvih riječi anđela 
koji govori o neprispodobivu Marijinu uzvišenju. Grčki izraz 
»h&ire« prevodimo s »ave-zdravo« ali to nije običan pozdrav. 
U SZ-u dolazi tri puta (Sef 3, 14-17; JI 2, 21-27; Zah 9, 9-10)a 
uvijek je poziv na radost u vezi.s navještenjem Mesije. Ko- 
liko se morala zaprepastiti ponizna Marija koju je poznava- 
nje Biblije odmah upućivalo o čemu se zapravo radi. Teško 
da je kada bilo toliko skromnosti u saznanju tolike veličine. 
Čak je dotada nije bilo niti će je biti. Ovo je jedincat slučaj! 

Nebrojeno se riječi izgovorilo i zapisalo uz naziv koji je 
anđeo upravio Djevici: »keharitom&ne«. U njemu je svima 
jasna barem riječ »haris, caritas, ljubav, milost«. Lat. je i naš 
prijevod »gratia plena — milosti puna« točan jer prevodi 
pasivni particip prošlog vremena, Ali noviji egzegete ističu 
da je taj naziv pun »proroštva«, dakle u svojoj biti dinamičan 
a ne statičan. Na taj se biblijski izraz pozvalo crkveno učitelj- 
stvo kod proglašenja dviju Marijinih dogmi koje se odnose 
na dva krajna časa koja obuhvaćaju cijeli Gospin život: nje- 
zino bezgrješno začeće i slavno uznesenje. Naziv koji joj je 
dao Božji glasnik: združuje obje te krajnje točke Marijina 
zemaljskog bivovanja i.k tome sve što se između njih nalazi 
i.što je onda sve skupa prešlo u njezin blaženi eshaton. A sve 
se to svodi na jednu jedimu činjenicu: Marija je Bogorodica. 
Stoga. onaj naziv »keharitomene« noviji prevode: ljubljena, 
miljenica, dražesna, ljubimica, predmet Božje naklonosti, od 
Boga povlaštena. Takva je bila od početka, zatim sve više 
rasla sa svojim Sinom, »Svetim«, »Sinom Božjim« (35). Što 
je Mariji dano u neprispodobivoj punini, nama se pruža ko- 
liko god je to moguće — i još: Kon smo voljni primiti i s 
doii surađivati. 

IV NEDJELJA DOŠAŠĆA 
GOD. A 
1. č. Iz 7, 10-14: Evo djevica će začeti. (str. 914) 


P. p. 23, 1-2. 3-4ab. 5-6 (str. 486) 
P: Nek uniđe Gospodin: on je Kralj slave. 


Čitanja se ove nedjelje odnose na događaje koji izbliza pri- 
praviše Gospodnje rođenje (Uvod u Misal 11). Dakako, to se 
odnosi u prvom redu na evanđelja, a prva im dva čitanja služe 
kao napovijed i uvod. Sva skupa, zajedno s našim odgovorima 
na njih, imaju pomoći našu duhovnu pripravu na Božić. Ona 
se ovih dana opaža i požuruje na svim poljima ljudske djelat- 
nosti, kao ni za jedan drugi dan u godini, ali bi sva vanjska 
priprava bez unutarnje malo koristila. Dapače, djeluje vrlo 
bolno što je mnogim našim suvremenicima priprava na Božić 
pa i sam Božić mjesto Gospodnjeg blagdana postao poslovni 
dan i prigoda da što više zadovolje svoje tijelo i želju za ze- 
maljskim darovima. Svjestan će kršćanin dati da ga liturgija 
vodi ovih svetih dana. 

Uz ono što je jučer rečeno u vezi s danas ponovljenim 1. 
čitanjem još se može dodati da ga još jedanput čitamo, jer se 
njegov glavni stavak navodi u današnjem Evanđelju kao ispu- 
njeno proroštvo. Inače, »dotične prorokove riječi spadaju među 
najosporavanije i ujedno najvažnije u cijeloj Bibliji« (Krinet- 
zki), Od kada su grčki prevodioci hebrejskog teksta za majku 
naviještenog Emanuela upotrijebili mjesto »djevojke« izraz 
»djevica« (v. zagreb. Bibliju, Napomene 281), skoro sva predaja 
— uključujući NZ (Mt 1, 23) i II vat. sabor (C 55) — poziva se 
na to proroštvo kad govori o Mariji i njezinu božanskom Sinu. 
Međutim treba reći i ovo: kad bi ozbiljnom biblijskom istra- 
živanju uspjelo dokazati da se ne radi o pravom proroštvu, time 
ne bi bila dirnuta ni jedna od katoličkih dogmi koje se ne osla- 
njaju samo na proroštva SZ-a. Toliko da se ne sablažnjuju ne- 
upućeni vjernici što Crkva biblijskim stručnjacima dozvoljava 
da i dalje istražuju pravo značenje toga teksta. Ništa neće sme- 
tati ni škoditi onima koji imaju puno povjerenje u crkveno 


učiteljstvo koje uvijek ima zadnju i odlučnu riječ. 


Po svemu izgleda da je i ovdje govor o razlici između veći- 
ne naroda, koju predstavlja nevjerni kralj Ahaz, i vjernog 
»ostatka« (RBT) koji se krije i u imenu Ahazova sina (Iz 7, 3; 
V. nav. mj. zagreb. Biblije). U cijelom je tom proroštvu svakako 
najvažnija riječ »Emanuel« koju naglašuje i liturgijski tekst 
time što je odredio da se to ime u 1. čitanju i Aleluja-pjesmi 

svakako i prevede s »Bog s nama«, A ako uzmemo cijeli. odlo- 
mak u njegovu kontekstu, »što te proročke riječi imaju kazati 
nama kršćanima? Da mi, unatoč što se već dogodilo rođenje 
mesijanskog Djeteta, ne stojimo ništa manje od Ahaza pod 
udarom i sudom Božje riječi — ako znaku već rođenog Spasi- 
telja barem praktički ne damo sve značenje koje ima, nego se 
mjesto toga radije prepuštamo vlastitoj snalažljivosti i sposob- 
nosti. Samo onda ne stojimo na strani nevjernog Ahaza nego 
svetog ostatka, ako svoje spasenje u bilo kojem obliku ne oče- 
kujemo od krive sigurnosti i pouzdanja u same sebe, nego jedi- 
no od Božjih obećanja u Isusu Kristu« (Krinetzki). A da bude 
što korisnije razmišljanje, povežimo to s onim što je rečeno 
danas na početku. Isus je nama dan kao Božji znak — spome- 
nut i uz Iz 11, 12 što navodi II vat. sabor dva puta (B 2 
i M 36) — što ga je i starac Šimun nazvao zakonom koji će 
otkriti misli mnogih srdaca (Lk 2, 35). 


2. č. Rim 1, 1-7: Isus Krist, od potomstva Davidova, Sin Božji. 
d (str. 127) 


Nijedna druga Pavlova poslanica nema tako dugoga i bo- 
gatog uvoda kao ona koju je pisao Rimljanima. Znao je on kako 
su Rimljani običavali svečano pisati javna pisma pa im se, 
prema svom običaju, prilagođuje ne da istakne sebe ili njih, 
nego predmet svoga pisma i svega propovijedanja — Isusa 
Krista, pravog čovjeka i Božjeg Sina. Naš odlomak spada me- 
đu najvažnije Pavlove kristološke tekstove, ali jer je u malo 
riječi htio puno reći, sa svojim je umetcima u jednu strašno 
dugačku rečenicu zadao mnogo truda prevodiocima i tuma- 
čima. Istaknimo najprije ime i zvanje pisca i onih kojima je 
pismo. upravljeno, kao što su stari redovito običavali. Kad već 
apostol mora sebe spomenuti, onda odmah sebe označuje kao 
slugu Isusa Krista i da je pozvan da kao apostol širi Božju 
radosnu vijest. Sada bi odmah išlo da pisac spomene one koji- 
ma piše, ali to čini tek u r. 7. gdje Rimljane naziva Božjim lju- 
bimcima koji su pozvani da budu sveti. Ako je veliko i odgo- 
vorno zvanje apostola, nije mnogo manje ni Rimljana i nas. 

Međutim, netom je Pavao spomenuo evanđelje žuri se 
istaknuti da ono nije nikakva novotarija nego da ga je Bog 


već davno obećao po svojim prorocima. Njihova su proroštva, 


zapisana u svetim knjigama koje su bile dobro poznate rim- 
skim kršćanima, jer su mnogi od njih u novu vjeru prešli iz 
židovske. To se evanđelje odnosi na Božjeg Sina Isusa Krista, 
našega Gospodina (grčki izvorni tekst nužno traži da se na 
riječi »o svome Sinu« nadoda r. 4d). Kad je apostol kazao da 
on širi evanđelje o Božjem Sinu, odmah dodaje da je Božji 

Sin ujedno i pravi čovjek jer je rođen kao potomak Davidov 
i kao čovjek umro, a da je doista Sin Božji sa svom vlašću koja 
mu kao takvome pripada, pokazao je kad je u duhu-sili svoga 
posvećenja uskrsnuo od mrtvih. Tada se trećim umetkom Pa- 
vao opet osvrće na svoje apostolsko zvanje koje se sastoji u 
tome da svima narodima propovijeda spomenuto evanđelje, 
kako bi svi narodi postali poslušni vjeri od Boga objavljenoj, 
što će biti na slavu njegova imena. Tek sada se pisac dikti- 
rajući poslanicu (Rim 16, 22) osvrće na one kojima piše, jer 
i Rimljani spadaju u sve narode koji su pozvani na evanđelje. 
A da im se ne bi činilo malo što ih Pavao uvrštava među sve 
ostale narode, kaže im da su tek kao kršćani u krugu drugih 
Rimljana pravi Božji ljubimci. Takvima se imamo i mi sma- 
trati. i 

Poslije imena pisca i naslovnika pisma dolazio je pozdrav 
izražen dobrom željom. Ne propušta Pavao ni toga da im od 
Oca i Sina zaželi milost i mir. »U rimskoj su općini bili za- 
jedno vjernici koji su došli iz poganstva i židovstva pa je i 
pozdrav dvostruk: »haris-milost« je izraz posve grčki, a »ša- 
lom-mir« pozdrav židovski. Mogli bismo kazati da je u tim 
dvjema riječima za kršćanina obuhvaćeno sve: milost od Boga 
i mir s Bogom i sa svima ljudima« (Mosconi). I Crkva želi 
da .se time pripravimo na Božić, blagdan neizrecive Božje 
milosti i od Boga nam darovana mira. ' 


Ev. Mt 1, 18-24: Isus rođen od Marije zaručene s Josipom, 
. Davidovim sinom. (str. 2) E 


»Prisustvujemo jednom novom navještenju. Lukino se 
odnosi na Djevicu Mariju, a Matejevo na sv. Josipa. Oba su 
međusobno neovisna ali ipak u njima nema ni tračka protu- 
slovlja. Svaki od njih iznosi na svoj način iste povijesne činje- 
nice i isti nauk. Sve je kod Mateja rečeno istom jezgrovitošću 
i delikatnošću kao i kod Luke, te se vidi da smo daleko ne 
samo od poganskih priča nego i od apokrifnih, neistinitih 
legendi. U prvom je dijelu poglavlja Matej nastojao pokazati 
Davidovo porijeklo Gospodina, a sada djevičansko začeće« 
(Delatte). Stoga Matej i počinje nekako svečano: »S rođenjem 
Isusa Krista bilo je ovako.« Jedna i druga istina — da je 
Isus pravi čovjek i da se kao Božji Sin rodio od Djevice — 
od temeljne je važnosti za kršćansku vjeru pa nam Crkva 
Matejev izvještaj u pripravi na Božić čita dva puta. 

Koliko se u svemu tome divimo Mariji, koja svu svoju 
sudbinu pa i vezu s Josipom prepušta jedino Božjoj Provid- 
nosti. Slično je vrijedna hvale razboritost i pravednost Josi- 
pova u najtežem času njegova života. Ujedno nam njegova 

tjeskoba i način kako je u njoj način # di pon 
k ssa “a 
j i način kako je u njoj postupao jelo os 
tka Marije i Josipa. Da nije tako bilo, Josip o . 
Pa drukčije nastupio. Stoga jei zaslužio da maci gro 
Navještenje Gospodnje u kojemu je doznao ne ina eo 
shvatljivo dostojanstvo svoje svete Zaručnice, ai drvna 
uzvišenu ulogu, najveću poslije Marijine: da ui # doni 
gorodice i kao njezin zakoniti suprug on ras si a 
: < se ije nie neki Božji glasni 
Sina. Nikada prije ni poslije nije n urone 
ij tim svetim nazaretskim za icir 
svijet takvu poruku kao Pi ta Baovečisitnk 
je poruka izvršena odvojeno, tvorl ] : ' : 
iak m je naime rođenje onoga nj orenstajka 
i na križu pisalo da je Nazarećanin. | € 
nila u božićnoj noći u Betlehemu, ali je ono s 2 
Saveti gdje je pod skrbništvom svetog svjedoka ia 
u krilu Djevice-Majke uzeo naše ljudsko tijelo. Mnogi s mima 
đuju reći da je tada stvoreno zemaljsko trojstvo, Odsj 
nebeskoga Trojstva. 


GOD. B 


1. č. 2 Sam 7, 1-5. 8b-11. 16: »Kraljevstvo Davidovo trajat će 
** * Govijeka pred licem Gospodnjim.« (str. 250) 


i 538-9) 
P. p. 88, 2-3. 4-5. 27 i 29. (str. ; X k 
P: O ljubavi tvojoj, Gospodine, pjevat ću dovijeka. 


Veliki je kralj David na vrhuncu svoje moći pa tae 
tammjih i vanjskih protivnika i neprijatelja, svoje je aa 
Tonadora uredio, a svemu je tome pie njam Po odšaat 
j ča od cedrovine. Kako je v: oli an, 
miče nike Patti tocka dvor, jer je m. sold 
još uvijek stajao pod šatorom kao za vrije, dairi m. Wa 
dišnjeg lutanja pustinjom. Namjera se činila obbr« a. 
i k Natan odobrava, ali Gospodin veli: Ne. Iz ispuš I 
: orah vidi i zašto: stalan hram manje odgovara guaamooi 
da ka“ Boga koji nije vezan na jedno mjesto Peka a. oi 
šator kroz pustinju bio prikladniji simbol. ae: 2 Be 
in Salamon podigao Gospodinu hram, ali je ko po . 
ME. molio: »Zar će Bog doista boraviti s ljudima a da a 
Ta nebesa ni nebesa nad nebesima a ask o 2 Gi : 2: 
a kamo li ovaj dom što ya dede: mai . ča MET 
o je važniji od Kamen : | 
: babi rare predmet ima biti znak i okvir duhovnome 
i svetome. 


Neće David podignuti dom svojemu Bogu nego Bog nje- 
mu. Upravo tom je prigodom Bog po proroku navijestio Da- 
vidu kako će mu učvrstiti dinastiju, i još mnogo mnogo više: 
jednom će njegovom potomku — Mesiji — dati vječno kra- 
ljevstvo. Bog je počeo iskazivati svoju posebnu naklonost 
prema Davidu još dok je bio pastirče. Mjesto da pase ovce 
i koze pomazan je da upravlja izabranim narodom. Gospodin 
je dopustio da za vrijeme sudaca njegov narod muče zlikovci, 
ali sada mu je pod Davidom pribavio mir od svih njegovih 
neprijatelja. Davidu je Bog dao veliko ime i učvrstio mu 
dinastiju. Već je to mnogo, ali mu se sprema i vječno kra- 
ljevanje po Mesiji. 

oPripj. psalam pjevamo u zahvalu za to obećanje dano 
Davidu, ali u punom smislu riječi i u svoje ime. Mi smo do- 
živjeli što je Davidu samo obećano. Mesija je došao i ustanovio 
svoje vječno kraljevstvo u koje i mi sretnici spađdamo. Kad 
je Bog tako vjerno sačuvao svoju naklonost prema nama, ne 
preostaje drugo nego o njegovoj ljubavi pjevati ovdje i u 
vječnosti. 


2. č. Rim 16, 25-27: Otajstvo drevnim vremenima prešućeno. 
(str. 138-9) 


Velebna Pavlova poslanica RimWanima nije mogla biti 
ljepše završena nego ovim odlomkom koji danas čujemo. Pri 
koncu adventa dolikovala je upravo takva doksologija (RBT, 
slava V) Bogu — koji kod Pavla redovito znači Oca — po 
njegovu Sinu Isusu Kristu. Bog je jedini mudar, a svoju je 
mudrost pokazao svojim djelima, naročito otkupljenjem ljud- 
skog roda. Apostol je Božjoj mudrosti spjevao divan hvalo- 
spjev već prije (11, 33-36), a ovdje nabraja na koje je načine 
Gospodin kroz stoljeća vodio povijest našega spasenja i svim 
narodima saopćio kako će doći k poslušnosti vjere (II vat. 
sabor, O 5). Ona nam je nadasve potrebna i za slavljenje 
Božićnog otajstva. Nitko se nije služenjem u vjeri odlikovao 
kao Gospodnja službenica i majka kojoj je rečeno: »Blago 
tebi što si vjerovala!« (Lk 1, 45). Tako ta Marijina _izj 
okružena pjevom Aleluja, spaja čitanje apostola i eydnđt 

Ev. Lk 1, 26-38: Evo, začet ćeš i roditi Sina. (str. 1-8). > | 


Iz evanđelja o Isusovu utjelovljenju promotrimo danas ono 
što ističe naslov odlomka. Poslije pozdrava i naziva anđeo 
upravlja Mariji usklik koji znači stanje i želju: »Gospodir 
S tobom!« Već jest s tobom i neka bude sve više s tobom. 
Pozdrav je taj uobičajen kod Izraelaca a nalazimo ga iu 

Bibliji. Ali ovdje ga treba spojiti s izrekom: »Našla si . 
kod Boga.« Našli su i drugi smilovanje kod Boga i njegovi 

naklonost, ali nitko kao ona koja je bila posve mmen 
Božjom ljubavlju. Samo Marija je ona djevica ego a od- 
vijeka bila preodređena i kroz vijekove: naviještana, lok joj 
nebeski glasnik nije mogao reći: »Evo, začet ćeš i n.. “ki 
Njoj se to naviješta u vezi s Izaijinim proroštvom A 4), . 

Marijin Sin neće biti samo čovjek nego i pravi Pog: manu : 
Bog s nama. Kao Bog-čovjek on će nas spasiti i stoga će . 
majka nadjenuti ime koje odgovara jedino njegovoj. u . 
zadaći: Spasitelj. Tisućljetno je dakle iščekivanje m 
najveći se Božji dar ljudima evo pruža. A kad je Sin o... 
začet, rođen i odrastao da nas spasi, onda je on naš, zauvije 

' j'i Spasitelj. 

s DA u pomora treba uočiti u evanđeoskom odlomku 
i tu istinu. Davidu je obećan potomak čijemu kraljevstvu 
neće biti kraja. Upravo to isto spominje i anđeo Mariji da 
joj bude sve jasnije o kakvom .je njezinu sinu riječ. A orao 
gija to ponavlja i nama, jer zaista spada to i na nas. I ema 
kralja bez kraljevstva, a mi smo kraljevstvo Isusovo. Mi smo 
nov i vječan Jakovljev dom u kojemu je uzvišeno kre 
prijestolje zauvijek. Iza kako u misnom Vjerovanju e boji 
mo glavne istine o Isusu Kristu i izrazimo svoje išče ivanje 
njegova drugog dolaska, završavamo nepokolebljivim uvjere- 
njemu: »I njegovu kraljevstvu neće biti kraja«. Isus je 
došao i dolazi kao kralj mira i ljubavi koju on u svojoj po 
nosti iskazuje po Crkvi, naročito u njezinoj liturgiji ie 
obuhvaća čitav naš život, od pokoljenja do pokoljenja. Neka 
onda svatko i pjeva njegovoj ljubavi! 


GOD. € 


1. Mih 5, 1-4a: Iz tebe će mi izaći onaj koji će vladati Iz- 
raelom. (str. 910) 


P. p. 79, 2ac i 3b. 15-16. 18-19 (str. 531-2) Ke 
P: Gospodine, Bože naš, obnovi nas, razvedri lice svoje i spasi 
nas. 


d II vat. sabor (C 55) stavlja ovo proroštvo uz gornje 
drami je što i liturgija donosi oba istog dana, sia 
u NZ-u isti evanđelista navodi jedno poslije drugoga (Mt 1, 
3 i 2, 6). Svakako Mihejevo proroštvo spada u ja ni 
najave Mesije i proriče o njemu da će proisteći iz Betle- 
hema. Uz to ime spomenuta je i Efrata, bilo da je to starije 


IV nedjelja € — 103 


ime za.isto mjesto, bilo da to mjesto u efratsko: dolini luči 
od zabulonskog Betlehema (Jš 19, 15). U stvari, oba se imena 
podudaraju: Efrata znači plodnost, a Betlehem se obično tu- 
mači kao »kuća kruha«. Važnije je da je to rodno mjesto 
najslavnijeg židovskog kralja Davida od kojega je imao po- 
teći Mesija. Ništa ne smeta, što je to mjesto maleno i zbog 
toga neugledno: kao Davidu bit će rodno mjesto i Bogo- 
-čovjeku kojega od utjelovljenja uvijek prati poniznost. 
Prorok ne upotrebljava riječ: Mesija, ali njegov se »mi« 
odnosi na Boga koji to govori, a samo će Mesija vladati nad 
Izraelom za Gospodina i po njegovoj volji. Izraz o iskonu 
toga vladara od davnina i od vječnih vremena stariji su tu- 
mači rado stavljali u vezu s vječnošću i prema tome s božan- 
stvom Mesije. Noviji većinom u tim riječima gledaju pohvalu 
starodrevnom Betlehemu i uopće Davidovu rodu, izraženu 
riječima koje u Bibliji nisu rijetke, a redovito ne znače ono 
što mi mislimo pod vječnošću. : 

Kao što je Miheja prije govorio o raznim nevoljama iz- 
raelskih plemena, tako i ovdje spominje da će ih Gospodin 
ostaviti u napuštenosti »dok ne rodi ona koja ima roditi«. 
Te se tajanstvene riječi mogu najlakše razumjeti ako se uzme 
da pretpostavljaju poznavanje gore navedenog proroštva Iza- 
ije s kojim je Miheja djelovao nekako u isto doba i u istom 
kraju. Tim više što i on spominje Ostatak koji bi, prema 
novijim tumačima, imao igrati veliku ulogu u pravilnom 
shvaćanju onog Izaijina proroštva. U svakom slučaju Miheja 
pripisuje tom naviještenom vlađaru silu Gospodnju i veli- 
čanstvo Božjeg imena. Samo se na Mesiji ispunila daljnja 
napovijed da će taj vladar raširiti svoju vlast sve do kraja 
zemlje, kao i to da će svima donijeti mir, dapače, on sam 
će biti mir. Iz toga se vidi što su Izraelci najviše trebali i 
što će svi ljudi uvijek poslije kruha najviše željeti. 

Kao svoj odgovor na to značajno čitanje ponavljamo ne- 
koliko redaka iz starozavjetne molitve za obnovu Izraela, da- 
kako, duhovnog Izraela, naše Crkve i svake pojedine duše 
koja spada u Božje stado i u Gospodnji vinograd. Ti se vapaji 
u došašću više puta ponavljaju (v. subotu u 2. tjednu). 


2. č. Hebr 10, 5-10: Evo dolazim da činim volju tvoju. 


(str. 196) 
Poslije nego je poslanica Hebrejima pokazala svu ne- 
uspješnost starozavjetnih žrtava — kojima se svake godine 


samo obnavljalo sjećanje na grijehe za koje su se prinosile 
(1, 3) — iznosi uzvišenost Bogu jedino ugodne Kristove žrtve. 
Što su Bogu mogle pružiti one nebrojene krvne žrtve i ne- 

krvni prinosi, bilo posve spaljene, bilo da su se prikazivale 
za oproštenje grijeha? Već sama činjenica njihova ponavljanja 
i neprestanog prinošenja svjedočila je o njihovoj neuspješ- 
nosti. Ono što nisu one uspijevale kroz toliko stoljeća postići 
će Krist Sin Božji svojim utjelovljenjem i savršenim vrše- 
njem Božje volje: spasiti će i posvetiti sve ljude do kraja 
svijeta. Poslanica stavlja Isusu kod utjelovljenja u usta psal- 
mistove riječi (39, 7) koje je mogao izgovarati svaki praved- 
nik u smislu da mu je Bog svojom milošću otvorio uši da 
sluša i izvršuje ono što mu Bog govori. Ali kad je rečeno 
da je nekome Bog pripremio tijelo, onda pisac poslanice 
s punim pravom to primjenjuje samo na utjelovljenoga Sima 
Božjega kojemu je upravo ljudsko tijelo bilo potrebno da može 
i kao čovjek vršiti Božju volju i svoje tijelo žrtvovati na 
križu za naše spasenje. Na taj način jedan te isti tekst uklju- 
čuje u sebi riječ o Kristovu utjelovljenju i o njegovu spa- 
sonosnom žrtvovanju u euharistiji, pa i po tome nas moze 
najljepše pripraviti na liturgijsku proslavu Gospodnjeg ro- 
đenja. 

Poslanica, istina, ne spominje euharistiju izričito, nego 
dapače je dala prigode nekim krivovjercima da, na temelju 
tvrdnje da »smo prinosom tijela Isusa Krista posvećeni je- 
danput zauvijek«, drže da euharistija nije prava žrtva ili 
barem da ju je suvišno često prikazivati. Tako mogu misliti 
samo oni koji neće da vide vezu između Isusove žrtve na 
križu i na oltaru. »Svakodnevna sv. misa nije ponavljanje 
Kristove žrtve, nego njezino posadašnjenje. Ona ostaje uvijek 
samo jedna« (Rupčić). A već je Ivan Krizostom govorio da 
mi uvijek primosimo istu žrtvu, prikazujemo uvijek istoga 
Krista, ne danas jednoga a sutra drugoga, nego neprestano 
jednoga te istoga, pa je to dakle samo jedna žrtva. »Stoga 
misa ili večera Gospodnja ujedno i nerazdvojivo jest žriva 
po kojoj žrtva Križa biva trajnom; spomenčin smrti i uskrs- 
nuća Gospodinova koji je rekao: Ovo činite na moju uspo- 
menu (Lk 22, 19); sveta gozba na kojoj zajedničkim blago- 
vanjem tijela i krvi Gospodnje Božji narod biva dionikom 
dobar& pashalne žrtve, obnavlja novi savez što ga je Bog 
jedanput zauvijek sklopio s ljudima u Kristovoj krvi« (Uputa 
o euh. mist. od 25. V 1967, 3a). Za nas je najvažnije da nas 
je Isus otkupio i posvetio poslušnim vršenjem Božje volje i 
žrtvom svoga tijela. Posluh ga je Ocu i doveo do te za nas 
spasonosne žrtve pa je to i nama barem mig da se prika- 
zivanju Kristova otkupiteljskog čina pridružujemo podvrga- 

vanjem Božjoj volji i spremnom poslušnošću Bogu i Božjim 
namjesnicima. Eto obilato posla do Božića i do vječnog nam 
Božića ! X 


Ev. Lk 1, 39-45: Odakle meni to da majka Gospodina moga 
dolazi k meni? (str. 48) 


Još jedno mjesto moramo u duhu posjetiti prije Božića: 
kuću Zaharije i Elizabete. Marijino je pohođenje rođakinji u 
najužoj vezi s navještenjem Gospodnjega rođenja pa ga pučka 
pobožnost u krunici s pravom razmatra kao drugo radosno 
otajstvo. Lukin je izvještaj o pohođenju nastavak onoga o 
navještenju, njegova dopuna i potvrda. »Pravo je da svi koji 
traže da im se vjeruje i dokažu vjeru. Zato je i anđeo navi- 
jestivši otajstvo potvrdio njegovu vjerodostojnost primjerom 
kad je Djevici Mariji otkrio da je začela starija i neplodna 
žena. Tim je potvrdio da Bog može učiniti sve što mu se 
svidi. Kad je to Marija čula, požurila se u brda. Ne kao da 
nije vjerovala toj vijesti, ili kao da nije bila stalna za ono 
što joj je naviješteno, ili kao da je sumnjala u naveđeni 
primjer. Ne tako, nego se požurila radosna zbog odluke, 
spremna na službu, brza od veselja. Kamo li se puna Boga . 
žurila k višim ciljevima? Milost Duha Svetoga ne zna za 
spore korake« (Ambrozije). Što, dakle, znači moja sporost u 
dobru? 

U tom zaista radosnom događaju uz Mariju posebnu poh- 
valu zaslužuje i Elizabeta. Ne samo što se tom prigodom 
napunila Duhom Svetim — to je bio poseban dar Božji bez 
njezine zasluge — nego je u mnogo mlađoj Mariji prva od 
ljudi priznala pravu Bogorodicu. Uz to začuđena izjavljuje 
da tako uzvišenu osobu nije dostojna primiti u svoju kuću. 
Kasnije će, naime, Elizabetin sin reći Isusu da bi on morao 
krstiti svoga Krstitelja, a ne on dolaziti k njemu u tu svrhu 
(Mt 3, 13). Crkva je najljepše počastila staru Ivanovu majku 
time što neprestano ponavlja riječi kojima je ona — kao 
predvodnica svih naraštaja (Lk 1, 48) — slavila najblagoslov- 
ljeniju među ženama i nadasve blagoslovljeni plod njezine 
djevičanske utrobe. 


Nego, ipak, u današnjem je događaju najvažnija Marija. 
A kako nas II vat. sabor (C 67) potiče na sinovsku ljubav 
prema našoj Majci i na nasljedovanje njezinih kreposti, evo 
što nam posebno ističe Ambrozije (»starokršćanski Bernard«), 
a što je u vezi s 2. čitanjem: »Učite se (od Marije) poniznosti. 
Došla je kao svojta k rođakinji, mlađa k starijoj, a nije samo 
došla već i prva pozdravila. Ta pristoji se da djevica što je 

čišća bude i to poniznija. Neka zna poštovati starije, neka 
se «ističe poniznošću svaka koja je zavjetovala «čistoću: Po- 
niznost je i izvor pobožnosti, ona je i mjerilo koliko je tko 
pravo poučen. A treba također opaziti kako je viša došla k 
nižoj da. nižu od sebe pomaže: Marija k Elizabeti, Krist-k 
Ivanu«. To je sveti naučitelj: govorio pred svim vjernicima, 
dakle i svima vjernima. 


21. PROSINCA 


1. č. Pj 2, 8-14: Evo dragoga moga! Dolazi, prelijeće. brda. 
(str. 645) ' ? 


P. p. 32, 2-3. 11-12. 20-21. (str. 492-3). 
P. Pravednici, Gospodinu kličite! 
Pjesmu novu zapjevajte njemu, 


Kako god shvatili biblijsku Pjesmu nad pjesmama, u 
Bibliju nije ušla ni u njoj ostala kao puki ljubavni spjev. 
Crkva ju je, a naročito njezina liturgija, uvijek uzimala kao 
velepjesan o duhovnim zarukama. Neka ljudi ne znam kako 
snizuju i pogrđuju ljubav između muškarca i žene, Crkva će 
uvijek zastupati mišljenje da je ta iskonska ljubav od Boga, 
da može voditi k Bogu i da stoga može biti slika i najduhov- 
nije ljubavi. U tom je pogledu značajno da novi Misal da- 
našnji odlomak pruža i za vjenčanu misu i za misu s posve- 
ćenjem djevice. Savršenijeg zaručnika ne možemo zamisliti 
od Boga koji u Bibliji često nastupa kao takav (RBT), pa 
prema tome mu je zaručnica svaka odana duša i cijela Crkva 
(II vat. sabor, C 6-7). U najvećoj mjeri to vrijedi za Mariju 
koja je u pravom smislu Božja zaručnica, jer je po Duhu 
Svetom začela i rodila Isusa. Stoga je liturgija ovaj odlomak 
i dosada povezivala s Marijinim pohođenjem rodici Elizabeti 
na taj blagđan pa je tako učinila i danas kad slavi taj važan 
evanđeoski događaj. Marija s Isusom u svojem djevičanskom 
krilu ide preko gora. Ona ide da pomaže, a Isus da usreći 
stare roditelje svoga preteče a i njega samoga još prije 
rođenja. : a 

* »Brz ritam pjesme čini da još sada možemo i mi osjetiti 
kako kuca srce i kako je uzbuđena zaručnica koja pjeva; 
dok ljubljeni trči od jednog prozora do drugoga da je ugleda 
i da je tiho zove. Kod toga doznajemo za posebna svojstva 
mladića i djevojke za vrijeme njihove mladenačke ljubavi: 
on juriša i osvaja, okretan i brz kao mlada gazela, pun ljupke 
snage kao mladi jelen; a ona sanjari i uza svu svoju čežnju 

suzdržljiva je a ujedno hoće da bude osvojena« (Krinetzki). 
Proljetna nas pjesma (11-13) prenosi natrag. sve do zemaljskog 
raja kada je Gospodin počeo osvajati ljubav ljudskog srca. 
U tu je svrhu i sam Sin Božji sišao na zemlju, po Mariji 
postao posve naš da i mi budemo posve njegovi. i 

Iz malo redaka današnjega pripjevnog psalma moglo bi 
se uzeti više usklika koji bi mogli služiti kao pripjev. Kad je 
odabran ovaj onda u pravednicima gledamo Mariju koja 
pjeva »Veliča«, Elizabetu i Zahariju koji se vesele Mariji i 
njenom čedu, A: Gospodinu možemo klicati svi koji poput 
njih primamo: Isusa i drugima ga nosimo. To je zaista nova 
pjesma, jer je s Isusom nastupila nova era, koja će po nje- 
mu uvijek biti nova dok.mne nastupi vječna era. Naum Go- 
spodnji ostaje dovijeka, utjelovljeni se Bog više nikada neće 
odijeliti od svoga tijela, uvijek će biti Bogočovjek, jednako 
Božji kao i ljudski. Cijeli ljudski rod i svaki od nas smo 
njegova blagoslovljena baština, posjed. Blizina nas Božića, 
Boga koji je za nas postao malen, potiče da se Bogu nadamo 
iu njemu radujemo. 

Radujemo mu se kao što zoru na istoku radosno čekaju 
oni koji trpe u noći. Slika je to, a nama je Krist Gospodin 
neizmjerno više: sjaj, odsjev vječne Očeve svjetlosti koji je 
došao, dolazi i neprestano će dolaziti da prosvijetli i oživi nas 
sve koji bismo bez njega bili prepušteni vječnoj smrti. Kako 
da naša duša i naša zajednica ne pjeva neprestano Aleluja! 


Al. Istoče, sjaju svjetlosti vječne i sunce pravde: dođi, pro- 
svijetli one što sjede u tmini i sjeni smrtnoj! 
Ev. Lk 1, 39-45: Odakle meni to da majka Gospodina moga 
dolazi k meni? (str. 48) 


. U one dane, a to znači: nakon što je Isus sišao u krilo 
Djevice Marije — jer taj je događaj sada datum od kojega 
je sve ovisno — Marija je otišla u gorski kraj. Stara predaja: 
drži da su roditelji Ivanovi stanovali u Ain-Karimu, mje- 
stancu 7 km zapadno od Jeruzalema, a od Nazareta je bio uda- 
ljen nekih 140 km. Daleki i teški put uspinjanja nije pre- 
strašio onu koja ide da pomogne drugima. Dapače, ide žur- 
no, a tu grčki izraz »označuje želju koja nas tjera da što 
Prije stignemo kad idemo k ljubljenim osobama« (Lagrange). 
To je zaista radosno otajstvo Marijina života. Kad liturgija 
S njim povezuje 1. čitanje iz Pjesme nad pjesmama, onda 
nam oni zanosni usklici mogu dočarati barem donekle sve 
što je Marija na tom putu osjećala i tim putovanjem drugima 
donijela. Tako su radosni svi koju daju, jer »blaženije je da- 

vati nego primati« (Dj 20, 35). Blažen će biti tko se tako 
pripravi i na Božić. 

Tom je prigodom Marija proklamirana kao Majka Božja, 
što će zauvijek ostati njezin najuzvišeniji naziv. A kad se 
sveta majka Isusova preteče čudi što joj je Marija svojom 
posjetom iskazala toliku počast, kojom poniznošću da je tek 
mi primimo? Jer liturgija hoće da je kao Božju Majku pri- 
mamo i častimo, uvijek a naročito u ova doba prije i poslije 
Božića, jer ovo je vrijeme Majke s božanskim djetetom. Ona 
će nas naučiti kreposti vjere, za koju je danas posebno po- 
hvaljena i koja nam je pred svim Božjim otajstvima toliko 
potrebna. Marija je vjerovala, nitko kao ona, a za nas sve 
vrijedi Kristova riječ kojom je izrazio sumnju da li će nači 
na zemlji vjere kada dođe (Lk 18, 8). Koliko je u meni nađe 
kad k: meni dolazi u milosti, koliko se ona s njim u meni 
učvršćuje i raste, toliko će je naći i nagraditi kod drugog 
dolaska. : 


22. PROSINCA 


l. č. 1 Sam 1, 24-28: Ana zahvaljuje za Samuelovo rođenje. 
(str. 217) 


P. p. 1 Sam 2, 1. 4-5. 6-7. Ba-c. (str. 218) 
P: Kliče srce moje u Gospodinu, Spasitelju mojemu. 


Imi koji mislimo da barem donekle poznamo Sv. pismo 
iz SZ-a sjećamo se ponajviše samo glavnih osoba i nekih 
uzbudljivih događaja koji su nam ostali u pameti još iz osnov- 
ne škole. Da cijeli SZ pripravlja NZ, da sve osobe i događaji 
u povijesti našega spasenja — a to je sadržaj Biblije i za 
to je napisana — vode k Mesiji, to nam se često ponavlja 
a možda i mi ponavljamo, ali malo uviđamo. Znamo svi da 
su neke osobe bile slike, tipovi Spasitelja, ali kad bismo ih 
htjeli nabrojiti, bilo bi ih malo a.još manje bismo znali 
iznijeti u čemu su bili pralikovi Isusa. Stari su mnogo više 
držali do tih slika kako se može vidjeti iz (sada i nama pri- 
stupačne) Hilarijeve »Rasprave o starozavjetnim otajstvima«. 
I obnovljena nam liturgija pruža mnogo tekstova iz SZ-a koji 
nam trebaju približiti i bolje protumačiti novozavjetne do- 
gađaje da nam onda S i NZ predoči ono što se sada otaj- 
stveno zbiva na našim oltarima. Da bi samo tako bilo! 

S toga ćemo stanovišta lako razumjeti zašto nam liturgija 
par dana prije proslave Isusova rođenja čita o Samuelovn 
rođenju. Već sama njegova osoba naviješta Isusa, jer malo 

je iko bio tako vrijedan prorok, levit i sudac kao Samuel. 
A kako je sva savršenost i svetost od utjelovljenoga Boga, 
to nas Samuelovo dobro izvršeno zvanje pripravlja na na- 
šega božanskog Učitelja-proroka, Svećenika-levita i- Kralja- 
-suca. Osim .tih općenitosti Samuel je Spasiteljeva slika po- 
sebno time što je čudesno isprošen od Boga i njemu prikazan. 
Mnogi crkveni oci i pisci misle da se toliko važnih biblijskih 
osoba rodilo od majke koja je dugo bila nerotkinja — npr: 
Izak, Samson, Samuel, Ivan Krstitelj — kako bi svijet i time 
bio pripravljen na čudesno začeće i rođenje Isusa. Ako je 
Samuela isprosila majka Ana, Mesiju je u ime svoje i u ime 
cijeloga ljudskog roda isprosila Djevica Marija. Samuela je 
majka vrlo mlada povela u Gospodnji šator koji se tada 
nalazio u Šilu, a Marija je svoje Čedo 40 dana nakon poro- 
đenja ponijela u hram. K tome je Isus kao dvanaestogodišnji 
dječak ostao u hramu i tom prigodom. izjavio da je to dom 
njegova Oca i da zapravo on mora u njemu pribivati (Lk 2; 
49). Tko dakle učestvuje u Isusovoj svećeničkoj, učiteljskoj i 
pastirskoj službi — a to smo svi kršćani — imao bi poput 
Samuela i Isusa biti što bolje u vezi s Ocem i njegovim do- 
mom. 

Malo je kada 1. čitanje povezano s pripj. psalmom kao 
što se današnje zapravo nastavlja zahvalnom pjesmom sretne 
Ane, Samuelove majke. Sada ima što odgovoriti punim usti- 
ma svojoj suparnici koja ju je često duboko ponizivala što 
joj Gospodin nije dao poroda. Kako se takvim bockanjem 
znaju i drugi služiti, Ama ih sve skupa zove svojim protiv- 
nicima, dušmanima. Ipak, ona ne ostaje kod toga ljudskog 
osjećaja nego svoj duh'i srce diže k Bogu i zahvaljuje mu, 
jer ju je izbavio te sramote. S nekoliko kratkih poteza slika 
kako Bog ponizuje ohole i umišljene a uzvisuje nemoćne i 
potrebne (usp. 1 Kor 1, 27-30). Takvih mišljenja ima rasutih 
po raznim spisima SZ-a (RBT, oholost, poniznost), a ovako 
uzvišeno shvaćanje o Bogu prijatelju potlačenih pripravlja 
najbolje novozavjetno stanje kad se sam Bog ponizio i učinio 
malenim. S pravom ga stoga naziva Ana svojim Spasiteljem 
i nije nimalo čudno da je njezina pjesma našla toliki odjek 
u pjesmi Spasiteljeve majke. 

.Iu pripjevu koji prati pjevanje Aleluja danas spominje- 
mo Spasitelja koji kao temeljni kamen Crkve sve čvrsto 
povezuje u jedno i briše razlike među ljudima. Kako neće 
kad je sam prešao ponor koji dijeli Boga od čovjeka sazdama 
iz gliba. . 
Al. Kralju naroda i zaglavo Crkve: dođi, spasi čovjeka kog 

iz gliba sazda. ' 

Ev. Lk 1, 46-56: Velike mi stvari učini Silni. (str. 48) 


Nakon jučerašnjeg odlomka o Marijinu pohodu Elizabeti 


danas čujemo njezin hvalospjev izrečen Bogu. tom prigodom 


kad je vidjela da njezina rođakinja zna za svetu tajnu Božjeg 
materinstva. U toj pjesmi, u kojoj se čuje jeka čitave staro- 
zavjetne lirske poezije, Marija svom dušom zahvaljuje Bogu 
za primljeno dobročinstvo kakvo svijet nije vidio, slavi Božju 
providnost koja uzdiže ponizne i ponizuje ohole te veliča 
Božju vjernost u ispunjavanju obećanja. Ponizna je djevica 
svjesna da će je kao Bogorodicu nazivati blaženom sva po- 
koljenja do konca svijeta, ali ona sve pripisuje Bogu koji 
joj je učinio tako divne stvari. O čudesnim Božjim djelima 
(RBT), mirabilia Dei, pjevaju mnogi biblijski tekstovi, na- 
ročito psalmi, ali nitko prije ni poslije nje nije bio tako 
odlikovan. Samo Marija može Bogu zahvaljivati za djevičan- 
sko začeće i Božje materinstvo, a s njome i mi jer je to za 
nas primila, nama je Boga rodila. ' 

.Ne treba da nas kršćane nimalo smeta ni završetak Ma- 
rijina hvalospjeva gdje se ona osjeća pravom pripadnicom 
izraelskog naroda. Izabrani je narod SZ-a samo slika izabranog 
naroda NZ-a, a to su svi narodi otkupljeni od Krista. U pu- 
nom smo smislu duhovni potomci Abrahama i Izraela jer po 
Mariji i Kristu na nama su ispunjena sva Božja obećanja. 
Sretan onaj koji svakog danas s Marijom slavi Božje milo- 
srđe koje se najdivnije pokazalo u našem otkupljenju, koje 
je jedanput zauvijek izvršeno na križu i neprestano je pri- 
sutno u oltarskom spomen-činu. »Veliča« je najljepša pjesma 
zahvalnica za spasenje, za misu, za pričest (v. današnju prič. 
pjesmu). 


23. PROSINCA 


1. č. Mal 3, 1-4, 23-24: Poslat ću vam proroka Iliju prije nego 
: dođe dan Gospodnji. (str. 933-4) 


P. p. 24, 4-5ab. 8-9. 10 i 14. (str. 487) 
P. Podignite glave, jer je blizu vaše oslobođenje. 


Kad se duhovno i pastoralno spremamo na Božić i kad 
mislimo koliko će on prave koristi donijeti nama samima i oko 
nas, a i uopće kad gledamo toliko zlo u svijetu, onda nas 
često uhvati raspoloženje opisano od Malahije u retku prije 
(2, 17) današnjeg čitanja. Čak su i pravednici tada Bogu pri- 
govarali gdje je njegova pravda kad onima koji zlo čine ide 
dobro kao da su mili Gospodinu. Nije spomenut ali se na- 

metao zaključak: nema nikakva smisla činiti dobro. Kako 
Gospodin po proroku tješi svoje i kako odgovara na njihovu 
optužbu? Obećanje da će sam doći i srediti prilike u svome 
Hramu što je tako potrebno s obžirom na slabo postupanje 
svećenika, kako ga je opisao prorok u većem dijelu svoga 
spisa. U izrazima »Gospod koga vi tražite i anđeo Saveza 
koga žudite« misli se, prema mnogim tumačima, na neku 
nevidljivu Božju pojavu, zapravo na samoga Boga (RBT; po- 
srednik I 3). Dakle i u tim riječima možemo gledati Mesiju, 

' Kad Bog dođe da sudi, neka nitko ne misli da će pred 
njim lako opstati. On će dobro od zla očistiti brzo i temeljito 
kao što čini ljevač kad čisti srebro od raznih primjesa i bje- 
lilac kad lužinom uklanja svaku nečist. Posebno će Bog pro- 
čistiti svećenike koji će mu onda prinositi ugodne žrtve kako 
su. mu bile drage u prva vremena. Čitav se ovaj odlomak 
može odnositi na Mesiju, bilo u njegovu prvom dolasku kad 
dođe kao Spasitelj, bilo u drugom dolasku kad dođe kao 
sudac. U vezi s prorokovim navještajem (1, 11) čiste žrtve, 
koja će se Bogu prinositi među narodima i na svakom mjestu, 
smijemo i ovdje misliti na novozavjetnu žrtvu križa i oltara. 
A svaki za se neka promisli da li tu prinosi kao prvin 
godina. Koliko mi prvi stol pomaže za drugi stol? 

Malahija na kraju svog spisa ima dva kratka dodatka. 
Prvim preporučuje vršenje zakona, a drugi sadrži utješno 
obećanje da će Bog prije dana strašnog suda poslati 
proroka Iliju da narod pripravi pa da Bog ne mora prokleti 
zemlju. Više mjesta NZ-a (Mt 11, 10. 14; 17, 11-13; Mk 9, 
12s; Lk 1, 17) gleda ispunjenje tog obećanja u dolasku Ivana 
Krstitelja koji je došao pripraviti put Mesiji i koji je pret- 
hodio dolasku onoga koji nije došao da duše upropasti nego 
da ih spasi (Lk 9, 56, gdje je to umetak, u Vulgati i nekim 
grčkim rukopisima, ali su sigurno Isusove posve slične riječi 
kod Iv 3, 17 i 12, 47). A Isusov. postupak, najljepše naslikan 
u usporedbi pšenice i ljulja (Mt 13, 30), oslobađa nas malo- 
dušnosti spomenute na početku. Treba imati strpljenja s onim 
što je zlo u nama i oko nas jer će se konačno lučenje izvršiti 
tek o žetvi na svršetku svijeta. Do tada treba surađivati sa 
svakim Isusovim dolaskom u milosti da na kraju života Go- 
spodin nađe što manje ljulja za koji bismo mi odgovarali. 

.Utješne prorokove riječi potvrđuje i evanđeoski pripjev 
da je blizu naše oslobođenje kad eto uzdignute glave gledamo 
pred sobom božićni blagdan. Iz adventskog psalma (24) uzi- 
a se danas retci koji govore o Spasiteljevoj dobroti, ljubavi 
1 Vjernosti. Od njega onda svi mi grješnici, ponizni, maleni 
i bogobojazni možemo očekivati da će nas svojim primjerom 

i poukom povesti svojim pravilnim putovima. Time će ispu- 
niti obećanja koja nam je dao sklopivši s nama savez i dajući 
nam spasonosne zakone. Oni koji sa svoje strane nastoje biti 
vjerni savezu s Bogom i izvršavati njegove propise smiju u 
njemu gledati svoga kralja i zakonodavca, još više, svoga 
Emanuela — kako ga pozdravljamo pjevajući Aleluja. 


Al. Emanuele, kralju i zakonodavče naš: dođi, spasi nas, Go- 
spodine, Bože naš! 


Ev. Lk 1, 57-66: Rođenje Ivana Krstitelja. (str. 48) 


Ova dva dana prije blagdana Isusova rođenja slušamo 
Lukin izvještaj o rođenju Mesijina preteče koje je neposredno 
prethodilo rođenju Emanuela, Boga s nama. »Do Ivana sežu 
zakon i proroci; od tada se navješćuje radosna vijest o kra- 
ljevstvu. Božjem« (Lk 16, 16). Ivanovu su se rođenju uz oca 
i majku vesilili i njihovi susjedi i rodbina. Svugdje se redo- 
vito s velikim veseljem dočeka novorođenče, ali kod Ivanova 
se rođenja dogodiše takve stvari da sve napuniše čuđenjem 
i strahopočitanjem koje svaki čovjek osjeti u Božjoj blizini, 
Ovdje je nastupio, i to tek kao maleno dijete, onaj koji je 
imao Gospodinu pripravljati put. Kakvo veselje i strahopoči- 
tanje treba da obuzme nas koji se spremamo na proslavu 
rođenja samoga Boga? ; 

Luka opisuje Ivanovo rođenje i obrezanje, slično kao i 
Isusovo, vrlo jednostavno i ujedno uzvišeno. Sve je radosno 
dok nije nastala poteškoća s davanjem imena djetetu. Susjedi 
i rođaci hoće da se nazove po ocu. Elizabeta, najvjerojatnije 
poučena od Boga kao i Zaharija, traži da se zove Ivan. Nije 
preostalo drugo mego da spor riješi otac. Kad se on složio 
sa ženom i pisaljkom na voštanoj pločici napisao: »Ivan mu 
je ime«, svi se začudiše, a još više kad je nato Zaharija pro- 
govorio i ispjevao pjesmu zahvalnicu Bogu a svojem sinu 
prorekao zadaću koja mu je od Boga namijenjena. Kad su 
svi u tom kraju razmišljali o cijelom događaju i pitali se 
zadivljeni: »Što će biti ovo dijete?« — koliko se više imamo 
diviti onome što se dogodilo kod Isusova rođenja! O njemu 
se može neizmjerno više reći nego o Ivanu s kojim je bila 
moć Gospodnja. Isus je sam Bog, Božja i ljudska narav u 
jednoj osobi. i 

Ne zaboravimo da Isusova prisutnost u našoj naravi zna- 
či i njegovo neprestano pozivanje da budemo i mi njegovi kao 
što je on naš. To je i smisao čitavoga sakramentalnoga i uopće 
liturgijskog života. Na to nas podsjeća Crkva kad nam danas 
kod pričesti navodi Kristove riječi iz Otk 3, 20: »Ako tko čuje 

moj glas i otvori vrata, ući će k njemu i večerati s njim, i on 
sa mnom«. Isus kuca da nas pobudi, da nas u našoj nonšalant- 
nosti uznemiri. Mir, naime, bez Isusa nije pravi mir. Nalaze ga 
samo oni koji ga uporno traže, a može ga se naći samo u Kristu 
(Iv 14, 27). S tim ćemo uvjerenjem bolje moliti današnju popri- 
česnu molitvu: »Nama, koji smo se nasitili nebeskim jelom, 
Gospodine, podaj svoj mir da tvome ijubljenom Sinu koji do- 
lazi dostojno idemo ususret užganim svjetiljkama«. 


24. PROSINCA 


1. č. 2 Sam 7, 1-5, 8b-11, 16: Davidovo će kraljevstvo trajati 
dovijeka pred Gospodinom. (str. 250) 


P. p. 88, 2-3. 4-5. 27 i 29. 

P: O ljubavi Gospodnjoj pjevat ću dovijeka. 

Al. Istoče, sjaju svjetlosti vječne i sunce pravde: dođi, pro- 
svijetli one što sjede u tmini i sjeni smrtnoj! 


Ev. Lk 1, 67-69: Pohodi nas Sunce s visine. (str. 48) 


Ovo smo čitanje iz 2. Samuelove knjige s istim pripj. 
psalmom imali IV nedjelje došašća pa se danas zaustavimo 
više kod O-antifone i osobito kod Zaharijina hvalospjeva. 
Namjerice je ponovljena O-antifona od 21. XII jer je sadrža- 
jem i izrazima najuže povezana s evanđeljem. Spasitelja na- 
ziva Istokom, a Zaharija Suncem. Objema je jasno da se ne 
radi o običnoj svjetlosti ni o suncu koje izlazi svakog jutra. 
Mesija je sjaj vječne, dakle Božje svjetlosti; Sunce koje 
nas je pohodilo s nebeske visime, dakle od Boga. Kad anti- 
fona spominje Sunce pravde to je isto što Zaharija ističe da 
nas je Gospodin izbavio duhovnih neprijatelja kako bismo 
mu mogli služiti u svetosti i pravednosti. Oba spjeva misle 
na one koji sjede, dakle trajno stoje, prebivaju u tami život- 
nog neznanja i u smrtnoj sjeni grijeha. Onda i mi njihovu 
molitvu činimo svojom da sve takve, uključujući i nas, Go- 
spodin noćas obasja svojom božićnom svjetlošću i radošću. 
Božić će mi biti onakav koliko te darove sam primim i dru- 
gima ih što više posredujem. 

»Blagoslovljen« je poput »Veliča« pun starozavjetnih izraza 
U vezi s našim otkupljenjem. Dok oba hvalospjeva slave Boga 
zbog započeta djela spasenja, Marija to čini u cijeloj svojoj 
pjesmi. Samo usput naviješta kako će je buduća pokoljenja 
stavljati u vezu sa Spasiteljem i stoga je nazivati blaženom. 
Zaharija naprotiv čitavim drugim dijelom pjesme proriče o 

svome sinu koji će biti preteča Mesije. S pravom je stoga 
»Blagoslovljen« smatran zadnjim proroštvom SZ-a i prvim 
proroštvom NZ-a. Ta pjesma uzeta kao cjelina na neki način 
obuhvaća cijeli SZ i uvodi u NZ. Ona svakog jutra u časo- 
slovu tvori vrhunac crkvene hvale i prijelaz iz hvaljena u 
žrtvovanje, iz časoslova k misi. 


Kantik počinje kao i neki psalmi ili ijedna kitice: Bla- 
goslovljen Gospodin! Pravo je blago i dobro o Gospodinu 
govoriti i Izraelova Boga hvaliti kad će otkupiti svoj narod. 
Otkupljenje (RBT) većini je Izraelaca značilo oslobođenje od 
političkih neprijatelja i Zaharija to ne isključuje, ali ističe du- 
hovno otkupljenje kako se vidi iz cijele pjesme. On je sretan 
jer se eto izvršuje ono što je Bog obećao odavna prorocima, a 
svoj je ugovor s Abrahamom Bog potvrdio i zakletvom (Post 
22, 16-18; 26,3). Cilj će i plod Isusova utjelovljenja i otkup- 
ljenja biti da svi otkupljenici služe Bogu u svetosti i pravdi. 
Značajan je i izraz »pred njim (Bogom)« jer se.više ne radi 
samo obrednoj čistoći i svetosti na koju su u SZ-u toliko 
pazili. Sada je potrebna prava i stvarna svetost kakva je 
Božja svetost i kakvu on traži. Tako je već od prvog časa, 
kad je nastupilo mesijansko kraljevstvo, naglašena njegova 
duhovnost. Tako ga moram i ja shvaćati, proživljavati i na- 
viještati. Svakog dana korak naprijed u svetosti i pravdi! 

Zatim se sretan otac obraća svome sinu i opisuje njegovu 
ulogu. Ivan će biti neposredni Spasiteljev preteča sa svrhom 
da na njega ukaže i da mu pripravi ljudska srca. Mesija će 
dignuti sa svijeta grijeh i ljudima zaslužiti oproštenje grijeha 
pa je tako ponovno naglašena duhovnost mesijanskog djela. 
To je plod dubokoga Božjeg milosrđa koje je na svijet poslalo 
»Sunce s visine«. Isus je naviješten kao svjetlo (Iz 9, 2; 42, 
6; 49, 6), dapače i kao sunce pravde (Mal 3, 20). Sin će Božji 
prodrijeti kao svjetlo u tamu, pa neka: je tama svijeta još 
tako gusta, neka je to i sjena smrti, Bog će svima donijeti 
svjetlo i mir. U tim je Zaharijinim izrazima već obuhvaćeno 
čitavo Isusovo otkupiteljsko djelo. Tako su i naši koraci 
upravljeni na put Božjega spasenja-i božićnoga mira, i 

BOŽIĆ 


MISA BDJENJA , 


Ova se čitanja upotrebljavaju kod mise koja se svetkuje navečer 
24, prosinca, bilo prije bilo poslije-I večernje Božića. 


1, č. Iz 62, 1-5: Ti si milje Gospodnje. (str. 757) 
P. p. 88, 4-5. 16-17. 27 i 29. (str. 538-9) 
P: O ljubavi tvojoj, Gospodine, pjevat ću dovijeka. 


2, č. Dj 18, 16-17, 22-25: Pavlovo svjedočanstvo o Kristu, Sinu 
Davidovu. (str. 111) 


M Mt 1, 1-25 (duže): Rodoslovlje Isusa Krsta, Sina Davi- 
dova. 


ili 1, 18-25: Rodit će Marija sina i' “nadjenut će mu ime Ious 
(str. 1) 


Evanđelje je obrađeno 17. i 18. pirogines pa evo pH 
misli prvih dvaju čitanja. 


Novi Sion, kakvog je prorok u viđenju gledao i s toliko 
zanosa opisao u trećem dijelu Izaijine knjige, još ne postoji. 
Stoga u obliku novog proroštva kao da želi pospješiti izvršenje 
Božjih obećanja. Prorok nema mira i ne može šutjeti dok 
u Jeruzalemu ne plane zublja Božjeg svjetla da svi narodi i 
kraljevi upoznaju njegovu slavu. Tada će Jeruzalem dobiti 
od Boga novo ime koje navodi Ezekiel na kraju svoje knjige 
(48, 35): Gospodin je ovdje. Da cijeli odlomak ima i eshato- 
loško značenje, svjedoče starokršćanski mozaici koji nad gla- 
vom Krista ili nekog sveca imaju Božju ruku s vijencem 
koji znači vječni život. Od Gospodina okrunjen i kraljevski 
urešen grad postat će nanovo Gospodnja zaručnica. Zemlja 
je. izabranog naroda zbog njegove nevjernosti bilo neko vri- 
jeme ostala pusta i glavni grad izručen neprijatelju kao :pli- 
jen. Međutim, Gospodin je svome narodu sve oprostio i sada 
s njim sklapa novo vjenčanje, novi savez (Mal 2, 14). Kad 
se Gospodin tome toliko raduje, kako da ne buda ushićen 
narod što će ga Bog zvati »Moja milina« i koji će biti posebno 
milje Gospodnje. Nježni su svi ti izrazi i ganutljive te slike, 
ali je stvarnost — po utjelovljenju Sina Božjega koji je uz 
svoju božansku narav uzeo za svoju i ljudsku — daleko uz- 
Višenija. Kao na jutarnjoj misi danas tako i na ovoj najbolje 
što možemo jest da utjelovljenome Bogu ponavljamo iz svega 
srca pripjev: »O ljubavi tvojoj, Gospodine, pjevat ću: do- 
Vijeka«. . % Ž it : j 

Ono što je SZ gledao u budućnosti to su apostoli pro- 
povijedali kao izvršeno. Naročito se Pavao na to vraća kad 
god govori svojim sunarodnjacima. Današnji ga odlomak 
Djela apostolskih nalazi u pizidijskoj Antiohiji kamo je na 
svojem prvom putovanju prešao s otoka Cipra. Po običaju 
je u sinagogi jedne subote pročitano nešto iz Zakona i pro- 
roka a onda je Pavao pozvan da progovori. On ukratko spo- 
minje glavni događaj izraelske povijesti: čudesno izbavljenje 
iz egipatskog nobovanja. Zatim prelazi na Davida koga ističe 
kao čovjeka po Božjem srcu i koji je imao ispuniti sve Božje 
želje. Prvi je izraz za Davida upotrebljen i u SZ-u (1 Sam 
13, 14) dok se drugi prema Izaiji (44, 28) odnosi na Kira, 
oslobodioca izraelskog naroda iz babilonskog sužanjstva. U 
svakom je slučaju Pavao imao puno pravo da s Davida prijeđe 
na njegova najodličnijeg potomka Isusa Krista u kojemu su 
se posve ispunila Božja obećanja. Ne smijemo se čuditi kad 
se u Bibliji i liturgiji toliko puta spominje Mesija kao Da- 
vidov potomak. Time se ističe da je bio pravi čovjek i, što je 
najvažnije, nosilac nebrojenih Božjih obećanja. Da Izrael- 
cima u Pizidiji Isusovu pojavu učini prihvatljivijom, Pavao 
se poziva na svjedočanstvo Ivana kojega su i oni držali za 
velikog pokornika i proroka. Na taj način ovo nekoliko reda- 
ka iz odužeg Pavlova govora sada na kraju adventa obuhvaća 
sva stanozavjetna i Ivanova svjedočanstva da je Isus od Boga 
poslan kao Mesija, Spasitelj svijeta kojemu unaprijed pjeva- 
mo Aleluja. 


POLNOČKA 
1. č. Iz 9, 1-6: Sin nam je darovan! (str. 715) 


P. p. 95, 1-2a. 2b-3. 11-12. 13. (str. 544) 
P: Danas nam se rodio Spasitelj, Krist Gospodin! 


Pučke su pjesme i cijeli božićni ugođaj redovito usmje- 
rene prema jaslama u štali gdje leži Novorođenče. Sve to 
kao da pobuđuje našu sućut prema njemu. Stoga se liturgija 
pobrinula da nam i u božićnoj noći biblijskim čitanjima pre- 
doči pravu stvarnost ovoga neizrecivog otajstva. Ona nam ne 
govore o našoj samilosti nego o Božjoj milosti i ljubavi koja 
je dovela Boga na zemlju. Tko je on i zašto je došao, divno 
je navijestio već Izaija. Da spoznamo zašto je Spasitelj došao, 
treba barem spomenuti okolnosti u kojima je prorok primio 
to viđenje. Asirski je kralj bio otcijepio neke krajeve od 
sjevernoga izraelskog kraljevstva i podvrgao ih svojim satra- 
pima. Suvišno je govoriti kako im je bilo pod okupacijom. 
Ta Izaija ne spominje uzalud jaram, batinu i šibu. A što su 

već trpjeli Zebulonovci i Naftalijevci slična je sudbina oče- 
kivala i ostala izraelska plemena. Prorok tužan piše: »Gle 
svuda samo mrak i strava, svuda tmina tjeskobna« (8, 21). 
I tada mu dolazi viđenje koje toliko obećaje Izraelcima: Na 
njih će doći velika svjetlost kao znak sreće i blagostanja. 
Vladat će veselje kao o bogatoj žetvi i kad se dijeli ratni 
plijen. Bit će slomljena sva njihova mučila i izgorjet će sva 
bojna obuća onih koji su ih bili pokorili. Kad se to dogodilo? 
U političkom smislu zapravo nikada, jer je izraelski narod 
padao iz jednog zla u drugo. Sve to dobiva smisao jedino u 
duhovnom oslobođenju. 

i Posve je to jasno iz naziva koje prorok daje oslobodi- 
telju. Bit će to kraljevsko dijete, Davidov potomak koji će 
na plećima nositi znakove najviše vlasti. O kome se zapravo 
radi govore nam njegova imena: Savjetnik čudesni, Bog silni 
Otac vječni, Knez mironosni. To je naš Isus kojega nam posla 
Božja ljubav. Naš novi prijevod tu ljubav naziva privrženom 
(Škarić: gorućom, Šarić za imenicu i pridjev ima samo: 
revnost). Izgleda da je riječ, kao više puta u SZ-u, o Božjoj 
ljubomori (RBT, revnost) kojom on gori i nastupa za svoj 
narod da mu ga tko ne bi oteo, a pogotovo da ga ne bi tko 
uništio. U svakom slučaju mi danas dobro znamo tko je naš 
Spasitelj i to danas svetkujemo i oduševljeno ponavljamo u 
pripjevu sa zanosnim 95. psalmom. 


2. č. Tit 2, 11-14: Očitovala se Ljubav Božja, spasiteljica svih 
ljudi. (str. 188) 


Kao što je u 1. čitanju navještenje Spasitelja izvršeno 
u teškim političkim prilikama tako je i ovdje Pavlova kratka: 
izjava o Božjoj ljubavi spasiteljici dana kao usput. Cijela 
poslanica Titu ima sasvim praktičan sadržaj: pruža razne 
upute i nabraja dužnosti pojedinih staleža. Kad opominje 
robove, kao da Pavlu dolazi na um da takvih zapravo više 
nema jer nas je Krist sve otkupio i spasio. Robovi su prema 
Pavlu samo oni koji robuju bezbožnosti i svjetovnim požu- 
dama, a nas je drukčije odgojila Božja ljubav. Apostol piše 
da bismo stoga imali živjeti razumno, pravedno i pobožno. 
Opasnost je da se ova tri izraza olako prijeđu a možemo 
DBK da lijepo označuju sve naše dužnosti: razumno prema 
samima sebi, pravedno prema bližnjemu, pobožno prema Bo- 
gu. U malo se riječi od nas puno traži, ali neće biti teško 
tako živjeti u sadanjem svijetu, ako iščekujemo blaženu nadu 
* očitovanje slave velikog Boga i Spasitelja Isusa Krista. Za- 

1 ovdje imamo: tko je naš Otkupitelj — on koji sebe 

dade za nas; i zašto je došao — da nas otkupi i očisti, Aci 
kraj 2. čitanja odgovara onome gore: Bog revnuje za:nas; 
a mi kao izabrani: narod imamo revnovati oko dobrih djela. 
To znači shvatiti i proživljavati božićno otajstvo. 


Ev. Lk 2,.1-14: Rodio vam se Spasitelj! (str. 48-9) 


“Uz neprispodobivo lijep Lukin izvještaj o Isusovu rođenju. 
samo par dodatnih misli koje se ponešto razlikuju od pri- 
učenih. Opet se ističe. Isusova veza s Davidom (RBT, David 
3) koju je naglasio i anđeo kod navještenja (Ek 1, 32). Kad 
je Marija sama Dijete povila u pelene i položila u jasle, znači 
da ga je rodila bez boli, kao što ističu sveti oci, poimence 
Jeronim. Marija je djevica prije poroda, u porodu a i poslije 
poroda jer imamo svjedočanstva i izvan Biblije da se prvo- 
rođenac zove svako dijete pa i onda kad je jedino, i onda 
kad majka kod poroda umre. Što za njih nije bilo mjesta 
u gostionici, noviji tumači (Willam, Prat, Ricciotti) vide uzrok 
što Marijino blagoslovljeno slanje nije dopuštalo da odsjedne 
u zajedničkom svratištu, a za posebnu su sobu bili previše 
siromašni. Bog se sigurno rodio u štali, a već Jeronim — koji 
je tu blizu proživio svoje zrele i stare dane —-navodi da se 
tada u štali našao vol i magarac, prema Iz 1, 3 i prema 


grčkom prijevodu Hab 3, 3.. Ne odgovara istini da je tada. 


baš vladao mir po svoj zemlji, nema te dobi ni poslije Isusa 
a kamo li prije njega. Ne smije se previše uljepšavati ni stanje 
pastira. Kod Židova su bili na dosta lošem glasu jer su sa 
svojim stadima prodirali na tuđe pašnjake, pravili štetu i 
jedan drugome otimali -blago. (Bili su, dakle, nekako kao oni 
koje npr. na otoku Pagu zovu »čobamnima«.) Svakako su bili 
jednostavni i siromašni ljudi a upravo tima je doneseno 


evanđelje .(Mt 11, 5) pa su više od jeruzalemske gospode za- 


služili da ih anđeo obavijesti o Isusovu. rođenju. Židovski 
»šalom« zaista ne znači samo .mir nego i spas, zdravlje; bla- 


ženstvo, blagoslov, sreću i nepomućen pokoj. Mjesto »ljudima: 


dobre volje« sada imamo opravdan prijevod »ljudima, nje- 
govim miljenicima«, ali ipak ne smijemo zaboraviti da "Božjoj 
dobroj volji mora odgovarati:i naša dobra volja. U tom se 
smislu: nalazi taj: isti izraz npr. u Rim 10, 1; Fil 1, 15; 2, 
13. Bog je nama o Božiću doista iskazao svoju dobru volju. 
svoju ljubav. A mi njemu i njegovima?. 

ZORNICA -- * | 
1, č. Iz 62, 11-12: Evo, dolazi tvoj Spasitelj! (str. 757) 


IZkidjoji 96, li 6. 11-12 (str. 544-5) 
E: taja će nas danas obasjati: jer nam se rodio Gospo- 


2, č. Tit 3, 4-7: Spasio nas je po svome milosrđu. (str. 189) 


Ev. Lk 2, 15-20: Pronađoše pastiri Mariju, Josipa i novoro- 
đenče. (str. 49) 


. Pošto je Bog svoj narod uvjerio da će Jeruzalem biti 
sjajno obnovljen, o čemu je bilo jučer govora, prorok. u nje- 
govo ime poziva po svijetu raspršene Izraelce da se ugledaju 
u povratnike iz Babilona i da se vrate u djedovsku zemlju. 
(Tko bi rekao da će se u naše dane, poslije skoro tri tisuće 
godina, isto ponavljati?) Njima neka stanovnici svete zemlje 
poprave putove i otvore vrata (r. 10) pa će i oni pomagati 
u obnovi Jeruzalema. Tu nastupa prorok današnjim kratkim 
odlomkom i u Božje ime naviješta dolazak spasitelja na Sion. 
Poput drugog Izaije (40, 9ss, a odlomak se čita II B nedj. 
došašća) i ovaj obećaje da će taj spasitelj naplatiti i obilato 
nagraditi što tko učini za obnovu Jeruzalema. A da se ne 
radi o kojem ljudskom spasitelju nego o samom Bogu, jasno 
je iz toga što se Jeruzalem neće više smatrati zapuštenim 
nego će se zvati »grad meostavljeni, traženi«. Još više: nje- 
gove će stanovnike Gospodin otkupiti, bit će svi posvećeni 
Bogu (v. i 61, 6), sveti narod. Sada i mi još bolje znamo tko 
je maš Spasitelj i zašto je došao, pa se pripjevom veselimo 
svjetlosti istine i ljubavi koju nam je donio novorođeni 
Gospodin. ' 

.Kad je Pavao u noćašnjoj divnoj izjavi opet prešao na 
razne upute, između njih upliće stanokršćansku pjesmu koju 
su prema mišljenju egzegeta pjevali vjernici u zahvalu za 
krštenje. Izričito se u njoj spominje kupelj novoga rođenja 
i obnavljanje po Duhu Svetom, što se sve događa kod kršte- 
nja. Tu postajemo i baštinici vječnoga života, što će se ovih 
božićnih dana često ponavljati. Misao je zaista vrlo važna 
ne samo da nas uvjeri koje nam je Isus donio bogatstvo — 
Božje sinovstvo i baštinstvo — nego i da nas podsjeti što 
smo mu mi dali za uzvrat: smrtnu narav i bijedan život na 
zemlji. : ' 

m Danas je naglasak na početku čitanja gdje Pavao spo- 
Minje, da nam se očitovala dobrota i čovjskoljublje Boga, 
našega Spasitelja koji nas je spasio po svome milosrđu. Pravo 

je istaknuti izraz »čovjekoljublje« — istočna liturgija Krista . 


često naziva čovjekoljupcem — jer je on ne samo uzeo čov- 
ječju narav mego ju je uzeo da može svoj život položiti za 
nas, a od te ljubavi veće nema (Iv 15, 13). Doista smo njegovi 
miljenici kojima je donio mir i spasenje. Rođenome i Uskrslo- 
me kličimo i pjevajmo neprestani Aleluja! 

Evanđeosko će se čitanje uzeti i razmotriti na osminu 
Božića. Ovdje evo samo jedan citat za one koji vole nježne 
izraze: Božansko nam čedo u duši jedva primjetno, kao i 
pastirima, šapće: »Gledaj, kako sam malen, zabačen i sino- 
mašan! A to sam postao poradi tebe. Ako me iskreno ljubiš, 
pođi i ti mojim putem. Nemoj tražiti svoje slave, veličine i 
bogatstva, nego u svemu traži samo svetu Božju volju. Gle- 
daj, kako sam ja čist, ponizan, poslušan, milosrdan i blag. 
Dođi, slijedi me prema primjeru koji sam ti dao!« (Gusić). 


DANJA MISA 


1. č. Iz 52, 7-10: Neka vide svi krajevi zemaljski spasenje 
Boga našega. (str. 750) 


P. p. 97, 1. 2-3ab. 3cd-4. 5-6. (str. 545) 
P: Svi krajevi svijeta vidješe spasenje Boga našega. 


U knjizi Izraelove utjehe a u vezi s Slugom Gospodnjim 
prorok kliče Jeruzalemu da se probudi (52, 1). Nije to obično 
buđenje svakog jutra nego poziv na novi život u obnovlje- 
nom narodnom sjedištu. Izraelci su bili prodani u babilonsko 
sužanjstvo nizašto i sada će biti otkupljeni bez novaca (r. 3). 
Tko će to izvesti? Bog koji po proroku govori: »Zato će 
narod moj poznati moje ime i shvatitit će u onaj dan, da 
sam ja koji govorim: Evo mel« Kad Gospodin dolazi i na- 
stupa, prorok je ushićen gledajući njegove glasonoše spase- 
nja, radosne stražare njegova grada i kao novo oživljene 
jeruzalemske razvaline. U obranu i obnovu svoga grada Go- 
spodin dolazi svom svojom snagom pa prorok vidi kako je 
on razgalio svoje rame da se oslobodi odjeće koja bi mu 
smetala u boju za oslobođenje svojih. Koliko gordosti i za- 
hvalnosti u riječima: »Neka svi krajevi zemaljski vide spa- 
senje Boga našega!« Ako bi tko htio još sumnjati o kojemu 
je Spasitelju govor, neka ga pouči starac Šimun s djetešcem 
Isusom na rukama i prigodnim riječima: »Oči mi vidješe 
spasenje tvoje, Gospodine, koje si pripravio pred licem svih 
naroda« (Lk 2, 30). Iste riječi ponavljamo i mi pripjevom 
ps 97, jer su svi psalmi i naše pjesme. 

2. č. Heb 1, 1-6: Bog nam progovori u Sinu. (str. 191) 


Neka je i crkvena liturgija prihvatila stanovište da po- 
slanicu Hebrejima nije napisao veliki Pavao, ipak će se i 
dalje držati ispravnom Origenova presuda da su u njoj »misli 
apostola (Pavla), a izraz i sastav od nekoga drugoga koji je 
zapamtio njegovo naučavanje i zapisao ono što je čuo od 
učitelja«. Ista je i nauka svih apostola, naročito Ivana čijem 
prologu najljepše odgovara početak ove poslanice. Početne 
ćemo riječi ovih dana više puta ponoviti a naglašuju četvero- 
struku razliku između stare i nove Božje objave: vremensku 
(nekoć — u ove dane), osoba (ocima — nama), posrednika 
(u prorocima — u Sinu), načina (ocima govoraše više puta 
i na više načina — nama u Sinu progovori božanski jedmo- 
stavno i uzvišeno). Slijede svojstva Božjega Sina i naslovi 
koji mu pripadaju: baštinik je svega jer je stvoritelj svega, 
odsjaj Očeve slave i otisak njegova bića (Vjerovanje: svjetlo 
od svjetla, pravi Bog od pravoga Boga), Otkupitelj koji nam 
je pribavio očišćenje od grijeha, stoga konačno i ljudskom 
naravi uzvišen sjedi zdesna Božjem veličanstvu. To je naš 
Isus! 

Samo po sebi slijedi da se s njim i s tim njegovim ime- 
nima ni izdaleka ne može usporediti anđele kojima su Židovi 
u to vrijeme davali mnogo više važnosti nego to čini S i NZ. 
Za dokaz kolika je razlika između Sina i anđela našoj posla- 
nici nije bilo teško navesti tri starozavjetne značajne izreke, 
a dalje ima još četiri slične. O Božiću ih prekidamo da ra- 
dosni zapjevamo utjelovljenom Bogu: Aleluja! Dan nam pre- 
sveti osvanu! 


Ev. Iv 1, 1-18 (duže) ili 1, 1-5, 9-14 (kraće): Riječ tijelom po- 
stade i nastani se među nama. (str. 77) 


Crkva nam pruža mogućnost da danas iz Ivanova prologa 
ne slušamo ni svjedočanstvo preteče (Iv 1, 6-8). Taj umetak 
zapravo prekida Ivanovo motrenje unutrašnjega Božjeg života. 
Njemu je jasno da je Božja Riječ pravi Bog i kao takav naš 
život i svjetlo. Apostola ljubimca boli što ljudska tama nije 
prihvatila Božje svjetlo ili, prema drugima, ističe da je Božje 
svjetlo takvo da ga tama nije mogla obuhvatiti i zaviti svo- 
jim crnim plaštem. U svakom slučaju misli da je korisno 
navesti svjedočanstvo svoga prvog učitelja, Ivana Krstitelja, 
koji je i došao da svjedoči za Svjetlo-Boga. Zatim evanđelist 
nastavlja svoj govor o Božjem svjetlu za koje veli da je 
istinito. Ivan voli Kristovim nazivima dodati pridjev »istinit«: 

istinito svjetlo; istiniti kruh s neba (6, 32), pravi (u: 'izvor- . 


niku: istiniti) trs (15, 1), istiniti Bog (1 Iv 5, 20). Ako je dakle 
Krist svjetlo istinito, tada u svijetu svijetli samo ono što on 
prosvjetljuje. Sve što je u ljudima istinita i dobra potječe 
od njega. Gdje on nije primljen, ondje je tama, laž i grijeh 
(Rebstock). 5 

Poslije općenite, opet žalosne tvrdnje da je Krist došao 
među svoje koji ga ne primiše, Ivan ističe da je onima koji 
su'ga vjerom primili dao moć da poput njega postanu Božja 
djeca. Kako je to bilo moguće? Jest, jer je Bog uzeo naše 


tijelo! I tu Ivan proglašuje da se nalazimo na najvišoj“ 


točki njegova prologa i čitavoga evanđelja: »Riječ tijelom 
postade i nastani se među nama...« Božji Sin, Riječ koju 
je Otac iz svoga bivstva rodio oduvijek i neprestano rađa, 
sami duh kao što je Bog duh, počelo svega stvorenoga života 
i svjetlo Svih ljudi postade — tijelom. Još više govori grčki 
izraz: postade ljudska pit (RBT), dakle Bog je preuzeo -i 
najnižu stranu ljudske naravi, nama u svemu jednak osim u 
grijehu koji na Boga nije mogao prijeći, ali je Krist na sebe 


uzeo i naše grijehe kao da je to njegov dug i preobilato ga: 


isplatio. Mogao je to učiniti i čini, jer je među nama, ze- 
maljskim putnicima, udario svoj šator, stan, i prebivao među 
nama kao posve naš, naš suputnik i supatnik. Ivan ne opisuje 
Isusovo rođenje u štali pa ne spominje ni pastire, ali spomi- 
njući šator krasnom slikom, uzetom iz života nomadskih pa- 
stira, govori nam mnogo više o neshvatljivoj Kristovoj ljubavi 
prema. ljudima. Obnovljena. liturgija ne traži da pokleknemo 


mnogo puta, ali kad to propisuje, pravo je da izvršimo sa-: 


brano, što naročito dolikuje danas kad u misnom Vjerovanju 
izreknemo svoje uvjerenje u ovo božansko otajstvo. Sjetimo 
se toga i.preko dana! +. (4.505 : e ' 

Puno se govori i pjeva o božićnom miru,-a u. čemu se on 
sastoji? Najprije u izmirenju svakoga od nas s Bogom. Bez toga 
je«sve drugo.redovito samo fraza i, još gore, samoprijevara. 
Božićna miša bez prethodne ispovijedi, kome je potrebna, i bez 
pričesti na poseban je način krnja i malo koristi. Samo izmireni 
s Bogom, a onda i sa svakim bližnjim, možemo doživjeti ljepotu 
i puninu kršćanskog bogoslužja. Sve to kažemo danas zad mo- 


litvom sebe pripravljamo da se sa žrtvenim darovima prika- 


žemo Bogu: »Neka ti bude mio, Gospodine, prinos današnje 
svetkovine kojim je usavršeno naše izmirenje i dana nam pu- 
nina bogoslužja«. Bez izmirenja s Bogom i s ljudima ništa ne 
vrijedi bilo koja naša molitva, pjesma, žrtva (Mt 5, 23-24). 

NEDJELJA U OSMINI BOŽIĆA 

BLAGDAN SV. OBITELJI basko dusa. 

1. č. Sir 3, 2-6. 12-14: Tko se boji Gospodina, časti roditelje. 
(str. 668) X: 


P. p: 127, 1-2. 3. 4-5. (str. 572-3) = i 
P: Blago svima koji se boje Gospodina,: koje: hode njegovim: 
stazama: : Zi Ka 


S. vremenom je u rimsku liturgiju ušlo nekoliko blagdana. 
za koje se ne može reći da su svetački, ali su nastali pod 
uplivom štovanja svetaca. Njihov sadržaj nije u neposrednoj. 
vezi s utjelovljenjem i otkupljenjem, kao npr. blagdan Imena 
Isusova ili sv. obitelji, pa su mnogi liturgisti. tražili da se oni 
uklone iz kalendara. Prevladali.su, međutim, i ovdje pasto-. 
ralni obziri pa je spomendan Isusova imena združen s. osmi-. 
nom Božića i svetkovinom Bogorodice, a blagdan je sv..obi- 
telji premješten .na nedjelju po Božiću. Na taj je način ovaj 
blagdan još jače povezan s Božićem koji je sam po sebi 
najveći. obiteljski blagdan. Crkva je zabrinuta za kršćanski 
temelj suvremene obitelji pa Isusa, Mariju i Josipa stavlja 
svima za uzor i od njih želi isprositi sve milosti potrebne. 
svakoj obitelji, jer inače ne bi bila kršćanska. 

Današnja čitanja nisu toliko mistagoška koliko poučna. 
Iz SZ-a uzeta je perikopa iz Sirahove knjige. Mudrac u prvim 
poglavljima govori o strahopočitanju, dakle o temeljnom ljud- 
skom stavu pred Bogom. Zatim prelazi na naše dužnosti pre- 
ma bližnjemu i prema dekalogu najprije preporučuje da se 
poštuju roditelji. Toj se naravnoj dužnosti daje posve vjersko 
obilježje: sam Gospodin daje čast ocu kod njegove djece i 
majci pravo nad sinovima, poštovanje roditelju oprašta gri- 
jehe i čini da Bog usliši molitve poslušne djece. Uz to se u. 
duhu SZ-a nabrajaju vremenita dobra koja slijede one koji 
poštuju roditelje: čeka ih blagostanje, uživat će u vlastitoj 
djeci i dugo će živjeti. Na kraju se sinovima stavlja na srce 
da pomažu svoje stare roditelje i da imaju strpljenja s njiho- 
vim staračkim slabostima. Gao 

Za ovaj blagdan nije bilo teško odabrati pripjevni psalam, 
jer nijedan ne opijeva obiteljsku sreću pobožnog Izraelca kao 
ps 127. U njemu su i dvije krasne usporedbe: bogobojaznom 
je mužu žena plodna poput loze koja, razgranata ispred kuće 
na cijelom području Sredozemnog mora, zna uroditi na sto- 
tine grozdova; a kad iz starog panja masline izrastu brojne 

mladice, onda su one krasna slika sve domaće čeljadi oku- 
pljene oko obiteljskog stola. Sve su te zemaljske blagodati 
znak Božjeg blagoslova koji dolazi sa Siona, Crkve. 


2, č. Kol 38, 12-21: Obiteljski život u Gospodinu. (str. 175) 


Poslije 1. čitanja i njegova pripj. psalma, čovjek bi pomi- 
slio da se ne može naći ljepših riječi o obiteljskoj sreći. I ne 
može u naravnom redu, ali Bog je i obitelj podigao u vrhu« 
naravno područje pa s tog stanovišta Pavao slika idealnu 
kršćansku obitelj koja se zaodijeva u Krista i njegove kreposti 
tako da ih ižaruje oko sebe. Veza svih tih kreposti je ljubav, 
a njihov je plod mir u srcu i mir u kući. Svaka je takva obi- 
telj kao Crkva u malom, živa i zdrava ćelija Kristova otaj- 
stvena tijela. Kao samo od sebe će doći da će takva obitelj 
zahvaljivati Bogu i slaviti ga svetim pjesmama. Na taj se 
način obiteljski život prelijeva u liturgijski i obratno. A Crkvi 
je posebno do toga, pa to ponavlja i u pripjevu s Aleluja, da 
u obitelj i po obitelji prodre u srca sve bogatstvo Kristove 
riječi. Značajna je ta želja majke Crkve prije čitanja evan- 
đelja. Što bi sve značilo imati kod župske mise na okupu neko- 
liko obitelji zasnovanih na nauci II vat. sabora (Cus 47-52) 
i prožetih tim biblijskim mislima! 


Ev. Mt 2, 13-15. 19-23: Uzmi dijete i njegovu majku pa bježi 
u Egipat. (str. 1-2) 
B Lk 2, 22-40 (duže) ili 22. 39-40 (kraće): Dijete je raslo, puno 
mudrosti. (str. 49) 


C Lk 2, 41-52: Roditelji nalaze Isusa među učiteljima, 
; (str. 49-50) 


Nije lako razvrstati dogođaje iz Isusova djetinstva u malo 
dana između Božića i Bogojavljenja. Istina, za otajstveno 
misno slavlje nije osobito važan mjihov redoslijed, jer misa 
nije drama u kojoj mora sve biti i vremenski raspoređeno, 
nego je spomen-čin cjelokupnoga Isusova života 1 djela, a naro- 
čito žrtve na križu, ali ipak liturgija nastoji događaje svetko- 
vati kako su se zbili. Da svi dođu na red, današnji blagdan 
ima različite evanđeoske odlomke za tri godine. U godini A 
čita se o bijegu sv. obitelji u Egipat i povratku iz Egipta. Kod 
toga upada u oči kako se za nju Bog brine, ali kako ona 
spremno sluša Božji glas, pa i onda kada taj upućuje na daleki 
i teški put u tuđinu. 

God. B donosi odlomak iz Luke o prikazanju u hramu. 
Marija: se pokorila Mojsijevu zakonu iako je nije obavezivao. 


29. prosinca — 125 


(U svakom se slučaju ne radi o njihovu, nego o njezinu čišće- 
nju — kako ima Vulgata i prevode neki moderni). 
Nisu morali Isusa nositi u hram, jer se prvorođenac mogao 
otkupiti i bez toga. Sveta obitelj, ipak, traži vezu s Božjim 
hramom iako u svojoj sredini ima samoga Boga. A kad evan- 
đelista naglašava da je dijete raslo u mudrosti i kad Lekci- 
onar ističe upravo to, onda bi i za nas trebalo reći da rastemo 
u mudrosti i milosti. U tome bi mlade morala pomagati vla- 
stita obitelj i svaka kršćanska zajednica kojoj pristupe. Božji 
život u nama ne smije nikada zahiriti. Nitko nema prava 
ostati nerazvijeno, zakržljalo dijete. Ako se kada odgoj time 
zadovoljavao, to nikako ne vrijedi za naše doba. 

God. C ima na blagdan sv. Obitelji evanđelje kakvo je 
dosada bilo: dvanaestgodišnji Isus u hramu. I tu je uočljiva 
veza s hramom, još više naglašena Isusovim odgovorom rodi- 
teljima (49) kako on mora biti u kući svog Oca. U naslovu 
je odlomka istaknuto da su ga voditelji našli među naučite- 
ljima koje je slušao i pitao. Neće biti na odmet usput spome- 
nuti da taj Isusov primjer ne potiče puko pasivno primanje 
pouke o Božjim istinama nego i na postavljanje pitanja. A 
uz evanđeosku riječ da je Isus bio poslušan roditeljima kršća- 
nin zadivljen pita: tko? kome? zašto? Odgovor se sam na- 
meće: Bog ljudima da mi slušamo Boga kad nam govori i 
preko ljudi. 


29. PROSINCA 


1 č. 11v 2, 3-11: Tko ljubi brata svoga u svjetlosti ostaje. 
(str. 209) 


P. p. 95, 1-2a. 2b-3. 5b-6. (str. 544) 
P: Raduj se, nebo, i kliči, zemljo! 


Ivan je svoju 1. poslanicu i Evanđelje napisao i zato da 
pobije krivovjerje koje se javilo već u prvim kršćanskim opći- 
nama. Osobito su bili opasni gnostici koji su se, naduveni 
Erčkom filozofijom i sofistikom, odvajali od običnih vjernika 
i previše držali do znanja a manje do kreposnoga života. U 
današnjem odlomku apostol uči da je pravo poznavanje Kri- 
sta, dakle, prava vjera samo ona koja vrši i zapovijedi. Laže 
tko govori da pozna Boga a prelazi preko njegove volje. Bog 
nam je iskazao veliku ljubav kad nam je svojim zapovijedima 
pokazao put kako ćemo doći k njemu. Jedino onaj koji cijeni 
i uvažava Božju ljubav stići će do savršenstva. Živjeti u Bogu 
Za Ivana znači živjeti kako je utjelovljeni Bog živio i svima 

ostavio svoj primjer. Bez nasljedovanja Krista prazne su i 
najučenije i najzanosnije riječi o njemu. Kristov se sljedbenik 
pozna više po djelima nego po riječima.. a : 
Apostolu ljubavi najviše je do toga da u nas ucijepi ljubav 
i to ljubav prema bližnjemu. To je u isto doba stara i nova 
zapovijed. Proglašena je već u SZ-u, a usađena je i svakom 
čovjeku u srce. Sav je moralni zakon od Boga a kako je Bog 
ljubav (4, 8, 16), onda je ljubav prva, glavna i sveobuhvatna 
krepost. Isus je to samo potvrdio i u tom se smislu može reći 
da-je to nova zapovijed (Iv 13, 34). On ju je na nov, najsavr- 
šeniji način vršio što je pokazao već svojim utjelovljenjem a 
pogotovo otkupljenjem koje je izveo na najteži i najuspješniji 
način. Svi koji uživamo tako veliku Kristovu ljubav moramo 
mu ljubavlju uzvratiti ljubav. A jer.je svaka prava ljubav 
osebujna i neponovljiva, novost se Kristove ljubavi, izražene 
svima zajedno i svakome posebno, obistinjuje u njemu, “a 
koliko mu uzvraćamo ljubav onda i u nama. S ljubavlju Ivan 
spaja: drugi svoj omiljeli pojam: svjetlo. Tko. ljubi bližnjega 
taj neprestano živi u svjetlu koje osvjetljuje i ogrijava sve u 
njemu i. oko njega. Tko, naprotiv, . mrzi svoga brata taj se 
nalazi u tami. Svaki grijeh, a pogotovo :mana koja .se protivi 
najvećoj i glavnoj. kreposti ljubavi, mržnja, čovjeku zasljep- 
ljuje oči. A sljepoća. ne dolazi najedanput... Već podržavano 
neraspoloženje prema bratu zamračuje pogled duhovnog oka 
i, ako se po tom putu ide dalje, čovjek ne zna kamo ide i 
gdje će svršiti. Teško će dospjeti do Boga koji je ljubav. 
Božje svjetlo koje je nama došlo i u kojemu živimo nije 
dano samo nekima već svima. Liturgija današnjim pripj. psal- 
mom i evanđeljem želi raširiti maše vidike i osjećaje da bismo 
mislili na nebrojenu braću koja nisu imala sreću roditi se 
i odgojiti u kršćanskoj sredini. Ne samo blagdan Bogojavlje- 
nja nego čitavo božićno doba ima misijski značaj i imalo bi 
biti puno našega svakovrsnog apostolata. Kad pozivamo ze- 
mlju da kliče Bogu, onda se tu misli na sve njezine stanov- 
nike. A koliko ih pravoga Boga ne pozna, koliko ljudi nije 
za nj nikada čulo? Tko će iz dana u dan svim narodima 
navješćivati Božje spasenje ako ne oni koji ga uživaju? Samo 
štovatelji pravoga Boga mogu ocijeniti kako su ništavni svi 
bogovi naroda, ali ta. naša ocjena malo koristi mnogobošcima 
ako im mi molitvom i primjerom ne pokažemo slavu pravoga 
Boga. Malo koristi s Aleluja pjevati Bogu koji se. nastanio 
među nama, ako zaboravimo da u njegov stan spadaju svi 
ljudi. Ne dolikuje ponositi se da smo Božja djeca kad to još 
nišu postali mnogi koji su pozvani na isto dostojanstvo. 


30. prosinca — 127 


Ev., Lk. 2, 22-35: Svjetlo da rasvijetli pogane. (str. 49)... 


' Kad se reče da je pojedini sveti pisac posebno isticao neke 
misli, ne smije se uzeti kao da ih nema i u drugim svetim 
knjigama. Ivan, zaista, mnogo govori o svjetlu, ali eto Luka 
izvješćuje kako je starac Šimun, sa Spasiteljem na rukama 
uvidio da to Božje svjetlo ima rasvijetliti i pogane, dakle sve 
narode, i da će upravo u tome biti i zaslužena slava“ izabts- 
nog naroda. Kao što sunce svijetli svima, tako je i Krist 
— značajno je da je Božić uveden na poganski blagdan ne- 
pobjedivoga sunca — došao da duhovno ogrije i oživi sve 
narode, Njegovo je spasiteljsko djelo pripravljeno i izloženo 
pred lice svih naroda, ponuđeno svakom ljudskom biću. Tako 
su Mesiju shvaćali najprosvjetljeniji članovi izraelskog naroda 
(RBT, narodi), a vrlo je malo shvatio kršćanstvo tko -ga ne 
uzima misionarski (v. II vat. sabor, Dekret o misijama naro- 
čito prve brojeve i 35-37). Svakako je jedan od utješnih zna- 
kova vremena što je Crkva postala više svjesna da je od Boga 
određena i poslana svim narodima da bude »univerzalan 
sakramenat spasenja«. Kako lijep naziv, a kako malo znači 
ako iza njega ne stoji stvarnost, mi — svi za gve. 

Blagdan ćemo Gospodnjeg prikazanja slaviti posebno, ali 
nas svaka misa sjeća (da se u prikazanim darovima i mi dari- 
vamo Bogu. Za uzvrat nam on u tim istim posvećenim darovi- 
ma daje samoga sebe. O toj izmjeni između Boga i ljudi govori 
današnja molitva nad darovima: »Primi, Gospodine, naše da- 
rove kojima se obavlja divna izmjena da; dok ti prinesimo što 
si nam dao, zaslužimo primiti tebe samoga«. Kako malo da- 
jemo a kako mnogo primamo! ' aš : 
30, PROSINCA 


1. č 11v 2, 12-17: Tko vrši volju Božju, ostaje zauvijek 
(str. 209) 

P.p. 95, 7-8a. 8b-9. 10. (str. 544) 

P:; Raduj se, nebo, i kliči, zemljo. 


“U prvom dijelu današnjeg odlomka starac Ivan svoju riječ 
upravlja vjernicima koje dvaput naziva afučićoia. -& Guđtiju 
Isusova. ljubimca u koji je od svog Učitelja naučio posebno 
ljubiti «djecu — taj maziv zvuči vrlo srdačno. U njegovim: su 
godinama njemu svi dječica: oci kao i mladići, a obojima: se 
Pena napose obraća. Što im stavlja na srce? Neka zahva- 
lu Bogu što im je oprostio grijehe, što su upoznali vječnoga 

oga i što su pobijedili zloga. Zaista, dovoljno razloga za “za- 
hvalnost: osjećati se u miru s Bogom i biti s njim tako sjedi- 
njen da nam ne mogu: naškoditi sve navale sotone. Nije li to 
čitava kršćanska stvarnost? po a se 

Osim sotone Ivan zna za još jednog neprijatelja vjere i 
vjemmika, a to je svijet. Njegovo mu staračko iskustvo ne do- 
pušta da svoje ne upozori neka se čuvaju svijeta. Dakako, tu 
nije riječ o svijetu kao Božjem stvorenju Koje samo po sebi 
ne može biti zlo i u kojemu pokoncilska Crkva nalazi i mnogo 
dobra pa mu se želi što više približiti i s njim surađivati da 
ona u njemu postigne svoju svrhu a time i svijetu dade pravi 
smisao (v. II vat. sabor, Cus 1-10). Činjenica je, međutim, da 
su sotona i čovjek od početka svijet upotrijebili za zlo i u 
tom smislu svijet je zao, ne on sam po sebi nego oni koji se 
njime zlo služe. Tako shvaćen svijet osudio je Krist, pobjednik 
svijeta (Iv 16, 33), naročito u govoru i u molitvi na zadnjoj 
večeri. Takvo je ivanovsko shvaćanje svijeta došlo do izražaja 
i u apostolovim poslanicama, a i drugim biblijskim spisima 
(RBT, svijet) i u pretežnom dijelu sveukupne kršćanske litera- 
ture. Od tako shvaćena svijeta kršćanin se, prema Ivanu, mo- 
ra distancirati, jer se često nađe pred izborom: Bog ili svijet. 
Mnogo će puta biti moguće jedno i drugo spojiti te se služiti 
svijetom a da se čovjek ne udalji od Boga. Ali tko se zaljubi 
u svijet i zbog bilo kojeg svjetskog dobra žrtvuje više vrijed- 
nosti, za nj vrijedi Ivanova: Tko ljubi svijet u njemu nema 
ljubavi Očeve. Apostol još konkretno nabraja što sve u svijetu 
ne dolazi od Oca, dakle mu se protivi: požuda tijela, požuda 
očiju i oholost života (kako se obično prevodi grčki i lat. tekst, 
a noviji ističu da je tu govor o načinu života, pa bi se moglo 
reći: oholost nastupanja). Iako to nije sve što je na svijetu, 
ipak će svatko iz svog iskustva lako priznati da boj protiv 
tim trima požudama angažira čovjeka više manje kroz čitav 
život. A_o tome se baš radi da nitko ne poveže svoje bivova- 
nje s požudama svijeta koji prolazi. Čovjek treba proći kroz 
svijet tako da vrši volju Božju, a onda će ostati zauvijek, 
tj. kroz svu vječnost s Bogom živjeti i uživati. 


Drugi dio pripj. psalma od jučer i nadalje poziva sve na- 
rode da slave Gospodina i da stupe u hram i starozavjetnim 
bogoslužjem priznaju gospodstvo i kraljevanje Jahve. Kad se 
više puta spominje zemlja i svijet, onda to može, povezano 
s 1. čitanjem, značiti ono što čujemo u IV euharistijskoj mo- 
litvi: »Slavimo te, Oče sveti, velik si i sva si djela svoja 
mudro i s ljubavlju učinio. Čovjeka si sazdao na svoju sliku 
i povjerio mu brigu za cijeli svijet, da služi samo tebi, Stvori- 
telju, a svemu stvorenju gospodari«. Redak uz Aleluja već 
gleda na evanđelje koje spominje da Bog nije govorio samo 
po prorocima nego se među njima našla i jedna bogobojazna 
proročica koja je Mesiju ugledala vlastitim očima i o njemu 
drugima govorila. 


31. prosinca — 129 


Ev. Lk 2, 36-40: Govorila je o Djetetu svima koji su očekivali 
otkupljenje Izraelovo. (str. 49) 


SZ spominje tri proročice: Mojsijevu sestru Mariju (Izl 
15, 20), Deboru (Suci 4, 4) i Huldu (2 Kr 22, 14). Ama, najbliža 
Mesiji, na svoj se veliki susret s njime pripravila dostojnim 
životom. Kad je mlada obudovjela, nije se opet udala nego 
je služila Bogu postom i molitvom. Uz to je i za nju vrijedio 
r. 8. ps 25: »O Gospode, ljubim dom u kojem prebivaš i mje- 
sto gdje slava tvoja stoluje.« Valjda je ona u hramu uvijek 
našla i posla, a gdje čovjek moli i radi tu je i Bog s njime. 
S Anom je bio na sasvim poseban način kad je smjela utjelo- 
vljenog Boga vidjeti i upoznati. A ono što je doživjela to 
je i drugima saopćavala, svima koji su poput nje očekivali 
Mesiju. Proročica je dakle postala apostolkinjom jer je govo- 
rila o Bogu i za njega svjedočila, što je bila glavna zadaća 
starozavjetnih proroka. Kad bi svi kojima mi govorimo o 
Bogu očekivali otkupljenje i Otkupitelja! ; 


31. PROSINCA 


l. č. 1 Iv 2, 18-21: Vas je pomazao Sveti, i sve znate. 
' (str. 208-9) 


P. p. 95, 1-2. 11-12. 13. (str. 544) 
P: Raduj se, nebo, i kliči, zemljo! 


Sutrašnje je 1. čitanje sigurno odabrano s obzirom na 
početak građanske godine. Može li se reći da i današnje odgo- 
vara njezinu svršetku? Istina, već nekoliko dana čitamo 1. 
Ivanovu poslanicu, ali danas ovaj odlomak dolazi kao naru- 
čen. Počinje odmah uzvikom: »Posljednji je čas!« U biblij- 
skom i starokršćanskom se jeziku tako označuje Kristova era, 
posljednja u povijesti spasenja. Sve druge ere (Adamova, No- 
ina, Abrahamova, Mojsijeva) bile su priprava na Kristov do- 
lazak kojim je Bog ispunio sve što je zamislio za spasenje 
ljudskog roda i malo-pomalo navješćivao. Ujedno je ovaj po- 
sljednji čas uvod u eshaton kad će se Kristova era produžiti 
u vječnost (RBT, vrijeme). To je zaista čas kad će nestati 
vremena. 

Usklik apostola vrijedi za svakoga od nas: posljednji je 
čas da se osvijestimo, popravimo, spremimo na borbu. Ivan 
jasno kaže s kim se moramo boriti: sa samim Antikristom. 
Tu tajanstvenu pojavu tim imenom naziva samo apostol svjet- 
la (v.: r. 22; 4, 3; 2 Iv 7), ali za slično poosobljeno zlo znaju 

i druge knjige S i NZ-a (RBT Antikrist). U svakom slučaju to. 
ime znači sve i svakoga što se i tko se protivi Kristu i njego- 
vima. Strašna je sila zla. Tako je jaka da je već mnoge navela 
na otpad od Krista. Istina, da su svom dušom prianjali uz 
Krista i njegovu zajednicu, ne bi bili doživjeli takvu tragediju. 
A sudbonosna se borba odvija u svakoj duši, u svakom dru- 
štvu, u svakom vremenu. Crkva čitavu povijest gleda pod 
vidikom neumoljive borbe za Krista i protiv Krista. Ja znam 
kamo spadam, samo — da li doista pripadam Kristu? Pri- 
anjam li uza nj nepokolebivo? 

Ivan odmah spominje u čemu je tajna naše jakosti, tko 
je zalog naše pobjede: primili smo pomazanje Svetoga. Krist 
je Pomazanik, mi smo po njemu Kristi-pomazanici jer Krista 
i nas oživljuje isti Duh koji nam daje pravo znanje o Bogu, 
o sebi, o svijetu, o vremenu, o vječnosti. On je onaj koji nam 
je ulio pravo znanje i neprestano ga u nama osvježuje i 
učvršćuje. Gnostički krivi učitelji umišljenog znanja jesu anti- 
kristi. Mi smo po Duhu u posjedu istine. A dok smo u vezi 
s Božjom istinom, nikakva se laž ne može uvući u naše riječi 
ni u djela. Odvratno bi nam stoga moralo biti svako pretva- 
ranje, kod sebe još više nego kod drugoga. Koliko sam prošle 
godine napredovao u istinoljubivosti, jednostavnosti, prisnosti? 

Još jednom na čitanje odgovaramo psalmom 95. U dana- 
šnjim je njegovim završnim retcima opisan nastup Boga koji 
dolazi suditi. Pjesnički se opisuje kako mu se raduju i kla- 
njaju nerazumna bića: more i što je u njemu, polje i što je 
na njemu, šumsko drveće. Ovakvi su pozivi prirodi česti u 
biblijskim pohvalnim pjesmama, a sasvim su opravdani jer je 
čovjek od iskona pozvan da se u slavljenju Boga služi svim 
Božjim stvorenjima i da sve predvodi u klanjanju Stvoritelju. 
Bog će dakle suditi narodima i pojedincima prema svojoj 
istini i pravdi. Sva je priroda Božja, Božji su još više ljudi, 
posebno od kada je Bog uzeo ljudsko tijelo, postao jedan od 
nas i dao nam moć da budemo posinjena Božja djeca. Ta to- 
liko puta ponavljana evanđelistova riječ, najčešće uz oduše- 
vljeni Aleluja, želi nas posve prožeti činjenicom: Božićno 
otajstvo proživljujemo samo u koliko smo svjesni svoga do- 
stojanstva Božje djece, 


Ev. Iv 1, 1-17: I Riječ je tijelom postala. (str. 77) 


Sada nam je jasno zašto se opet čita Ivanov prolog o 
utjelovljenoj Riječi Božjoj. Ne trebamo se bojati Antikrista 
kad je s nama Krist. Naslov danas ističe upravo tu činjenicu: 
Riječ je tijelom postala. O tajni je utjelovljenja izrečeno more 

riječi i napisano brdo knjiga, ali nitko kraće i razumljivije, 
jednostavnije i dublje od evanđeliste. U toj je izreci na savr- 
šen i oštrouman način izražena čitava beskonačna udaljenost 
obiju naravi, Božje i čovječje, koje su se otajstvenim utjelo- 
vljenjem združile u jednom Bogo-čovjeku. Postati tijelom zna- 
čilo je za Sina Božjega ući u zemaljsku tjesnoću i bijedu, u 
tamnu sudbinu, u mnogostruko trpljenje, u lanac neizrecivih 
poteškoća i smetnji kojima na kraju stoji smrt. Od Riječi i 
tijela postala je jedna cjelina, jedno biće u kojemu se na 
nerazrješiv način Riječ vezala sa svojom ljudskom naravi. 
Od tada je ljudska narav pobožanstvenjena, Bog je s nama 
iunama, naš. f ' 

Sv. Toma navodi četiri razloga za taj izraz evanđeliste. 
»Riječ je tijelom postala«, prvo, zato da dokaže zbilju utje- 
lovljenja, i sam je Krist kazao učenicima koji su ga poslije 
uskrsnuća držali za utvaru: »Duh nema mesa ni kostiju kao 
što vidite da ih ja imam« (Lk 24, 39). Drugo, time je još jače 
istaknuta Božja ljubav prema nama jer bi bilo mnogo da je 
preuzeo samo našu dušu, koja je Bogu mnogo srodnija od 
zemljanog tijela. Treće, preuzimanje našeg tijela dokaz je 
posebnog sjedinjenja u Kristu budući da se s drugim svetim 
ljudima Bog sjedinjuje po duši. Četvrto, Božje utjelovljenje 
označuje prikladnost obnove cijeloga čovjeka pa i njegova 
tijela. Sv. Ćiril Aleks. zadnju misao iznosi u vrlo jakim opre- 
kama: »Riječ je tijelom postala kako bi se zajedno vidjela 
rana i lijek, bolesnik i liječnik, ono što je palo u smrt i ono 
što budi život, ono što je pobijedila smrt i ono što je jače 
od smrti«. 

Više od čitanja osvrću se na svršetak građanske godine 
današnje misne molitve, naročito zborna i popričesna. U njima 
nam se pruža liturgijsko osmišljenje vremena i svega što u nje- 
mu doživljavamo. »Svemogući, vječni Bože, koji si u rođenju 
svoga Sina postavio početak i savršenstvo svega bogoštovlja, 
daj nam, molimo učestvovati u njegovu životu u kojemu je za 
sve ljude vrhunac spasenja«. — »Neka, Gospodine, tvoj narod, 
što ga raznovrsnom pomoću upravljaš, primi sadašnje i buduće 
dokaze tvoje dobrote te da utješen potrebnim prolaznim dob- 
rima s više pouzdanja teži za nebeskima«. 

1. SIJEČNJA, OSMINA BOŽIĆA 


BLAGDAN SV. BOGORODICE 


1. č. Br 6, 22-27: Neka zazivaju ime moje nad sinove Izraelove, 
i ja ću ih blagoslivljati. (str. 111-2) 


P. p. 66, 2-3. 5. 6. 7 i 8. (str. 518) 
P: Smilovao nam se Bog i blagoslovio nas! 


Na početku nove građanske godine Crkva zaziva na sve 
Božji blagoslov. Za nj nije liturgija mogla naći ljepši obrazac 
od onoga što ga je sam Bog odredio da se njim blagoslivlja 
njegov izabrani narod. I novozavjetna je Crkva »nazočna u 
svijetu, a ipak putuje kao tuđinka« (II vat. sabor, B 2) poput 
Izraelaca kroz pustinju. Kako je Božji narod izgledao na 
Sinaju? O tome nas izvještava početak knjige Brojeva. Po 
točno izbrojenim četama sav je bio okupljen oko svetog ša- 
tora. Na prvi se pogled vidjelo da je u njegovoj sredini Jahve 
s kojim je narod u savezu vjernosti i ovisnosti kao od svoga 
središta. Stoga sam Bog u nekoliko govora Mojsiju nalaže 
kako narod ima biti uređen izvana i iznutra. Na kraju pro- 
pisuje ovaj krasan blagoslov što ga svećenici imaju u Božje 
ime davati Izraelovim sinovima. Taj je blagoslov u NZ-u 
mnogo bogatiji jer se daje u ime Isusa, utjelovljenoga Boga, 
kojeg imendan danas slavimo. 

Božji blagoslov donosi višestruke pomoći: Bog čuva na 
putu svoj narod kao njegov voda; milostivo gleda na nj kao 
otac; osigurava mu mir od neprijatelja na putu po pustinji 
i konačno smirenje u obećanoj zemlji. Pripj. psalmom 66. za- 
zivamo na sebe, na okupljenu zajednicu, na Crkvu Božju, na 
cijeli svijet sve bogatstvo Božjeg blagoslova. A kao sinovski 
uzvrat želimo da našega Boga slave svi narodi i svi krajevi 
svijeta. 


2, č. Gal 4, 4-7: Bog posla Sina svoga, rođena od žene (str. 162) 


Po kome je Krist došao i što nam je donio — opisuje 
Pavao u malo redaka. Kad je prošlo vrijeme određeno od 
Boga, Otac (u Pavla »ho the6s«, imenica s određenim članom, 
znači redovito Oca) posla svoga Sina. Iz toga slijedi da je Sin 
postojao prije tog poslanja, oduvijek. Poslao ga je s određe- 
nom zadaćom: da nas otkupi. U tu je svrhu imao biti sličan 
nama. Uz Oca koji ga je poslao trebala je i žena koja će 
Bogo-čovjeka roditi. Lat. izraz »factum ex muliere« (a tako 
se može uzesti i grčki »gen&menon«) barem naznačuje da Bog 

nije postao čovjekom kao svi ostali ljudi nego je postao od 
žene začet po Duhu Svetome, bez sudjelovanja drugoga. Ovo 
je jedini put kad Pavao spominje Mariju, ali je posve dovolj- 
no, ona je Bogorodica, a time je sve rečeno. Kad danas nju 
im slavimo, ne znamo čemu se više treba diviti: poniz- 
nosti takvoga Sina, ili uzvišenosti j 
eh osti takve Majke (II vat. sa- 
. Kad je Božji Sin učinio taj korak, onda sve drugo slijedi 
kao samo od sebe. Nije morao ali se dragovoljno podvrgao 
Mojsijevu zakonu da bude posve jednak onima koje je došao 
da otkupi. A budući da je on pravi Sin Božji nama je, svojoj 
ljudskoj braći, donio najveće odlikovanje da nismo više kao 
sluge podložni zakonu nego nas je Bog posinio. Učinio je to 
Otac koji je u tu svrhu izvršio još jedno »poslanje« kad je 
u naša srca izlio treću božansku Osobu. I još jedna velika 
činjenica: kad nismo više robovi nego Božji sinovi, imamo 
sva sinovska prava a glavno je da možemo prebivati gdje 
je Otac, da uživamo od Boga nam određenu baštinu. Teško 
bi iu Bibliji bilo naći mjesto gdje je u tako malo riječi 
iznesena jezgra svega kršćanskog nauka: presveto Trojstvo 
utjelovljenje i otkupljenje, čitava naša povijest koja se utapa 
u vječnost. Na to pjevamo Aleluja sjećajući se da je sve to 
Bog davno bio obećao i konačno izvršio po Sinu. 


Ev. Lk 2, 16-21: Pronađoše Mariju, Josipa i novorođenče 
(str. 49) 


E Poput betlehemskih pastira mi danas hitimo k oltaru. 
Već Origen i za njim sv. Ambrozije opaža da su pastiri našli 
Isusa jer su pohitjeli: »Gospodina ne valja tražiti lijeno«. 
Pastiri su mu se prvi poklonili i prvi o njemu govorili, a to 
je bilo tako lijepo da se posebno dojmilo Isusove Majke koja 
je sve to čuvala i prebirala u svome srcu. Nju su prvi opazili 
nju evanđelista prvu spominje. Jedan je od vrlo sretnih 
poteza usavršenog kalendara da se danas, na osminu Božića 
posebno slavi presv. Bogorodica. Ona nam je Isusa rodila: 
ona je prva čula njegovo ime od Boga određeno, koje mu je 
danas nadjenuto; ona je majka Kralja mira i sama kraljica 
Mira pa će ga isprositi nama i svemu svijetu. Stoga je Pa- 
Vao VI predložio i sve se više prihvaća da se danas slavi 
»dan mira«, 

: Kad danas počinjemo novu građansku godinu molitvom za 
a među narodima i ljudima, Crkva nam u središtu misne 
= e pokazuje što je najvažnije u novoj godini za svakoga: 

ožja milost i naše sudjelovanje s njom da tako ona postigne 

svrhu za koju nam je dana. »Bože, koji dobrohotno sva dobra 
počinješ i dovršavaš, daj nama, koji se veselimo svetkovini 
svete Bogorodice, da kao što se dičimo početkom tvoje milosti 
ja se rađujemo i njezinu usavršenju«. b 
Agta iii je ola da se vratiše slaveći i hvaleći 
Boga za sve što su vidjeli i čuli. Dok je Marija u svojoj 
skromnosti činila to u svome srcu, tiho, pastiri slave Boga 
glasno i o njemu govore svima. Mi ćemo nasljedovati nju 
i njih pa što sami razmatramo. to ćemo i drugima saopćiti. 
Na to nas sili ljubav kojom nam se Bog povjerava u sakra- 
mentu oltara. »Usta govore ono čega je srce prepuno« (Mt 
12, 34), nahranjeno sa dva stola. “ko ( 

Osmi dan poslije rođenja bio je Dječak obrezan i na- 
djenuto mu ime. Danas je taj osmi dan, od danas se oni 
službeno zove naš Spasitelj. Kao novorođenče prolijeva za 
nas prve kapi krvi — u svemu nama jednak i čak »sluga 
obrezanih« (Rim 15, 8) — a svu će proliti na križu. Ona je 
potvrda novoga saveza Boga .s ljudima, Spasitelja sa spaše- 
nima. Sve nas to obavezuje na neprestano duhovno obreza- 
nje (RBT) da noseći na sebi Kristovo ime 1 sos javne 
njegovu žrtvu provedemo svoje godine i dane na zemlji — 
dok ne zadobijemo obećanu, darovanu i ujedno zasluženu, 
nebesku baštinu: ije x 

Vezu je misne žrtve i Božjega naroda novi Misal još više 
istaknuo. i obogatio u neke dane posebnim i značajnim blago- 
slovom vjernika prije nego se raziđu. Za početak je građanske 
godine predviđen ovaj obrazac: »Bog, izvor i početnik svake 
blagodati, dao vam milost, izlio obilje svoga blagoslova i kroz 
cijelu vas godinu zdrave i čile čuvao! — Čuvao vam cjelovitost 
vjere, udijelio velikodušnost nade i u svetoj strpljivosti ustraj- 
nu ljubav do kraja. — Rasporedio u svojem miru vaše dane i 
poslove, uslišio vaše molitve ovdje i svagdje, i sretno vas doveo 
u vječni život!« 

H NEDJELJA PO BOŽIĆU 


l. č. Sir 24, 1-2. 8-12: Mudrost se Božja nastani posred iza- 
branog naroda. (str. 684-5) 


P. p. 147, 12-13. 14-15. 19-20. 
P. Riječ tijelom postade i nastani se među nama. 


. Ova nedjelja nema svake godine mjesta nego samo kad je 
Božić između srijede i subote. Stoga su za nju izabrana čita- 
nja koja produbljuju božićno otajstvo, ali nisu od bitne važ- 
nosti za njegovo shvaćanje. U prvom redu to vrijedi za 1. 
čitanje koje je uzeto iz Sirahove knjige. Mudrac treći dio 
svoje knjige (18, 15-24, 34) zaključuje himnom božanskoj mu- 
drosti. Cijeli je stari Istok težio za mudrošću koja čovjeka 
uči kako će razborito postupati da bude ispravan pred Bo- 
gom i pred ljudima te u životu postići što više. Mudrost kao 
Božje svojstvo pripada samo Bogu, a ljudima se saopćuje 
i dijeli kao Božji dar. Za nju, dakle, treba moliti i onda 
s njom surađivati (RBT, mudrost). 

Židovi su nakon povratka iz babilonskog sužanjstva na 
Božju mudrost sve više gledali kao na osobu. U nekom se 
smislu ona poistovjećuje s Božjom riječi, a i s Božjim zako- 
nom koji je izabrani narod vodio putem mudrosti. Mudrost 
je sudjelovala kod stvaranja svijeta i ona stoluje kod Boga. 
A budući da je Bog blizu svome narodu, to se zamišljalo da 
se i njegova mudrost nastanila kod Izraelaca, naročito u je- 
ruzalemskom hramu, i tako se ukorijenila u izabranom na- 
rodu. Uz to se redovito povezivala Božja mudrost i Božja 
riječ, što je liturgiji pružilo priliku da u Božjoj mudrosti 
gleda drugu božansku Osobu, onako kao što je Ivan poisto- 
vjećuje s Božjom Riječi. Naročito istočna liturgija Božjega 
Sina često zaziva kao Mudrost i Premudrost te joj je spje- 


vala divne pjesme. 


I jest velika mudrost koja je svijet tako divno stvorila 
— »sve po broju, utegu i mjeri« (Mudr 11, 20) — i još div- 
nije obnovila. Koliko je Božje mudrosti u svakom stvoru i 
u svim stvorovima skupa govori nam i samo letimičan pog- 
led u veliki i sitni svijet u makro — i mikrokozmos. S koliko 
pak mudrosti Bog upravlja ovim svijetom možemo se diviti 
Već sada, a mnogo ćemo se više diviti kad nam se otkriju 
njegove namjere i sve što je Bog s njima postigao. Kako 
je tek mudro izvedeno utjelovljenje Božjega Sina! Bog se 
vodio od Djevice po Duhu Svetom i tako je sačuvana ne- 

taknuta Božja svetost i nepovrijeđeno Marijino djevičanstvo, 
a opet je Isus pravi čovjek, rođen od žene. Koliko je lju- 
bezne mudrosti u načinu otkupljenja ljudskog roda, u nje- 
govoj primjeni po sakramentima — gdje Bog tako suvereno 
i svemoćno nastupa, a opet je sve ovisno i o ljudskoj surad- 
nji. Koliko mudrosti dokazuje, uz Božju nepristupačnu trans- 
cendentnost, njegova imanentnost u svijetu i posebno u Crk- 
vi! Zaista, mudar je i premudar naš utjelovljeni Bog! 

Današnjim 1. čitanjem, pripj. psalmom i posebnim pri- 
pjevom liturgija tri pojma — Mudrost, Riječ, Zakon — pri- 
mjenjuje ma utjelovljenoga Boga. To se čitanje u bogoslužju 
akomodira i na Bogorodicu koju štujemo pod mazivom »pri- 
jestolje mudrosti«. Ona je Božju Mudrost-Riječ začela, nosila 
i nama rodila. Od davnine je Crkva u prvoj O-antifoni pred 
Božić zazivala Božju mudrost da dođe. Isto tako u sve- 
mogućoj Božjoj Riječi, koja je po noći sišla i kaznila egi- 
patske prvorođence (Mudr 18, 14-15) liturgija gleda Sina Bož- 
jega koji je došao da nas učini Božjim posincima. Božja se, 
dakle, Mudrost-Riječ objavila donijevši Božju odluku spase- 
nja i zakon ljubavi novom Izraelu. Sve nas ove misli mogu 
barem uvjeriti kako je božićno otajstvo duboko i sveobu- 
hvatno. 


2. č. Ef 1, 3-6. 15-18: Preodredi nas za posinaštvo. (str. 165) 


Ono što su mudroslovne knjige SZ-a mogle samo natuk- 
nuti to nam Pavao predočuje kao stvarnost koja je tako 
uzvišena da apostolu kao da ponestaje o njoj riječi. Početak 
poslanice Efežanima sažeto iznosi njezin sadržaj i uvodi nas 
u shvaćanje toga krasnog i teškog spisa. Kao u više svojih 
poslanica Pavao i tu počinje slavljenjem Boga zbog blago- 
slova što nam ga je Otac udijelio po Kristu. Izraz blagoslov, 
može značiti više i manje, a ovdje znači najviše: samu vječnu 
Božju odluku kojom je u svojoj neizmjernoj ljubavi odredio 
da po Kristu i mi postanemo Božja djeca. Kad je rečeno 
da je to Bog učinio »prema dobrohotnosti svoje volje, na 
hvalu slave svoje milosti«, onda osjećamo kako apostol gomila 
izraze koji svaki za se mnogo znači, a ipak, svi skupa su 
zapravo tepanje ljudske nemoći da izrazi Božji dar i da 
se za nj dolično zahvali. Bog zna naše mogućnosti pa se i 
u tom pogledu zadovoljava kad mu pružimo hvalu koju i 
koliko možemo. Sigurno, u tom su nam pogledu Biblija i 
liturgija od najveće pomoći. 

U drugom dijelu odlomka Pavao moli za nas Duha mu- 
drosti i prosvjetljenja da bismo mogli upoznati što sve sadrži 


II nedjelja po Božiću — 137 


Božji poziv da budemo njegova djeca. Opet apostolu dolazi 
na um oduševljen usklik: »Kojeg li slavnog bogatstva u ba- 
štini njegovoj među svetima!« Taj izraz mnogo sadrži ali 
će posjedovanje i uživanje baštine Božjih sinova pokazati 
koliko su ljudske riječi slabe da iznesu sav sadržaj Božjeg 
dara. Za sve što smo kao djeca Božja primili na zemlji i 
što ćemo primiti u vječnosti dugujemo zahvalnost ' Kristu. 
Stoga nam liturgija nakon čitanja stavlja s Aleluja na usta 
dva usklila Kristu koga su apostoli propovijedali narodima 
iu koga njegovi po svijetu vjeruju kao u onoga koji ih je 
obdario Božjim sinovstvom. Budući da smo Božja djeca, pri- 
pada nam i hrana s Božjeg stola. šir A 


Ev. Iv 1, 19-28: Poslije mene dolazi koji je preda mnom. 
(str. 77) 


Još jedanput čujemo Ivanov prolog, jer nema sličnog 
odlomka koji bi nam mogao na tako divan način opisati što 
utjelovljenje Sina Božjega znači samo u sebi i za nas. U vezi 
s današnjim 2. čitanjem iz tog prologa promislimo i zapamti- 
mo barem što nam govori o našem uključenju u Božji život. 
Jedino Ivan ima za Isusa naziv da je Jedinorođenac od Oca 
samo je Isus Božji Sin po naravi. A to je naglašeno upravo 
stoga da bude jasnije što mi postajemo u vezi s njime. Ako 
imamo vlast da postanemo Božja djeca, a zaista je imamo 
to postajemo samo sudioništvom u pravom Božjem slnovstvu 
onoga koji je od Oca rođen kao njegov jedini Sin. Postoji 
samo jedno pravo Božje sinovstvo, i to sinovstvo Jedinoro- 
enog od Oca. Svi mi drugi smo djeca Božja jer smo i u 
koliko smo povezani s njime, s jednim Božjim Sinom: »Ja 
sam u Ocu ivi u meni i ja u vama« (Iv 14, 20). K tome 
nadodaje Augustin: »Kao jedinac je rođen, ali nije htio ostati 
jedincem .... Toga jedinog Sina, što ga je Bog rodio i po 
kojemu je sve stvorio, poslao je na svijet da ne bude više 
jedini već da ima mnogo preuzete braće.« Kad bogati ljudi 
posine neko siroče, nadaju se da će on barem s vremenom 
upoznati koliko su oni time za nj učinili. Da li ja sve više 
spoznajem koliku je milost Bog meni iskazao kad je mene 
TI ion po svome Jedinorođencu uzeo za svoje 

e? oliičo tot modi enožnsti | i : pe miksa 
Mi roje 4 ge . poznaji i uvjerenju Božjeg djeteta 

2. SIJEČNJA 


1. č. 1 Iv 2, 22-28: Što ste od početka čuli, neka ostane .u 
vama. (str. 210) 


P. p. 97, 1. 2-3ab. 3cd-4 (str. 545) 
P. Svi krajevi svijeta vidješe spasenje Boga našega. 


U novije se doba s punim pravom gleda na Bibliju kao 
na zbirku spisa vrlo različitih književnih vrsta. Sasvim po- 
sebna vrsta su poslanice. To su prava pisma i za njihovo 
razumijevanje treba uvijek imati na pameti tko ih piše, kome 
i zašto. Kod današnjeg odlomka 1. Ivanove poslanice sjeti- 
mo se njezina početka u kojemu je apostol iznio namjeru 
da tim spisom — a još više svojim Evanđeljem kojemu je 
poslanica kao popratnica — posvjedoči kršćanima pri koncu 
1. stoljeća ono što je on doživio kao ni jedan drugi apostol: 
Isus je pravi Sin Božji. A budući da su se u Kristovo stado 
već onda bili ušuljali krivovjerci koji su baš to nijekali, 
možemo shvatiti odrešitost apostola starca koji svoje brani 
od tih vukova. Ne naziva ih tako — iako je taj izraz upravo 
iz njegova Evanđelja: 10, 12 — već još gore: antikrist. Uz 
to ne zaboravimo da je Isus Ivana i brata mu Jakova nazvao 
(Mk 3, 17) sinovima groma i da je upravo Ivan žestoko na- 
stupio protiv onoga koji je u Kristovo ime izgonio zle duhove 
(Lk 9, 49) i htio na Samarijance dozvati oganj s neba (54). 
Toliko usput da se oslobodimo vrlo raširene a vrlo pogrešne, 
sladunjave predodžbe o apostolu ljubavi. Budna je ljubav 
najbolja čuvarica vjere, a tu je Ivan pokazao kad je krivo- 


vjercu Cerintu — protiv koga je vjerojatno napisan ovaj 
odlomak — odbrusio u lice: »Poznam te, iprovorođeni so- 
tone!« 


Tadašnji su krivovjerci učili da Isus nije pravi Bog, da 
je od Boga posinjen tek kod krštenja na Jordanu i prema 
tome da nije ni Mesija-Krist. Za Ivana su to grdni lašci, 
pravi antikristi. A jer su sve vjerske istine najuže povezane 
među sobom, dalje tvrdi da tko god niječe Sina niječe i Oca. 
Svojima povjerljivo kaže što i nama ističe naslov perikope: 
»Što ste od početka čuli neka ostane u vama«. K tome obe- 
ćaje da ćemo tako ostati u Sinu i u Ocu, a to znači da ćemo 
biti dionici vječnoga života koji nam je već dan a još savr- 
šeniji obećan. Vjeru dakle ne treba mijenjati. Svakome se 
naraštaju ona treba maviještati mjegovim jezikom, svatko je 
mora u sebi produbljivati i sve više ostvarivati, ali podloga 
je uvijek ista — ona koju smo čuli od početka. Načelo je 
važno i za naše vrijeme. 

Ivan spominje i razlog zbog čega nemamo potrebe da 
nas tko drugi uči osim jedinoga Učitelja (Mt 23, 8; Iv 13, 
14). Tu se opet služi izrazom iz 20. r: njegovo nas je »po- 
mazanje« (RBT, pomazanje III 6) naučilo i uči o svemu jer 
nas je Krist učinio dionicima svoje proročke, tj. učiteljske 
sposobnosti i službe. Suvišno je i spominjati da ta sposobnost 
i služba nije svima u Crkvi jednako dana —-u tom slučaju 
ne bi imalo smisla da Ivan uči ondašnje vjernike — ali jest 
svima dana (II vat. sabor, C 31-35). Tko ostane vjeran Isu- 
sovoj nauci taj će ostati u njemu, s njime najuže sjedinjen 
(Iv 15, 4-10). A što to znači svima će biti jasno kad on dođe 
da sve sudi. Oni koji mu se iznevjere bit će tada posram- 
ljeni i odbačeni zauvijek. Stoga je jedino pametno poslušati 
apostola koji nam srdačno ponavlja: »Da, dječice, sad — sve 
dok ne dođe po vas — ostanite u njemu.« 

Isusu, svome Spasitelju, Kralju i Sucu pjevamo kao svoj 
odgovor staru i uvijek novu pjesmu s pripjevom: »Svi kra- 
jevi svijeta vidješe spasenje Boga mnašega.« Spasenje ljudskog 
roda najveće je od svih Božjih čudesnih djela. Sve je naše 
neprijatelje, sotonu i svijet, pobijedio svojom božanskom ja- 
košću. Nad grijehom je svijeta — jer je sve skupa jedan 
grijeh svijeta, Iv 1, 29 — trijumfirala Božja dobrota i vjer- 
nost. Nije ona iskazana samo Izraelovu domu nego svim 
krajevima i vremenima svijeta. Dakako, ponavlja još jednom 
redak uz Aleluja, spasenje je danas onima koji primiše Boga 
u našem tijelu. Neka nas samo ne sablazni njegova »tjeles- 
nost«. Od početka je mnogima bilo teško prihvatiti činjenicu 
da se Bog zaodjeo ljudskim tijelom, a još teže njegovu daleko 
veću skrivenost u euharistiji. Pristupajmo joj ponizno! 


Ev. Iv 1, 19-28: Poslije mene dolazi koji je preda mnom. 
(str. 77) 


Za Isusovo božanstvo imamo više nego dovoljno svjedo- 
ka. Evanđelist se Ivan odmah na početku (1, 6-7, 15) poziva 
na svoga prvog učitelja Ivana Krstitelja. S navedenim retcima 
o preteči. Ivan evanđelist — nakon himna otajstvu utjelov- 
ljenja, kako je nazvan njegov prolog — iznosi svjedočanstvo 
preteče o Kristu i oba odlomka povezuje veznikom »a« (grč- 
ki: kai). Starac se pet-šest decenija kasnije dobro sjeća gdje 
se i kako odvijao taj važan razgovor između Krstitelja i k 
Puemu poslanih farizeja iz Jeruzalema. Ponizno, a to znači 
istinito i iskreno, zadnji prorok svjedoči da je Mesija već 
došao, da je on vremenski bio prije njega jer je kao Bog 
oduvijek, da je dostojanstvom toliko nad njim uzvišen te 

mu se nitko, pa ni on njegov Krstitelj, ne bi sam usudio 
odriješiti sveze na obući. Zaista, krasno svjedočanstvo o vječe 
nosti i božanskoj veličini utjelovljenoga Sina Božjega. 

Na ovu smo perikopu bili naučeni u ađdventu. Obnovljena 
ju je misna liturgija premjestila na ovaj: dan kad smo već 
ćijelom 'osminom proslavili Kristov dolazak u tijelu. Pučka 
se pobožnost dugoj možda “i predugo, zaustavlja kod jaslica 
i pjeva uspavanke Božjem Djetešću. Crkva nas ući da Isus 
nije više dijete, da je u svoje vrijeme umro i uskrsnuo te se 
sada proslavljen nalazi u nebu i među nama u svom otaj- 
stvenom tijelu i posebno u euharistijskom sakramentu. U 
tom smislu za naš Isusovo »došašće« traje do naše smrti, a 
za Crkvu do svršetka svijeta. Važno je da Krista kao vječnog 
Boga sada uvijek gledamo očima vjere pa ćemo ga jednom 
gledati u svoj njegovoj slavi i veličanstvu. »Red misnih čita- 
nja« na kraju br. 12 Uvoda upozorava da se od 31, XI se 
12: I čita prvo poglavlje Ivana a zatim iz sinoptika izvještaji 
o glavnim Gospodinovim objavama. Ovo treba imati na pa- 
meti već stoga da pravo proslavimo blagdan Bogojavljenja 
i da uopće pravilno shvatimo tko je i što nam je Isus: son 
i veličanstveni Bog Spasitelj. f 


3. SIJEČNJA | 


1. če 1 Iv 2, 29-3, 6: Tko god ostaje u njemu, ne griješi. 
(str. 209-10) i +e 


P. p. 97, 1. Bod-4. 5-6: (str. 545) 
P: Svi krajevi vidješe spasenje Boga našega. 


Biblijske su knjige razdijeljene na. glave i retke da se 
lakše u njima snađemo. Kod uzastopnog čitanja još su važ- 
niji naslovi i podnaslovi što ih razni prijevodi stavljaju zao- 
kruženim odlomicima i cjelinama jer: se tako bolje Prati sa- 
držaj cijelog spisa. Ali ne smije se zaboraviti da te razdiobe 
nisu od svetih pisaca i da su pojedini odlomci: njihovih knjiga 
redovito lijepo među sobom povezani i misli se nastavljaju 
jedne na druge. To posebno vrijedi za Ivana kojemu prvi 
redak današnjeg odlomka bibličari redovito ostavljaju uz jue= 


čerašnji odlomak, kamo po poglavlju i spada, a liturgija ga 


eto“ upotrebljava kao prijelaz u novu perikopu, što “doista i 


jest. Ovako nekako teče Ivanova misao: tko: pravo pozna 
Boga, što se ne može reći o krivim učiteljima, tko zna da 


je on istinit i pravedan, tko prema tom znanju i sam živi 


pravedno, taj je rođen od Boga. Tu se apostol ne: usteže: 

a da ne klikne: »Gledajte koliku nam je ljubav Otac iskazao, 
da se zovemo i jesmo djeca Božja«. Kad bismo na to mislili 
barem svaki put kad ga zazovemo: Oče naš! : iP E 
Ivan je najbolje upoznao Isusovu najveću bol i više je 
puta izražava u svojim spisima, tako već na početku Evan- ' 
đelja (1, 10-11): »Bijaše na svijetu, i svijet postade po nje- 
mu, a svijet ga ne upozna. K svojima dođe, ali ga njegovi 
ne primiše«. I ovdje se na to tuži a time ujedno svoje tješi 
neka se ne čude što svijet kršćane ne smatra Božjom dje- 
com. Kako će to svijet znati kad nije upoznao ni priznao 
pravoga Sina Božjega koji je svoje Božje sinovstvo potvrdio 
tolikim i tako velikim čudesima. Ne smeta, nastavlja Ivan, 
glavno je da smo mi već sada Božja djeca, a što to zapravo 
znači očitovat će se kad Krist dođe po nas, jer ćemo ga tada 
gledati onakva kakav jest i svi će uvidjeti da smo mu slični: 
on pravi Sin Božji a mi posinci. Treba samo ovu svoju nadu 
položiti u njega. Kršćanstvo je stanje ufanja, a cijeli je naš 
život priprava na Kristov dolazak u slavi. Tu misao treb 
često ponavljati jer je misao vodilja naše vjere. staje Va 
Ivan nije jednostavni apostol i evanđelist nego i prorok 
NZ-a. Taj mu naziv pripada ne samo zbog jedine proročke 
knjige NZ-a nego jer Božju objavu, posebno pojavu i nauku 
Isusa Krista, iznosi kako ju je sam u sebi doživio. U tome 
se i sastoji proročka, tj. učiteljska služba. A prorok-učitelj 
ljudima ne govori samo o Bogu nego i o dužnostima prema 
Bogu i prema ljudima. Stoga je on i evanđelist-teolog koji 
uz: Božje istine ističe i načela kršćanskog morala. Čini. tako 
na mnogim mjestima svojih spisa, pa i u današnjem. odlomku. 
Nije dosta vjerovati da je Isus Sin Božji i u njega položiti 
svu nadu već se treba i čistiti od grijeha kao što je on čist. 
On se pojavio bez grijeha da uzme naše grijehe i tko god 
ostaje u grijehu pokazuje da nije došao u prisnu vezu sa 
Spasiteljem, da ga nije pravo ni upoznao. Ozbiljne su i vrlo 
zahtjevne te riječi, a neka nam bude na utjehu da apostol 
ne kaže: tko padne nego tko ostane u grijehu. A kršćanin, 
zaista, ne bi smio duže vremena ostati u bilo kojem grijehu. 
Danas pripjevni psalam ima samo dva nova retka koji 
Pozivaju da se našemu Kralju pjeva uz glazbala koja su se 
upotrebljavala u bogoslužju jeruzalemskog hrama. Mi na- 
stojimo da se oko Spasitelja na našim oltarima — gdje se 
sada vrši jedino pravilno bogoslužje — okuplja što više vjer- 
Nika koji će ga svojim glasovima slaviti i svojim mu srcima 
Zahvaljivati za spasenje i za spomen-čin našega spasenja. 


A kad ponovno s Aleluja sebi čestitamo da je »u ove dane« 
Bog nama progovorio po Sinu, onda u ie dane spada i da- 
našnji i svi do konca svijeta. 


Ev. Iv 1, 29-34: Evo Jaganjca Božjeg! (str. 77) 


Sutradan poslije odlaska jeruzalemskog poslanstva od 
Ivana Krstitelja on označi nazočna Isusa kao Božjeg jota 
koji uzima grijeh svijeta. Malo se koji naziv sa vridi ja 
ponavlja kao Janje Božje (RBT) i to već u SZ-u i u nebe- 
skom bogoslužju, opisanu u Otkrivenju. Smisao je da je 
Krist uzeo naše grijehe, za njih se žrtvovao i time ih uništio. 
Pada na um da su sastavljači novog Misala vrlo sretno po- 
vezali današnja dva čitanja — Krist se pojavio da uzme gri- 
jehe (1 Iv 3, 5) i on uzima grijeh svijeta (Iv nA 29). Kojim 
uvjerenjem i pouzdanjem ponavljam tu istinu o ea ui 
ganjeu toliko puta u misi, u Slavi, prije pričesti? 
raznih litanija je li mi to samo Gap završetak ko 
tojeg se samo sjetim da se udarim u prsa 
ei Poslije sedi evanđelist po drugi put (r. 15 i 30) navodi 
Ivanove riječi da je Isus bio prije njega donosi iv as“ 
izvještaj što se dogodilo kod Isusova krštenja. Dan prije pr 
jeruzalemskim izaslanicima, a sada pred svima prisutnima, 
a naročito pred svojim učenicima, Ivan je nedvojbeno posvje- 
dočio da je Isus Sin Božji. Iz toga slijedi kao naravno i priz- 
nanje da će Isus i u krštavanju biti mnogo veći od njega 
jer on krsti samo vodom, a Isus će krstiti i Duhom 
Duhom svojim s kojim ima istu narav. Svako bi dakle rš- 
ćansko krštenje i svaki bi krštenik trebao svjedočiti za 
Krista. 


4. SIJEČNJA 


1. č. 1 Iv 3, 7-10: Ne može ostati u grijehu, jer je rođen od 
' Boga. (str. 210) 


P. \p. 97, 1. 7-8. 9. (str. 545) 
P. Svi krajevi zemlje vidješe spasenje Boga našega. 


Ne uklapa Ivan uzalud u svoju poslanicu toliko ein 
naziv »dječice«. On se zaista brine za svoje kao Ea 
otac. Ponovno se boji da ih tko ne zavede pa im to Ro av- 
lja na srce. Bog je pravedan i svet pa tko živi po ća S. 
zakonu, čini što je pravedeno i sve više postaje pravedan igea 0 
je Bog. A kome sliči onaj koji krši zakon (r. 4), onaj a 
griješi? Ivan se ne ustručava reći: taj je od đavla, jer j 

đavao grješnik od početka. Ovdje se prvi put u misnim čita- 
njima susrećemo sa sotonom (RBT), a iz ovih se Ivanovih 
riječi vidi đavolska uloga za nas najpogubnija: on je na- 
pasnik koji nas zavodi u grijeh i stoga se za svaki grijeh 
može reći da je od đavla. Grijeh je čovjekov čin, više ili 
manje svjestan i slobodan, ali mu redovito kumuje i sotona 
sa svojim pomoćnicima oko nas i u nama samima. ' 

Poslije nego je ukazao na ranu apostol odmah pruža i 
lijek, dovodi k nama liječnika. To je biblijsko i pravo krš- 
ćansko shvaćanje grijeha: treba na nj upozoriti, treba ga 
priznati, ali mjesto se njim dugo baviti bolje je što prije ga 
liječiti. A tko je liječnik i to jedini? »Sin Božji se pojavio, 
zato da uništi đavolska djela«, sve grijehe. Kada je došla 
punina vremena, Bog je poslao svoga Sina, pomazana Duhom. 
Svetim, utjelovljenu Riječ, da navijesti siromasima evanđelje 
i da izliječi skrušena srca. On je liječnik tijela i duša, po- 
srednik između Boga i ljudi, jer je njegova ljudska narav, 
združena s osobom Riječi, bila sredstvom našega spasenja. 
U Kristu je, dakle, iskazana savršena zadovoljština našeg 
pomirenja te nam je dana »punina bogoslužja« (II vat. sabor, 
B 5). ' 

. Apostol spominje i utješan uzrok koji nas čuva od Eri- 
jeha, pravi protuotrov grijehu: Tko god je rođen: od Boga, 
dakle Božje dijete, ne počinja grijeha, jer Bog ostaje u nje- 
mu. Posvetna je dakle milost dinamična kao sjeme koje ima. 
rasti i donijeti plod. Ta je Božja sila u nama tako jaka — 
osim ako je sami sputamo i čak onemogućimo — da onaj 
koji je rođen od Boga i u kojemu se Božje sjeme slobodno 
razvija, »ne može ostati u grijehu«. Trebamo dakle nepre- 
stano činiti dobro da ostanemo Božja djeca i da se kao takva 
razvijamo. Na kraju Ivan ne zaboravlja navesti znak po 
kojemu se najsigurnije raspoznaju djeca đavolska: za razliku 
od Božjega djeteta đavolsko dijete ne čini što je pravedno, 
i, još konkretnije, ne ljubi svoga brata. Kako je strašna kon-. 
statacija: takav nije od Boga! Da ne bi nikada bila izrečena 
nada mnom i nad mojim vladanjem! 

Liturgija kao da se ne može odijeliti od ps 97. i ponovno 
njegovim riječima slavi već došlog Spasitelja koji će nam 
to konačno biti — nadamo se — i kad dođe suditi zemlji. 
Starozavjetnom ushitu Crkva uz Aleluja dodaje i kršćansku 
poklonstvenu pjesmu. Čitavo ovo vrijeme Kristova »došašća«, 
od utjelovljenja do paruzije, nama je kao dan posvećen 
onim koji je došao posvetiti svijet.. Što drugo treba nego da: 

mu se poklone svi narodi? A najbolji će poklon biti da .pri- 
mimo veliku Božju svjetlost i da u njoj hodamo bez spo- 
ticanja. MAI 


Iv 1, 35-42: Našli smo Mesiju. (str. 78) 


Zajedničko čitanje Biblije kod bogoslužja ne bi smjelo 
potisnuti nego promicati njezino izravno, individualno, zaseb- 
no čitanje. Samo se kod toga mogu upoznati sve njene lje- 
pote i dubine. Danas npr. evanđeosko čitanje počinje opće- 
nitim »u ono vrijeme«. A Ivan je susret s Kristom, koji mu 
je postao zaista životnim svjetlom, tako doživio da sve do- 
gađaje u svojem prvom poglavlju pripovijeda redom kako 
su se dogodili, sve jedan dan za drugim, kao da piše dnevnik. 
Poslije svjedočanstva preteče o Isusu, iznesena pred jeruza- 
lemskim poslanstvom, evanđelist nekoliko puta daljni opis po- 
činje sa »sutradan« (r. 29, 35, 41, 43) da onda 2. pogl. za- 
počne: »Treći dan poslije toga.« Sve to a osobito Ivanov 
izvještaj o samom susretu s Kristom govori da ga piše oče- 
vidac. »Taj izvještaj, potanji nego su redovito u 4. evan- 
đelju, ima izgled jedne daleke uspomene, često rado opeto- 
vane u pameti, kao što se zbiva s događajima koji su pro- 
mijenili tok: našega života« (Lagrange). A ne bi li svaki 
susret s Kristom mogao i mene promijeniti? 

Treba pustiti da svježina i prisutnost Ivanova izvještaja 
prodre u našu dušu. Ne spominje on izričito sebe, ali tko 
može ne pomisliti da svoje ime nije spomenuo uz Andrijino 
najviše zato da tajnu prvoga milog susreta i razgovora s Isusom 
nekako sačuva sam za se u svojem srcu. Dva su puta ta dva 
Krstiteljeva učenika morala biti upozorena na Mesiju da pođu 
za njim. Dužnost je dakle svih koji Kristu pripravljaju put 
u duše da ih na zgodan način upozoravaju sve dok ih ne 
dovedu k njemu. Ispočetka su Andrija i Ivan bojažljivi pa 
pođoše za Isusom slijedeći ga izdaleka. On kao da je htio da 
izađu iz mnoštva pa tek se onda okrenu i ljubeznim im pita- 
njem ulije novu srčanost. Toliku da ga odmah zovu Učite- 
ljem, iako su dosada tako zvali svima poznatoga i od svih 
priznatoga Ivana Krstitelja. A kad žele u njegovu školu, onda 
za to nije prikladan svima otvoren put nego Učiteljev stan u 
koji ih ljubezno poziva, Ima mjesta u Evanđeljima koje nije 
moguće čitati a da se ne ovlaže oči... Koje čudo da je apo- 
stol ljubimac do u duboku starost zapamtio i točan trenutak 
tog susreta. »To je bilo oko desetog sata«, po našu oko četiri 
popodne. I ostadoše kod njega onaj dan. A što se drugo 
moglo i dogoditi? Jest, dogodilo se nešto više: taj se dan 
protegao kroz sav njihov život, prešao je u vječnost. 

Saopćena je radost dvostruka radost. Tko Isusa upozna 
ne može a da ne nastoji i druge dovesii k njemu, k istoj 
sreći. Učinio je to odmah ujutro rano Andrija i doveo k 
Isusu svoga brata Šimuna. Ako je Isus prva dva učenika 
onako ljubazno primio, ovoga je odmah odlikovao. Kao što 
je u SZ-u promjena imena značila novi odnos dotične osobe 
prema Bogu (v. Post 17, 5; 22, 28; 32, 28; Iz 62, 2; 65, 15) 
slično je imalo biti i ovdje. Šimun će se od sada zvati Kefa, 
Petar, Stijena. Što znači to ime i koju je ulogu Petar Isus 
namijenio od prvog početka, doznat će on i drugi tek kasnije 
(Mt 16, 18). Čovjek samo treba doći k Isusu i vjerno ga sli- 
jediti — sve drugo će učiniti Isus prema svojem planu. 


5. SIJEČNJA 


1. č. 1 Iv 3, 11-21: Prešli smo iz smrti u život, jer ljubimo 
braću. (str. 210) 


P. p. 99, 1b-2. 3. 4. 5. (str. 546) 
P (2a): Kliči Bogu, zemljo sva! 


Ivan je naučio od Isusa ljubiti Boga i braću. To je i on 
od početka do kraja učio svoje. Sv. Jeronim spominje pre- 
daju kako je Ivan u starosti tu preporuku toliko ponavljao 
da je kazao onima kojima je bilo dodijalo uvijek isto slušati: 
»Ponavljam jer je to Gospodnja zapovijed, i ako samo to 
učinite, dosta ste učinili«. A kad je Ivan zapisao tu poruku, 
u današnjem odlomku pada mu na pamet strašna slika Ka- 
jinova zločina i onda tvrdi da je ubojica, ako ne rukom a 
ono srcem, svaki tko mrzi svoga brata. Naravno je da nas 
svijet mrzi, ali mi moramo sve ljubiti jer smo po Kristu iz 
smrti prešli u život, a tko ne bi ljubio, ostao bi u smrti. 
Dapače, ako treba, moramo dati i svoj život za svoju braću 
kao što je to učinio Isus. Budući da će malo tko doći u takvu 
prigodu za taj herojski čin, Ivan preporučuje da dijelimo 
zemaljska dobra s potrebnima. To možemo svi. I ja. 

Kristovu ljubav kojom je Isus dao svoj život za nas (r. 
16. iz 1. č.) u veselju opijevamo psalmom 99. Tu je i česta bi- 
blijska slika pastira i stada (RBT) koja predočuje što je za 
nas učinio Bog: stvorio nas je i otkupio. A kad nas psalmista 
poziva da s pjesmama uđemo u Gospodnje dvore, onda nas 
to vodi u njegov dom gdje se na oltaru obnavlja njegova 
ljubav. Tako izražavana njegova vjernost učvršćuje i vjernost 
ljudskog roda od koljena do koljena novom i vječnom savezu 
s Bogom. Kako neće, kad se Sin Božji zauvijek nastanio 
među nama koji smo s njime i po njemu Božja djeca. 

Ev. Iv 1, 43-51: Ti si Sin Božji, Kralj Izraelov! (str. 78) 


Isus je prva dva učenika pozvao iz Ivanove škole, a njoj 
je možda pripadao i Šimun Petar ili se svakako našao blizu 
dok je došao slušati Ivana, a možda ga je Ivan i krstio. 
S tom se trojicom uputi Isus prema Galileji gdje će naći još 
druge učenike, sve poučavati a svoj nauk potvrditi prvim 
čudom u Kani i onda ostalim čudesima. Na putu, Kipepvo 
već u Galileji, na samu Isusovu riječ »Hajde za mnom!« 
pridruži mu se Filip. Sličnim riječima kao Andrija svome 
bratu Šimunu tako i Filip svome znancu Natanaelu, koji se 
još po ocu zvao i Bartolomej-sin Tolomeja, javi veliku vijest 
da su našli Mesiju. Kad mu je još kazao da je Mesija jedan 
Nazarećanin, Natanael se nije mogao uzdržati od podrugljiva 
pitanja: »Iz Nazareta može li što dobro: doći?« Natanael je 
bio iz nedaleke Kane (Iv 21, 2) a opća je pojava da ša su- 
sjedna mjesta ne časte u sudovima i nadimcima. U svakom 
je slučaju prije Krista Nazaret, kao i Kana, bio malo poz- 
nato i neugledno mjesto u kojemu je utjelovljeni Bog proveo 
trideset godina svoga skrovita života. Po Kristu će se i i 
mjestance spominjati do konca zi ti jer sve što dolazi u 

Isusom postaje veliko i vječno. ' : 
o Pilip se nje htio s Natanaelom prepirati o tome može 
li i iz Nazareta doći nešto dobro nego ga pozove neka dođe 
i vidi tog Nazarećanina. A imao je što i doznati! Isus ga izda- 
leka oslovi kao pravoga, poštenog Izraelca. Na prvo Nata- 
naelovo začuđenje što ga taj neznanac pozna 1 cijeni unatoč 
njegovu sudu o Nazaretu slijedilo je drugo: Isus sed o a 
on bio pod smokvom prije nego ga je Filip pozvao. Nato ć 
Natanael izreći svoju ispovijest vjere za koju ne moramo 
misliti da je odmah u početku obuhvatala i punu vjeru u 
Isusovo božanstvo, ali svakako je Isusa priznao Mesijom ko- 
jega su Izraelci očekivali kao kralja. Isus mu nato in 
mnogo veće pojave: Poput patrijarhe Jakova (Post 28, 2 
njegovi će sljedbenici gledati anđele kako uzlaze i dt im 
njim. Riječ je o Isusovoj povezanosti S Ocem ii im, a 
anđeli — uz svoju više puta vidljivu nazočnost u meki 
životu — predstavljaju sve njegove molitve upravljene <: 
i sva djela izvedena u moći Oca. Slika se može primijeni 
i na naše molitve i žrtve, pogotovo na žrtvu oltara. 

6. I: BOGOJAVLJENJE 


1. č. Iz 60, 1-6; Slava Gospodnja sviće nad tobom. (str. 755) 
P. p. 71, 1-2. 7-8. 10-11. 12-13. (str. 523) 


P. Klanjat će se tebi, Gospodine, svi narodi zemlje. 


Nijedno se drugo otajstvo Kristova života ne slavi dvo- 
strukim blagdanom kao njegovo rođenje. Valjda i zbog toga 
što se tada, prvi i jedini put, na zemlji pojavila osoba s dvije 
naravi i to tako daleke i oprečne kao što je Božja i ljudska 
narav. Razumljivo je dakle da jedan blagdan slavi više Božju, 
a drugi ima više u vidu ljudsku narav Kristove jedinstvene 
osobe. Prvi je blagdan nastao na Istoku i više odgovara nje- 
govu shvaćanju, dok Zapad, naročito svojom pučkom pobož- 
nošću, u Kristu gleda čovjeka, dijete. Srećom je u tada još 
složnoj Crkvi izvršeno međusobno obogaćenje: Istok je pre- 
uzeo naš Božić, a mi smo dobili Bogojavljenje za koje Latinci 
nisu našli ni svoj izraz nego je i među njima prevladao grčki 
naziv »Epifania« što zapravo znači »Teofania« koju smo mi 
vrlo zgodno preveli: Bogojavljenje. A to je zaista i smisao 
ove druge božićne svetkovine, 

Kroz cijelo smo adventsko i božićno doba očekivali i 
proživljavali došašće Krista koji je došao kao Spasitelj svih 
naroda. To su isticala sva čitanja, naročito iz NZ-a. Međutim, 
kad se danas naglašuje (II vat. sabor, C 13) da su svi ljudi 
pozvani u novi Božji narod, liturgiji nije bilo teško naći i u 
SZ-u tekst koji je to davno navijestio. Neke smo takve peri- 
kope vidjeli već prije, a za današnji se dan samo po sebi 
Kao što je Bog kod izlaska iz Egipta išao pred svojim na- 
nametnuo Izaijin odlomak o novoj i vječnoj slavi Jeruzalema. 
rodom u stupu od ognja (Izl 13, 21) tako će se pojaviti i u 
obnovljenom Jeruzalemu. Kad poganski narodi osjete kakva 
im tmina pokriva duhove, tada će se Božja slava (RBT, slava 
II-V) javiti na Jeruzalemom. Mi znamo kada i kako se to 
zbilo te stoga i slavimo Bogojavljenje, a slavit će ga do konca 
svijeta svi koje ne može zadovoljiti zemaljska tama i koji 
traže Božju svjetlost. 

Prorok, oslobođen starozavjetne uskogrudnosti, predviđa 
da će ta svjetlost biti za sve narode, ali ipak samo u toliko 
u koliko budu hodočastili u Jeruzalem. On u duhu gleda kako 
to čine nebrojeni narodi koji iz najudaljenijih krajeva zemlje 
dolaze s dragocjenim darovima i hvale Gospodina. Zaista 
divno viđenje koje se u Kristovoj Crkvi obistinilo daleko 
ljepše nego je to mogao zamišljati cijeli SZ. Još više: nema 

na zemlji grada niti ga može biti koji bi mogao posve obu- 
hvatiti svu slavu Božju. Nije to bio palestinski Jeruzalem, 
nije to ni Crkva kojoj je on bio blijeda slika. Potpuno će se 
Bogojavljenje zbiti tek u eshatonu kako je to vidio i opisao 
prorok NZ-a u Otk 21. U vezi s Izaijinim riječima Ivan je 
opazio da nebeskom Jeruzalemu ne treba sunce ni mjesec 
jer će ga rasvjetljivati Janje. Bogojavljenje bi po kršćanstvu 
bio najveći Božji dar ljudima i u slučaju da bi ono trajalo 
samo na zemlji, a što tek da reknemo kad će se to nastaviti 
i neizmjerno usavršiti u vječnosti?! Slavu Božju u nebeskom 
Jeruzalemu možemo mi mnogo manje zamisliti nego je sta- 
rozavjetni vidilac mogao opaziti Kristovu objavu u Crkvi. 

Ne znamo tko je napisao III dio Izaijine knjige kao što 
ne znamo ni sigurnog auktora mesijanskog ps 71. kojim danas 
odgovaramo na 1. čitanje. Valjda to nije učinio isti nadahnuti 
pisac, ali ne treba mnogo promišljati da bi se uvidjela pove- 
zanost tih tekstova. Neka je psalmom netko opjevao vlada- 
vinu kojega jeruzalemskog kralja, više se njegovih izraza ne 
može odnositi nego na vječnog Kralja, Mesiju, kako to shvaća 
cijela židovska i kršćanska predaja. Samo je tome Davidovu 
potomku Bog dao vlast koja će, prema retcima koje danas 
uzimamo, biti vječno mirna, sveopća i posebno utješna za 
siromahe i nevoljnike. Svi smo mi ti siromasi, i takvi će biti 
svi ljudi dok budu na zemlji, pa nas tako i psalam usmjeruje 
prema blaženom eshatonu. 


2. č. Ef 3, 2-3a, 5-6: Sada je objavljeno da su i pogani suba- 
štinici obećanja. (str. 166) 


Nikoga ne treba smetati što se promatrajući našu litur- 
giju na zemlji zalijećemo i u onu savršeniju i vječnu na nebu 
— »zemaljskom liturgijom sudjelujemo u predokusu kod one 
nebeske liturgije koja se slavi u svetom gradu Jeruzalemu, 
kamo kao putnici težimo, gdje zdesna Bogu sjedi Krist« (II 
vat. sabor B 8). Na liturgiju nas, posebno na misnu žrtvu i 
hranu, priprema Biblija. Ona nam sva sadrži i pruža Krista, 
istoga ovdje i u nebu. Njega po Bibliji i liturgiji uživamo već 
ovdje kao što nam to dokazuje današnja svetkovina i u njoj 
2. čitanje kakvih je i kod velikog Pavla malo. Čitavu je 
poslanicu Efežanima napisao o Kristovu otajstvu spasenja 
kako ga je Bog zamislio i izveo. Poslije nego je divnim rije- 
čima iznio da smo u Kristu posve izjednačeni Židovi i neži- 
dovi Pavao, sužanj Krista Isusa za pogane, hoće prignuti 
koljena i klečeći zahvaliti Bogu na objavljenom Kristu. Ali 
tu sam sebe prekida da vjernicima iz poganstva — a to smo 

i mi — još jednom sažeto prikaže to njemu objavljeno i za 
pogane mu povjereno otajstvo. Treba samo u Bibliji pogle- 
dati kako se istim riječima počinje Ef 3, 1 — koji se onda 
prekida i nastavlja, bolje, iznova počinje — i r, 14. (Još zna- 
čajniji je grčki tekst gdje je oba puta mjesto našega blijedog 
»zato« stoji »toutou harin«, a ta nas riječ podsjeća na »haris«- 
milost). Crkva nam danas ne može navesti čitav taj umetak 
-— čitat ćemo ga kao osvrt na svu povijest spasenja na 
koncu liturgijske godine, u srijedu 29. tjedna »kroz godinu« 
a njegov drugi dio više puta: na svetkovinu i na misama 
presv. Srca Isusova, kao i na misi za evangelizaciju naroda. 
Pavao Efežane podsjeća da su sigurno čuli za rasporedbu 
Božje milosti: Kristovo je otajstvo bilo obilato naviješteno 
u SZ-u a onda po Duhu potpuno objavljeno apostolima i 
prorocima, tj. karizmaticima NZ-a (koji se i u kantiku »Tebe 
Boga hvalimo« spominju odmah poslije apostola). Što će apo- 
stol naroda iz te objave posebno istaknuti nego da su po 
evanđelju uz Židove i pogani subaštinici i sudionici istih 
obećanja (v. RBT), ispunjenih u Kristu Isusu. A Pavlu ni 
to nije dosta nego usput spominje da će Židovi i pogani 
tvoriti u Kristu jedno te isto otajstveno tijelo kojemu je Isus 
glava koja tijelo vodi i uzdržava. Savršenije Bogojavljenje, 
bilo Židovima bilo poganima, nije moglo biti pruženo i da- 
rovano. Njim se Bog ljudima nije samo objavio nego ih i 
podigao k sebi. Bog je postao jedan od njih — ne jedan od 
anđela nego od ljudi — da oni svi postanu Božji, s Bogom 
jedno tijelo. Pravo ima Pavao, pred tim otajstvom treba 
kleknuti. 


Ev. Mt 2, 1-12: Dođosmo s istoka pokloniti se kralju. (str. 1) 

Na taj način izneseno otajstvo Bogojavljenja toliko ie 
uzvišeno da se ne smijemo čuditi što obični vjernici više 
uočuju današnje evanđelje, po kojemu redovito i zovu ovu 
svetkovinu. A ono se zaista u nju i lijepo uklapa: prvijenci 
i zastupnici pogana dolaze da se poklone novorođenom Kra- 
liu-Bogu. Kod poklona je mudraca došlo do punog izražaia 
ne samo preodabranje pogana nego i duhovna bijeda iza- 
branog naroda koji samo zna drugima reći gdje se Mesija 
ima roditi, ali mu se predstavnici toga niegova naroda ne 
idu pokloniti. Skoro i bolie, jer bi se Božjem Sinu u tijelu 
1 njihov krali otišao »pokloniti« s mačem u ruci. Takvi smo 
mi ljudi kad zaboravimo kako je bilo naumljeno, obećano 
1 izvedeno Bogojavljenje. 

Nije važno znati, a teško će se kada točno f doznati, 


kađa su mudđraci i od kuda došli, koja ih je zvijezda dovela 

u Betlehem, koliko ih je bilo i što su zapravo bili. Sve' to 
previše istraživati značilo bi veću pažnju posvetiti njima nego 
njihovoj ulozi koja je u svakom Božjem planu daleko važnija 
od ljudi koji ga izvode. A predaja već od sv. Ireneja (pri 
koncu 2. stoljeća) vidi njihovo poklonstveno priznanje: Isusu 
su darovali zlato kao kralju, tamjan kao Bogu, miru kao 
čovjeku. Sve je to Isus nama u Crkvi, posebno na oltaru a 
jednom će biti u nebu. Tko tako doživi Bogojavljenje, onda 
od toga može živjeti do konačnog i vječnog Bogojavljenja 
koje je pripravljeno svima. 

ij itanja uzimaju samo u dane koliko ih dođe do 
PT onu eetoni an saa Kom krštenje. Poslije toga se pre- 
ostala čitanja ispuste a uzimaju ona koja su određena za 1. tje- 
dan »kroz godinu«, 


7. SIJEČNJA 


1. č. 1 Iv 3, 22-4, 6: Duhove podvrgnite kušnji da vidite jesu 
li od Boga. (str. 210-1) 


P. p. 2, 7-8. 10-11. (str. 471) 
P: Dat ću ti puke u baštinu. 


U školi smo Isusova ljubimca ostali kod njegove nauke 
da u Boga imamo sinovsko pouzdanje. Na temelju toga —. 
nastavlja Ivan — što god Boga zamolimo, primamo. A Bog nas 
uslišava i prema tome kako mi nastojimo vršiti njegovu volju 
koja od nas traži dvoje: da vjerujemo u njegova Sina Isusa 
Krista i da ljubimo bližnjega. Takvi onda ostaju u Bogu i 
Bog u njima, jer se daju voditi od Božjega Duha koji im 
je dan. U teoriji je sve to vrlo jednostavno i jasno, ali valjda 
je i starca apostola iskustvo naučilo da se čovjek može lako 
prevariti koji ga duh zapravo vodi pa sebe i druge može krivo 
uvjeravati o svojim pravim nakanama. Isto tako je potreban 
oprez u odnosima s bližnjim, jer se ljudi mogu poslužiti rije- 
čima da sakriju ili čak iskrive istinu i stvarnost. Velika je 
mudrost znati razlikovati duhove (RBT, duh NZ 1). Značajno: 
je da se II vat. sabor poziva na tu preporuku sv. Ivana dva 
puta i to u oba slučaja u vezi s laicima: crkveni pastiri neka 
s očinskom ljubavlju razmotre u Kristu prijedloge laike (C 
37; P 9). A razmotriti u Kristu znači u molitvi se s njim 
porazgovoriti. : s 4 M 

Za razlikovanje duhova Ivan pruža najsigurnije: načelo 
koje lijepo odgovara božićnom vremenu: od Boga je onaj 
koji vjeruje da je Isus došao u našem tijelu — nije od masa 
onaj koji ne priznaje Isusa. A Ivan zna da je mnogo takv 


1. siječnja — 151 


lažnih proroka sada u svijetu, jer je u svijetu već nastupio 
sam Antikrist. Uza sve to vjernici se ne trebaju bojati svijeta 
ni Antikrista u njemu. U nama je onaj koji je kazao da je 
pobijedio svijet (Iv 16, 33). Svijet na svoju propast sluša one 
koji su od svijeta i govore jezikom svijeta. A učenik se lju- 
bavi ne ustručava naglasiti najsigurnije sredstvo za razliko- 
vanje duhova: onaj je od Boga i poznaje Boga tko sluša 
Božjega apostola. Poslušnost crkvenom učiteljstvu ostat će 
uvijek znak onih koje vodi duh istine, za razliku od onih 
koje vodi duh zablude. 

Naš bi odgovor na čitanje mogao tvoriti čitav 2. ps koji 
vrlo zorno prikazuje svu dramatsku borbu u svijetu za i pro- 
tiv Krista. Crkva nam ma usta stavlja danas samo njegov 
drugi dio koji više odgovara vremenu u kojem smo proslavili 
Isusovo rođenje i objavljenje. U ta četiri retka nastupa sam 
Mesija s odlučnom izjavom da su mu kao Božjem Sinu dani 
svi narodi u baštinu, pa se stoga svi vođe naroda imaju opa- 
metiti i vjerno služiti Gospodinu. Mi smo dakle Kristova 
baština i nitko nema prava da u nju dira. Kad smo prošlih 
dana više puta čuli i ponovili da nam je Isus donio i sa svoje 
strane osigurao nebesku baštinu, onda se to ne smije shvatiti 
samo o prekogrobnom životu, nego da njegovu kraljevstvu 
pripadamo i već ovdje na zemlji. To vrijedi za sve koji su 
izašli iz tame svijeta i primili veliko Božje svjetlo koje je 
na svijet došlo u Isusu. 


Ev. Mt 4, 12-17. 23-25: Blizu je kraljevstvo nebesko. (str. 2) 


Ovo nekoliko evanđeoskih perikopa — koje čujemo dok 
u ponedjeljak ne počne čitanje evanđeoskih događaja i pouka 
redom kako ih donose sinoptici — iznose sam početak Isu- 
sova javnog djelovanja. Ni sadašnjoj liturgijskoj obnovi nije 
posve uspjelo evanđeoska čitanja rasporediti točno kako su 
se zbila, jer je izvještaj o Isusovu krštenju pridržan za ne- 
djelu kad slavimo to otajstvo, a onaj o Isusovu napastovanju 
ostao je prema davnoj predaji u 1. nedj. korizme. Ne mora 
nas to nimalo smetati. Svetkovinom Božića i još više Bogo- 
javljenjem proslavili smo dolazak Krista Kralja na svijet pa 
je pravo da on sada među nama propovijeda i djeluje kao 
u svojem kraljevstvu. 

Kao uvod u sve to današnje nam čitanje prikazuje po- 
zornicu na kojoj se odigrao najveći dio Isusova javnog života: 
Galileju i posebno Kafarnaum. Malo nakon što je Isus sku- 
pio svoje prve učenike i pred njima učinio prvo čudo u Kani, 
nađošao je blagdan Vazma za koji se Isus našao u Jeruza- 

lemu. Međutim je čuo da je njegova Krstitelja zatvorio 
Herod pa se Gospodin povukao u Galileju, najviše zbog pro- 
tivnosti koju su prema njemu pokazivali jeruzalemski krugovi 
odmah na početku kad je očistio hram od trgovaca. Matej 
izričito veli da je Isus napustio skroviti Nazaret koji mu je lijepo 
odgovarao dok je živio povučeno, a sada se nastanio u gradu 
na Genezaretskom jezeru. U Kafarnaum je uvijek dolazilo 
dosta svijeta zbog trgovine; a odatle je mogao lađom. prijeći 
na bilo koji dio obale jezera kad god je htio, a to je više 
puta i učinio. Uz to Matej, prema svom stalnom običaju, vidi 
u tome ispunjenje: jednog Izaijina proroštva koje je u vezi 
i s božićnim svjetlom koje nas je prošlih dana obilno oba- 
sjalo. I 

Kad tu evanđelisti spominju da je Isus počeo propovi- 
jedati, donose i kratak sadržaj njegova propovijedanja. U 
malo je riječi mnogo rečeno: naviještao je novu blagovijest, 
evanđelje, i stoga tražio od svih obraćenje, jer će svi samo tako 
stupiti u nebesko kraljevstvo. Gospodin dakle govori slično 
kao i njegov preteča. Razlike su ipak velike: Ivan još nije 
mogao naviještati radosnu vijest niti je izravno označio da 
je došlo Božje kraljevstvo. To je mogao tek Sin Božji koji 
više od krštenja pokore naglašuje i traži vjeru u evanđelje. 
S tom je radosnom viješću Isus obilazio svu Galileju 1 ujed- 
no ozdravljavao svakovrsne nemoćnike koji su dolazili k nje- 
mu ili su mu ih drugi dovodili. Dakle, zaista je nastupio 
svoju službu nebeski Liječnik duše i tijela. 


8. SIJEČNJA 

1. č. 1 Iv 4, 7-10: Bog je ljubav. (str. 210-1) 

P. p. TL, 1-2. 3-4ab. 7-8. (str. 523) 

P: Klanjat će ti se, Gospodine, svi narodi zemlje! 


Ivan dolazi na svoj središnji i glavni predmet: ljubav. 
Već nam je preporučio da ljubimo jedan drugoga i znamo 
kako je to neprestano ponavljao do .svoje smrti. Ovdie tu 
zapovijed najuže povezuje s izvorom ljubavi, s Bogom. U bh. 
redaka spominje ga čak pet puta: ljubav dolazi od Boga; 
tko ljudi dolazi od Boga i poznaje Boga; tko ne ljubi nije 
upoznao Boga, jer Bog je ljubav. Već toliko puta od Ivana 
naglašen pojam  »poznavanja« Boga uključuje | zajedništvo 
s njim u ljubavi (RBT, spoznati, NZ 2). A da ljubav dolazi 
od Boga i vodi k Bogu, o tome nam svjedoče nebrojena 
mjesta Sv. pisma (RBT, ljubav) i dokumenti II vatik. sa- 

bora, (npr. Cus 38). To sve ljubljenom učeniku nije dosta. 
On »koji je iskusio ljubav i vjeru može izraziti ono što je 
zacijelo konačna riječ svih stvari: Bog je ljubav. Od: svih 
ljudskih riječi s njihovim bogatstvima i ograničenjima, riječ 
djubav' najbolje nam može dati da nazremo misterij Boga- 
-Trojstva, uzajamno i vječno darivanje Oca, Sina i Duha« 
(RBT 504). : Ki 

Bratska ljubav može tražiti da i život svoj položimo za 
svoju braću (1 Iv 3, 16), a u svakom je slučaju znak po koje- 
mu će se raspoznati Isusovi učenici (Iv 183, 35). Nije lako 
bez pretvaranja i isticanja učiniti taj znak na sebi svakome 
vidljivim. Sve to nas opet može naučiti samo Bog pa Ivan 
nastavlja svoju pouku pokazujući kako nam se očitovala 
Božja ljubav: doživjeli smo minulih blagdana — time što 
je Bog poslao na svijet svoga jedinorođenog Sina da živimo 
po njemu. A Krist se nije samo utjelovio za.nas nego se i 
žrtvovao za naše grijehe. Prema tome, nasljedovati Boga u 
ljubavi znači približiti se onima koji nas ne ljube, s njima 
se što moguće više izjednačiti i za njih se konačno žrtvovati. 
Kršćanska je vjera zaista vrlo zahtjevna, ali samo tako mo- 
žemo očekivati da će se po našoj ljubavi pokloniti Bogu svi 
narodi zemlje, njemu koji je došao za siromahe i zaroblje- 
nike. 


Ev. Mk 6, 34-44: Isus umnaža kruh — očituje se kao prorok. 
(str. 34-5) ' 


Siromasima je najpotrebnija hrana pa nam o njoj govori 
današnje evanđelje koje se najljepše usklađuje s 1. čitanjem 
o Bogu koji je ljubav. Krist nije došao sam liječiti duše i 
tjelesa nego ih i hraniti. To čini svojom riječju i sakramen- 
talnim kruhom. Vrlo je značajno ovo Isusovo čudo, jedino 
koje iz Galileje donose sva četiri evanđelista. Danas nam se 
čita Markov, a to je zapravo Petrov izvještaj koji nam je 
sačuvao nekoliko detalja koje je mogao zapaziti samo oče- 
vidac. Kad su se apostoli vratili s prvoga misijskog putova- 
nja, oko Gospodina se sakupilo tako mnogo ljudi da apostoli 
nisu imali vremena ni za jelo (6, 32). Uzalud im je Isus htio 
priuštiti malo odmora na samotnom mjestu negdje na dru- 
goj, najvjerojatnije istočnoj obali jezera. Duše gladne Boga i 
Božje riječi ne miruju dok ne nađu što traže. I tako se dogodilo 
đa je silan narod dočekao lađicu koja je dovezla Isusa i apo- 
stole. Kad je to kasnije pričao Petar, prvi pastir Crkve, 
naveo je da se Gospodin sažalio nad tim ljudima, jer su bili 
kao ovce bez pastira. Budući đa čovjek živi od svake riječi 

koja izlazi iz Božjih usta (Pnz 8, 3; Mt 4, 4), Božja su se 
usta otvorila i poče ih učiti dugo. 

Tako postupa milostivi Gospodin, ali se time ne zado- 
voljava. U evanđelju postoji uže zajedništvo s Kristom nego 
što ga proizvodi govorena i slušana riječ (Dillersberger). Ona 
je te ljude u pustinji pripravila na veliko i značajno čudo, 
kao što nas bogoslužje riječi pripravlja na bogoslužje žrive 
od koje se hranimo. Slično kao u misi tako i ovdje Gospodin 
uključuje svoje apostole u hranjenje mnoštva. Zapravo su 
se apostoli htjeli riješiti svih tih ljudi i nagovaraju Učitelja 
da ih otpusti. Ali Isus hoće da im upravo: apostoli daju jesti. 
A da misli ozbiljno, vidi se što im zatim naređuje da pro- 
vjere kolika je zaliha kruha na raspolaganju. Kad su apostoli 
razvidjeli, mislili su da su svoj posao završili. Na raspola- 
ganju je samo pet hljebova i dvije ribe. Sada će ih sigurno 
Učitelj poslušati i narod otpustiti. A Isus dolazi s novom 
zapovijedi apostolima: neka narod rasporede u prave gozbene 
zajednice. Petrovu oku nije izmakao lijep pogled i pregled 
mnoštva s višeg mjesta (Iv 6, 3) na kojemu je stajao s Go- 
spodinom. Sređene skupine po stotinu i po pedeset ljudi uči- 
nile su mu se kao »lijehe« i lijehe« (kako ima grčki tekst, a 
što malo tko prevodi) obrađenog perivoja. Na taj su način 
apostoli sve spremili za ono glavno. 

Sada nastupa sam Isus, jer čudo može učiniti samo on. 
Ali i to će učiniti pomoću apostola, upravo kao i kod sakra- 
mentalnog blagovanja s oltara. Četiri glagola i to u svršenom 
vremenu označuju što je učinio sam Gospodin: uze pet hlje- 
bova i dvije ribe, pogleda prema nebu, blagoslovi ih i raz- 
lomi. Zatim slijedi peta i to trajna radnja: Isus je davao, 
davaše, učenicima da svima dijele razlomljene komade kruha 
i riba (i te su lomili jer su bile osušene, ponajviše na dimu). 
U tom se davanju sa strane Učitelja i učenika događalo sve 
veće čudo — hrane nije nestajalo nego bivalo sve više. Svi 
su prisutni dobili koliko su htjeli, i još više, toliko da svega 
nisu mogli ni pojesti. Samo Marko, dakle Petar kao ribar, spo- 
minje posebno da su svi dobili i od riba, jer u Palestini još 
vrijedi poslovica: Bez ribe nema pravog obroka (Willam). 
Sad su sigurno i apostoli bili zadovoljni, već zato jer su od 
preostalih ulomaka napunili dvanaest košara koje su redo- 
vito nosili sa sobom. Dakako, daleko veće je bilo njihovo 
divljenje čudu kod kojeg su i sami na.neshvatljiv način su- 
djelovali. Sada su bili spremni na obećanje euharistije koje 
je sutradan uslijedilo u kafarnaumskoj sinagogi, a pomalo i 
na njegovo izvršenje u dvorani zadnje večere. Tako i nas 

Božja riječ i njegova čudesna ljubav pri j : 

| ; pripravlja na gozbu 
ljubavi. Bog nas od jednoga svog stola vodi k drugome i 
očekuje da ćemo se svi odazvati kod svake mise. 


9. SIJEČNJA 


1. či 1 Iv 4, 11-18: Ako ljubimo jedni druge, Bog ostaje u 
nama. (str. 211) 


P. p. T1, 1-2. 10. 12-13. (str. 528) 
P. Klanjat će ti se, Gospodine, svi narodi zemlje. 


Kod čitanja biblijskih odlomaka redovito je korisno ba- 
rem s par riječi navesti najprije pređašnju perikopu ili nje- 
zinu zadnju misao. Tko ih čita zasebno ili sam razmatra 
sigurno će to učiniti sam za se, ali ne smije na to zaboraviti 
i kad čita drugima. Evo danas, početni »tako« dobiva svoj 
smisao i sadržaj samo ako znamo da se odnosi na pređašnji 
redak u kojemu je riječ kako je Bog dokazao svoju ljubav 
prema nama: poslao je Sina svoga kao žrtvu pomirnicu za 
naše grijehe. Na temelju te ljubavi koju nam je iskazao sam 
Bog, Ivan ima pravo od mas tražiti da i mi radi Boga mo- 
ramo ljubiti jedan drugoga. Tko želi i malo ljubavi uzvratiti 
Bogu, neka je iskaže Bogu u bližnjemu. Boga ne možemo vid- 
jeti — što će apostol kasnije (r. 20) ponovno naglasiti — ali 
vidimo njegovu sliku i priliku u ljudima, živimo zajedno 
s njegovom djecom, pa ako ljubimo jedan drugoga, ljubimo 
zapravo Boga i Bog ostaje u nama i s nama. Međusobnom 
se ljubavlju usavršuje naša ljubavna veza s Bogom. 

Je li sav taj divan govor samo naše umišljanje? Bilo bi, 
da se Bog nije pobrinuo za najsavršeniju vezu između njega 
i nas, a time i između nas samih. Ta je veza njegov Duh 
koji nam je dan (RBT, Duh, NZ V 4-5). Duh je to ljubavi 
koja teče između Oca i Sina, a onda nas povezuje s Ocem 
i Sinom. Po Duhu Svetom upoznajemo da ostajemo u vezi 
s Bogom, da je Bog u nama i među nama. Zatim se apostol 
opet vraća na Sina jer nam je zapravo poslan njegov Duh. 
Otac nam je poslao Sina kao Spasitelja i Duha kao Posve- 
titelja. Treba dakle najprije priznati Isusa kao Sina Božjega 
onda je lako prihvatiti nauku o presv. Trojstvu koju BArA 
je on objavio. Tko prianja uz Isusa kao Božjeg Sina, taj 
ostaje u Bogu i Bog u njemu. Zbiva se ono što je Isus obećao 
pa zadnjoj večeri: »Ako me tko ljubi držat ću moju riječ, 
i moj će ga Otac ljubiti; k njemu ćemo doći i kod njega se 

nastaniti« (Iv 15, 23). Vjera spušta nebo. na zemlju, Boga 
do čovjeka. ' sadu. 
Ponavljanjem izreke »Bog. je ljubav« Ivan hoće da ta 
istina tako oblikuje naš život da nam se ne treba bojati sud- 
njega dana. Još više, on tvrdi da smo u tom udsa već 
sigurni. Svjestan je što kaže pa ističe da je to vrhunac ošje 
ljubavi prema namia i, dakako, naše uzvraćene: ljubavi “mi 
Bogu. Tako savršena ljubav isključuje strah koji pretpostav. ja 
kaznu. A o njoj ne može biti govora kod onoga koji se trajno 
nalazi u Bogu a Bog u njemu. Kako Ivanove riječi uskladiti 
s Pavlovima: »Sa strahom i drhtanjem: nastojte da postignete 
svoje spasenje«? (Fil 2, 12) Ta dva gledišta nisu suprotna već 
se dopunjuju. Tko gleda na Boga i već je na zemlji kues 
sjedinjen, taj se ne treba bojati za svoje spasenje. Tko aa 
u vidu čovjeka »usred nastranoga i pokvarenog naraštaja« ( i 
2, 15), taj se do zadnjeg trenutka boji da ne izgubi KĐ E 
ovaj i drugi svijet. Netko više naglašuje ljubav, drugi S niria 
a jedno bez drugoga na zemlji ne ide i zna se izroditi. ato 
imamo Božju objavu u mnogim knjigama i u podena pre- 
daji da je uzmemo kao cjelinu, A Crkva mudro čini Za pr 
i poslije ovakve poslanice stavlja u usta pjesmu . jd 2 
je došao siromasima i nevoljnima da nam liječi svaku bole: 
koja nas čini bijednima pred a si salata toj 
M -52: Opaziše ga gdje hodi po . (str. 35) — 
KA mh? daa S Duaalnjek kruha slijedi drugo kojim je 
Isus još jednom pokazao svoju moć nad prirodom i mim 
silama. Sve je to trebalo njegove pripraviti na vjeru u sakra- 
menat u kojemu će im ostaviti sama sebe. Prije nego e im 
ga obećati želi se u molitvi još srdačnije povezati s ra 
Za to mu ne trebaju ni učenici ni narod. Prvi su morali pre- 
kinuti odmor, što ga zapravo nisu ni započeli, i za e» koa 
more po noći uz protivan vjetar. Ne spominje Mar o-Pe na 
uzalud da ih je na to natjerao. Još je teže možda bilo s PAK 
dom koji ga je, prema Ivanovu izvještaju, nakon ona Vog 
čuda htio za kralja sa svim političkim primjesama njegova 
nastupa protiv tuđina koji im je krojio pravdu. B a s 
uspjelo tako brzo otpustiti i uzbuđeni narod, m ai oda 
pokazao nešto svoga božanskog veličanstva (Dillers ito : 
i malo dana prije kad su ga Nazarećani htjeli strmoglaviti : 
brijega (Lk 4, 30). ' ' 
oi hi je apostolima u lađici biti vjetar vrlo protivan a 
su se još pri koncu noći mučili veslanjem. Isus je to o 
i pratio njihove napore, a onda im se približi hodeći po s : 
Zašto kod Marka nema ni riječi kako se Petar spustio s ađic 
k Učitelju i počeo tonuti da ga je Isus morao ukoriti i spasa- 

vati? To dugujemo jednom drugom očevicu (Mt 14, 28-31), a 
kad je Petar prešutio što ga je s jedne strane ponizivalo a s 
druge uzvisivalo, najvjerojatnije je to učinio što ga je iskustvo 
poučilo da je najbolje o sebi što manje govoriti. Kod Marka 
ipak Petar priznaje da su im srca bila zaslijepljena pa da još 
nisu bili uvidjeli značenje dogođaja s kruhom. Još se, dakle, 
jedanput spaja značenje tih dvaju čudesa i pravo imaju oni 
koji u toj Petrovoj riječi vide potvrdu onoga što nakon toga 
donosi samo Ivan (6, 22-71): Isusov govor o euharistiji. Ona je 
i nama poslije ovakvih čitanja nekako bliža, još više, predmet 
je naše vjere i ljubavi. Prvi nam stol učvršćuje vjeru, drugi 
ljubav. 


10. SIJEČNJA 


1. č. 1 Iv 4,19-5, 4: Tko ljubi Boga, neka ljubi i svoga brata. 
(str. 211) 


P. p. 71, 1-2. 14 i 15be. 17. (str. 523) 
P: Klanjat će ti se, Gospodine, svi narodi zemlje! 


Apostol ljubavi završava svoje poticaje o ljubavi braće, 
Naročito se okomljuje na one koji misle da ljube Boga a ne 
ljube nego čak mrze svoga brata. Ivan jednostavno kaže da 
takvi lažu. Dakako, Boga ne mogu prevariti, a i malo okatiji 
ljudi vide da takvima manjka znak po kojima se najlakše 
može poznati da netko ljubi Boga. Prema tome takvi varaju 
zapravo sami sebe, nastoje svoju savjest — koja im predba- 
cuje nepravilno postupanje s bližnjim — umiriti možda du- 
žim molitvama, posebnim pobožnostima, a kod takvih nije 
isključena zloporaba čak i samog sakramenta ljubavi. Ivan 
želi i njima pomoći pa im stavlja pred oči jednostavnu činje- 
nicu: tko ne ljubi svoga brata koga vidi, ne može ljubiti Boga 
koga ne vidi. Čovjek je takav da se često ravna po načelu: 
daleko od očiju — daleko od srca. Kako će onda netko pri- 
anjati uz ljubljenu osobu koja mu je daleko, kad tu istu ne 
voli kad mu je blizu. Iako se ne može reći da je Bog i bližnji 
jedna te ista osoba, ali jest jedna te ista ljubav koju dugu- 
jemo Bogu i bližnjemu. Toliko jedna da Gospodin smatra ono 
što smo učinili nekome koji je potreban naše ljubavi — a tko 
nije potreban tuđe ljubavi? — isto kao da smo učinili njemu 
samome (Mt 25, 40). Radi se često 6 obavezi kao da je po 
srijedi pravda a ne samo ljubav. . 

Koliko je 1. Ivanova poslanica povezana s njegovim evan- 
čeljem, vidi se iz stanovišta koje današnji odlomak izražava 
S obzirom na odnos između Božje ljubavi-i Božjih zapovijedi. 

U evanđelju je rečeno (14, 21): »Tko pozna moje zapovijedi i 
vrši ih, taj me ljubi«, a u poslanici (5, 3): »U ovome stoji 
ljubav prema Bogu: da vršimo njegove zapovijedi«. Bez Božje 
ljubavi nije moguće pravilno vršiti zapovijedi — već zbog 
toga jer je ljubav ne samo prva i glavna zapovijed nego ona 
obuhvaća sve druge. A isto se tako bez vršenja zapovijedi ne 
može govoriti o pravoj ljubavi prema Bogu. Prvo bi bio ne- 
kakav izvanjski legalizam od kojega mišta nemaju ni Bog ni 
ljudi; u drugom bi slučaju bilo samo blebetanje o najuzviše- 
nijem svojstvu Boga i ljudi, o ljubavi bez dokaza koji je jedini 
potvrđuje, čuva i promiče. A kao skrban otac Ivan nas uvje- 
rava da Božje zapovijedi nisu teške. I nisu ako ih vršimo iz 
ljubavi. A ako nje nema, onda mogu postati i nesnosne. Ta- 
kovima ih smatra svijet koji svima hoće da nametne svoje 
zakone, ali tko je rođen od Boga taj s nijime pobjeđuje svijet 
i njegove zle zahtjeve. Apostol ljubavi, stoga, odlomak zavr- 
šava usklikom da naša vjera pobjeđuje svijet, tj. svjetsko 
gledanje na Božje zapovijedi kao na teret. (O kakvoj se »po- 
bjedi« radi v. čl. 21. Uredbe o Crkvi u svijetu). 

Još danas na Božju riječ odgovaramo ps 71. Dosad smo 
ga desetak puta ponavljali, naročito neke njegove retke, a 
kroz godinu ga više nećemo susresti. Kao da je spjevan upra- 
vo za ovo liturgijsko doba. I zaista, nijedan nam drugi psalam 
toliko ne prikazuje Krista kao sveopćeg Kralja, pravednog 
Suca i Branitelja potlačenih. Budući da je svijet pun pe 
de i nasilja, a u vezi s gornjom misli o nametanju njegovi 
zakona sa strane svijeta, na nebrojene se naše mučenike kroz 
sva vremena odnosi naša tvrdnja da je njihova krv drago- 
cjena u Božjim očima, Tako će biti jE svaka naša kapljica znoja 
prolivena u trudu i u boju sa zlom u svijetu, A možda je is 
važnija druga, jasno naglašena veza: našemu mai) micia 
se klanjaju svagda svi narodi i neka ga povazdan b poi i- 
vljaju. Time i sva plemena zemlje dobivaju njegov blagos ov 
i po njemu će se svi narodi nazivati blaženima. To je smisao 
našega slavljenja Boga, to je plod Bogojavljenja. 


Ev. Lk 4, 14-22a: Danas se ovo Pismo ispunilo. (str. 51) 


Poslije nastupa Krista kao propovjednika nebeskog ba 
ljevstva i kao čudotvorca nad kruhom i nad morem dana nje 
nam ga evanđelje predstavlja kao Mesiju. Ako je Isus imao 
puno pravo da se kao obećani Mesija predstavi svojim su- 
mještanima, ima još veće pravo da to učini pred nama svojim 
sljedbenicima. Njegov je istup u Nazaretu značajan s više vi- 
dova. Mjesto je iz Luke vrlo poznato, a uz to tako konkretno 

opisano kao ni kod jedne druge Isusove propovijedi. Znamo 
dan i mjesto: subota u nazaretskoj sinagogi. U duhu gledamo 
kako Isus stojeći razmota svitak, čita željeno mjesto iz Izaije; 
savije svitak, vraća ga poslužniku i sjeda. Oči su sviju u sina- 
gogi uprte u nj, a on im izjavljuje: »Danas se ovo pismo 
ispunilo«, Tim je riječima Isus povezao biblijsko čitanje sa 
svojom homilijom koju Luka ne donosi, ali možemo slutiti 
kako je bila lijepa. Svi su mu odobravali i divili se. Grčka 
riječ kaže još više: svi su mu svjedočili i divili se, što znači 
barem da su njegovo svjedočanstvo o samom sebi s udivlje- 
njem prihvatili. Ne mari što je to svjedočanstvo i divljenje 
bilo kratkotrajno, što su se brzo ti isti dali nagovoriti na 
sasvim drugu skrajnost koja je mogla i tragično svršiti. Takvi 
smo ljudi! 

Što je, zapravo, Izaija prorekao, a Isus primijenio na 
sebe? Tko će biti Mesija i što će činiti? Osoba na kojoj. je 
Duh Gospodnji, od Boga pomazana (Pomazanik = Mesija) i 
poslana. Njegova se zadaća sastoji od šest točaka. Potanje 
smo ih promotrili III nedj. došašća (god. B) i još ćemo na 
Veliki četvrtak. Ovdje samo spomenimo da je Luka iz proroka 
ispustio riječi »da iscijelim srca slomljena« i »da navijestim 
dan odmazde Boga našega«, a iz drugog prorokova mjesta 
(Iz 58, 6) uzeo je riječi »da oslobodim potlačene«. Duhovno su 
podjarmljeni i potlačeni svi koji su sladak Gospodnji jaram 
zamijenili s nesnosnim jarmom grijeha. Kao da je Luki, evan- 
đelisti milosrđa, bilo teško prenijeti riječi o slomljenim srci- 
ma, a pogotovo navještenje Božje odmazde. Između naveđenih 
Mesijinih zadaća izaberimo onu koja nama najviše odgovara 
da je on na meni izvede i po meni na drugima. 


11. SIJEČNJA 

1. č 11v 5, 5-13: Duh, vođa i krv. (str. 211) 
P. p. 147, 12-13. 14-15. 19-20. (str. 584-5) 

P: Slavi, Jeruzaleme, Gospodina. 


Apostol nas je vjere i ljubavi dosada naučio kako nas 
vjera čini djecom Božjom i kako prava ljubav prema Bogu 
obuhvaća svu djecu Božju. Prema tome, vjera je ona koja 
Pobjeđuje svijet protivan Kristu. Ali kakva vjera, koji su joj 
temelji? Glavni dogođaji u Isusovu životu i svjedočanstvo Oca. 
O prvima Ivan ima nekoliko dosta teških redaka koje Rupčić 
ovako tumači: »Izraz s vodom i krvlju« ističe dva povijesna 
dogođaja odlučna i za Krista i za spasenje svijeta. »Voda« se 

odnosi na Isusovo krštenje u Jordanu. Tada je Bog posvje- 
dočio da je Isus Mesija i Sin Božji. »Krv« se odnosi na smrt 
na križu gdje se svršava djelo spasenja. Te istine, protiv gno- 
stika, ističu da je isti Krist, Sin. Božji, na Jordanu kršten i na 
križu umro. Tri su stvari u vezi s njim važne: utjelovljenje 
(= »došao«), krštenje (= »s vodom«) i smrt (= »s krvlju«). 
Za te istine, prema židovskom propisu (Pnz 17, 6; 19, 5; usp. 
Iv 8, 17), jamče tri svjedoka: Duh, voda i krv. Duh, jer stalno 
svjedoči istinu na usta apostola da je Isus Sin Božji i da nje- 
govo krštenje i smrt imaju spasiteljsko značenje (Iv 15, 26: 
14, 26; 16, 8-10. 13-15). Vodi i krvi, sakramentima krštenja 
i euharistije, daje se ista dokazna snaga kao i Duhu jer ta 
dva askramenta čine prisutnim i djelatnim život i smrt Isu- 
sovu u Crkvi«. Na taj smo način i mi uključeni u svjedo- 
čanstvo o Kristu. Svjedočimo vjerom u krsno preporođenje 
i vjernim slavljenjem euharistije. 

U drugom dijelu današnje perikope Ivan donosi još svje- 
dočanstvo Oca o svom Sinu koje se osobito jasno ispoljilo 
kod Isusova krštenja kako ćemo vidjeti u nedjelju. Ako lju- 
dima vjerujemo koliko više moramo vjerovati Bogu koji se 
ne može prevariti niti može nas prevariti. To se kod ljudi če- 
sto događa, pa ipak općenito uzevši ljudima vjerujemo. Tko 
ne vjeruje Bogu (tako ima grčki tekst i pravilnije, jer tu 
Bog-Otac nije predmet nego svjedok naše vjere), pravi ga 
lašcem, a to bi bila velika uvreda Bogu-Istini. K tome apostol 
dodaje njemu svojstvenu misao: Bog ne svjedoči samo rije- 
čima nego mnogo više i jače djelima, naročito najvećim darom 
što nam ga je dao — da život koji je dao Sinu, daje po Sinu 
i nama. Prema tome, Božje svjedočanstvo nismo samo čuli 
i primili izvana nego ga po Božjem životu nosimo u sebi. Sa- 
mo je Bog mogao našemu naravnom životu dodati svoj život 
po milosti, a kad je to učinio i kad Bog prebiva u nama a mi 
u njemu, onda u sebi nosimo svjedočanstvo i dokaz da je 
istinito sve što je rekao i učinio. 

U svom se odgovoru osjećamo kao sretna djeca Crkve 
u koju je Gospodin došao kao u svoj grad, u novozavjetni 
Jeruzalem. Treća kitica ps 148. opijeva što je Bog učinio za 
učvršćenje svoga grada i za blagostanje svoje djece u njemu. 
Prema vani nam je dao mir, a naše duše hrani nebeskim 
kruhom. Uz to se danas ističe da je Bog poslao i da nepre- 
stano šalje na zemlju svoju riječ koja se brzo širi među ljudi- 
ma. Njegova riječ je njegova objava i volja, što nam je sve 
očitovao po svojoj vječnoj Riječi, po utjelovljenome svome 
Sinu, Nijednom narodu nije tako učinio kao cijelom narodu 
NZ-a. S Aleluja kao da čestitamo svima kojima je Isus propo- 

vijedao i propovijeda svoju radosnu vijest. A u potvrdu svo- 
jih riječi ozdravljuje svaku bolest, o čemu čujemo odmah u 
evanđelju i na sebi doživljujemo u misi i pričesti. 


Ev. Lk 5, 12-16: I odmah spade guba s njega (str. 52) 


Teško je točno odrediti vrijeme i mjesto kad i gdje je 
Isus ozdravio ovoga gubavca. Za shvaćanje evanđelja u misi 
to i nije tako važno — bogoslužje riječi nije sat učene egze- 
geze nego Kristove prisutnosti među nama, koja nas k tome 
ima pripraviti na još veću njegovu nazočnost po sakramentu. 
Sva nam tri sinoptika donose izvještaj o tom čudu, i to vrlo 
složno kao kod malo kojeg čuda. Druga dva ćemo imati pri- 
godu promtriti potanje a danas pogledajmo završetak koji 
ima samo Luka i zbog kojega je valjda i uzet taj odlomak 
u ovo doba. Krist je došao i nastanio se među nama pa je 
pravo da se oko njega svi okupljamo. Onako kao što je glas 
o očišćenom gubavcu učinio da je veliko mnoštvo grnulo k 
Isusu da ga čuje i da se liječi od svojih bolesti. Ne čudimo 
se tim priprostim ljudima nego više onima koji ne dolaze 
k Isusu da ga čuju i da im hrani i liječi duše. A koliko ih 
je u svako doba! Ja sam, hvala Bogu, među onima koji dola- 
ze na bogoslužje riječi i žrtve. Kako slušam Božju riječ i kako 
sudjelujem kod Božje i svoje žrtve? 


12. SIJEČNJA 


1. Čč. 1 Iv 5, 14-21: On nas uslišava što god ga molimo. 
(str. 211-2) 


P. p. 149, 1-2. 3-4. 5 i Ga i 9b. (str, 585-8) 
P: Gospodin ljubi narod svoj. 


Ova će dva čitanja rijetko doći ma red, samo onda kad 
Bogojavljenje i prema njemu blagdan Gospodnjega krštenja 
padne u nedjelju a ovaj dan u subotu. (Bit će to 8. 1974. i 
opet 1980). Inače se ta čitanja ne nalaze nigdje u novom Mi- 
salu. Kad ih čovjek pročita, skoro bi rekao: Šteta, tako su 
lijepa! Neka ova opaska svima predoči činjenicu da ni novi 
Misal ne može posve nadornjestiti zasebno čitanje Biblije. (U 
novom će se Časoslovu čitava 1 Iv poslanica pročitati kroz 28. 
tjedan »kroz godinu« II, ali se u novom Časoslovu uopće neće 
uzimati čitanja iz Evanđelja). 

Završetak zaista dostojno zaključuje prvu Ivanovu poslanicu 
Ponavlja se misao vodilja cijelog spisa: Sin je Božji došao da 
nam donese Božji život pa tako živimo u Bogu, suprotno od 

svijeta koji je sav u vlasti zloga. Uz to nas apostol još jednom 
uvjerava da kao Božja djeca moramo imati sinovsko pouzda- 
nja u Boga, što osobito dolazi do izražaja u molitvi. A za koga 
da molimo? Posebno preporučuje da molimo za brata koji 
je zalutao, ali nije javno otpao od vjere, jer to je grijeh smr- 
tonosan. Ta preporuka o molitvi za zalutalu braću podsjeća 
na anegdotu iz Ivanovih staračkih dana koju nam je sačuvao 
Klement Aleks. (koncem 2. st). Apostol je povjerio nekog 
mladića jednom biskupu. Kad se o njemu poslije nekog doba 
propitao, dozna da se mladić spleo sa slabim društvom s ko- 
jim je zapao u razbojničku četu. Nato Ivan odmah dobavi 
konja, odjaši u gore, pronađe zalutalu ovčicu i s ljubavlju 
je dovede natrag u stado. Takav je mogao zapisati: »Znamo 
da nijedan koji je rođen od Boga ne živi u grijehu«. Ne da ne 
može pasti u grijeh — ta je povlastica dana samo Majci Božjoj 
— nego ga Rođeni od Boga, Isus, čuva da ne ostane u gri- 
jehu. Takva je Božja ljubav i moć kako ju je objavio po svom 
apostolu ljubimcu. 

Na koje se svete odnosi poziv toliko puta ponavljan u 
današnjem pripj. ps? Psalmist misli na Bogu posvećeni izra- 
elski narod, a liturgija na novi Izrael, na sinove novog Siona, 
Crkve. Svi se veselimo i novom pjesmom u zboru svetih — 
misnoj zajednici — slavimo Gospodina jer on ljubi svoj narod. 
O toj nas je Božjoj ljubavi apostol ljubavi uvjerio cijelom 
svojom poslanicom. Stoga u tom zboru svetih on zauzima 
posebno mjesto, a vremenski i stvarno prije njega i njegov 
prvi učitelj, Isusov Krstitelj koji današnjim evanđeljem po- 
laže zadnje svoje svjedočanstvo o Kristu i ujedno odličan 
ispit svoje duhovne zrelosti i veličine. S Aleluja možemo u 
tom društvu dostojno pjevati Kristu koji je propovijedan 
svim narodima i u koga će se na temelju svjedočanstva nje- 
gova preteče, apostola i Crkve — a to smo mi svi — vjerovali 
po svemu svijetu. 


Ev. Iv 3, 22-30: Zaručnikov se prijatelj veseli zaručnikovu 
glasu. (str. 79) 


Prije nego se voštanica ugasi često jače zaplamsa. Umi- 
rući često jače očituje neki znak života prije nego izdahne. 
Tako se dogodilo i s Ivanom Krstiteljem pa je njegov neka- 
dašnji učenik, Isusov ljubimac, veseo što može narisati tu 
zadnju crtu na liku zadnjeg proroka i prvoga Kristova svje- 
doka. Dogodilo se to na zapadnoj obali Jordana gdje je Isus 
poslije prve pashe svoga javnog života krštavao one koji su 
se obraćali na njegovu propovijed. Zapravo su te krštavali 

njegovi učenici (Iv 4, 2), ali svakako je to izazvalo zavist 
kod učenika još vjernih Ivanu Krstitelju koji je nedaleko i 
dalje propovijedao i krstio. Bilo im je krivo da više idu k 
Isusu nego k Ivanu. Kako ih je umirio učitelj? Jasnom izja- 
vom da on ne može imati veću ulogu nego mu je dana s ne- 
ba, i ponovnim svjedočanstvom da Mesija nije on nego Isus. 
Onda svoje raspoloženje otkriva krasnom slikom: zaručnik 
ima prijatelja koji prenosi poruke i posreduje između njega 
i njegove izabranice. Ako je prijatelj zaručnika pravi, on neće 
zauzeti njegovo mjesto nego se od srca veseliti kad čuje da 
sam zaručnik dolazi po svoju zaručnicu. Zaručnik je Krist, 
zaručnica Crkva, a Ivan zaručnikov prijatelj (RBT, Ivan Krs. 
titelj 2) upravo kakav treba biti. Svaki se posrednik između 
Boga i duša mora tako osjećati i tako postupati kako nam 
je Ivan ostavio svoj nenadmašiv primjer. 

Skoro nije trebalo Ivanu još reći da je njegovo veselje, 
kao zaručnikova prijatelja, doseglo vrhunac na glas da je 
Isus nastupio. Više od tih riječi sadrži njegova velika izjava: 
»Krist mora rasti, a ja se umanjivati.« Tu Ćiril Aleks. uspo- 
ređuje Krstitelja sa zvijezdom Danicom. Ona izlazi prije sun- 
ca i naviješta ga. Svako se oko veseli njenom sjaju. Ali što 
se sunce više približava, Danica jače blijedi i konačno se 
više ne vidi. A ipak ona ostaje i svakog nam je jutra naj- 
draža zvijezda. Tako se i Ivanova uloga sve više gasila i 
konačno je i junački umro, ali svake nam godine kroz adve- 
nat nanovo svijetli te najavljuje Krista i njegovo djelovanje 
među nama. Zaista, teško je zamisliti ljepši biblijsko-litur- 
Sijski završetak božićnog doba. Ovaj odlomak sa svojim za- 
vršnim riječima me zaključuje nego najavljuje Kristov rast 
u nama, uvodi nas u sva ostala liturgijska zbivanja kroz 
godinu. 

NEDJELJA PO BOGOJAVLJENJU: 

KRŠTENJE GOSPODINOVO 

1. č. Iz 42, 1-4, 6-7: Evo sluge mojega, miljenika duše moje! 
(str. 741) 

P. p. 28, la i 2. 3ac-4. 3b i 9c-10. (str. 489-90) 

P: Gospodin narod svoj mirom blagoslivlje. 


Slavimo vrlo važan događaj u Kristovu životu: njegovo 
otajstveno krštenje. Njemu je to značilo proglašenje njegova 
poslanja kao Božjeg Sina, učitelja i čudotvorca; pravo uvo- 
đenje u ulogu obećanog Mesije pokrijepljena Božjim Duhom; 
nekakvo »ustoličenje« (Lagrange) na prijestolju Božjega kra- 
ljevstva na zemlji. Liturgijsko slavljenje toga Kristova do- 
gađaja i za nas znači ne samo povezivanje i sakramentalno 
doživljavanje njegova i našega krštenja nego i naše »poma- 
zanje« za Kristove sljedbenike, svjedoke i apostole. S tih 
dvaju vidova, Kristova i našega, treba razmotriti današnja 
biblijska čitanja i iz njih izvući: što nam ovaj blagdan do- 
nosi, što uključuje, što od nas traži i kako nam u toj zadaći 
pomaže. Blagdan Gospodinova krštenja dovodi nam božan- 
skog Mesiju; nas sjedinjuje s njime u vodi krštenja; od nas 
zahtijeva da oko sebe nastavimo Kristovo djelo; jača nas 
pomazanjem primljenim kod krštenja i potvrde, kojim je 
Kristov život u nama započeo da se nastavlja i usavršuje u 
euharistijskom bogoslužju. S pravom, dakle, Crkva od dav- 
nine smatra Kristovo krštenje jednim od glavnih bogojav- 
ljenja, što i mi ističemo nazivajući blagdan Bogojavljenja 
»Vodokršćem«. 

U Izaijinoj se knjizi utjehe nalaze četiri pjesme o Sluzi 
Gospodnjem (RBT). Pod tom su otajstvenom osobom razni 
vidjeli razne ličnosti ili cjelokupan izraelski narod koji je 
od Boga odabran da mu vjerno služi a unatoč tome je morao 
mnogo pretrpjeti, naročito u raznim porobljenjima i sužanj- 
stvima. Međutim, katolička je egzegeza — na temelju Mt 3, 
17; Lk 4, 17-21; Dj 3, 13; 8, 32s — u tom liku uvijek gledala 
Krista i u tom ga je smislu uzimala liturgija, posebno nje- 
govo otkupiteljsko djelo po trpljenju kako ćemo vidjeti u 
nekim čitanjima Svetog tjedna. Danas se čita početak prve 
od tih pjesama prorok ističe da će taj Sluga Božji donijeti 
narodima pravo. Radi se, dakle, o osloboditelju, a izrazi koji 
se s tim u vezi upotrebljavaju ne mogu se konačno odnositi 
nego na duhovno oslobođenje, dakle na ono koje nam je 
donio naš Spasitelj. Matej (12, 18-21) primjenjuje te Izaijine 
riječi na Isusa, na njegov nastup i postupak. Upravo navije- 

šteni postupak Božjega Sina tako se lijepo slaže s Isusovim 
postupkom: ne viče po ulicama, ne lomi napuknutu trsku, 
niti gasi stijenja što tinja i konačno ustraje — sam i po svojoj 
Crkvi do kraja svijeta — dok na zemlji ne uspostavi pravo. 
Takav je Božji miljenik sam njegov Sin, pa se s pravom to 
proroštvo navodi danas kad je kod Isusova krštenja objavljeno 
da je ljubljeni Božji Sin onaj koga je Ivan krstio. 

Ps 28. jedan je od najveličanstvenijih himana cijele Bib- 
lije. Opisuje silnu oluju na moru, u šumi i u pustinjskoj 
stepi, a u oluji gleda Gospodara koji je pokreće i njom 
upravlja: u samih jedanaest redaka sedam puta izričito spomi- 
nje Boga. K tome pjesnik na početku i pri svršetku psalma 
potiče sve ljude da ih silne prirodne pojave povedu u sve- 
tište hrama gdje će Bogu pjevati: Slava! Dakle pravo Bogo- 
javljenje, nekada nad vodama potopa — pa ćemo isti psalm 
susresti kad se u utorak 6. tjedna »kroz godinu« bude čitao 
izvještaj o potopu — a kod Isusova krštenja nad vodama 
Jordana. Nisu važne razlike tih dvaju Bogojavljenja, dapače, 
one se popunjuju: Bog se prvi put pojavljuje da izvrši na- 
javljenu kaznu, a drugi put da nam dovede i potvrdi obe- 
ćanoga Spasitelja. Mi smo sretni što nam je Bogojavljenje 
donijelo spasenje. 


2. č. Dj 10, 34-38: Gospod ga pomaza Duhom Svetim. 


U odlomku koji nam donosi početak Petrova govora u 
Kornelijevoj kući nije izričito spomenuto Kristovo krštenje. 
Međutim, Petar tvrdi nešto slično što je u najužoj vezi s Isu- 
sovim krštenjem: da je Bog »pomazao« Isusa Duhom Svetim. | 
Upravo tu činjenicu liturgija danas ističe kao glavnu misao 
2. čitanja, a time ga neposredno povezuje s pročitanim na- 
vještajem Izaije da će Bog na Mesiju izliti svoga duha i 
s onim mjestom iste proročke knjige (61, 1) gdje sam Mesija 
izjavljuje da ga je Gospodin pomazao. Pomazanje (RBT) je 
samo znak, obred kad mazanjem posvećenim uljem (RBT) 
primamo Duha Svetoga kojega je nebeski Pomazanik-Krist 
primio u punini i bez vidljiva pomazanja uljem. A govorimo 
da je Kristova ljudska narav pomazana kao što su u SZ-u 
bili pomazani kod nastupa svoje službe svećenici, kraljevi i 
Proroci-učitelji. Naš tekst još dodaje da je Krist bio poma- 
zan Duhom Svetim i snagom, a to je ono što ističe Izaija 
da Bog podupire svoga odabranika (42, 1), da ga je on poz- 
Vao, čvrsto uzeo za ruku i vodio, oblikovao ga i postavio 
za Mesiju (r. 6). I današnje posebno predslovlje ističe da je 
Isus bio pomazan Duhom Svetim i da je to njemu i nama na 
Tađdost. Radosna vijest, koju je on donio na svijet i koju nepre- 
stano naviješta po svojoj Crkvi, najveće je što je Bog mogao 

dati nama siromasima. Često zahvaljujmo Bogu Ocu što je 
svojim glasom s neba postigao da vjerujemo kako njegova Riječ 
prebiva među ljudima. »I da — nastavlja predslovlje izravno 
zahvalnost Ocu — Krista, tvoga Slugu, pomazana uljem rado- 
sti po Duhu Svetom koji je došao poput goluba, upoznamo ka- 
ko je poslan da naviješta evanđelje siromasima«, 

Ovaj je odlomak uzet i zbog toga što nas izvještava o 
prvom krštenju jednog poganina, stotnika Kornelija i nje- 
gove obitelji. Da do toga dođe, prije je bilo potrebno čudno 
viđenje poslano Petru s neba (Dj 10, 1-33) i još karizma ko- 
jom su ti pogani progovorili tuđim jezicima (44-46). Uz to 
se. kasnije Petar zbog toga krštenja morao opravdati pred 
svojima (11, 1-8). Time liturgija Kristovo krštenje povezuje 
s našim, jer se Krist i dao krstiti i to ne samo vodom nego 
i trpljenjem (Mk 10, 38; Lk 12, 50), da se i mi krstimo i tako 
pridružimo činu otkupljenja. Sveti oci, posebno istočni, često 
govore da je Gospodin svojim krštenjem posvetio jordansku 
i svu krsnu vodu svijeta te da je on, novi Adam, time i 
pokopao u vodi starog Adama i s njime sve naše grijehe. 
Pavao će mam još mnogo govoriti o otajstvenosti našega 
krštenja u Krista: u njegovu smrt i uskrsnuće. Za danas se 
samo podsjetimo da je Isus nakon krštenja, vođen Duhom, 
otišao u pustinju gdje se borio sa sotonom i svladao ga. To 
isto od nas traži naše krštenje i njegova veza s Kristom. 


Ev. A Mt 3, 13-17: Kad je Isus bio kršten, vidje Duha Bož- 
jega gdje silazi na njega. (str. 2) 
B Mk 1, 7-11: Ti si Sin moj, Ljubljeni! U tebi mi sva milina. 
(str. 29) 


C Lk 3, 15-16, 21-22: Kad je Isus bio kršten i dok se molio, 
otvori se nebo. (str. 50) 


Kroz ih nam godine liturgija u evanđelju čita sva tri 
sinoptička izvještaja o Isusovu krštenju. Međusobno se vrlo 
malo razlikuju a ponešto se i dopunjuju, pa ćemo sva tri 
promotriti skupa naglasivši tri glavne činjenice poje bi se 
dale i potanje obraditi. 

Prva je samo krštenje koje naši slikari odavna ne pri- 
kazuju točno. Grčka riječ »baptein, baptizein« znači: umočiti, 
oprati. Kao što je Ivan krstio krstom pokore takva obredna 
krštenja poznaju sve religije: u znak nutarnjeg čišćenja ljudi 
su se prali i peru se vodom koja sve čisti. Ali to su činili 
sami, najviše da ih je Ivan vodio do vode, pa nije pravilno 
prikazano da Ivan polijeva Isusa. Još je netočnije slikati da 
se otvorilo nebo i pokazao golub: dok je Isus bio u vodi, kad 
nam evanđelisti izričito vele da se to zbilo poslije krštenja, 

a Luka dodaje: dok se Isus molio«. Svakako treba istaknuti 
što je najvažnije u cijelom događaju da se naime nebo otvo- 
rilo. To se obično tumači da je velik snop sjajnih zraka 
došao nad Isusa. U svakom slučaju, liturgija Isusovo krštenje 
obasipa nazivima i pohvalama svjetlosti. Istočnjaci prema 
tome i sam blagdan zovu »sveta svjetla«, a stari su kršćani 
za naše krštenje imali i naziv »fotism6ćs — prosvijetljenje«. 
Svi smo na krštenju primili svijeću — koja se sada prema 
obnovljenom obredu prižiže na uskrsnoj svijeći kao što je od 
nje užgemo na Uskrsnom bdjenju. Koliko meni i po meni 
drugima svijetli svjetlost moje vjere? 

Druga je činjenica važnija: čuo se Očev glas kojim je 
potvrdio da je Isus njegov Ljubljeni, njegov Sin. Dakle, po 
prvi put se jasno očitovalo da je Isus pravi Sin Božji, da 
je njegov miljenik kakva je navijestio prorok. (Iz 42, 1, gdje 
je Gospodnji sluga — Krist — nazvan i Božjim miljenikom, 
dakle Sinom). A kako se to dogodilo kod Isusova krštenja 
slično se događa i kod našega: dijete ljudsko postaje dijete 
Božje, Bog nas uzima za svoje, stječemo sva prava na milost 
ovdje i na nagradu gore. Uz jedan uvjet, koji nije spomenut 
kod krštenja, ali nam ga Crkva stavlja pred oči prije dana- 
šnjega evanđelja. Očeve, naime, riječi dopunjuje s onima koje 
su se čule kod Isusova preobraženja na gori (Mt 9, 6): »Slu- 
šajte ga!« 

Treća je činjenica u vezi s drugom. Istodobno kad se 
čuo Očev glas pojavio se Duh Sveti poput goluba. I katolički 
noviji tumači ističu da grčki tekst ne traži da se vidio pravi 
golub nego da je od svjetlosti i možda oblaka nastao nekakav 
svjetlonosni lik koji je izgledao poput goluba. Glavno je da 
je time označen Duh Sveti i da je sišao nad Isusa. Za više 
njih je u SZ-u rečeno da ih je jačao Božji duh. Ali što je uloga 
jednoga Gedeona, ili Samsoma, ili Saula prema Kristovoj za- 
daći? U nadahnuću je i snazi Duha Svetoga Isus izveo sve 
što je učinio za naše spasenje. Duh je to ljubavi koju i ozna- 
čuje ljupka ptica kao što je golub, poznata po bezazlenosti (Mt 
10, 16) i nježnosti. Neke to podsjeća na blagost koju je pro- 
rok dirljivo opisao kod Mesije u 1. čitanju. Drugi opet u 
toj pojavi vide kao neke Duhove za Krista kad je potvrđen 
za pravoga, velikog i jedinog Božjeg apostola. Duh Sveti koji 
je sišao nad Isusa značio bi kao polaganje ruku na Mesiju- 
-Pomazanika. Likom poput goluba svakako je naglašeno da 
je Duh Sveti posebna osoba, odijeljena od Oca i Sina; a 
budući da dolazi s neba, i ona je božanska. I tako je to prva 
jasna objava Oca i sina i Duha Svetoga, u čije smo ime i mi 
kršteni. Mi kršteni sve počinjemo i činimo u ime presvetog 
Trojstva. Pitanje je: koliko svjesno i zahvalno i ponosno? 

VRIJEME »KROZ GODINU« 
PONEDJELJAK 
God. I 
1. č. Heb 1. 1-6: Bog nam progovori po Sinu. (str. 191) 


P. p. 96, 1 i 2b. 6 i 7c. 9. (str. 544-5) 
P. Poklonite mu se svi anđeli njegovi. 


Život se ne sastoji od samih blagdana. Rijetki su u gra- 
đanskom i u crkvenom životu. Pošto smo proslavili božićno 
otajstvo utjelovljenja i jučer ga zaključili blagdanom Kršte- 
nja Gospodinova, evo nas u obične dane »preko godine«, 
Prema iskonskom biblijskom izvještaju život kršćanina u svi- 
jetu i u Crkvi ima ritam od sedam dana s početkom i vrhun= 
cem dana Gospodnjega kad nam je ostaviti svagdanje poslove 
i brige a posvetiti ga Gospodinu. Taj je ritam iz SZ-a prešao 
u NZ s razlikom što je nedjelja kao sedmični spomen Kri- 
stova uskrsnuća od početka dala pečat ne samo tom danu 
nego redovito i tjednu poslije nedjelje. To je jasno naročito 
kad tokom godine slavimo dva glavna kruga, božićni i uskrsni, 
koji nam Kristovo otajstvo posadašnjuju pod vidom njegovog 
utjelovljenja i otkupljenja. Uz ta dva »naročita vremena« 
(Talijani ih zovu: i tempi forti) svi su dani u godini i u 
životu »Božji dani«, pogotovu ako ih slavimo svagdanjim 
slušanjem Božje riječi i njom pripravljeni sudjelujemo kod 
Gospodnje žrtve i gozbe. 

U te nam dane liturgija čita pojedine spise SZ-a, da- 
kako samo izabrane odlomke, ili apostolske poslanice skoro 
u cjelini. Kroz 34 sedmiće između blagdana Krštenja Gospo- 
dinova i korizme pa između svetkovine presv. Trojstva i ad- 
venta dođu na red sve glavne kmjige S-a i NZ-a, osim onih 
koje su prema davnoj predaji pridržane za posebna vremena 
(hpr. Izaija za advenat i Djela apostolska za uskrsno vrije- 
me). Da se što više Biblije pročita kod mise, 1. čitanje se 
ponavlja svake druge godine pa prema tome imamo za svaki 
dan dva 1. čitanja (I u god. 1969, II u god. 1970. itd. redom). 
Bilo bi uzalud istraživati zašto su kojoj knjizi određeni upravo 
tjedni u kojima se čita. Glavno je da sve odlomke Biblije pri- 
hvatimo pameću i srcem te da ih povežemo s bogoslužjem i sa 
svojim životom. 

Početak smo poslanice Hebrejima susreli na sam Božić, 
pa kad ćemo sada čitati što je Bog u mnogo navrata i na 
mnogo načina — znači: riječima, slikama i događajima — 
govorio po prorocima, pravo je da smo od početka zahvalno 

svjesni da je nama progovorio po samom svom Sinu. Njemu 
pjevamo pripjevni psalam kao svom slavnom Kralju koji je 
došao na svijet i na zemlji osnovao svoje kraljevstvo u koje- 
mu nas on sam uči, vodi i posvećuje. Dakako, sve to u mjeri 
po kojoj mi s njim sudjelujemo. 


God. II 


1. č.1 Sam 1, 1-8: Suparnica je Ani zanovijetala što joj Gos- 
podin ne bijaše dao od srca poroda. (str. 217) 


P. p. 115, 12-13, 14. 17, 18-19. (str. 561) 
P: Tebi ću, Gospodine, prinijeti žrtve zahvalne. 


Samuelove knjige dolaze u Bibliji poslije Sedmoknjižja 
(5 Mojsijevih, Jozue i Sudaca) koje se čita u I godini, a Sa- 
muel kao zadnji sudac tvori prijelaz u novo poglavlje povi- 
jesti izabranog naroda. On je pomazao prvoga Izraelskoga 
kralja Saula, a poslije njegove nevjere i tragičnog svršetka, 
također i mladoga Davida koji je jedna od najodličnijih lič- 
nosti između Mesijinih predaka. Ovog se tjedna bavimo naj- 
više samim Samuelom, koliko zbog njegove ličnosti toliko i 
zbog njegove veze sa Spasiteljem, o čemu je bilo govora 22. 
XII. Početak nas knjige vodi na hodočašće u Šilo gdje se 
još uvijek nalazio privremeni hram i kamo su bogobojazni 
Izraelci, poput Elkane oca Samuelova, išli svake godine i pri- 
nosili žrtvu Gospodinu. Pripjevni psalam i nas potiče da 
prinesemo i mi svoju žrtvu zahvalnicu na našem oltaru i 
obnovimo svoje zavjete i odluke, svoj savez s Gospodinom. 
Inače je biblijski odlomak potpuno starozavjetni: ne samo 
što Elkana ima dvije žene nego i po tome što je u izabranom 
narodu već prevladao ritualizam. Žene sudjeluju s mužem u 
prinošenju žrtve i dobivaju njezin dio, dakle se obredno sje- 
dinjuju s Gospodinom koliko je to onda bilo moguće, ali to 
ne smeta Peninu da bocka svoju suparnicu i da je ponizuje. 
Tako se događa uvijek kad se ne zna povezati služba Bogu 
sa službom ljudima. 


Ev. Mk 1, 14-20: Obratite se i vjerujte evanđelju. (str. 29) 


Kao 2. čitanje i »kroz godinu« čitaju se evanđelja i to 
ovim redom: Marko 1-9. tjedna, Matej 10-21. tjedna i Luka 
22-34. tjedna. Kao temelj, dakle, harmonične sinteze Isusova 
javnog života uzima se Marko, a iz Mt i Lk sve ono čega 
nema kod Mk. Jasno je da se time dala velika prednost dru- 
gom evanđelju i da je tako, u bogoslužju kao i u biblijskoj 

znanosti zadnjih vremena, Markovo evanđelje kao nanovo 
»otkriveno«. Nije ono skraćeno Mt i Lk evanđelje, kako su 
mnogi držali, nego posve samoniklo jer nam zapravo donosi 
Petrovo propovijedanje evanđelja u Rimu. Uza: sve što je 
najkraći, »Marko od evanđelista daje najviše podataka o ljud- 
skim, psihološkim crtama Isusa iz Nazareta« (Biblija 299). 
Poslije malo redaka o ulozi i djelovanju Ivana Krstitelja, 


te vrlo kratkog izvještaja o Isusovu krštenju i napastovanju | 


Marko nas odmah vodi među Isusovo slušateljstvo. Ivan je već 
u zatvoru, sada nastupa sam Mesija i od svih traži obra- 
ćenje i vjeru u evanđelje koje on naviješta. Najodlučnije ga 
poslušaše i posve mu se pridružiše dva para apostola koji 
ostavljaju mreže i svoju rodbinu te pođu za Isusom. Ima tu 
više pojedinosti kod kojih bi se trebalo zaustaviti: npr. da 
Isus poziva ljude koji se nalaze između ljudi u svagdanjem 
poslu, da ga oni odmah slijede, da ih on imenuje prema 
njihovu rječniku ribarima ljudi. »Evanđelje, Kraljevstvo Bož- 
je, osniva se, dakle, posve na ljudima. Ljudi su koji love i 
oni koje ljudi love su ljudi. Tako ozbiljno je Sin Božji ostva- 
rio svoje »učovječenje«! On hoće ljude, ali oni treba ljude. 
Samo. on je u stanju da od ribara koji love ribu učini ribare 
ljudi. Tako on sve pretvara — samom svojom riječi! I u 
svemu se on služi ljudima« (Dillersberger), (v. čl. 22. Uredbe 
Cus). A ako Bog u tom smislu treba čovjeka, koliko više 
čovjek treba Boga! Antropologija i humanizam koje ne vode 
Bogu za suvremenog su čovjeka vrlo privlačni ali i opasni 
putovi. Neka drugi naglašuju horizontalu, ja ne smijem nika- 
da zaboraviti vertikalu moga života: da sam od Boga i da 
se imam vratiti Bogu. I još koga dovesti sa sobom! Stoga 
treba često ponavljati usklik koji sam danas izrekao s Ale- 
luja prije evanđelja. 


UTORAK 
God. I 


1. č. Heb 2, 5-12: Dolikovalo je da patnjama učini savršenim 
početnika spasenja. (str. 191) 


P. p. 8, 2a i 5. 6-7. 8-9. (str. 475) 
P: Sinu si svome dao vlast nad djelima ruku svojih. 


Kao što ne znamo ime Pavlova suradnika ili učenika koji 
je, prema nauci apostola, napisao poslanicu Hebrejima tako 
nam nije poznata ni zajednica kojoj je upućena. To je ime 

poslanica kasnije dobila, a Hebrejima su zvali kršćane koji 
su došli iz židovstva (stoga nije pravilno govoriti o poslanici 
Židovima). Glavna je namjera pisca da vjernicima koji su 
dobro poznavali SZ i sve njegove uredbe i obrede, naročito 
one koju su bili povezani s hramom, prikaže kako je Krist 
uzvišen nad SZ-om i kako je on uspostavio NZ u kojemu je 
on veliki i vječni svećenik. Poslije veličanstvenog uvoda koji 
naliči Ivanovu prologu, jer gleda Sina Božjega kao odsjev 
Očeva sjaja (1, 3), poslanica počevši od anđela nabraja sve 
koje Krist nadvisuje. U današnjem odlomku — nakon što je 
ps 8. pokazao da je Božjem Sinu sve podloženo, što ponav- 
ljamo. u odgovoru na čitanje — pisac kao da čuje prigovor: 
Kako Isus može biti veći od anđeli kad je trpio i umro? Po- 
slanica odgovara: Najprije ističe da Bog doista ništa nije 
ostavio što ne bi bilo podložno Kristu (r. 8), dakle ni anđele, 
a njegova je muka i smrt bila potrebna zbog spasenja ljudi 
koji su upravo time postali s njim sinovi zajedničkog Oca 
nebeskoga. Zbog toga je Krist od Oca »usavršen« (RBT, ispu- 
niti, dovršiti) i očima ga vjere gledamo u nebu ovjenčana 
slavom i čašću. Ovdje, dakle, imamo jeku poznate Pavlove 
izreke: »Krist postade kao čovjek, ponizi sam sebe... zato 
ga Bog uzdiže na najvišu visinu« (Fil 2, 8-9). Ne smije nas 
stoga smetati što sad još ne vidimo da je Kristu sve pod- 
loženo (r. 8), vidjet ćemo to u slavi u koju je htio i nas pri- 
vesti, Zaista, veličanstvena vizija Kristova lika i djela! 

Kratak a značajan himan Stvoritelju i njegovoj darežlji- 
vosti napose prema čovjeku sadrži ps 8. Mnoga mjesta NZ-a 
(Mt 21, 16; 1 Kor 15, 26-27; Ef 1, 22; Heb 2, 6-7) navode ga 
kao mesijanski psalam, jer je čovjek neusporedivo najviše 
obdaren i uzvišen kad je sam Sin Božji postao čovjek. Naš 
pisac posve na Krista primjenjuje psalmistove riječi o čov- 
jeku i o sinu čovječjem — u čemu se slaže s cijelim NZ-om 
(RBT, Sin čovječji). A što je Krist svojim utjelovljenjem ili, 
bolje, svojom mukom i smrću nešto malo vremena bio kao 
manji od anđela, to je njemu i njegovima zaslužilo mnogo 
veće uzvišenje i slavu. Stariji su tumači uzimali ono »nešto 
malo« u vezi s Kristovom ljudskom naravi, noviji taj izraz, 
kako smo vidjeli, uzimaju vremenski. U svakom slučaju sve 
nas potiče da oduševljeno ponavljamo današnji pripjev. 

God. II 


1. č. 1 Sam 1, 9-20: Gospodin se opomenu Ane te ona rodi 
Samuela. (str. 217) 


P. p. 1 Sam 2, 1, 4-5, 6-7, abed. (str. 218) 
P: Kliče moje srce u Gospodinu. 


Aiko smo jučer morali spomenuti kako se židovski rituali- 
zam znao izroditi, danas u nastavku 1. gl. 1 Sam susrećemo 
jednu lijepu dušu koja se u svojoj tjeskobi obraća Gospodinu 
ponizno i pouzdano, kao što čine nebrojeni pravednici SZ-a, 
naročito u psalmima. Ana, puna vlastitoga jada sa svoje ne- 
plodnosti zbog koje je još više muči njena suparnica, kome 
da se uteče nego Bogu? Toliko je ojađena u duši da gorko 
plače, a svoju molbu potkrijepljuje zavjetom: ako joj Bog da 
sina, vratit će mu ga i posvetiti kao nazirejca-isposnika. Veli- 
kodušna je Ana kad od Boga ne traži da kazni njezinu su- 
parnicu koju u molitvi ni ne spominje. Ona samo želi što po 
naravi želi svaka prava žena, a pogotovo Židovka: da ima 
od srca poroda. U toj je naravnoj želji kod nje bila primješana 
i barem neka slutnja i nada će tako u svom potomstvu ugle- 
dati obećanoga Mesiju-Pomazanika (2, 10). Budući da je Ana 
dugo molila i kod molitve u srcu micala usnama, dobričina 
veliki svećenik Eli počeo ju je sumnjivo gledati krivo sudeći 
da je pijana. Kad joj je to i predbacio, ona se nije uvrijedila 
nego se valjda i njemu preporučila da za nju posreduje kod 
Boga. Svakako je vrlo utješena svećenikovom dobrom željom, 
a pogotovo je to bila kad je začela i rodila sina. Ona ga je 
isprosila, stoga mu je ona odredila ime koje je neprestano 
podsjećalo na onoga koji joj ga je darovao: Samuel — iz- 
moljen od Boga. Prava majka, Bogu zahvalna majka! 

Mnogo kršćana zna u nevolji moliti i praviti zavjete Bogu 
poput Ane, ali mu svi ne zahvaljujemo kao što mu je ona 
zahvalila posebnom pjesmom koju danas, kao i 22. XII, po- 
navljamo a na temelju koje je i sama Majka Božja veličala 
Boga za milost koju je njoj iskazao. Zahvalnost je svojstvo 
plemenite duše, a kršćanin je — pripravljen tim primjerima 
— najbolje iskazuje Bogu euharistijskom žrtvom i gozbom. 


Ev. MK 1, 21-28: Učio ih je kao onaj koji ima vlast. (str. 29) 


S Aninim se veseljem lijepo podudara i divljenje Kafar- 
naumčanma kojima je bilo dano u Isusu prepoznati pravog 
učitelja i velikog čudotvorca. Evanđeosko čitanje ističe da je 
to bilo u Kafarnaumu, ali ono ne može da iznese svu svježinu 


1. ulorak — 173 


koja se očituje iz živahnog izvještaja očevica Petra. Netom 
je on spomenuo kako je Isus pozvao prve apostole, kao u 
jednom dahu pripovijeda: oni sve ostaviše, pođoše za njim 
i stigoše u Kafarnaum. Petru kao da nije dostatno to brzo 
nabrajanje nego dodaje što mu se tako živo utisklo u dušu 
za cijeli život: Odmah u subotu uđe Isus u sinagogu i poče 
učiti. Marko donosi vrlo malo iz Isusovih propovijedi, Petar 
zna da Rimljane kojima je to govorio više zanimaju djela 
nego riječi, pa samo spominje da su slušači u sinagogi bili 
zaneseni Isusovom naukom. Petar se sjeća i uzroka zbog ko- 
jega su bili oduševljeni: Isus ne uči kao književnici nego kao 
onaj koji ima vlast. Tu je mišljena vlast kojom je Gospodin 
iznosio svoju nauku i starozavjetnu objavu dopunjavao često 
izjavljujući: A ja vam kažem... (Mt 5, 22, 27, 32 itd). Učitelj 
je svoju vlast još više potvrđivao čudesima, kao što je jedno 
značajno odmah slijedilo. 

U evanđeljima, naročito kod Marka ima mnogo govora 
o sotoni i o onima koje je on bio opsjeo a Krist ih oslobodio. 
Takvi zahvati nisu mogli a da ne uzbude i zadive prisutne, 
kao i one kojima su to apostoli kasnije pripovijedali. Riječi, 
koje je u sinagogi taj opsjednuti počeo vikati, pokazuju kako 
ima pravo Jakov kad piše (2, 19) da i đavli vjeruju da ima 
Bog i da dršću. Sotona vidi da je Kristovim nastupom po- 
stavljena sjekira na sam korijen zla stabla (Mt 3, 10) i da će 
Božji Svetac i Pomazanik uništiti njega i njegovo kraljevstvo. 
Isus prekine to priznanje koje ni zbog slušatelja nije htio 
da prima od sotone pa mu jednom riječi zapovijedi nek iziđe 
iz čovjeka. Nečisti je duh morao odmah poslušati, ali je kod 
toga još jednom omlatio tog bijednika i napustio ga uz veliku 
viku. Sada je svima bilo jasno da je Isusova nauka ne samo 
posve nova nego da je Isus naviješta s punom vlašću čak i 
nad onim silama pred kojima je čovjek bespomoćan. A što 
su prisutni mislili i govorili između sebe, to su razglasili po 
svoj Galileji; po svim mjestima odakle su te subote bili došli 
u kafarnaumsku sinagogu. Kako mi svjedočimo o euharistij- 
skom susretu sa svojim božanskim Bratom koji dolazi, kako 
je sam izjavio na kraju 1. čitanja gore, da s nama usred 
skupštine, usred naše zajednice, pjeva hvale Bogu? 

SRIJEDA : 
God. I 


1. č. Heb 2, 14-18: Morao je u svemu postati sličan svojoj 
braći da bude milostiv. (str. 191-2) 


P. p. 104, 1-2. 3-4. 6-7. 8-9: (str. 550-1) 
P: Gospodin se uvijek sjeća svojega Saveza. 


Naši ljudski pojmovi i izrazi ne mogu posve obuhvatiti 
Božje stvarnosti. Tako npr. Biblija rjeđe, a crkveni oci češće 
(Pravilo sv. Benedikta i tekst Rim 8, 15 prenosi na Isusa) 
smatraju ne samo nebeskoga Oca nego i Krista našim duhov- 
nim ocem. Otac je onaj koji daje život, a nadnaravni je život 
zaista nama donio onaj koji se prema Ocu zove i jest Sin 
a nama je i »otac«, Pod tim je vidom lakše shvatiti današnji 
odlomak poslanice Hebrejima, samo opet moramo pogledati 
pređašnji, jučer ispušteni redak. U njemu je Isus govo- 
reći o nama kao o svojoj braći upotrijebio Izaijine riječi (8, 
18): »Evo mene i djece moje koju mi je dao Bog«. Mi se 
ljudi — djeca koju je Bog dao Kristu — sastojimo prema 
židovskom shvaćanju od krvi i puti (v. RBT te dvije natuk- 
nice) pa je isto trebao preuzeti i Sin Božji da postane čovjek, 
da bude posve naš. I time se naša poslanica posve slaže s Pav- 
lovim spisima i s Iv (1, 14). ' 

Ne zaboravimo što pisac želi razložiti: kako je Isus 
veći od anđela iako je uzeo narav čovjeka. To je donijelo 
silno dobro: kad je postao sudionik u našoj piti i krvi, onda 
je mogao umrijeti i svojom nas smrću osloboditi smrti i ne- 
prestanog straha od smrti, naime od smrti grijeha i od vječne 
smrti. Anđeosku narav nije preuzeo jer oni nemaju smrtno 
tijelo i stoga njih nije otkupio, nego sam »Abrahamovo po- 
iomstvo«, što treba uzeti u najširem smislu da smo to svi 
otkupljeni (Gal 2, 28s). A pisac spominje još jedan razlog 
zašto je Krist morao u svemu postati sličan svojoj braći — 
to ističe i naslov odlomka — da bude kao maš veliki svećenik 
milostiv prema nama i vjeran prema Bogu. Budući da je 
bio iskušan i trpio može pomoći nama koji smo za cijelog 
života u kušnji i trpljenju. Davajući zadovoljštinu za naše 
grijehe naš veliki svećenik time pokazuje svoje milosrđe pre- 
ma nama i ispravlja našu nevjernost prema Bogu. Po prvi 
je put ovdje rečeno za Isusa da je naš veliki svećenik — što 
će poslanica dalje potanko obraditi — koji je zaista uspo- 
stavio most između uvrijeđenog Boga i grješnih ljudi, te tako 
sklopio novi i vječni savez između Oca i svoje braće. Budimo 
mu zahvalni! 

Kao duhovni potomci Abrahamovi s nekoliko redaka ps 
104. zahvalno pjevamo Gospodinu što mije, usprkos nevjer- 
nosti izabranog naroda, napustio svoj savez s ljudima. Iako 
smo griješili, ipak tražimo Boga bez kojega nam nema op- 
stanka. Naša se srca raduju kad znamo da je Gospodin Bog 
naš, jednako i još mnogo više nego je bio Bog izabranog 
naroda u SZ-u. On ispunjava svoju riječ koju je dao tisu- 
ćama naraštaja a to su svi ljudski naraštaji do kraja svijeta. 


God. II 


1. č. 1 Sam 3, 1-10. 19-20: Govori, Gospodine, sluga tvoj sluša! 
(str. 219) ' 


P: Evo dolazim, Gospodine, vršiti tvoju volju. 


Kad je Bog Ani dao Samuela i kad ga je ona u hramu 
posvetila Bogu, moglo se očekivati da će s tim djetetom biti 
nešto posebno. Bit će postavljen za Gospodnjega proroka (r. 
20), što je bilo potrebno naročito zbog toga jer su posve 
zakazali Gospodnji svećenici, Hofni i Pinhas, s kojima je po- 
pustljivi otac, veliki svećenik Eli, tako nemudro postupao da 
se Bog vrlo rijetko ukazivao i govorio ljudima. Stoga se 
Gospodin javio mladom Samuelu s porukom Eliju kako će 
kazniti njega i njegov dom. Zaista se Elija može sažaljevati: 
zna mladog Samuela uputiti kako treba s Bogom postupati, 
odano prima navještaj kazne koja čeka njega i njegove, a 
ipak kao »dobri tatica« nema snage da napravi red u svojoj 
kući koja je k tome Božja kuća. Takvih je bilo i bit će! 

Prema takvom starijem naraštaju još ljepše odskače vri- 
jednost mladog Samuela, predstavnika novog doba. U izvje- 
štaju o njegovu pozivu jednako se divimo Božjoj strpljivosti, 
kojoj ne dodijava ponavljati svoj glas sve dok nije shvaćen 
i poslušan, kao i prostodušnosti izabranog dječaka. A imaju 
pravo i propovjednici koji na temelju ovog mjesta Biblije 
upozoravaju da je mladima redovito potrebna pouka starijih 
kako bi mogli prepoznati i razlikovati glas Boga i ljudi. Po- 
sebno je vrijedno zapamtiti riječi kojima Samuel izražava 
svoju spremnost da posluša i slijedi Božji glas. To nije samo 
istaknuto u naslovu odlomka nego se pripjevom i mama su- 
gerira. A prije nas i za nas ih je prvi izgovorio Sin Božji 
is njima stupio u svijet (Heb 10, 5-7). Žrtve se SZ-a više Bogu 
nisu mogle sviđati pa je Krist došao da svoje tijelo, svoj život 
Prinese- kao spasonosnu žrtvu za braću. Današnja su dva 1. 
čitanja slučajno došla jedno uz drugo, ali je uočljiva veza 
između Samuelovih riječi, usklika ps 39. i poslanice Hebre- 

jima. I to ne samo da ih ona navodi kao prve riječi utjelov- 
ljenoga Boga nego uzimajući grčki tekst ps 39, Tb (»pripre- 
mio si mi tijelo« mjesto izvornoga »otvorio si mi uši« ili, 
prema nekima, »probušio si mi uši« kao robu) mogu nekako 
smjerati i na Heb 2, 14. I Kol 1, 22 veli da nas je Krist svo- 
jom smrću pomirio s Ocem nakon što je uzeo tijelo od naše 
puti. Sve to nas može potaknuti da danas s još većim uvje- 
renjem reknemo »Amen — tako je« kad u posvećenom kruhu 
primimo Kristovo tijelo. : 


Ev. Mk 1, 29-39: Izliječi sve bolesnike, a bijahu mnogi i razne 
im bolesti. (str. 29-30) 


Pred nama je živahan opis jednog Isusova dana kakvih 
malo poznajemo iz vremena njegova propovijedanja. Započeo 
je taj dan propovijedajući u kafarnaumskoj sinagogi i zatim 
činio čudesa nad opsjednutim, nad Petrovom punicom i nad 
mnogim drugima. Opet Petar-Marko veli da je Isus odmah 
iz sinagoge otišao u Petrovu kuću. Iz Iv 1, 44 znamo da su 
Andrija i Petar bili iz Betsaide, ali eto kao ribar, koji ribu 
nije samo lovio nego i prodavao, Petar je imao i u obližnjem 
Kafarmaumu svoju (možda puničinu, što je isto) ili unajmlje- 
nu kuću, kao što dvije kuće u dvjema mjestima imaju više 
puta naši primorski a pogotovo otočki ribari koji žive od ribo- 
lova. Bit će Petar s ponosom pozvao k sebi Učitelja a s njim, 
dakako, i njegove učenike, svoje drugove. Po putu ili tek u 
kući spomenuše Isusu nezgodu: teže će njega i njegove po- 
gostiti kad punica leži u groznici, Gospodina nije trebalo puno 
moliti, Petar se živo sjeća kako je bilo: Isus pristupi k njoj, 
uze je za ruku i podiže. Dobra je starica čudom tako ozdra- 
vila da ih je odmah počela posluživati. Naš Jeronim primje- 
ćuje: »Čovjek je takav da mu je tijelo vrlo slabo i kad ga 
pusti groznica; ali zdravlje koje Gospodin dadne sve zajedno 
povrati«. A simbolizmu skloni Ambrozije dodaje: u sinagogi 
je Isus ozdravio muškarca a u kući ženu jer je došao spasiti 
oba spola. 

Što se dogodilo poslije gostoljubive okrepe, a Petar se 
sjeća da je već sunce bilo zašlo, treba samo pročitati ili, još 
bolje, iz Marka čuti te jednostavno i sebe zamisliti u tom 
mnoštvu svakovrsnih bolesnika. Iz različitih izvještaja evan- 
đelista najbolje je uzeti da su iz sve okolice bili doveli i do- 
nijeli vrlo mnogo bolesnika i da je Isus sve ozdravio. Luka 
(4, 40) kao liječnik spominje: »On bi na svakoga od njih 
stavljao ruke te ga izliječio«, a Matej (8, 17) prema svojem 
običaju traži i u tome vezu sa SZ-om pa piše: »Tako se ispuni 

riječ proroka Izaije (53, 4): On slabosti naše uze i ponese 
naše bolesti«, 

Ne znamo kako se dugo u noć proteglo to liječenje i 
koliko se Isus odmorio u Petrovoj kući. Prema Petrovu sje- 
ćanju, on sam je s ostalim apostolima nakon napornog dana 
i uzbudljive večeri dulje spavao, ali ujutro opaziše da Uči- 
telja nema među njima. »Rano ujutro još za mraka, ustane, 
iziđe i povuče se na samotno mjesto, i ondje se moljaše.« 
Petar ga s drugovima ode tražiti, a kad su ga našli, on ih 
pozove da idu s njim i u druga mjesta po svoj Galileji jer 
da je došao ne za jedno mjesto nego za sve ljude. Isus pri- 
pada jednako svima ljudima, svima propovijeda, sve liječi, 
za sve moli. Petrov Isus je naš Isus! 


ČETVRTAK 
God. I 


1. č. Heb 3, 7-14: Opominjite se međusobno dok traje Danas. 
(str. 177) 


P. p. 94, 6-7, 8-9, 10. 11. (str. 543) 


Danas kad čujete njegov glas, ne budite tvrda srca! 

U uspoređivanju Isusa sa stvorovima poslanica Hebrejima 
poslije anđela navodi Mojsija. Tu pisac zajednicu vjernika u 
5 1 NZ-u naziva kućom ili, bolje, obitelji. Na Heb 3, 6 poziva 
se saborska Uredba o Crkvi 51 kad veli da sva Božja djeca 
tvorimo u Kristu jednu obitelj. U toj je obitelji Mojsije sluga, 
a Krist je Sin. Piscu je to tako jasno da oslonjen o tu činje- 
nicu prelazi odmah na praktičan zaključak: Mi smo ta Božja 
kuća, ali samo ako ustrajemo do kraja (r. 6). Misao na ko- 
načnu ustrajnost navela je pisca da se žalostan sjeti povijesti 
izabranog naroda koji je usprkos svih čudesa ne samo lutao 
pustinjom četrdeset godina nego lutao i luta i srcem. Posla- 
nica, naime, navodi 2. dio ps 94, u kojemu se Bog tuži na 
narod tvrda srca i poziva ih da čuju njegov glas i da ga 
vjerno slijede. Opomena je vrlo ozbiljna — »pazite, braćo« 
— jer se može koje srce naći pokvareno i nevjerno, čak takvo 
da otpadne od Boga. Stoga je dužnost svih da jedni druge 
opominju dok traje ovo »danas« iz psalma, dok traje dan 
svačijeg života, dok smo »hodočasnici vremena« (Pavao VI). 
Mi smo uistinu postali i jesmo sudionici Kristovi, u njega 
urasli i njegovi udovi, ali i neprestano izloženi zavodljivosti 
grijeha. 

Krepost koju poslanica spominje neposredno prije današ- 
njeg odlomka i na njegovu kraju jest nada. Poznato je da 
je poslanica Hebrejima posebno eshatološki usmjerena pa u 
ll, 1 i vjeru označuje kao »jamstvo za ono čemu se nadamo, 
dokaz za one stvarnosti kojih ne vidimo«. Redak prije da- 
našnjeg odlomka ne spominje samo pouzdanje nego ga i tu- 
mači da je to slavni ponos nade. Toliko trebamo sigurno 
računati na nagradu da se njom možemo već sada ponositi, 
dakako — u Gospodinu. Njega ističe r. 7. današnjeg pripj. 
psalma koji ponavlja navod iz poslanice. Jest to opetovanje, 
ali tako važno da se ovaj psalam, kao ni jedan drugi, nalazi 
na početku svakog dana i u novom Časoslovu. Ako imamo 
uvijek na pameti da je Bog naš pastir koji nas čuva i hrani, 
onda ćemo srdačnije klicati i vjernije ga slušati i slijediti. 


God. II 


1. č. Sam 4, 1-11: Izraelci biše potučeni i kovčeg Božji otet. 
(str. 219-20) 


P. p. 43, 10-11. 14-15. 24-25. (str. 502-3) 
P: Izbavi nas, Gospodine, radi ljubavi svoje! 


Što je Bog bio navijestio, sad će se ispuniti. I dosada 
su Filistejci zanovijetali izabranom marodu u mjesnim i spo- 
radičnim čarkama, ali sada skupiše vojsku protiv Izraela. 
Opasnost je bila tako velika da su Izraelci sa sobom u boj 
ponijeli i svoju najveću svetinju — kovčeg saveza s Bogom. 
To ih je toliko oduševilo da je od njihova klicanja odjekivala 
zemlja. Ali ta je činjenica razjarila i Filistejce, a tko zna nisu 
li što već dočuli o Gospodnjoj prijetnji izraelskom narodu. Sva- 
kako Izraelci bijahu potučeni i pobjegoše svaki u svoj šator, po 
čemu bi se moglo suditi da dvanaest plemena mije bilo složno 
ni u bitci. Ako nam je Biblija sačuvala točne brojeve — za 
te, naime, stari jezici nisu imali brojke nego obična slova koja 
su se lako zamjenjivala — broj je palih zaista velik. Za iza- 
brani je narod bilo još teže što su Filistejci oteli i sam kovčeg 
Gospodnji. Na tu je vijest, kako se dalje pripovijeda, veliki 
svećenik Eli pao sa stolice, slomio vrat i umro. U smrti se 
pridružio svojim nevaljalim sinovima koji su poginuli čuva- 
jući kovčeg. Izrael se sad našao u stanju kakvo nije pozna- 
vao od svog izlaska iz Egipta. S poraženima i mi, dakako 
i za vlastite duhovne poraze, žalimo s nekoliko redaka ps 48. 
i ponavljajući pripjev pun nade u Božje milosrđe i ljubav. 

»Vjera spašava ali praznovjerje ne spašava. Kovčeg je 
simbol saveza i zalog obećanja; ali Bog ne djeluje u znako- 

vima ako ljudi ne idu preko znakova. Ne spasava kovčeg, a 
znakovi su dani da budu nadmašeni. Ako svoje bogoštovlje 
polažemo na njima, oni od kanala postaju pregrade; potiču 
religiozni infantilizam i podržavaju alibi-izbivanje vjere. I 
mi se često pouzdajemo u neku vježbu ili neki predmet kao 
da je spasenje magičan čin, vezano uz neku kretnju ili mate- 
rijalni doticaj: uz škapular, zrna krunice, ruže sv. Rite... 
Sve su to časni znakovi, ali uspjeh postižu iz vjere a ne od 
ruku koje ih se dotiču. Ako ih odijelimo od Boga i štujemo 
njih same, onda to nije čin vjere nego sujevjerja; i pro- 
padamo usprkos svojih talismana kao što i Židovi propadoše 
unatoč prisutnosti kovčega« (Zarri). 


Ev. Mk 1, 40-45: Spade guba s njega i postade čist. (str. 30) 


Kad u naše napredno doba ima još nekoliko milijuna 
gubavaca, ne čudimo se da ih toliko susrećemo u evanđelju. 
Današnja perikopa izvješćuje o prvom ozdravljenju jednoga 
od mjih. Na putu po Galileji Gospodin susreće svaku bijedu 
pa tako mu dolazi i taj gubavac s mnogo nade u njegovu moć 
i dobru volju. Jadnik ne sumnja ni najmanje da ga Krist može 
izliječiti od strašne bolesti koja je razrovala njegovo tijelo. 
Sve je ovisno samo od toga da li on to hoće učiniti pa ga za 
to moli na koljenima. Petar se sjeća da se Isusu bijednik 
toliko sažalio da je prema njemu pružio ruku i dotakao se 
njegova gubava tijela. Kad je još kazao: »Hoću! Očisti se!« 
— sve je bilo gotovo, guba odmah spade s njega. U kršćanski 
je jezik prešao izraz »guba grijeha«, što onda možemo pove- 
zati s usklikom prije evanđelja da nas Bog vodi ispravnim 
putem kako ne bismo zalutali od njega. 

Mjesto da istražujemo zašto je Gospodin zabranio gubavcu 
da govori drugima o čudu evo što uz to piše gore navedena 
spisateljica: »Ne spada na nas da »opravdamo« postupak Go- 
spodina. Ako Isus postupa s gubavcem tvrdo (op. prevodioca: 
grčki tekst kaže da ga je izbacio — egzćbalen) sigurno ima 
svoje razloge. Bezobzirna vika ozdravljenika oteščava Isusovo 
šutljivo djelovanje i pribavlja mu slavu koju ne želi. Revnost 
u laskanju koju je možda pokazivao gubavac otkriva ulizicu: 
svojstvo koje se u nekim krugovima sviđa i postiže da se 
napreduje u službi. Na taj se način stvara čitav lanac malih 
ljubaznosti: laskavac golica samoljublje predpostavljenih a oni 
potajno potiču laskanje. Popustivljošću i ljubaznošću nagra- 
čuju nekog službenika promaknućem, od njega čine ulizicu. 
Makar se radilo »della corte pontificia«, stvar se ne mijenja, 
to je isto korupcija. Ako vjerujemo u svetost Crkve, korupcija 
još veća« (Zarri). 

PETAK 
God. I 


1. č. Heb 4, 1-5. 11: Žurimo se ući u onaj počinak. (str. 192) 
P. p. 77, 3 i 4be. 6c-7. 8 (str. 528) 
P: Ne zaboravite djela Gospodnjih! 


U tumačenju ps 94. i njegovu primjenjivanju na tadašnje 
prilike poslanica Hebrejima zaustavlja se kod r. 11: »Ne, neće 
ući u počinak moj!« Riječ se psalmiste, kad je izgovorena, 
odnosila na izraelski narod koji je iz Egipta išao u obećanu 
zemlju. Kroz četrdeset su godina gledali i uživali velika Božja 
djela, a ipak su se bunili i izazivali Boga koji im onda za- 
kletvom naviješta da neće ući u obećanu zemlju, »u počinak“ 
kojim im je on pripravio nakon lutanja pustinjom. Znamo da 
se je Božja prijetnja i obistinila. Pisac poslanice primjenjuje 
to i na svoje suvremenike kojima od Boga poslano evanđelje 
ima biti onaj obećani »počinak«, ovdje u Crkvi a gore u 
vječnosti. Uredbom je subote Bog navijestio kako njegove 
čeka nebeski »šabat«, počinak koji on uživa — ljudski govo- 
reći — nakon što je stvorio svijet. Hoće li svi ući u taj poči- 
nak? Naš se pisac boji za svakoga od nas. Mogućnost, još 
više, vjerojatnost za ulazak u vječni Božji počinak je oče- 
vidna, postoji i obećanje s Božje strane, ali svakome bi se mo- 
glo dogoditi da — zakasni. 

Tko neće ući u Božji počinak? Kao što je Bog u SZ-u sve 
pripadnike izabranog naroda pozvao u obećanu zemlju i svi 
su taj poziv čuli, tako je i nama svima upućeno evanđelje, 
prava radosna vijest. Mi smo tu radosnu vijest »primili« kao 
takvu, ali to nije dosta, nije dosta samo čuti nego je treba 
čuti s vjerom i pridružiti se onima koji su je tako čuli. Dakle, 
spašava samo vjera, dakako, živa i djelotvorna. Piscu je posla- 
nice naše dobro toliko na srcu da nas poziva: Žurimo se ući 
u onaj počinak! Kako će se tko žuriti, to je ovisno o njemu 
samom. Ali tko ne posluša, kao što pradjedovi nisu poslušali 
putujući pustinjom, čeka ga zaista tragičan kraj — smrt. Nebo 
bi ga čekalo a ne dočekalo (RBT, počinak). 

Iz duge poučne pjesme o povijesti izabranog naroda u da- 
našnjem pripj. ps. uzimamo nekoliko redaka. Njima odluču- 
jemo da nećemo zaboraviti Gospodnjih djela nego da ćemo 
o njima govoriti »svojoj djeci«, da i oni svoje ufanje stave u 
Boga i prema tome da vrše njegove zapovijedi. To ćemo kod 
svih kojima govorimo uspjeti koliko sami budemo slavili Bo- 
ga i vršili njegovu volju. 

God. II 


1. če 1 Sam 8, 4-7. 10-22a. Kad budete vapili za pomoć zbog 
kralja koga ste sami izabrali, Gospodin vas neće uslišati. 
(str. 222-3) 


P. p. 88, 16-17, 18-19. (str. 538) 
P. O ljubavi Gospodnjoj pjevat ću dovijeka. 


Izraelci su se uspjeli oporaviti od poraza što su im ga 
bili zadali Filistejci. Bog se pobrinuo da su ti morali kovčeg 
Gospodnji vratiti izabranom narodu i nakon njegovih postova 
i molitava pomogao im je da su Filistejci bili potučeni. Pri 
kraju onda Samuelova života nastaje važna prekretnica u po- 
vijesti izabranog naroda. Nešto strah od Filistejaca i drugih 
okolnih naroda, a nešto nevaljalost Samuelovih sinova, koji 
nisu nimalo obećavali da će ići očevim putem, stvorili su kod 
Izraelaca uvjerenje da je najbolje da ih vodi jaka ruka, kralj 
kakva imaju drugi narodi. Dosada je s njima upravljao Bog 
(teokracija) preko onih koje je on sam za to pozvao i ovlastio: 
Mojsija, Jozuu i suce. Samuel nije htio pristati na taj njihov 
zahtjev i u tom se smislu potuži Bogu. Bog smiri svoga vjer- 
noga slugu koji je imao narodu iznijeti kraljevska prava koja 
će kasnije teško osjećati i još teže snositi. Neka se onda narod 
ne tuži, jer je bio upozoren što ga čeka pod kraljem. Isto se 
može primijeniti na dužnosti ženidbenog i svakog drugog sta- 
leža koji čovjek sam odabere i za nj se odluči a kasnije u 
njemu stenje i nastoji ga odbaciti. 

Kad se masa za nešto oduševi, teško ju je razlozima razu- 
vjeriti pa se tako dogodilo i Samuelu. Bog poštuje ljudsku 
slobodu pa je tražio i od Samuela da je poštuje. Svim tim je 
Bog pripravljao dolazak Mesije koji će biti potomak najvećega 
izraelskog kralja Davida. Na Krista i mi mislimo kad počet- 
nim riječima i s nekoliko redaka ps 88. nazivamo blaženim 
i sretnim narod koji se drži Boga i kome je kralj od Boga 
poslani Mesija. Tom najvećem Božjem daru Crkva zahvalno 
pjeva kroz sva pokoljenja, a uz to uvijek svjesna da će kao 
kraljica posve pripadati svome Kralju Kristu tek kad kao 
takav dođe (RBT, kralj). 


Ev. Mk 2, 1-12: Vlastan je opraštati grijeh na zemlji Sin 
čovječji. (str. 30) 


Opet nam detaljan i vrlo živahan opis kako je Isus ozdra- 
Vilo uzetoga i što se kod toga dogodilo svjedoči da je Petar 

bio očevidac. Za vrijeme jedne Isusove pouke, vjerojatno u 
Petrovoj kući u Kafarnaumu dogodilo se nešto nesvakidašnje: 
nad glavama se prisutnih počele razmicati kamene ploče i 
kroz tako nastali otvor eto postelje koju su, držeći je za kraje- 
ve, četvorica spuštala i na postelji uzetog. Na tu ih je domi- 
šljatost navela ljubav prema bijedniku ali i vjera u Isusa. A 
kako vjera spašava, Gospodin bolesniku odzravi najprije du- 
šu pa tijelo. Nema čina vjere i ljubavi što ga Isus ne bi nagra- 
dio, prije ili poslije. ' 

Lako je Isusu s onima koji vjeruju, ali malo može kod 
onih koji su vjeru iskrivili kao što su književnici njegova vre- 
mena učili da Mesija neće moći opraštati grijehe, da to može 
samo Bog. Kao da je Božja moć manja kad je on, samo on 
izvršuje preko drugoga. Književnici brzo zaključe: Tko opra- 
šta grijehe — vrijeđa Boga. Time su Isusa izazvali da dokaže 
svoje božansko poslanje, što je on i učinio vrlo upadnim ču- 
dom: Taj će uzeti na njegovu riječ ne samo ustati nego na 
očigled sviju i svoju postelju sam odnijeti kući. Na ljude to 
više upliva nego ono što se dogodi u duši kad joj Bog oprosti 
grijehe, stoga onako oblikovano Isusovo pitanje. A bez obzira 
kako se to pitanje uzme i kako se na nj odgovori znamo da je 
Isusu jednako lako — i grijehe oprostiti i tijelo ozdraviti. On 
je Bog. Ljudima ne preostaje nego snebivati se i slaviti Boga. 
Tko to ne čini brzo će Božji postupak krivo suditi i vrije- 
đati ga. 


SUBOTA 
God. I 


1. č. Heb 4, 12-16: Pristupajmo s pouzdanjem k prijestolju 
milosti (str. 192) 


P. p. 18, 8. 9. 10. 15: (str. 482-3) 
P: Tvoje su riječi, Gospodine, duh i život. 


S pravom je opaženo da je poslanica Hebrejima više 
rasprava nego pismo. Ne odgovara na neka pitanja nego sko- 
ro govornički iznosi veličinu Krista, naročito kao velikog i 
vječnog Svećenika, Pisac je opravdao kako Isus nije manji 
od anđela zbog toga što ima i ljudsku narav jer je to bilo 
potrebno da može posredovati između Boga i ljudi, da bude 
onaj koji je između neba i zemlje uspostavio most (ponti- 
fex), dakle naš Svećenik. Misao koju je spomenuo u 3, 1 pre- 
kinuo je začas i tumačeći drugi dio ps. 94. svom govorničkom 
silom pozvao nas sve da budemo Kristu vjerni ako želimo stići 

k njemu u počinak, u slavu. Riječ Božju koja nam tu slavu 
obećaje ili, u slučaju našeg neposluha, prijeti vječnim odbaci- 
vanjem — treba uzeti posve ozbiljno. To podvlači današnji 
odlomak i zatim se vraća na raspravljanje o Kristu Svećeniku. 

»Tolika je sila i moć u riječi Božjoj da je ona uporište 
i životna snaga Crkvi, a sinovima Crkve ona je jedrina vjere, 
hrana duši, čisto i nepresušno vrelo duhovnoga života« (II 
vat. sabor O 21, gdje na početku navodi Heb 4, 12). Djelo- 
tvornost i životnu ulogu Božje riječi kod svakog čovjeka pisac 
uspoređuje s dvosjeklim, dakle najuspješnijim mačem. Kao što 
on kod operiranja i seciranja prodire sve do zglobova i moždi- 
ne tako — a i još uspješnije jer je oštrija od mača — riječ 
Božja do duše i duha. Tu bi se trebalo osvrnuti na biblijsko 
shvaćanje od čega je čovjek (RBT) sastavljen, ali najkorisnije 
se zaustaviti kod misli na dušu kao počelo naravnoga života 
i na duh koji je primio nadnaravnu milost. Božja riječ djeluje 
na sve, sve prožima i ispituje a konačno i sudi misli i srca. 
Na više mjesta Biblija (Ef 6, 17; Otk 1, 16; 2, 12 itd.) Božju 
riječ uspoređuje s mačem, a kad naša poslanica tvrdi da nema 
stvorenja njoj sakrivena, stariji su tumači mahom držali da 
pisac pod Božjom riječju misli na njegovu nestvorenu Riječ, 
dakle na Božjega Sina. Iako to nije očito, vrlo je jasno nagla- 
šeno da je Bogu poznato sve u nama, dakle i naše misli. 
Onako poznato kako je ljudskim očima golo i otkriveno nožem 
rasporeno tijelo. Tome sveznajućem Bogu moramo jednom 
položiti račun, a Pavao (Rim 14, 10; 2 Kor 5, 10) piše da će- 
mo se svi pojaviti pred Kristovim sudom. 

Kad će nas suditi Krist koji je uzeo našu narav sa svim 
slabostima, a zatim svojom mukom i proslavom nama otvorio 
nebo, onda možemo sada s pouzdanjem pristupati k prijestolju 
Kristove milosti. U tu svrhu trebamo se djelima čvrsto držati 
vjere koju riječima ispovijedamo pa će nam Kristova milost uvi- 
jek pravodobno pomagati i konačno iskazati vječno milosrđe. 
Na sve to pripjevnim psalmom odgovaramo hvaleći Boga i 
njegovu riječ koja nam je objavila njegov savršen zakon, 
njegove pouzdane propise i njegove pravedne sudove. Razmi- 
šljajući u srcu pred Bogom o svemu bogatstvu njegove riječi 
duša nam se u starozavjetnom smislu napunja spasonosnim 
strahopočitanjem a u novozavjetnom nam se smislu posreduju 
duh i život. 

God. II 


1. č. 1 Sam 9, 1-4. 17-19; 10, la: Evo čovjeka za koga reče 
Gospodin: Šaul će vladati nad mojim narodom«. 
(str. 223-4) 


P. p. 20, 2-3. 4-5. 6-7 (str. 484) 


P: Gospodine, zbog tvoje se moći kralj veseli. 


Ako je Jahve pristao da izabrani narod dobije svoga kra- 


lja, time nije narušen davno sklopljeni savez, jer Jahve ostaje 
vrhovni Gospodin koji će po svojem proroku kralja izabrati 
i nadzirati. Danas nam se anegdotski pripovijeda kako je 
zadnji sudac Samuel prema Božjem naređenju bacio pogled 
na vrlo stasita i lijepa Šaula da on bude prvi kralj u Izraelu. 
Zalutale mu magarice pa ih usput traži i kod vidioca Samuela, 
i tu doživi koban susret: imenovan je za kralja, dapače odmah 
i pomazan, a malo kasnije i ždrijebom potvrđen, dakle uzdig- 
nut na veliku visinu s koje je, nekoliko godina kasnije, u 
svojoj nevjernosti duboko pao i tragično svršio. Gospodin slo- 
bodno odabire i daje koliko kome hoće, a tko više primi više 
će i odgovarati, nalazi se u većoj opasnosti. 

Šaulova je povijest za izraelski narod zanimljiva i važna 
ali barem završne riječi današnje perikope naviještaju da se 
ne radi samo o njemu. Postoji i novozavjetni i vječni Izrael 
nad kojim vlada božanski Knez i Pomazanik i koji će Go- 
spodnji narod zaista izbaviti iz ruke njegovih neprijatelja. U 
vremenitom je smislu Šaul to učinio svojemu narodu vrlo 
nesigurno i na koncu nikako, a u duhovnom je pogledu Krist 
savršeno oslobodio svoj narod. Stoga i zahvalna pjesma za 
kralja iz ps 20. uzima riječi koje se ne mogu odnositi nego 
na vječnoga Krista Kralja. Bog je svoju moć udijelio našemu 
Kralju, u njegovoj mu Crkvi produžio dane za vijeke vjekova 
kojima je on pravi Božji blagoslov, a sada ga s desne svoje 
veseli radošću svojega lica. Na taj nam način liturgija slikama 
i riječima SZ-a predočuje bogatstvo NZ-a. 


Ev. Mk 2, 13-17: Nisam došao da zovem pravednike, nego 
grješnike. (str. 30) 


Marko je u tridesetak redaka (2, 1-3, 6) opisao ukratko 
ništa manje nego pet Isusovih sukoba s farizejima. Budući da 
se općenito drži da je to Evanđelje napisano u Rimu na teme- 
lju Petrova propovijedanja, nije isključeno da se prvak apo- 
stola tim naglašavanjem borbe svoga Učitelja s onima koji su 
se smatrali najvrednijim sljedbenicima židovske vjere, htio 

u carskom gradu od njih ograditi i time pokazati na osebuj- 
nost evanđelja. Kod prvog sukoba, koji se zbio u Petrovoj 
kući nakon ozdravljenja uzetoga, Isusove protivnike naziva 
književnicima, ali dalje književnicima farizejske sljedbe i 
jednostavno farizejima. Ti su Isusu zaista sve zamjerili, tako 
u današnjem odlomku zbog toga što se odazvao Levijevu pozi- 
vu i otišao jesti s carinicima. 

Bilo je to nakon što je Levi ostavio carinsku službu i po- 
šao za Isusom. Nije izričito spomenuto ali je skoro sigurno 
da je Gospodin izišao k moru iz Petrove kuće u Kafarnaumu. 
U tom je prometnom trgovištu bila i carinarnica gdje su se 
plaćali razni porezi i nameti. Svemoguća Isusova privlačivost 
samim svojim pogledom i sa dvije riječi carinika pretvori u 
apostola. Prema istočnjačkom običaju nekoga pozvati k stolu 
značilo je učvrstiti veze prijateljstva. Učinio je to Matej iz 
zahvalnosti novom Učitelju a i kao oproštaj od svojih drugova 
koji su mnogi dolazili Isusa barem slušati. Farizeji su se sa- 
blaznili i mjesto Kristu prigovorili njegovim učenicima. Isus 
im mirno odgovori poučavajući ih o svojoj zadaći zbog koje je 
došao na svijet: on je došao da zove grješnike. Dakle, zove sve 
osim onih koji se drže pravednima; i njih on zove ali uzalud jer 
ga smatraju suvišnim kao i zdravi liječnika. Usporedba je na 
mjestu i stoga što su stari sve mudrace smatrali duhovnim 
liječnicima koji svoje sljedbenike liječe od raznih mana, na- 
stranosti i nerazboritosti. Isus Liječnik svojom naukom i svo- 
jom euharistijskom hranom liječi i sada naše duše. On sve 
privlači k sebi, ali koristi samo onima koji su svjesni da ga 
trebaju. 

II NEDJELJA 
GOD. A 


1. č. Iz 49, 3. 5-6: Postavit ću te za svjetlost narodima, da spas 
moj doneseš. (str. 747) 


P. p. 39, 2 i 4ab. 7-8a. 8b-9. 10 (str. 499-500) 
P: Evo dolazim, Gospodine, vršiti volju tvoju. 


Kao što se liturgija poslije blagdana Gospodnjega kršte- 
nja osvrće samo općenito na otajstvo Bogojavljenja tako se 
i misna čitanja ovih nedjelja uzimaju iz Biblije »polususljed- 
no«. Predgovor u Lekcionaru to tumači (16): »To je čitanje 
tako raspoređeno da donosi nauk vlastit svakom pojedinom 
Evanđelju, a u isto vrijeme izlaže život i propovijedanje Go- 
spodinovo. K tome, takvom se raspodjelom postizava neki 
sklad između smisla svakog evanđelja i razvoja liturgijske 
godine: poslije Bogojavljenja čitaju se počeci Gospodinova 
propovijedanja, a to se odlično nadovezuje na krštenje i prva 
očitovanja Gospodinova... Čitanja SZ-a odabrana su s obzi- 
rom na pojedine evanđeoske odlomke, da bi se izbjegla odveć 
velika različitost među čitanjima pojedinih misa, a osobito da 
bi se istaklo jedinstvo obaju zavjeta. Odnos između čitanja 
iste mise pokazuje se pomno odabranim naslovima prije sva- 
kog čitanja. Pri izboru se, koliko je bilo moguće, išlo za tim 
da čitanja budu kratka i laka. Pazilo se i na to da se u 
nedjelje pročita što više značajnih tekstova SZ-a. Istina, ti 
su tekstovi SZ-a raspoređeni bez logičkog reda, jer su oda- 
brani s obzirom na evanđelje. Ipak, tako će se otvoriti blago 
riječi Božje te će oni koji budu sudjelovali u nedjeljnim 
misama upoznati gotovo sve poglavite stranice SZ-a«. 

To treba imati na pameti za sve nedjelje »kroz godinu«, 
a za ovu još i prethodnu napomenu: »Evanđelje se 2. nedjelje 
još uvijek odnosi na očitovanje Gospodnje koje se slavilo na 
blagdan Bogojavljenja: čita se tradicionalni odlomak o svadbi 
u Kani i još dva druga također iz Evanđelja Ivanova«. Pre- 
ma tome je za 1. čitanje i odabran ovaj kratak odlomak iz 
knjige Izaije. U evanđelju će danas Isus biti oglašen kao Božje 
Janje, a čitanje iz SZ-a je uzeto iz druge pjesme o Sluzi Bo- 
žjemu. U Velikoj se sedmici čitaju sve te četiri pjesme i onda 
će nam biti posve jasno da se odnose na Mesiju pa s pravom 
se taj naziva Božjim Jaganjcem. Bog po proroku naviješta da 
će se u Mesiji (»Izraele« je umetak koji bi trebalo ispustiti ili 
barem staviti u zagrade) on proslaviti i sam Mesija unaprijed 
izjavljuje da se proslavio u očima svog Oca. Sluga će Go- 

spodnji trpjeti, ali evanđelje (osobito Ivanovo, npr. 17, 1) ističe 
da će Isus mukom proslaviti Oca i sebe. A sve će moći pod- 
nijeti jer mu Bog daje snagu. Veliku je ulogu Otac namijenio 
Sinu — eto i prorok veli da ga je premalo nazivati Slugom! 
— ta on treba ne samo da obnovi izabrani narod barem u 
pojedincima koji su ostali vjerni Bogu, nego da prosvijetli sve 
narode i da Božje spasenje odnese do nakraj zemlje. Utje- 
lovljeni Bog nije više samo Bog Izraelov već Emanuel, Bog sa 
svima nama koji ga primamo i ljubimo kao Boga. Kolika je 
dubina ljubavi Božjeg Sina tolika je i njezina širina: nema 
granica ni u prostoru ni u vremenu. Mislim li ja i molim 
li tako katolički? 

Mesijinu zadaću posebno jasno izražavaju neki retci ps 
39, ali prije toga on s obzirom na težinu te zadaće upravlja 
Bogu vapaj za pomoć koja mu je osigurana. Molitva se onda 
pretvara u zahvalu, što je nova pjesma zajednička Mesiji i 
njegovima. Bog mu ju je stavio u usta, a on je s nama pjeva 
Bogu našemu. Ta je naša pjesma NZ-a Bogu mnogo draža 
nego sve starozavjetne žrtve jer je s neba donesena na zem- 
lju. Mesija je došao da izvrši Božju volju i time će velikom 
zboru. svega svijeta naviještati Božju pravdu koja u sebi 
uključuje sva Božja svojstva. Naš se liturgijski skup pridru- 
žuje velikom zboru cijele Crkve. 


2. č. 1 Kor 1, 1-3: Milost vam i mir ođ Boga, Oca našega, i 
Gospodina Isusa! (str. 140) 


Izvatci iz Pavlovih poslanica — koje se čitaju u nedjelje 
»kroz godinu« u sve tri godine — nisu u užoj vezi s evan- 
đeljem dotične nedjelje već sadržavaju lakše pouke i poticaje 
za kršćanski život. Početak smo 1 Kor promotrili 1. nedjelje 
adventa (godina B) ali bez prva dva retka koji nam lijepo 
predstavljaju Pavla kao nasljednika Mesijine zadaće u smislu 
gornjeg čitanja i psalma. Odmah u pozdravu ističe da je 
apostol Krista Isusa postao po Božjoj volji koja ga je zaista 
izvanrednim zahvatom svoje milosti pozvala. Pavao se sprem- 
no cdazvao kao i Mesija te uz najveće napore i žrtve na- 
stojao izvesti povjerenu mu zadaću. On se posebno trudio 
u korintskoj Crkvi kojoj eto piše iz Efeza oko Pashe god. 67. 
Oni koji su u Korintu prihvatili Božju poruku, dali se krstiti 
i žive kao kršćani, prema riječima apostola, posvećeni su u 
Kristu Isusu. Poznato je kako često (164 puta) Pavao upo- 
trebljava taj ili sličan izraz. Značajno je da redovito prije 
spominje naziv Krista pa Isusa. Isus znači samo Spasitelj, a 
Krist je Pomazanik, tj. Svećenik, Prorok (Učitelj), Kralj, i kao 


188 — II nedjelja A 


takav je i naš Spasitelj. Po neki put Pavao kaže samo »u Kri- 
stu«, a još češće »u Gospodinu, Kyriosu«, dok nikada »u Isu- 
su«. U bilo kojoj inačici sadržaj je izraza vrlo bogat i mnogo- 
vrstan, a redovito mu je kao podloga Pavlov nauk o otaj- 
stvenom tijelu Kristovu u kojemu smo mi udovi, dakle pos- 
većeni po Glavi i od nje dionici svih milosti koje je ona 
primila za nas. 

Što je veća povlastica i odlika, to je teža i odgovornost 


onih koji su je primili. Stoga Pavao odmah poslije objektivne ' 


svetosti — koju kršćani primaju bez svojih zasluga izravno 
od Krista — spominje subjektivnu: svi koji ma gdje zazi- 
vlju ime Oca i njegova Sina pozvani su, dužni su da budu 
sveti, tj. da se trude za svoju osobnu svetost. Samo tako 
će njihov život odgovarati udijeljenom im pozivu. Ta uskla- 
đenost donosi najveću nutarnju sreću svakome, i obratno, 
kršćanin je na kojem bilo položaju nemiran i žalostan kad 
god opazi da nije onakav kakav bi morao biti po svojem 
zvanju. U tu svrhu, da taj sklad što prije i što bolje postignu, 
apostol želi Korinćanima i svima nama milost i mir od Boga 
Oca i od našega Gospodina Isusa Krista. S Božje strane 
milost, s naše suradnja u mirnoj savjesti — i eto puta k sve- 
tosti. A samo ta se pristoji Kristovim sljedbenicima. Površni, 
kakvi smo, mi redovito trebamo mnogo riječi i pouke da 
nešto shvatimo i poduzmemo. Ne sadrži li naše posvećenje 
u Kristu i naše zvanje na svetost čitavo kršćansko bivovanje 
i djelovanje? Mnogo se govori i piše — prava poplava riječi 
i papira — o II vatik. saboru, o njegovu duhu i njegovim 
zaključcima. Svi bi bili ostvareni kad bismo svi provodili 
u djelo jednu jedinu njegovu rečenicu: »Svi su vjernici dakle 
pozvani i dužni da teže za svetošću i savršenošću u vlastitom 
staležu« (C 42). 


Ev. Iv 1, 29-34: Evo Jaganjca Božjeg koji uzima grijeh svi- 
jeta! (str. 77-8) 


Čim čujemo da se u crkvi čita Evanđelje po Ivanu, mo- 
rali bismo na nj stvarati posebnu pažnju. Već zato jer je 
teže od ostalih i jer se od njih znatno razlikuje, naročito 
u svojem 1. poglavlju. Ne misli se tu samo božanski uzvišen 
Proslov već i njegov nastavak. Dok se u sinoptika malo- 
-pomalo probija uvjerenje da je Isus pravi Bog, kod Ivana 
je tom tvrdnjom prožeto cijelo Evanđelje i već današnji 
odlomak završava Krstiteljevim uvjeravanjem i svjedočenjem 
da je onaj koga je on krstio Sin Božji. (Neki grčki rukopisi 
imaju: Izabranik Božji, ali ovdje znači isto, kao što ta dva 

izraza poistovjećuje i Lk 9, 35). Ta izjava daje smisao čita- 
vom Božićnom ciklusu liturgijske godine, ona proizlazi iz 
činjenice i blagdana Bogojavljenja. Kao što smo prije tog 
blagdana (3. I) čuli Ivanovu izjavu ne samo da je Krist do- 
stojanstvom ispred njega nego da je i postojao prije njega 
— što u stvari znači: oduvijek — dobro je da io krunsko svje- 
dočanstvo odjekne i jedne nedjelje pa da nas sve prati kroz 
cijelu liturgijsku godinu. 

Prije toga je Ivan svojim učenicima i svima prisutnima 
predstavio Isusa riječima koje Crkva ponavlja prije svake 
pričesti. Nebrojeno smo puta čuli te riječi i u svim mogućim 
rukotvorinama vidjeli mjesto Isusa njegov znak: Janje, pa nam 
naziv možda više mnogo i ne znači. Izraz je biblijski kao 
malo koji, jer tako Krista označuje SZ (Iz 58, 7) i NZ (ovdje, 
Iv 19, 36; 1 Kor 5, 7; 1 Pt 1, 19; Otk 5, 6). Mesiji pripada 
i naslov Lava iz plemena Judina (Otk 5, 5), ali još više Ja- 
njeta. Onaj je znak moći i pobjede na kraju, a ovaj dokaz 
blagosti kojom je Krist nastupao za svoga zemaljskog života. 
Međutim, ta je njegova slika mnogo značajnija jer nas pod- 
sjeća na vazmeno janje prigodom dolaska Izraelaca iz Egipta 
i jer je janje bilo najčešća starozavjetna žrtva. U tom smislu 
Božje Janje (RBT) opijeva Izaija, naziva ga Krstitelj i uzi- 
maju hagiografi te nam ga neprestano pokazuje i pruža 
Crkva. Kristovo je otkupiteljsko značenje još više istaknuto 
dodatkom da taj Jaganjac uzima grijeh svijeta. Budući je 
on to izveo svojom smrću i uskrsnućem, svi smo zaista bla- 
ženi što smo pozvani na gozbu Jaganjčevu ovdje i u nebu. 
Pričest je žrtvena gozba i svaka se pričest ima u životu na- 
staviti našom vlastitom žrtvom koja će odgovarati žrtvi bo- 
žanskog Jaganjca i s naše je strane dopunjavati za njegovo 
tijelo koje je Crkva (Kol 1, 24). »Na taj način lik Janjeta, 
više nego koji drugi, obuhvaća smisao i značenje Spasiteljeva 
života u njegovu zemaljskom poniženju i u njegovu nebe- 
skom uzvišenju. Taj lik tvori kratku sintezu čitave novo- 
zavjetne objave o Kristu, naročito Ivanova Evanđelja koje 
ne opisuje samo Isusovo putovanje zemljom nego ga također 
Prikazuje i kao uzvišenoga Gospodina koji je izvor života 
za svoju Crkvu« (Rebstock). 

GOD. B 
(1. č. 1 Sam 3, 3b-10-19; Govori, Gospodine, sluga tvoj sluša! 


(str. 219) 
P. p. 2 i 4ab. 7-8a. 8b-9. 10 (str. 499-500) 


P: Evo dolazim, Gospodine, vršiti volju tvoju! 


Dva smo odlomka ove nedjelje razmotrili prošlih dana , 


(prvi prošle srijede, a drugi 4. 1). Jedan nam i drugi poka- 
zuje jasan i srdačan Božji poziv pojedinim osobama kakav 
se sličan ne nalazi ni u S ni u NZ-u. Ujedno su to i najljepši 
primjeri kako Božji pozvanici odgovaraju sa svoje strane i 
kako zbog toga doživljaju neizmjernu sreću. Bit će stoga 
najkorisnije i opće misli o našem zvanju. 

Božji je poziv upućen svakom čovjeku, dapače i svakom 
stvoru, pa prema tome možemo govoriti o dvostrukom ili 
trostrukom svome zvanju. Prvim me je pozivom Svevišnji 
pozvao iz ničega. Premalo sam toga svjestan da me nedavno 
nije bilo i da uopće nisam trebao postojati. Sam po sebi 
sam posve suvišno i prolazno biće. Gdje stojim sada, i bez 
mene bi taj prostor i ovo vrijeme bili. Sam od sebe nisam 
nastao, razum i vjera kažu da sam svoje tijelo primio od 
Boga preko roditelja, a dušu izravno od Boga. I za me je 
on rekao: Neka bude! A mogao me je stvoriti kao kamen 
koji me okružuje, kao drvo na kojem sjedim, kao cvijet koji 
me predstavlja na oltaru, kao vrapčića koji vani na zimi 
cvrkuće. I to bi bila velika blagodat, čista milost jednog 
Boga jednoj ništici! Ali toj je mištici upravljen svemogući 
poklik da postane — čovjek, ja. Bog mi je udahnuo neumrlu 
dušu koja je, darovanim joj razumom i voljom te sviješću 
i savješću, slika i prilika Božja (Post 1, 26). Kako gordo 
zvuči: biti čovjek! A koliko sam ja slika Božja? 

Naravni se i nadnaravni red uspoređuje s platnom i um- 
jetničkom slikom na njemu. Što je komad platna prema 
remek-djelu jednog Rafaela! Sa mnom je Bog učinio ne- 
izmjerno više: jedna nadnaravna milost po vrijednosti nad- 
visuje sva stvorenja (Toma Akv.). Nije Bog na svojoj slici, 
mojoj duši, naslikao neku novu sliku nego je moju narav 
posvetnom milosti prožeo svojom naravi i krštenjem smo svi 
postali dionici božanske naravi (2 Pt 1, 4). Djeca se Božja 
zovemo i jesmo (1 Iv 3, 1). Drugi nas je Božji poziv ovlastio 
da se usuđujemo govoriti Bogu kako je njegov jedini pravi 
Sin naučio nas, Božje posinke: Oče naš! Za sv. Franju kažu 
da bi znao cijelu noć provesti u molitvi zaustavljajući se 
samo kod tih šest slova. Dijete Božje, baštinik neba, ud Kri- 

stov, posvećen općim Kristovim svećeništvom, ovlašten da 
se hranim njegovim Tijelom — većeg zvanja nema! 

Nekima je, međutim, Krist osobno uputio još i treći 
poziv: Slijedi me! (Lk 18, 22). Svećenički i redovnički poziv 
gradi dalje Božju zgradu u duši te »opće svećeništvo vjernika 
i ministerijalno ili hijerarhijsko... između sebe se razlikuju 
bitno a ne samo po stupnju« (II vat. sabor, C 10). S tim su 
pozivom povezane velike, zaista božanske ovlasti, ali ne kao 
povlastice već kao sredstva potrebna pozvanima da mogu 
služiti Božjem narodu. Tom pozivu više odgovaraju oni sve- 
ćenici, redovnici i redovnice koji savršenije spajaju službu 
Ocu po Kristu sa služenjem Kristu u braći. Silno teško i 
odgovorno zvanje pred kojim su strepili veliki junaci duha 
i koje čovjeka i kršćanina diže na visinu gdje je Bog bliži, alii 
s koje je pad veći. Održati se i napredovati u takvom zvanju, 
toliko služiti i žrtvovati se — nitko ne može zaslužiti nego 
ponizno izmoliti te za svoju prošlost i budućnost ponavljati 
zadnji usklik današnjeg pripj. ps.: »Gospodine, sve ti je zna- 
no!« On će sve skrivljeno i propušteno oprostiti, a sve buduće 
pomagati. To je sve naše ufanje! A u pravilan me stav 
stavlja uvjerenje kojim u drugom, a još manje u trećem 
zvanju ne potcjenjujemo prvo. 


2. č. 1 Kor 6, 13c-15a. 17-20: Tijela vaša udovi su Kristovi. 
(str. 143) 


Nije Crkva preskočila najvažnije odlmoke iz 1. dijela 1 
Kor rm kako bi kome na prvi pogled moglo izgledati iz ovog 
razmještaja — nego ih čita u slijedeće nedjelje (god. A), a 
sada u god. B uzima izvatke iz 2. dijela poslanice. Današnji 
je tekst važan s dogmatskog i moralnog vidika. Redovito se 
navodi kao jedan od Pavlovih trinitarnih tekstova: izričito 
spominje Krista (r. 15) i Duha Svetoga (19), a Otac je miš- 
ljen, prema Pavlovu običaju, pod općim nazivom Boga (ton 
Then, a ne samo Thečn), na kraju gdje nas poziva da kao 
Kristovi udovi i hramovi Duha Svetoga slavimo Boga-Oca. 
(To je još jasnije kad se ispusti latinska glosa — umetak: 
Portate-nosite, što manje odgovara Ocu a posve mu odgovara 
naše slavljenje po Kristu u Duhu Svetomu). Nego, apostolovo 
navođenje triju božanskih osoba nije samo sebi svrhom već 
je u najužoj vezi s nama, s našim ćudorednim životom duha 
i tijela, što nam Pavao ističe usklikom: Bježite od bludnosti! 
Svaka nas krepost, pa tako i svladavanje tjelesnih nagona, 
Povezuje S Bogom, čini nas njemu sličnima i dovodi nas 
k njemu. Vrijedi to i za naše tijelo koje će Gospodin uskri- 
Siti i koje će prema tome jedino od vidljivih stvorenja biti 

vječno. Kršćaninu je dakle veliko ne samo dostojanstvo duha 
nego i ono tijela, jer je duh i tijelo jedno jedinstveno biće 
i, još više, jer je kršćansko tijelo Kristov ud i hram Duha 
Svetoga. 

Pavlovim riječima dodaje praktički komentar jedan pa- 
stir našega vremena: »Gore je kada — onda kao sada i 
uvijek — ustaju teoretičari koji zloupotrebljavaju načelo krš- 
ćanske slobode i ponavljaju: Sve je dozvoljeno, nema objek- 
tivnih zakona, čovjek je gospodar samoga sebe, od istoga 
Krista oslobođen svakoga robovanja; stoga, kao što postoji 
nužan odnos između želuca i hrane tako i između ljudskog 
tijela i seksualnosti. I zapamtite dobro da danas, pa i pod 
izlikom novog puta Crkve, to tvrde sadašnji »pneumatici«, 
pseudoduhovni »karizmatici«. Sv. Pavao reagira nedvosmisle- 
no. U tijelu čovjeka ne postoje samo fiziološke funkcije; ono 
je određeno za mnogo veće svrhe nego što je hranjenje i 
rađanje djece: da krštenjem bude pridruženo Kristovu otaj- 
stvenom tijelu, da stoga ima kultnu funkciju prema Gospo- 
dinu Isusu; određeno je za uskrsnuće kao Isus, i za pro- 
duhovljenje... Braćo, danas više nego ikada treba ponavljati 
i svima dovikivati riječ sv. Pavla: kršćanin je, duša i tijelo, 
na poseban način hram Duha Svetoga. Ne smije se oskvr- 
nuti, treba ga posvetiti za božansku službu« (Mosconi). 


Ev. Iv 1, 35-42: »Vidjet će gdje stanuje i ostadoše kod njega. 
(str. 78) 


Uvjerljivo svjedočenje Krstiteljevo uputilo je Andriju i 
Ivana k Isusu. Nezaboravan je susret parafraziran 4. I, a kad 
nam ga Crkva opetuje u nedjelju i u naslovu ističe drugu 
misao, onda je pravo da se kod nje barem malo zadržimo. 
U Božićno je vrijeme Crkva iz tog odlomka naglasila sreću 
prvih apostola i njihovo prvo svjedočenje: »Našli smo Me- 
siju!« Danas Crkva na nas okreće evanđeoske riječi i budu- 
ćim vremenom (u koliko nije u »Ordo lectionum Missae« štam- 
parska greška: »videbunt« mjesto »viderunt«, kao što je ostao 
biblijski »manserunt«), upućuje gdje da potražimo Isusa i 
uživamo njegovu prisutnost. Odavna je crkveni nauk — što 
ga noviji dokumenti često ponavljaju — da nam je Krist 
liturgijski prisutan: u Svetotajstvu, u svojoj riječi, u svojim 
službenicima i u zajednici vjernika. Ta raznovrsna prisustva 
imaju i razne stupnjeve, a opet se između sebe isprepliću i 
dopunjuju (II vat. sabor, B 7). Od najveće je važnosti da 
se na temelju tih činjenica za svako slavljenje euharistije 

stvori usko povezana zajednica. O tome potanje govori i br. 
62. Općeg uređenja Rimskog misala. A proživljeno će litur- 
gijsko zajedništvo nužno onda pobuditi uvjerenje da preko 
dana Krista susrećemo u svakom bratu, u svakom čovjeku. 


GOD. C 

1. č. Iz 62, 1-5: Ženik se raduje nevjesti. (str. 757) 
P. p. 95, 1-2a. 2b-3. 7-8a, 9-10a i c (str. 544) 

P: Kazujte svim narodima čudesa njegova. 


' Gore je na početku godine A rečeno da je za ovu nedje- 
lju namjerice ostavljen tradicionalni odlomak o svadbi u 
Kani. Prema tom glavnom tekstu ponavlja se prorokovo viđe- 
nje o uskrsnuću Jeruzalema poslije povratka naroda iz babi- 
lonskog sužanjstva. U predvečerje Božića naglasak je bio na 
zadnjem retku, a danas se u vezi s evanđeljem u naslovu 
spominje usporedba s radovanjem ženika i nevjeste kao slika 
Božjeg milja nad svojim narodom. Sad poslije proslavljena 
Bogojavljenja i Isusova krštenja — u kojem su u praliku 
oprani grijesi svijeta — Crkva se osjeća kao Zaručnica poz- 
vana na svadbenu gozbu gdje joj nebeski Zaručnik pruža 
čudesnu hranu i piće. Koliko nam liturgija predočuje i stvar- 
no pruža svadbeno veselje u svojim obredima, naročito u 
slavljenju euharistije, svjedoči nam i saborska Uredba o bo- 
goslužju koja na pet mjesta (7, 47, 84, 85 i 102) govori o 
Crkvi kao Kristovoj Zaručnici. Ne radi se o kratkotrajnom 
svadbenom veselju nego o neprekidnoj i nerazdvojivoj vezi 
koja spaja utjelovljenog Boga i Božji narod. Međutim, ako 
je tako s obzirom na cijelu Crkvu, nije sigurna pojedina duša, 
pa i moja može nevjernošću prekinuti vezu s Bogom. 

Ako se starozavjetna Božja Zaručnica nije smatrala ostav- 
ljenom niti njezina zemlja opustošenom, koliko je čitava 
zemlja postala bogatijom, neusporedivo bogatijom od kada je 
sam Sin Božji postao njezinim stanovnikom. Kao što smo 
prošle nedjelje slavili Božje objavljenje koje je izrazilo svoju 
ljubav nad Sinom u Jordanu tako se danas s prorokom Crkva 
osjeća prožeta Gospodnjim miljem, a i on je zove svojom 
milinom. Staro- i novozavjetni tekstovi su pripremali naše 
liturgijske doživljaje, a ti sa svoje strane potiču našu čežnju 
Za sjedinjenjem koje više neće biti ni u kakovoj pogibelji 
i koji će donijeti vječnu svadbu. »Duh i Zaručnica vele: 
Dođil« (Otk 22, 17). Svojemu kršćanskom životu i njegovu 

liturgijskom proživljavanju trebamo uvijek iznova davati što 
jaču paruzijsku notu, ne zato da bismo potcjenjivali ovo- 
zemne vrednote ili. izbjegavali svakidašnje dužnosti, nego da 
bismo sve to pravo osmislili. »Sveta gozba na kojoj zajed- 
ničkim blagovanjem tijela i krvi Gospodnje Božji narod biva 
dionikom dobara pashalne žrtve, obnavlja novi Savez što ga 
je Bog zauvijek sklopio s ljudima u Kristovoj krvi, te u 
vjeri i nadi predskazuje i pretječe eshatološku gozbu u Očevu 
kraljevstvu, naviještajući smrt Gospodinovu dok on ne dođe« 
(Uputa o štovanju euh. misterija, 3a). Božja milina, pro- 
rečena u SZ-u i okušana u NZ-u, bit će nepomućeno uživana 
ondje gdje će prestati vrijeme. 

To će radosno raspoloženje u nama pojačati pravo shva- 
ćen i zanosno pjevan današnji pripj. psalam. Nova je to 
pjesma koja ima odjekivati svom zemljom i koja će svim 
narodima navješćivati ne samo Božja čudesa u prirodi, ne 
samo Kristovo čudo u Kani kojemu su slijedila tolika druga, 
nego nadasve Kristovu slavu u Crkvi i njezinu s Kristom 
u nebu. Koliko smo praktički uvjereni da je objavljeni Bog 
u Crkvi, da je on s nama i u nama, toliko ćemo njegovu 
slavu ižarivati među »poganima« našega svijeta. On je i do- 
šao zato da narodima upravlja pravedno, ali to mu je zapravo 
omogućeno po nama koji se smatramo njegovim sljedbeni- 
cima. Dakle, on i njegova pravda mora najprije kraljevati 
u meni i, koliko je do mene, oko mene. 


2. č. 1 Kor 12, 4-11: Jedan te isti Duh razdjeluje svakomu 
kako hoće. (str. 147) 


Između problema koji su mučili Crkvu u Korintu i zbog 
kojih su se obratili svome velikom ustanovitelju bio je i 
odnos prema karizmaticima i njihov međusobni. Krist je svoju 
Crkvu ustanovio kao hijerarhijsku družbu, dakle kojom u 
njegovo ime upravlja »sveta vlast«. Ali on nije vezan na 
njezine strukture pa njegov Duh dijeli, uvijek je dijelio i 
dijelit će, posebne darove kada i kome hoće. Ti darovi redo- 
vito odgovaraju vremenu u kojemu su dani, ali pripravljaju 
nova razdoblja u povijesti Crkve i svijeta. Stoga se ne mo- 
ramo držati samo onih darova koje spominje apostol kad se 
u današnjoj Crkvi više navode: ponizno služenje i približa- 
vanje svim ljudima, vidovitost koja u znakovima vremena 
zna prisluškivati glas Boga, teološka pronicavost u istraživa- 
nju autentičnog značenja Božje riječi i uopće Božje objave, 
razumno osvješćenje naše vjere i prema tome uzvisivanje 
ljudske ličnosti, novo vrednotenje vremenitih dobara koja su 
od Boga i mogu voditi Bogu te tome slično. Nema govora, 

»te karizme, bilo najsjajnije, bilo jednostavnije, i više raši- 
rene, budući da su osobito prilagođene potrebama Crkve i 
korisne, treba primiti sa zahvalom i utjehom« (II vat. sabor, 
C 12). To nije teško, ali odmah slijedi za neke tako tvrda 
rečenica: »Izvanredne darove ne treba lakoumno tražiti, niti 
se preuzetno smiju od njih očekivati plodovi apostolskih dje- 
la; ali sud o njihovoj ispravnosti i urednoj upotrebi spada 
na one koji upravljaju Crkvom, i na koje osobito spada ne 
ugasiti Duha, nego sve ispitati i zadržati ono što je dobro 
(usp. 1 Sol 5,12 i 19-21)«. 


»Postoji napetost između velikih darova hijerarhije i ve- 
likih darova svetosti, što znači između auktoriteta i karizmi. 
I oni i one su darovi Duha Kristova. U Božjoj Crkvi žive 
zajedno, ali se u srcu pojedinaca može dogoditi i po neki 
put događa da nastane i kriza... kriza izbora a onda i opor- 
be, mjesto ponizne i ljubezne harmonije« (Mosconi). U praksi 
je takve krize teško pravilno riješiti kod drugih, a još neuspo- 
redivo teže kod samoga sebe. Nitko ne bi smio bez objektiv- 
nih dokaza posumnjati u dobre namjere drugoga, ali s druge 
strane ni nekoga osuditi da gasi Duha u povjerenima. Uvijek 
će pomagati u tom pogledu dva Pavlova načela: »Duh je 
onaj koji dijeli svoje darove kako hoće, i dijeli ih na opću 
korist« (r. 7 i 11). Treba malo vremena i strpljivosti: život 
će brzo pokazati odakle je koji »dar« i kamo vodi. 


Ev. Iv 2, 1-12: Tim poče Isus svoja čudesa u Kani Galilejskoj. 
(str. 78) 


Isusovo prvo čudo ima veliko značenje za njega i za nas. 
Sigurno je njegov dolazak razveselio njegove gostoprimce, a 
pogotovo njegovu Majku. Koliko li je tek veselje nastalo 
kad su svi bili svjedoci tako velikog čuda! Gospodin je svojim 
prisustvom na svadbenoj gozbi i još više svojim čudom po- 
kazao kako su mu po volji nedužna zemaljska veselja. 1] 
ujedno kako mu se smijemo obraćati i u svojim tjelesnim 
potrebama. Naučio nas je moliti za svagdanji kruh kojim je 
znao i čudesno nahraniti gladne, a u Kani čini slično s manje 
potrebnim vinom. Čuda nije učinio zbog sebe, ali je on ipak 
iznijelo na vidjelo njegovu božansku moć i prema tome obja- 
vilo njegovu slavu. Evanđelist izričito dodaje da na temelju 
toga čuda njegovi učenici povjerovaše u njega. Oni koji su 
čuli svjedočanstvo Krstitelja uvjeriše se i na svoje oči tko 
je zapravo njihov Učitelj. U svim evanđeljima, a pogotovo 
»čudesa u Ivanovu evanđelju imaju vrijednost »znakova«, jer 
dokazuju slavu Isusa Sina Božjega, tj. njegovu božansku moć 

i narav. Ona znamenuju da je Isus davalac života (Iv 5), 
kruh života (Iv 6), svjetlo svijeta (Iv 9), uskrsnuće (Iv 11) 
(Vanetti-Duda). 

»Čudo je povijesni događaj, pa Crkva hoće da se izgra- 
čujemo na ličnosti Gospodina i Majke Božje. Ali to ipak nije 
glavni cilj. Crkva pripovijeda prošlo, ali misli na sadašnje. 
Hoće reći da ono što se dogodilo pred mnogo stoljeća, to 
se otajstveno sada događa i nama, posebno sada u misi. 
Krist nije samo prije 19 stoljeća pretvorio vodu u vino,.on 
i sada hoće da čini nešto slično u još većoj zbilji. Možemo 
161 još dalje: ondašnje čudo Gospodin nije izveo toliko zbog 
njega samoga koliko s pogledom na budućnost. Sva čudesa 
i čitav Kristov život samo su slika njegove djelatnosti u 
Crkvi, jer svi njegovi čini na zemlji imali su za svrhu spa- 
senje ljudi. Možemo dakle reći da je prvo čudo u Kani pralik 
onoga što Gospodin sada izvodi u svojoj Crkvi, što hoće da 
sada učini u misi« (Parsch). Na taj se način evanđelje i evan- 
đeoski događaji tumače mistagoški: uvode nas u Kristov 
uvijek prisutan misterij s nakanom da se i mi u nj uključi- 
mo. Euharistijska gozba sve to omogućuje na najuzvišeniji 
način. Da tako misli Crkva, davno je izrazila bogojavljen- 
skom antifonom: »Danas (ne samo nekada nego: danas) se 
s nebeskim zaručnikom Crkva združila, jer je u Jordanu 
oprao Krist njezine krivice; hite mudraci s darovima na svad- 
bu kraljevsku i vinom što posta od vode vesele se gosti, 
aleluja.« 


PONEDJELJAK 
God. I 


1. č. Heb 5, 1-10: Premđa je bio Sin, iskustveno nauči posluš- 
nost od onoga što je pretrpio. (str. 193) 


P. p. 109, 1. 2. 3. 4. (str. 658) 
P. Dovijeka ti si svećenik po redu Melkisedekovu. 


S pravom je rečeno da bi bez poslanice Hebrejima u 
kruni Krista, kakva nam rišu Pavlove poslanice, manjkao 
najljepši biser. Nebrojenim ga potezima Pavao slika kao na- 
šega Učitelja i Kralja, kao Sina Božjega i Otkupitelja, a ova 
poslanica dodaje veliku odliku koja na neki način obuhvaća 
sve ostale: Krist je naš Veliki svećenik. Tu svoju misao vo- 
dilju počinje razvijati poslanica u ovom poglavlju. Odmah 
na početku ističe dvije bitne oznake svakoga svećenika: po- 

srednik je između Boga i ljudi, a to nitko ne postaje sam 
od sebe nego tko je za to određen. Čovjek bi sam za se mo- 
gao urediti svoj odnos prema Bogu, ali pošto religija — koja 
uređuje i usavršuje našu vezu s Bogom — zanima ne samo 
pojedinog čovjeka nego i čitavu ljudsku zajednicu, sve reli- 
gije poznaju ustanovu svećenika koji je uzet između ljudi i 
postavlja se za ljude. Ostala zvanja imaju ljudima da služe 
za druge potrebe, redovno zemaljske i vremenite, a svećenik 
je na službu ljudima u njihovu odnosu s Bogom. Stoga je 
nužno da pozna ljude koje će zastupati pred Bogom, da s nji- 
ma suosjeća, da je njihov. Eto svrhe čemu je Sin Božji postao 
čovjekom: da može biti blag prema onima koji griješe iz 
neznanja, jer tako se redovito i griješi. Krist je zaista bio 
tako blag da nam je svoju blagost stavio za uzor da se od 
nje učimo (Mt 11, 29). 

Kad prelazi na drugu oznaku svakoga svećenika, posla- 
nica ne ostaje kod opisa koji vrijedi za svakoga svećenika 
nego izričito spominje našega Velikog svećenika Krista. Njega 
nam predstavlja najprije pomoću dva najodličnija svećenika 
SZ-a: Arona i Melkisedeka. Bog je sam odredio da svećeni- 
čku službu. obavlja Aron (Izl 28, 1) i njegovo potomstvo, a 
još prije nam Biblija govori o izvanrednom svećeniku Mel- 
kisedeku (Post 14, 18ss), na kojega će se poslanica još vratiti. 
Da nam pokaže kako je prema tim primjerima Krist postao 
naš Veliki svećenik, pisac navodi dva mesijanska psalma: 2, 7 
i 109, 5. Prvi tekst govori o utjelovljenju Boga kojega je Otac 
objavio ljudima kao svoga Sina. Drugi ga tekst proglašuje za 
vječnog Svećenika, što je postao utjelovljenjem, budući da 
je kao Bog-čovjek po svojoj biti posrednik između neba i 
zemlje. To je tako važan tekst da isti psalam čujemo i u 
pripjevu poslije čitanja. Svemoguća je Božja riječ proglasila 
našega Gospodina Kraljem svega stvorenja koji mu kao naš 
Glavar sjedi zdesna. Onima koji ga kao takvog priznavaju i 
njim se služe, naš je Veliki svećenik na spasenje, a oni koji 
mu se tvrdokorno protive na kraju će svršiti kao podnožje 
njegovu prijestolju. Što je bolje — mnogi nažalost ne znaju. 

Naslov odlomka gleda kod Krista istaknutu poslušnost. 
Naš Veliki svećenik nije za nas samo molio nego je on ujedno 
i naša žrtva koju je sam imao prinijeti za spasenje svega 
svijeta. I njemu je smrt bila tako teška da je molio za oslo- 
bođenje od mje, a bio je uslišan time što je bio okrijepljen 
od anđela (Lk 22, 43). U poslušnosti je došao na svijet i pro- 
Veo sve svoje dane na zemlji, iz poslušnosti se i žrtvovao za 
nas. Kad je ta dolikovala Božjemu Sinu, koliko više pristaje 
nama. Samo poslušnost Božjoj volji smiruje i usrećuje čov- 

jeka, sjedinjuje ga s Božjom voljom, dakle sa samim Bogom. 
Prema tome je poslušnost neprestana pričest, trajno sjedi- 
njenje s Bogom (Vinko Paulski). A tko bi pomislio da je lako 
slušati Boga, ali teško ljude kao Božje namjesnike, neka se 
sjeti da je naš Gospodin i to činio: za sve vrijeme svoga 
skrovitog života bio je poslušan Mariji i Josipu (Lk 2, 51). 
Isuse poslušni, smiluj mi se! 


God. II 


1. č. 1 Sam 15, 16-23: Poslušnost je bolja od žrtava. Gospodin 
te je odbacio, da ne budeš više kralj. (str. 229) 


P. p. 49, 49, 8-9. 16bc-17. 21 i 23 (str. 507) 


P. Onomu koji hodi stazama pravim — njemu ću pokazati 
spasenje svoje. 


Mnogo ih je dobro počelo a slabo svršilo, u čemu je prvi 
izraelski kralj posebno zastražujući primjer. U današnjem 
odlomku imamo o Šaulu jedno i drugo. Bog šalje svoga pro- 
roka Samuela da ga podsjeti kako ga je on uzdigao bez 
ikakvih prethodnih zasluga. Dotada neznatnoga i malenoga 
Bog je postavio za glavara Izraelcima i pomazao ga za kralja. 
Zaista, sretan početak! Ali Šaul se malo-pomalo otimao od 
Božjeg vodstva dok nije prekršio i njegovu izričitu zapovijed. 
Kako je Izraelcima neprestano prijetila opasnost od Amale- 
čana, ne samo od njihove prevlasti nego i od njihove krive 
vjere, Gospodin je naredio kralju da ne štedi taj opaki narod. 
Šaul je samo djelomice poslušao i — kako se često samovolja 
zna pokriti plaštem pobožnosti — naumi od pošteđenih živo- 
tinja prinijeti Bogu žrtve. Gospodin mu po Samuelu poruči 
da mu je draža poslušnost od bilo kojih žrtava. Nepokornost 
vodi u svaki grijeh pa bi po tome putu narod mogao zapasti 
u čaranja i u samo idolopoklonstvo. Stoga je Gospodin od- 
bacio Šaula tvrdom presudom: onaj koji odbacuje Božju riječ 
zaslužuje da njega odbaci Bog. Koliko je dakle važno slušati 
Božju riječ! 

Pripj. psalam nastavlja pouku i traži od nas ne one žrtve 
koje čovjek prinosi Bogu po svojem nahođenju i, često, po 
svojoj samovolji. Božji ukor zaslužuje svaki onaj koji drugi- 
ma tumači Božji zakon i sve obaveze koje donosi savez 
s Bogom, a sam se ne drži Božje riječi. Na takvo pretvaranje 
Bog ne može šutjeti, jer bi onda izgledalo da je sličan pre- 
vrtljivom i dvoličnom čovjeku, što se ne može mi pomisliti. 
Čovjeka može opiti strast ili ga opsjenuti samoljublje, ali 

prije ili kasnije Bog nam stavlja u savjesti, a koji put i u 
javnosti, pred oči sve naše grijehe koje smo uzimali olako. 
Bog pokazuje svoje spasenje samo onima koji hodaju pra- 
vilnim stazama, putevima Božje volje i pravde. 


Ev. Mk 2, 18-22: S njima je Zaručnik. (str. 30) 


Prigodom gozbe koju je dotadašnji carinik Levi-Matej 
priredio svojem novom Učitelju i time se ujedno oprostio 
od svojih drugova farizeji su našli prigodu da mu prigovore 
što jede s grješnicima i carinicima. Kad su time samo uspjeli 
da je Isus još ljepše iznio svoju ulogu i tako je najbolje 
opravdao, združili su se s Ivanovim učenicima koji su prigo- 
varali što Isusovi učenici ne poste kao i oni. Opaska je, da- 
kako, išla na račun samoga Gospodina jer je Učitelj odgo- 
voran za ono što rade njegovi učenici, pogotovo kad je po 
srijedi tako važna asketska vježba kao što je post. Na taj 
se način Isusu pružila prigoda da lijepom usporedbom, u 
Bibliji dosta čestom, sebe označi kao Zaručnika koji je došao 
na svijet po svoju Zaručnicu, Crkvu. Dok je on sa svojima, 
njima ne dolikuje da poste jer se ni na jednoj svadbi ne 
posti, ali će doći za to i njima vrijeme. Iz tih se riječi vidi 
kako Crkva ima pravo tražiti od vjernika da poste i vrše 
druge kreposne vježbe u dane kad više proživljavaju uvje- 
renje da još nisu kod svojega božanskog Zaručnika. 

Na to je Gospodin nadovezao dvije kratke usporedbe 
kojima je jasno kazao da je s njim nastupilo sasvim novo 
doba koje se ne može vezati uz dotadašnje propise i običaje. 
Nova zakrpa na staroj haljini tu još više raskine, a novo 
vino u starim mjehovima učini da propadne i vino i mjehovi. 
Zaključni usklik: Novo vino u nove mjehove — odzvanja 
kao zvuk fanfare novog vremena, veli Dillersberger i nastav- 
lja: »Ta opomena u njegovoj Crkvi ostaje neprolazna za sva 
vremena. Budući da svako ljudsko pokoljenje treba opet i 
opet obnoviti, iz nutrine njegove Crkve neprestano ključa 
novo što je puno života. Tada treba, upravo kao i onda, imati 
obzira prema starome da oboje prije vremena ne propadne. 
Kad Crkva prianja uz staro, naslijeđeno, tradicionalno, u toj 
"jubavi prema Gospodinu ima isto toliko opravdanja kao i 
žarka želja sve učiniti novo, čime su se uvijek iznova odli- 
kovali neki sveci, poneki reformni papa i ne nazadnje krš- 
ćanska mladež raznih razdoblja. Kao što iz toga vidimo, u 
Crkvi je bitno nužan sukob između staroga i novoga, između 
tradicije i nove tvorevine. Samo je po neki put poželjno da 
se gore i dolje ima više uviđavnosti i obzira!« Stariji su 
više puta siti života da bi spremno prihvatili još i nove na- 

pore, dok mlađi često sude starije prema njihovim dostig- 
nućima, a sebe sprema svojim nacrtima. Život sve obično 
izgladi, tim prije i tim uspješnije kod onih koji se dadu 
voditi ne od svojega nego od Božjega Duha. 


UTORAK 
| God. I 


1. č. Heb 6, 10-20: Nadu koja nam je određena imamo kao 
i čvrsto sidro. (str. 193) 


P. p. 110, 1-2. 4-5. 9 i 10c (str. 558-9) 


P: Dovijeka se sjeća svoga saveza. 


Poslanica je Hebrejima započela govor o Kristu Velikom 
svećeniku, ali ga odmah i prekida. Ti su Hebreji oni koji su 
prvi od Mojsijeva zakona prešli pod Kristov zakon i po vreme- 
nu bi morali biti učitelji drugima, ali kao da su zapali u senilni 
infantilizam i opet se vraćaju starim obredima i običajima. 
Stoga ih pisac vrlo ozbiljno opominje i potiče na novu rev- 
nost kakvu su dosad pokazali u ljubavi prema drugim kršća- 
nima. Kao da im još malo manjka da stignu do sretnog 
svršetka prema kojemu ih vodi nada, pisac želi da nasljeđuju 
one koji su vjerom i strpljivošću kao osigurali obećanu bašti- 
nu. U tu im svrhu stavlja za uzor praoca Abrahama koji 
je svim svojim potomcima uvijek ostao najsvjetliji lik. 
Ljudi obično svoje izjave potvrđuju zakletvom pa je tako i 
Bog učinio Abrahamu te se zakleo sam sobom (Post 22, 16-18), 
na što je Abraham strpljivo čekao i obećano dočekao. 

Kad i mi imamo tolike Kristove izjave i kao zakletve 
— njegove više puta ponovljene riječi »Zaista, zaista vam 
kažem« — onda možemo biti sigurni za ono što nam je obe- 
ćao: vječni život i sva sredstva koja su potrebria da se on 
postigne. Ta nas nada treba držati u svim olujama i poteš- 
koćama života kao što sidro osigurava lađi da se neće nasu- 
kati ili doživjeti brodolom. Ima u toj zgodnoj prispodobi i 
jedna velika razlika: sidro drži lađu pričvršćenu uz zemlju, 
a sidro je naše duše već prodrlo u nebo kamo je Išus već 
ušao kao naš Veliki svećenik i naš preteča. A pišću su i tu 
na pameti Aron — koji nije smio u svako doba ulaziti u 
svetište iza zavjese (Lev 16, 2) — i još savršeniji Kristov 
pralik, Melkisedek. Isus je ne samo veliki nego i vječni sve- 
ćenik: koji se već nalazi u nebu kamo je otišao da nam pri- 
pravi mjesto. (Iv:14, 2). 

Pripj. psalam hvali Božja djela koja je učinio i čini svome 


narodu na temelju sklopljena saveza. Posebno se možemo 


zaustaviti na spomen koji Bog postavi svim svojim čudesnim 
djelima, a to je za nas euharistija, pogotovo kad i psalmist 
spominje da Bog svojim štovateljima daje hranu. I samo mi 
znamo kakvo je spasenje Gospodin poslao svome narodu po 
svome Sinu, samo mi smo s Bogom povezani movim i vječ- 
nim savezom. Euharistija, kao svagdanja naša žrtva i hrana, 
spomen je Božje dobrohotnosti prema ljuđima u prošlosti, 
njezin neprestani dokaz u sadašnjosti i siguran zalog svega 
onoga što nam je obećao u budućnosti, u vječnosti. Ako 
Božja obećanja povežemo s onim što nam je već dao, ako 
je jedno i drugo donio naš veliki i vječni Svećenik, onda 
je jasno kako se od nas traži zapravo vrlo malo: da se držimo 
svoje nade kao pouzdanoga i čvrstog šičta koje nas veže s na- 
šim Spasiteljem. 


God. II 


l. č. 1 Sam 16, 1-13: Samuel pomaza Davida usred njegove 
braće i Duh ga Gospodnji obuze. (str. 230) 


P. p. 88, 20. 21-22. 27-28 (str. 538-9) 
P: Nađoh Davida, slugu svoga. 


Šaul je odigrao svoju ulogu i sada je Bog potražio dru- 
goga koji će biti vjerniji kralj u Izraelu. Samuel se već bio 
gotovo naučio na Šaulovu vladavinu i još uvijek tugovao 
zbog njega dok mu Gospodin nije naredio da postupi po 
njegovoj volji i za kralja pomaže jednoga sina uglednog sta- 
novnika Betlehema, Jišaja. Mjesto će i čovjek postati slav- 
nima po mladom Davidu, a on opet po svome božanskom 
potomku Isusu od kojega slavnijega nijedno mjesto nije dalo 
niti će dati. Vrlo je poučan izbor Davida: ljudi sude po vanj- 
štini, a Bog gleda što je u srcu. I Šaul je stasom bio mnogo 
viši od drugih (1 Sam 10, 23-24), ali to ga nije spasilo od 
nevjernosti. Jedan za drugim redali su se ispred Samuela 
Jišajevi sinovi, njih sedam, a kako je koji pristupio tako je 
i odstupao jer je za svakoga vrijedio sud: Ovoga Bog nije 
izabrao. Preostao je još jedan na kojega nitko nije računao 
osim Boga. Nalazio se sa stadom na paši i trebalo je ići po 
njega. Kad je došao, Samuel je primio nadahnuće: Taj je! 
Blago onome koji zna da je na mjestu kamo ga je Bog poz- 
vao! Sve drugo u životu nije važno kao ta činjenica. 

Malo bi vrijedilo pomazanje da ono nije označilo nutar- 
nji Božji dar Davidu. Kao što se naprijed veli da je Duh 

Gospodnji odstupio od Šaula tako je prije rečeno da je sišao 
na Davida i obuzeo ga. Što je sve taj Duh izveo u Davidu 
i po Davidu! Malo je koja ličnost toliko spomenuta u knji- 
gama S i NZ-a, malo je tko toliko učinio za Boga i za svoj 
narod kao David. Kada Duh Gospodnji nađe spremnu harfu. 
onda njezine žice zaigraju Bogu ugodnu pjesmu koja je mila 
i korisna također i ljudima. Davidovi psalmi i njegova djela 
svjedoče o Duhu koji ga je prožimao. Jesam li svjestan Bo- 
žjega Duha koji u meni moli i djeluje? 

Psaltir nije samo, barem djelomično, Davidova pjesmarica 
Bogu nego mnogi psalmi opijevaju i Davida kao Božjeg mi- 
ljenika, a malo koji kao današnji pripj. ps. Što je tu rečeno 
o Davidu vrijedi daleko više o njegovom potomku' Isusu. On 
je tek pravi Pomazanik-Mesija i kao takav naš Kralj, Sve- 
ćenik i Prorok-učitelj. On je jedini Božji prvorođenac koji 
s punim pravom Boga zove svojim Ocem. A kao što je David 
pomazan za druge tako je i Krist odlikovan za nas. Sada ga 
poslije Bogojavljenja gledamo u njegovu kraljevstvu, u Crkvi. 
On je najviši među svim kraljevima svijeta, nitko se ne može 
s njim uspoređivati. Takve pohvale lijepo zvuče u časoslovu 
Crkve, a još ljepše kod svete žrtve, kad je on na najodličniji 
način među nama, i po blagovanju žrtve kad je on u nama: 


Ev. Mk 2, 23-28: Subota je stvorena radi čovjeka, a ne čovjek 
radi subote. (str. 30-1) 


Poslije dvostrukoga farizejskog prigovora Isusu u vezi 
s gozbom u kući carinika i s postom Marko donosi još dva 
u vezi sa subotom. Poznato je koliko je taj dan značio Žido- 
vima prema Mojsijevu zakonu, a još više prema cjepidlačenju 
njihovih pismoznanaca. Jedne je takve subote Isus s učeni- 
cima prolazio kroz usjeve kojima je zrno zorilo. Običaj je 
skromnih ljudi na Istoku i sada da uzmu među dlanove 
jedan-dva klasa, s nekoliko pokreta odijele zrna od njihovih 
košuljica koje otpušu i imaju pregršt hrane koja ide u tek 
posebno kad je čovjek gladan i tako usput daje posla svojim 
rukama i zubima. O šteti nije moglo biti govora i svatko je, 
prema Pnz 23, 26, bio pripravan da je podnese i nanese. 
Nešto drugo farizejima nije dalo mira: Isusovi učenici: to 
čine subotom kad su poljski poslovi zabranjeni. U te je spo- 
menuti zakon ubrajao i žetvu, ali srpom a ne rukom. Među- 
tim, farijezima je i to bilo dosta da optuže Isusa i njegove 
učenike zbog kršenja subotnjeg počinka. Kad je čovjek prema 
nekome neraspoložen i k tome po naravi sitničav, nema te 
malenkosti koju će propustiti i ne zamjeriti. 

Da su farizeji barem malo naučili iz pređašnjih: dvaju 
Kristovih odgovora, mogli su shvatiti s kime imaju posla. 
Uza svu njihovu zaslijepljenost i zlovolju, Gospodin im mirno 
odgovara i uzima u zaštitu svoje ogladnjele učenike. Svaki 
zakon ima i iznimaka, a u potrebi mnogo toga nije moguće 
obdržavati što je naređeno za redovite prilike. Stoga se Isus 
poziva na dvanaest hljebova koji su se izlagali u hramu — 
na uspomenu što je Jahve hranio dvanaest izraelskih plemena 
u pustinji manom — i koje su smjeli blagovati samo sveće- 
nici na posvećenom mjestu (Lev 24, 9), a ipak ih je veliki 
svećenik Abijatar dao gladnome Davidu i njegovim pratio- 
cima (1 Sam 21, 1-6). Ušutkanim je protivnicima Gospodin 
opet nadodao dvije važne pouke. Kao što oni ne propuštaju 
priliku da mu dosađuju tako ni on da im čini dobro. 

Pouke su kratke ali načelno vrlo važne. Svi su Božji 
zakoni izdani radi čovjeka, da njemu pomognu biti čovjek 
i da postupa kao što dolikuje čovjeku. Svi propisi i ustanove 
na svijetu ne mogu postupati s čovjekom kao sa svojim 
robom, nego obratno. Legalizam u svim strukturama može 
učiniti mnogo nasilja, naročito kad ljudi objektivnom pri- 
rodnom i Božjem zakonu dodaju svoja, nerijetko proizvoljna 
tumačenja i dodatke. Čovjek ne smije činiti što mu se proh- 
tije, ali isto tako oni koji primjenjuju zakon moraju uvijek 
imati pred očima čovjeka kao najuzvišeniji Božji stvor i 
nikada ne ponizivati njegova dostojanstva. Toga Krist nije 
činio, nego dapače zbog obrane svojih učenika sebe javno 
proglašava gospodarom subote. Židovi su mnogo držali do 
svetkovanja subote kao božanske ustanove, a kad je Isus 
gospodar subote, onda su mogli shvatiti da je zaista Bog, 
dakle, više prisutan u čovjeku nego u mrtvu slovu. 


SRIJEDA 
God. I 


č. Heb 7, 1-3. 15-17: Ti si svećenik zauvijek, sličan Mel- 
kisedeku. (str. 193-4) 


P. p. 109, 1. 2. 3. 4 (str. 558) 
P: Dovijeka ti si svećenik po redu Melkisedekovu. 


Poslanica Hebrejima hoće da im dokaže kako je Kristovo 
novozavjetno svećeništvo neuporedivo uzvišenije od starozav- 
jetnoga. U tu svrhu obilno iskorišćuje lik Melkisedeka (RBT). 

Na njemu nalazi toliko poteza koji mu daju prednost pred 
Aronovim svećeništvom — prema tome je starozavjetno sve- 


sličnim Sinu Božjemu, našemu Velikom svećeniku. Melkise- 
dek je blagoslovio Abrahama koji mu za uzvrat daje dese- 
tinu, a obje činjenice jasno govore tko je veći. Pogotovo su 
manji od Melkisedeka potomci Abrahamovi među koje se 
ubrajaju Aron sa svim svojim nasljednicima, o čemu potanje 
govore ispušteni retci. Poslanica se zaustavlja i kod značenja 
imena: Malki-sedeq znači kralja pravde, dakle pravednoga, 
a naša pravednost je Krist (1 Kor 1, 30); kralj je Salema, to 
jest mira, a naš mir je Krist (Ef 2,) 14). Melkisedek je sve- 
ćenik i kralj, što nije bio Aron, a to je i naš Gospodin u 
daleko uzvišenijem smislu. Dok je za Melkisedeka rečeno 
otajstveno da je svećenik previšnjega Boga, što može najviše 
značiti da je štovao pravoga Boga, Kristu pripada kratka i 
jasna oznaka: Sin Božji. 

A kad je pisac poslanice nabrojio sve što Biblija iznosi 
o Melkisedeku, još nadodaje njegove sličnosti s Kristom pre- 
ma onome što Biblija ne spominje: bez oca je kao Krist na 
zemlji, bez majke kao Krist u nebu, bez rodoslovlja kao 
Krist koji nije svećeništvo naslijedio tjelesnim rođenjem, bez 
početka i svršetka života — Melkisedekek se pojavio kao 
meteor samo u susretu s Abrahamom i žrtvom u toj prigodi 
— kao Krist o kojemu to vrijedi u punom smislu riječi. I 
drugi dio odlomka ističe Kristovo svećeništvo ne po zakonu 
rodbinskog nasljedstva već po snazi vječnoga života. Stoga 
još jednom na Krista primjenjuje psalmistovu (109, 4) riječ: 
Ti si svećenik zauvijek prema slici, načinu, redu Melkisedeka. 
U svemu je tome mmogo uzvišenih istina, a ipak je pisac 
sprijeda s pravom kazao da je to teško riječima protumačiti 
( 5, 11). Još manje možemo razumjeti što smijemo uživati: 
Jedini veliki svećenik učinio nas je sve krštene dionicima 
svoga vječnoga svećeništva (Otk 1, 6; usp. II vat. sabor, C 
10, B 83). 

Da bolje shvatimo ovaj odlomak i slijedeći mu pripj. 
psalam, podsjetimo se što dogmatika iz njih izvodi. Krist je 
Svećenik — i jedino on — zauvijek: 1) s obzirom na svoju 
osobu koja nije nikoga naslijedila niti je tko može naslijediti; 
2) s obzirom na svoju zadaću kojom je sam sebe prikazao 
Ocu za naše spasenje i kod njega nas neprestano zagovara; 
3) s obzirom na učinak svoje žrtve kojom je jedanput zauvi- 
jek postao uzrokom i izvorom našega vječnog spasenja; 4) 
konačno i s obzirom na način kojim je našao mogućnost ne- 
prestanog žrtvovanja pod prilikama kruha i vina, u čemu je 

još jedno upadno slaganje s Melkisedekom. S tim osvjedo- 
čenjem prinosimo svi svaku žrivu svete mise: stari zakon 
žrtvi novoj nek se sada ukloni! 


God. II 


č. 1 Sam 17, 32-33. 37. 40-51: David je praćkom i kamenom 
nadvladao Filistejca. (str. 231-2) 


P. p. 143, 1. 2. 9-10 (str. 582) 
Pp? Blagoslovljen Gospodin, hridina moja! 


Biblijski je izvještaj o Davidu i Golijatu bio nebrojeno 
puta naveden, prikazan i primijenjen. Valjda će najviše ko- 
ristiti ako promotrimo stranicu koju je uz taj jasan događaj 
i uz Fugelovu dotičnu sliku napisao misaoni Lippert: »Izgleda 
zaista neravan boj u kojemu se duh, mladost, sloboda, ljubav 
mora mjeriti s nasiljem, mržnjom, okamenjenim iskustvom, 
Oskudan i nenaoružan stoji ideal pred gromoglasnom stvar- 
nošću ovoga svijeta... Lijep je ideal i svjetao u zlatnu sjaju, 
ali u blizini koja grozi stoji na tvrdu tlu div osjetnog svijeta. 
Teško je oboružan svim oružjem svoje nadmoći, oružjem koje 
probada i smrskava; tvrd je i bezosjećajan, glup i okrutan, 
a k tome i neodoljivo jak. Da, boj je vrlo nejednak. A div 
se smije i šali; prati ga tupi mir grabežljive zvijeri koja je 
posve sigurna u svoj plijen prema kojemu ne treba da iznese 
drugo nego preveliku lakoću svoje pobjede, dosadnu sigurnost 
svoga gospodstva. Stoga bijedni mali David ne treba da divu 
dodijava nekakvom borbom... Ne zna div pravo da li se 
ima srditi ili smijati, da li se prepustiti uživanju izrugivanja 
ili gnjevu. Ali gle, jedan ga sami udarac pogodi i uništi! 
Takav je duh! Da, tko je iskusio moć duhovnoga i dobra, 
mlada i živa, ljubavi koja se pouzdaje i vjeruje, taj zaista 
zna da je boj između duha i materije, između dobra i na- 
silja, u svakom slučaju nejednak, ali u korist nadmoćnog, 
sveobuhvatnog, vječnog duha... Blago svima koji se Bogu 
utječu! (Ps 2, 12)«. 

Ovaj navod na kraju, kojim završava pobjedna pjesma 
Mesije nad svim njegovim protivnicima, prenosi Davidovu 
pobjedu u svu povijest Krista i njegove Crkve, u doživljaje 
svake duše koja se upušta u borbu sa zlom jedino uz pomoć 
pouzdanja, poput Davida, u ime Gospoda nad vojskama. To 
pouzdanje hoće da nam iznova ulije današnji pripj. psalam 
koji je s pravom označen kao himna za borbu i pobjedu. 
Bog je naša hridina, naša jakost, on nam ruke uči duhovnom 

boju a prste neizbježnom ratu sa zlom ne da budemo savla- 
dani nego da mi pobijedimo, da Bog pobijedi u nama. Ništa 
ne smeta što se te borbe bojimo, što se osjećamo za nju 
nedorasli i slabi, što nam ne pristaju sredstva do kojih svijet 
najviše drži — to upravo osigurava našu pobjedu, Božju 
pobjedu. Na takvim se nebrojeno puta obistinilo Gospodnje 
uvjeravanje Pavlu: »Dosta ti je moja milost, jer se moja 
snaga savršeno očituje u (tvojoj) slabosti« (2 Kor 12, 9). 


Ev. Mk 3, 1-6: Je li dopušteno u subotu spasiti život ili ga 
upropastiti? (str. 31) 


Budući da su farizeji u svojoj zaslijepljenosti Isusova do- 
bra djela i uzvišene riječi o postu i suboti okrenuli protiv 
njega, strast ih nagoni da idu dalje. I u sinagogu jedne subote 
— dakle u bogomolju na Gospodnji dan — idu samo za to da 
na nj paze i da sakupe što više materijala zbog kojega će ga 
optužiti. Gospodin prima izazov neustrašivo i nastavlja činiti 
dobro. Našao se tu neki čovjek s usahlom rukom kojega apo- 
krifno »Evanđelje secundum Hebraeos« — nastalo prije g. 150, 
a vrlo ga je cijenio i s grčkoga preveo na latinski učeni Jero- 
nim — uvodi u scenu kako moli: »Bijah građevni radnik 
(caementarius) i svojim sam rukama zasluživao kruh. Molim 
te, Isuse, povrati mi zdravlje da ne mcram sa stidom prositi«. 
Naša Evanđelja ne spominju da je on što govorio, a nije ni 
važno: Isus ga je sam opazio. Ne samo opazio nego ga pozvao 
da ustane i dođe ispred sviju. Time je u njemu pobudio nadu 
u ozdravljenje i tako ga spremio za tu milost, a ujedno poka- 
zao namjeru da kao gospodar subote čudo učini javno bez 
obzira na svoje protivnike. Ipak, ne želi on njihovu propast, 
naprotiv, najviše mu je do zdravlja njihove duše. Stoga im 
upravi dobrohotno pitanje koje ih je moglo osvijestiti: i po 
rabinskom je tumačenju bilo dopušteno liječiti u smrtnoj po- 
gibiji, pa neka barem to priznaju. Ali oni su šutjeli jer tko 
zlo misli, kad nema što dobro reći, šuti da još bolje smisli 
novo zlo. 

Isusu ih je bilo žao i tumači ističu da je »ožalošćen zbog 
tvrdoće njihova srca« trajno sadašnje vrijeme. U toj žalosti 
morao im je pokazati u koliko su zlo upali pa ih srdito po- 
gleda sve naokolo, ali to samo za trenutak, pa je ta glagolska 
radnja u prošlom svršenom vremenu. Da im ne da a ma baš 
nikakova povoda za farizejsku sablazan, nije se Gospodin ni 
dotakao ruke koju je odlučio izliječiti. Nije učinio ništa što 
se nije smjelo i u subotu po najstrožem tumačenju: ispružiti 
ruku nije nikakav posao, a još manje drugome reći da to uči- 

ni. Radi se samo o čudu, o dokazanoj božanskoj moći koja se 
pokazala da pomogne jadniku na tijelu i još više da zaslije- 
pljenima pomogne na duši. Za tjelesnu je bolest Gospodinu 
lako: za tu svatko traži pomoć, ali duhovnoj bolesti ne može 
ni on pomoći onima koji ne vide da su bolesni, koji ne traže 
ozdravljenje i koji ga neće. Oni hoće samo da se Isusa riješe 
pa potraže herodovce i s njima stvore odluku da ga ubiju. 
Te su inače držali »poganima« jer su pomagali Heroda kojega 
su četvrtini izraelske zemlje bili nametnuli pogani Rimljani. 
Ali kad se radi o Isusu, svi se neprijatelji slože. Nama ove 
riječi Crkva čita i zato da već sada imamo pred očima kako 
je Isus zapravo došao na svijet da za nas umre. 


ČETVRTAK 
God. I 


1. č. Heb 7, 25-8, 5: Prinio je žrtve jedanput zauvijek prinoseći 
samoga sebe. (str. 194) 


P.p. 39, 7-8a. 10. 17 (str. 500) 
P: Evo dolazim, Gospodine, da vršim volju tvoju. 


Melkisedek, Aron i svi njegovi potomci, a tako i sveće- 
nici svih naravnih religija žrtvovali su i žrtvuju određene 
žrtve. Svećenik i žrtva su posvuda dvije odijeljene stvari. 
Iznimka je samo Isus: on je naš Svećenik i ujedno naša Žrtva. 
Na tu veliku odliku prelazi poslanica Hebrejima i u dana- 
šnjem odlomku govori o Isusu Svećeniku i o Isusu Žrtvi. Sta- 
rozavjetni su svećenici umirali jedan za drugim, a Isus ostaje 
zauvijek i prema tome može sve spasavati svojim zagovorom: 
»Zagovara nas najprije prikazujući svoju ljudsku narav koju 
je uzeo za nas, a zatim izražavajući želju svoje presvete duše 
koja je željna našega spasenja« (Toma Akv.). Zatim poslanica 
prelazi u zanosno nabrajajne kakav treba da bude pravi veliki 
svećenik i kakav je Isus doista: potpuno Bogu posvećen, bez 
grijeha, dapače i bez ikakve ljage, da se razlikuje od grješnika 
i da je uzvišeniji od svih stvorenja. U SZ-u veliki je svećenik 
prinosio žrtve najprije za svoje grijehe, jer je sam bio jedan 
od grješnika, i stoga su se te žrtve često obavljale. Krist kao 
božanski Veliki svećenik žrtvovao je samoga sebe, Bogu ne- 
izmjerno ugodnu žrtvu, pa je na temelju savršenstva Svećeni- 
ka i Žrtve sasvim dovoljno da je to učinio jedanput zauvijek. 
Jedino iz želje da se i mi možemo uključiti u njegovu žrtvu 
i od nje svakog dana hraniti svoje duše, našao je načina da 

on kao naš Svećenik vrinosi sebe i nas za žrtvu uvijek iznova 
na našim oltarima. 

Mojsijev je zakon postavio za svećenike ljude podložne 
slabosti, a Božja zakletva kojom je Sin, zauvijek savršen, 
imenovan vječnim Svećenikom, došla je kasnije te ima kao 
zakletva trajnu vrijednost. S tom tvrdnjom poslanica opet 
izlaže koliko je naš Veliki svećenik uzvišeniji od starozavjet- 
nih. On se prema ps 109, 1 nalazi zdesna Božjeg veličanstva, 
dakle u nebeskom svetištu gdje je liturg-službenik. To je 
pravo svetište, a ne onaj šator ili hram što su ga podigli ljudi 
i koji je samo slika nebeskog svetišta. Zato je i bilo 
pokazano Mojsiju da prema njemu načini i uredi zemaljsko 
bogoslužje, njegova mjesta i njegove službenike. Sve te misli 
obuhvaća današnji pripjev kojim se Isus pokazao spremnim 
da bude naš Veliki svećenik i naša Žrtva. Istim riječima 
možemo i mi uvijek iznova pokazivati svoju spremnost da se, 
što savršenijim vršenjem Božje volje, kao dionici sveopćeg 
Kristova svećeništva uključimo u njegovu i našu žrtvu svete 
mise. di 


God. II 


1. č. Sam 18, 6-9; 19, 1-7: Moj otac Šaul kani te ubiti. 
(str 233) 


P. p. 55, 2-3. 9-10ab. 10c-11. 12-13 
P: U Boga ja se uzdam i neću se bojati. 


Prvi je izraelski kralj Šaul zaista tragična ličnost kakvih 
je i u kraljevskim redovima bilo malo. Nesretan je sam u 
sebi, što je najbolje pokazao ljubomornošću i zavišću prema 
Davidu, a to su strasti koje više nego druge ogorčuju čovjeku 
dane. Nakon Davidove pobjede nad Golijatom ispočetka se 
Šaul radovao mladom junaku, uzeo ga na svoj dvor i postavio 
na čelo svojim ratnicima. Međutim se brzo počelo ukazivati 
što je značila biblijska riječ (16, 14) da je Duh Gospodnji od- 
stupio od Šaula kad ga je stao salijetati zao duh. Ne moramo 
misliti na samoga nečastivoga ni na neku posebnu duševnu 
bolest. Najgori je duh za čovjeka ako se prepusti kojoj strasti, 
a pogotovo ljubomori. Onaj prvi uspjeh Davidov bio je samo 
početak dokaza da je Duh Gospodnji s njime (16, 13), a svaki 
novi ratni pothvat donosio mu je novu slavu među Šaulovim 
dvorjanima i u svemu narodu. Kad su žene ratnika u kolu 
pjevale uz bubnjeve i cimbale te više hvalile Davida nego 
Šaula, taj se vrlo ražestio pobojavši se za samo svoje prijestolje. 

Nije jadan znao da je već sve odlučeno kod onoga koji jedini 
odlučuje. 

Uz žalosnu ličnost Šaulovu Biblija stavlja i opisuje milu 
pojavu, sina mu Jonatana. Dok je prema Davidu kralj poga- 
zio i svoju kraljevsku riječ te ga opetovano htio ubiti, Jona- 
tanova se duša priklonila Davidovoj duši (18, 1). Biblija pozna 
malo prijateljstava tako lijepih kao što je od početka do 
kraja vladao između kraljevića i onoga koji je potajno već 
bio pomazan za kralja. Dva je puta rečeno da je Jonatan 
ljubio Davida kao samoga sebe a s njim je sklopio i savez, u 
znak čega mu je dao svoju odoru i oružje. Pravo se prija- 
teljstvo pozna u nevolji pa nam drugi dio današnjeg odlomka 
govori kako je Jonatan nastojao da mu otac promijeni mi- 
šljenje i postupanje prema Davidu i da tako svoga prijatelja 
spasi od očite smrti. Iz Jonatanovih riječi ocu ne odrazuje se 
samo njegova ljubav prema Davidu nego i velika razboritost 
koja uvijek vodi ljubav ako je ta prava. Od strasti zaslijeplje- 
nom ocu dokazuje da ne smije Davidu raditi o glavi jer mu 
je David vrlo koristan i k tome posve nevin. Vidi se da je 
sin znao naći oca u dobru raspoloženju i postići potpun uspjeh 
svojim zagovorom. Samo dalje iz Biblije znamo da se kralj opet 
prepustio svojoj strasti i Davidu nije preostalo drugo nego 
da pobjegne s kraljevskog dvora. Time se Šaulova tragedija 
približava svome svršetku kako se uvijek događa od Boga 
napuštenim ljudima kad ih ostave i Božji odabranici. 

U starogrčkim tragedijama kor izražava čuvstva koja pro- 
vejavaju dušama gledalaca i kako oni osjećaju s glavnim lici- 
ma. Liturgija, dakako, pušta po strani ljudske strasti a vodi 
nas krepostima, pa je danas izabran psalam koji odgovara 
glavnoj Davidovoj kreposti, pouzdanju u Boga. Dva puta je 
u psalmu ponovljen usklik: U Boga ja se uzdam i neću se 
bojati, a mi ga u ime Davida u pripjevu ponavljamo četiri 
puta. To raspoloženje treba i nas pratiti u borbi sa svojim 
i tuđim strastima, a jasno je i k čemu nas vodi zadnji redak 
kojim Bogu obećajemo da ćemo mu prinijeti žrtve zahvalne. 


Ev. Mk 3, 7-12: Nečisti su duhovi vikali: Ti si Sin Božji! A on 
im je oštro zabranjivao da ga očituju. (str. 31) 


Fanizeji su se skupa s herodovcima urotili protiv Isusa, 
a Isus se sa svojim učenicima povukao k moru Galilejskomu. 
Jedna se družba sjedinila za zlo, drugom će Gospodin skoro 
ustanoviti zbor apostola za dobro cijelog svijeta. Osjeća to 
jednostavan narod pa se oko njega zgrnulo veliko mnoštvo 
iz raznih krajeva ne samo židovskih nego i poganskih. Tolika 
je gužva oko njega da su učenici na njegovu riječ uvijek imali 

spremnu lađicu kojom bi se u slučaju potrebe udaljio od 
kraja da ga ne bi ljudi satrli. Osobito su bolesnici nasrtali 
prema njemu da ga se dotaknu u želji da im to donese 
zdravlje. Dillersberger uspoređuje to s Isusovim djelovanjem 
u Crkvi po sakramentima. Tim nam je znakovima omogućio 
da ga se kao fizički dotičemo, a s druge je strane lađica znak 
njegove božanske udaljenosti od nas. »Kao što se onda pobri- 
nuo da se na čas ukloni od goropadnog naroda takvo je i či- 
tavo njegovo djelovanje u njegovoj Crkvi. Osobno je on blizu, 
da, fizički povezan sa svakim pojedincem, a ipak nedostižan. 
Nijedan grješni nosilac njegovih ovlasti ne može povrijediti 
dane mu ovlasti, nijedan zao djelitelj sakramenata ne može 
ih lišiti njihove moći. Isus ne može da bude prignječen od 
onoga što je previše ljudsko u njegovoj Crkvi«. 

Osim bolesnika, Gospodina okružuju i opsjednuti za koje 
se Petar sjeća da su uvijek pred njim padali na koljena i 
glasno ga priznavali Božjim Sinom. On koji se povukao sa 
svojim apostolima da s njima tvori uži skup, koji je svima 
ljuđima bio tako ljudski blizak, prema nečistim duhovima na- 
stupa oštro. Ljudi se, pa i najgori, još mogu spasiti, ali s osu- 
đenim duhovima on ne može imati nikakve veze. Stoga im je 
oštro zabranjivao da o njemu govore: njihovo svjedočanstvo 
on jednostavno ne treba i neće. Kad odlomak u naslovu ističe 
to priznanje nečistih duhova, čini valjda stoga da nas privede 
na svjedočenje o Božjem Sinu. Nakon što se Bog pojavio na 
zemlji, nakon što nam je dao da upoznamo Oca, od nas se 
očekuje neprestano to svjedočenje. Kao što Sina Božjega slu- 
šamo u njegovu evanđelju tako ga vjerom imamo gledati i 
priznavati u njegovoj Crkvi i u njegovoj euharistiji. 


PETAK 

God. I 
1. č. Heb 8, 6-13: Posrednik je boljega saveza. (str. 194-5) 
P. p. 84, 8 i 10. 11-12. 13-14 (str. 535) 


P: Ljubav će se i vjernost sastati. 


Veliki svećenik, njegova žrtva i uopće sva njegova služba 
vrijede toliko koliko služe ikoliko posreduju između Boga i lju- 
di. Među njima po Božjoj dobroti vlada odnos uzajamnog saveza 
i to je ono što čini ljude sigurnima i velikima u Bogu. Dosta 
se podsjetiti na gordi ponos kojim su Izraelci govorili o 
svojemu Bogu i o svojoj saveznoj vezi s njime. Međutim, to 


2. petak — 211 


_—_— 


je bio samo privremeni i sa strane ljudi vrlo nesavršen savez 
koji je Bog zamijenio novim i boljim. Koliko je taj drugi i 
vječni savez uzvišeniji od staroga najbolje se vidi po Posred- 
niku (RBT) Isusu Kristu koji je jedini pravi Posrednik između 
Boga i ljudi (1 Tim 2, 5), jer je on jedini pravi Bog i pravi 
ćovjek. Na taj način Posrednik usavršuje savez, a savršeniji 
savez pokazuje uzvišenost našega Velikog svećenika. Posla- 
nica Hebrejima tvrdi kako je stari savez bio vrlo manjkav, 
jer da je bio besprijekoran, ne bi se tražio mjesto njega drugi. 
U čitavoj ekonomiji spasenja, uzetoj zajedno, sve je to bilo 
po Božjem planu koji je predviđao utjelovljenje Sina Božjega 
da u punini vremen& donese ljudima spasenje. Kako bismo 
tek mi imali biti ponosni na njega! 

IV euharistijska molitva, govoreći o novom savezu i nje- 
govu spasenju, ističe da je Bog i za vrijeme starog saveza 
ljude poučavao po prorocima da iščekuju spasenje novoga 
saveza. Naša poslanica piše da je Bog korio grijehe izabranog 
naroda i ujedno navijestio vrijeme kad če sa svima ljudima 
sklopiti novi i vječni savez. Tu je onda dugi tekst iz proroka 
Jeremije (31, 31-34) koji se zbog njegove izvanredne važnosti 
čita malo prije Uskrsa, V korizmene nedjelje (god. B), gdje će 
biti o njemu više govora. Ovdje neka je istaknuta barem sre- 
dišnja izreka koja posebno odgovara vremenu poslije prosla- 
vljenog Božićnog ciklusa: Za novi savez Bog veli: »Ja ću biti 
Bog njihov, a oni će biti narod moj«. Kristovo je utjelovljenje 
donijelo zaista novo na svijet, jer je time očima naše duše 
sinula nova svjetlost Božjega sjaja (Božićno predslovlje) i 
Božji nas je Jedinorođenac obnovio novim svjetlom svoje 
besmrtnosti (Predsl. Bogojavljenja). Sve je drugo zastarjelo 
i iščezlo kao zvijezde pred suncem u čijem sjaju i toplini sada 
mi živimo. Dakako, ako Isusu otvorimo svoje srce. 

U adventu smo više puta pjevali ps 84. koji počinje: »Go- 
spodin zavolje opet zemlju svoju«, a čitav psalam opijeva 
vezu između Boga i njegova naroda. Današnji nam retci 
govore o Božjem milosrđu i spasenju, o njegovoj slavi u našoj 
zemlji koja .je sada i posve njegova, jer je on na nju donio 
svoju pravdu i mir, svoj blagoslov i nama s njim našu sreću. 
U pripjevu želimo da Božjoj ljubavi odgovori naša vjernost 
i da njihova veza bude vječna. 

God. II 


1. č. 1 Sam 24, 3-21: Neću dići ruke na njega jer je pomazanik 
Gospodnji. (str. 238) 


P. p. 56, 2. 3-4. Gi1l (str. 511-2) 
F: Smiluj mi se, Bože; o smiluj se meni! 


Sudac je i prorok Samuel po Božjem nadahnuću kazao za 
Davida, još prije nego ga je upoznao, da ga je Gospodin po- 
tražio po svom srcu (13, 14). Uza sve svoje slabosti, David je 
velikodušnost takva srca pokazao mnogo puta, a naročito u 
događaju što ga opisuje današnja perikopa. Iako je Šaulu već 
moglo biti posve jasno da ga je Bog odbacio i da više nije 
s njime, a da naprotiv i čudesno pomaže njegova suparnika 
Davida, ipak Šaul ne sustaje u proganjanju Davida. Oni koji 
dobro poznaju Palestinu pišu da u engadskoj pustinji ima 
više pećina do kojih može netko doći a da ga drugi iznutra 
ne primijeti. Kad je ondje Davidu uspjelo toliko se približiti 
Šaulu, koji mu je radio o glavi, i neopazice mu odsjeći skut 
od plašta a kralju ništa na žao učiniti, pokazao je zaista izvan- 
rednu velikodušnost i rijetku spremnost opraštanja. Njegovi 
su mu ljudi stavili pred oči kako je to upravo prigoda da 
zasjedne na obećano mu prijestolje, ali ih David oštro ukori 
i ne dopusti im da ustanu i smaknu Šaula. Božja riječ, istak- 
nuta još u naslovu, spominje i uzrok takve Davidove veliko- 
dušnosti: neće da se ogriješi o život onoga koga je sam Go- 
spodin izabrao i pomazao za prvoga izraelskog kralja. Tko se 
diže na takve, diže se na neki način na samoga Boga. 

U toj je prigodi Šaul još jedanput pokazao svoju prevr- 
tljivu ćud. Mnogo se puta mogao uvjeriti o Davidovu pošte- 
nju i nevinosti, a na taj najnoviji dokaz brzo se od nepra- 
vednog progonitelja pretvara u pokajnika i plačući naziva 
Davida svojim sinom. Bit će na tu promjenu uplivale i Davi- 
dove riječi, kojima istočnjačkom pretjeranošću sam sebe nazi- 
va rrtvim psom i običnom buhom, ali svakako se Šaul barem 
za čas otrijeznio od svoje strastvene ljubomore. Tada mu je 
lako upoznati i priznati da će David postati kraljem i da će 
se njegovo kraljevstvo trajno održati, što je jedno od tolikih 
mjesta gdje Biblija naviješta vječno kraljevstvo Davidova po- 
tomka Mesije. Svakako je David pokazao da je čovjek po Bo- 
žjem srcu kad neće da sam izbori ono što mu je Bog obećao, 
nego strpljivo čeka Božji čas. Znamo za mnogo primjera kad 
je posezanje u Božje planove donijelo Božjim izabranicima 
mnogo trpljenja — npr. Rebekina i Jakovljeva prijevara sta- 

rog Izaka (Post 27) — što se nerijetko ponavlja i u Crkvi 
Božjoj. Tko vjeruje taj čeka. 

Neki psalmi imaju na početku oznaku u kojoj su prigodi 
nastali. Iako te napomene nisu uvijek jasne ni posve sigurne, 
kad uz ps 56. stoji: »Davidov kad je ispred Šaula pobjegao 
u pećinu«, onda su ga priređivači novog Misala stavili uz 
današnje čitanje. (Ta se napomena možda još više odnosi na 
i Sam 22, 1-5, ali se taj tekst u našem bogoslužju ne čita). 
Svakako ps 56. sadržava srdačne vapaje Bogu koje mu uprav- 
lja bijednik u svojoj velikoj pogibelji i u još većoj privrže- 
nosti i pouzdanju u Boga. Psaltir je općenito uzevši pjesmo- 
tvor ufanja u Boga, ali izrazi su ovog psalma posebno značaj- 
ni. Ako su tako stari molili, koliko više mi možemo uvijek 
iznova pjevati Bogu: Do neba je dobrota tvoja — jer nam je 
s neba i došla u Kristovoj osobi — do oblaka vjernost tvoja! 


Ev. Mk 3, 13-19: Pozva k sebi one koje odabra da ga prate. 
(str. 31) i 


Uz uzastopno čitanje pojedinih knjiga S i NZ-a ne mo- 
žemo tražiti vezu između odlomaka koji dolaze u istoj misi. 
Ipak, i na prvi je pogled jasno da je današnje evanđelje lije- 
po uvedeno 1. čitanjem bilo I bilo II godine. Posrednik novo- 
ga saveza treba one preko kojih će taj savez učiniti vječnim, 
a apostoli su opet oni koje je Bog odabrao mjesto svojih 
starozavjetnih namjesnika. U svakom je slučaju to bio vrlo 
važan dan za Posrednika i za izabranike. Na to nas upućuje 
i evanđelist kad na početku odlomka ističe da je Isus ostavio 
mnoštvo uz more i da se popeo na goru kako bi taj sve- 
čani čin obavio u miru. Veoma je naglašena i činjenica 
da je sam Gospodin odabrao apostole: pozva ih, odabra, po- 
stavi. A on je ne samo njihov početak nego i svrha, posve su 
njegovi: pozva ih k sebi, oni dođoše k njemu, da budu s nji- 
me (da ga prate). Evanđelist nije propustio osvijetliti i njihov 
odaziv: Bog je stvorio ljude slobodnima i apostole treba slo- 
bodne. On ih je odabrao i pozvao, možda i po imenu, a oni 
se odazvaše i dođoše k njemu. Kao kad se kod ređenja, a sa- 
da se može i kod svakog zavjetovanja, prozivaju imena i svat- 
ko od pozvanih potvrdi svoju radosnu prisutnost i slobodan 
odaziv. »Blažen kog izabra i k sebi uze: on boravi u dvorima 
tvojim« (ps 64, 5) — ne možemo to reći kao apostoli, ali 
možemo mnogo sretniji negoli bilo koji Božji odabranik u 
SZ-u. A tko nas poziva taj i snagu daje! | 

Budući da je u Evanđelju toliko istaknuta ustanova dva- 
naestorice apostola, crkveni oci, poimence Augustin, traže i 
značenje toga broja. »Postoji i tajanstvenost brojeva, kao što 

svaka stvar u sebi konačno krije neku Božju tajnu. Naše 
nam racionalističko shvaćanje vrlo često ne da doći do tih 
tajni. Ali tko može shvatiti, tajna će mu se dvanaestorice uka- 
zati velikom, jer je to broj u kojemu je združuje Bog sa svi- 
jetom« (Dillersberger). To je, naime, umnožak broja božan- 
skih osoba i četiriju strana svijeta. Dakako, mnogo važnije od 
jednom: zauvijek zaključenog broja jest sama uloga te usta- 
nove. U povijesti spasenja poslije Boga i Djevice u kojoj se utje- 
lovio Sin Božji nema ništa veće od te dvanaestorice. Gospodin 
ih je odabrao za se, da budu s njim i da ga prate. Tako će 
postati posve njegovi, poslušni mu učenici i vjerni sljedbenici. 
Ali kako su njegovi sljedbenici toliko su i njegovi apostoli 
kojima je on namijenio dvije velike zadaće. On ih šalje da 
propovijedaju:i to im poslanje daje vlast da izgone zle duho- 
ve. Prvo nam je jasno jer bez svjedočenja i propovijedanja 
apostola i njihovih nasljednika ne bi na svijetu nitko pravo 
vjerovao. Ali u tome će svi naći velike poteškoće i prepreke, 
jer je u svijetu jak upliv zla duha i njegovih pomoćnika, 
svjesnih ili nesvjesnih. Ne radi se samo o zaista opsjednutima 
nego o svakom zlu koje dolazi u čovjeka izvana. Što bude 
njihovo propovijedanje uspješnije to će i ljudima biti zla 
manje. I obratno: što su ljudi bolji to radije slušaju Božju 
riječ. 


SUBOTA 
God. I 


Le Heb 9, 2-3. 11-14: Vlastitom je krvi ušao jedanput zauvi- 
“jeku Svetinju nad svetinjama: (str. 195) 


P. p. 46, 2-3. 6-7. 8-9 (str. 504-5) : 
P: Ulazi Bog uz klicanje, Gospodin uza zvuke trublje. 


Skoro- svaka stranica Sv. pisma, na jedan ili drugi način, 
ima i svoje mistagoško značenje, tj. može nas uvesti u Kri- 
stov misterij što. ga doživljavamo u liturgiji. Tako bi .nas 
malo .zanimalo starozavjetno svetište i žrtve u njemu obav- 
ljane da sve to nije slika našega hrama koji je znak Krista 
(Danićlou) i u kojemu smo mi dionici Kristove otkupiteljske 
žrtve. Ako je bivšim sljedbenicima Mojsijeve vjere bilo 
korisno da im poslanica potanje spominje uređaj hrama uz 
koji su oni bili još uvijek povezani i koji je, kako izgleda 
još postojao — što bi bilo dokazom da je napisana prije 
propasti Jeruzalema god. 70 — nama Crkva o tome čita samo 

dva retka koji su najvažniji za razumijevanje drugog dijela 
današnjeg odlomka. A da je taj važan, vidimo i iz činjenice 
što ga čujemo na blagdan Tijelova (god. B) i na misama o 
presv. euharistiji i o predragocjenoj krvi Isusovoj. Poslanica 
predstavlja Krista kao Velikog svećenika budućih dobara, što 
se odnosi na manja starozavjetna vjerska dobra, ali i još 
više na nebeska dobra koja su i konačna svrha svih novo- 
zavjetnih milosti. Taj savršeniji šator — koji nije naprav- 
ljen rukom i koji ne pripada ovom svijetu — vide neki u 
BI. Dj. Mariji, drugi u Crkvi, treći u nebu, ali sve to obu- 
hvaćaju oni koji pod tim šatorom razumijevaju Kristovu 
ljudsku narav. Sin je Božji svojim utjelovljenjem postao i naš 
Liturg i naš oltar i naša liturgija. 

Što nam je Krist — najkonkretnije upoznajemo ako sta- 
rozavjetne žrtve usporedimo s njegovom žrtvom. Ondje se 
prolijevala krv životinja, a ovdje se žrtvuje krv Sina Božjega 
koji nam je njom pribavio vječno otkupljenje. Prema vri- 
jednosti cijene dolaze i učinci jedne i druge žrtvovane krvi. 
Životinjska je krv, kako je propisivao Mojsijev zakon (Lev 
16, Br 19), bila potrebna da se netko očisti od toga što se 
npr. dotakao mrtvog trupla, dakle služila je za tjelesnu, bolje, 
obrednu čistoću. Krv pak Kristova čisti naše savjesti od mrt- 
vih djela, od grijeha. Ona je osposobljavala za starozavjetne 
obrede, ova nas čini dostojnima da služimo Bogu živomu. 
Vječni Duh Božje ljubavi potakao je Krista da sam sebe 
prinese Bogu za žrtvu koja je ne samo bez ikakve mane 
nego od svake mane oslobađa sve one koji se njome koriste. 
Takvi oslobođeni mrtvih djela pristupaju živomu Bogu koje- 
mu služe božanskom liturgijom i svojim ljudskim životom u 
krugu braće. Između naših mrtvih djela i živoga Boga stoji 
za naše spasenje Kristova krv na oltaru, u nama, u nebu. 
Nekoliko redaka iz ps 46, koji se posebno primjenjuje na 
Kristovo uzašašće i uzvišenje, neka izraze našu zanosnu ra- 
dost što smo neprestani dionici i uživaoci Kristove otkupi- 
teljske krvi. U krvi je život. 


God. II 


1. č. 2 Sam 1, 1-4. 11-12. 19. 23-27: Usred boja poginuše div- 
-junaci! (str. 245) 


P. p. 79, 2-3. 5-7 (str. 531-2) 
P: Razvedri lice svoje, Gospodine, i spasi nas! 


Došlo je što je moralo doći. To vrijedi za smrt svakoga, 
a napose za smrt Šaula koji je morao ustupiti mjesto od 

Boga određenom mladom Davidu. Način kako je David doz- 
nao za tu smrt i još više pjesma kojom ju je oplakao spada 
u biblijsku izabranu poeziju, pogotovo kad je Crkva mudro 
ispustila krvavu kaznu koja je neočekivano pala na glasnika 
smrti i pravu starozavjetnu kletvu protiv gora na kojima su 
pali Šaul i Jonatan. Isto tako je s pravom ispušten vrlo pla- 
stičan opis Šaulove smrti koja je i bez toga dovoljno ozna- 
čena glasonošom razdrtih haljima i glave prahom posute, a 
još više od žalosti razdrtim haljinama samoga Davida i nje- 
govim cjelodnevnim naricanjem za Šaulom i Jonatanom. Neka 
je u tome izvještaju i nešto pjesnikovanja pisca knjige, sva- 
kako se David i tom prigodom pokazao kao Božji čovjek 
koji, unatoč svemu što je doživio od Šaula i što kraljeva smrt 
znači početak njegove vladavine, sasvim ljudski i plemenito 
žali za pogibijom palih. Čovjek se možda najviše pozna po 
onome čemu se veseli i što ga žalosti. 

U pročitanom dijelu potresne tužaljke David najprije žali 
za obojicom, za ocem i sinom, koje nije vezala samo krv nego 
ih je eto združila i zajednička smrt u boju protiv Filiste- 
jaca, glavnih izraelskih neprijatelja. U svojoj tuzi David po- 
ziva izraelske žene i djevojke da mu se pridruže u plaču jer 
je njihov nakit bio znak razmjernog blagostanja što ga je 
narod uživao pod prvim svojim kraljem. Zatim mu se srce 
rastapa od pomisli na smrt prijatelja Jonatana posebno, koji 
mu je bio drag kao rođeni brat. Njihova je međusobna ljubav 
bila silnija čak i od ljubavi koja prirodnim nagonom priteže 
i veže dva spola, čime je označena i sva nježnost i milina 
njihova zaista pravog prijateljstva. Tužaljku završava ponav- 
ljajući vapaj: »Oh, kako su izginuli div-junacil« Ako je svo- 
jom žalošću nad smrću Šaula i Jonatana David pokazao svu 
plemenitost svoga srca, ovom je pjesmom dokazao i koliko 
je: bio pjesnički nastrojen, ljudski topao, Božjim duhom 
ožaren. 

Pripj. psalmom Crkva kao da želi da se i mi pridružimo 
žalosti Davida i njegova naroda. Dakako, mi ne možemo 
plakati za Šaulom i Jonatanom, ali jer se povijest Božjeg kra- 
ljevstva neprestano ponavlja — tko nije doživio teški gubitak 
kojega Božjeg odabranika našeg vremena — a još je mnogo 
teže bilo ako se radilo o duhovnom padu nekoga pomazanika 
Gospodnjega — ili nenadanu smrt osobe u koju je Božji na- 
rod polagao velike nade? U svim takvim i sličnim slučaje- 
vima najbolja je molitva koju naš psalam upravlja za obnovu 
naroda i koju dva puta ponavlja naš pripjev. Prava žalost 
u Bogu povećava nadu u Boga koji sve tješi i liječi. 

Ev. Mk 3, 20-21: Govorilo se da je izvan sebe. (str. 31) > 


Rijetka su ovako kratka čitanja iz Evanđelja, ali i sama 
ta dva retka zadala su tumačima dosta posla. Kad je Isus 
imenovao Dvanaestoricu koji će ga neprestano pratiti i kas- 
nije širiti njegovu nauku, vrati se kući, a već to nam nije 
točno poznato mjesto. Većina misli na Kafarnaum gdje je 
bila Petrova kuća u kojoj je Gospodin bio kao kod kuće. To 
je tim vjerojatnije što se opet oko njega našlo veliko mnoštvo 
kao i prije nego je otišao na goru da ustanovi zbor dva- 
naestorice. Naroda: je bilo toliko da Isus s apostolima nije 
dospio ni jesti. Svi su ga htjeli čuti, svi biti blizu njega, svi 
ga se bolesni dotaknuti. U svakom slučaju dokaz je to koliko 
se Isus predao svojem radu, širenju i učvršćivanju Božjega 
kraljevstva u dušama. Slobodno se može to mjesto povezati 
s Kristovom izjavom u sasvim drugoj prigodi: »Ja imam za 
jelo hranu za koji vi ne znate«. A kad apostoli nisu toga 
razumjeli, onda je još dodao: »Moja se hrana sastoji u tom 
da: vršim volju onoga koji me Poslao i dovršim njegovo 
djelo« (Iv 4, 32-34). 

Sada nastupaju njegovi koji su čuli za tu njima neugodna 
gužvu oko Isusa. Mnogo se raspravlja o tome koji su ti 
njegovi. Neki drže da se radi o apostolima i pozivaju se na 
doslovno značenje grčkog izraza: oni koji su bili kod njega. 
Vjerojatnije je, ipak, da su umišljeni njegovi rođaci koji su u 
Kafarnaum sišli iz Nazareta, po svoj prilici zajedno s mje- 
govom majkom. Sigurno je, naime, da izvještaj nije završen 
već da se po svoj prilici nastavlja u r. 31, gdje je govor o 
njegovoj majci i svojti. Prema tome evanđelist poslije čud- 
nog r. 21. umeće žućljiv napad jeruzalemskih književnika 
na Isusa, a tek onda kad je Gospodin obračunao .s njima, 
nastavlja se epizoda s njegovima. Bilo apostoli bilo, vjero- 
jatnije, njegovi htjeli su Isusa osloboditi gužve da malo odah- 
ne od posla i da uzme nešto hrane. I riječi »odoše da ga 
se domognu« više priliče nastupu nekih izvan Isusova naj- 
užeg kruga. Na kraju stoji najteži izraz: da je Isus izvan 
sebe, za koji Vulgata u prijevođu ima još teži i sigurno. pre- 
tjeran izraz (»in furorem versus est«). Nije lako ni odrediti tko 
je to govorio. Doslovno bi bilo: oni, dakle rođaci ili apostoli. 
Noviji, međutim, prevodioci većinom uzimaju bezlično: govori- 
lo se (ali još Jeruzalemska biblija ima: ils disaient, a u naslovu 
Perikope kaže da su to bili Isusovi rođaci). U svakom slučaju. 
imamo dobrohotan izraz ili mnoštva koje je time opravdalo 
Isusovu zauzetost u radu ili njegove svojte koja ga je time 
htjela lakše osloboditi mnoštva. A iz svega se, ipak, vidi koliko 
Isus jest i ostaje ljudima zagonetna i »čudna« ličnost. 

A č. Iz 8, 23-b-9, 3: U Galileji poganskoj kadok vidje sčatinok 
veliku. (str. 715) 


P. p. 26, 1. 4. 13-14 (str. 488-9) 
P: Gospodin mi je svjetlost i spasenje. 


.Iako se ove nedjelje više ne nazivaju »po Bogojavljenju«, 
nije rečeno da Božićni ciklus nije uplivao na izbor njihovih 
misnih čitanja. S pravom se redoslijed običnih nedjelja kroz 
godinu tako i zove da se odmah jasnije vidi kako su dva 
posebna kruga — koji slave utjelovljenje i otkupljenje — 
zaista vremena posebnih liturgijskih doživljaja i otajstvenih 
milosti. Od njih onda živimo kroz godinu, te iz godine u 
godinu kroz život napredujemo, nekako onako kao što. u na- 
ma djeluje milost presv, sakramenta i kad nestankom .sakra- 
mentalnih prilika prestane prisutnost Kristova. Uz to.je ovo 
brojenje pojednostavnilo nastavljanje nedjelja koje ostaju na- 
kon nastupa korizme. A da nedjelje po: Duhovima nemaju 
veze s tim blagdanom, vidi se i iz toga što su se prije druk- 
čije nazivale (»poslije apostola«, tj. blagdana Petra i Pavla 
itd). Na taj način svaka nedjelja kroz godinu još jače ističe 
što je nedjelji bitno: tjedna proslava Isusova uskrsnuća i 
uopće vazmenog otajstva. 

Iz gornjega je jasno zašto danas imamo ovo Matejevo 
čitanje i prema njemu Izaijino, jer su redovito 1. i 3. čita- 
nje u vezi, 1. uvodi u 3. Kroz Božićno smo vrijeme. čuli 
toliko o suncu koje je došlo s visine — i sam je Božić usta- 
novljen u vezi s danom »pobjede sunca« u prirodi — da 
obasja one koji stanuju u tami i smrtnoj sjeni (Lk 2, 79). Na 
sam je Božić u noći bilo čitano to proroštvo o velikoj svjet- 
losti mesijanskih vremena. Samo je onda čitanje bilo nešto 
duže i u njemu je bio istaknut redak koji je konkretno od- 
govarao samom blagdanu: Dijete nam se rodilo. Uz to je 
dobro da taj važan tekst čuju oni koji nisu sudjelovali kod 
Božićne polnoćke. Njim sada možemo Isusa u duhu i otajstvu 
pratiti kako ide Galilejom naučavajući i čineći čudesa u kraju 
gdje su ga najradije slušali i odakle su bili svi njegovi apo- 
stoli osim Jude. Stanovnici su Judeje zvali Galileju pogan- 
skom jer su se u nju bili naselili mnogi Nežidovi i vjerski 
je. nekako razvodnili, barem prema sudu vodeće kaste u Je- 
ruzalemu. A upravo ta je Galileja postala pozorištem glavnoga 

Mesijina djelovanja. Bog je to navijestio po Izaiji sedam 
stoljeća prije i u tome je važnost proroštva. 

Kad je današnjem pripj. psalmu u Bibliji dan lom »U 
Božjoj blizini nema straha«, onda se vidi koliko on odgovara 
da izrazi naše raspoloženje poslije čitanja koje je navijestilo 
sreću. galilejske zemlje zbog prisutnosti Spasitelja. Pripjev 
ponavlja i samu riječ proroštva o Gospodnjoj svjetlosti, a 
izabrani retci opijevaju sreću onoga koga Bog štiti. i koji uživa 
Božju blizinu na zemlji i još većoj se osu u vječnosti. ći 


2. č. 1 Kor 1, 10-18. 17: Da svi budete složni i da ne bude 
među vama razdora. (str. 140): 


Poslije pozdrava i uvoda 'u kojemu posve prevladava 
Isusovo ime i Kristova pojava — jer Pavao toliko o Kristu 
misli i govori, u Kristu i za Krista živi — poslanica .prelazi 
odmah na najvažniju točku: jedinstvo Crkve u Korintu: »Dok 
je Pavao sam boravio u Korintu, uspjelo mu je. superiornom 
snagom svoga duha održati red u Crkvi, a ćudoređe na visini. 
Ali apostol nije već četiri duge godine vidio Korinta. U. me-, 
đuvremenu slika se Crkve izmijenila. Grčka lakomislenost 
iznutra, a istočnjačka sloboda izvana stvoriše prilike kakvih 
Crkva do sada nije poznavala. Nije bilo nijednog grčkog 
grada bez stranaka i skupina. Od kada su Grci. politički ne- 
moćni i nisu više ni o čemu smjeli odlučivati, razdvajali su 
se zbog najglupljih sitnica. Duh jedinstva raspao se u stranke 
zbog cirkuskih pjevača, plesača ili mačevalaca, kao kasnije 
u potlačenom Bizantu. Pitanje osoba postalo je glavnim pro- 
blemom javnog života« (Holzner). Takve Korinćane apostol 
zaklinje — čim drugim nego opet imenom njemu tako dra- 
goga i zajedničkog im Gospodina Isusa Krista? — da, svi 
budu složni, da ne bude među njima nikakva razdora. A Isusa 
je valjda spomenuo ne samo da potkrijepi svoju molbu i 
poziv k jedinstvu nego i da im pruži jedino počelo u kojemu 
mogu isto osjećati i misliti. Isus je središte koje međusobno 
približava one koji se njemu. približavaju, onda i sada i 
uvijek. 

Pavao ne bi bio otac korintske zajednice kad bi ostao 
samo kod općenite preporuke koju bi svi odobravali, ali koja 
ne bi nikoga popravila. Stoga svojoj dragoj braći. u Kristu 
jasno predočuje dosta žalosno stanje u njihovoj Crkvi. Ne 
taji ni od koga je to saznao: ugledna je kršćanka iz Korinta 
o tome obavijestila apostola. Po imenu spominje tri glavne 
stranke u Korintu između kojih dolazi do prepiranja. Naj- 
prije krivi. one koji se pozivaju na njegovo ime-i malo će 

dalje vrlo odlučno istaknuti kako je Kristova uloga :neuspo- 
redivo veća od njegove jer je samo Krist za njih razapet i 
prema tome su krštenjem samo s Kristom stvarno povezani. 
Druga je stranka smatrala svojim vođom Apolona, učenog i 
rječitog propovjednika, kojega Luka toliko hvali (Dj 18, 24) 
i koji je obratio predstojnika sinanoge u Korintu, Sostena. 
Toga je Pavao kao brata nagovorio da skupa s njime upravi 
tu poslanicu u Korint (1, 1). A i samog je Apolona apostol 
molio da ođe tamo (16, 12), ali je taj valjda mislio da bi 
njegovo prisustvo u Korintu u tim prilikama možda više 
škodilo nego koristilo. Treća je stranka isticala: da slijedi 
Petra, bilo. kao glavara apostolskog zbora bilo kao zagovor- 
nika židovskih tradicija, čemu se Pavao protivio. Većina no- 
vijih tumača vide u Korintu i četvrtu stranku koja u svojoj 
nadutosti misli da se samo ona može nazivati Kristovom. “Ali 
nije isključeno da imaju pravo mnogi tumači koji misli da 
je to Pavlov usklik »Ja sam Kristov!« kojim odmah sve stavlja 


na svoje mjesto. Zaista, malo dalje traži da svi budu Kristovi: 


(3, 23), 'a riječi kojima dokazuje neispravnost triju stranaka ne 
odnose se na četvrtu, i samo prve tri spominje četrdesetak 
godina kasnije papa Klement u svojoj poslanici Korinćani- 
ma. Bilo kako bilo, nije važno jesu li bile u Korintu tri ili 
četiri stranke, kad su i samo dvije veliko zlo svugdje i svagda. 

Čitanje još dođaje r. 17. koji ističe glavnu zadaću apo- 
stola i na koji je način ima obavljati: ne u govornoj mudro- 
sti, nego da njegovo propovijedanje bude prožeto snagom 
Kristova križa koji zauvijek ostaje bitna oznaka evanđelja. 
Time apostol počinje svoje važno naučavanje o svjetskoj i 
Božjoj mudrosti (o čemu će biti govora u petak ŠI. tjedria 
kroz godinu), a nas riječ o propovijedanju Pavlovu uvodi u 
pjev prije evanđelja i u samo evanđeosko. čitanje. 


Ev. Mt 4, 12-23 (duže) ili 12-17 (kraće): Dođe u Kafarnaum da 
.. se ispuni što. je rekao Izaija. (str. 3) 


Nijedan se evanđelist toliko ne poziva na starozavjetna 
poznatih ima proroštava moglo najviše pomoći da u Isusu upo- 
redu Židovima i zato ga napisao najprije aramejski. (kako 
ge u ono doba govorilo u Palestini). Njima je ispunjenje 
poznatih im proroštava moglo najviše pomoći da u Isusu upo- 
znaju obećanog im Mesiju. Stoga Matej i početak Isusova 
propovijedanja po Galileji uvodi pozivanjem na Izaijino pro- 
roštvo o svjetlosti koja će obasjati tu zemlju. Imala je ona 
i veliku prometnu važnost jer je kroza nju prolazio glavni 
trgovački put iz Damaska, s glavnim raskršćem odmah ispod 

Galilejskog mora: jedna je raskrsnica išla na jug prema Ara- 
biji, a druga na jugoistok prema Egiptu. Odatle i velika važ- 
nost Kafarnauma u kojemu se sada Gospodin nastanio: kao 
u svojem gradu: Tu je dakle imalo zasjati veliko svjetlo kojim 
prorok izričito označuje: Mesiju (Iz 42, 6; 49, 6), a kojega 
suprotstavlja tami neznanja i grijeha (13, 10; 58; 8; 60, 20). 
Što je SZ mogao samo predviđati, evanđelje pozna kao stvar- 
nost i govori o Kristu kao svjetlu naroda i svijeta (Lk 2, 
32; Iv 1, 4 s; 3, 19; 9, 5; 12, 35). 

U Galileji je Isus na početku svoga gropavljeđukja po- 
tvrdio i ponovio svoj poziv prvim apostolima koji su time 
ušli u najuži krug njegovih učenika i sljedbenika. Novo je 
njihovo zvanje bilo vrlo slično dosadašnjemu i ujedno ne- 
usporedivo veće: ribari su postali ribari ljudi koji će mjesto 
riba loviti i spasavati duše. Velika zadaća i vrlo teška, ali 
kad su joj pristupili s potpunom žrtvom — ostavili su sve 
svojima i pošli za Isusom — time su osigurali njegovu sve- 
moguću i trajnu pomoć. A u Isusovoj će školi naučiti kako 
se naviješta radosna vijest o nebeskom kraljevstvu na zemlji. 
Divit će se svome Učitelju izbliza gledajući kako božanski 
Liječnik ozdravlja sve bolesti duše i tijela. Kad evanđelist 
poslije ispunjenja proroštva pripisuje toliku važnost i Kristo- 
vim čudesima, čini stoga da sve do kojih dođe njegov izvje- 
štaj — a u koje i mi spadamo — uvjeri kako je Isus zaista. 
obećani Mesija i dakle pravi Sin Božji. 


GOD. B 


1.,č. Jon 8, 1-5, 10: Obratiše se Ninivljani od. svojega zlog 
puta. (str. 906-7) 


P. p. 24, 4-5ab. 6-7be. 8-9 (str. 487) 
P: Pokaži mi, Gospodine, putove svoje! 


Malo je koji starozavjetni prorok primio od Boga tako 
jasan poziv gdje i što da propovijeda, nijedan nije htio tako 
dramatski izbjeći taj poziv i konačno rijetko je koji u pro- 
povijedanju doživio takav uspjeh kao Jona. O samom se od- 
lomku razmišlja potanje u srijedu 1. korizmenog tjedna. 
Ovdje će biti korisno pogledati tko je i kako je dužan navi- 
ještati riječ Božju, što je važno za navijestitelje i slušatelje. 
O tome je dosta govorio II vatik. sabor: »Promatrajući samu 
stvarnost kršćanskog sakramenta Koncil utvrđuje usku pove- 
zanost i neodjeljivost evangelizacije (navješćivanja riječi) i 

podjeljivanja sakramenata. Kršćanski su sakramenti sakra- 
menti vjere: samo se vjerom plodonosno prihvaćaju. A vjera 
se rađa iz riječi i hrani se riječju. Kršćanski djelitelj sakra- 
menta mora biti ujedno evangelizator, on mora zapravo naj- 
prije propovijedanjem riječi Božje roditi ili probuditi vjeru 
da onda onome koji vjeruje, te je po vjeri sposoban da primi, 
podjeljuje sakrament« (T. Šagi-Bunić). I za Ninivljane je da- 
nas rečeno da na propovijedanje Jonino povjerovaše Bogu. 
Nitko ne smije one koji su mu povjereni smatrati gorima od 
poganskih i pokvarenih Ninivljana, jer sigurno nema kod 
nas skupine ljudi koja želi biti takva, nego su ljudi ponajviše 
zasićeni površnim izlaganjem Božje poruke. U svakom slu- 
čaju stoji činjenica: »Bog nije stvorio smrt, niti se raduje 
propasti živih. Već je sve stvorio da sve opstane, i spasonosni 
(sanabiles) su stvorovi svijeta« (Mudr 1, 13-14). Ljudi se, op- 
<ćenito uzevši, mogu izliječiti i još drugima pomoći da se 
spase. Nikada očajati nad ljudima! 

Odakle u prvom redu crpsti ono što treba ljudima navi- 
ještati? Joni je Bog zapovijedio: »Propovijedaj što ću ti reći«. 
II vat. sabor naređuje (O 25): »Stoga svi klerici, u prvom 
redu svećenici i ostali koji kao đakoni ili katehisti zakonito 
djeluju u službi riječi, moraju prianjati uz Pisma neumornim 
svetim čitanjem i brižljivim proučavanjem, tako da nitko od 
njih ne postane »jalov propovjednik Božje riječi izvana, jer 
je ne sluša iznutra« (Augustin), dok mora, posebno u svetoj 
liturgiji, neizmjerna bogatstva riječi Božje dijeliti s vjerni- 
cima koji su mu povjereni. Jednako i sve Kristove vjerne, 
a osobito članove redovničkih družbi, sveti sabor jako i sa- 
svim posebno potiče da učestalim čitanjem božanskih Pisama 
izuče »najuzvišenije znanje — Isusa Krista« (Fil 3, 8), jer 
»ne poznavati Pisma to je ne poznavati Krista« (Jeronim)«. 
Nije dosta čitati i proučavati Bibliju pa Sabor nastavlja: 
»A neka drže na pameti da čitanje Svetoga pisma treba da 
prati molitva: da ono postane razgovor između Boga i čov- 
jeka. Jer »njemu govorimo kad molimo, njega slušamo kad 
čitamo božanske poruke« (Ambrozije). 

O slušateljima najviše ovisi da bi svaki propovjednik mo- 
gao reći s Pavlom: »Zato i mi zahvaljujemo Bogu bez pre- 
stanka što ste, primajući riječ Božju, to jest našu propovijed, 
primili je ne kao riječ ljudsku nego — kao što uistinu jest 
— riječ Božju« (1 Sol 2, 13). U tom smislu treba ponavljati 
današnji pripjev, a onda će Gospodin svima koji su tako 
raspoloženi i koji ga traže pokazati svoje putove. Opet će 
im posvjedočiti svoju nježnost, ljubav i dobrotu. Ne smeta 

što su ljudi grješnici, doći će na pravi put i po njemu pris- 
pjeti cilju samo ako su ponizni i maleni. 


2. Č. 1 Kor 7, 29-31: Prolazi obličje ovoga svijeta. (str. 144) 


U dijelu poslanice gdje Pavao iznosi Korinćanima nad- 
naravne prednosti djevičanstva nad' ženidbom tvrdi isto za 
sva vremenita dobra. Od Boga su i imala bi uvijek voditi 
Bogu, ali je čovjek — u stanju u kojemu se stvarno nalazi 
— sklon da ih previše cijeni i traži. Velika je opasnost da 
čovjeka toliko zaokupe uživanja, jadi i poslovi ovoga svijeta 
te zaboravi da je ovdje samo putnik i da mu sredstva posta- 
nu svrhom. Stoga apostolov usklik: »Braćo, vrijeme je krat- 
ko!« Ovo se ne smije uzeti kao da Pavao uči kako .će brzo 
biti kraj svijeta jer »on o tome niti što uči niti je svjestan 
da o tome šta zna». (Prat). Uostalom. vrijeme je prolazno i 
s obzirom na vječnost u svakom slučaju kratko. A pogotovo 
je kratak život čovjeka na zemlji. Uz to nama nije na raspo- 
loženju duži rok vremena nego samo svaki trenutak koji 
proživljavamo, jedan za drugim, a njihovo redanje zovemo 
vremenom. Tako su Grci zvali »k&iros« vrijeme i prigodu, 
tj. trenutak koji brzo prolazi i odlazi u nepovrat. Tko 'ga 
nije znao iskoristiti, može se za to kajati, ali mu se taj isti 
trenutak neće nikada više vratiti. Ljudski bi, a pogotovo 
kršćanski bilo da na to misle svi oženjeni, tužni i radosni, 
svi koji posjeduju i uživaju ovaj svijet. Cvijeće je lijepo i 
miomirisno, ali tko ga ubere, brzo mu uvene i nikada taj 
cvijet neće donijeti trajan plod. »Što je cvijet nježniji to 
brže vene i gubi miomiris; čuvaj se stoga da želiš ići ugod- 
nim i lakim putem jer u tom slučaju nikako nećeš ustrajati 
u dobru — do cilja« (Ivan od Križa). 

Svoje je važne preporuke Pavao uokvirio s dvije izreke 
koje jedna drugu dopunjuju a obje iskazuju činjenično sta- 
nje. Ovaj svijet ima svoj vanjski izgled, svoje stanje, svoja 
dobra, ali sve to prolazi jer se na svijetu stalno sve mijenja, 
i samo je mijena stalna. Starozavjetnom je mudracu sve 
ispraznost i ispraznost nad ispraznošću (Prop 1, 2), dok je 
u Kristovu svjetlu sve stvoreno dobro, ako čovjek svemu 
stvorenju gospodari a svome Stvoritelju služi (IV euh. mo- 
litva). Stoga ništa na svijetu ne smije čovjeka posve osvojiti 
— jer je vrijeme kratko i jer prolazi obličje ovoga svijeta 
— nego obratno: kratkim vremenom trebamo zaslužiti sretnu 
vječnost i prolaznim dobrima steći neprolazna. 

Ev. Mk 1; 14-20: Obratite se i vjerujte Evanđelju! (str. 29) 


Prve su riječi Isusova propovijedanja tako značajne da 
ih čujemo u bogoslužju više puta. I u Markovoj smo ih 
recenziji imali gore u ponedjeljak 1. tjedna kroz godinu. Tri 
kratke riječi sadrže više važnih . činjenica. Kroz Božićno 
smo vrijeme slavili Boga što je nastupila punina od njega 
određenih vremena (Gal 4, 4) da se njegov Sin utjelovi. A 
Isus je došao da na zemlji ustanovi Božje kraljevstvo koje 
nije od ovoga svijeta (Iv 18, 36) niti na njemu svršava. Nje- 
govo je propovijedanje imalo okupljati one koji će ući u 
njegovo kraljevstvo i sami ga širiti. Članom se nekog ze- 
majskog kraljevstva ili države postaje rođenjem, a nebeskoga 
preporođenjem. Taj nam se novi život dariva od Boga kod 
krštenja, ali to prije i još više poslije traži naše obraćenje 
na kojemu: moramo raditi do smrti. Ako je s pravom rečeno 
da se Crkva mora neprestano obnavljati i popravljati, isto 
vrijedi i za svakoga kršćanina. Ćud svoju nosimo i kao krš- 
ćani pa je milost mora sve više prožimati i upravljati. Stoga 
je npr. veliki učitelj duhovnog života, patrijarha monaha 
Benedikt, svojima propisao kao poseban zavjet obraćenje ćudi 
jer će se samo tako ići Božjim putovima »pod vodstvom evan- 
đelja«. To mu se čini tako važnim da »se čitav sadržaj Pra- 
vila odnosi na zavjet obraćenja ćudi koji bi se bez daljnjega 
mogao nazvati zavjetom obdržavanja Pravila« (Herwegen). 
Kršćanin se neprestano obraća. — , 

Kad Gospodin svojemu prvom zahtjevu dodaje još drugi: 
»Vjerujte evanđelju!«, onda time samo potvrđuje prvi. Ra- 
dosna vijest koju je Isus donio na svijet i širio, što nastavlja 
njegova Crkva, ne sadržava samo istine i milosti nego je i ži- 
votno pravilo za svakoga Kristova sljedbenika. »Za Izraelce je 
to bilo tvrdo: da se pravo na to (Božje) kraljevstvo ne stiče 
gordim pozivanjem na Abrahamovo potomstvo ni pripadnošću 
izabranom narodu, da tu uopće ne dolazi u obzir kakvo pravo 
čovjeka. Božje kraljestvo znači uspostavu Božjih prava, a ne 
prava čovjeka! Tu čovjek može samo priznati svoju nevrijed- 
nost da uđe u to kraljevstvo — i to u vjeri prihvatiti kao 
milost koju sam ne može zaslužiti! Stoga je rečeno: »Budite 
vjerni u evanđelju!« Tu se misli ne samo na početnu vjeru 
u primanju te nove vijesti nego još više na njezino držanje 
ina život prema tom novom načinu. Stoga nije rečeno: 
»Vjerujte u evanđelje!« nego »Budite vjerni u evanđelju!« 
(Dillersberger). Dakle, Isus konačno svima nama neprestano 
ponavlja: »Hajdete za mnom!« Kad bi se i o nama moglo 
uvijek reći: »I pođoše za njim«! 


š 

GOD. C 


1. č. Neh 8, 1-4a. 5-6. 8-10: Čitahu iz knjige Zakona i razu- 
mješe što se čitalo. (str. 38) 


P. p. 18, 8. 9. 10. 15 (str. 483) 
P:; Riječi tvoje, Gospodine, duh su i život. 


Blagdani Božićnog ciklusa doveli su nekako ponovno Kri- 
sta otajstveno među nas gdje on sad uči u svojoj Crkvi kao 
što je učio po Palestini za svoga zemaljskog života. Tada je 
svoje riječi potvrđivao čudesima, ponajviše na bolesnima, što 
i sada čini na dušama. Stoga nam Crkva želi svima ucijepiti 
duboko poštovanje prema Božjoj riječi i živu želju za nje- 
zinim shvaćanjem, proživljavanjem i provođenjem. Pio XII 
je zapisao u svojoj biblijskoj enciklici (hrv. izd. str. 26): 
»Svećenici, koji se po svojoj dužnosti moraju brinuti za spas 
drugih, najprije će Svete spise sami marljivim proučavanjem 
istražiti te ih molitvom i razmatranjem učiniti dijelom svoje 
duše, da bi poslije revno iznijeli bogatstvo Božje Riječi pro- 
povijedima, homilijama i nagovorima. Neka također kršćan- 
sku nauku utvrđuju rečenicama iz Svetoga pisma, neka je 
osvijetle primjerima iz svete povijesti, a napose iz Evanđelja 
Krista Gospodina. Sve to neka iznose tako rječito i jasno, 
da se vjernici ne samo pokrenu i oduševe za popravak vla- 
stitog života nego da se također u njihovim dušama porodi 
najveće štovanje Svetog pisma«. To je isto prihvatio i II vat. 
sabor (O 21, B 24, 35, 51) a sada omogućio i znatno olakšao 
novi Misal. 

Crkva bi htjela da slušamo i poštujemo Evanđelje barem 
onako kako su Židovi postupali prema starozavjenom za- 
konu. U tu nam svrhu čita ovaj odlomak iz knjige Nehemije 
koji pripovijeda kako je izabrani narod proslavio u Jeruza- 
lemu, nakon povratka iz babilonskog sužanjstva, obnovljeni 
blagdan sjenica čitanjem Mojsijeva zakona. Dosada se ta 
stranica čitala jesenske kvatrene srijede, a sada je dobila od- 
ličnije mjesto ove nedjelje da bude za uzor: Ezra s levitima 
onima koji čitaju i razlagaju Božju riječ, a narod onima koji 
joj sada sudjeluju i slušaju je. Kad se još na jedan ili drugi 
način bogoslužje okruni zajedničkim jelom i pićem, a naročito 
kad se dade i onima koji nemaju — da i ne govorimo o 
euhar, gozbi — tada će svi lako osjetiti da je takva radost 
u Gospodinu naša jakost. 

Značajno je kako ps 18. Gospodnju slavu u prirodi po- 
Vezuje sa slavom koja odsjeva iz njegova zakona, dana lju- 
dima kao putokaz života. Bog nije samo stvorio sav svijet 

nego u njemu i prebiva te se za nj brine, kao što se sunce 
šeta svemirom i sve oživljuje. Isto tako Bog nije samo pro- 
pisao ljudima zakon nego njim krijepi dušu čovjeka, srce mu 
sladi i oči prosvjetljuje. Još više to vrijedi za nas, »jer zakon 
bijaše dan po Mojsiju, a po Isusu Kristu dođe milost i istina« 
(Iv 1, 17). Stoga i ponavljamo s uvjerenjem da su Isusove 
riječi duh i život, kako je on sam kazao i Ivan zapisao. 


2. č. 1 Kor 12, 12-30 (duže) ili 12-14. 27 (kraće): Vi ste tijelo. 


Kristovo, a pojedinci udovi. (str. 147) 


Kad je Pavao pisao Korinćanima o duhovnim darovima 
koje je Bog obilno izlio na tu Crkvu, najviše im preporučuje 
slogu jer svi ti darovi potječu od istog darovatelja i svi imaju 
služiti na dobro cijele zajednice. S tim u vezi dolazi na jednu 
od misli vodilja svoje teologije koja ga je posve obuzela 
već od prvog njegova susreta s Kristom pred Damaskom. 
Nije ga tada živa Isusova pojava odmah uvjerila samo da je 
on pravi Bog, nego i da živi i trpi u svojim sljedbenicima 
koje je Pavao progonio (Dj 9, 5). Odonda je Crkvu uvijek 
zamišljao kao Tijelo Kristovo (RBT) kojemu je Krist glava 
a mi udovi. Tom su pojmu crkveni oci, naročito Augustin, 
pape (Pio XII mu je posvetio cijelu važnu encikliku) i crk- 
veni sabori (o tome je raspravljala pripravljena shema za I 
vat. sabor, a II je to unio u svoju temeljnu Uredbu, C 7) 
dodali oznaku »otajstveno-mistično« tijelo Kristovo. Dakle, uz 
njegovo fizičko tijelo, preuzeto od Božje Riječi u krilu Ma- 


rijinu, postoji isto tako realno tijelo Crkve kojoj je on živo-' 


tvorna i sjedinjujuća Glava. To se tijelo naziva mističnim 
da se razlikuje od njegova fizičkog tijela i da se označi nje- 
gova veza s onima što Pavao naziva Kristovim misterijem 
(Prat), a to je zapravo cjelokupno otajstvo njegova utjelov- 
ljenja i otkupljenja. Pojam »otajstveno tijelo Kristovo« nije 
slika ili usporedba Crkve — o njima II vat. sabor govori 
napose: C 6 — nego činjenica i stvarnost o kojoj je sam 
Gospodin govorio vrlo značajnim riječima (Iv 15, 1-8). Vidik 
ie to koji oživljava svu našu dogmatiku, daje neslućenu 
snagu našoj moralci i askezi, tvori srž svega našega bogo- 
služja — i to toliko da je Pio XII »veliku povelju suvremene 
liturgijske obnove«, encikliku »Mediator Dei et hominum« 
zasnovao na gore spomenutoj enciklici o ovome predmetu i 
time zapravo nju nastavio i dovršio. 

Ako se to sve ima na pameti, onda je današnji Pavlov 
odlomak ne samo jasan nego i neobično važan. Slični će se 
tekstovi ponavljati kroz godinu, ali već na temelju proživ- 

ljenoga Božićnog kruga treba nas neprestano pratiti svijest i 
činjenica da smo svi kršteni i napojeni jednim (Kristovim) 
Duhom u jedno Kristovo tijelo. Mnogi u izrazu »napojeni« 
vide drugi sakramenat kršćanske inicijacije, svetu potvrdu, 
a sigurno nas oba imaju uvijek iznova voditi trećemu sakra- 
mentu te jedinstvene inicijacije koji ne samo pojedini ud 
nego i čitavo otajstveno tijelo hrani, podržava i daje mu 
snagu i rast. Uz to apostol ne propušta izvući iz tog nauka 
praktične zaključke koji će uvijek imati svoju vrijednost i 
važnost: neka neugledniji udovi Crkve ne zavide uglednijima, 
a ti opet neka ne preziru prve. Svi se, ako su zaista sjedi- 
njeni s Kristom, imaju osjećati kao jedno tijelo, pa prema 
tome složno misliti i htjeti, zajednički nastupati i raditi, je- 
dan drugoga pomagati i služiti mu, svaki sa svakim suosje- 
ćati i trpjeti. 


Ev. Lk 1, 1-4; 4, 14-21: Danas se ispunilo ovo Pismo. (str. 47 
i 51) 

Dosada se u bogoslužju nije čitao predgovor Lukina 
Evanđelja, a novi ga Misal ima evo jedne nedjelje. Stavlja 
ga kao uvod u uzastopna čitanja iz Lukine knjige ove godine. 
Predgovor nam mnogo govori o samom evanđelisti, o načinu 
kako je on pisao svoje Evanđelje i o nakani za koju ga je 
napisao. Odmah se iz prvih riječi knjige, naročito u izvor- 
niku, vidi da ju piše izobražen čovjek i uz to skroman koji 
ne samo da se ne nadmeće s onima koji su o istom predmetu 
pisali prije njega, nego kao da opravdava sebe što se i on 
usudio dati na taj posao. On rije bio očevidac tih doga- 
đaja, ali u njih vjeruje i smatra vrijednim da se uz svoj 
liječnički posao pozabavi prikupljanjem podataka i njihovim 
sređivanjem. Sve što će napisati doznao je od prve kršćanske 
generacije koja je to primila od apostolA koji su bili očevici 
događaja od početka i sluge Riječi, dakle navjestitelji evan- 
đelja. Prema pradavnom uvjerenju, za prva mu je poglavlja 
pružila podatke sama Majka Božja koju najviše poznamo po 
Luki, pa je nastala i priča da je on bio i slikar te pravio 
Marijine slike. Svoj spis upućuje nekom uglednom  Teofilu 
(Bogoljubu) s nakanom da ga još bolje učvrsti u sigurnost 
evanđeoske nauke. Origen dodaje na početku svog tumačenja 
ovog Evanđelja: »Neki misle da je Luka posvetio Evanđelje 
nekom Teofilu. Svi vi koji nas slušate, ako budete takvi da 
vas Bog ljubi, bit ćete i vi Teofili pa je Evanđelje i vama 
posvećeno«. Tim ga raspoloženjem čitajmo! 

Nasumce stavlja Luka ovaj događaj na početak Isusova 
Propovijedanja, jer on ne samo ispunjuje važno starozavjetno 

proroštvo nego zaista otvara i na neki način označuje čitavo 
djelovanje Mesije. A to se zbilo u Isusovu zavičaju gdje je 
i odrastao pa odgovara da tu i nastupi svoju zadaću. Bila 
je subota i Isus je ušao u sinagogu gdje je svaki odrasli 
Židov smio čitati i tumačiti neki biblijski odlomak. Isus od- 
mota pruženi mu svitak i pročita značajan mesijanski tekst 
iz Izaijine knjige. Mnogo su se puta te riječi pročitale od kada 
su bile napisane, ali po prvi put se o njima moglo reći: 
Danas se ovo ispunilo! Kao što smo vidjeli IV adventske 
nedjelje (god. B), prorok je davno prije navijestio da će doći 
Božji Pomazanik i donijeti na svijet radosnu vijest koja će 
usrećiti tolike bijedne na zemlji, tako da će svi osjetiti bla- 
godati nove mesijanske godine i ere. Kad to Isus primjenjuje 
na sebe, vidi se s koliko je sigurnosti i samosvijesti nastupio 
odmah ma početku. A crkveni oci, poimenice Ambrozije, na- 
laze ovdje ne samo Božjega Sina nego čitavo presv. Trojstvo: 
Jedna je osoba koja je Isusa pomazala i poslala, druga je 
koja je pomazana i poslana, a dva puta je spomenuta i treća 
po kojoj je pomazan i poslan Sin. Sve je djelo utjelovljenja 
i otkupljenja izveo Otac, Sin i Duh — moć i mudrost i ljubav 
Božja. 


PONEDJELJAK 
God. I 


1. č. Heb 9, 15. 24-28: Prinesen je jedanput da uzme grijehe, 
drugi će se put pokazati onima koji ga iščekuju. (str. 
195-6) 


P. p. 97, 1. 2-3ab. 3cd-4. 5-6 (str. 545) 


P: Pjevajte Gospodinu pjesmu novu, 
jer učini djela čudesna. 


Pred silom se smrti sve mora pokloniti. Ljudi mogu 
zamišljati i izmišljati kako će se osloboditi tjelesnih tegoba, 
ali svi znaju da je naša borba sa smrću unaprijed osuđena 
na poraz. Ta činjenica ne da mira ni najokorjelijim materi- 
jalistima. S tom činjenicom mora računati svaki misaoni čov- 
jek, dapače pomoću nje rješavati sve probleme života. Na što 
nas upućuje zdravi razum, to nam vjera pokazuje u posve 
jasnom svjetlu. Između nas i Boga postoji novi savez kojemu 
je Krist posrednik, pravi Bog i nama u svemu sličan osim 
u grijehu. Budući da je smrt (RBT) plaća za grijeh (Rim 6, 
23), mi svi moramo umrijeti. Krist, jer nije imao niti je kao 

Bog mogao imati grijeha, nije morao umrijeti, ali se sam 
podvrgao zakonu smrti za svoju braću, dragovoljno je prinio 
sama sebe za žrtvu. Smrt svih ljudi nosi na sebi pečat kazne, 
a on je svoju smrt podnio za otkupljenje prekršaja učinjenih 
za vrijeme prvoga saveza — što bi bilo za one kojima je 
upućena ova poslanica — ali i da uzme grijehe sviju. Mi 
umiremo kao grješnici, a Isus je umro za grješnike da nas 
oslobodi barem od kazne vječne smrti. O tome sad imamo 
i značajnu poruku II vat. sabora (Cus 18 i C 48, gdje je oso- 
bito upadno koliko biblijskih tekstova tvori nauku Crkve). 

Iako je Krist umro kao što umire svaki čovjek, njegova 
smrt nije mogla svršiti kao naša. On je svojim prijelazom iz 
života u smrt ujedno prešao i iz smrti u život koji više ne 
može izgubiti. Njegova Pasha-prijelaz nužno obuhvaća smrt i 
uskrsnuće te je tako ušao, kao naš Veliki svećenik i Posrednik, 
ne u Svetinju nad svetinjama jeruzalemskog hrama, kao što 
je činio svake godine židovski veliki svećenik tuđom krvlju, 
nego u samo nebo kojemu je jeruzalemska Svetinja nad sve- 
tinjama \bila samo slika, pralik. Činjenicu da je Krist ušao 
u nebo i sjeo zdesna nebeskog Oca naša vjeroispovijest po- 
vezuje s uvjerenjem da će opet doći kao Sudac. I naslov 
današnjeg odlomka hoće da to uočimo i imamo pred očima 
uvijek. Svi ćemo ljudi umrijeti i onda biti suđeni, a Krist 
je umro da drugi put dođe suditi sve ljude. Svojom je smrću 
on izvršio svoje naknadnu zadaću za naše grijehe i stoga 
neće, kad opet dođe, više imati nikakva odnosa prema gri- 
jehu, nego će jedino suditi one grješnike koji ga nisu htjeli 
imati za Otkupitelja. Svima koji ga kao takvoga iščekujemo, 
što sada u obnovljenoj misi toliko puta ponavljamo, dat će 
potpuno spasenje. To se naše očekivanje nimalo ne temelji 
na našim zaslugama, jer smo svi bez iznimke grješnici, nego 
na našem ufanju u njegovo otkupiteljsko milosrđe. 

Uvjereni u te istine i činjenice lako ćemo svome svemo- 
gućem Kralju i milosrdnom Sucu danas pjevati ps 97. Ovo je 
ujedno primjer kako starozavjetna pjesma Bogu dobiva svoj 
pun smisao tek kada je upravljamo mi svojemu Gospodinu. 
Što su sva druga djela od početka svijeta prema Kristovoj 
pobjedi i spasenju? Ako je dom Izraelov od Gospoda očekivao 
dobrotu i vjernost, tek su u Kristu svi krajevi svijeta ugledali 
spasenje Boga našega. Stoga mu ide naša sasvim nova pjesma 
koja će odjekivati kroz svu vječnost. 

God. II 


1. č. 2 Sam 5, 1-7. 10: Ti ćeš pasti moj izraelski narod. 
(str. 248-9) 


P. p. 88, 20. 21-22. 25-26 (str. 538) 
P: Vjernost moja i dobrota bit će s njime. 


Opet je lako ustanoviti barem nekakvu vezu između dva 
prva čitanja koja dolaze na ovaj dan iako se ona izmjenjuju 
svake druge godine. Bilo je onih koji su Šaulovo vladanje 
nad Izraelom smatrali slikom starog saveza, a Davidovo pra- 
likom novoga i vječnoga saveza. U takve pojedinosti ne treba 
ići, ali je sigurno da je Davidovo kraljevstvo vječno jedino po 
njegovom božanskom Potomku. Poslije smrti Šaulove sav je 
Izrael s radošću priznao Davida za jedinoga kralja koji je 
i prije na Gospodnju riječ upravljao svim uspješnim pokre- 
tima Izraela, iako je službeno Šaul još bio kralj. Kao što je 
tek sada bio David javno od svih priznat tako je i dolikovalo 
da bude javno pomazan za kralja, što je i učinjeno u tadašnjoj 
prijestolnici Hebronu. Pomazanjem se ispunilo Božje obećanje 
Davidu da će biti kralj nad Izraelom. Svako se Božje obećanje 
ispunjuje.i svako pomazanje u Božje ime donosi velika prava 
i milosti. I mene čeka barem još jedno pomazanje. 

Novom je kralju trebala i nova prijestolnica mjesto pri- 
vremene u Hebronu. Davno je bilo naviješteno (Mih 5, 1) da 
će iz Betlehema izići vođa i pastir izraelskog naroda — što Mt 
2, 6 primjenjuje na Krista — pa je bilo kao preodređeno i da 
trajna prijestolnica Davidove dinastije bude u susjednom gra- 
du Jeruzalemu. Više su ga puta Izraelci htjeli osvojiti, ali im 
je to uspjelo tek sada pod Davidom i tako je Jeruzalem (RBT) 
postao svetim gradom S i NZ-a, a dapače i najljepšim prali- 
kom Kristova i našega vječnog prebivališta u nebu. Osvojivši 
jeruzalemsku tvrđavu Sion i nastanivši se u svome gradu Da- 
vid je postajao sve silniji. Kolikogod Biblija ne štedi pohva- 
lama kad je riječ o najvećem židovskom kralju, ipak uvijek 
iznova ne zaboravlja istaknuti i izvor njegove vlasti i snage: 
jer Gospod, Bog nad vojskama, bijaše s njim. Koliko je bilo 
koji čovjek bez. Boga malen toliko je svatko s Bogom velik, 
ali ne zemaljskom slavom, nego onom važnijom, vječnom. 

Kad u pripj. psalmu spominjemo Davidovo izabranje, kru- 
njenje i pomazanje, onda mislimo još više ma Davidova po- 
tomka čije kraljevstvo neće imati svršetka (Lk 1, 33). Samo 
Krista neće nadmudriti dušmanin niti oboriti sin bezakonja, a 
tako ni one koji se bore pod Kristom Kraljem. Dakle i za nas 

vrijedi ponavljano Božje obećanje da će Božja vjernost i do- 
brota biti s nama te da će nam snaga rasti samo u poveza- 
nosti s njime i u privrženosti njemu. 


Ev. Mk 3, 22-30: Sotoni je kraj. (str. 31) 


Isus, Sin Davidov (Mt 12, 33), došao je da učini kraj vlasti 
sotone kojoj su se ljudi podvrgavali svojim grijesima. Tu je 
oznaku imalo sve što je Isus od početka činio. Tako se i toliko 
pokazao protivan zlim duhovima da nije dopuštao ni da mu 
se oni klanjaju ili ga priznavaju Božjim Sinom (Mk 3, 12). 
Stoga je neshvatljivo kako su njegovi protivnici mogli doći 
na pomisao da on uz pomoć poglavice zlih duhova izgoni iz 
ljudi zle duhove. Čak se nisu žacali da u njemu vide samoga 
Belzebula koji je kao odvratno pogansko božanstvo Židovima 
vrijedio kao sotonski poglavar. Zaista, tajna je bezakonja i 
zla tada očitovala svu svoju silu (2 Sol 2, 7)! Kao da su se zli 
duhovi osvećivali što im nije uspjelo da ga krivo smišljenim 
pohvalama predobiju pa su sada njegove protivnike nagovo- 
rili da ga tako strašno pogrde i kleveću. Bijes je zlih naiveći 
dokaz da im je došao kraj, kao što je i zvijer najgoropadnija 
kad je na smrt ranjena. 

Gospodin, koji nije htio imati nikakva posla s demonima 
zauvijek osuđenima, hoće još uvijek da iz njihovih pandža 
istrgne one koji su svojom krivnjom u njih pali. Koje li raz- 
like: jeruzalemski su ga književnici tako grdno napali, a on 
ih poziva k sebi i poče im mirno govoriti u usporedbama. 
Niti se izravno me osvrće na strahovitu uvredu koju su mu 
nanijeli, nego im stane razlagati kako je njihovo tumačenje 
njegova djelovanja posve bezrazložno. Belzebul se najčešće 
uzima da znači gospodara kuće, pa na toj ukporedbi Isus 
pokazuje kuću pomoću sotone. Ako priznaju da on sve više 
sputava moć sotone — a to dokazuju toliki jadnici koji su 
bili opsjednuti i od Isusa oslobođeni — onda neka potraže 
neko drugo tumačenje, ali ne najbesmislenije od svih da on 
to čini uz pomoć sotone te da je on njihov poglavica. Izlaganje 
je tako jasno da je moglo na pravi put dovesti svakoga koji 
već nije bio posve zaslijepljen. Iz onoga što slijedi izgleda 
da su zaista takvi bili Isusovi protivnici i da su u tome 
ustrajali. 

Strašne su Isusove riječi o vječnom grijehu koji se neće 
nikada oprostiti. »Grijeh je farizeja neoprostiv, jer su svojom 
krivnjom zapali u takvu sljepoću da više ne razlikuju Božja 
djela od sotoninih, a to znači dobro od zla. U takvom su sta- 
nju nesposobni za pokajanje pa im je zato i grijeh neoprostiv« 

(Rupčić). Iz toga možemo zaključiti od kolike je važnosti što 
nas bogoslužje, naročito misno, toliko potiče na spoznanje naše 
grješnosti i na kajanje. »Srce raskajano, ponizno, Bože nećeš 
prezreti« (ps 50, 19). 


UTORAK 
God. I 


1. č. Heb 10, 1-10: Evo dolazim da činim, Bože, volju tvoju. 
(str. 196) 


P. p. 39, 2 i 4ab, 7-8a. 10. 11 (str. 499-500) 
P: Evo dolazim, Gospodine, vršiti volju tvoju. 


Shvaćanje starozavjetnog zakona samo kao sjene budućih 
dobara — čime počinje današnji odlomak — jedan je od nu- 
tarnjih dokaza da poslanica Hebrejima dolazi iz Pavlove mi- 
saonosti. Pravu stvarnost imamo tek u NZ-u, jer je njena bit 
Krist. Poslanica to ponovno dokazuje uspoređivanjem staro- 
zavjetnih žrtava i Kristove jedne jedine žrtve, pa Crkva još 
jedanput čita taj tekst iako smo njegov drugi, važniji dio 
vidjeli ove godine IV adventske nedjelje. Sami izrazi ne odgo- 
varaju posve Pavlovima — što pokazuje da poslanicu nije sam 
napisao — a ponešto se različito i tumače. Sjena može samo 
jedno značiti, ali ono što poslanica njoj suprotstavlja u izvor- 
niku se naziva slikom, a to se može uzeti kao lik koji pred- 
stavlja samu stvarnost pa mnogi taj lik odmah prevode kao 
bit stvarnosti, što konačno i jest. »SZ je imao sjenu nebeskih 
dobara, a NZ njihov lik; SZ se njima nadao, a NZ ih ima i 
daje te ih sakramentalnim znakovima za nas ponazočuje« 
(Zorell). Dakle: sjena-slika-stvarnost = SZ-NZ-nebo. 


Nesavršenost starozavjetne sjene najbolje vidimo ako zna- 
mo kako su nemoćne bile njezine žrtve. Njihovu pak nemo- 
ćnost poslanica dokazuje s dva razloga: koliko su se puta 
prikazivale i što su zapravo prinosile. Kad bi te žrtve bile 
mogle učiniti savršenima one za koje su se žrtvovale, onda 
ih ne bi trebalo svake godine iznova ponavljati. Jedanput 
zauvijek očišćeni od grijeha uopće ne bi više bili svjesni kakva 
grijeha. Nisu tu mišljeni grijesi pojedinaca koji su zbog po- 
navljanih osobnih grijeha mogli i u onim okolnostima morali 
prinositi pomirne žrtve. Osim tih prestupaka postojao je i 
izvorni grijeh svega ljudskog roda pa je bilo određeno da se 
tu zajedničku grješnost — ako ne u ime svih ljudi, onda ba- 
rem u ime Izraelaca — svake godine prikazuju posebne žrtve 
koje su na svoj način naviještale jedino spasonosnu žrtvu Sina 

Božjega. Stoga su te žrtve svake godine zapravo samo obna- 
vljale sjećanje na grijehe svega svijeta i time sve poticale da 
iščekuju Otkupitelja. 

Dokaz je još čvršći ako se zna da su službenici staroza- 
vjetnoga bogoštovlja prinosili samo krv bikova i jaraca, a ta 
zaista ne može nadoknaditi za grijehe ljudi. Da su ljudi sami 
mogli doći i stvarno dolazili do tog spoznanja, vidi se iz poja- 
ve koja nije rijetka kod nekih prirodnih religija da su svome 
božanstvu prinosili ljudske žrtve. One su sigurno mnogo više 
davale za grijehe, ali kako su protivne petoj Božjoj zapovijedi, 
nisu bile ugodne Bogu kojega su uz to ljudi mogli uvrijediti 
ali mu sami nisu nikada mogli dati pravu zadovoljštinu. Gri- 
jeh se, naime, mjeri po dostojanstvu uvrijeđene osobe, a zado- 
voljština po osobi koja je pruža. Eto zašto je trebalo da dođe 
onaj koji je mjesto nedostatnih žrtava ponudio jedino spaso- 
nosnu žrtvu. Učinio je to riječima koje se u odlomku navode 
dva puta, a i mi ga ponavljamo u pripjevu. Malo je biblijskih 
tekstova koji nas mogu poput toga pravo raspoložiti za sudje- 
lovanje kod misne žrtve i za njezin nastavak u našemu 
životu. Te riječi zaista spajaju dva stola sa životom. 


God. II 


1. č. 2 Sam 6, 12b-15. 17-19: David i sav Izraelov dom nosili su 
kovčeg Gospodnji kličući. (str. 249-50) 


P. p. 23, 7. 8. 9. 10 (str. 486) 
Ps: Tko je taj Kralj slave? To je sam Gospodin. 


Jeruzalem ne bi bio nikada ni izdaleka dobio značenje 
što ga je imao i ima da je ostao samo civilnom prijestolnicom 
jednoga kralja, pa makar to bio David. Kao što je sva veliči- 
na i snaga Davidova u Bogu, koji ga je odabrao i neprestano 
pomagao, tako je David htio i svoj kraljevski grad povezati 
s Bogom i s najočitijim znakom Božje prisutnosti, s kovče- 
gom Božjega saveza. Stoga odluči da ga prenese na Sion. Nas 
malo zanima što se dogodilo prije toga prijenosa i koliko je 
strahopočitanje svuda uzbuđivao taj kovčeg, a odlomak pre- 
skače i redak gdje je spomenuta zamjerka Davidu sa strane 
njegove žene zbog zanosa kojim je kralj pratio najveću na- 
rodnu svetinju, što je žena ocijenila kao poniženje za kralja. 
Dosta nam je što je rečeno da je kovčeg prenesen u Davidov 
grad s velikim veseljem i da je sam David igrao pred Gospo- 
dom iz sve snage. Mi smo na Zapadu skoro posve izgubili 
smisao za »svetu igru« (Guardini) i rijetke su bogoslužne 
kretnje koje nas posve zadovoljavaju. To je i uzrok da ih 

redovito izvodimo bez pravog strahopočitanja i stoga bez po- 
božnosti. Crkva je uvidjela da mnogi narodi, koji su ostali 
bliži prirodi i vjerniji njezinim izrazima i običajima, još uvi- 
jek znaju tako izražavati svoje bogoštovlje. Stoga im je ona 
to ne samo dozvolila nego je nad tim izrazio svoje udivljenje 
sam Pavao VI prigodom svoga posjeta Africi 1969. i kasnije 
isto ponavljao. 

Budući da šator, što ga je bio načinio Mojsije i s kojim 
je narod lutao po pustinji, nije više bio dostojan za kovčeg, 
David za tu prigodu podignu novi, a u srcu je valjda već gojio 
nadu da će Jahvi sagraditi dostojan hram od kamena. Kralj 
kod prijenosa kovčega nije samo igrao i pjevao nego je i 
prinio žrtve od kojih su se neke posve spaljivale, a druge 
djelomice jer je i narod od njih blagovao u znak pomirenja 
s Gospodinom. Toliki je ugled uživao David — kad je bio 
tako privržen Bogu i Bog njemu — da je čak on i narod 
blagoslovio imenom Gospodina, a da tome nitko nije prigo- 
varao. Narod je pogotovo bio zadovoljan kad je kralj dao 
svakome obilat i ugodan obrok da je i tijelo kod vjerske 
svečanosti došlo do svoga. 

Slabo nas poznavanje Biblije često dovodi da u njoj dije- 
limo što je u stvari tvorilo i tvori cjelinu. Tako i psalme, 
sakupljene u jednoj knjizi, redovito smatramo nečim posebnim 
i premalo smo svjesni da su to dobrim dijelom zapravo litur- 
gijske pjesme SZ-a koje su se ne samo kod bogoslužja pjevale 
nego su kod bogoslužja dobrim dijelom i nastale. Općenito se 
drži da je ps 23. spjevan prvotno upravo prigodom prijenosa 
kovčega u novi šator. Pjevalo ga je više zborova naizmjence, 
kao što se vidi iz njegova sastava. U njemu spominjana niska 
vrata odnose se na Davidov grad koji je zapravo bio prava 
tvrđava, a pogotovo je niske ulaze imao privremeni sveti 
šator. Kršćanskom srcu tu pjesmu nije teško prenijeti u naše 
prilike i pjevati je kao našu pjesmu. 


Ev. Mk 3, 31-35: Tko god vrši volju Božju, on mi je brat, 
sestra i majka. (str. 31) 


Da nam je evanđelist barem jednom riječju naznačio za- 
što su Isusovi rođaci zvali Isusa iz, valjda, Petrove kuće, ne 
bi se tumači toliko razlikovali u mišljenju kako se ima shva- 
titi ovaj odlomak. U novije se doba jučerašnji tekst smatra 
umetkom u vezi s dolaskom književnika iz Jeruzalema i pre- 
ma tome se r. 31. povezuje s r. 21. Oni koji: poistovjetuju 
»njegove« i rođake nailaze na poteškoću kako protumačiti me- 
đu tima i prisustvo njegove majke. Uz to odlomak podvlači 
značenje te skupine i time što je u pet redaka spominje pet 

puta. U svakom je slučaju Gospodin pokazao da nije izvan 
sebe on, nego da njegovi ne razumiju njega ni njegove uloge 
i prema tome »ostadoše vani« ne samo stvarno nego i u 
prenesenom smislu (Dillersberger). Stoga taj Isusov naizgled 
neprijazan odgovor rođacima stavlje sve na svoje mjesto. 

A što se tiče prisustva majke, nikako ne treba uzeti da 
je ona osjećala jednako kao Isusovi daljnji rođaci. Uostalom, 
nije red ni njih previše kriviti, jer možda nisu ni mislili 
ništa drugo nego barem za neko vrijeme osloboditi ga tolike 
gužve u kojoj nije imao vremena ni za jelo. Jasno je da im 
u tom slučaju nije bilo teško nagovoriti i Mariju da im se 
pridruži u plemenitoj namjeri, a oni su opet toliko držali 
do toga da ona dođe s njima jer njoj još ništa nije odbio. 
Sve nas upućuje da posve ljudske osjećaje ne isključujemo ni 
iz najbliže Isusove okoline, bilo rodbinske bilo apostolske. A 
da njegova Majka ima svuda svoje posebno mjesto, to se sa- 
mo po sebi razumije kod najbolje Majke i najboljeg Sina koje 
nije odijelila ni sablazan križa ni sama smrt. 

Kao uvijek, Gospodin koristi i tu prigodu da pouči svoje 
učenike i preko njih nas sve. Ukratko se taj nauk može sa- 
žeti u dvije tvrdnje: savjesno propovijedanje evanđelja isklju- 
čuje svaki obzir na tjelesne veze; to tim više što novo rodbin- 
stvo —- što ga donosi evanđelje onima koji ga u vjeri primaju 
— nadvisuje bilo koju naravnu povezanost. Više ne odlučuje 
krv nego privrženost Bogu, izvršavanje njegove volje. To je 
svakome omogućeno, a suvišno je i reći da se u tome Isusova 
majka posebno odlikovala od časa kad je na sve unaprijed 
dala svoj pristanak (Lk 1, 38) koji ju je i doveo pod križ 
Isusov gdje je junački stajala. Poslušnost se, naime, Božjoj 
volji najbolje iskazuje kad ta traži pregaranja i žrtve. Bez 
toga će uvijek pobjeđivati u nama tjelesni čovjek te njegovi 
opravdani i neopravdani prohtjevi. 


SRIJEDA 
God. I 


1. č. Heb 10. 11-12: Učinio je zauvijek savršenim one koje 
posvećuje. (str. 196) 


P. p. 109, 1. 2. 3. 4 (str. 558) 
P: Dovijeka ti si svećenik po redu Melkisedekovu! 


S pravom je opaženo da poslanica Hebrejima više nego 
sažetom pismu naliči po neki put razvučenoj propovijedi kad 
se ponavljanjem želi nekoga još bolje uvjeriti. Tako i današnji 

odlomak još jednom predočuje razliku i uzvišenost Kristove 
žrtve nad žrtvama SZ-a, a ujedno ponovljenim navodom iz 
Jeremije pokazuje da je taj novi savez bio odavna naviješten. 
Kako je blijeda uloga svećenika u r. 11. prema onoj ulozi 
našega Velikog svećenika u slijedećem retku! I ono je bila 
služba Božja kad je svaki određeni svećenik svakog dana pri- 
nosio iste žrtve, ali zapravo bez ozbiljne koristi, jer te žrtve 
nisu ni bile određene da postignu drugi cilj osim da narod 
pripravljaju da prihvati jednom Žrtvu koja će mu biti pru- 
žena za spasenje. Budući da je ta bila spasonosna, onaj koji 
ju je prinio zauvijek je sjeo zdesna Bogu te time i svoju žrtvu 
ovjekovječio. A kako nisu Kristovu žrtvu prisvojili svi oni 
koji su se imali na nju dugo spremati tako neće koristiti ni 
svim kasnijim protivnicima Kristovim. I to je bilo naviješteno 
istim psalmom koji je u duhu, daleko prije njegova dolaska 
gledao nastup našega Velikoga svećenika, a isto tako i njihov 
konačan i potpuni poraz. Vrlo je čudno, ali je činjenica da 
mnogi nisu prihvatili i ne prihvaćaju od Krista ni smrt koju 
je on za njih podnio. Što bi bilo da je tu žrtvu tražio od 
njih samih? Zapravo je i traži, ali u drugom smislu: »Predade 
se u smrt i uskrsnuvši od mrtvih smrt uništi, život obnovi, 
i da ne živimo više sebi, već njemu koji za nas umrije i 
uskrsnu« (IV euhar. molitva). 

Na temelju gornjega, za neprijatelje Kristova križa ne- 
gativnoga učinka njegove žrtve, odlomak više opisuje kako 
Kristova žrtva donosi oproštenje grijeha i posvećenje onima 
koji su svoje srce i pamet dali označiti krvnim znakom novo- 
ga i vječnoga saveza. Ta je žrtva našega Posrednika tako 
savršena u Božjim očima i sama u sebi da je svaka druga 
žrtva ne samo suvišna nego i nemoguća. Poslije Kristove 
žrtve druge nema i ne može biti. Samo se toj žrtvi naše Glave 
mogu i moraju priključiti sve žrtve nas, Kristovih udova — 
bez čega one nemaju nikakve vrijednosti. U tu svrhu Isus 
uvijek iznova obnavlja svoju jedinu žrtvu na našim oltarima 
među nama, za nas. Sve je to sažeo II vat. sabor kao uvod u 
svoje odredbe o obnovljenoj misi: »Naš je Spasitelj... usta- 
novio euharistijsku žrtvu svoga tijela i krvi, da žrtvu na križu 
ovjekovječi kroz stoljeća... da vjernici prikazujući neoka- 
ljanu žrtvu nauče prinositi sami sebe, pa da po Kristu posred- 
niku iz dana u dan usavršuju svoje jedinstvo s Bogom i među 
sobom« (B 47, 48). Ako je gore iznesene činjenice trebalo po- 
navljati Hebrejima još uvijek zadojenima starozavjetnim du- 
hom, mislimo li da nama ne treba opetovati koncilske po- 
ticaje? Oba liturgijska stola traže i naše žrtvovanje. 

God. II 


1. č. 2 Sam 7, 4-17: Podići ću tvoga potomka nakon tebe i 
utvrditi njegovo kraljevstvo. (str. 250) 


P. p. 88, 4-5. 27-28. 29-30 (str. 538-9) 
P: Njemu ću sačuvati dovijeka naklonost svoju. 


Iako smo glavne retke ovog odlomka čitali IV adventske 
nedjelje (god. B) i još na Badnji dan — jer na te dane i spa- 
daju kao izuzetno važno proroštvo o Mesiji — Crkva ga ne 
može preskočiti ni sada kada je došao na red, a i vrlo lijepo 
odgovara vremenu u kojemu otajstveno proživljavamo spaso- 
nosno kraljevanje sada već prisutnoga nebeskog Kralja. Naslov. 
nas perikope upućuje da se ne zadržavamo na činjenici kako 
Bog nije htio da mu David podigne hrama nego na obećanu 
stvarnost — obistinjenu utjelovljenjem Sina Božjega — koja 
daleko nadvisuje sve što je Bog učinio Davidu i bilo kojem 
njegovom potomku na njegovu prijestolju. A da se doista radi 
o Isusu, svjedoči nam na temelju Lk 1, 31-32 i Heb 1, 5b čita- 
va crkvena predaja. Tako smo naišli na još jednu vezu između 
Samuelovih knjiga i poslanice Hebrejima, što je valjda i odlu- 
čilo da se ta čita u ovo doba liturgijske godine, iako su za 
nj neki predlagali isto tako prikladnu poslanicu Rimljanima. 

Važno je dakle zapamtiti kako je sve Bog obdario Davida: 
od mlada i nepoznata pastira učinio ga je knezom nad izabra- 
nim narodom; bio je s njime na svim njegovim, često vrlo 
pogibeljnim putovima; istrijebio je pred njim sve njegove 
protivnike, uključivši i samoga prvoga kralja Šaula; obećao 
mu je pribaviti i zaista mu je pribavio veliko ime. Znao je 
Bog kako mu se ni David neće pokazati uvijek zahvalan 
i vjeran, a nekmoli kakvi će biti njegovi potomci po krvi: 
jedan gori od drugoga, uz rijetke nešto svijetlije iznimke, dok 
nisu skrivili, i to tako brzo, da se jedinstveno kraljevstvo 
razdijelilo i nikada se više posve združilo; a konačno su i 
izgubili prijestolje i pali tako rekavši na prosjački štap. O 
kome onda da vrijedi veličanstveno proroštvo koje slijedi? 
Samo se na Isusa — koji je zaista i Davidov potomak po krvi 
— mogu odnositi oznake: »Ja ću mu biti otac, on će mi biti 
sin... Svoje naklonosti neću odvratiti od njega... Tvoja će 
kuća i tvoje kraljevstvo trajati dovijeka preda mnom, tvoje 
će prijestolje čvrsto stajati zasvagda«. Jasno je to bilo prvoj 
kršćanskoj generaciji, još jasnije može biti nama poslije dva- 
deset stoljeća postojanja toga kraljevstva, a imalo bi biti sve 
jasnije svim pokoljenjima do kraja svijeta, jer Kristovu kra- 

ljevstvu neće biti kraja. I kad svrši svijet, njegovo će vladanje 
s Ocem započeti svoje vječno postojanje. 

Razmišljanje o toj i za nas tako važnoj stvarnosti donosi 
nam opet na usta zanosnu pjesmu, dio ps 88. koji je također 
navijestio toga nebeskoga Kralja. Ili možda, za promjenu, 
usklik pouzdanja i sigurnosti iz ps 129: »Aleluja! U Gospodina 
se uzdam, duša se moja u njegovu uzda riječ«. A koliko je 
jako sidro tog pouzdanja ima se pokazati u oluji. 


Ev. Mk 4, 1-20: Iziđe sijač da sije. (str. 31-2) 


Zanimljivo bi bilo istraživati zašto je Marko uprav ovdje 
okupio pet Isusovih usporedbi koje drugi evanđelisti imaju 
.na drugim mjestima i teško da ih je Gospodin izrekao redom. 
Zgodno je što nam tri od njih, koje govore o sijanju, dolaze 
u vrijeme kad se i u prirodi s toliko muke i nade baca sjeme 
u zemlju. Oko Isusa je bilo toliko naroda da je ušao u lađicu 
te iz nje učio narod koji se nalazio na kraju. Petrov-Markov 
je izvještaj vrlo živahan, ima par umetaka i izmjena (r. 14. 
spominje riječ kao sjeme, a r. 16, 18 i 20. spominje u istom 
smislu posijane). Sve to odaje tragove neposrednosti prizora 
i propovijedi. Inače je usporedba tako jasna da se Gospodin 
čudi što je učenici nisu sami shvatili. U vezi s time nalazimo 
tu (i još Iv 12, 40; Dj 28, 26-27; Rim 11, 10) citat iz Iz 6, 9-10 
koji nekako teško pada. Najlakše ga je uzeti kao izraz čuđenja 
prvih kršćana što je tako malo njihovih sunarodnjaka prihva- 
vaćalo Isusovu nauku. Nije Bog onaj koji čini da se ljudi ne 
obrate i da im ne bude oprošteno — čitava nam objava govori 
drukčije — nego je sva krivnja na ljudima koji unatoč toli- 
kom naviještanju Božje riječi i njezinu razjašnjavanju neće 
da je shvate i po njoj žive. 


Najkorisnije će biti da svatko za se promotri kako zrnje 
Božje riječi, tako obilno sijano i putem bogoslužja, raste u 
njegovoj duši. Malo tko će priznati da je tvrdi put kojim sve i 
svatko prolazi pa nema ni govora da Božja riječ može tu dugo 
ostati. Ako bi takvo stanje duše bilo i više nego opasno, malo 
bi bolje bilo i u slučaju kad bi se tko samosvjesno smatrao 
dobrom zemljom, o čemu nitko ne može sam prosuđivati i što 
će se točno vidjeti tek kod žetve. Najbolje je dakle uvidjeti 
svoje površnosti i nestalnosti duha koji Božju riječ radosno 
prima, kod čega nisu isključene ni suze od ganuća, ali prva 
poteškoća učini da i najbolja klica brzo uvčne. A što se tiče 
trnja, poznata je izreka Grgura Velikoga, da nitko ne bi 
tim imenom nazvao dobra ovoga svijeta da nije tako učinio 
naš Učitelj. Stoga je za svakoga od najveće važnosti da svaku 
tjeskobnu brigu, varavo blago i neurednu požudu nazove pra- 

vim, tj. evanđeoskim imenom te uloži sve sile da to trnje 
neprestano čupa iz vlastita srca. Tu je posla za bilo koga sve 
do žetve, do smrti. 


Nekima smeta da u usporedbi samo svako četvrto zrno 
donosi ploda i ta ih činjenica, ako su po zvanju sijači Božje 
riječi — a to smo na jedan ili drugi način više ili manje svi 
— baca u malodušnost. Tumači upozoravaju da se usporedbe 
ne smiju uvijek primjenjivati u svim pojedinostima, pogotovu 
na sve moguće prilike. A na mjestu je i pitanje: tko će i po- 
misliti da sijač tri dijela svoga sjemena baca među trnje, na 
kamenito tlo i kraj puta? Prema tome treba s velikim smi- 
slom za odgovornost paziti kamo se i kako se sije Božja riječ, 
a onda njezin rast prepustiti onome koji jedini daje rast. Mie- 
sto jadikovanja treba sijati i sijati, a uz to rad zalijevati mo- 
litvom i žrtvom. A rast daje Bog. 


ČETVRTAK 
God. I 


1. č. Heb 10, 19-25: Sa sigurnim uvjerenjem držimo nepoko- 
lebljivim ispovijedanje naše nade i pazimo jedan na 
drugoga da se potičemo na ljubav. (str. 196) 


P. p. 23, 1-2. 3-4ab. 5-6 (str. 486) 
P: Takav je naraštaj onih koji traže tvoje lice, Gospodine. 


Poslanica Hebrejima sliči Pavlovim pismima i po tome 
što poslije dogmatskog razlaganja u drugom dijelu donosi upu- 
te za život. Malo bi koristi bilo od teorije kad se ta ne bi 
provela u svakodnevni život, a s druge strane je nemoguća 
Pravilna praksa ako nije čvrsto utemeljena na načelima. S 
veličanstvenom slikom Krista Svećenika i Žrtve u duši — ka- 
ko ju nam je poslanica unijela u pamet i u srce — idemo za 
njim u nebesku domovinu vježbajući se u bogoslovskim kre- 
postima. iPočetak današnjeg odlomka upućuje nam, na teme- 
lju iznešene nauke, bratski poziv da pristupamo Kristu i kako 
da mu prilazimo. »Prema tome« odnosi se na sve dosadašnje 
izlaganje koje se ponavlja u malo riječi: Svetinju nad sveti- 
fijama, tj. nebo otvorio nam je Krist svojim tijelom — cije- 
lim svojim životom, a naročito smrću i uskrsnućem — i ondje 
on neprestano vrši nad cijelim Božjim narodom na zemlji 
svoju službu Velikog svećenika. K njemu imamo pristup po 
sakramentima i uopće liturgijom. Od sakramenata je izričito 
spomenut temeljni koji nas pere krsnom vodom, a na kraju 

nas poslanica potiče da ne propuštamo zajedničke bogoslužne 
sastanke bez kojih nema veze s Velikim svećenikom. 

Taj, mogli bismo reći, službeni i objektivni put treba biti 
popraćen našim zasebnim  proživljavanjem. Veliki Božji 
miraz što ga svaka duša-zaručnica prima na krštenju — vje- 
ru, nadu i ljubav — treba učiniti svojim i sve ga više razvi- 
jati. Prve talente nije nitko mogao sam zaslužiti nego ih 
primiti, a primljenima može pridobiti nove. Pavao na par 
mjesta stavlja zajedno te tri kreposti koje ne samo dolaze od 
Boga nego im je Bog izravan predmet i cilj, pa se stoga i zovu 
bogoslovne. Ovdje se ne samo spominju skupa nego i kakve 
moraju biti: za vjeru je rečeno da joj prethodi oproštenje 
grijeha i krštenje da onda možemo pristupiti Bogu iskrena 
srca u punini vjere (Rupčić je suvišno dodao: i, a »uvjerenje« 
nije tako određeno kao u izvorniku »vjera«); nada se ima 
očitovati nepokolebljivo — jer će nam Bog sigurno dati što 
je obećao; ljubav nas sili da se zanimamo jedan za drugoga 
ne da se naizmjence osuđujemo i svađamo nego potičemo na 
ljubav koja će donijeti mnogo dobrih djela. Dakle, potpun 
program kršćanskog života, tako lijepo sažet već u naslovu 
odlomka. 

U našem se odgovoru opet vraćamo na ps 23. i gledajući 
sebe kao hodočasnike put neba pitamo se: tko će uspjeti uzići 
na goru Gospodnju? Psalmist odgovara: oni koji su nedužnih 
misli, riječi i djela koja su označena rukama. Oni koji tako 
Boga traže sigurno će ga naći. 


God. II 


1. č. 2 Sam 7, 18-19. 24-29: Tko sam ja, Gospode Bože, i što 
je moj dom? (str. 250-1) 


P. p. 1831, 1-2. 3-5. 11. 12. 13-14 (str. 574-5) 
P: Gospodin Bog dat će mu prijestolje Davida, oca njegova. 


Bog je po proroku Natanu poručio Davidu da mu neće 
on sagraditi hrama, nego da će Gospodin njemu podignuti 
dom, dinastiju i u njoj jednoga posebno slavnoga potomka. 
Dakle, sve ono što je Bog dotada učinio Davidu bilo je samo 
temeljem za mnoge veće i neprolazne darove. David ne bi bio 
Božji čovjek da nije na takvu Božju riječ odgovorio svojom 
poniznom i zahvalnom riječi. Stupio je u sveti šator i tu pred 
Jahvom izlio svoju dušu. Koliko je to bilo srdačno i nepo- 
sredno vidi se iz toga što mu se deset puta obraća usklikom 
kojim ga imenuje. Počinje vrlo ponizno, čudeći se onome što 
mu je Bog već učinio, a onda još više onome što mu je obećao 

za bližu i daleku budućnost. Na svaki Božji dar svaki se čo- 
vjek treba ponizno pitati: Tko sam ja, Gospodine? A Božji 
su darovi tako veliki da se čovjek ne osjeća sposobnim ni 
Bogu dolično zahvaliti za njih. I David veli (r. 27) da je smo- 
gao hrabrosti da to učini, što znači da se to nije tako lako 
usudio. Bit će u tome i istočnjačkog pretjerivanja, ali je si- 
gurno mnogo odvratnija i pogibeljnija naša površnost kojom 
se redovito Bogu obraćamo samo molbama što ih obično po- 
pratimo nezdravim uvjerenjem kao da nam Bog mora dati 
što trebamo i želimo. Takvo raspoloženje ne dovodi ni do 
pravilnog zahvaljivanja i stoga je ono tako rijetko. 

Po svemu izgleda da se Davida vrlo kosnulo Božje obeća- 
nje o trajnosti njegova prijestolja. Sam uviđa kako mu je 
Bog sve učinio radi svoje riječi (r. 21), pa kad se ta obistinila, 
siguran je i u novo Božje obećanje (28). »Davidova je mo- 
litva bez sumnje biblijski tekst koji više nego ijedan drugi 
jasno uči kolika je unutrašnja djelotvornost Božje riječi. Ta 
je djelotvornost opravdala u Izraelu postanak i razvoj mesi- 
janske nade« (Barsotti). Silna je moć svake Božje riječi, sva- 
kog Božjeg obećanja, ali nikad se nije pokazala većom nego 
kad je Bog dao svoju riječ i izvršio je dolaskom njegova Sina 
na svijet gdje je on ustanovio nebesko kraljevstvo koje neće 
imati kraja. Prema koncu svoje molitve David se ponavlja i 
misli su mu nekako bez veze, što je sve znak oduševljenja u 
koje ga je ponijelo Božje obećanje. Završava molitvom da 
Bog blagoslovi njega i njegov dom uvjeren da Božje obećanje 
združeno s blagoslovom osigurava sretnu budućnost. 

Vezu između Boga i Davida opjevao je uz ps 88. i ovaj 
(131) odakle je uzeto nekoliko redaka koji govore o Davidovoj 
privrženosti Gospodnjoj slavi i glavnom znaku njezine prisut- 
nosti u izabranom narodu, a to je bio kovčeg saveza. David 
ga je prenio u novi šator na Sionu, gdje će biti Božje trajno 
počivalište. Za uzvrat mu je Bog zakletvom obećao potomka 
s vječnim prijestoljem. Nama je to lako moliti kad znamo 
da je Krist vječni kralj svoje Crkve i da je svaka naša crkva 
s euharistijskom zajednicom Bogu neprispodobivo draža od 
starozavjetnog Siona. 


Ev. Mk 4, 21-25: Svjetiljka se donosi da se stavi na svijećnjak. 
Kojom mjerom mjerite, onom će vam se mjeriti. (str. 32) 


Ako je Gospodin apostolima posebno tumačio usporedbu 
o sijaču uz popratnu izjavu: »Vama je saopćena tajna, kraljev- 
stvo Božje«, onda im je s dvije slikovite izreke — koje neki 
smatraju novim usporedbama — htio pokazati na što ih sve 
njihova uloga obavezuje. Riječ je o svagdašnjem događaju u 

svakoj kući: kad se smrači, domaćica donese glinenu uljanicu 
istavlja jena stol, a ne pod stol ili kakvo vjedro. Sjeme Božje 
riječi, koje će biti predano apostolima i njihovim nasljedni- 
cima da njim zasiju cijeli svijet (Mt 28, 19), jest ujedno i 
svjetlo. Isus je njihove pameti prosvjetljivao napose, kao sa- 
kriveno od drugih, ali sa svrhom da oni nastave njegov posao 
i da njegovu nauku objave svim narodima. I njegova su djela 
bila izvršena kao potajice i svojim čudesima Gospodin redo- 
vito nije htio pobuđivati mnogo pažnje, ali jednom će sve to 
izići na javu. Ne samo da će se o svemu što je učinio, ili što 
se dogodilo u vezi s njim, propovijedati posvuda — sam je to 
kazao za pomazanje u Betaniji (Mt 26, 13) — nego će se ta 
njegova djela u Crkvi i ponavljati. Kristovo upravljanje Cr- 
kvom i njegovo sakramentalno djelovanje u njoj kroz sva sto- 
ljeća razvijaju ono sjeme što ga je on donio na svijet, rasplam- 
savaju ono svjetlo koje je njegovim dolaskom obasjalo zemlju. 

U nastavku je Isus svoje upozorio na ono što im je kanio 
sada posebno preporučiti. Koliko se oni imaju truditi da siju 
sjeme Božje riječi i da šire svjetlo Božje nauke? Da im je ne 
znam kako to stavio na srce, ne bi ih toliko obvezao kao 
izrekom o mjeri kojom će se njima mjeriti Božje blagodati: 
onom mjerom kojom oni budu drugima dijelili ono što im je 
dano. »Svećenici dakle duguju da sa svima dijele istinu evan- 
đelja koju u Gospodinu posjeduju« (II vat. sabor, P 4). Onda 
će se i njima sve potrebne milosti za svećenički život davati 
i dodavati. S toga je stanovišta razumljivo zašto su crkveni 
oci navedeni dekret naslovili: O službi i životu svećenika, prije 
o službi pa o životu. Istina, kakav mu je osobni život takva 
će mu redovito biti i zvanična služba braći — što se uvijek 
iznova s pravom naglašava — ali dekret stavlja naglasak i 
na drugi, posve evanđeoski vidik: koliko si koristan drugome 
toliko ćeš \biti i samome sebi. Na apostolski, dakle, rad tjera 
i prirodna ljubav prema sebi. . 

Završna se Isusova izreka može primijeniti i na one koji 
siju i na one koji sjeme primaju. Čovjek ne može prodrijeti 
u tajne zakona po kojemu Bog dijeli svoje milosti, ali će se 
ispuniti i ta Božja riječ, ako ne prije, a onda sigurno kod 
konačnog određivanja što koga ide. »Iako je oblik paradok- 
salan, istinitost je izreke očita, naročito prema istočnjačkim 
običajima. Bogatima se daju darovi, a onima koji ništa ne- 
maju (taj se osebujan izraz svuda udomaćio) oduzima se i 
posljednji novčić« (Lagrange). Ne daj, Bože, da na takvu ne- 
imaštinu spadnem sam, a niti da budem sukrivac bratskoj! 

PETAK 
God. I 


1. č. Heb 10, 32-39: Podnosili ste čestu borbu. Prema tome ne 
gubite pouzdanja! (str. 196-7) 


P. p. 36, 3-4. 5-6. 33-34. 39-40 (str. 496-8) 


P: Od Gospodina dolazi spas pravednicima. 


Kad je novi Časoslov ispustio par psalama i neka mjesta 
iz drugih gdje su se u starozavjetnom smislu zazivale kazne 
na neprijatelje naroda i pojedinaca — što su toliki davno tra- 
žili, npr. kardinal Faulhaber, ali čemu su se i neki bibličari 
dosta protivili — onda je razumljivo da i Misal preskače neke 
novozavjetne izreke koje odgovaraju propovjednicima-gromo- 
vnicima. 'Tako se ne čita ni tekst između jučerašnjega i dana- 
šnjega odlomka o sudbini otpadnika. Ne da se time on na bilo 
koji način suspendira ili potejenjuje, nego se jednostavno ra- 
čunalo da otpadnici ne dolaze slušati Božju riječ. Slično tek 
za sudnji dan vrijedi završna grožnja: Strašno je upasti u 
ruke Boga živoga. Uz to je čitav taj tekst kao umetnut između 
jučerašnjeg navještaja na kraju, da se sve više približuje Dan 
Gospodnji, i današnjeg odlomka koji je sav usmjeren eshato- 
loški, što je osobito istaknuto na kraju. 

Veoma je malo onih kojima život kakav jest na svijetu 
ne odnosi malo-pomalo barem nešto od prvotnoga žara nakon 
obraćenja, zavjetovanja, ređenja. Stoga svima pristaje ovaj 
poticaj na ustrajnost što ga poslanica upravlja onima za koje 
kao da se boji da će otpasti i propasti. Hebreje potsjeća na 
prvo vrijeme poslije krštenja koje se gore naziva pranjem 
a ovdje prosvjetljenjem. Odmah im je bilo izdržati mnoge 
bojeve i patnje, ako ne na sebi a ono na braći, što je za 
kršćanina isto. Toliko su onda bili uvjereni u vrijednost doba- 
ra koja im je donio krst da nisu žalili kad su im odnosili 
ovozemne posjede. Neka se dakle osvijeste, jer će dobiti veli- 
ku obećanu nagradu samo ako ustraju u pouzdanju i u vršenju 
volje Božje. Je li im već dodijalo čekati, onda ih prorokovim 
riječima uvjerava da još malo, vrlo malo i Gospodin će doći. 
Prorok je tako tješio Izraelce s obzirom na oslobođenje iz ba- 
bilonskog sužanjstva, liturgija je tako nas uvjeravala u pri- 
Pravi na Božić, a sada i uvijek vrijede biblijske riječi za 
drugi Gospodnji dolazak, za koji pravednik živi od vjere. Bla- 
go nama ako, s onima kojima tako ponavljamo, spadamo u 
one koji vjeruju da spase dušu! 

Kad se čitanje odnosilo na progonjene vjernike, onda nije 
bilo teško u psaltiru naći odgovarajuću pjesmu, jer je on pun 

takvih misli i vapaja. Istina, ps 36. opisuje sudbinu praved- 
nika i bezbožnika4, ali naš tekst izostavlja tamne boje kojima 
su ocrtani drugi, a nama pruža najljepše retke koji učvršćuju 
naše pouzdanje u Boga za vrijeme bilo koje nevolje ili du- 
hovne suhoće. To je pouzdanje pravo sidro u oluji i magli 
života. Samo se treba sidra — pouzdanja držati! 


God. II 


1. č. 2 Sam 11, 1-4a. 5-10a. 13-17: Prezreo si me i uzeo ženu 
Urijinu da ti bude žena (2 Sam 12, 10). (str. 252-3) 


P. p. 50, 3-4. 5-6a. 6bc-7. 10-11 (str. 507-8) 
P: Smiluj se, Gospodine, jer sagriješismo. 


Biblija nije samo ljudska knjiga o Bogu nego i Božja 
knjiga o ljudima, stoga sadrži i opis tolikih grijeha zavisti, 
oholosti, mržnje, ckrutnosti pa eto i bludnosti. Bez toga bi 
knjiga o ljudima bila nepotpuna, a Biblija ne uljepšava stanje 
čovjeka nego ga onakva kakav jest želi učiniti što više Bo- 
žjim. Nijedan grijeh Biblija ne opisuje samo zbog grijeha ili 
da udovolji našoj radoznalosti, a još manje ga hvali, I na 
kraju se ovog poglavlja nalazi odlučan sud: Djelo koje učini 
David bijaše zlo u Božjim očima. Uz to Biblija »još jednom 
s nove strane pokazuje da povijest spasenja ne izvode bespri- 
jekorni ljudi nego sam Bog — usprkos grješnosti ljudi pa i 
najboljih među njima« (Krinetzki). 

Opis strašnoga dvostrukog Davidova grijeha pružen je 
svima za pouku kako dolazi do pada i kako čovjek — kad se 
ne opre odlučno početku — pada sve dublje. A svaki grijeh 
ima svoju predigru i, moglo bi se reći, pretpovijest.. »Možemo 
da pokušamo protumačiti Davidov grijeh koji sigurno nije 
tvorio neku izoliranu epizodu nego se morao zbiti u periodu 
neke krize. Možda je David počeo stariti, njegovo je prvotno 
oduševljenje popuštalo, običajna revnost malo-pomalo prela- 
zila u umornu lijenost. Dok njegov narod i vojskovođe idu u 
rat, on — kralj, stari ratnik, nekada strah i trepet neprija- 
telja — ostaje u Jeruzalemu, prepušta se dugom počinku. Pri 
kraju jednog takvog popodneva ustaje s kreveta lijen i možda 
oteščan jelom pa se u mekoputnom tijelu brzo užgala požuda. 
Duh nije dovoljno budan da se suprotstavlja i veliki se kralj 
spušta do preljuba kao kakav malograđanin« (Zarri). I poje- 
dinosti tog pada opisuju sva grješna stanja: David ljenčari, 
zaustavlja se na opasnim pogledima, počne se propitivati za 
predmet svoje strasti, ne smeta mu što je to tuđa žena, pre- 
pušta se vatri strasti. Da prikrije svoj grijeh, služi se odvrat- 

nim i užasnim sredstvom: jednog od svojih najvjernijih voj- 
nika, kojemu je nanio toliku nepravdu, još osuđuje na smrt 
i smrtnu osudu šalje po samom osuđeniku. Kraljeva je slika 
tim crnija što je uz njega prikazan lik tako vjernog vojnika 
kakvih je malo. Nema toga zvanja gdje je grijeh isključen, 
nema te kreposti koja bi nas stavila s onu stranu zla, nema 
te milosti koja nas uz naše svojevoljno popuštanje napasti 
može spasiti ni od najdubljeg pada. 

Da se svi imamo učiti od tuđe nesreće, uči nas i pripjev 
na Davidov pokornički psalam. Crkva hoće da svaki od nas 
misli ne na Davidov nego na svoj grijeh i stoga je ona pri- 
pjev, posve izuzetno, okrenula u množinu: jer sagriješismo. 
S tim je uvjerenjem uvijek lako i korisno moliti ps 50. 


Ev. Mk 4, 26-34: Baci sjeme pa spava. Sjeme raste, a da on 
ništa ne zna. (str. 32) 


Iako odlomak donosi dvije usporedbe i još završetak cije- 
log poglavlja, naslov nas upozorava samo na prvu usporedbu 
koju ima jedino Marko. Druga će doći na red kod ostalih si- 
noptika (ponedjeljak 17. i utorak 30. tjedna kroz godinu), pa 
evo ovdje uz taj biser Markova evanđelja nekoliko zapažanja 
Dillersbergera koji ga je majstorski izbrusio. »Na početku stoji 
božanski Sijač. Samo on baca sjeme i obrađuje polje. Sve što 
na polju raste proizlazi od njegova sijanja, čime je utvrđen 
izvor Crkve iz samih Božjih snaga... Smije se nekako pomi- 
sliti i na to da je sa sijanjem sjemena, tj. s osnutkom Crkve 
povezano posebno »usnuće i ustajanje« njezina božanskog Si- 
jača. On je morao usnuti — a to je, prema njegovim riječima 
(usp. Iv 9, 4 i 11, 10), bila za učenike noć — a kad je bilo 
»obdan rano«, uskrsnuo je opet od mrtvih (usp. Mk 16, 9)... 
Vjerni kršćani znamo da je otajstvo Kristova usnuća i uskr- 
snuća izvedeno s obzirom na nas, i baš to daje toliko 
života čitavu toku prispodobe. I u otajstvu, naime, mi- 
se i crkvene godine, kao obnove žrtvene smrti i uskrsnuća, 
stoji Kristovo usnuće i uskrsnuće neprestano pokraj njegova 
djela — bez obzira na sve što se događa u svijetu i u Crkvi... 
U onoj bezbrižnosti i nehaju seljaka koji sije skriva se ko- 
načno i nesigurnost Crkve. Ne zna ona samo za bogatstvo svo- 
je samostalnosti nego i za siromaštvo svoga opstojanja »sama 
za sebe« — daleko od Gospodina (2 Kor 5, 6)... Crkva sama 
izjavljuje da njezina neprevarljivost u stvarima vjere i ćudo- 
ređa samo isključuje zabludu, a nikako ne znači istinu u svoj 
njezinoj punini. Unatoč nepogrešivoj pravilnosti njezinih odlu- 
ka, ipak ljudska ograničenost i uskogrudnost može »previ- 
djeti« nešto što bi još bilo potrebno reći, što bi ta ili ona 

dogma mogla pokazati u punom svjetlu... »Nesigurnost« se 
Crkve uvlači čak i u najsvetije stvari. Nešto se od toga drži 


i sakramenata. Zna se da oni posreduju božansku moć i da 


jedan od njih čak stvarno sadrži samog Gospodina — i baš 
taj tvori svu sigurnost Crkve — a ipak je isto tako sigurno 
da je »kruh« u najvećoj mjeri osebujan lik da sakrije to čudo 
i da sve ostaje u zemaljskoj sferi. I pričest redovito ne čini 
nikakva čuda u ćudorednom životu i iskustvu čovjeka... Do 
žetve je sve u rastu, i stoga sve još nije usavršeno! Budući 
da je Crkva Kristovo djelo, misli se, ona bi u svemu već mo- 
rala biti savršena. Ali, s jedne se strane ona usavršava »sama 
od sebe«, i to upravo time što raste, a bit će dovršena tek na 
dan žetve... Crkva u osnovi živi od tog pogleda na žetvu. 
Upravo kad to ona upozna, iz bolnog naime iskustva s nesa- 
vršenostima koje idu sve do svetišta, uvis joj se diže silna 
čežnja da ipak jednom dođe onaj dan, dan usavršenja i sla- 
ve... Danas opet znamo kako je ta misao bila uvijek živa u 
crkvenoj liturgiji i kako danas sve jače oživljava. Za poje- 
dinog kršćanina mogu smrt i nebo nekako biti glavni sadržaj 
bjegovih misli na posljednje stvari — za Kristovu zajednicu 
zadnje može biti samo ponovni Kristov dolazak i s njim u ve- 
zi njezino konačno dovršenje, posljednja obnova svega!« 


SUBOTA 
God. I 


1. č. Heb 11, 1-2. 8-19: Očekivao je grad kojemu je Bog gradi- 
telj i tvorac. (str. 197) 


P. p. Lk 1, 69-70. 71-72. 73-75 (str. 48) 


P: Blagoslovljen Gospodin Bog Izraelov, 
jer je pohodio narod svoj! 


Kad je na kraju prošlog poglavlja naša poslanica spome- 
nula spasonosnu vjeru, sada se zaustavlja kod toga pojma. 
Može se tako reći, jer počinje iznašanjem što je vjera, i to ne 
sama u sebi nego u vezi onih stvarnosti kojih sada ne vidimo 
a koje očekujemo u vječnosti. Kod toga nam pouzdanja vjera, 
uvjerenje u istinitost Božjih riječi i obećanja, služi kao jam- 
stvo i dokaz. I kao da pisac poslanice ima pred sobom nekog 
modernog skeptika-sumnjivca, koji bi to jamstvo i dokaz na- 
zvao iluzijom, odmah i za svoje Hebreje prelazi na staroza- 
vjetne velikane koji su nam ostavili sjajne primjere vjere koja 
im je donijela velika dobra u koja su se vjerno nadali. Odlo- 

mak preskače Abela, Henoka i Nou, a donosi mnogo duži tekst 
o Abrahamu. Tri je puta patrijarha svih koji vjeruju pokazao 
svoju veliku vjeru i prema njoj se ravnao. On je zaista najljepši 
primjer za gore istaknuto načelo: Moj će pravednik živjeti 
od vjere (r. 38. prema Iz 26, 20). »Dok promatramo život onih 
koji su vjerno slijedili Krista, dobivamo novi poticaj da tra- 
žimo budući Grad (usp. Heb 13,14 i 11, 10) i učimo se koji je 
najsigurniji put po kojemu ćemo među promjenljivim stva- 
rima moći doći do savršenog jedinstva s Kristom, tj. do sve- 
tosti, svaki prema svom posebnom zvanju i položaju« (II vat. 
sabor, C 50). 

Poznate su te tri kušnje koje je izdržao Abraham: ostavio 
je svoju domovinu i otišao u zemlju koju mije poznavao; za- 
jedno je sa ženom Sarom vjerovao da će u starosti dobiti sina 
uz kojega su bila vezana velika obećanja; pokazao je spre- 
mnost da se toga jedinca odreče time da ga sam žrtvuje na 
Božji zahtjev. Poslanica hvali Abrahama i njegove prve po- 
tomke zbog vjere u kojoj su ustrajali kao lutalice i nisu se 
vraćali u staru postojbinu nego su strpljivo čekali dok im 
Gospodin nije dodijelio obećanu zemlju. Taj primjer vjernog 
Abrahama stavlja Duh Sveti na srce i u naše dane onima 
koji su pozvani da budu drugima oci u vjeri: »Nužno je da 
vođe Božjeg naroda kroče u vjeri po primjeru vjernog Abra- 
hama koji se pokorio u vjeri...« (II vat. sabor, P 22). 

Taj starozavjetni uzor spominje u NZ-u Zaharijin kantik 
u svojem prvom dijelu kojim danas odgovaramo na čitanje 
koje je doduše uzeto iz NZ-a ali se temelji na SZ-u. Još je- 
dnom je Crkva htjela istaknuti jedinstvo dvaju zavjeta, a 
ujedno izraziti našu sreću što su tek nama ispunjena sva obe- 
ćanja dana u SZ-u, naročito dolazak Mesije na svijet. Time 
nam je ujedno dano i posve sigurno jamstvo da ćemo u vje- 
čnosti dobiti sve što nam je Mesija obećao i od čega sada 
imamo predokus u njegovoj Crkvi. 


God. II 


1. č. 2 Sam 12, 1-7a. 10-17: Sagriješio sam protiv Gospodina! 
(str. 255-4) 


P. p. 50, 12-13. 14-15. 16-17 (str. 508) 
P: Čisto srce stvori mi, Bože! 


Biblija je najmoralnija knjiga koju svijet pozna jer nju 
je nadahnuo sam tvorac i nosilac morala. Ona to nije samo 
kad iznosi dobro nego, možda još očitije, kad osuđuje zlo. 
Zbog toga ništa ne smeta da iznosi i zlo, da pokazuje kako 


248 — 3. subota 


..........——.——— sai 


ono zna biti veliko, kad prije ili kasnije predočuje također i 
posljedice grijeha i osudu koju on nosi sam u sebi. S toga 
je stanovišta današnja stranica Biblije zaista veličanstvena. 
Počinje nježnom Natanovom usporedbom koja je grješnom 
kralju do kraja otvorila oči. Do kraja, jer nam ps 31. svjedoči 
da David, sličan svakom drugom grješniku, nije imao mira 
niti ga je mogao imati: »Prešutjet sam htio, al' kosti mi klo- 
nuše od neprestana jecanja. Danju i noću ruka me tvoja 
tištala, snaga mi se trošila ko za ljetnih dana. Tad grijeh svoj 
tebi priznah i krivnju svoju više ne skrivah. Rekoh: »Priznat 
ću Gospodinu prijestup svoj, i ti si mi krivnju grijeha opro- 
stio«. Kad grješnik uvidi svoje stanje i kad ga otkrije nebe- 
skom Liječniku, onda se sve lako i brzo uredi, jer Bog ne 
gleda na veličinu grijeha nego na iskrenost kajanja. Koliko 
čovjek postaje grijehom strašan i oduran toliko se kajanjem 
diže u nedogledne visine te postaje mio Bogu i ljudima. 
»Silnik se sukobljuje s još jačim od sebe: sa zakonom 
dobra i zla, s vlastitom savješću, sa svetim Bogom u čije ime 
dolazi prorok Natan i podiže optužbu povrijeđene pravde... 
Pobijedila je savjest i osvješćenje, veličanstvo dobra, a slo- 
mljen je oholi prkos i tvrd osjećaj, izbačen je demon. Nedjelo 
je bilo veliko i zbunjivalo je, nepravda je vapila prema nebu, 
sramotna je ljaga okaljala sjajnu kraljevsku odjeću jednoga 
Božjeg odabranika. Ali — još je snažnije bilo kratko prizna- 
nje: Sagriješio sam. I u nebo vapijući grijeh mora zašutjeti 
pred veličinom pobjede koju je izvojštio duh dobra. Na tamnoj 
pozadini grijeha blista se sva divna ljepota, besmrtna snaga 
i nepobjedivo veličanstvo ćudoređa« (Lippert). Ništa ne smeta 
što Davidu mora umrijeti dijete grijeha, jer se i tu moralo 
obistiniti da »je plaća grijeha smrt« (Rim 6, 23). Drugi će se 
sin bivše Urijine žene zvati Salomon (šalom-mir) jer će doni- 
jeti duševni mir ocu i majci koja će čak ući u Kristovo rodo- 
slovlje (Mt 1, 6) — toliko je Bogu blizak grješnik koji se 
pokaje i pokori. Na to i nas upućuje majka Crkva poslije 
čitanja i želi da iskreno ponavljamo vapaj: »Čisto srce stvori 
mi, Bože!« Bog to može i zaista čini onome koji priznaje da 
posjeduje grješno srce i koji želi da mu ga Bog očisti. 


Ev. Mk 4, 35-41: Tko je ovaj da mu se i vjetar i more 
pokoravaju? (str. 32-3) 


Ako bi bilo previše nategnuto dovesti ovo evanđeosko či- 
tanje o smirivanju oluje na moru u vezu s mirom što ga je 
Davidu donijelo kajanje nakon grijeha, svakako se bolje može 
povezati s gornjim čitanjem o vjeri koju je i Gospodin tražio 
od učenika. Ovo se Isusovo čudo uključuje obično već u prve 

kateheze za djecu, a značajnije djeluje u priobalnim krajevi- 
ma. Petar se mnogo kasnije sjećao raznih pojedinosti koje je 
dobro uočiti. Bila je večer i kao da se oluja već spremala, pa 
na Isusovu riječ brzo otpustiše narod a oni se uputiše na 
drugu stranu. S visokog je Hermona (oko 3000 m) navalio 
silan vjetar i valovi su donosili u lađicu sve više vode. Iz 
Markova izvještaja kao da se još osjeća nevoljkost Petra što 
je unatoč tolikoj pogibelji Isus na krmi mirno spavao na 
jastuku. Još više se to opaža u riječima kojima su ga probudili 
i nekako mu prigovaraju što ne pokazuje zanimanje za njih. 
Tada Gospodin ustane (a ne: probudi se, v. Mt 8, 26) i dvije 
njegove riječi umire vjetar i more. »Bile su dovoljne te dvije 
riječi! Kao što se pseto zastrašeno cvileći povuče i slegne do 
nogu gospodara netom začuje njegov glas tako se smirilo urli- 
kanje i bijes vjetra. Nastade velika tišina — u toj se kratkoj 
izreci osjeća tiho prisluškivanje učenika u svečanoj noćnoj 
tišini na moru« (Dillersberger). 

. Završetak izvještaja sam govori što je Krist htio postići 
tim snažnim čudom: da učvrsti njihovu vjeru i da onda imaju 
više povjerenja u njega. Bit će im to nužno potrebno za sve 
što ih čeka u životu, a prema tome isto treba uliti i u naša 
srca. A što vrijedi za pojedinca to želi za se imati i cijela 
Crkva. Tako tumači čudo već Tertulijan: »Lađica je označi- 
vala sliku Crkve koju na moru, u svijetu, uznemiruju valovi, 
progonstva i napasti. Gospodin je ustrpljiv, kao da spava, dok 
ga na kraju ne probude molitve svetih i on umiruje svijet 
a svojima vraća smirenje«. Kroz cijelu povijest Crkvu pro- 
žima uvjerenje — koje su apostoli stekli te burne noći — da 
je Isus pravi čovjek koji je umoran zaspao u Petrovoj lađici 
i isto tako pravi Bog koji iz nje nastupa kao posvemašnji go- 
spodar svih prirodnih sila. A kao što su ta dva elementa u 
Kristu tako suiu njegovoj Crkvi, odnosno tako on dopušta da 
se oni u njoj očituju. Glavno je da uvijek nebesko prevlada 
nad zemaljskim, Božje nad ljudskim, što je moguće onoliko 
koliko je u pojedincu i u Crkvi vjere. »Gospodine, ne gledaj 
naše grijehe, nego vjeru svoje Crkve; smiri je, molimo, i sa- 
beri u jedno!« Stara je ta molitva i danas aktualna. 

IV NEDJELJA 
GOD. A 


1. č. Sef 2, 3; 3, 12-13: Pustit ću da u tebi opstane skroman 
i čedan narod. (str. 920-1) 


P. p. 145, 7. 8-9a- 9bc-10 (str. 584) 


P: Blago siromasima u duhu jer je njihovo kraljevstvo 
nebesko! 


Predgovor misnih čitanja (16) veli da se poslije Bogoja- 
vljenja čitaju početci Gospodinova propovijedanja i da se to 
odlično nadovezuje na krštenje i prva očitovanja Kristova, što 
se čitalo na Bogojavljenje i susljedne nedjelje, a to se ne 
odnosi samo na vremenski početak propovijedanja. Kako je 
Isus zaista počeo propovijedati, o tome smo čuli prošle nedje- 
lje (u sve tri godine), a danas u godini A počinju se čitati naj- 
važniji izvatci iz Kristova programatskog govora na gori. Matej 
je na čelo tog govora stavio osam blaženstva i taj tekst domi- 
nira današnjom misom i zbog njega je odabrano 1. čitanje te 
je čak i pripjev poslije njega uzet iz evanđelja i ponavlja 
prvo blaženstvo. Isus nam je svima donio blaženstvo u vre- 
menitom i vječnom životu uz uvjet da u »blaženstvima« izra- 
žena načela prihvatimo i provodimo. 

. Kad su sastavljači novog Misala tražili prikladan staro- 
zavjetni odlomak kao uvod u novozavjetna blaženstva, odlučili 
su se za ova tri retka iz Sefanije. Njega smo već čuli. III ne- 
djelje adventa (god. C) i slijedećeg utorka, pa ga evo još jedne 
nedjelje. Jedna je od prednosti novog Misala i ta što su u nje- 
mu došli do riječi i tzv. mali proroci — koji su tako nazvani 
samo po duljini svojih spisa, a njihove su uloge i uplivi bili 
mnogo veći nego se obično misli — a neki se čitaju i u ne- 
djelju kao eto Sefanija. Prvi redak danas sadrži poziv na 
obraćenje i uz pravdu posebno hvali krepost skromnosti i 
poniznosti, što se lijepo podudara s Kristovim blaženstvima. 
I drugi redak govori o skromnom i čednom narodu koji će 
opstati u Izraelovu ostatku (RBT), što ovdje znači u eliti koja 
će u izabranom nerodu ostati Bogu vjerna i draga. Prorok 
predviđa da će taj ostatak činiti i govoriti što je Bogu po volji, 
a za to će kao nagradu imati miran život. I zaista nema ni 
u srcu ni u društvu mira ako se ne ispunjuje Božji zakon. 
To su proroci neprestano ponavljali, to govori sva objava 
Božja, to svjedoči iskustvo svih ljudi i svih vjekova. 

Značajno je ponavljanje Gospodnjeg imena u drugom di- 
jelu ps 145, što nekako odgovara nabrajanju evanđeoskih bla- 

ženstava. Blizak im je i sukladan i sadržaj jer se i kod psalmi- 


ste redaju razne osobe potrebne Božje pomoći koju im Bog 


doista i pruža. Nije se teško zaustaviti kod svake te glagolske 
radnje i promotriti raznovrsno djelovanje Božje milosti s obzi- 
rom ma sve naše potrebe duše i tijela. Kada uz to, kao što je 
gore rečeno, ponavljamo prvo Isusovo blaženstvo kao pripjev. 
onda se to lijepo slaže i sa svršetkom psalma koji spominje 
vječno Božje kraljevstvo koje i nama Isus izričito obećaje 
prvim i zadnjim blaženstvom. 


2. č. I Kor 1, 26-31: Bog izabra šta je slabo u očima svijeta. 
(str. 140) 


Evanđelje nije samo nauka, teorija, mudrost — nego 
stvarnost, spasenje, život. O tome je bio najbolje uvjeren 
najveći propovjednik evanđelja, apostol Pavao. Na mnogo 
mjesta u svojim poslanicama i govorima životni sadržaj evan- 
đelja suprotstavlja mišljenjima ljudi i mudrosti svijeta i ističe 
njegove neusporedive prednosti. On misli ono isto što je Isus 
učinio: za prve je sljedbenike i širitelje evanđelja izabrao ne 
mudrace ni silnike ovoga svijeta nego one koji ni znanjem 
ni položajem nisu mogli evanđelja sami drugima nametnuti. 
Na taj se način pokazalo očito da njegovo širenje nije plod 
sredstava kojima je nastupalo po svijetu nego svoga nutarnjeg 
bogatstva. Kasnije su to često isticali i crkveni oci, npr. Am- 
brozije: »Pazi kakav je nebeski postupak: nije odabrao neke 
mudrace ni bogate ni plemenite nego je uputio ribare i cari- 
nike kako ne bi izgledalo da su oni koga obratili svojom mu- 
drošću, da je tko spašen bogatstvom, da su neki privedeni 
njegovoj milosti auktoritetom snage i plemstva«. 

O tome je Pavao počeo pisati Korinćanima odmah na po- 
četku u vezi s razdorom među njima. Od toga njihova nepra- 
vilnog stanja prešao je na način i sadržaj svoga propovijeda- 
nja i uopće evanđelja. Mudrost evanđelja dokazuje najprije 
time što svoje nastojanje za njegovo širenje naziva ludošću 
propovijedanja (r. 21), a u današnjem odlomku pokazuje isto 
i niskim društvenim stanjem Kristovih sljedbenika u Korintu 
i u ostalim zajednicama. »Gospodin nije izabrao neučene samo 
za učitelje nego isto takve i za učenike« (Krizostom). Pretežan 
dio obraćenika na kršćanstvo u prvo je vrijeme dolazio iz tada 
nižih staleža obrtnika — a kao takav je nastupao i sam apo- 
stol — i oslobođenih robova pa i samih robova. Evanđelje je 
donosilo poruku Boga koji se utjelovljenjem najdublje ponizio 
i stoga se jedino tako moglo i prihvatiti. Treba se malo za-. 
ustaviti kod suprotnosti koje Pavao navodi: ludo-mudro, sla- 

bo-jako, neplemenito i čak ono čega nema da uništi ono što 
jest, naime što se isprazno ponosi svojim znanjem i imanjem 
kao što su tada činili vladajući staleži. Isto bi se moglo pri- 
mijeniti i na suvremenu nadutost površnih uživalaca iznašašća 
i tehnike. A to nas razmišljanje najljepše pripravlja da shva- 
timo oprečnost Isusove nauke, iznesene u blaženstvima, s jed- 
ne strane i načela kojih se svijet drži s druge strane. 

Pošto je Pavao na taj način obračunao s ljudskom ograni- 
čenošću i s još većom bijedom ljudske nadutosti i osvijetlio 
koliko je za naviještanje i prihvaćanje evanđelja nužna po- 
niznost (II vat. sabor, P 15), na kraju hoće da iznese što je 
nama Krist. Tu mu kao manjka pravi izraz pa samo navodi 
riječi: mudrost od Boga (a ne od svijeta), pravednost jer nas 
čini pred Bogom pravednima, posvećenje i otkupljenje. Tko 
to shvati, taj će se zaista ponositi u Gospodinu, što je prepo- 
ručivao već SZ. Apostol tu sažima duži Jeremijin tekst (9, 
22-23) koji treba cijeli pogledati jer su u njemu i ove kon- 
kretne riječi: »Tko se hvaliti hoće, neka se hvali time što ima 
mudrost da mene spozna«. A to je zaista veliki Božji dar za 
koji treba moliti i truditi se. 


Ev. Mt 5, 1-12a: Blaženi siromasi u duhu! (str. 3) 


Tumači će još dugo raspravljati o točnom mjestu gdje je 
Gospodin održao govor na gori, a isto tako i o opsegu govora. 
Za praksu to nema velikog značenja jer ga je najbolje uzeti 
kao da ga Isus sada nama govori. A koliko je Matej uzeo 
Isusovih izjava danih na drugom mjestu i u drugim prilika- 
ma pa ih rasporedio u svoja tri poglavlja (5-7) to se dade još 
teže ustanoviti, ali se ne može sumnjati da su sve te izreke 
zaista Isusove. U svakom je slučaju govor na gori temelj 
kršćanskog morala, a blaženstva (RBT) na njegovu početku 
prava su ustavna načela Božjega kraljevstva na zemlji. To se 
kraljevstvo ne samo spominje kod prvog i zadnjeg blaženstva 
— dakle su sva uokvirena tom ustanovom — nego i sam izraz 
»blago, blaženi« označuje istinske pripadnike Božjega kraljev- 
stva sada na zemlji i jednom u vječnosti. Taj ih naziv pro- 
glašuje sretnima i svake hvale dostojnima, pa zaista blago 
nama ako ispunjujemo uvjete za barem jedno blaženstvo, a 
pozvani smo na svih osam. Ne kao da možemo sve najedanput 
izvršavati, nego poput dekaloga kad se za koje pruži prigoda 
koju treba iskoristiti. 

Pojedina blaženstva nemaju kod svih tumača uvijek isto 
značenje, a u svakome je najkorisnije ono što ga duša sama 
pred Bogom osjeti kako njoj odgovara. Tako su stariji prvo 

blaženstvo većinom pripisivali poniznima, ali već ga Tertuli- 
jan primjenjuje na prave siromahe koji su to dakako duhom 
i voljom, ali prema prilikama i u stvari siromašni, inače su 
u velikoj opasnosti da neuredno prione uz zemaljska dobra. 
Tugovati se može zbog svojih grijeha i zbog tolikih nevolja 
ovoga života, a dobro je jedno i drugo, dok je u slučaju grije- 
ha prvo zaslužnije. U trećem je blaženstvu obećana zemlja 
slika nebeske domovine i baštine koja nas čeka ako budemo 
nasljedovali Isusovo srce. Pravednost je skup svih kreposti 
za kojima Božje dijete ima težiti kao žedan za pićem i gladan 
za hranom. Peto blaženstvo izražava ponavljani Isusov nauk 
(Mt 7, 2; Lk 6, 38; Rim 2, 1) da će nam se mjeriti mjerom 
koju mi upotrebljavamo za druge. Šesto se redovito stavlja 
u vezu sa 6. zapovijedi, ali u Bibliji čistoća srca skoro uvijek 
znači općenito čistu savjest i posebno iskrenost. Božji mir 
koji je Isus donio nije dosta ljubiti nego ga treba svim silama 
i širiti kako dolikuje onima koji su s Isusom Božja djeca. 
Ako je Gospodin zadnje blaženstvo najviše raščlanio znači 
da ćemo zbog svih kreposti mnogo pretrpjeti i da zaista nije 
lako u svakoj protivnosti i progonstvu radovati se i klicati od 
veselja. To će Božjom pomoću uspjeti samo onima koji u prvom 
redu očekuju veliku nagradu na nebesima. »Nešto prodaješ. 
Što, Gospodine? Kraljevstvo nebesko. Čime se kupuje? Siro- 
maštvom kraljevstvo, bolju radost, trudom počinak, smrću 
život« (Augustin). 


GOD. B 


1. č. Pnz 18, 15-20: Podignut ću proroka i stavit ću riječi svoje 
u njegova usta. (str. 156) 


P. p. 94, 1-2. 6-Tab. 7c-9. (str. 543) 
P: Ako danas glas mu čujete, ne budite srca tvrda! 


U tom su dijelu V Mojsijeve knjige sakupljene pouke 
izabranom narodu s obzirom na njegove dužnosti prema suci- 
ma, kraljevima i svećenicima (17, 8-18, 8), a zatim i prema 
prorocima: 18, 9-22. Taj se tekst smatrao u židovskom narodu 
kao temeljni kamen, kao nekakva ustavna listina za one izvan- 
redne osobe koje je Bog, redovito na izvanredan način, pozivao 
da poput Mojsija uče i vode narod. Nastupali su proroci u 
razno doba kad je narodu bilo najpotrebnije, i ponajviše kad 
bi svećenici i kraljevi zatajili u svojoj službi pa narod čak 
odvodili od prava puta. Od Boga poslani i od njega pomagani, 

proroci su svim svojim silama revnovali za Gospodina i za 
njegov zakon. Njihove opomene i pouke znale su narod uzbu- 
diti i potresti kao grom, pogotovo kad su bili popraćene navi- 
ještanjem kazni te drugim proroštvima i čudesima. Na potre- 
sene i obraćene Židove najveći su utisak pravila ispunjena 
proroštva i taj je pojam i naziv prevladao u zadaći »proroka«, 
ali oni su bili u prvom redu učitelji, osloboditelji i vođe iza- 
branog naroda (RBT, prorok). 

Takvi su i slični posrednici između Boga i ljudi potrebni 
kako se pokazalo i na Horebu kad se Bog pokazao u svojem 
veličanstvu pa se narod strašio da će poginuti od silnoga Božjeg 
ognja. Stoga Bog pristupa na traženje naroda i obećaje poslati 
proroka iz njegove sredine i njima jednaka kao što je jednak 
brat bratu. Sva predaja gleda u tim Mojsijevim riječima na- 
vještenje Krista, Proroka-učitelja kat'egzohen. Tako su to 
mjesto shvaćali Židovi i Samarijanci (usp. Iv. 45; 4, 25; 95, 
46; 6, 14; 7, 40), tako Petar (Dj 3, 22s) i Stjepan (Dj 7, 37). U 
tom ga smislu uzima i naša liturgija i stoga se ta perikopa i 
čita sada iza kako smo proslavili Bogojavljenje i proživlja- 
vamo djelovanje i učenje Krista u njegovu kraljevstvu. Mi 
kao pripadnici Božjega kraljevstva na zemlji izloženi smo upli- 
vu i krivih proroka koji govore u ime drugih bogova. U SZ-u 
za takve je krive učitelje bila određena stroga kazna smrti, 
a u NZ-u se predpostavlja da smo punoljetna i uvijek svjesna 
i vjerna Božja djeca kojoj je dosta Božja izričita zapovijed: 
»Njega, Krista, slušajte!l« (usp. Božji glas kod Isusova pre- 
obraženja: Mt 17, 5). 

Svoju je ulogu učenja ljudi Krist ostavio svojoj Crkvi u 
kojoj sve uče oni koji po biskupskom ređenju spadaju u zbor 
nasljednika apostola i koji za to imaju poseban Božji dar, npr. 
teolozi. Biskupi to čine u zajednici pod vodstvom Petrova na- 
sljednika, a teolozi poticani i upravljani od redovitoga crkve- 
nog učiteljstva. Crkveno je učiteljstvo u naše dane vrlo za- 
brinuto što se Božji glas, koji dolazi nama i svima ljudima 
preko Crkve, često ne sluša. Stoga nam se u pripjevu toliko 
preporučuje: »Ako danas glas mu čujete, ne budite srca tvr- 
da!« Psalmista ne želi da se više ikada ponovi ono iz Meribe 
i Mase, a već je Bog po Mojsiju kazao (r. 19) da će pred njim 
odgovarati tko ne bude poslušao Božjih riječi upravljenih 
mu preko prorok4. A nije mala stvar — pred Bogom odgo- 
varati. 


ko 

2. č. 1 Kor 7, 32-35: Djevica se brine za Gospodnje; da bude 
sveta. (str. 144) 


, Prošle smo nedjelje čuli Pavlovu pouku: »Odsele i koji 
imaju žene, neka budu kao da ih nemaju«. Značajno je da 
liturgija ne preskače Pavlovu preporuku o djevičanstvu nego 
je čita svim vjernicima. Tako je učinio II vat. sabor kad u 
V glavi, gdje je govor o općem pozivu na svetost u Crkvi, uči: 
»Tu savršenu uzdržljivost radi nebeskoga kraljevstva Crkva 
je uvijek držala kao znak i poticaj ljubavi i posebno vrelo 
duhovne plodnosti u svijetu« (C 42). Može svijet ne znam ka- 
ko pomahnitati od panseksualizma, Crkva se nikad neće odre- 
ći Kristova i apostolskog nauka o prednosti i uzvišenosti Bogu 
posvećenog djevičanstva. I ženidbeni je stalež svet i nepre- 
stano posvećivan posebnim sakramentom, ali to ništa ne mi- 
jenja na stvari, dapače, iskustvo dugih stoljeća govori da 
cvjetno djevičanstvo najviše pomaže da se sačuva i promiče 
svetost obiteljskog života. Međusobno se oni dopunjuju i 
pomažu, dakako, ako su kakve ih Bog hoće. 

' Pavao ne želi da kome postavi zamku, da ga nagovara na 
djevičanski stalež za koji se netko ne osjeća pozvan i u Bogu 
jak. Pouka je tog odlomka naglašena na kraju, a vrijedi za 
sve, za oženjene i neoženjene: da svi budemo uzorno i nesme- 
tano privrženi Gospodinu. To se slaže i dopunjuje s poukom 
1 čitanja: »Njega slušajte!« Sin je Božji došao na svijet 
i postao jedan od nas da svima koji ga prime dade moć da 
postanu djeca Božja. A prava su djeca sva privržena ocu, svi bi 
kršćani morali biti neprekidno povezani s Kristom. U toj po- 
vezanosti mogu postojati raznovrsni načini i različiti stupnjevi, 
ali tko nije privržen Gospodinu ne može reći da je njegov. 
Takav Božju riječ prima tvrda srca i malo mu od nje koristi. 


Ev. Mk 1, 21-28; Učio ih je kao onaj koji ima vlast. (str. 29) 


u Tko Krista sluša kao jedinoga pravog proroka-učitelja, tko 
Je njemu u bilo kojem staležu ustrajno privržen, taj će poput 
slušatelja u, kafarnaumskoj sinagogi biti uvijek zanesen Kri- 
stovim naukom. Jedino on uči kao onaj koji ima vlast jer 
je jedino on Sim Božji kojemu je naručeno da nas uči putu 
spasenja. A kad imamo na pameti sva čudesa što ih je Gospo- 
din učinio za vrijeme svoga zemaljskog života išto ih je učinio 
1 čini u svojoj Crkvi — dakako, najčešće neupadno i redovito 
neopazice — onda i mi uvijek iznova ponavljamo: »Nove li 
i snažne nauke!« Budući da je Isusova nauka vječna, ona je 
uvijek nova, suvremena za svako ljudsko pokoljenje do svr- 
šetka svijeta. Uvijek će razni krivi bogovi imati svoje pred- 

stavnike i »proroke« na zemlji, ali Krist je jedini koji uči 
ljude istinu s punom svojom vlašću i koji konačno određuje 
— redovito preko svoje Crkve — što je istina, što poluistina, 
što laž. On je i jedini koji ušutkava i tjera zle duhove i mno- 
ga mjesta u crkvenoj liturgiji govore o toj njegovoj zadaći. 
S puno pouzdanja u moć Kristove riječi Crkva izriče razna 
zaklinjanja u mnogim npr. sakramentima i sakramentalima, 
da od nas ukloni svaki upliv zla duha. Kako se služim blago- 
slovljenom vodom? 

Druge misli o ovoj perikopi v. utorak I tjedna »kroz go- 
dinu«. Ovdje još jednom maglasimo i na sebe primijenimo 
glavnu konkretnu misao svih triju današnjih čitanja: Krista 
treba slušati, njemu biti posve privržen i za njim trajno za- 
nesen. Onda neće biti teško prekinuti svaku vezu koja bi ugro- 
žavala naše sjedinjenje s Isusom, dotično, sve druge veze dr- 
žati u pravim granicama i s Isusom ih posvećivati. U tom je 
smislu posve jasna Isusova riječ: »Ako iko dođe k meni, a 
više voli svoga oca, svoju majku, svoju ženu, svoju djecu, svo- 
ju braću i sestre pa čak i svoj vlastiti život, ne može biti moj 
učenik. Tko ne nosi svoj križ i ne ide za mnom, ne može biti 
moj učenik. (Zh 14, 26-27). 


GOD. € 


1. č. Jer 1, 4-5. 17-19: Postavih te za proroka svim narodima. 
(str. 762) 


P. p. 70, 1-2. 3-4a. 5-6ab. 15ab i 17. (str. 522) 
P: Ustima ću naviještati pravednost tvoju. 

God 622. pr. Kr. ij. u 13. godini vladanja judejskog kra- 
lja Jošije Bog je pozvao i odredio za svoga proroka mladoga 
Jeremiju, sina nekog svećenika. Poput Izaije (gl. 6) i Ezekiela 
(gl. 1) i Jeremija ovdje potanko opisuje svoj poziv te time 
dokazuje i opravdava svoje teško proročko zvanje. Sam Bog 
ističe da je Jeremiju odabrao, posvetio i postavio za proroka 
svim narodima još dok je bio u majčinoj utrobi. Dakle, ne 
samo da je Bog izabrao Jeremiju od prvog početka nego je 
on imao (biti prorok svima narodima a ne jedinom izabranom 
narodu. Značajno je to posebno stoga što je upravo Jeremija 
od svih proroka »najnacionalniji« i pun silne ljubavi prema 
svojim Izraelcima, ali po svojim mnogim proroštvima, naro- 
čito onima koji se odnose na Mesiju, pripada svima. 

Kako je poznato, taj tekst o posvećenju i ulozi Jeremije 
crkvena predaja i liturgija primjenjuje na Kristova preteču, 
ali u sklopu ostalih današnjih čitanja odnosi se i na samoga 
Krista. Njegova je uloga bila preodređena mnogo prije nje- 
gova utjelovljenja, oduvijek, a pogotovo je on postavljen za 

proroka-učitelja svim narodima. A to svoje poslanje Krist 
izvršava preko svoje Crkve za koju vrijedi posebno drugi dio 
današnjeg odlomka. Simboličko je rečeno Jeremiji — a preko 
njega svim crkvenim učiteljima — da se opašu (usp. Lk 12, 35 
il Pt1, 13) kako im haljina ne bi smetala u hodu i u boju 
jer će naići na mnoge smetnje i protivnike. Pred zemaljskim 
se veličinama pravi crkveni ljudi nisu nikada bojali jer oni 
zastupaju Crkvu Božju koja je zaista »grad utvrđeni, stup 
željezni, zidina brončana«. Ona je takva jer je s njome Bog 
koji je uvijek iznova izbavlja od svih nevolja. »I izabrani 
kršćanski glasnik mora računati sa sličnim protivljenjima. 
Sve može na nj navaliti, ali će on konačno sve svladati — 
što ne znači da on mora bezuvjetno spasiti svoj zemaljski 
život — a sve u moći svoga Gospodina (usp. Dj 18, 9s; 2 Kor 
12, 10). Pazi još kako Bog svome poslaniku ne obećaje nikakve 
nagrade! Zadovoljiti mu se samom milošću Boga koji ga šalje 
(2 Kor 12, 9)« (Krinetzki).' 

Budući da svi na razne načine imamo udjela na proročko- 
-učiteljskoj zadaći Crkve, za svakoga od nas vrijedi današnji 
pripjev kao odluka u svim prilikama života. A kako bi naša 
odluka malo značila, ako je Bog ne pomogne i prati, nekoliko 
izabranih redaka iz ps 70 — koji se uz to lijepo slažu s Jere- 
mijinim riječima — potiču nas da molimo za Božju pomoć i 
zaštitu. Bog je naša hrid, utvrda, stijena pa blago onome koji 
može reći da mu je Bog učitelj od prve mladosti koji prema 
tome za čitava svog života naviješta i razglašuje Božja ču- 
desna djela koja on izvodi u svakome od nas, u prirodi, a 
posebno u svijetu milosti. Kome je zaista Bog učitelj, taj će 
s uspjehom i sam učiti druge, svoju tjelesnu ili duhovnu djecu. 


2. č. 1 Kor 12, 31-13, 13 (duže) ili 18, 4-13 (kraće): Ostaje 
vjera, ufanje i ljubav, ali je najveća među njima ljubav. 
(str. 147) 


Da nije Pavao trebao odgovoriti Korinćanima na poteško- 
će koje su u toj mladoj općini nastale u vezi s karizmama, 
tko zna bi li im bio pokazao uzvišeniji put, bi li bio ispjevao 
divan hvalospjev ljubavi. U toj je stranici pokazao da je za- 
ista »Pavlovo srce bilo srce Kristovo« (Krizostom). Himan se 
može raščlaniti u tri dijela. Najprije (1-3) govori o potrebi 
ljubavi. Tko nje nema ništa nema i ništa je, pa makar znao 
ne samo ljudske jezike, kao što su njima govorili karizmatici, 
nego i — rečeno hiperbolično, pjesnički pretjerano — jezik 
anđela. Isto vrijedi i o vjeri koja bi i gore premještala (usp. 
Mt 21, 21) ili o daru pružanja pomoći (12, 28) što u Rim 12, 8 
naziva darežljivošću i milosrdnošću. Budući da su te karizme 

bile zapravo darovi a ne kreposti, samo je po sebi bilo moguće 
da se njihovo upotrebljavanje odvija bez ljubavi pa to Pavlu 
služi da istakne nad njima vrijednost ljubavi. U svemu dakle 
odlučuje ljubav pa je posve istinita riječ da ćemo biti suđeni 
po ljubavi (Ivan od Križa) ili Augustinova: »Ljubi pa čini 
što hoćeš!« 

Navedena se Augustinova može i krivo primjenjivati, što 
se neće dogoditi onome koji ima na pameti sva svojstva lju- 
bavi što ih apostol u drugom dijelu (4-7) nabraja, ništa manje 
od petnaest. Dva su svojstva općenita, osam ih je u negativ- 
nom obliku i pet u pozitivnom. Već prva dva sadrže toliko 
da ljubav onoga koji je strpljiv (možda točnije: velikodušan 
— i svuda hoće biti dobar i koristan — a oboje uključuje 
izvorna riječ) lako bi se čuvala svega što ljubav ne smije 
činiti, dotično s radošću bi izvršavala sve što se od nje oče- 
kuje. Mjesto potanjeg opisivanja svih tih svojstava ljubavi 
najkorisnije će biti da svatko za se promotri koje navedeno 
svojstvo najviše manjka njegovoj ćudi, njegovu odgoju i 
samoodgoju. A onda na posao! — jer ljubav nije u riječima 
nego u djelima. Himan je ljubavi putokaz kršćaninu. Kad bi 
svatko s obzirom na zajednicu u kojoj živi mogao kazati što 
je Terezija od Djeteta Isusa rekla u vezi s našom sveopćom 
zajednicom: »U srcu moje Majke Crkve — ja ću biti ljubav«! 

Ako bilo koja ljubav nije trajna, onda nije ni bila prava 
ljubav. Stoga Pavao u trećem dijelu (8-13) govori o njezinoj 
trajnosti i opisuje je s dvije usporedbe. Manje jasna hoće reći 
da ljubav mora rasti kao što je i čovjek sve zreliji, a posve 
će savršena biti tek u nebu. Na to se odnosi i druga usporedba 
s ogledalom u kojemu je slika uvijek neizravna, a u kovin- 
skom ogledalu — kakvim su se služili stari, a posebno su na 
glasu bili ogledala izrađena baš u Korintu — redovito je odraz 
mutan i nesavršen. Kad će se ljubav nastaviti u nebu zauvi- 
jek i kad ju je moguće usavršavati, onda naš apostol s pra- 
vom potiče: Težite za ljubavlju! (14, 1). Ljubav, naime, nije 
samo veća od karizmi, koje su uvijek dar za druge, nego i od 
osobnih kreposti vjere i ufanja. Vjera će se pretvoriti u gle- 
danje, ufanje u posjedovanje najvećeg dobra, a ljubit ćemo 
ga — i sve drugo u njemu — i uživati koliko se to ovdje na- 
učimo i na to se pripravimo. 


Ev. Lk 4, 21-30: Kao Ilija i Elizej tako i Isus nije bio poslan 
samo za Židove. (str. 51) 


Više puta biblijski odlomak ponavlja zadnji redak pređa- 
šnjega, što je i danas slučaj, dapače Crkva novu perikopu re- 
dovito uvodi s prastarim »U ono vrijeme« i još dodaje koju 

riječ da se vidi tko i gdje govori ili nastupa. Takav nas uvod 
danas opet vodi u duhu u nazaretsku sinagogu gdje je Isus 
svečano izjavio da se na njemu ispunilo ono što je navijestio 
Izaija i što je upravo bilo pred svima prisutnima pročitano. 
Njegovi su sumještani tu izjavu u prvi mah primili s oduše- 
vljenjem i njegovim su lijepim riječima svi odobravali i divili 
mu se. Iz drugih sinoptika znamo da su se ne samo čudili nje- 
govoj mudrosti nego se s veseljem spominjali i čudesa koja je 
dosada Isus učinio i za koja su oni doznali a neka i vidjeli 
(Mk 6, 5b). Udivljenje je dakle bilo posve opravdano. 

Po svemu izgleda da je udivljenje Nazarećana malo tra- 
jalo. Ne znamo kako je došlo do potpunog preokreta: oduše- 
vljenje se pretvorilo u kritiku, a brzo i u mržnju. Jesu li to- 
me kumovali Isusovi protivnici farizeji ili se samim slušate- 
ljima nisu svidjele Kristove daljnje riječi — ne znamo. Nije 
nam zapisano ni o čemu im je zapravo govorio. Ako je dalje 
tumačio Izaijine riječi, možda im je bilo krivo ako ih je na 
njih primijenio i tako ih ubrojio među siromahe, slijepe i za- 
robljene. A nije bilo teško ni upasti u zavist koja se obično 
svuda javlja prema mještaninu kad uspije više od drugih. Po- 
gotovo je to bilo moguće kad Nazarećani nisu ništa znali o 
Marijinu djevičanskom začeću Isusa, a u Josipu su gledali 
samo običnog zanatliju. Neki čak drže da se Isusu, barem u 
mislima, predbačena uzrečica odnosila na njegovu rodbinu. 
Dok na njemu nisu nikada opazili što bi mu prigovorili, svi 
njegovi sigurno nisu bili posve besprijekorni. Dakle, neka 
liječi njih, a ne druge mještane, pa bi u tom slučaju Gospodin 


* također doživio sudbinu raznih propovjednika evanđelja. Ono 


što neposredno slijedi poslije te uzrečice radije svjedoči da 
su mu njegovi mještani zamjerali što je drugdje učinio toliko 
čudesa, a kod njih ne. U svakom se slučaju ponovila sudbina 
prorok4: uzalud nastupaju u svojem mjestu. 

U korizmeni 3. ponedjeljak ovaj nas odlomak pripravlja 
na Isusovu pogibiju kad su ga eto i njegovi mještani htjeli 
smaknuti mnogo prije nego su to učinili neprijatelji u Jeru- 
zalemu. Previše ih je, naime, uvrijedila Isusova izjava kad im 
je predbacio da su manje dostojni čudesa nego što su bili 
stanovnici poganskih krajeva u doba Ilije i Elizeja. Danas nam 
naslov odlomka ističe da su ta dva proroka sa svojim nastu- 
pom među poganima navijestili djelovanje Mesije i izvan gra- 
nica izabranog naroda. Gospodin je, istina, malo kada prelazio 
te granice, ali njegovo je poslanje bilo upravljeno svim ljudi- 
ma, njegovo je evanđelje imalo biti propovijedanje svim na- 
rodima. To znaju sve skupine koje su odavna primile Kristo- 
Vu blagu vijest i kršćanima je strana uskogrudnost staroza- 

vjetnog izabranog naroda. Drugo je pitanje, koliko se mi, 
Kristovi sljedbenici, trudimo da evanđelje zaista dopre u sve 
krajeve svijeta. Tu bismo svi mogli mnogo više učiniti, barem 
molitvom, 


PONEDJELJAK 
God. I 


1. č. Heb 11, 32-40: Vjerom osvojiše kraljevstva. Bog je nešto 
bolje predvidio za nas. (str. 197) 


P. p. 30, 20. 21. 22. 23. 24 (str. 491-2) 
P: Budite hrabri i jaka srca, svi koji se u Gospodina uzdate! 


Poslanica Hebrejima nabraja u ovom poglavlju dosta slav- 
nih imena iz SZ-a, a Crkva je u subotu našu pozornost za- 
ustavila samo na središnju ličnost, na Abrahama. Mjesto svih 
drugih osoba važnije je da znamo što su one vjerom postigle 
i jake u vjeri izdržale na svijetu te tako zahvaljujući vjeri 
postigle pohvalno posvjedočenje (r. 39). Razni na razne na- 
čine povezuju te oznake s pojedinim osobama, naš Šarić ova- 
ko: »Kraljevstva pobijediše suci i David; pravdu učiniše suci 
i kraljevi; obećanja dobiše David i proroci; usta zatvoriše 
lavovima Samson, David, Danijel; silu ognjenu ugasiše tri 
mladića u ognjenoj peći; oštrici mača utekoše David, Ilija, 
Elizej; od slabosti ojačaše Samson i Ezehija; junaci su bili u 
boju suci, David, Makabejci; svoje mrtve dobiše opet žive 
udovica od Sarepte i Sunamitka; mučeničkom smrću pomri- 
ješe Eleazar i sedam makabejske braće sa svojom majkom; 
okove i tamnicu podnese Jeremija; kamenovan je bio Zaha- 
rija, prepiljen Izaija; od mača pogibe prorok Urija; u ovčjim 
kožusima i u kozjim kožama hodali su Ilija i Elizej; po pusti- 
njama i gorama potucali se Ilija i bjegunci u doba Makabe- 
jaca«. Većina tih podataka ima svoj oslon u Bibliji, drugi u 
židovskoj predaji, ali nije sigurno da li je i sama poslanica 
mislila upravo na te ili samo na te osobe, a za neke oznake, 
npr. r. 39a, i ne znamo sigurno što hoće reći. Zato je najbolje 
zapamtiti glavni nauk biblijskog teksta: svjedočanstvo vjere 
koje su tolike osobe dale u tako teškim okolnostima i pro- 
gonstvima imalo je dati srčanosti i ustrajnosti Hebrejima, a 
prema tome i nama u bilo kojim mukama i smetnjama. Vjera 
sve pobjeđuje. 

Da se poticaj odnosi i na nas; slijedi iz zaključka odlomka 
kako ti svi, unatoč takvog junaštva, nisu primili ono što je 

obećano, naime najveće Božje obećanje: Mesiju. Njega je Bog 
predvidio i dao za posljednja vremena koja traju od Krista 
do svršetka svijeta. Dakle, kad su starozavjetni vjernici bili 
takvi junaci i bez Kristovih primjera i milosti, koliko se više 
to očekuje od novozavjetnih? A sebi još možemo reći: do 
naših je dana nebrojeno kršćana pokazalo slično i još veće 
junaštvo, pa nas i oni pozivaju da slijedimo njihov primjer. 
Na isto nas potiče i pripjev kojim svršava ps 30, srdačna mo- 
litva u svakoj nevolji i zahvala za uslišanje. Zadnji retci 
psalma slave Gospodina koji čuva svoje i koji iskazuje svoju 
dobrotu onima koji se u vjeri i pouzdanju njemu utječu. Ako 
su u SZ-u znali što znači biti zaklonjen štitom Božjega lica 
u njegovu šatoru, mi to u Crkvi po euharistiji osjećamo mno- 
go jače i sigurnije. Stoga kao napast treba od sebe tjerati 
svaku misao da nas je Bog odbacio od sebe. To on čini i mora 
učiniti onima koji postupaju oholo, a uvijek čuva i pomaže 
one koji mu pristupaju poniznom vjerom. 


God. II 


1. č. 2 Sam 15, 13-14. 30; 16, 5-13a: Bježimo od Abšaloma. Pu- 
stite Šimeja neka proklinje ako mu je Bog to zapovije- 
dio. (str. 257-8) ' 


P. p. 3, 2-3. 4-5. 6-7 (str. 472) 
P: Ustani, Gospodine, spasi me! 


Nesreće koje su se ljudima događale i događat će se 
uvijek nisu samo kazne za naše grijehe nego i »da bi se oči- 
tovala Božja djela« (Iv 6, 3). Mnogo je nevolja doživio David 
u svojoj kući nakon svoga dvostrukoga zlodjela i tako je oku- 
sio teške posljedice grijeha, ali time se ujedno pokazalo da 
povijest ne određuje kralj David nego Bog. Dva su prijesto- 
lonasljednika, prvorođenac Amnon i zavodljivi Abšalom, ža- 
losno svršila jer su i svojim činima pokazali da nisu bili vri- 
jedni kraljevati u Božje ime nad izabranim narodom. Crkva 
nam ne čita o njihovim nedjelima nego samo toliko da danas 
i sutra možemo vidjeti kako je David izdržao tu veliku kušnju 
kad se njegov vlastiti sin pobunio protiv njega. Naslov nam 
odlomka najprije ističe kako je nastojao da se izbjegne proli- 
jevanje krvi i svoje je vjerne pozvao da bježe s njime ispred 
Abšaloma koji se sa svojima približavao prijestolnici. Zatim 
nam odlomak samim jednim retkom (30) pokazuje Davida 
kako se plačući na bijegu uspinjao na Maslinsku goru. Svi su 
ljudski likovi sasvim nesavršeni kad označuju Boga i njegova 
svojstva pa to vrijedi i za Davida kao sliku Sina Božjega. 

Ipak, kršćansko je srce uvijek uz taj redak pomišljalo i pomi- 
šljat će na Isusa koji je trpio u Getsemaniju podno Maslinske 
gore. I on je molio u velikoj tjeskobi i čak se krvlju znojio 
zbog grijeha svoje braće, svih nas. Sav je Davidu vjeran na- 
rod pratio svoga kralja u znak žalosti pokrivene glave i pla- 
čući. Kakvim raspoloženjem mi u duhu pratimo svoga na smrt 
žalosnoga Kralja? 

Na svojem je bijegu David doživio veliku neugodnost u 
kojoj je pokazao svoju zaista kraljevsku velikodušnost. Šimej, 
od roda Šaulova — dakle bit će bio po srijedi i bijes osvet- 
nika — nije se na Davida nabacivao samo svakakvim pogrda- 
ma i kletvama nego i kamenicama. Davidova se pratnja nije 
mogla suprotstaviti pobunjeniku Abšalomu, ali je bio dovoljan 
jedan kraljev mig da prekine taj vrlo neugodan susret. Abišaj 
je čak i zamolio Davida neka mu dopusti na mjestu skinuti 
glavu Šimeju. Slični su bili Isusovi učenici koji su pitali od 
njega dozvolu da vatrom s neba unište samarijansko selo koje 
nije htjelo primiti Gospodina (Lk 9, 52-56). Isus je svoje pre- 
korio, a tako i David svoje i vrlo im uviđavno kazao riječi 
koje ističe i naslov odlomka. Nije mala stvar tako gledati i 
podnositi uvrede i kletve te se ujedno nadati da će Bog to 
urediti. Kolikima nam je to teško i poslije Isusovih primjera 
i milosti? 

Poznato je da se napomene, koje se nalaze na početku 
većine psalama, ne smatraju nadahnutim tekstom i ne znamo 
kad su dodane. To vrijedi odmah pa ps 3, iako treba priznati 
da njegovi srdačni vapaji lijepo odgovaraju raspoloženju Da- 
vida kad je bježao pred sinom Abšalomom. Poslije dva prva 
uvodna i osebujna psalma ova je molitva puna izraza koji se 
u psalmima često ponavljaju. Zgodno može izraziti i naše 
pouzdanje i utjecanje Bogu, a ispuštamo samo predzadnji re- 
dak koji ne odgovara kršćanskom moliocu. Mi svoga Spasitelja 
molimo da spasi nas i sav Božji narod. 


Ev. Mk 5, 1-20: Iziđi iz čovjeka, nečisti duše! (str. 33) 


Petar-Marko poslije čuda u oluji na moru vrlo potanko 
opisuje dva velika Isusova čuda kojima je pomogao bijedni- 
cima na duši i tijelu. Opis je ovog opsjednutog čovjeka zaista 
mučan i obično se tumači da je sotona mogao nekim tako 
ovladati samo u poganskom kraju gdje se Isus sada nalazio 
sa svojim učenicima. Tek su izišli iz lađice, odmah su naišli 
na strašan prizor, pogotovo ako se to dogodilo o ponoći kako 
bi slijedilo iz Petrovih riječi »tek« i »odmah«. Iz Kafarnauma 
su se uputili uvečer i do druge obale i uz nepovoljno vrijeme 
nisu trebali više od 5-6 sati, pa neka su se iskrcali bilo gdje. 

Apostoli su sigurno još bili pod dojmom doživljenog stišava- 
nja oluje, a sada će uvidjeti da se njihovu Učitelju ne poko- 
ravaju samo vjetar i more nego i sva moć pakla. U noći im 
eto iz grobova ususret opsjednuti čovjek o kojemu je Petar 
zapamtio mnoge pojedinosti među kojima je čak i ta da spo- 
minje posebno lance za ruke i okove za noge. A koliko je 
jadnik trpio od sotone, dosta je rečeno podatkom da je sebe 
udarao kamenjem. Nadodajmo odmah da je u opsjednutom 
bilo mnoštvo nečistih duhova, pa nam se moć pakla pred- 
stavlja u svoj svojoj moći. Ljudi našeg vremena nemaju više 
straha pred sotonom — valjda je s pravom rečeno da on 
najviše uspijeva kad ga se niječe — ali treba se uživjeti u 
zbivanja kako nam ih opisuje Evanđelje. Ono pozna razna 
opsjednuća, a ovo je najstrašnije. 

A ipak, iz Galileje je došao netko pred kojim strepi i 
legija paklenih duhova. Opsjednuti, bolje sotona iz njega, oči- 
tuje da ga muči sama prisutnost Isusova i mora pred njim 
pasti ničice. Još više, priznaje ga na sav glas Božjim Sinom te 
ga nastrano i upravo groteksno moli u ime Božje. Ne mora 
li to i najprosvjetljenijem čovjeku svjedočiti kako nam je 
evanđelje donijelo oslobođenje od svih mračnih sila na koje 
prije ili kasnije naiđe svaki čovjek? Da istakne svu Isusovu 
suverenu prevlast nad sotonom, Marko nam odmah spominje 
odrješit nalog Gospodina nečistom duhu da iziđe iz tog jadni- 
ka — iako je vjerojatno on to kazao na svršetku. Posvemašnja 
se ovisnost zle moći od Boga vidi također iz činjenice da 
sotona mora moliti Isusa smije li napraviti neku štetu. Ne 
znamo zašto ju je Gospodin dozvolio, a tumači se kao kazna 
vlasnicima svinja za grijehe kojih je sigurno bilo mnogo, i to 
kao medicinalna kazna koja ih je upućivala da duhovno oslo- 
bođenje od zla treba predpostaviti bilo kojim i kolikim ze- 
maljskim i tjelesnim dobrima. Ako kome smeta broj svinja, 
onda se može reći da je to uzeto okruglo, kao što nitko ne 
tvrdi da je u onom čovjeku bilo 6000 đavola koliko je redovito 
bilo u legiji vojnika. A da se moglo u tom kraju naći na oku- 
pu toliko svinja, nije čudo kad se zna da je ondje među po- 
ganskim stanovnicima bilo malo Židova kojima je bilo zabra- 
njeno držati svinje, i da te na Istoku pasu slobodno i često 
mnoge zajedno. Svakako, nečisti su duhovi spadali u živo- 
tinje koje svi narodi smatraju više ili manje nečistima. 

Oslobođenje je onog jadnika bilo potpuno i on se čak želio 
Isusu posve pridružiti. A Gospodin ga je već smatrao toliko 
iskušanim i zrelim da mu je odmah namijenio ulogu apostola. 
Što čovjek više trpi na duši ili tijelu to postaje sposobnijim 

— ako ga Bog oslobodi od prevlasti zla — da svima uvjerlji- 
vije od drugih naviješta Božja djela i razglašuje njegovo 
milosrđe. ' 


UTORAK 
God. I 


1. č. Heb 12, 1-4: Ustrajno trčimo na utakmici koja nam je 
određena! (str. 198) 


P. p. 21, 26b-27. 28 i 30. 31-32 (str. 485) 
P: Hvalit će te, Gospodine, oni koji te traže. 


Poslije onako velikog skupa junaka i mučenika koji su 
posvjedočili svoju vjeru — što je sve nabrojeno u gl. 11 — 
poslanica Hebrejima pruža još jedan primjer tko je najveći uzor 
i najbolji pomoćnik. Pri tome se služi sportskom usporedbom, 
a te je i Pavao najviše volio i upotrebljavao. Život je utrka 
koju nitko ne može izbjeći ako hoće da dođe do cilja koji 
nam postavlja vjera. Ustrajno trčati može samo tko je lagan 
i ne nosi bilo kakvo breme, a to je za utrku u kreposti svaki 
grijeh. Ne radi se samo o teretu grijeha koje smo počinili 
nego i o svakovrsnoj napasti koja bi zaokupila našu pažnju 
i tako nas zavela da popustimo u naporima utrke ili čak da 
od nje odustanemo. Moderni mnogo govore kako je za svaki 
uspjeh na bilo kojem polju potreban stimulans, podstrek koji 
bodri i koji tjera k cilju. Trkači mnogo bolje trče kad se 
natječu u društvu bržih i poznatijih. drugova. Štoga nas posla- 
nica poziva da pored svih gore nabrojenih upremo pogled i 
neprestano držimo na oku samo Isusa. Kad se borimo i tru- 
dimo da svojim životom posvjedočimo svaki svoju vjeru, tko 
će nam pomoći kao onaj koga nadahnuti pisac sažeto naziva 
začetnikom i usavršiteljem vjere? Ako se bez Isusa ne može 
pravo vjerovati, još manje se bez njega može postići životni 
cilj svakog vjernika. 

Budući da se radi o izvanrednim naporima koje sa sobom 
donosi utrka po zemlji kakva jest, poslanica nam ne ukazuje 
samo Isusa općenito nego njega na križu. Taj je ne samo 
znak njegove pobjede nego i najveći dokaz koliko nas je 
ljubio i za nas se žrtvovao. Nekako ljudski govori tekst o 
beskrajnom blaženstvu koje Sin Božji uživa u nebu, a ipak je 
:bog nas uzeo na sebe sramotu i smrt križa. To je tim čudnije 
i divnije što je sve podnio od onih istih za koje je došao na 
svijet, od svih nas grješnika. Tko doista pomno motri Isusa 

na križu, taj neće sustati u utrci niti će klonuti duhom. Kri- 
stov je križ najviše naučio sve učitelje vjere i uvijek najviše 
jačao sve vjernike. Dakako, u školi je križa svladavanje i 
uopće trpljenje glavni predmet za postignuće cilja. Nama pre- 
više nježnima i razmaženima Božja riječ upućuje opomenu 
što se u borbi protiv grijeha još nismo oduprli do — krvi. 
Koga ta riječ straši, neka tim više traži da ga s oltara krv 
Kristova napoji i muka Kristova okrijepi. 

Na to nas upućuje i završetak psalma o Kristovoj muci 
koju otajstveno obnavljamo u zajednici vjernika i od koje mi 
siromasi primamo hranu i okrepu. Tu treba tražiti svatko 
tko želi da mu srce živi dovijeka i još više tko želi za Boga 
živjeti i o njemu pripovijedati te naviještati Gospodnja djela. 
Euharistijska je liturgija kao žrtva spomenčin svih Gospodnjih 
djela, a kao gozba nenadoknadivo vrelo kršćanskoga duha 
(Pio X) za sve one koji žele da ih taj duh prožima i teže 
da oni također i druge njim prožmu. 


God. II 


1. č. 2 Sam 18, 9-10. 14b. 26-25a. 30-19, 3: Sine moj Abšalome! 
Oh, da sam je umro mjesto tebe! (str. 260-1) 


P. p. 85, 1-2. 3-4. 5-6 (str. 536) 
P: Prigni uho svoje, Gospodine, i usliši me. 


Došla je na red treća i ujedno zadnja kazna za Davidov 
grijeh preljuba i ubojstva. Abšalomova je pobuna svršila kao 
svaka častohlepna pobuna, pogotovo kad je bila podignuta od 
sina protiv oca koji ga je k tome silno volio. »Abšalom se 
morao uhvatiti u vlastitu pređu svoje nevjere i svojih maki- 
nacija. Tkivo što ga je bio spleo bilo je lijepo, mekano i fino 
kao i njegova bujna mledanačka kosa. Zavodljivim je riječima 
i licemjernim nježnostima »pridobivao srca Izraelaca za sebe« 
(15, 6). Ali upravo time se uhvatio u vlastitu mrežu iz koje 
ga ništa nije moglo spasiti. Sam se u to zapleo i svoju je 
izdaju uvijek nosio sa sobom kao i pozlaćenu zbrku svoje 
kose, da ga ta mreža tim brže zahvati i uništi. Takvi su doga- 
đaji rijetki kao čudo, ali nevidljivo lepršaju sve nevjernosti i 
samovolje ljudi koji se spuste do izdaje« (Lippert). Zapravo 
ne znamo kako je Abšalom ostao viseći o hrastu: je li se zapleo 
bujnom kosom, koju ističe 14, 26, kao što se obično misli i 
slika, ili su ga zapele i zadržale na bijegu grane. Beznačajno 
je to pitanje kao što je uopće naivno to pripovijedanje koje 
u Bibliji ima za nas samo jedno značenje: da svatko uvidi 
kako svršava tko ne poštuje 4. zapovijed Božju. 

Nego i ovdje je od grijeha još očitija krepost, i to opet 
Davidova. Pokazao ju je kad se stari ratnik dao brzo nago- 


voriti da sam ne vodi vojske protiv pobunjenika koji mu je: 


rođeni sin, iako po preporuci, koju je onda dao (18, 5), izgleda 
da je u boj htio ne da se sinu osveti nego da se osobno po- 
brine barem za njegov život. Kada taj nije bio spašen, uvijek 
će se spominjati ganutljiva žalost Davidova nad poginulim 
buntovnikom. Vapaj, što ga ima i naslov, odjeknuo je na 
zemlji nebrojeno puta kad roditelji plaču svoje čedo, ali malo 
je kada tko tako plakao nad sinom koji je to najmanje zaslu- 
žio. Ovo nije samo duboko ljudski nego i prije kršćanstva — 
kršćanski. A ima »kršćana« i... za koje se veli da su zlo- 
pamtila i da se znaju osvetiti gore nego nevjernici. 

Uz ovo bi čitanje bilo možda najbolje ponavljati petu 
prošnju Gospodnje molitve s uvjetom koji joj je zauvijek 
nerazdruživo dodan. Svakako u istom duhu i s jednakim 
raspoloženjem možemo svojom učiniti danas i u mnogim sli- 
čnim prigodama Davidove vapaje prvog dijela ps 85. Jedno- 
stavno je i stoga uvjerljivo iznio svoju bijedu, a onda još 
snažnije i svoje pouzdanje u onoga koji jedini pomaže pun 
ljubavi. Na tu je David računao da će i njemu oprostiti gri- 
jeh, pogotovo kad je sam toliko puta i tako velikodušno opro- 
stio Šaulu, Abšalomu i drugima. Koliko bih ja mogao nabrojiti 
onih kojima sam od srca oprostio? A bolje je to ni ne nabra- 
jati niti držati na pameti. Zna Otac nebeski. 


Ev. Mk 5, 21-43: Djevojčice, ja ti govorim, ustani! (str. 33) 


Gospodar prirode i krotitelj paklene moći mnogo je puta 
pokazao i svoju vlast nad bolestima i nad samom smrti, kao 
što čujemo Petra-Marka potanko pripovijedati o ozdravljenju 
neizlječivo bolesne žene i o uskrisenju Jairove kćeri. Isusa 
su te bijednice čekale kad se vratio iz gerasenskog kraja u 
svoj Kafarnaum. Između silnog naroda progurala se do njega 
pognuta ženica kojoj su liječnici i lijekovi pojeli sve što je 
imala a njoj ipak bivalo sve gore. Za nazaretskog čudotvorca 
nije više ništa imala, ali je imala ono što on najviše traži i 
cijeni — vjeru. Dotakla se njegove haljine i namah ozdravila, 
upravo kako je očekivala. Gospodin je htio da njezinu vjeru 
stavi za uzor svima pa se morala odati. Sasvim pučki je to 
shvatio Petar da je iz Isusa izišla čudesna sila i kao da je zbog 
toga Isus pitao tko ga se dotakao. A on je pitao zbog žene, 
zbog apostola, zbog nas i naše vjere koja treba da je prosvi- 
jetljena. »Isusu dakle nije mrsko kad ga se moli za zdravlje; 
mrsko mu je kad se traži samo zdravlje. Nije mu mrsko kad 

ga se tko dotiče s vjerom; mrsko mu je kad ga se tko dotiče 
s fanatizmom, kad neki iz mnoštva, kad jedan dio vjernika 
pripisuje, čini se, magičnu moć samom doticaju nekog kipa. 
Dotaknuti se gipsanog lika ili mramora može donijeti zdra- 
vlje, ako je u toj ponešto djetinjastoj gesti prava vjera u 
živoga Krista; ali ako vjera miriši po fetišizmu (obožavanju 
nekog predmeta), onda može podržavati religiozni infantili- 
zam« (Zarri). I kod sakramenata su potrebni doticaj i vjera. 

Čudo se nad bolesnicom dogodilo dok je Isus bio na putu 
drugoj teškoj bolesnici koja je međutim izdahnula. Oni koji su 
ocu djevojčice donijeli tu vijest mislili su: sve je gotovo — 
čemu više i mučiti Učitelja? Otac je valjda kolebao između 
tuge i tračka nade pa ga Isus dobrostivo potakne neka samo 
vjeruje, te nastavi put. Isusovu izjavu da je djevojčica samo 
zaspala i podrugljivi smijeh što ga je ta izjava izazvala tumači 
duhovito Lippert: »Smijali su mu se znajući dobro da je dje- 
vojčica umrla. A on će: »Djevojčica samo spava« — tako na 
laku ruku i kao igrajući se uzima Isus stav prema najtežem 
od svih zakona, prema zakonu smrti. On ima moć da ga 
obezvrijedi. Kao smješeći se ide on ususret najstrašnijem divu 
koji ruši sve pred sobom, a koji bezmoćan odstupa netom ga 
se dotakne kamenčić jedne Isusove riječce. Bezbrižno i vedro 
raspoložen ulazi on u mrtvačku odaju kao kad se ulazi u spa- 
vaonu da se nekoga probudi... Isus im nije uzeo za zlo taj 
smijeh jer on sam gleda na smrt sa smješkom i miran kao 
što otac gleda svoje dijete koje spava: Pustite ga samo neka 
spava, ja ga mogu svakog trenutka probuditi... Postoji dakle 
vjerni Čuvar i nad svima nama koji ćemo zaspati kad jednom 
zadnja noć prekrije naša osjetila. Vječno živi Čuvar koji ni- 
kada ne spava, koji upravlja putanjama zviježđa i rađanjem 
zore, on će čuvati stražu za nas i vidjeti kad će u daleko 
praskozorje zaruditi vječni dan da nas za nj probudi«. Kad 
god je Isus govorio o životu, a govorio je mnogo puta, izričito 
je spominjao ili podrazumijevao: vječni život. Taj će biti plod 
naše vjere. Vjerujem u uskrsnuće tijela i život vječni. 

SRIJEDA 
God. I 
1. č. Heb 12, 4-7. 11-15: Gospodin kara onoga koga ljubi. 
(str. 198) 


P. p. 102, 1-2. 13-14. 17-18a (str. 548-9) 
P: Lijubav Gospodnja vječna je nad onima što ga se boje. 


Kad je poslanica Hebrejima neprekidnu borbu protiv 
grijeha nazvala našom životnom utrkom, blago nam je spo- 
čitnula da u“toj borbi još nismo prolili ni kapi krvi. Riječ je 
na prvi pogled tvrda i mogla bi nas učvrstiti u čestom uvje- 
renju površnih duša da je Božje odgajanje (RBT) preoštro. 
U svrhu da nas uvjeri o potrebi odricanja bez kojega nema 
pravilnog odgajanja, poslanica se poziva na starozavjetne mu- 
dre Izreke (3, 11-12). Uostalom, to nije samo biblijska nego 
općeljudska mudrost koja je izražena nebrojenim poslovicama, 
od kojih je valjda najsažetija ona latinska: »per aspera ad 
astra — trnovit je put do zvijezda«, ili još konkretniji pjesni- 
kov stih: »multa tulit fecitque puer, sudavit et alsit — dječak 
mnogo podnese i učini, naznoji se i prozebe (ako hoće nešto 
postići)«. Dakle, kao što otac sina koga ljubi ne prepušta 
njegovim zlim sklonostima i neurednim prohtjevima tako i 
Bog postupa s nama, svojom ljubljenom djecom. Kršćani uz 
to znamo da su sve nevolje, koje Bog za naše pravilno odga- 
janje na nas šalje ili dopušta, svaki put neponovljiva prigoda 
da steknemo više zasluga. Tko to ima na pameti, shvatit će 
i uzljubiti biblijski poziv: Ustrajte u strogom (Božjem) odgoju! 

Nadahnuti pisac osjeća posve ljudski pa nam u drugom 
dijelu odlomka veli kako nas shvaća što nama, kao i svima, 
svako karanje ne pričinja radost nego žalost. Svi smo takvi po 
naravi da više volimo pohvale i odobravanja od opomena i 
upozorenja. Talijani imaju zgodnu igru riječi u poslovici: La 
carne di I6dola piace a tutti — svima se sviđa meso od »ševe«, 
ali tu se misli na »lodare-hvaliti«. A ipak, iskustvo nam govori 
da nam bilo koja pohvala redovito više školi nego koristi, dok 
je s opomenom i ukorom obratno — dakako, ako ih pravilno 
primimo te ne gledamo tko nam ih i zašto upravlja, nego 
koliko je u njima objektivne istine. Sva svojstva duše i tijela 
imamo tako upotrebljavati da pravilno hodamo Božjim putem, 
a ako nam je neki ud počeo otkazivati poslušnost, treba raz- 
borito nastojati da ozdravi a ne da se posve iščaši, što opet 
kod liječenja traži razna vezanja i stezanja. Tim se vlastitim 
posvećivanjem ide putem spasenja koji vodi do Božjeg gleda- 

nja. Bez samoodgoja, koji nužno uključuje samoodricanje, mo- 
glo bi se svačije srce odvratiti od Gospodina, a Božja je riječ 
(Pnz 29, 17), da na tom korijenu onda raste stablo čiji plodovi 
nanose mnogo štete svoj okolini. Kako je s mojim činima? 

Iz jednog od najljepših psalama uzeti su danas retci koji 
nas pozivaju neka ni u kom slučaju ne zaboravimo da nam 
je Bog otac i da s nama postupa kako zna da najbolje odgo- 
vara našoj paloj naravi. Nikada nismo dovoljno svjesni svih 
dobročinstava Božjih koja nam je udijelio i koja nam još daju 
jamstvo da će Gospodnja ljubav nad nama biti vječna. S naše 
se strane traži samo jedno: da čuvamo savez s njim i vršimo 
njegove zapovijedi. 


God. II 


1. č. 2 Sam 24, 2. 9-19: Ja sam sagriješio što sam popisao na- 
rod; a oni, ovce, što su skrivili? (str. 267-8) 


P. Pp. 31, 1-2. 5. 6-7 (str. 492) 
P: Krivnju mi grijeha, Gospodine, oprosti! 


U bilo kojem stadiju povijesti spasenja morali su ljudi, 
kojima je Bog naložio veće zadaće i dao im posebne ovlasti, 
uvijek nastupati oslonjeni o njega. Kad god su nastupali pre- 
više samostalno i umišljali se da su sami po sebi nešto, bilo 
je to kobno za njih i za one kojima su imali služiti i koristiti 
im, Pokazalo se to još jednom pri kraju Davidova života. U 
osvrt na njegovo dugo vladanje spadala je i lista brojnih ju- 
naka koji su mu bili na raspolaganju, a to je imalo značiti 
da mu je Bog dodijelio ne samo kraljevsko dostojanstvo nego 
i vrijedne suradnike — što ne čini Bog svakome koji je na 
vlasti. Već ta je listina mogla usmjeriti pogled i pohvale ljudi 
više na smrtnike nego na Boga, a još je gore bilo s popisom 
pučanstva. Tim je sam David htio dobiti pregled nad svim 
svojim, naročito vojnim snagama. U teokratskom (bogovlad- 
nom) sistemu, koji je kod izabranog naroda bio tako izrazit, 
to nije moglo ostati bez Božje kazne. Iako ne znamo dali nam 
je broj izraelskih i judejskih vojnika točno sačuvan, svakako 
je bio velik i Davidu je nad njim raslo srce. Ali ga je ujedno 
i počela peći savjest da je učinio zlo pred Gospodinom. Crkvi 
su i njezinim ustanovama korisne i potrebne razne statistike, 
ali je drugo pitanje jesu li uvijek istinske i potiču li na po- 
niznost ili na svojevrsni triumfalizam, 

Kralj kao što je bio David nije se imao oslanjati na svoju 
nego na Božju moć. Kad je i to skrivio, zaslužuje ipak po- 


270 — 4. srijeda 


i i == 


hvalu što je krivnju brzo uvidio: Božja je kazna počela ha- 
rati nad narodom, pa David se barem tada pokazuje spremnim 


da je primi na sebe i na svoju obitelj. To je valjda utjecalo | 


na Božju odluku da je kuga iznenada prestala, i tako imamo 
pred sobom još jedan čin Božjega oproštenja i Davidove 
spremnosti da dadne zadovoljštinu. »David nije bio nikakav 
»svetac« u modernom kršćanskom smislu, ali je bio jedan od 
onih muževa iza kojih je uvijek stajao Gospod. A samo to 
može nekog čovjeka učiniti zaista velikim!« (Krinetzki). 

Pokornički ps 31. kao da je stvoren da izrazi Davidove 
osjećaje u navedenoj prigodi, a prema tome i naše ako mi- 
slimo na svoje grijehe. Nema svatko prigode da brojkama 
mjeri svoju moć, ali tko nije u napasti da npr. svoje znanje, 
zdravlje, imanje pripisuje sebi, iako zna da svaki dobar dar 
dolazi odozgo (Jak 1, 17) i da Bogu dugujemo sve što imamo 
i jesmo? Bog je nadahnuo pohvalne psalme koji su upravljeni 
njemu a ne nama. Nama pristaju pokornički koji su stoga 
svecima bili tako dragi, npr. ovaj 31. posebno Augustinu. Ba- 
rem u pripravi na misu treba od srca moliti da nam Bog 
oprosti krivnju naših grijeha, onda će biti i kazne za njih 
mnogo manje i mnogo podnošljivije. 


Ev. Mk 6, 1-6: Prorok je bez časti jedino u svom zavičaju. 
. (str. 34) 


Bit će onih kojima će valjda smetati slično evanđelje u 
nedjelju (god. C) i danas, ali neka se sjete koliko su se neka 
evanđelja ponavljala u starom Misalu. Sastavljači su novoga 
nastojali to izbjegnuti koliko se dalo, ali potpuno nije moguće 
kad je Duh Sveti darovao Crkvi radosnu vijest o Isusu u 
trima sličnim izvještajima. Mig je to svima da se potrudimo 
dublje prodrijeti u evanđeoske događaje i nauke koji dosa- 
đuju samo površnim dušama ili onima koje ne žeđaju pravde. 
Međutim, nije posve sigurno da se radi samo o jednom Isu- 
sovu posjetu Nazaretu. Toliko se o tome razlikuju izvještaji 
sinoptika da su stariji egzegete mislili da se Isus u svome 
zavičaju našao u sličnim okolnostima u dva navrata, Svi 
uviđaju da izvještaji govore o vrlo različitom, barem počet- 
nom raspoloženju Nazarećana. Kako bilo, sigurno koristi pro- 
motriti posebnosti svakoga izvještaja napose. Petar je zapam- 
tio samo protivnost na koju je Isus naišao odmah na početku 
svoga nastupa, pa Marko s Matejem upotrebljava sasvim drugi 
izraz za odjek Isusovih riječi kod slušateljstva od izraza Lu- 
kina: taj govori da su se divili, a izraz se prve dvojice može 
protumačiti da su se slušatelji zanijeli ili čak uzbudili. U sva- 
kom je slučaju sablazan Nazarećana nad Isusom bio tolik da 

je on više svojim apostolima nego njima iz toga htio dati 
važnu pouku za buduće. I kod toga je značajno stupnjevanje 
kojim Marko spominje one koji ne primaju proroka: vlastiti 
zavičaj, vlastita rodbina i vlastita kuća-obitelj. Nije iz toga 
teško zaključiti da se i navjestitelj evanđelja mora popraviti 
da mu sva ta tri kruga budu u njegovoj zadaći više na odmoć 
nego na pomoć i da se prema njima sam tako odnosi. 

Kod Markove i slične Lukine napomene, da Isus nije mo- 
gao učiniti nikakva čuda, može se reći da su racionalisti 
sigurno vrlo grubo zlorabili taj tekst kad su ga okretali protiv 
Isusova božanstva. Marko odmah dodaje da se Gospodin ču- 
dio nevjeri svojih mještana, što nam daje ključ za pravilno 
razumijevanje one napomene. Nije njihova nevjera sputavala 
Isusu božansku moć, nego je njima zatvarala srca Božjem ra- 
svjetljenju koje je bila svrha svim Isusovim djelima. Možda 
je to mjesto gdje se može primijeniti ona tvrda Isusova riješ 
koju je sačuvao Matej (7, 6). A u vezi s činjenicom da je Go- 
spodin, ipak, i u nevjernom Nazaretu izliječio nekoliko bole- 
snika, Dillersberger iznosi duboku misao o dvjema vrstama 
Isusovih čudesa. Uz obično milosrdno pomaganje bijednima, 
koje nije moralo ni presegati naravno područje, prava Isusova 
čudesa imaju ogromne perspektive u čitavu spasonosnom ure- 
đaju milosti — a to se ni kod pouke ni kod čudesa ni sada 
kod sakramenata ne prima bez vjere. Ako te nema, onda 
nikakav Božji zahvat nema pristupa u srca ljudi kojima je 
onda sve što Bog čini posve ljudsko ili čak i toliko smiješno da se 


.sa svetinjama izruguju. Sve se te pojave na svoj način pona- 


vljaju kroz povijest kad Isus u liturgiji svoje Crkve otajstveno 
obnavlja svoja djela, što koristi samo vjerni Božji narod. Bi- 
bliju i liturgiju povezuje vjera. 


ČETVRTAK 
God. I 


1. č. Heb 12, 18-19. 21-24: Pristupili ste k Sionskoj gori, gradu 
Boga živoga. (str. 198) 


P. p. 47. 2-3a. 3b-4. 9. 10-11 (str. 505) 
P: Spominjemo. se, Bože, tvoje dobrote usred hrama tvojega. 


p Malene biblijske odlomke redovito ne možemo pravo shva- 
titi ako ne gledamo u cjelini tekst odakle su uzeti. Sva se 
poslanica Hebrejima obazirala na sinajski savez jer je bila 
upravljena kršćanima koji su prije dugo bili sljedbenici Moj- 


272 — 4. četvrtak 


sijevi. Prije nego će ih na kraju potaknuti na vjernost novom 
savezu, u današnjem im odlomku predočuje razlike između 
dvaju saveza. Opis je vrlo sažet, s mnogo biblijskih navoda, 
s kratkim oznakama, za svaki savez po sedam koje su neki 
tumači pokušali uspoređivati i u pojedinostima. Kad nadahnuti 
pisac veli Hebrejima da nisu pristupili Sinaju, hoće reći 
kako time što su se dali krstiti ne pripadaju više savezu sklo- 
pljenu pod Sinajem, nego su pristupili Crkvi koja je označena 
Sionom, Stari je savez po načinu kako je bio proglašen po- 
kazao da je bio prožet strahom kojega se nije mogao oslobo- 
diti čak ni Mojsije. Iz toga su mogli sami zaključiti kako su 
sretni što više ne pripadaju tom nesavršenom i neugodnom 
savezu. 

U sama tri daljnja retka poslanica pruža veličanstvenu sli- 
ku Crkve na nebu i na zemlji, čije se oznake isprepliću kao 
u malo kojem tekstu NZ-a. Slika Sionske gore pokazuje čvr- 
stoću i veličanstvenost nove ekonomije (uređaja) spasenja, a 
grad Boga živoga govori o sređenoj zajednici kojoj je Bog sve. 
S izrazom o nebeskom Jeruzalemu podiže pogled vjernika 
prema gore gdje ih čekaju čete anđela i svetaca. Te je Bog, 
kao konačni sudac svih, već uzeo k sebi a u nebo su došli po 
Isusu, posredniku novoga saveza. Piscu nije dosta da je tako 
istakao Krista kao najveće naše dobro nego još posebno spo- 
minje njegovu otkupiteljsku krv. Ona se upoređuje s Abelo- 
vom krvlju, ali zato da se istakne njezina velika prednost: 
Abelova je vapila za kaznom, a Isusova za oproštenjem koje ona 
zaista i donosi. Većina je tih izraza odjek Biblije, odakle je 
našla i put u mnoge liturgijske tekstove. Čitav prikaz naše 
pripadnosti Božjoj Crkvi ima jako liturgijsko obilježje i u ši- 
rem nas smislu uvodi u općinstvo svetih, a iz bližega nas vodi 
k oltaru na kojemu se nalazi Isusova krv koja nas je otku- 
pila i koja nas hrani i posvećuje. 

Ps 47. dobiva svoj puni smisao tek u kršćanskim ustima. 
Židovi su se opravdano ponosili svetim gradom i Sion-gorom 
u njemu, hramom i Božjom dobrotom koju su u njemu primali. 
Međutim, stari je savez davno prestao sa svime što je u njemu 
privremeno važilo, pa kad mi pjevamo tu pjesmu, onda je upra- 
vljamo novozavjetnim stvarnostima kojima je sve u SZ-u bilo 
samo pralik i sjena. Usred crkve smo primili krštenje i nepre- 
stano slavimo otajstvo Isusove prisutnosti među nama. Za- 
hvalni imamo biti za sve to ina to sveto ponosni. U obnovlje- 
nom obredu krštenja nakon što roditelji i kumovi ispovijede 
vjeru, krstitelj u ime svih klikne: »To je vjera naša. To je 
vjera Crkve. Njom se dičimo. Nju ispovijedamo u Kristu Isu- 
su Gospodinu našemu. Amen.« 

God. II 


1. č. 1 Kr 2, 1-4. 10. 12: Sada polazim na put sviju smrtnika. 
(str. 270-1) 


P. p. 1 Ljet 29, 10. 1lab. 11d-12a. 12bed (str. 366) 
P: Ti, Gospodine, vladaš nad svim. 


Nitko se ne može prije smrti zvati blaženim, niti se koga 
ima slaviti dok se ne vidi kako će svršiti. Stoga Biblija, koja 
hvali Božje velikane i pripovijeda njihov život, redovito do- 
nosi i izvještaj o njihovoj smrti. To je slučaj s patrijarsima, 
tako o Mojsiju pa evo i Davidu. Poslije svoga burnog života 
najveći židovski kralj mirno umire jer ima tko će ga naslije- 
diti. Svome sinu Salomonu daje s oporukom posljednje upute 
kao svaki otac na smrtnoj postelji svojim potomcima. Kad mu 
preporučuje neka se pokaže čovjekom, onda mu tumači što 
pod tim misli: i na kraljevskom je prijestolju čovjek onoliko 
čovjek koliko se drži Božjeg puta i Božjeg zakona. David zna 
iz iskustva i uči sina da će mu privrženost Gospodu donijeti 
uspjeh u svemu što bude poduzimao. A slavnom kralju nije 
samo do toga da uspije njegov prvi nasljednik nego i da se 
ispuni Božje obećanje o trajnosti njegove dinastije, što je 
uvjetovano vjernošću Bogu. Držati naslijeđeno i ne osramo- 
titi predšasnike — mnogo znači u Božjim i u ljudskim očima. 

Biblija za smrt nekoga rado veli da je počinuo kraj svojih 
otaca i time izriče vjeru u prekogrobni život duše koja se 
priključuje drugima. Bez sumnje su Židovi oplakali svoga 
kralja i njegov su grob pokazivali sve do apostolskih vremena 
(Dj 2, 29). »Davidov je oproštaj sa svijetom miran. Ne izgleda 
da u srcu žali što ga ostavlja. lako je počinio i zla, za nj se 
i kajao, pa može reći da je služio Bogu i narodu koji mu je 
Bog povjerio. Njegov je život poznavao nevinost, krivnju, 
ljubav, suze, radost, poraz, slavu, ali nadasve neograničeno 
pouzdanje u Boga. Bit će i to pouzdanje učinilo da je stari 
kralj zaspao spokojan. Bog ne može izdati, pa i kad je izdan; 
Bog se ne osvećuje kao ljudi, nego naprotiv ljude poziva da 
opraštaju poput njega. David je opraštao i mogao se nadati 
da će i primiti oproštenje« (Zarri). 

Ako su Židovi bili zahvalni Davidu i stoga što je uredio 
hramsko bogoslužje, mi smo mu zahvalni za divne pjesme 


. kojima i sada Crkva slavi Boga. Većina psalama nije od nje- 


ga, iako se ta knjiga redovito zove po njemu, ali je od njega 
sigurno ovaj hvalospjev, zapisan u I knjizi Ljetopisa, koji nam 
danas služi da se pridružimo Davidovu slavljenju Boga za sve 
što mu je učinio. Koje sve nazive pridaje Bogu u to par re- 

daka! Neka i nas nauči da Bogu svome pjevamo sa zanosom 
i uvjerenjem da ga nikada nećemo dostojno proslaviti. Pogo- 
tovo, što mi možemo biti još više od Davida svjesni da je ne 
samo Bog sam u sebi velik i silan, nego da takvima čini i nas 
ljude. Učinio je tako Davidu i drugim velikanima SZ-a, ali 
nikome kao svima nama među koje je poslao svoga Sina. Ne- 
ka nas i ova pjesma približi njemu i učini u njemu što većima 
u Božjim očima! 


Ev. Mk 6, 6-13: Poče ih slati. (str. 34) 


Isus nije došao da uči samo svoje suvremenike i stoga 
je najveću pažnju posvetio odgoju i pouci onih koji će nasta- 
viti njegovo propovijedanje. U pripravu je apostola spadala 
i praksa da se sami okušaju pa ih je poslao po Galileji. To je 
slanje označeno pojedinostima koje je vrijedno uočiti i za- 
pamtiti, jer se ono nastavlja do kraja svijeta. Od kada je 
svoje vjerovjesnike počeo slati nije prestao i neće dok bude 
onih koji su voljni ići na taj teški put, a bit će ih dok bude 
ljudi gladnih Božje riječi i žednih Božje istine. Iako su apo- 
stoli već duže vremena stalno bili u Učiteljevu društvu, ipak 
je naglašeno da ih je prije slanja pozvao k sebi i da ih je 
on poslao. Kraljevstvo Božje može naviještati samo onaj koji 
je prošao Božju školu i osposobio se u Isusovu društvu. K 
tome u Božje ime mogu nastupati jedino oni koje on izravno 
ili neizravno sam pošalje. Crkveni se oci zaustavljaju i kod 
činjenice da ih je slao po dvojicu. I u tom je teškom poslu, 
možda i više nego u ikojem drugom, potrebna bratska pomoć, 
zaštita, međusobno izgrađivanje i dopunjavanje, a najviše uza- 
jamna ljubav, »jer tko nema ljubavi prema drugome, nikako 
ne smije primiti službu propovijedanja« (Grgur Vel). 
= Za apostolski put Učitelj daje učenicima i posebne upute 
za što uspješnije apostolsko djelovanje. Značajno je da su te 
preporuke evanđelisti donijeli ne samo različito nego neke i 
suprotno. To se neslaganje obično tumači raznolikošću naziva 
za pojedine predmete — tako su stari uz putnički štap, koji 
je ovdje preporučen, poznavali i štap za obranu pa se on kod 
Mt 10, 10 zabranjuje. Uz to, nekoliko blaže Petrove izraze 
Dillersberger smatra znakom njegove i, kasnije prema njemu, 
rimske prakse od koje su kroz povijest mnogi rigoristi htjeli 
biti savršeniji i onda su otpali. Svakako je Petar dobro za- 
pamtio da treba štap i sandale, dakle običnu opremu za put, 
jer je za propovijedanje evanđelja, za širenje radosne vijesti 
posvuda, nužno kretanje. Cijela je Crkva na zemlji u nepre- 
stanom putovanju, a posebno pokretni moraju biti oni koji je 

šire i vode, što se u naše dane s pravom sve više traži i pre- 
poručuje. Inače, sva ta ograničenja, koja je Gospodin svojim 
apostolima ne preporučio nego zapovjedio, znače da vjero- 
vjesnike ne smiju u njihovoj službi smetati zemaljska dobra. 
Poželjno je da Crkva uvijek ostane Crkva siromašnih, barem 
raspoloženjem, dok je to za njezino širenje i učvršćivanje 
neophodno, a korisno joj je uvijek. 

Nekoliko čudno zvuči preporuka da se apostoli u svakom 
mjestu drže samo jedne kuće, što bi imala biti protuteža nji- 
hovu neprestanom kretanju. Nije pravilno dugo negdje sjediti, 
ali ni svuda vrludati: sve se pastoralne smjernice imaju dopu- 
njavati i razborito primjenjivati. Isus je predvidio da će biti 
uvijek onih koji njegove propovjednike neće htjeti ni slušati 
a možda ni primiti. Uzrok? Najčešće što po Isusovu pri- 
mjeru i zahtjevu propovijed traži da se ljudi obrate, a to 
nikome nije ugodno. U svakom slučaju, propovjednik evan- 
đelja ne smije spadati u učitelje koje ljudi biraju prema svo- 
jim strastima da im škaklju uši (2 Tim 4, 3). Ako se čovjek 
ne obraća, vrlo lako slijedi poticaje raznih zlih duhova, koje 
Marko, prema svojem običaju, spominje na početku i na svr- 
šetku odlomka. On ima još jednu posebnost: dok i liječnik 
Luka (9, 6) spominje da su apostoli na tom putu ozdravljali 
bolesnike, Marko spominje i njihovo mazanje uljem, u čemu 
je tridentski sabor gledao pralik posebnoga sakramenta za 
bolesnike. Ne znamo koliko su apostoli ostali na tom putu, ali 
iskustvo ih je sigurno naučilo jedno: teška je ta služba no za 
nju ih je Gospodin dobro pripremio i opremio. 


PETAK 
God. I 


1. č. Heb 13, 1-8: Isus Krist isti je jučer i danas i zauvijek će 
biti isti. (str. 199) 


P. p. 26. 1. 3. 5. 8b-9abc (str. 488) 
P: Gospodin mi je svjetlost i spasenje. 


Koliko god je shema poslanice Hebrejima slična Pavlovoj 
razdiobi poslanica na dva dijela, pisac ipak i u drugom dijelu 
Miješa praksu s teorijom. Današnji odlomak sadržava pri- 
kladne upute a svršava doktrinalnom tvrdnjom koja se s pra- 
Vom često ponavlja i koja je istaknuta naslovom. Na prvo 
Mjesto stavlja bratoljubivost koja se osobito pokazuje kad 
nadođe gost. Ta je vrlina bila i jest svojstvena istočnjacima 

uopće, ali pisac hoće da bude nadnaravna kad spominje da 
su neki i ne znajući u ljudima pogostili anđele. Ako se kod 
Abrahama (Post 18 i 19) i Manoaha (Suci 13, 22) radilo o sa- 
mom Bogu, kod Tobije (12, 15-20) je bio zaista anđeo, a 
kršćani u putniku primamo Krista (Mt 25, 35). Kristovi su 
sljedbenici u Palestini od početka znali što su progonstva, 
pa poslanica stavlja na srce Hebrejima da suosjećaju s onima 
koji se nalaze u okovima, kod čega upotrebljava sasvim Pa- 
vlov izraz, kao da su i oni s njima suokovani, dakle kao udovi 
istoga tijela. A za pomaganje svih zlostavljanih imamo i dva 
naravna razloga koje pisac uključuje u kratku izreku: jer i 
sami živite u tijelu, pa prema tome znate što znači trpjeti, 
a i sami možete isto doživjeti. Sve nas dakle potiče da lju- 
bimo bližnjega kao sebe. 

Slijede dva upozorenja u vezi s bračnom čistoćom i s 
umjerenošću u težnji za posjedovanjem. Prvo je izneseno 
obazrivo i odmjereno da ne može nikome smetati, ali i do- 
voljno odlučno za one kojih se tiče — ako uopće imaju Boga 
na pameti. Pohlepu za novcem sputava zadovoljstvo s onim 
što se ima i još više pouzdanje u Boga koji ne ostavlja pra- 
vednika ili da mu djeca kruha prose (usp. Ps 36, 25). U svemu 
tome su Hebreji imali vrijedne vođe koji su ih ne samo učili 
propovijedanjem riječi Božje nego i izglednim životom. Neki 
misle da se to odnosi na Stjepana prvomučenika i apostola 
Jakova Starijega, ali kad se ne može potanje opredijeliti ko- 
me je poslanica upućena, još teže je reći koje su starješine 
upravljale tom zajednicom. Glavno je da su svima mogle 
služiti kao uzori u svojem životu i u svojoj smrti. A ništa ne 
smeta što su prvi otišli, jer eto i drugi propovijedaju ono 
glavno: Krista koji sa svojim evanđeljem ostaje uvijek isti. 
Ako se to uvjerljivo isticalo drugom ili trećem pokoljenju po- 
slije Krista, s koliko više uvjerenja Crkva ponavlja nama da 
nam ona naviješta i predstavlja istoga Krista. Kad nam je ta- 
ko Bog blizu, onda se — kako nas uči i pripj. ps. — u bilo 
kojim potrebama ne moram nikoga i ničega bojati. 


God. II 


1. č. Sir 47, 2-11: Iz sveg je srca David hvalio Gospodina 
i ljubio Boga. (str. 704) 


P. p. 17, 831. 47 i 50. 51 (str. 481-2) 
P: Neka se uzvisi Bog, spasenje moje! 


Prije nego se rastanemo s Davidom, Crkva nam još čita 
pohvalu koju je njemu u čast skitio mudri Sirah. Najprije isti- 

če najvažnije: David je bio Božji izabranik, pa ga uspoređuje 
sa salom koji bi svećenici odijelili od prinesene stoke i sažgali 
ga u čast Bogu na ugodan miris (Lev 3, 5, 11. 16). Već ta 
usporedba iz hramskoga bogoslužja pokazuje koliko je David 
vrijedio u Božjim i ljudskim očima. Od Davidovih junačkih 
djela pjesnik se najviše zaustavlja kod njegove pobjede nad 
Golijatom kojoj kao okvir spominje borbu mladog pastira sa 
zvijerima i kraljeve trajne uspjehe kad je nanio toliko poraza 
Filistejcima. Iako je David kao Božji odabranik bio s Bogom 
tako silan, to ga nije očuvalo od teškog pada koji opet nije 
bio zaprekom da ne bi Bog njegovoj kući osigurao trajno 
prijestolje. Na svome je odabraniku Bog pokazao razna svoja 
svojstva, a posebno svoje milosrđe kad je i njemu oprostio 
grijehe. Velika je to utjeha za svakoga! 

Sirah posebno ističe Davidovu brigu za uređenje bogo- 
služja u svetom šatoru koje je postalo tako savršeno da se 
jednako nastavilo i u veličanstvenom hramu kad je taj podi- 
gao Salomon. Kao pravi Božji čovjek, od Boga odabran i Bo- 
gu privržen, David je u svakome svom djelu slavio Boga rije- 
čima hvale, tj. raznovrsnim psalmima, kakvih pjesama nema 
nijedna stara religija (Bea). Budući da je Boga ljubio, pjevao 
mu je od svega srca, jer »pjeva tko ljubi« (Augustin). Svjetska 
Povijest svih naroda ne pozna tako velikog kralja koji je 
ujedno i takav pjesnik. I to je bio dar Božji koji mu nije bio 
dan za njega samoga i za njegove suvremenike nego da tim 
nadahnutim pjesmama sav Božji narod slavi Boga kroz sva 
vremena. Što je sve David učinio za uređenje bogoslužja, spo- 
menuto je u 1. knjizi ljetopisa (16, 4; 23, 5. 30; 25, 1. 6 i 2 
Ljet 8, 14). Naš tekst najviše govori o svetoj glazbi i o svetom 
pjevanju koje je svetištem odzvanjalo već od zore. Svi pro- 
micatelji suvremene liturgijske obnove govore o velikoj va- 
žnosti pjevanja u bogoslužju. Sam je Pavao VI kazao da je 
liturgija bez pjevanja kao dan bez sunca, pa zaista ne bi 
smjelo biti ni jedne mise s narodom a da se barem nešto ne 
Pjeva. U tu je svrhu II vat. sabor otvorio velike mogućnosti 
s propisom o pojednostavljenom koralu (B 117), te odobrenjem 
pučkog (118) i urođeničkog glazbenog blaga svih naroda i 
jezika. Što je Bog započeo, neka i dovrši. Neka nas raspjeva! 

Na riječ mudračevu, da je David ljubio Boga, najljepše 
možemo odgovoriti Davidovim psalmom koji počinje: »Ljubim 
te, Gospodine, kreposti moja!« Danas izabrani retci slave po- 
moći i pobjede koje je Bog udijelio svome odabraniku Davidu 
koji mu za sve kliče: Zato te slavim, Gospodine, među pucima 
i psalam pjevam tvome Imenu. David nije mogao ni izdaleka 
Slutiti koji će sve puci ponavljati njegove hvalospjeve Bogu, 

a tako ni mi — do koga će doprijeti naše slavljenje Boga i 
koga će naš zanos podići k Bogu. Najviše je ovisno koliko 
je to slavljenje doista iskreno i upravljeno jedino da se slavi 
Bog (1 Pt 4, 11). Onda uvijek postizava svrhu. 


Ev. Mk 6, 14-29: Ivan, komu sam ja odrubio glavu, 
uskrsnuo je. (str. 34) 


.. Evanđelist Marko redovito nastoji svaki svoj novi odsjek 
povezati s pređašnjim. Od Isusa poslani apostoli sa zanosom 
su svuda naviještali ime i nauku svoga Učitelja, a pogotovo 
su u njegovo ime izgonili zle duhove i ozdravljali bole- 
snike. Na taj se način Isusovo ime još više razglasilo pa je 
taj glas dopro i do kralja Heroda. Taj je imao, osim brako- 
lomstva, još jedno teško zlodjelo na duši i tako se doznalo 
za njegovu izjavu kojom se priklonio pučkom uvjerenju da 
je u Isusu na svoj način oživjela njegova žrtva, Ivan Krstitelj. 
To. Marku daje priliku da opiše kako je taj junak bio nemilo 
smaknut. Jadan je kralj pokazao svoju slabost već time što 
je dao baciti.u tamnicu neustrašiva pravednika koji nije izdao 
svoju službu ni pred kraljem nego mu je u lice predbacio što 
je svome bratu oteo ženu. Kao da okovana istina manje viče 
i peče! Da su Ivanove riječi i dalje djelovale, vidi se iz činje- 
nice što je Herod pohađao Ivana u svojoj tamnici i — rado 
ga slušao. Ljudi često postupamo čudno. 

Ako se kolebljivim slabićem pokazao kralj, nije takva bila 
kraljica koja je samo čekala kad će utažiti svoju žensku mr- 
žnju na mrskoga propovjednika. U tome ju je pomogla lepr- 
šasto površna kći. Da se svlada jedna slabunjavost, pa bila to 
i kraljeva, potrebno je mnogo manje od dviju strasti. Nije 
stoga čudno da je Herod podlegao nego što je tuđoj strasti 
i svojoj slabosti ugodio na tako grozan način. Pravedna je i 
sveta čovjeka štitio dok se njegovoj kolebljivoj slabunjavosti 
nije pridružila još veća slabost — ljudski obzir. Mogao je po 
svojoj pameti i vladarskom iskustvu znati kako je zlo davali 
nesmotrena obećanja, ali je još veće zlo nesmotrena obećanja 
ispunjavati. »Herod je to znao i valjda bi, da je bio sam, dje- 
vojčici bio dao par ćušaka kako je i zaslužila; ali pred drugi- 
ma neće da izgleda slabićem koji se uznemiruje za sudbinu 
jednog uznika. Naprotiv, pokazuje svoje krivo shvaćanje časti 
i njoj žrtvuje život jednoga čovjeka, jednoga proroka. Često 
imi više nego na ono što nam govori savjest pazimo na ono 
što govori svijet, to bezimeno, neodređeno, nejasno biće koje 
kao da predsjeda građanskom moralu« (Zarri). 

Uz tolike strasti i slabosti začuđuje i postupak kraljevih 
uzvanika. Evanđelist ističe da su to bili velikaši, visoki časnici 
i narodni prvaci. Dakle, veliki položajem a maleni značajem. 
Na sve što se dogodilo oni — šute. Valjda su se bojali ili, što 
bi bilo plemenitije, samo se zgrozili (Uricchio), ali svakako 
su na strašno zlodjelo šutjeli. Tako je u povijesti svijeta poči- 
njeno mnogo zločina sa strane moćnih koji su se znali okružiti 
ljudima koji će na sve šutjeti. U toj je dakle tragediji veličina 
jedne žrtve odgovarala veličini strasti i slabosti drugih uče- 
snika svega toga zbivanja. Koliko kod mene odlučuje strast 
ili slabost? Možda više nego mislim... 


SUBOTA 
God. I 


1. č. Heb 13, 15-17. 20-21: Bog, izvor mira, koji izvede od mr- 
tvih velikog pastira, neka vas osposobi za svaku. vrstu 
dobra djela! (str. 199) 


P. p. 22, 1-8a. 3b-4. 5. 6 (str. 486) 
P: Gospodin je pastir moj: ni u čem ja ne oskudijevam. 


Zadnja perikopa poslanice Hebrejima opet sadrži važan 
poticaj uključen između dvije uzvišene doktrinalne izreke. 
R. 15. završava zapravo oduži odlomak, započet retkom 8. 
— koji nam Crkva javno ne čita, valjda s razloga što ni kato- 
lički tumači nisu složni da li se tu spomenuti žrtvenik odnosi 
na križ ili na oltar — a koji se svakako odnosi na Kristovu 
žrtvu. Današnji nas dakle tekst potiče da po Isusu prinosimo 
i mi Bogu svoju žrtvu hvale. Izrazom »žrtva hvale« liturgija, 
prema ps 49, 14 i Hoš 14, 3, naziva i misu (v. I euh. molitvu 
u spomenu živih) i još češće naš časoslov. Nema razloga da 
jedno ili drugo isključimo kad se to dvoje i onako krasno 
popunjuje i međusobno prožima. Nego, poslanica ide odmah 
dalje i smatra da bi i najljepše naše bogoslužje bilo krnje 
i polovično ako ga ne bismo dobrim djelima nastavili u ži- 
votu. Pisac je i vrlo konkretan pa govori jasno da dobro 
činiti znači s drugima dijeliti svoja dobra koja, dakako; tre- 
bamo uzeti u najširem smislu: sve što imamo. Bogoslužje je 
Bogu ugodno ako je združeno s takvim žrtvama. 

To su žrtve prema jednakima, a zatim dolaze još veće 
prema pretpostavljenima: poslušnost i podložnost. »I Luther je 
osjećao snagu tih riječi i priznao kako su ga one kroz mnogo 
godina zadržavale da ne piše protiv papinstva; no u svojem 

komentaru poslanice Hebrejima (1517-1518), makar da »sta- 
rješine« parafrazira u »biskupe« i »prezbitere«, njihov aukto- 


ritet i njihov zadatak svodi na propovijedanje riječi i na pri- | 


mjer dobra ponašanja. Ali u tekstu je još nešto snažno utvr- 
đeno: auktoritet vlasti koja mora tražiti poslušnost« (P. Te- 
odorik, kapucin i doktor biblikuma). Iako je tekst poslanice 
iz 1. stoljeća, a te riječi napisane god. 1952, ima i sada i bit 
će uvijek crkvenih ljudi koji se na sve to ne obaziru. Neki 
vole da njihovi pred Bogom odgovorni poglavari zaista bdiju, 
tj. zbog njih ne spavaju. Učinak: »To za vas ne bi bila ni- 
kakva dobit«, što spomenuti profesor tumači: »Litota (dvije 
negacije koje daju pojačanu afirmaciju) je to koja znači: To 
bi za vas bilo sve drugo nego dobit, ili: bilo bi bremenito 
žalosnim posljedicama. Uzdasi starješina, koje se ne sluša, 
privukli bi na vjernike Božju kaznu«. Quod experientia (sae- 
culorum) docet. 

Sve se poteškoće, barem u svakoj crkvenoj zajednici, mo- 
gu redovito riješiti ako jedni mole za druge. Nadahnuti pisac 
to u ime starješine preporučuje onima koji su dužni slušati 
(18-19), a zatim sam za njih moli zazivajući svečano na njih 
Božji blagoslov što sigurno silazi na one koji slušaju svoje 
poglavare i za njih mole. Onda će svima Bog biti izvor mira 
jer će i starješine u molitvi za povjerene tražiti najprikladniji 
pristup i pronaći najuspješniji postupak koji duguju Božjoj 
djeci. Sve se može i mora očekivati od Boga koji je uskrisio 
Isusa, što nam svima ulijeva najveće pouzdanje. Brine se Bog 
za nas ovce kad je oživio našega velikog Pastira koji je uz 
to prolio svoju krv za sklapanje vječnoga saveza između Bo- 
ga i nas — čime poslanica još jednom spominje svoju glavnu 
temu: svećeničku i žrtvenu teologiju. Na kraju završava dok- 
sologijom Kristu, a uz spomen našega Pastira Crkva dodaje 
ps 22. koji zapravo opijeva dva stola: pouke i hrane. 


God. II 


1. č. 1 Kr 3, 4-13: Podaj svome sluzi srce pronicavo da može 
suditi tvom narodu. (str. 272) 


P. p. 118, 9. 10. 11. 12. 13. 14 (str. 563) 
P: Nauči me, Gospodine, svojim pravilima. 


Biblija ni izdaleka ne poklanja pažnje Salomonu koliko 
njegovu ocu, jer je onaj svojim žalosnim svršetkom nije ni 
zaslužio. Trebalo je, ipak, potražiti izvor otkuda je Salomon 
crpao toliko vladarske mudrosti u prvom dijelu svoga kra- 

ljevanja. To je mogao biti samo Bog. Anegdota o kraljevu 
snu u gibeonskom svetištu imala je pokazati da Bog nad svoj 
narod ne samo kralja postavlja nego mu on sam dariva mu- 
drost za upravljanje. Bez Boga, dakle, nema i ne može se 
ništa. Dakako, potrebno je da čovjek s Bogom sudjeluje, a 
to je naglašeno time što je u pohvalu mladog kralja istaknuto 
da u svojoj skromnosti nije od Boga tražio ni duga života, 
ni bogatstva, ni smrti svojih neprijatelja, nego sposobnost 
upravljanja. Bog mu je onda dao sve to, ali se i podrazumi- 
jevao uvjet: da poput svoga oca Davida (6) i Salomon ide 
Božjim putem u vjernosti, pravednosti i poštenju srca. 

Latinski prijevod za »pronicavo srce« ima »poučljivo srce« 
(cor docile), a slično i neki drugi prijevodi, što bi još više 
govorilo o Salomonovoj skromnosti koja mora pratiti svaku 
mudrost, Obično se od podložnika traži da se daje poučiti i 
prema tome da sluša što mu se govori i da onda posluša, a 
ovdje je kralj koji želi biti takav. Nije mudar poglavar koji 
ne sasluša što mu svi dobronamjerni govore i savjetuju, a tek 
će na temelju toga pred Bogom sam odlučiti ono što zaista 
na njega spada. Nije tako postupao već Salomonov sin Ro- 
boam nego je prezreo savjet starijih a poslušao nagovaranje 
svojih mladih suvrsnika i ozlojedio Izraelce (12, 10. 14), što je 
dovelo do političkog i vjerskog raskola Božjeg naroda. A i 
oni koji od Boga posjeduju pronicavu mudrost za upravljanje 
drugih nemaju s time osiguranu razumnost u vlastitom pona- 
šanju, pa stoga tako često dolazi do razlike između riječi i 
djela. Zato je tako odgovorno upravljati drugima. 

Ovim ćemo mislima poslije čitanja svi poniznije i srda- 
čnije moliti nekoliko redaka iz najdužeg psalama kojima svaki 
za sebe moli da mu Božji zakon bude putokazom života. Sa- 
mo takav će život biti jamstvo i za bogodano upravljanje 
drugih. U psalmu 118. Božji zakon ima vrlo široko značenje, 
jer u sebi uključuje sve riječi i sudove Božje, kao što se vidi 
i iz današnjih redaka. Zakon je Božji čitava njegova objava 
kojoj je svrha ne samo da nas pouči nego da bude životnim 
pravilom za svakoga pojedinca i za sve zajednice koje tvore 
pojedinci i koje su prema tome takve kakvi su njihovi članovi. 


Ev. Mk 6, 30-34: Kao ovce bez pastira. (str. 34) 


Kao pozadinu ovoga teksta najbolje je imati pred očima 
sliku poznatih starokršćanskih mozaika: u apsidi po sredini 
Kristov veličanstven lik koji dominira cijelom crkvom, a do 
njega dvanaest ovaca, sa svake strane po šest, koje gledaju 
prema svome dobrom Pastiru. Apostoli su to koji su se vratili 
sa svojega prvoga misijskog putovanja i sada su opet okupljeni 

oko svoga Učitelja. Jedan za drugim izvješćuju ga o svemu 
što su na putu učinili i učili. Prije je spomenuto ono što se 
njima i ljudima činilo čudnijim: djela koja su činili u ime Isu- 
sovo. Njemu imaju sve zahvaliti pa svaki apostolski napor 
vodi vjerovjesnika opet i opet k Isusu. Time su i drugima 
pokazali put k Isusu kojega su propovijedali, a ne sebe, pa 
se tu okupilo mnogo ljudi i silan narod. Učitelj je htio svo- 
jima priuštiti i malo odmora uza se (usp. II vat. sabor, P 8), 
pogotovo kad im komešanje ljudi nije davalo vremena ni da 
u miru jedu. Dobar se pastir zaista brine za hranu i odmor 
svojih ovčica kao što to spominju svi dotični biblijski opisi 
i pjesme (Ez 34, (Ps 22, 94 i 99; Iv 10). Dakako, Isus se takvim 
može pokazati samo onima koji ga neprestano traže i nemaju 
mira dok ga ne nađu. 

Isusa nisu tražili samo njegovi učenici nego i mnogi pro- 
stodušni Galilejci. Čim su opazili da on s apostolima odlazi 
na drugu stranu njihova mora, udariše oni pješice za njim. U 
želji da im Isus ne umakne, išli su tako žurno da su barem 
neki stigli prije nego je Petrova lađica doplivala do kraja. 
Gospodin nije mogao ostati bešćutan na takvo traženje naroda 
i Petar se kasnije izrazio da su se u tom času Isusu svi ti 
ljudi pričinili kao ovce bez pastira. Takva je narav tih živo- 
tinja da su sređene i mirne, te tvore pravo stado tek ako 
osjećaju da ih vodi neki čovjek koji se za njih brine, inače 
se rastrču i zalutaju. Slični su i jednostavni ljudi, a naročito 
s obzirom na svoje duhovne potrebe. Čitali su Bibliju tim 
Galilejcima njihovi učitelji zakona po sinagogama svake su- 
bote, ali su osjećali da samo Isus govori kao onaj koji ima 
vlast (Mt 7, 29). A on je, iako je najviše pažnje i brige iskazi- 
vao apostolima, htio da svi vide kako je došao za sve ljude. 
Božanski Učitelj pripada svima i on je zaista počeo taj silan 
narod učiti dugo. Nije zapisano što im je govorio, jer valjda 
nije ni bilo nešto posve novo, što nisu od njega a možda i od 
njegovih apostola već čuli. Ali kad Isus govori, onda je to 
uvijek toliko zanimljivo i korisno da ga svi slušaju takvim 
zanimanjem te su zaboravili na jelo. Ali ni to nije zabo- 
ravio dobri Pastir pa će ih on tom prigodom i čudesno nahra- 
niti. Dakle, najprije obilat stol Božje riječi, a zatim preobilat 
stol Božjega kruha: Upravo što i sada, svima koji ga traže, 
pruža u svojoj Crkvi. I ovo evanđelje pokazuje da nema dru- 
goga stola bez prvoga. Euharistije smo gladni koliko upijemo 
Božju riječ. 

V NEDJELJA 

GOD. A 

1. č. Iz 58, 7-10: Sinut će poput zore tvoja svjetlost (str. 754) 
P. p. 111, 4-5. 6-7. Ba i 9 (str. 559) 

P: Pravednik sviće čestitima kao svjetlost u tami. 


Uloga je proroka bila i ta da izabrani narod uvijek iznova 
upozoravaju na pravu religioznost, za razliku od službenih 
svećenika koji su više pazili na ritualizam, što se kasnije izro- 
dilo u farizejsku sitničavost. U zadnjim poglavljima Izaijine 
knjige, iz koje je uzet današnji odlomak, ima više takvih 
upozorenja. Iza kako je prorok preporučio post, u najužoj vezi 
s njime stavlja svima na srce milostinju i druga djela milo- 
srđa. Ta se djela preporučuju u dvostrukom pravcu: što treba 
činiti i čega se treba kloniti. Uz ove druge par primjedbi: ni 
u kojem se slučaju ne smijemo sramiti svojih niti ih izbjega- 
vati kad nas trebaju; iz svoje sredine moramo ukloniti svako 
zatiranje, koje prorok naziva jarmom, i izbjegavati svaku 
kretnju koja bi značila ruganje i grožnju, a pogotovo kad je 
popraćena riječju koja nije Bogu po volji. Takva je riječ 
»bezbožna« i kad nije uperena izravno protiv Boga. 

Prema svom običaju prorok u Božje ime s preporukama 
isprepliće i obećanja nagrada koje će stići one koji budu tako 
postupali. Te su u dva navrata označene svjetlošću — i svime 
što ona znači (RBT) — zatim ozdravljenjem te uslišanom mo- 
litvom i Božjim vodstvom. Ovo zadnje prorok spominje pod- 
sjećajući na Božje vodstvo naroda kroz pustinju kad su izašli 
iz Egipta: ako na životnom putu idu pred nama dobra djela, 
onda će za nama, kao zalaznica ili zadnja straža, ići Slava 
Jahvina. Neki u toj slici vide Božju nagradu koja slijedi dobra 
djela, a neki suradnju između Božje milosti i našega djelo- 
vanja koje je nužno da dobijemo nagradu. Prilično je oprav- 
dano jedno i drugo tumačenje, a oboje nam, naročito zadnje, 
može mnogo koristiti. I 

Tako shvaćena religioznost preporučena nam je u naše 
dane ovim riječima: »Koncil potiče kršćane, koji su građani 
jednoga i drugoga grada (tj. svjetovnog i duhovnog), da na- 
stoje svojim zemaljskim dužnostima vjerno udovoljavati, i to 
vođeni evanđeoskim duhom. Ostavljaju istinu oni koji zato 
što znaju da ovdje nemamo stalna prebivališta, nego da tra- 
žimo buduće (usp. Heb 13, 14), misle da zbog toga mogu za- 
nemariti svoje zemaljske dužnosti, zaboravljajući da ih i sama 
vjera još više obavezuje na njih, svakoga prema njegovu po- 

zivu (usp. 2 Sol 3, 6-13; Ef 4, 28). Jednako se varaju oni koji, 
obratno, misle da se mogu iako predati zemaljskim poslovima 
kao da su ovi posve tuđi vjerskom životu, koji bi se po nji- 
hovu mišljenju sastojao samo u vršenju nekih čina kulta i 
nekih moralnih dužnosti. Taj nesklad kod mnogih između 
vjere koju ispovijedaju i svakidašnjeg života treba ubrojiti 
među najteže zablude našega vremena. Tu su sablazan već u 
SZ-u proroci žestoko žigosali (usp. Iz 58, 1-12, gdje je i naš 
odlomak), a u NZ-u sam se Isus daleko više zaprijetio teškim 
kaznama (usp. Mt 28, 3-23; Mk 7, 10-13)« (II vat. sabor, 
Cus 43). Vjera nužno traži djela. 

Bogu ugodan je pravednik samo onaj koji u tome posluša 
proroka i Crkvu. To ističe i pripj. psalam sa svojim pohva- 
lama i obećanjima pravedniku. Opet se vidi kako se lijepo 
slaže Božja riječ u čitanju i u pjesmi. A značajno je kako je 
liturgija na početku pripjeva dodala riječ »pravednik«, što se 
podrazumijeva iz cijeloga teksta: pravednik svijetli kao svjet- 
lost u tami samo kad je »blag, milosrdan i pravedan« (on, a 
ne Jahve, kao što ima zagr. Biblija). 


2. č. 1 Kor 2, 1-5: Navijestih vam svjedočanstvo Krista 
razapetoga. (str. 140-1) 


Isus Krist, poslan od Boga, naša je mudrost, pravednost, 
posvećenje i otkupljenje (1 Kor 1, 30). Takva Krista, i to 
razapetoga, navijestio je Pavao Korinćanima, a u tu se svrhu 
nije služio svojom mudrošću ni visokim govorom, jer to ne 
bi odgovaralo propovijedanom predmetu i naviještanoj božan- 
skoj osobi Spasitelja. Apostol je htio da njegovim slušateljima 
ne jamči za istinitost njegove propovijedi uvjerljiva riječ ljud- 
ske mudrosti nego Božje svjedočanstvo, Božji Duh i Božju 
snagu. Stoga se on hotimice pred njima pokazao slabim, 
bojažljivim i drhtavim te tako nije svojim pompoznim nastu- 
pom ometao djelovanje Božje riječi u srcima ljudi. Tu pada 
na pamet primjer našega biskupa Langa koji se u prvom go- 
voru zagrebačkim bogoslovima kao njihov spiritual tako 
»smeo« da je izvadio tekst i pogledao ga. Ne mora svačija 
poniznost biti tako upadna — a kad bi bila tražena, ne bi 
ni bila pozninost — ali kad se govori o Bogu i za Boga, ništa 
tako ne onemogućuje uspjeh koliko samosvjestan i samodo- 
padan nastup. A to se ne tiče samo govornika u crkvi nego 
i svakog vjernika u običnom razgovoru. 

I u tom nam je pogledu II vat. sabor (S 11) — govoreći o 
vjerskoj slobodi u širenju Božje objave — dao prikladnu 
uputu: »Apostoli su, poučeni Kristovom riječi i primjerom, 

slijedili isti put. Od samih početaka Crkve Kristovi su se uče- 
nici trudili kako bi obratili ljude da ispovijedaju Krista kao 
Gospodina, ne prisiljavanjem ni umijećem nedostojnim evan- 
đelja, nego u prvom redu silom Božje riječi« (usp. 1 Kor 2, 
3-9; 1 Sol 2, 3-5). Sadašnje približavanje Crkve inovjercima 
i bezvjercima zapravo znači povratak na evanđeoske, apostol- 
ske i starokršćanske metode. »Kršćanstvo je preobrazilo anti- 
čki svijet time da ga je primio u se« (H. de Lubac) i sve 
što u njemu nije bilo suprotno novoj nauci. Srednji je vijek 
bio prilično zaboravio na to načelo i Duh nas je Sveti opet 
na nj upozorio. Držimo ga se svi i u svim prigodama, pa ćemo 
s više uvjerenja i prava ponavljati današnji redak uz Aleluja. 
Ev. Mt 5, 13-16: Vi ste svjetlo svijetu. (str. 3) 

Poslije osam načelnih »blaženstava« Matej odmah donosi 
tri Isusove usporedbe koje govore kakve dužnosti imaju apo- 
stoli — a za njima i svi kršćani — prema svojim sugrađanima. 
Prema tome se perikopa vrlo lijepo slaže s prva dva čitanja 
a njom je Krist iznio ne samo činjenicu kakvi su njegovi uče- 
nici nego zahtjev kakvi zaista moraju biti u svijetu, inače su 
njegovi samo po imenu. 

Sol daje jelu ukus, meso čuva da se ne pokvari i (naročito 
solna kiselina) čisti razne predmete. A samu se sol nema čime 
osoliti: ako izvjetri ili obljutavi, ako izgubi svoju snagu, nema 
sredstva kojim bi joj se mogla vratiti njezina svojstva. Stari 
su govorili: Za sol nema soli. U tom slučaju, sol koja više 
nije sol ne služi ni za đubrenje, nego se baca na putove da 
je ljudi gaze. Činili su to stari, a i po modernim se zaleđenim 
cestama posipa sol. Treba dosta vremena da sol izgubi svoja 
svojstva, ali kad ih zigubi, s njima nestane i sva njezina ko- 
rist i poraba. Duhovna je primjena na dlanu, posebno spome- 
nimo stvarnost zadnjih riječi Kristove primjedbe: tko od 
njega otpadne, prije ili kasnije doživi i od samog svijeta 
prijezir i osudu. Ponavlja se slučaj Jude i njegovih »poslo- 
davaca«. 

Prispodobu svojih sa svjetlom Gospodin raščlanjuje i spo- 
minje koja je uloga svijetloga i vidljivog grada na gori i 
svijeće u kući. Biblijska arheologija uči da je Isus s gore bla- 
ženstava mogao slušačima pokazati, tako rekavši, prstom na 
barem tri grada na okolnim brijegovima. Oni su putnicima 
pokazivali smjer a u potrebi možda i utočište. Kao što grad 
stoji na gori tako se i svijeća stavlja na svijećnjak a ne pod 
neku mjeru za zapreminu od skoro devet litara (Mt 5, 15), ili 
Pod bilo kakav sud (Mk 4, 21), ili pod krevet (Lk 8, 16). Božji 
Poziv i njegova milost Kristove sljedbenike, htjeli ne htjeli, 
diže na visoko postolje gdje postaju prizorom svijetu, anđe- 

lima i ljudima (1 Kor 4, 9). Svijet se, dakle, prema Kristovoj 


usporedbi nalazi u tami neznanja, zabluda i grijeha iz koje 


će je izvesti njegovi sljedbenici. »Što je tijelu duša to su svi- 
jetu kršćani« (Poslanica Diognetu), pod uvjetom da su prožeti 
Kristovim naukom i da ižaruju njegov duh. Nije važno koje 
im je zvanje u svijetu i gdje ga obavljaju, Krist naziva svjet- 
lom svoje apostole, a to su bili ribari, seljaci i carinici. Fari- 
zeji su takve smatrali neznalicama i grješnicima, ali upravo 
njima je Gospodin povjerio ulogu da rasvijetle čitav svijet. Ne 
toliko riječima koliko dobrim djelima. Kad ta vide drugi ljudi, 
upoznat će Boga, u nj vjerovati i slaviti ga. Od Krista zapo- 
četo soljenje zemlje i rasvjetljivanje svijeta nastavlja Crkva 
do svršetka svijeta. Koliko sam ja sol i svjetlo svojoj okolini? 
Priželjkujem li: da ljudi za moja dobra djela slave mene ili 
Oca nebeskog? 


GOD. B 

1. č. Job 7, 1-4. 6-7: Kinjim se dok se ne smrkne. (str. 590) 
P. p. 146, 1-2. 3-4. 5-6. (str. 984) 

P: Hvalite Gospodina: on liječi one koji su srca skršena! 


Iako knjiga o Jobu spada u same vrhunce svjetske knji- 
ževnosti, u našem se bogoslužju ne čita mnogo. Crkvi nije do 
ljudskog mudrovanja nego do Božje objave pa se još o Jobu 
čita 12. nedjelje »kroz godinu« i pet šest puta preko tjedna. 
Zašto je danas izabran taj odlomak? Glavno je čitanje evanđe- 
oska perikopa s izvještajem kako je Isus u samom jednom 
danu ozdravio mnoge od raznih bolesti. Crkva nas želi po- 
taknuti da u svim bolima duše i tijela idemo k nebeskom Li- 
ječniku koji jedini može pomoći. Da nam zaista pomogne, nije 
potrebno samo njegovo svemogućstvo — u koje ne sumnjamo 
— nego u prvom redu i naše uvjerenje da smo potrebni pomo- 
ći. U zdravlju i u blagostanju čovjek redovito malo traži Boga 
pa malo od njega i dobiva. Dobit ćemo više ako se pred njim 
danas izjadamo Jobovim riječima. Valjda naše stanje nije 
tako crno, valjda ne znamo što je skršeno srce, ali onda to 
čujmo i molimo za one koji, na duši ili na tijelu, na sebi i oko 
sebe, zaista trpe poput starozavjetnog Joba. Ima ih više nego 
mislimo, a naše je bogoslužje iskreno samo kad i na njih 
doista mislimo. 

Uostalom, ne muči čovjeka samo najteže trpljenje. To zna 
biti rijetko i redovito ne traje dugo, ali je već sam život čo- 


V nedjelja B — 287 


vjekov na zemlji isprepleten i prožet tjeskobom (RBT) 
U opću je poslovicu prešla Jobova riječ da je život borba te 
da ne štedi čovjeka ni noću. I kad nismo bolesni, u besanici 
se pitamo kad će dan, a po danu kad će noć da otpočinemo. 
A i bez svega toga svatko je svjestan, ili bi barem morao 
biti svjestan, o vrlo brzoj prolaznosti ljudskog: života. Job svo- 
je dane uspoređuje s brzim pomicanjem čunka na tkalačkom 
stanu i život mu se čini kao lahor koga jedva opaziš i već ne- 
stane. Starozavjetni patnik nije znao drugo nego jađikovati: 
»Oko mi neće više vidjet sreće«. Evanđelje ne rješava problem 
patnje (RBT) teorijski nego egzistencijalno, u našoj poveza- 
nosti s Kristom razapetim i uskrslim. Tko prihvati to rješenje, 
taj se može vinuti dotle da kliče s Pavlom: »Uživam u nevo- 
ljama, u tjeskobama« (2 Kor 12, 10). Tako su nebrojeni govo- 
rili poslije njega. Krist nam ne diže križ, ali nosi nas i naš 
križ, ali križ ostaje i naš. js 

Le Ako u vodstvu svemira, naroda i pojedinca vidimo Božju 
očinsku ruku, onda ćemo uvijek hvaliti njegovu dobrotu, mu- 
drost i moć pa i kad nam na ovom svijetu nisu vidljiva ta 
njegova svojstva u svakom njegovu činu ili dopuštenju. Nje- 
ga hvaliti uvijek je ugodno pa, ako se hoće, i slatko (kako 
ima LXX, stara i nova Vulgata i Jeruz. Biblija, a ne da je 
Bog »sladak«). U svakom slučaju, on pridiže ponizne a zlo- 
tvore snizuje do zemlje, ogrezle u konačnoj tvrdokornosti čak 
i do pakla. 


2. Čč. 1 Kor 9, 16-19. 22-23: Jao meni, ako evanđelja ne 
navješćujem. (str. 148) 


Šš U 2. čitanju za god. A Pavao nam je stavio pred oči kako 
nije htio u Korintu upotrebljavati svjetska sredstva za navi- 
ještanje Božje riječi. Današnji se odlomak nadovezuje na onaj 
isticanjem da je nužno navješćivati evanđelje i na koji se 
način ima to činiti. Pavao ga nije propovijedao iz vlastite 
pobude, naprotiv, bio je potreban poseban Božji zahvat, tako da 
mu se teško bilo praćati proti ostanu koji ga je bodao — kao 
što veli po svoj prilici glosa (Dj 9, 5). Od tada je neprestano 
osjećao dužnost propovijedati, neustrašivo i ustrajno do kraja 
vršiti povjerenu mu dužnost. Još prije je tu dužnost, kao 
zadnju svoju naredbu na zemlji, naložio svim apostolima (Mt 
28, 18-20). I tu svečanu Kristovu zapovijed, da propovijeda 
spasonosnu istinu, Crkva je primila od apostola da je izvršuje 
šve do kraja zemlje (usp. Dj 1, 8). 

A da II vat. sabor tu (C 17) ne misli samo na učeću 
Crkvu, vidi se iz njegova nagovaranja upravljena svim vjerni- 

cima (L 6): »Taj se apostolat (evangelizacije i posvećivanja) 
ne sastoji samo u svjedočanstvu života. Pravi apostolat traži 
prilike da Krista navješćuje riječima, bilo onima koji ne vje- 
ruju, da se privedu k vjeri, bilo vjernima da se pouče, učvrste 
i potaknu na gorljiviji život; »Ljubav nas Kristova nagoni« 
(2 Kor 5, 14), i u srcu sviju treba da odjekuju one riječi 
apostolove: »Jao meni ako ne propovijedam radosne vijesti« 
(1 Kor 9, 16)«. U tom slučaju najveću štetu trpi sam onaj tko 
griješi takvim propustom, prema staroj rečenici: Priopćena 
žalost — polovica žalosti; priopćena radost — dvostruka ra- 
dost. Pavao je propovijedao i svaki kršćanin na svoj način 
propovijeda radosnu vijest zbog nje same, točnije, i zbog sebe 
samoga — da bi bio suzajedničar u njoj, a to znači u osobi 
Isusa Krista, jer je on evanđelje. 

Iz tih činjenica jasno proizlaze i načela o načinu kako 
se ima naviještati evanđelje. Pavao samo spominje, jer se to 
razumije samo po sebi, kako toga ne čini da ga ljudi hvale 
(r. 16) i da to vrši besplatno (r. 18), pa se čak odriče i uzdr- 
žavanja na koje bi imao pravo (r. 12). U propovijedanju je 
evanđelja najvažnije ovo: svakome se prilagoditi, govoriti mu 
prema njegovu shvaćanju i stanju, svima postati sve — kao 
Pavao. To je jedna od najljepših značajki njegove veličine i 
sam spominje što je sve postao zbog drugih: rob, Židov, Ne- 
židov, nejaki slabić — samo da sve te predobije za Krista. 
Nasljedovati i u tome Pavla, a još više Krista, mnogo je teže 
nego što izgleda na prvi pogled. Tu može pomoći ne toliko 
učenost koliko skromnost. 


Ev. Mk 1, 29-39: Ozdravi mnoge koje su mučile razne bolesti, 
(str. 29-30) 


Kako je Petar doživio taj dan s Isusom i kako ga je Mar- 
ko prema Petrovu pripovijedanju opisao v. razmišljanje u sri- 
jedu 1. tjedna kroz godinu. Ovdje se zaustavimo kod par či- 
njenica koje taj opis krije u sebi i usput kod zaključaka koje 
one nameću. Prva je da Isus propovijeda i da je uopće pre- 
težno propovijedao po Galileji koja je čistokrvnim Židovima 
bila malo manje mrska nego Samarija, ta zvali su čitavu 
zajedno, s jedne i s druge strane Jordana, poganskom Gali- 
lejom (Iz 8, 24). I nije dugo ostao u Kafarnaumu — koji evan- 
đelisti više puta nazivaju njegovim gradom — gdje su bili 
kod kuće i u kojemu je živjela dobra i iz zahvalnosti posebno 
uslužna starica, Petrova punica, i drugi koji su mu bili veoma 
privrženi. Isus ide i u obližnja manja mjesta i naglašuje da je 
zato došao. Iz toga će lako izvući za se pouku svaki pravi slu- 

žbenik i širitelj evanđelja. Kome treba, neka mu pomogne 
slijedeća zgodica. Pred pet je godina skup od stotinjak naših 
katehistica pozvan da dignu ruku one sestre koje rade u mje- 
stima s ispod tisuću stanovnika. Podigle su je samo dvije tri 
sestre. Od tada ih je dvogodišnji tečaj završilo razmjerno mno- 
go, a koliko za sela? Bez sumnje su veće župe potrebnije sve- 
ćenika i sestara, ali ipak Isusov primjer još vrijedi. On je za 
sve došao, hoće u sva mjesta, u sve krugove, u sve nebodere, 
u sve barake. A on ne ide sam. Možda i nama kaže kao apo- 
stolima (r. 38): »Hajdemo drugamo, u obližnja mjesta!« Jedno 
treba činiti, drugo ne propustiti. a 

U današnjem se odlomku dva puta spominje da je Gospo- 
din izgonio zloduhe. To Marko najviše navodi jer je valjda 
Petar osjećao da na njegove slušatelje to najviše djeluje. 
Evanđelisti više puta ističu da je Isus zlodusima zabranjivao 
govoriti o njemu (r. 34), jer on nema s njima ništa zajedničko, 
ni najmanje ne treba njihova priznanja i hvale. Ta je i sva- 
kom kršćaninu mrska i upravo odvratna, ali time nije rečeno 
da svako doba i svaki propovjednik zna naći pravu mjeru 
u odnosu prema zlim duhovima i njegovom kraljevstvu. Bila 
su vremena i bilo je mnogo njih koji su najčešće govorili 0 
paklu ili barem time svršavali i posve puštali uzde svojoj 
mašti, ne držeći se Božje objave, kad su govorili o paklu i o 
đavolima. Vrijedila je pošalica da se »dobar« propovjednik 
drži načela: Clama fortiter, percute pulpitum, invoca diabo- 
lum! Možda je nekada to odgojno sredstvo postizavalo i neki 
uspjeh, donosilo neku duhovnu korist. Prošla su ta vremena 
i za njima ne treba nimalo žaliti. Sve se manje u propovije- 
dima »viče« i spominje sotona, a i kad to biva, čini se eufe- 
mistički, vrlo razvodnjeno, a cijelih se govora o paklu i o 
njegovim vječnim mukama skoro i ne čuje. Ne idemo li mo- 
žda u drugu skrajnost? Evanđelje jest radosna vijest, put i 
nauk spasenja, ali ipak — bolje: upravo zbog toga — spo- 
minje pakao nekih šesnaest puta. Pakao ne treba spominjati 
samo onima koji nisu u opasnosti da u nj svrše. Na zemlji 
ih nema. Veliki Dante pjeva da je i pakao stvoren iz ljubavi 
prema ljudima, uzetima kao cjelina. 

GOD. C 

1. č. Iz 6, 1-2a. 3-8: Evo me, mene pošalji! (str. 713) 
P. p. 137, 1-2a. 2bc-3. 4-5. 7c-8 (str. 578) 

P: Pred licem anđela pjevam tebi, Gospodine. 


Suradnja između Boga i čovjeka ostat će uvijek jednom 
od najtajanstvenijih pojava u svijetu. To vrijedi za svako 
područje ljudske djelatnosti, ali je najčudnije što za širenje 
kraljevstva Božjega na zemlji Bog toliko treba čovjeka i da 
tu čovjek može toliko učiniti. Kako sjediniti neizmjerno i 
samo po sebi savršeno Biće s ograničenim i grješnim čovje- 
kom koji je k tome pun sebe i svoje umišljenosti? Ako je, 
prema katoličkoj nauci, za svako i najmanje dobro djelo po- 
trebna suradnja Božje milosti i djelatne ljudske slobodne 
volje, koliko je milosti i suradnje potrebno da se čitava osoba 
potpuno angažira (zauzme) za Božje kraljevstvo? Najmanje što 
se može reći da je za takav životni posao nužan poseban 
Božji poziv te odlučni ljudski odaziv i pristanak. Vidimo da 
je tako i naš Spasitelj postupao kad se htio pobrinuti tko će 
nastaviti njegovo djelo propovijedanja. Stoga u izabrana 
evanđelja o Isusovu propovijedanju svakako spada i odlomak 
kako je on pozvao svoje prve učenike. Da je slično Bog po- 
stupao i u SZ-u, najljepše vidimo iz poziva proroka Izaije 
koje se čita, prema jasnoj namjeri sastavljača novog Misala, 
kao uvod u današnje evanđelje. Uvijek je Bog onaj koji 
prvi zove, a čovjek se treba odazvati. 

Izaijina knjiga nije nastala odjednom pa su ispremiješani 
čak i dijelovi koji sigurno potječu od samog proroka. Izvje- 
štaj bi o njegovu pozivu imao stajati na početku, jer je zaista 
temelj njegova života i djelovanja. Dogodilo se to god. 738. 
prije Krista u Salomonovu hramu u Jeruzalemu. Prorok nema 
riječi da opiše viđenje Boga koji mu se ukazao samo djelo- 
mično, opkoljen serafima koji mu klicahu trostruki Svet. Iz 
te je pjesme Izaija zapamtio da je Bog gospodar nad vojska- 
ma, nad svim četama i zborovima vidljivih i nevidljivih svojih 
stvorenja, kao što i početak Biblije (Post 2, 1) dovršeno nebo 
i zemlju naziva Božjom vojskom. Strahom je proroka ispunio 
naročito glas toga klicanja koji je bio tako silan da je tresao 
dovratcima hramskih pragova. Na teofaniju je spadao i dim 
koji je ispunio sav dom, iako je teško reći koji dom. »Prorok 
je vjerojatno stajao u hramu, ili ga je barem imao pred oči- 
ma, čiji se razmjeri u viđenju raširiše i stopiše s razmjerima 
i prostorijama nebeske palače u kojoj vječni Bog prebiva« 

(Closen). Izaija se osjećao kao ponukanim da se pridruži seraf- 
skom slevljenju Boga, ali se to nije usudio kao grješnik i 
pripadnik grješnog naroda. Ono što se tada dogodilo i raci- 
onalistički raspoloženi Delitzsch tumači kao nebeski sakra- 
menat: »Prethodi ispovijed skrušena vidioca, a onda slijedi 
oproštenje grijeha što mu ga je zajamčio nebeski sakramenat 
(kad mu se nebeska žerava dotakla usana) i podijelio seraf«. 
A Closen dodaje: »Anđeoski knez dijeli Izaiji prije njegova 
posvećenja za proroka triput svetog Boga sakramenat opro- 
štenja i očišćenja od grijeha«. Tako je sve spremno za ono 
najvažnije, za nastup Gospodnjeg proroka-učitelja. 

Bog za svoju službu treba ljudi koji mogu biti i grješnici, 
ali pomilovani i očišćeni. Jedan se takav, Izaija, na Božje 
traženje junački nudi i pristaje da Bogu služi propovijeda- 
njem narodu među kojim zna da će naći sve drugo nego razu- 
mijevanje i poslušnost. Od tada je on novo biće, bolje, stari 
čovjek s Božjom punomoći i s doživotnim zadatkom, a to je 
tako novo i veliko da pred tim ljudska podloga kao da nesta- 
je. Crkva očekuje da će tako svoju novu stvarnost shvatiti 
svi oni koji na Božji poziv odgovore Izaijinom spremnošću 
(II vat. sabor, P 11). A svima nam poslije čitanja preporučuje 
da se pridružimo serafskom slavljenju Boga, što i činimo 
u svakoj misi. U liturgiji s nama nečujno pjevaju i anđeli. 


2. č. 1 Kor 15, 1-11 (duže) ili 3-8. 11 (kraće): To mi propovi- 
jedamo; to ste vi vjerom prigrlili. (str. 149) 


U četiri nam sada nedjelje Crkva čita sve važne dijelove 
dugog poglavlja 1 poslanice Korinćanima koje govori o Kri- 
stovu i našem uskrsnuću. Bilo da ta čitanja dolaze prije ili 
poslije uskrsnog ciklusa, lijepo mu služe kao okvir. Uz to 
se današnji odlomak može vrlo lijepo povezati s 1. i 3. čita- 
njem, jer oba su posvećena pozivu vjerovjesnika, a o toj svo- 
joj službi i njezinu učinku apostol piše na početku i na 
svršetku našega teksta. I naslov ističe: ono što su Božji posla- 
nici, bilo koji, govorili to su slušatelji prigrlili. Tako Bog 
redovito svima pruža i pokazuje put spasenja na kojemu se 
onda vjernici zaista i nalaze — osim ako su vjeru prihvatili 
lakomisleno. Koliko je, dakle, ovisno od Boga i od njegovih 
poslanika toliko je i od slušatelja, pa imamo slučaj tjelesno 
mudrih Atenjana (Dj 17, 18. 32) koji nisu mogli progutati 
glavnu istinu Pavlova i svakog evanđelja: Kristovo i naše 
uskrsnuće. A za mnoge je obraćenike mislioce, npr. za našega 
Hinkovića, to bilo odlučno. 

Ni u jednoj drugoj svojoj poslanici Pavao nije tako sažeo 
okosnicu svoje i uopće apostolske kateheze kao u tom tekstu. 
Prat opaža: »Taj nam tekst dopušta da zaključimo kako su 
činjenice koje se tiču Spasiteljeva života zauzimale mnogo 
više mjesta u propovijedima apostola nego u njegovim spisima 
te da je njegova prva pouka bila precizna i tako rekavši 
stereotipna poput nekog katekizma... Zaključak (11) očevidno 
dokazuje da je postojala neka kateheza zajednička svim pro- 
povjednicima i svim vjernicima svih crkava. a) Pavao kaže 
da je uskrsnuće propovijedao »najprije«, što se ne mora uzeti 
»na prvom mjestu« nego kao »temeljni članak«. b) Kao svje- 
doke uskrsnuća navodi samo osobe žive i neosporiva autori- 
teta; i, zanimljivo, ne žene. c) Ne pravi nikakve razlike izme- 
đu Kristova ukazanja prvim apostolima i onoga kojim je 
Krist njega odlikovao. Kao sigurnost i kao stvarnost te činje- 
nice spadaju u isti red«. Na mjestu je i napomena kako Pa- 
vao priznaje da je sadržaj svoga propovijedanja primio od 
već nastale predaje, a ujedno dva puta ističe vezu Kristova 
života sa Sv. pismom SZ-a. 

Pavlova se poniznost očituje kad govori o sebi kao apo- 
stolu i o svojem apostolskom naporu. To je ljudsko priznanje 
vlastitoga uvjerenja kakvo je Izaija stekao u viđenju. Obojica 
su mogla jednako reći: Milošću sam Božjom ono što jesam. 
Pa i kad apostol s pravom ističe svoj trud i stavlja ga čak 
nad trud drugih, ipak ponizno dodaje: Ne ja, nego milost 
Božja sa mnom. Naučiltelj milosti tumači: »Niti sama Božja 
milost niti sam on, nego Božja milost s njime« (Augustin). 
Potrebne su dakle dvije komponente (sastavna dijela), ali je 
jasno koja je prva i glavna. 


Ev. Lk 5, 1-11: Ostaviše sve i pođoše za njim. (str. 52) 


Ovdje su očita sva četiri čimbenika koji prouzrokuju apo- 
stolsko zvanje: prethodi mu čudom dokazana Božja prisutnost 
i jasno izraženi osjećaj ljudske nevrijednosti, a zatim izričit 
Božji poziv i stvaran odaziv čovjeka. Prvi učenici Isusovi nisu 
imali nikakvo Izaijino viđenje koje im ne bi bilo posve jasno 
i koje bi se možda dalo i drukčije tumačiti. Pred njima je 
činjenica, događaj koji se zbio u njihovu zvanju, na njihovu 
moru, s njihovim lađama, u njihovim mrežama. K tome ih je 
Gospodin sam, propovijedajući narodu iz Petrove lađice, una- 
prijed upozorio na značenje čuda koje je slijedilo. Nije, dakle, 
ono bilo samo dokazom njegova božanstva nego je i otkrivalo 
namjeru onoga što je odmah poslije učinio. I Petrova riječ 

kojom je ponizno pristao da sudjeluje kod još neviđenog čuda 
dobiva svoj puni smisao tek u novom zvanju kad će apostol- 
ske mreže bacati u more svijeta i onda kad se njemu bude to 
činilo beskorisnim ili čak besmislenim, ali će ipak učiniti na 
Kristovu riječ. Dillersberger se pred više od trideset godina 
nije ustručavao spomenuti odijeljenu braću u vezi s drugom 
lađicom — za koju misli da je bila Ivanova (1), a tako neki 
nazivaju Istočnu crkvu — koju Petar zove u pomoć kad se 
njegove mreže paraju i lađica mu skoro tone, a druga stoji 
dokona privezana uz obalu. Može se nekome primjena priči- 
niti nategnutom i previše smjelom, ali je uvijek na mjestu 
srdačna molitva: Gospodaru obiju lađica, učini da bratska 
suradnja što prije i što potpunije izrabi čitavo čudo tvoga 
milosrđa prema svemu svijetu! 

Kad su apostoli vidjeli čudo i na Petrova usta priznali 
što su, onda je sve drugo slijedilo kao samo od sebe. Istina, 
Petar je Gospodina molio da se udalji od njega, ali teško da 
je to promišljeno želio. Da ga je Isus poslušao, valjda bi ga 
on bio najviše zadržavao uza se ili čak išao u potragu za 
njim — kao što je o njemu rečeno na drugom mjestu (Mk 
1, 36). A jedan se vrlo značajan izraz nalazi i u Isusovoj 
izreci: za »loviti« ima grčki izvornik »zogr6on« (od z6s-živ i 
agre0-hvatati), dakle Petar će i svaki apostol do kraja svijeta 
loviti žive ljude da i dalje žive mnogo savršenijim životom. 
Dosada su lovili ribe da ih ljudi jedu, od sada će loviti ljude 
koji će jesti nebesku Ribu. Poznato je da tako nazivaju euha- 
ristiju dva slavna kršćanska natpisa iz II stoljeća: »Imajući sa 
sobom Pavla (tj. njegove je poslanice čitao na putu) vjera me 
vodila posvuda — i u svakom mi mjestu pružala za hranu 
Ribu s izvora — vrlo veliku, čistu koju je uhvatila sveta Dje- 
vica — i nudi je prijateljima da je neprestano blaguju« (Aber- 
kije); »Božanski rode nebeske ribe, čuvaj srce čisto — iz sve- 
tih si voda među smrtnicima primio besmrtan život — prija- 
telju, goji svoju dušu u vječnim vodama blagodarne mudrosti 
— uzmi hranu slatku kao med od Otkupitelja svetih — jedi 
željno držeći u rukama Ribu« (Pektorije). Prvi natpis na 
Istoku a drugi na Zapadu svjedoče kako se svuda brzo osjetio 
učinak odaziva apostola: »Ostaviše sve i pođoše za njim.« 

PONEDJELJAK 
God. I 
1. č. Post 1, 1-19: Reče Bog, i bi tako. (str. 1) 


P. p. 102, 1-2a. 5-6. 10 i 12. 24 i 35c (str. 548) 
P: Neka se raduje Gospodin u djelima svojim! 


Prapovijest svijeta i ljudi počinje u Bibliji jednostavno 
i veličanstveno. Svemogući Vječni, koji je izvan vremena i 
prostora, dao je svemu početak. Kad je Jedini stvorio sve 
predmete ili, uzevši sve skupa, prvu tvar, nastao je prostor 
i vrijeme, počela je teći povijest svijeta. Neka ljudska znanost 
istražuje sastav i uređaj svemira, neka u nj prodire sve dalje 
i dublje, nikada se neće moći oteti dojmu kako je istinit prvi 
redak Biblije. U nama on ne pobuđuje samo dojam nego nam 
učvršćuje uvjerenje: znamo odakle smo i odakle je sve što 
postoji. A kad nadahnuti tekst govori dalje o sistematskom 
odijeljivanju stvorova jednih od drugih i o uređivanju čita- 
voga svemira, u tome gledamo djelovanje Prve sile koja u 
stvorenjima očituje svoje bogatstvo i ljepotu. Sve što postoji, 
što se razvija i što živi, postoji, razvija se i živi jer Bog tako 
hoće. Od bezbrojnih mogućnosti koje su Svemogućemu stajale 
na raspolaganju, njegova je volja, njegova je Riječ odabrala 
jednu i samo ta je postala stvarnost. Reče Bog — i bi tako. 

Više nego odakle je svijet treba na prvoj stranici Biblije 
gledati odgovor na još važnije pitanje: čemu je svijet stvo- 
ren, čemu smo mi, naši dani, godine i vjekovi? Liturgijska 
je vizija čitavo stvaranje obuhvatila u šest »dana« da i naš 
dan predaha bude sedmi dan s Bogom, koji počiva u svome 


. stvaranju, kad ćemo se mi sjećati svoga Stvoritelja i iskazati 


mu dužno štovanje. Stari i noviji bibličari ističu da prva 
poglavlja knjige Postanka ne smijemo previše dijeliti od osta- 
lih nego ih uzeti kao temelj cijele starozavjetne objave. Stvo- 
renje dobiva pun smisao tek po novom stvaranju (RBT) koje 
je Bog predvidio da ispravi što je izvorni grijeh iskrivio i 
pokvario. Sve je divno stvoreno da bude, po utjelovljenju i 
otkupljenju Sina Božjega, još divnije obnovljeno. Stoga su 
ova čitanja odvajkada pratila početak liturgijske godine, koja 
je nekada počinjala Sedamdesetnicom, pa i u novom Misalu 
zgodno prethodi Uskrsni ciklus uvijek nove i spasonosne obno- 
ve svijeta u Kristovu otajstvu. Ono je predviđeno od početka 
svijeta i sakriveno u krilu vjekova do puriine vremena, kad 
će doći »prvorođenac svakoga stvorenja« (Kol 1, 16) i sve 
obnoviti. Onaj koji je svijet stvorio, on ga je i obnovio. 

Iz velebnog ps 103, kojim je nadahnuti pjesnik prvu stra- 
nicu Biblije pretvorio u pjesmu, Crkva je odabrala nekoliko 
redaka da nam predoči Stvoritelja odjevena veličanstvom i 
ljepotom, da nam predstavi zemlju kao našu čvrstu postoj- 
binu, da slušamo žubor njenih potoka uz koje cvrkutaju 
ptice. Sva nam stvorenja govore kako je Bog sve mudro stvo- 
rio i uredio, pa kao što se on raduje u svojim djelima tako 
ga u njima imamo spoznati da ga onda svaka duša slavi i 
uzvisuje. Nasljedujmo svece S i NZ-a, pjevajmo njihove hva- 
lospjeve Stvoritelju, a hodajući Božjom prirodom i radeći u 
njoj mislimo na onoga sveca iz Filoteje Franje Saleškoga koji 
je govorio biljkama i cvijeću: »Šutite, šutite; vi mi spočita- 
vate moju nezahvalnost prema Bogu!« Neka euharistija bude 
naša zahvala ne samo u crkvi! 


God. TI 


1. č. 1 Kr 8, 1-7. 9-13: Donijeli su kovčeg saveza u svetinju 
nad svetinjama i oblak ispuni dom Gospodnji. (str. 277) 


P. p. 131, 6-7. 8-10 (str. 574) 
P: Ustani, Gospodine, pođi k svom počivalištu! 


Nema naroda bez religije ni religije bez hramova — pri- 
mijetio je već stari Plutarh. Ako to vrijedi za obične narode 
i za naravne religije, koliko više vrijedi za izabrani narod 
i od Boga objavljenu mu religiju. Izraelci nisu smjeli praviti 
kipove da ne upadnu u idolopoklonstvo poput susjednih na- 
roda, ali su tim više bili privrženi svetim znakovima svoje 
vjere, od kojih je glavni bio kovčeg saveza s Bogom. Kralju 
je Salomonu bilo namijenjeno da sazida veleban hram Go- 
spodu koji će u svetinji nad svetinjama čuvati kovčeg saveza. 
O gradnji hrama Biblija izvještava potanje, ali nas novoza- 
vjetne vjernike to mnogo ne zanima. Bit će ipak vrlo korisno 
pogledati iz preskočenih poglavlja važan teološki umetak. (6, 
11-13): Bogu je bilo drago da mu Salomon podiže dom, ali 
ipak neće to odlučivati o izvršenju Božjeg obećanja s obzirom 
na trajnost Davidova kraljevstva. Nešto drugo je presudno, 
a to je obdržavanje Božjih zapovijedi i sa strane Salomona. 
Vanjski se kult bez životnog svjedočanstva Bogu ne mili. 

Kad je hram bio gotov, Salomon je sa starješinama Izra- 
elovim, plemenskim knezovima i glavarima obitelji dao pre- 
nijeti kovčeg saveza iz Davidova grada na Sionu u novi dom 
Gospodnji. Tom su prigodom bile prinesene i obilate žrtve 
kao što je bio već Mojsije naredio. U znak da je to zaista 

dom Božji, Bog je još jednom pokazao svojemu narodu vidljiv 
dokaz svoje prisutnosti: tmasti je oblak Gospodnje slave 
(RBT) ispunio hram jednako kao što se dogodilo kad je Moj- 
sije posvetio sveti šator (Izl 40, 32-33). Pojava je Božje slave 
tako zadivila i ispunila strahopočitanjem sve prisutne da sve- 
ćenici nisu mogli nastaviti službe. S Isusom je nastupilo novo 
vrijeme kad će se pravi vjernici Ocu klanjati u duhu i istini 
(Iv 5, 23), pa nama nisu potrebni tako upadni znakovi Božje 
prisutnosti. Nešto se posebno, ipak, osjeća kad Božji narod 
šudjeluje kod posvećenja crkve koju je sam podigao svome 
Bogu da on u njoj stvarno prebiva. Euharistija je mnogo više 
nego tmasti oblak Božje slave. Stoga bi bilo poželjno da slu- 
žbenici i vjernici nikad ne zaborave tko je u našim crkvama. 

U psaltiru postoji posebna skupina hodočasničkih pjesa- 
ma (119-134) koje su Izraelci pjevali svake godine na putu u 
hram i u samom hramu. Između njih se ističe ps 131. za koji 
neki misle da je ispjevan prigodom posvećenja Salomonova 
hrama. Prvi dio pjesme podsjeća na Davidovu želju da sa- 
gradi Gospodu hram (2-5), a u drugom se dijelu pjesme iznosi 
Božje obećanje Davidu i njegovu potomstvu (11-18). Između 
ta dva dijela pjesnički je zamišljeno traženje kovčega u Efrati 
(Betlehemu), rodnom mjestu Davidovu, i u Kirjat Jearimu 
gdje se kovčeg nalazio dugo vremena (1 Sam 7, 2). Zatim se 
oduševljeno pozdravlja njegov prijenos u hram. I za službu 
kod naših oltara dolikuje svećenička pravednost, koja obu- 
hvaća sve kreposti, uz radosno sudjelovanje Božjega naroda. 
Ev. Mk 6, 53-56: Koji bi ga se doticali ozdravljali su. (str. 35) 

Dva vrlo značajna Isusova čuda, koja donosi i Ivan (6, 
1-21) kao uvod u veliki govor o euharistiji, čitali smo po 
Marku i razmotrili odmah po blagdanu Bogojavljenja (8. i 
9. 1). Za Ivana je bilo važno samo ono obećanje u kafarna- 
umskoj zbornici, a Petar-Marko daje. prednost Isusovim dje- 
lima i izvješćuje o ozdravljenjima koja je Gospodin izvršio 
u genezaretskoj okolici. S još jednim »odmah« pokazuje Pe- 
tar svoju živahnu narav, ali je zaista posve razumljivo da su 
se oni koji su prepoznali velikog Čudotvorca razletili po 
cijelom kraju. Isusovu su se dolasku najviše razveselili oni 
koji su ga najviše trebali, bolesnici, i kad nisu mogli sami 
k njemu, dali su se odnijeti na posteljama tamo gdje su čuli 
da se nalazi. Bilo bi tako i sada, kad bi Isus liječio tjelesne 
bolesti, ali za duhovne — koliko ih ga traži? Ja za svoje? 

Da bude svima na raspolaganju, Gospodin nije samo išao 
i u male zaseoke nego je dopuštao da se bolesnici prema svo- 
joj želji dotiču i njegovih haljina. Vidi se da se bio raširio 
glas o ozdravljenju one žene koja je ozdravila kad se dotakla 

njegova ogrtača (5, 27-28). I sada su ozdravljali svi koji bi 
ga se doticali. U tome crkveni oci gledaju predznak euharistij- 
skog sakramenta, i to ne samo oni koji su skloni alegorijskom 
tumačenju Biblije, nego i jedan Krizostom, glavni predstavnik 
antiohijske škole koja se rijetko udaljivala od literarnog tu- 
mačenja nadahnutog teksta. Isus je kao Bog i čovjek prasa- 
kramenat, izvor svih sakramenata koji su dobili i dobivaju 
svoju moć od njegova utjelovljenja i od žrtvovanja njegova 
tijela. Milost otkupljenja dolazi na one koji u vjeri prilaze 
k njemu, koji ga se dotiču, još više, koji ga prema njegovoj 
naredbi blaguju. U tom je kraju svojim rukama čudesno 
umnožio obilato kruha za tisuće ljudi. Sada ozdravljaju svi 
koji ga se dotiču, a to je imalo pripraviti sve ljude na njegovo 
veliko obećanje da će im svoje tijelo dati za hranu. U tom će 
govoru sam Isus reći da tijelo ne vrijedi ništa (Iv 6, 63), ali 
kad je prožeto i oživljeno Božjim Duhom, kao što je tijelo 
Sina Božjega, onda ono liječi i hrani, Isus je za zemaljskog 
života polagao ruke na druge i dopuštao da ga se dotiču, sada 
po euharistiji čini mnogo više: daje nam se za hranu i zdru- 
žuje se s nama. Mi pristupamo k njemu, zapravo on dolazi 
k nama i otajstvenim dodirom naših tjelesa i naših bića po- 
staje naš Liječnik i naš Spasitelj. Da mi samo bude uslišana 
molitva: »Ne dopusti da se ikad odijelim od tebe!« 


UTORAK 
God. I 


1. č. Post 1, 20-24a: Načinimo čovjeka na svoju sliku, sebi 
slična. (str. 1) 


P. p. 8, 4-5. 6-7. 8-9 (str. 475) 
P: Gospode, Gospode naš, divno je ime tvoje po svoj zemlji! 


Bibliji nije bilo dosta reći da je Bog sve stvorio, da je ni 
iz čega učinio nebo i zemlju. On je svijet i uredio, a kako se 
i najjednostavnijem čovjeku taj uređaj čini silno bogatim i 
lijepim, biblijski izvještaj — napisan od nadahnutoga jedno- 
stavnog čovjeka za jednostavne ljude — niže sve savršenija 
bića koja vidi pred sobom. Da to nije potpun izvještaj stva- 
ranja, vidi se već iz toga što nema tu ni spomena nevidljivih 
duhova o kojima dalje Biblija toliko govori i koje naziva 
anđelima (RBT). Nastojanje je svetog pisca usredotočeno u 
nakanu da pokaže kako je sve bogatstvo svemira i prirode 
učinak Božje stvoriteljske moći i mudrosti. Od Boga je i klica 

života koja bilinskom i životinjskom carstvu daje svu njegovu 
bujnost, raznolikost i plodnost. A kad je tako pisac iznio od 
kuda je sve što ga okružuje i zadivljuje, ne preostaje mu 
nego priznati i činjenicu da također i sam sebe duguje Stvo- 
ritelju neba i zemlje i svega što je na njima. Uzvišenost se 
i istinitost Biblije odrazuje i time što već na prvoj stranici 
predstavlja čovjeka kao vrhunac i krunu svih Božjih stvo- 
rova, a što sav napredak znanosti i tehnike s ponosom i sve 
više ističe. Prema Bibliji Bog nije čovjeka stavio u svijet kao 
što se u uređen park podigne mrtav kip, nego mu je sve 
podvrgao i naredio mu da vlada svim stvorovima opremivšj 
ga za tu veliku ulogu svim sposobnostima duha i tijela. Prva 
je stranica Biblije nadahnula liturgiju da moli: »Slavimo te, 
Oče sveti, velik si i sva si djela svoja mudro i s ljubavlju 
učinio. Čovjeka si sazdao na svoju sliku i povjerio mu brigu 
za cijeli svijet, da služi samo tebi, Stvoritelju, a svemu stvo- 
renju gospodari« (IV euhar. molitva). 

Ali na svijetu nije samo raskoš i red. Uz one koji se dive 
Bogu u njegovim stvorovima ima možda još više onih koji 
stenju pod bremenom moralnog i materijalnog zla, pa sumnji- 
čavo mašu glavom. Na njihovo se stanovište prije razmišljanja 
o šestom »danu« stvaranja postavio Lippert: »U Božjoj je za- 
misli još jedna tajna. Nešto kao mladosni bljesak, kao smion 
pokus, kao lagana ironija, i kao zagonetan smješak titra u 
njegovu oku: on će u jedno biće združiti silu duha i teško- 
padnost tvari. Povijest će se svijeta započeti tek tim bićem 
u kojemu će se doticati krajevi stvorenja, u kojemu će se 
jedno na drugo gomilati sve veliko i maleno, sve uzvišeno i 
prosto — čovjek. Biće nad kojim će se anđeli smijati i Bog 
plakati ...« Ali ako se u čovjeku kakav jest — ne kakav je 
zamišljen nego kakva je sam sebe učinio kad je, upravitelj 
stvorova, htio postati neovisan od Stvoritelja — odrazuje i 
sva tragika stvorenja, time čovjek nije izgubio svoju ulogu. 
Kako Biblija prikazuje čovjeka od početka, on je Božja slika 
koja će biti sposobna prihvatiti samoga Boga kada taj dođe 
da u ljudskom liku obnovi svijet. Na taj je način čovjek ne 
samo vrhunac Božjega stvoriteljskog djela nego ujedno i isho- 
dišna točka Božjega obnoviteljskog djela. Biblijska povijest 
prvo kao temelj skoro samo spominje, ali zato drugo razvija 
kroz sve svoje stranice do kraja božanske objave da čovjeka 
preko Bogočovjeka, njegove Crkve i liturgije prenese u esha- 
tonu natrag svome izvoru — Bogu. 

Pavao VI poslao je po prvim posjetiocima na mjesec 
odnesen tekst ps 8, kojim danas odgovaramo na cjelokupni 
izvještaj o stvorenju svijeta (RBT), sa zanosom slavi Božja 

djela u svemiru i na zemlji. No kad dolazi do čovjeka — uza 
sve začuđenje nad njegovom bijedom — ni nadahnuti pjesnik 
ne nalazi ništa stvoreno čime bi ga mogao usporediti. Stoga 
čovjek kao netko drugi, a to je sam Duh Božji koji govori 
preko Svetog pisma, prikazuje stvarnost čovjeka usklikom 
Bogu: »Ti ga učini malo manjim od Boga!« 


God. II 


1. č. 1 Kr 68, 22-23: Rekao si: »Tu će biti moje Ime«. 
Usliši molitvu naroda svojega izraelskoga. (str. 278) 


P. p. 83, 3. 4-5ab. 5cd i 10. 11 (str. 534-5) 
P: Kako su mili stanovi tvoji, Gospode nad: vojskama! 


Brojne spaljene žrtve nisu mogle izraziti sve osjećaje 
Salomona i njegova naroda prigodom posvećenja hrama. Pri- 
nošenje i žrtvovanje bilo koje tvari samo je znak onoga što 
čovjek hoće da izrazi, a to uvijek najsavršenije čini ljudska 
riječ. Stoga je uz žrivu posve na mjestu bila Salomonova 
posvetna molitva iz koje nam Crkva čita samo nekoliko reda- 
ka s dvije glavne misli. Posveta je hrama bila neke vrsti 
obnova saveza s Bogom pa kralj najprije ističe Božje veli- 
čanstvo i dobrotu. Kolikogod je Salomon bio ponosan na 
sagrađeni hram ipak je morao priznati i ponizno je priznao 
da on nije ni izdaleka vrijedan da se u njemu nastani sam 
Bog. Oblakom je on pokazao da je njegova slava prisutna 
u hramu, ali tim nije rečeno da je hram obuhvatio Boga kad 
to ne mogu ni nebesa nad nebesima. On prebiva u nepristu- 
pačnoj svjetlosti (1 Tim 6, 16) i nijedan mu se stvor ne može 
približiti. Tako je trascendentan da prelazi sve granice, jer u 
prostoru se nalaze samo stvorovi koje je on zajedno s prosto- 
rom stvorio. Ali Bog je ujedno i imanentan, prisutan u sva- 
kom svojem stvoru i prema tome imalo je smisla sagraditi 
dom gdje će se Bog sastajati sa svojim narodom. Oni koji 
među stvorovima hodaju i njima se služe imajući na pameti 
Boga svuda prisutna zaslužuju da im Bog na nekom mjestu 
iskaže posebnu svoju ljubav i dade znak svoje prisutnosti. 
Tako je hram znak i Božjeg veličanstva i Božjeg milosrđa. 

Na to se drugo Božje svojstvo Salomon poziva kad u dru- 
gom dijelu odlomka želi da Bog na tom njemu posvećenu 
mjestu usliši molitvu koju mu upućuje i bude upućivao kralj 
i sav izraelski narod. Kad je poželjno da nad hramom, ljudski 
rečeno, budu uvijek otvorene Božje oči u znak njegova zani- 
manja za svoje vjerne i u znak njegove providnosti, onda 

neka i njegove uši budu spremne čuti ljudske vapaje i mo- 
litve. Te će se odnositi, kao što se lijepo vidi u mnogim psal- 
mima, na sve potrebe čovjeka i njegova života, a neće zabo- 
raviti ni neprestane dužnosti grješnika da traži Božje pomilo- 
vanje i oproštenje. Izraelci će ne samo moliti u hramu nego 
i prema hramu — kao što običavaju muslimani prema Meki 
— ali uvijek uvjereni da ih Bog uslišava sa svoga nevidljivo- 
ga nebeskoga prijestolja. Na zemaljski i nebeski Božji dom 
misli psalmist kad izražava svoju silnu želju za Božjom pri- 
sutnošću u hramu, što nama nije teško prenijeti na našu 
crkvu i na nebeski Jeruzalem. 


Ev. Mk 7, 1-13: Ostavljate zapovijed Božju, a držite predaju 
ljudsku. (str. 35) 


Ovaj evanđeoski odlomak nema izravne veze s hramom 
i njegovim posvećenjem, ali nas na nj podsjeća Isusov izraz 
o žrtvenom daru. Važnoj su Isusovoj pouci dali povoda jeru- 
zalemski farizeji i književnici koji su apostolima zamjerili što 
jedu kruh neopranim rukama. Mnogi su bili propisi zakona 
koji su naređivali razna pranja u svrhu obredne čistoće, ali 
tumači su ih zakona silno umnožili. Evanđelist spominje neke 
od tih koji se nama čine smiješnima kao što su sigurno izgle- 
dali i prvim rimskim kršćanima koji nisu poznavali staro- 
zavjetne propise. Nije, naime, isključeno da je Marko to na- 
veo da svojim čitateljima, dotično Petar svojim slušateljima, 
što jasnije predoči razliku između kršćanstva i starozavjetne 
religije. Krist nije zapravo ni odgovorio na prigovor nego je 
odmah prešao u protunapad koji je u sebi sadržavao i odgo- 
vor na njihovo pitanje. Naveo im je riječi Izaije (29, 13) za 
koje je kazao kako ne samo njima lijepo odgovaraju nego je 
u to »lijepo« stavio i nešto svoje blage ironije (Dillersberger) 
da im pokaže koliko su daleko od duha Božjega zakona. Tako 
se događa uvijek kad se obredni propisi svedu na puku vanj- 
štinu kojoj se onda daje prednost pred obavezama ljubavi pa 
čak i pred pravednošću. 

Teška je optužba kad se nekome kaže da za volju ljudske 
predaje zanemaruje Božju zapovijed, pogotovo kad je prva 
sumnjiva porijekla a druga izričito dana od Boga. Budući da 
opomena redovito koristi samo ako je konkretna, Gospodin 
predbacuje farizejima i književnicima jedan zaista ružan po- 
stupak. Bog je stavio ljubav prema roditeljima na čelo svih 
naših dužnosti prema ljudima i pismoznanci su na riječi četvr- 
tu zapovijed smatrali među najvažnijima, a kako su postu- 
pali? Kad nešto ne bi htjeli dati roditeljima, onda bi to pro- 

glasili žrtvenim darom koji će odnijeti u hram, što Bogu nije 
moglo biti ugodno, pogotovo jer često ne bi ga dali ni rodite- 
ljima ni hramu. Kako to nije bio jedini slučaj nego je bilo 
mnogo sličnih stvari, zaista su zaslužili Izaijinu i Mesijinu 
osudu. Teška je, ali je i veliko licemjerstvo pokrivati svoje 
nedjelo plaštem pobožnosti. Dok je čovjek čovjek, nema reli- 
gije u kojoj je isključeno da se ne dogodi nešto slično. Čovjek 
je sam po sebi tako površan i prevrtljiv da se u toj točki mora 
uvijek iznova iskreno ispitivati, a još je uspješnije uvažiti 
o tome tuđe opaske na svoj račun, pogotovo sa strane ispo- 
vjednika. 


SRIJEDA 
God. I 
1. č. Post 2, 4b-9. 15-17: Gospodin Bog postavi čovjeka u vrt. 
(str. 1-2) 


P. p. 103, 1-2a. 27-28. 29bc-30 (str. 549-50) 
P: Blagoslivljaj, dušo moja, Gospodina! 


Nema sumnje da su dva biblijska izvještaja o prapovijesti 
ljudskog roda (onaj 1, 1-2, 4a i ovaj 2, 4b-25) vrlo različita 
izrazima i oblikom te ih tumači često suprotstavljaju. Međutim, 
ne smije se zaboraviti što su isticali stari oci i ponavljaju 
najnoviji bibličari, da ovaj drugi samo usput ponovno govori 
o stvorenju čovjeka, a glavna mu je svrha da prikaže stanje 
prvih ljudi prije grijeha. Ima u ovom drugom izvještaju mnogo 
antropomorfizama, tj. ljudskih svojstava i radnji koje se pri- 
dijevaju Bogu, ali jednostavnom je čovjeku teško drukčije 
govoriti. Stoga kad se kaže da je Bog kao kakav lončar umi- 
jesio čovjeka, da mu je udahnuo dah života kroz nosnice, da 
sadi stabla kao neki vrtlar — sve to moramo uzeti u prene- 
senom smislu, tj. da je Bog sve činio svojom riječju kao kad 
bi čovjek činio svojim organima. Crkveno učiteljstvo traži 
samo da držimo kako je Bog na poseban način stvorio čovje- 
ka. Raskošan vrt označuje da je čovjek, Božje remek-djelo, 
uživao Božje blagodati i sasvim izvanredno Božje prijateljstvo. 
Čovjek je trebao taj vrt obrađivati jer rad odgovara ljudskoj 
naravi u svakom stanju, i nepravilno je Bibliji pripisivati da 
rad smatra kaznom. Kao kazna za grijeh nadošao je radu 
napor i neuspjeh, ali da rad i usrećuje čovjeka — mnogo su 
puta istakli zadnji pape (Pavao VI ponovno 1. V 1970) i II 
vat. sabor (naročito Cus 67). S pravom se dakle na temelju 


302 — 5. srijeda 


Biblije govori o teologiji rada (RBT) čime ga se želi usmjeriti 
prema Bogu. Stari su to izražavali izrekom: Moli i radi! Nije 
to samo benediktinsko nego opće kršćansko i ljudsko načelo. 

Ako čovjek treba radom iskoristiti mogućnost koje mu je 
dao Stvoritelj, još više je morao pokazati suglasnost svoga 
razuma i svoje volje s onom svoga Izvora i Gospodara. U 
tom se smislu ima uzeti govor o stablu (RBT) spoznaje dobra 
izla. Već je Toma Akv. opazio: »Tako je stablo nazvano zbog 
budućeg učinka, jer je čovjek po kazni koja je slijedila, po- 
slije nego je od njega jeo, spoznao razliku između dobra po- 
slušnosti i zla neposlušnosti«. Kad je po nauci Biblije (gl. 1) 
sve bilo dobro što je Bog stvorio i kad po svemu što znamo 
o Bogu, on hoće i čini samo dobro, onda na pitanje odakle 
moralno i fizičko zlo nema drugog odgovora nego da ga je 
prouzrokovao sam čovjek svojim činom koji nazivamo grije- 
hom. Taj znači prijestup Božje volje i prema tome nužno 
uključuje neku Božju zapovijed koju sveti pisac povezuje s 
tim stablom. Visokom dostojanstvu čovjeka odgovara i pre- 
sudna odgovornost koja mu je svojstvena kao čovjeku. 

Opet u odgovoru na čitanje čujemo nekoliko redaka iz 
ps 103. Ovi retci pjesnički slikaju kako sva živa bića primaju 
od Boga i od Božje prirode ne samo hranu i s njome radost 
nego on im daje i oduzima dah života i tako se sve na zemlji 
mijenja i obnavlja. Samo ljudska je duša kao Božja slika 
»napo vječna« — stvorena je i dakle ima početak, ali je 
besmrtna. Stoga je i pozvana da na svijetu i u vječnosti po- 
navlja početni i završni stih ovoga psalma, a tako i pređa- 
šnjega, zapravo njegova blizanca. 


God. II 


1. č. 1 Kr 10, 1-10: Kraljica od Sabe vidje mudrost 
Salomonovu. (str. 280) 


P. p. 36, 5-6. 30-31. 39-40 (str. 496-7) 
P: Pravednikova usta mudrost kazuju. 


»Ponovno se u obliku anegdote čitatelju stavlja pred oči 
kako se na daleko raširio glas o Salomonovu bogatstvu i o 
njegovoj mudrosti. Narod je sapski najprije prebivao u sje- 
vernoj Arabiji a zatim je prodro prema jugu (Jemen) i tu 
osnovao cvjetuću državu s visoko razvijenom kulturom. Nje- 
gova je kraljica bez sumnje htjela uspostaviti trgovačke veze 
sa Salomonom, pa su u razgovoru iz zabave jedan drugome 
zadavali zagonetke. Biblijski pisac u tom izvanrednom posjetu 
jedne istočne kraljice gleda ne samo priznanje Salomonovoj 

mudrosti nego još više izvoru te mudrosti. Bogu. Dakle i po- 
ganski svijet mora po svojoj predstavnici priznati kako je 
izraelski Bog mudar i dobar prema svome narodu« (Krinetzki). 
Odlomak nema neposredne važnosti u povijesti spasenja, ali 
uz tu misao o Božjoj mudrosti i dobroti tekst nas podsjeća 
na dva mjesta gdje je Isus spomenuo Salomona: svoj je nje- 
govoj sjajnoj raskoši predpostavio jednostavnu. ljepotu polj- 
skih ljiljana (Mt 6, 29), a u vezi s priznanjem kraljice iz 
Sabe pokudio je svoje sunarodnjake koji ga nisu htjeli pri- 
znati i ujedno o sebi kazao da je veći od Salomona (12, 42). 

Crkva je valjda imala još jedan razlog zašto nam čita 
tu epizodu iz života tako mudra i slavna kralja. Takav je 
bio dok je bio mio Bogu koji ga je odabrao i tako obilato 
obdario — kao što izjavljuje i ista poganska kraljica. Već 
sutra ćemo čuti što se dogodilo s mudrim i slavnim kraljem 
kad je otpao od svoga Boga. U Salomonovoj mudrosti i bogat- 
stvu svi možemo spoznati duhovne i tjelesne darove koje je 
Bog dao svakom čovjeku. Oni mu mogu biti na diku među 
ljudima i na slavu u nebu dok ih upotrebljava privržen i za- 
hvalan Bogu. U tom slučaju nisu važni broj i mjera tih da- 
rova, kao ni prilike ni položaj u kojemu ih čovjek upotre- 
bljava prema Božjoj nakani. Dapače, viši položaj i veći darovi 
mogu dovesti do strašnijeg pada — kako se baš vidi iz povi- 
jesti Salomona. 

Dobar dio psalama u cjelini ili u pojedinim svojim dije- 
lovima spada u mudrosnu vrst biblijske književnosti u kojoj 
se ističe pet »knjiga mudrosti«. Od tih je psalama jedan od 
najljepših i najdužih 36. koji govori o tako različitoj sudbini 
pravednika i bezbožnika upravo s vidika mudrosti kako je 
shvaća Biblija. Ne radi se o ljudskoj mudrosti nego o Božjoj, 
kakvu je primio Salomon i koja nas vodi putem pravednosti. 
Današnji prvi dvoredak ističe da će svaki koji je odan Bogu 
sjati kao podnevno sunce, jer mu Božji zakon vodi srce, usta 
i korake (30-31). Svršetak psalma uvjerava da Bog spašava 
i pomaže sve one koji traže okrilje u njega. Tako mudar 
čovjek govori i postupa. 


Ev. Mk 7, 14-23: Ono što izlazi iz čovjeka, to onečisti čovjeka. 
(str. 35) 


Po svoj je prilici Isusova gorka pouka farizejima, koju 
smo jučer čuli, njima malo koristila. Kad neće da ga oni 
shvate i još njegove riječi izvrću, on se sve više obraća sa- 
mom narodu i posebno svojim učenicima. Bit će farizeji otišli 
i Isus je opet okupio narod kojemu je u malo riječi iznio 
Posve nov vidik s kojega se ima prosuđivati moralna isprav- 

nost svake ljudske riječi i čina. Već su starozavjetni proroci 
(poimence Iz 1,11 i dr; Jer 7, 21 i dr) i pjesnici (ps 50, 185) 
naglašavali važnost nakane a ne vanjskog čina, ali su fari- 
zejski usmjereni pismoznanci prije dolaska Mesije toliko isti- 
cali obrednu čistoću i uopće vanjštinu da je Isus trebao i tu 
napraviti red. Na temelju farizejskog prigovora o blagovanju 
neumivenim rukama Gospodin postavlja opće načelo da ništa 
izvana ne može okaljati čovjeka i njegovu savjest. Ono što 
izlazi iz ljudskog srca, dakle riječi i čini, očituje kakvo je 
to srce i prema tome je suditi čovjeka. Budući da ni Isusovi 
učenici nisu toga posve razumjeli, on im je na njihovo pitanje 
potanje rastumačio smisao svojih riječi. Iz njegova se tuma- 
čenja vidi da je mislio u prvom redu na ono što u čovjeka 
ulazi kroz usta — jer je o hrani i bio govor — a to doista 
ide svojim prirodnim putem i nema nikakva dodira s ljud- 
skom savješću i moralnošću. Kasnije će Pavao zapisati u vezi 
s hranom: »Sve je dobro što je Bog stvorio i ništa ne treba 
odbaciti ako se uzima sa zahvalnošću; posvećuje ga, naime, 
Božja riječ i molitva« (1 Tim 4, 4), a to je i pravo shvaćen 
nauk SZ-a (Post 4, 31). I Petar-Marko dodaje Isusovoj pouci: 
Tako proglasi čistim sva jela. 

Da barem učenicima bude posve jasno na što je mislio 
kad je kazao da iz ljudskog srca, ako je zlo, izlaze zla, nabro- 
jio je nekoliko opačina. Sve se one ostvare jer su se najprije 
zametnule u srcu pa odatle izlaze kao zle riječi i djela. Dillers- 
berger i ovdje istražuje pojedinosti pa navedene opačine do- 
vodi u vezu kao protivnosti raznih kreposti koje trebaju ure- 
đivati naše odnose prema bližnjemu. Premda njemu su glav- 
ne: istinoljubivost, poniznost i ljubav, pa za svaku od njih 
nalazi u Markovu popisu tri suprotne opačine. Čini se da 
mu više uspijeva tri zadnja zla — koja obično prevodioci 
nekim znakom dijele od ostalih — povezati s tri glavne kre- 
posti koje nas usmjeravaju prema Bogu: vjeri suprotstavlja 
bezumlje, ufanju oholost, a ljubavi psovku. Još korisnije mogu 
uz današnju perikopu biti napomene talijanske spisateljice: 
»Za dobro i zlo čovjeka odgovoran je jedino čovjek sam: 
čovjek u prvoj osobi; ne ti nego ja; ne on nego opet ja; ne 
poglavar ili duhovni vođa nego uvijek ja. Često tražimo ola- 
kotne okolnosti oko sebe i pitamo pomoć izvana. Imamo nešto 
pravo, ali malo. Istina je da nas okolnosti mogu smetati i da 
nam dobri prijatelji mogu pomoći; ali prvi naš prijatelj je 
svatko sebi, i uvijek je najvažnija okolnost naše nutarnje 
raspoloženje. Ishod našega života mnogo više ovisi od nutrine 
nego od vanjskih prilika: od osjećaja ispravnosti nego od 
obdržavanja zakonskih čistoća ili — mi bismo kazali — za- 
konskih propisa« (Zarri). 


bi 

ČETVRTAK 
God. I 


1. č. Post 2, 18-25: Dovede je čovjeku. Bit će njih dvoje jedno 
tijelo. (str. 2) 


P. p. 127, 1-2. 3. 4-5 (str. 572) 
P: Blago svakome koji se Gospodina boji. 


Bit će najjednostavnije promotriti riječi koje nam pruža 
današnji odlomak. Čovjek je od početka misaono biće koje 
svoje misli izražava riječima i stoga su nam one bliže i 
shvatljivije nego viđenja o Stvoriteljevim zahvatima. Da zbi- 
vanja opisana na početku Biblije ne možemo uzeti doslovno, 
vidi se iz toga što je u 1. pogl. rečeno da je Bog životinje 
kao i sve drugo stvorio samom svojom riječju, a u 2, 19 da je 
Bog sve životinje i ptice načinio od zemlje. Time su samo 
istaknute činjenice da je Bog sve stvorio i da se sve životinje 
sastoje konačno od zemljanih tvari. Očita je i razlika s obzi- 
rom na prvi ljudski par: u 1, 27 muško je i žensko stvoreno 
bez vremenske razlike, a današnji tekst posebnu pažnju po- 
svećuje stvorenju žene. Uz to je prvi put uočena samo plod- 
nost ljudskog para, a drugi put samo međusobna privrženost 
muža i žene. Na nju smjeraju riječi koje nadahnuti pisac 
stavlja u usta Bogu kako je potrebno čovjeku načiniti pomoć. 
O kakvoj se pomoći i razumijevanju radi jasno je iz činjenice 
da to nije čovjeku mogla pružiti nijedna životinja. Ali time 
što je čovjek svim domaćim životinjama, pticama i zvijerima 
dao ime, pokazao je svoju nadmoć nad njima. Tako je još 
jedanput potvrđeno da je sve stvoreno za čovjeka i da on 
ima pravo svime se služiti. 

Riječi prvoga čovjeka s obzirom na ženu jasno izražavaju 
istovjetnost muške i ženske naravi te navezanost jednoga spo- 
la na drugi koji tek zajedno čine »jedno tijelo«. O samom 
stvaranju Eve kaže Augustin: »Ili je slikovito rečeno ili je 
slikovito učinjeno, ali sigurno ne bez duboke Božje namjere: 
otajstvo je to«. Pavao (Ef 5, 32), crkveni oci na nebrojeno 
mjesta (v. npr. Hilarijevu »Raspravu«) i liturgija gledaju u 
tome sliku Krista i Crkve. Božanski Zaručnik i Crkva-zaru- 
čnica tvore jedno otajstveno tijelo, jer kad je Krist na križu 
upao u san smrti iz njegova je boka potekla krv i voda, a to 
su likovi dvaju glavnih sakramenata od kojih Crkva nastaje 
i uzdržava se. A što vrijedi za cijelu Crkvu vrijedi i za poje- 
dinu dušu, da se naime pojedina osoba, muško ili žensko, mo- 
že s Kristom otajstveno najuže i sama sjediniti — to tvori 

temelj objavljene istine da je, uza svu naravnost i uzvišenost 
braka, djevičanstvo još uzvišenije. Da je između spolova pre- 
ma Božjoj zamisli imao vladati nepomućen sklad i u onome 
za što su različiti spolovi stvoreni, vidi se iz r. 25. Tek grijeh 
je poremetio taj sklad i od tada je stidljivost nužna obrana 
od spolne razuzdanosti koja ponizuje i uništava čovjeka u 
čovjeku ako prelazi ograde postavljene od same prirode. 

Veliku Božju zamisao s obzirom na različnost spolova, 
njihovu međusobnu privrženost i umnažanje ljudskog roda — 
predočuje dražesni ps 127. koji dva puta i još pripjev tri puta 
ponavlja uvjet pod kojim se jedino obistinjuje: treba se Boga 
bojati, tj. imati ga sa strahopočitanjem na pameti i obdržavati 
njegov zakon. Bez toga čovjek može uživati i zlorabiti Božje 
darove, ali će na to mjesto »blago njemu« slijediti »jao«. Nije 
suvišno spomenuti još jedan, od psalma odmah na početku 
naveden uvjet obiteljske sreće: uz Božji blagoslov potreban je 
i zdušni rad čovjeka. Onda tek vlada željeni mir u kući i u 
svemu Božjem narodu. Daj ga, Bože, našim obiteljima, našemu 
narodu i svemu ljudskom rodu! 


God. II 


i. č. 1Kr 11, 4-13: Kad ne držiš moga Saveza, oduzet ću od 
tebe kraljevstvo, ali ću ostaviti jedno ple- 
me tvome sinu. (str 281) 


P. p. 105, 3-4. 35-36. 37 i 40 (str. 592-3) 
P: Sjeti me se, Gospodine, po dobroti prema svome puku. 


Pošto je ovaj odlomak došao blizu gornjega, iako se izmje- 
njuju u susljednim godinama, koristi uočiti neku njihovu vezu: 
žena donosi mužu radost i blagoslov, ali žene upropaste i ona- 
ko slavna, bogata i mudra kralja kao što je bio Salomon. 
Istina, Židovima je bilo dozvoljeno mnogoženstvo — kao što 
je kazao Spasitelj — zbog okorjelosti njihova srca, »ali u po- 
četku nije bilo tako« (Mt 19, 8, gdje se misli upravo na Post 
1, 27 i 2, 24). Kod kraljeva se i knezova na istoku njihov ugled 
mjerio, i još se često mjeri, prema veličini harema pa je taj 
bio dopušten i izraelskim kraljevima. I David je imao tride- 
setak inoča pa Biblija ne bi to predbacila ni Salomonu, iako 
su brojevi u 11, 3 nesigurni a možda i pretjerani. No kralj se 
ogriješio o jedan drugi izričit zakon koji je Bog dao svome 
narodu: nisu smjeli uzimati tuđinke za žene (Izl 34, 16 i Pnz 
7, 3). Koliko je ta zabrana bila opravdana vidi se iz Salomo- 
nova primjera. Tuđinke nisu samo zavele kraljevo srce nego 
ga i navele na idolopoklonstvo. Spao je na to da je nasuprot 

samoga glavnoga i svetoga grada, na Maslinskoj gori, podigao 
svetišta bogovima koje nadahnuti pisac označuje jednom ri- 
ječju: sramota. Griješio je i David, ali nikad nije prekinuo 
savez s Bogom, a k tome je Bog Salomonu dvaput izričito 
zabranio štovanje tuđih bogova. Mnogo su puta crkveni oci 
i duhovni pisci upozorili da nitko nije mudriji od Salomona 
i da prema tome svatko mora za sebe izvući pouku iz njegova 
pada. Nažalost, mnogi hoće da sami okušaju njezinu gorčinu. 

Ne znamo kada je započeo Salomonov otpad. Valjda je 
Bog — kao što redovito čini — čekao da se kralj osvijesti i 
popravi. Kad je i ostario u tom stanju, eto Božje pravednosti 
s kaznom: Salomon je otpao od jedino pravilnog bogoštovlja, 
a Bog će razbiti jedinstvo njegova kraljevstva. Ako je kralj 
u svojoj zaslijepljenosti još što shvaćao, to ga je moralo naj- 
više zaboljeti. A Bog je u kažnjavanju pravedan i vjeran svo- 
jim obećanjima pa će zbog Davida Salomonovu sinu ostati 
vjerno jedno pleme, Judino, kojemu je uvijek bilo posebno 
pridruženo i Benjaminovo. Crkva nas uči kako imamo nakon 
čitanja reagirati na obje činjenice. Najprije hvalimo one koji 
se drže Božjih naredbi i pripjevom se pozivamo na Božju 
dobrotu koju svakome iskazuje zbog našega Spasitelja na ko- 
ga se može redovito misliti kad starozavjetni tekstovi, a naro- 
čito psalmi spominju samo spasenje. S druga dva dvoretka 
ispovijedamo kako je bila posve opravdana Božja naredba da 
se njegov narod ne miješa s poganima, a što Salomon nije po- 
slušao i stoga je tako žalosno svršio. Valjda nije na odmet 
misao s time u vezi: koliko god nam II vat. sabor, naročito 
Cus 1-11 preporučuje približavanje svijetu, uvijek će vrijediti 
apostolova: »Nemojte se prilagođavati ovomu svijetu« (Rim 
12, 2). 


Ev. Mk 7, 24-30: Psići ispod stola jedu dječje mrvice. (str. 36) 


O ženi se zna ponavljati površna riječ da je u njoj anđeo 
i sotona. U stvari je svaki čovjek spoj duha i tijela te prema 
tome u mogućnosti da u njemu prevlada jedno ili drugo. Ako 
su pak žene tuđinke izopačile Salomona, žena je dana prvom 
čovjeku za radost i pomoć, a da tu svoju ulogu vrši i poslije 
istočnog grijeha, najljepše nam pokazuje evanđeoski tekst 
s krasnim likom jedne majke. Sin je Božji došao »da dadne 
život svoj kao otkup mjesto svih« (Mk 10, 45), ali je prema 
Božjem nacrtu spasenje trebao propovijedati izabranom na- 
rodu (Dj 13, 46). Prvu je namjeru pokazao time što je ipak 
izišao izvan granice Galileje koja je, uostalom, i sama bila 
djelomično poganska. Još više je to očitovao ovim čudom na 

molbu jedne poganke. Prema Mateju (15, 21) ona mu je već 
po putu iznosila svoju majčinsku molbu za opsjednutu kćer, 
na što se Isus nije osvrtao ni jednom riječju. Kad je ušao u 
neku kuću i čak želio da to nitko ne dozna, jadna je majka 
nastavila svoje jadikovanje. Zbog svojih učenika i još više 
zbog Židova općenito — koji će sigurno doznati za njegov 
postupak — Gospodin se prilagodio židovskom naziranju koje 
je pogane smatralo psima. Isusove riječi, kako ih donosi Mar- 
ko (r. 27), daju slutiti da će se i poganima naviještati njegovo 
evanđelje kad se najprije udovolji djeci, tj. Židovima koji 
su se jedini smatrali Božjom djecom. A valjda je u onom 
»najprije« dan mig ženi da ustraje u molbi pa će i na nju 
doći red. Gospodin je mnogo puta u evanđelju naglasio ko- 
liko je važno ustrajati u molitvi. 

Današnje evanđelje ima u izvorniku nekoliko deminutiva, 
umanjenih riječi (o kćeri je rečeno da je dijete, Isus govori 
o psićima, majka o mrvicama), što sve izvještaj čini još nje- 
žnijim i prisnijim. Neki, naime, tumači gledaju u toj ženi 
oličen cijeli poganski svijet koji je stenjao pod jarmom zla 
duha, a koji se mogao spasiti samo ako se obrati Sinu Božje- 
mu koji se utjelovio u izabranom narodu. Na taj se način 
u malenom odlomku ne samo odrazuje nacrt spasenja svijeta, 
nego je ljudski rod prikazan podatnim ženskim likom nasu- 
prot svoga suverenog Otkupitelja. On od svakoga od nas oče- 
kuje da ga ustrajno i ponizno tražimo poput te Kananejke i 
sav je sretan kad može nagraditi njezinu i našu vjeru. Duho- 
vito je još primijećeno da Gospodin ne govori o poganima 
kao o psima nego o psićima koje se ne tjera nogom kao pse 
nego im se daju barem mrvice. Tko se u vjeri zadovolji i 
tima te je za njih zahvalan, dat će mu se još više milosti — 
koliko god ih treba i želi — kako je i onoj ženi darovano po- 
svemašnje ozdravljenje njezine kćeri. Kao što je sve milost 
tako je i sve ovisno o vjeri. 


PETAK 
God. I 
1. č. Post 3, 1-8: Vi ćete biti kao bogovi. (str. 2) 
P. p. 31, 1-2. 5. 6. 7 (str. 492) 
P: Blažen onaj kome je grijeh otpušten! 


' Prva su dva poglavlja Biblije, svako na svoj način, izni- 
jela kako su nastali svi vidljivi stvorovi i koja im je svrha. 

Osim pitanja izvora i svrhovitosti stvorenja misaono je biće 
uvijek mučio i problem zla, moralnog i fizičkog trpljenja. Na 
to se osvrće nadahnuti pisac u 3. pogl. Jednostavan istočnjak 
ne mari za teoretično razglabanje, njemu više odgovara sliko- 
vit prikaz. Biblija i tu sliči mnogim starim mitovima i pripo- 
vijestima, ali ih ujedno daleko nadvisuje, samo je treba pravo 
shvatiti. Tako je u cijelom poglavlju govor samo o zmiji, druga 
nam mjesta S i NZ-a (posebno jasno Mudr 2, 24; Iv 8, 44; 
Otk 12, 1; 20, 2) svjedoče da je sotona prevarila i upropastila 
praroditelje ljudskog roda. Vrlo je vjerojatno da napastovanje 
nije trajalo samo kratko vrijeme jer ta je kobna greška bila 
promišljena i svojevoljna sa strane žene i muža koji bijaše 
s njom. U čemu se sastojala? Spoznanje dobra i zla, oličeno 
u posebnom stablu, sastojalo se u moći da se punopravno 
odredi što je dobro, a što zlo, a to pripada samo vrhovnom 
biću, Bogu. Kad je prvi ljudski par posegnuo za tim savršen- 
stvom — koje mu ne pripada niti mu je pristupačno — grijeh 
ih je strašne oholosti učinio Božjim neprijateljima. Bog je to 
dopustio da iz njega proizvede mnogo veće dobro jer je milost 
otkupljenja daleko nadvisila zlobu grijeha (usp. Rim 5, 20). 
Liturgija u križu gleda protutežu tom stablu grijeha pa pjeva: 
»Bože, ti si odredio spasenje ljudskoga roda po drvu križa; 
da se opet rodi život ondje gdje je nikla smrt, i onaj koji je 
na drvu pobijedio, bude i pobijeđen na drvu po Kristu« (Pred- 
slovlje križa). 

Lažno je obećanje bilo silno zavodljivo: stvor će postati 
ne samo sličan Bogu, što je čovjek po svojoj naravi, nego 
jednak Bogu. »Tu se isprevrće sam pojam Boga: pojam suve- 
reno nesebičnog Boga zato što je suvereno savršen, komu 
ništa ne nedostaje i koji može samo davati, nadomješta se 
pojmom nekog oskudnog, sebičnog bića, svega zaokupljenog 
nastojanjem da se zaštiti protiv svoga stvora. Još prije no što 
je izazvao čovjekov gest, grijeh je iskvario čovjekov duh; 
a kako čovjeka zahvaća u samom njegovu odnosu prema Bo- 
gu čija je čovjek slika, to je nemoguće zamisliti temeljitije 
izopačenje niti se ima čemu čuditi što grijeh ima tako teške 
posljedice« (RBT 284). Kad su prvi grješnici uvidjeli svu svoju 
bijedu, nisu mogli odmah doznati sve posljedice svoga ludoga 
čina. Imat će za to vremena kroz cijelu ljudsku povijest oni 
i svi njihovi potomci, svatko do svoje smrti. A nije s grijehom 
nadošla samo tjelesna smrt. »Kad se pita kakvom je smrću 
Bog zaprijetio prvim ljudima... da li smrću duše ili tijela, 
ili onom cijelog čovjeka, ili onom koja se naziva druga smrt 
(Otk 2, 11; 21, 8), treba odgovoriti: objema« (Augustin). A 
budući da smo na opće grješno stanje — naslijeđeno rođenjem 

i dignuto krštenjem — nadodali i toliko svojih osobnih grije- 
ha, Crkva nas psalmom 31. uči da te pred Bogom priznamo i 
tako zadobijemo oproštenje. Povraćena nam milost odnosi 
tjeskobu grješnosti i zaodijeva nas radošću spasenja. Spasitelj 
po euharistiji postaje posve naš a mi njegovi, živi u nama 
a mi u njemu, pa je naša radost potpuna (Iv 15, 11). 


.God. II 


1. č. 1 Kr 11, 29-32; 12, 19: Izrael se odijelio od doma Davi- 
dova. (str. 282-3) 


P. p. 80, 10-11ab. 12-13. 14-15 (str. 533) 
P: Ja sam Gospodin Bog tvoj, slušaj glas moj. 


Biblija nam opisuje mnogo događaja iz kojih vidimo kako 
Bog unaprijed zna sve što će se dogoditi i to dapače pri- 
pravlja, ali opet čovjek ostaje uvijek slobodan u svojoj odluci 
i sam je kriv ako što zgriješi. Jasan nam primjer takva zbi- 
vanja pruža politički i vjerski raskol dotada jedinstvenog 
izraelskog kraljevstva poslije Salomonove smrti. Jučer smo 
čuli kako je i zašto Salomonu naviještena ta teška kazna, a 
danas nam Crkva čita samo početak i svršetak njezina izvr- 
šenja. Na pozornicu stupa Jeroboam, valjan čovjek koji je 
ispočetka uživao kraljevo povjerenje (r. 28). Bog mu po pro- 
roku Ahiji na slikovit način, svojstven prorocima, saopćuje 
da će njemu predati kraljevanje nad deset sjevernih plemena, 
Ne znamo je li Jeroboam htio sam odmah ostvariti to što imu 
je bilo obećano, ali r. 40. govori da je morao bježati pred 
Salomonom u Egipat i da je ondje ostao do kraljeve smrti. 

Na prvi je pogled izgledalo da sva izraelska plemena žele 
Salomonova sina Roboama za zajedničkoga kralja. Kako će se 
onda ispuniti Božja napovijed o diobi? Zato se pobrinuo od 
mladića napuhani sam Roboam: mjesto da narodu olakša 
breme koje mu je bio nametnuo Salomon on im prijeti da 
će postupati još gore. Sveti pisac donosi svoje tumačenje: 
Kralj ne htjede poslušati naroda, jer tako upriliči Gospod da 
se ispuni riječ što je preko Ahije kazao Jeroboamu (12, 15). 
I došlo je ono što su započeli grijesi Salomonovi i što je zape- 
čatila nabusitost Roboamova: deset se plemena odijelilo, a 
nesuđeni im kralj morao potražiti utočište u Jeruzalemu. Po- 
novilo se još jedanput: čovjek snuje, a Bog određuje, pa opet 
čovjek izvršuje Božje odredbe. Sve je u Božjoj ruci puko 
sredstvo, što opet ne umanjuje odgovornost čovjeka. 

Crkvi je do toga da shvatimo pouku toga davnoga doga- 
čaja: treba Boga slušati. On je govorio Salomonu sam i pri- 

mjerom oca Davida, govorio je Roboamu po starim i mudrim 
savjetnicima njegova oca Salomona (12, 6-7), ali nisu poslušali 
ni jedan ni drugi. Stoga nam Crkva ponavlja riječi psalmiste 
kako je nužno slušati glas onoga koji se svakome predstavlja: 
Ja sam Gospodin Bog tvoj. Čovjek može poput Salomona i 
Roboama ne poslušati, ali onda slijedi teška Božja riječ: Zato 
ga pustih okorjelom srcu njegovu: neka hodi kako mu se 
hoće! (ps 80, 13). Kad čovjek bez obzira na Boga sam sebi 
kroji svoju sudbinu, veće štete od toga ne može sebi nanijeti. 
U slučaju pak da čovjek i, još bolje, cijeli narod sluša i poslu- 
ša Božji glas, Bog bi brzo svojom snagom predobio sve nje- 
gove neprijatelje, sve koji mu stoje na putu vremenite i vječne 
sreće. Moglo bi se reći da je Božja moć u ruci ljudske po- 
slušnosti, ili što se pokazalo u životu svetaca: Bog i čudom 
vrši volju onoga koji vrši njegovu volju. Nije ovo prazna igra 
riječi nego stvaran postupak Providnosti. 


Ev. Mk 7, 31-37: Učini da gluhi čuju, a nijemi da govore. 
(str. 36) j 


Evanđeoski je tekst toliko prisan i jasan da ne predstavlja 
nikakve poteškoće. Upada u oči Isusov postupak kako se 
približio jadnom gluhonijemomu i najprije mu pomogao po- 
buditi barem malo vjere i pouzdanja — koliko je onaj bio 
uopće sposoban a i koliko je trebalo da Isus učini čudo. Ljudi 
su već toliko vjerovali u moć Čudotvorca da su mislili kako 
je dosta da samo stavi na nj ruku. Bio bi dovoljan i jedini 
mig njegove volje, ali Isus želi da i taj bijednik sudjeluje kao 
čovjek te da tako upozna ne samo Isusovu moć nego i njegovu 
božansku dobrotu. Uze ga nasamo, stavi prste u njegove uši 
i čak se svojom pljuvačkom dotače slinastog jezika mutavca. 
Pravo primjećuje Dillersberger: To čudo zorno pokazuje ko- 
liko je istinita Pavlova riječ da su svi ljudi, i pogani, s Isu- 
som jedno tijelo, da s njime tvore jedno »su-tijelo« (Ef 3, 6). 
Uz tjelesni doticaj Gospodin gluhonijemog pogledom prema 
nebu pouči odakle mu je očekivati pomoć i spasenje, što je 
još naglasio posebnim uzdahom. Tek tada je izgovorio svoju 
svemoguću riječ koju je onaj mogao zamijetiti i valjda već 
čuti. Toj posebnosti učinjenog čuda odgovarala je i Isusova 
zabrana da se o njemu ne govori, što je preporučivao i u mno- 
gim drugim prigodama: samo kod Marka pet šest puta prije 
i isto tako poslije tog čuda. Sa svoje je strane htio zapriječiti 
da suvremenici ne shvate krivo njegovu mesijansku ulogu, 
kao da je došao da ih izbavlja samo od raznih zemaljskih 
zala. Mnogo su veća duhovna zla koja Isus liječi. 

Obred »Efeta« je ostao i u obnovljenom Redu krštenja 
djece, a popraćen je značajnom molitvom krstitelja djeteta: 
»Gospodin Isus, koji je dao gluhima sluh i nijemima govor, 
udijelio ti da uskoro možeš primati njegovu riječ svojim uši- 
ma i ispovijedati vjeru na hvalu i slavu Boga Oca«. Ispovi- 
jedat će dakle vjeru onaj koji se nauči primati Božju riječ 
svojim ušima, i to uskoro, od malih nogu, što je i glavni uzrok 
zašto Crkva preporučuje da se djeca krste rano. Svi trebamo 
Božju riječ slušati netom počinjemo shvaćati te poslije i u 
tome sve više napredovati. Riječ je izraz naše nutrine pa i 
Božja riječ izražava Božje biće, njegova savršenstva i njegove 
blagodati. »Naše su riječi slika nas samih. Tko prima sliku 
drugoga u sebe, taj mu se prilagođuje. Kada međusobno 
upijamo i prihvaćamo tuđe riječi, nužno postajemo jedan dru- 
gome sličniji nego što smo prije bili, jer u sebe upijamo 
duhovne slike drugoga. Nemoguće je međusobno mnogo raz- 
govarati a da se ujedno ne približimo, dapače, da jedan dru- 
gome ne postajemo sličniji. Isto vrijedi za Boga i čovjeka. Tko 
rado prima i prihvaća Božju riječ, oblikovat će se po Božjem 
duhu. To je kao dioništvo (pri-čest, u-dio) Božjeg života u 
svetoj pričesti. Tu u nekom smislu vrijedi: »Bit ćete kao Bog 
kad spoznate što je dobro i zlo« (Post 3, 5). I to je na 
neki način sudjelovanje u Božjem životu, a učinak je Svetog 
pisma« (Closen). Veliki je Božji dar što nam se u obnovljenoj 
liturgiji tako obilato pruža Božja riječ. Samo — kako je slu- 
šam i kako je usvajam? Dva su to dijela istoga čina: drugoga 
nema bez prvoga, a prvi je bez drugoga isprazan, pa onda i 
kršteni čovjek može postati i ostati gluhonijem. 


SUBOTA 
God. I 


1. č. Post 3, 9-24: Istjera ga Gospodin iz vrta da obrađuje 
zemlju. (str. 2-3) 


P. p. 89, 2. 3-4. 5-6. 12-13 (str. 540) 
P: Gospodine, ti nam bijaše okrilje od koljena do koljena. 


U koliku su bijedu upali prvi ljudi grijehom najbolje 
pokazuju Božje i njihove riječi nakon pada. Božje pitanje 
čovjeku: »Gdje si?« — »nije glas onoga koji ne zna nego 
onoga koji kori« (Augustin). Izvorni tekst upotrebljava izraz 
koji ne pita jednostavno gdje je Adam nego kako (v. Post 37, 
16) da nije na svome običajnom mjestu čuvara Edena i, prema 

tome, zašto je utekao od svoje službe. Ujedno je time Bog 
ljubezno čovjeka kao pozvao da se opravda kako najbolje 
može. Ali grijeh, naročito grijeh oholosti, redovito prati vrlo 
štetan drug: neuviđavnost. Čovjek priznaje da je ostao bez 
Božjeg prijateljstva, jer je to tako očito da ne može tajiti, 
i sram ga je zbog izgubljene nedužnosti, ali u njegovim rije- 
čima nema ni sjenke priznanja i kajanja. Ne znamo kako bi 
Bog bio postupao da su naši praroditelji priznali svoj grijeh, 
za nj se pokajali i molili oproštenje, ali znamo da su učinili 
najgore što su mogli: bacaju krivnju na drugoga. Uz to Adam 
i vrlo neukusno ne krivi samo ženu nego s tim u vezi spo- 
minje i onoga koji mu je dao, dakle samoga Boga. U ženinu 
je odgovoru više čovječnosti, ali i ona prije i više krivi dru- 
goga, sotonu. Tu su nam žalosnu baštinu izgovaranja i baca- 
nja krivnje na drugoga praroditelji ostavili svima u baštinu, 
što se opaža već kod malenog djeteta, a i stariji se toga vrlo 
teško oslabađamo. ' 

Slijedile su Božje riječi pravedne osude i naviještene kazne. 
Njihov je ipak oblik i sadržaj prožet Božjim milosrđem. Bog 
nije poslao svoga anđela zatirača nego je sam došao, iako 
povrijeđen neposluhom čovjeka, »kao prijatelj prijatelju« 
(Krizostom). Samo za sotonu Bog upotrebljava tešku riječ 
prokletstva koju kasnije primjenjuje i na zemlju. Svoju sliku, 
čovjeka Bog ne može prokleti, pogotovo kad preko starog 
Adama gleda novoga (RBT), svoga Sina, Spasitelja svijeta. 
Tek _ oni koji ni njega ne prime nego ustraju do smrti u grije- 
hu čut će strašnu riječ konačne osude. Svim se ljudima, da- 
kle, pruža još jedna šansa: prihvaćanje Spasitelja koji će 
sotoni neprestano satirati glavu i tako svako Evino dijete po- 
magati u odlučnoj i sudbonosnoj borbi. Patnje muža i žene, 
svakoga čovjeka na jedan ili drugi način, jesu kazne za grijeh 
ali i sredstva u toj neisprosnoj borbi dobra i zla, stoga u 
krajnjoj liniji i jamstvo pobjede, jer je također i Sin Božji 
najtežom patnjom pobijedio zlo i nas otkupio. Obećano otku- 
pljenje vrijedi i »jest kao novo stvaranje sa strane Boga, i 
ono izvršeno od Božje Riječi koja čovjeka diže s dna grijeha 
i upućuje ga ususret Isusu« (Barsotti). 

Nije praevanđelje o obećanom Spasitelju jedina prijaznost 
koju je Bog pokazao u času prvog kažnjavanja. »Ta već je 
i to milost što Bog nije čovjeka iskorijenio sa zemlje nego mu 
stavlja na raspolaganje rok milosti. Sam Bog tada izgovara 
riječ beskrajnog žaljenja što je došlo tako daleko da njegova 
pravda traži od njega takvo kažnjavanje (3, 22). Još više, on 
dvojici protjeranih pravi i dariva odjeću od krzna koja će — 
bolje od primitivne pregače koju su sami napravili od smo- 

kova lišća — pokriti njihovu izvanjsku i nutarnju golotinju 
(21)« (Krinetzki). Nekako ta je misao potakla Crkvu da nam 
kao odgovor na današnje žalosno i utješno čitanje predlaže 
nekoliko redaka koji govore o ljudskoj krhkosti i o Božjem 
okrilju. Pripjev, dapače, ponavljajući slavi Boga za njegovu 
dobrotu iskazanu svim ljudskim pokoljenjima od prvoga do 
zadnjega. Zadnji redak odjekne vapajem svih ljudi da se Bog 
vrati k nama, da dođe što prije i da nam svima bude milostiv. 


God. II 


1. č. 1 Kr 12, 26-32; 13, 33-34: Načini Jeroboam dva zlatna 
teleta. (str. 263-5) 


P. p. 105, 6-7a. 19-20. 21-22 (str. 552) 
P: Sjeti me se, Gospodine, po dobroti prema svome puku. 


Na starom su Istoku politika i vjera bile često vrlo pove- 
zane. Stoga je i Jeroboamov politički raskol prouzročio tako- 
đer i vjerski. Da ne bi izraelska plemena odlazeći u jeru- 
zalemski hram opet potpala pod judejskog kralja, Jeroboam 
uredi dva nova svetišta. Jedno na sjeveru, drugo na jugu nje- 
gova kraljevstva, svako sa svojim .zlatnim teletom, imalo je 
zadovoljiti vjerske potrebe otpalih plemena. Time je bila ne 
samo osnovana nova »nacionalna Crkva«, nego je većina naro- 
da bila usmjerena prema krivovjerju. Jeroboam je učinio što 
nije smio: Izraelskog je Boga prikazao u liku teleta kao što 
su svoje bogove pravili okolni narodi, a k tome te likove po- 
istovjetio s Bogom koji je sav izabrani narod izveo iz Egipta. 
Shisma kao svaki nered vuče sve dublje i Jeroboam je odre- 
đivao tko će biti svećenik bez obzira da li je Levijeva roda 
kako je bio Bog odredio. Uz nove svećenike došao je i novi 
vjerski kalendar i tako se prikinula svaka veza s kultom u 
Jeruzalemu. Još gore je bilo što je kralj obnovio svetišta po 
uzvišicama koja su imali Kanaanci prije dolaska izabranog 
naroda pa se na tim mjestima zbivalo sve više i više nepo- 
dopština protiv kojih su ustajali proroci. Oni su riječima i 
čudesima opominjali već Jeroboama, ali odlomak ma kraju 
spominje da je to urodilo samo novim zlom: kralj je za te 
uzvišice postavljao svećenike prema darovima koje su mu zato 
nudili. A kad koja obitelj, pa neka je i kraljeva, pada sve 
više u grijehe, ruši se i nestaje je s lica zemlje. 

Davne se te dogodovštine ponavljaju i ponavljat će se 
valjda na razne načine do kraja svijeta, a Crkva nam ih čita 
jer su napisane nama za pouku (Rim 15, 4) i opomenu (1 Kor 
10, 11). Svaki je grijeh makar nevidljivo odvajanje od vjerske 


U 

zajednice, a to u kršćanstvu znači od samoga Krista. Još mno- 
go veći grijeh čini onaj koji na bilo koji način razdvaja Božji 
narod, čime najviše upropaštava sebe. Crkva nam nastavak 
knjiga o izraelskim kraljevima čita tek nakon Uskrsnog ci- 
klusa. Zasada smo iz njih dosta čuli što nas može raspoložiti 
za pokorničko vrijeme korizme. U to nas raspoloženje uvode 
i retci, a naročito pripjev današnjeg psalma: svatko treba 
svoj grijeh priznati te moliti od Boga oproštenje za sebe i za 
svoj narod. 


Ev. Mk 8, 1-8: Jedoše i nasitiše se. (str. 36) 


Racionalistički raspoloženi biblicisti tvrde da je izvještaj 
o drugom čudu s umnoženim hljebovima ponavljanje prvoga 
(Mk 6, 35-44). Međutim, nije teško uočiti vrlo brojne razlike 
između oba čuda, a nabrojio ih je već Jeronim: »Ondje je 
bilo pet hljebova i dvije ribe, ovdje sedam hljebova i malo 
ribica; ondje su posjedali po travi, ovdje po zemlji; ondje 
ih je jelo pet tisuća, ovdje četiri; ondje su napunili dvanaest 
košara, ovdje sedam«. Ima i drugih razlika: prvi put je Isus 
nahranio mnoštvo još iste večeri, drugi put je rečeno da su 
već tri dana s njime; kod prvog se čuda košare zovu »k6phi- 
nos«, a drugi put »spyrida-sporta«, a ta je bila mnogo manja, 
dakle košarica. Važnija je razlika što drugom izvještaju Petar- 
-Marko kaže da je nad sedam hljebova zahvalio, a ne samo 
da je nad njima izrekao blagoslov. Grčka riječ za prvi izraz 
»euharist€sas« nije moguće da nije prve čitatelje spominjao, 
a tako će i uvijek podsjećati na čudesno hranjenje naših duša 
Gospodnjim tijelom. To je konačno i duhovni smisao što ga 
imaju oba čuda, a i u njihovu vonavljanju Dillersberger vidi 
napovijed da će se euharistijska pretvorba uvijek iznova po- 
navljati do nepreglednosti. Isus je uvijek svima na raspola- 
ganju. Kome je duša gladna, kome umire od gladi — sam 
je kriv. Dva su stola za njega uzalud prostrta. ' 

Drukčije je s tjelesnom glađu. »U naše doba ima na zemlji 
nešto manje od tri i po milijarde ljudi. Dvije trećine njih živi 
bez dovoljno ishrane. Svakog dana od posljedica gladi i ne- 
ishranjenosti umire oko 110.000 Izudi, a godišnje oko 44 mili- 
juna. To je čitav jedan rarod, tako velik kao čitavo pučanstvo 
Francuske. Apostol nas Pavao opominje (1 Kor 11, 21) da ne 
bismo smjeli slaviti Gospodnju večeru dok su neki siti a drugi 
gladuju. Zlo se te sve veće i veće katastrofe ne sastoji u tome 
da su iscrpljeni izvori prehrane na zemlji. Zlo je u pomanj- 
kanju bratskog duha među ljudima i između naroda. A dobra 
naše zemlje pripadaju svima, a ne samo bogatima među koje 

smo i mi ubrojeni«. Mogu li ja nešto učiniti npr. za među- 


narodnu akciju »Gladno dijete« koja je potekla iz naše domo- | 


vine? »Gottesdienst« od 22. IV 1970, koja donosi gornje po- 
datke, dodaje ovo na razmišljanje: »Isus Krist, Sin Božji koji 


je postao čovjekom, traži od nas kao prvo čovječnost. — Isus 
Krist, koji je sama sebe predao za spasenje ljudskog roda, 
traži do nas suodgovornost. — Isus Krist, koji nam se daje 


kao kruh života, nagoni nas da i mi s drugima radimo kako 
bi sve što smo primili od Boga bilo dijeljeno svima«. Vidi 
još II vat. sabor (Cus 69, M 12). 

VI NEDJELJA 
GOD. A 


1. č. Sir 15, 15-20: Nikad nije nikomu zapovjedio da bude 
bezbožnik. (str. 677-8) 


P. p. 118, 1-2. 4-5. 17-18. 33-35 (str. 563-4) 
P: Blaženi koji hodaju po zakonu Gospodnjemu! 


Skoro svakom svojom stranicom Biblija hoće da u nama 
učvrsti uvjerenje da je Bog ne samo sve stvorio nego da on 
i upravlja svijetom. Crkva je osudila zabludu, tzv. deizam, 
da se Bog nimalo ne brine za svijet nego da ga je nakon stva- 
ranja prepustio samom sebi i svim silama koje vladaju u 
njemu. Posebno se često ističu u Bibliji činjenice i nauk da 
Bog voli ljude i da vodi brigu o svakome čovjeku napose. 
Naravne su religije, a naročito islam, o tome tako uvjerene 
da podržavaju vjerovanje u unaprijed određenu i neizbježivu 
sudbinu (fatalizam). U Bibliji, uzevši njezino cjelokupno uče- 
nje i pravilno ga shvativši, nema podloge za takvo shvaćanje. 
Istina, Bog sve upravlja i sve se događa kako on hoće ili 
dopušta, ali je i čovjeka obdario slobodnom voljom kojom 
svatko sam odlučuje o svakoj svojoj hotimičnoj misli, riječi 
i radnji. Velika je i za nas nedokučiva tajna kako se kon- 
kretno usklađuje Božja i naša volja, koliko je jedna ovisna 
o drugoj i na koji je način svako ljudsko djelo njihov zaje- 
dnički rezultat — ali tako jest. Ako Biblija u prvom redu na- 
glašava vrhovništvo Božje volje, sadrži i mnogo tekstova koji 
govore o čovjekovoj slobodi (RBT, oslobođenje/sloboda I i III). 
Danas imamo jedan takav tekst iz SZ-a koji nas pripravlja 
na čitanje iz evanđelja. 

Tko zna što je grijeh — kršenje volje Božje — odmah 
uviđa zašto starozavjetni mudrac ne dozvoljava da tko reče: 
Od Boga je grijeh moj (15, 11). Nakon što je izričito još nagla- 
sio da je Bog u početku stvorio čovjeka sa slobodnom voljom, 
u današnjem odlomku svakome se od nas kaže da ne samo 
možemo, ako hoćemo, držati Božje zapovijedi koji put, nego 
je u našoj moći i da Bogu budemo stalno vjerni. Stari su 
narodi imali svoje junake koji su se našli na raskršću putova 
dobra i zla, o čemu govori i Objava (npr. ps 1), a današnji 
tekst s tim u vezi spominje vatru i vodu, život i smrt. Što 
će izabrati — odlučuje sam čovjek svojom slobodnom voljom. 
Istina, čovjek u slobodnom odabiranju može biti ograničen 
i čak posve zapriječen neznanjem, strahom, uzbuđenjem i sl. 
pa prema tome je više ili manje odgovoran za svoje čine. Da 

se lakše odluči pravilno, mudrac spominje Boga koji sve može 
i sve vidi. Kad Bog sve vidi, onda znači da ništa ne može 


izbjeći njegovom konačnom sudu. Ali Bog nije preko glasa naše | 


savjesti samo neumoljiv sudac nego nam je svojom svemo- 
gućnošću uvijek pripravan pomoći, čime se nagoviješta sva 
novozavjetna nauka o djelatnoj milosti (RBT). U svakom slu- 
čaju Bog hoće samo dobro i nikomu, ama baš nikomu nije 
dao dopuštenje za grijeh. Taj je uvijek moj i čovječnost traži 
da priznam da je moj. 

Iz ps 118, gdje se Božji zakon hvali na dugo i široko, 
Crkva je odabrala retke koji proglasuju blaženima one koji 
traže Boga i njegov zakon, što nas podsjeća na evanđelje 
pretprošle nedjelje. Bog je svoje naredbe dao da ljudi znaju 
kako će doći k njemu i stoga je naša najveća želja da idemo 
tim putem. Samo onaj kome Bog otvori oči duše, uvidjet će 
opravdanost i ljepotu Božjega zakona pa nam to ima biti 
neprestana molitva, a naročito prije današnjeg evanđelja. Ako 
su pravednici SZ-a željeli vršiti Božji zakon svim srcem i do 
kraja života, koliko više mi kojima je Isus donio ne samo 
zakon ljubavi nego i milost (Iv 1, 17)? 


2. č. 1 Kor 2, 6-10: Bog od vječnosti preodredi mudrost na 
našu slavu. (str. 141) 


Tko se sjeća čitanja iz apostola prošle nedjelje neće se 
čuditi da ga danas Crkva odmah nastavlja. Pavao je na po- 
čeiku svoje prve poslanice Korinćanima počeo opširno raspra- 
vljati o svjetskoj i Božjoj mudrosti, što lijepo odgovara prvom 
i trećem čitanju ove nedjelje. Apostol danas najprije ponavlja 
kako je isprazna mudrost ovoga svijeta koji je zajedno sa 
svojim knezovima osuđen na propast upravo zato jer se drži 
svjetske mudrosti. Puni te svjetske mudrosti, koja ima za 
predmet i svrhu samo vidljivi svijet, ni knezovi svijeta nisu 
bili sposobni upoznati Božju mudrost. Kao dokaz svoje tvrdnje 
Pavao navodi strašnu činjenicu što su oni u svojoj svjetskoj 
mudrosti toliko zastranili da su čak razapeli Gospodina slave. 
Na koje knezove zapravo misli? Misao neposredno leti na 
Anu, Kaifu i Pilata koji su neposredno skrivili Kristovu smrt, 
Ali apostol u Ef 6, 12 naziva zle duhove knezovima ovoga 
mračnoga svijeta, a jer je i Gospodin više puta svoju muku 
i smrt (Iv 15, 30) pripisivao sotoni i njegovu uplivu, imaju 
pravo i oni koji u knezovima ovoga svijeta gledaju zle du- 
hove. No budući da Heb 6, 6 pozna i one koji sada razapinju 
Sina Božjega, najtočnije će biti, prema Fil 3, 18, da Pavao 
misli na sve koji žive kao neprijatelji Kristova križa. Nitko 

nije isključen od mogućnosti da i on to bude barem djelo- 
mično svojim životom. Ako tako pazimo u prvom redu na 
sebe, isključuje se opasna i ne tako rijetka sklonost da sve 
biblijske osude prišivamo drugima i, najlakše, samim zlim 
duhovima. 

U ovom je odlomku mnogo više naglašena Božja mudrost 
koju apostoli navješćuju svima savršenima, tj. onima koji su 
Već učvršćeni u Božjoj spoznaji i ljubavi pa nisu više kao 
mala djeca (3, 1). Potrebno ju je navješćivati i razlagati jer 
je Božja mudrost tajanstvena i sakrivena te se otkriva samo 
onima koji je traže i dadu se poučiti. Kad apostol spominje 
kako je Bog od vječnosti preodredio da nam dade svoju mu- 
drost na našu slavu i kad onda na svoje navješćivanje Božje 
mudrosti primjenjuje tekst iz Iz 64, 4 i 65, 17, onda time ne 
misli samo na našu slavu u nebu nego i na sve ono što uži- 
vamo na zemlji ako nastojimo Boga spoznati i ljubiti. Sve 
je to nama na raspolaganju jer nam je to Bog objavio po 
svome Duhu koji po milosti stanuje u nama. Pavlov izraz da 
Duh za nas ispituje čak i dubine Božje ne znači da su njemu 
nepoznate nego da nas u njih uvodi, »ne označuju neznanje 
nego sve savršenije saznanje« (Krizostom). Kao što samo ljud- 
ski duh zna što je u čovjeku, a ne bilo tko izvana, tako i 
nama dubine Božje mudrosti može otkriti samo Božji Duh. 
Ovdje se treba sjetiti kako je i Krist govorio o toj zadaći 
Duha Svetoga s obzirom na našu sve veću pouku: Iv 14, 15-16 
i 16, 12-15. Naravski, neka nitko ne čeka da će Duh Sveti to 
u njemu izvesti bez njegove suradnje. Ta se naša suradnja 
sastoji od mnogih naših posala do smrti, a dva su neophodno 
nužna: istraživati Pisma (Iv 5, 39) koja je upravo za nas na- 
dahnuo Duh Sveti i zatim darovanom nam spoznajom Božje 
mudrosti — živjeti. 


Ev. Mt 5, 17-37 (duže) ili 20-22a. 27-28. 33-34a. 37 (kraće): 
Tako je rečeno starima; a ja vam kažem. (str. 3-4) 


Gospodin nije došao da ukine stari zakon koji je dao Bog 
na vrlo svečan način pod Sinajem izabranom narodu i sva- 
kom čovjeku ga usadio u savjest. Njegova je zadaća bila da 
ga opet pokaže u prvotnom svjetlu i da ga usavrši svojom 
božanskom naukom i primjerom. Stoga je u svom progra- 
matskom nastupu, kako nam ga prikazuje Matej u govoru na 
gori, istaknuo da usavršuje zapovijedi koje su bile dane sta- 
rima, a pogotovo kako su ih površno i izvanjski tumačili knji- 
Ževnici i farizeji. Da se odmah vidi od kolike je važnosti pri- 
hvatiti i izvršavati njegov zakon, svečano izjavljuje svojim 

učenicima i slušateljima da neće ući u nebesko kraljevstvo 
ako ne budu Božji zakon izvršavali savršenije od farizeja i 
književnika. Stari se zakon skoro u svim zapovijedima odnosio 
na ono što se ne smije činiti, no isto je tako važno prakti- 
cirati ono što je dozvoljeno i preporučeno. Tko zaista želi 
slušati i slijediti Krista treba se ne samo čuvati grijeha koji 
su izričito zabranjeni, nego ozbiljno nastojati i činiti svako 
dobro koje tvori krepost suprotnu zabranjenom grijehu. Uvi- 
jek je pravilno shvaćena katolička moralka bila ne samo na- 
uka o grijesima nego i o krepostima, a u zadnje se doba 
(Tillmann, H&ring i dr.) sve više ističe da se kršćanstvo sastoji 
u nasljedovanju Krista. 


Da ga svi shvate na što misli, Isus se dotakao i pojedinih 
zapovijedi: u današnjem odlomku 5, 6. i 7. U Mojsijevu su 
dekalogu baš one donesene u obliku zabrane koja je i mno- 
gim kršćanima toliko prešla u krv da poneki površan vjernik 
zna i svoju ispovijed započeti: Nisam ubio, nisam ukrao, ni- 
kam »zlo djelo« učinio — kao da je to sve. Iz današnjega 
i kraćega čitanja (a duži tekst dolazi čitav razdijeljen u razne 
dane preko godine) vidimo kako Isus u izvršavanju Božjih 
zapovijedi ističe veće i savršenije zahtjeve: duh i sveobuhvat- 
nost, prisnost i iskrenost. Nije dosta ne ubiti nego se mora 
izbjegavati također i hotimična i neopravdana srdžba. Nije 
dosta čuvati se preljubnog čina nego i svakog požudnog 
pogleda koji lako vodi u grješni čin i stoga mu se izjednačuje. 
Nije dosta izbjegavati krivu prisegu nego se mora nastojati 
svaku svoju izjavu tako uzeti i iznijeti da joj uopće ne treba 
dodavati bilo kakve prisege. Ovo može biti svakome zgodna 
prigoda da s obzirom na te tri zapovijedi ispita svoju nutrinu 
i u njoj potraži korijen iz kojega niču dotični njegovi prekr- 
šaji bilo mišlju, riječju ili djelom. Malo koristi filtrirati i či- 
stiti vodu ako je izvor okužen i nečist. Mnogo je uspješnije 
i lakše, ako se hoće i uzme ozbiljno, liječiti i pročistiti izvor, 
a to je svakome njegovo srce. Kakvo je ono tako čovjek 
govori i djeluje. 

GOD. B 


1. č. Lev 13, 1-2. 45-46: Neka je gubavcu stan izvan tabora. 
(str. 88-9) 


P. p. 31, 1-2. 5. 11 (str. 492) 
P: Utočište ti si moje, radošću me spasenja okružuješ. 


Kad bi ovo čitanje stajalo samo za sebe, svatko bi se ču- 
dio što ga je Crkva odabrala i to u nedjelju. Netom se pak 
pogleda evanđelje ove nedjelje, odmah je jasan uzrok. Isus 
je ozdravio gubavca pa je i prvi odlomak u vezi s tom stra- 
šnom bolesti. Mojsijev je zakonik, naročito u Levitiku, sadr- 
žavao i mnogo čisto higijenskih propisa, što je i razumljivo 
s obzirom da je vjera prožimala sav život. izabranog naroda 
i da Židovi dugo vremena nisu ni imali druge vlasti osim 
vjerske. Kako su se svi bojali gube, jer su je držali priljepči- 
vom, tražilo se od svakoga Izraelca da se odmah prijavi sve- 
ćeniku netom bi se na njegovoj koži pojavila bilo kakva su- 
mnjiva oteklina ili lišaj ili pjega. Ako bi svećenici, koji su 
s vremenom sigurno sticali dosta iskustva u tom poslu, ne- 
koga. proglasili gubavcem ili sumnjivo zaraženim, za toga su 
onda zbog općeg dobra vrijedili vrlo teški propisi. Žalosno 
je bilo njegovo stanje: dok je narod lutao pustinjom, morao 
je izaći i stanovati izvan tabora, a kasnije napustiti bilo koje 
ljudsko naselje; ako bi mu se iko približio, gubavac je morao 
vikati: »Nečist! Nečist!« i još nad usta staviti dlan valjda zato 
da ga se bolje i dalje čuje. Uz to je osim bolesti i sav vanjski 
izgled gubavca bio žalostan i odvratan kako nam pokazuje i 
knjiga o Jobu (2, 5-8). Svaka je bolest teška, ali guba spada 
u najteže. j 

Od svega odlomka naslov na prvo mjesto stavlja zadnju 
izreku o stanovanju gubavca izvan ljudskog tabora. Osim 
doslovnog smisla te nas riječi — prema preporuci Crkve da 
i u SZ-u čitamo NZ, v. II vat. sabor, O 14-16 — navode da 
mislimo i na Onoga koji je zbog naših grijeha bio izbačen 
izvan tabora (Heb 13, 13) i na križ razapet izvan jeruzalem- 
skih zidina. U četvrtom dijelu Izaijine knjige imamo četiri 
pjesme o Sluzi Gospodnjem, od kojih se barem četvrta sigur- 
Tio odnosi na Mesiju o kojemu se govori: »Kao što se mnogi 
užasnuše vidjevši ga — tako mu je lice bilo neljudski iznaka- 
ženo te obličjem nije više naličio na čovjeka... Prezren bješe, 
odbačen od ljudi, čovjek boli, vičan patnjama, od kog svatko 
lice otklanja, prezren bješe, odvrgnut. A on je naše bolesti 
ponio, naše je boli na se uzeo, dok smo mi držali da ga Bog 
bije i ponižava« (Iz 52, 14; 53, 3-4). Svijet se divio i divi he- 

rojskom apostolu gubavaca na Molokaju, P. Damjanu, koji je 
umro od iste bolesti, ali ovdje se radi o samom Bogu koji je 


za nas ne samo uzeo naše tijelo nego i naše grijehe te sve 


kazne za sve grijehe svih ljudi. 

Da nas današnji biblijski tekstovi o gubi žele navesti da 
mislimo i na svoju gubu duše, na grijeh, najbolje se vidi iz 
pripj. psalma. U njemu se ne govori samo o grijehu, zbog 
čega je to istaknuti pokornički psalam, nego i o njegovu opro- 
štenju. Bog ne ubraja nama krivnju za grijeh otkada je nju 
Krist preuzeo na sebe i za nju podnio strašnu smrt. Na nama 
je da prihvatimo oproštenje i očišćenje od grijeha za koje se 
jedino traži da pred Gospodinom — a barem u nekim sluča- 
jevima i pred njegovim namjesnikom — priznamo svoj pri- 
jestup, da se za nj kajemo i njega se unaprijed okanimo. 
Božje oproštenje brzo i lako sredi ono što je prošlo, a sve 
je usmjereno na sadašnji čas i na budućnost. 


2. č. 1 Kor 10, 31-11, 1: Nasljedovatelji moji budite, kao što 
sam i ja Kristov! (str. 146) 


Nas više ne taru brige kao nekoć kršćane u Korintu: 
smije li se jesti meso žrtvovano idolima ili ne. To su meso 
pogani prodavali, kupovali i jeli, pa su prema Pavlovu sudu 
samo po sebi smjeli i kršćani, jer su idoli zapravo ništa, a 
na ništa se ne treba obazirati. (Ako nemamo tih problema, 
nije rečeno da svi suvremeni kršćani najsretnije rješavaju sve 
odnose prema praktičnim poganima našeg doba i da se uvijek 
znamo čuvati pogubnih utjecaja koji su daleko opasniji od 
jedenja mesa žrtvovanog idolima). Apostol svoju dugu pouku 
o tome završava općom izrekom vrlo značajnom, za kršćanski 
moral: sve treba činiti na slavu Božju! Dakle, ne samo mo- 
litva i rad i bilo koje djelo koje je izravno usmjereno prema 
Bogu, nego i tako sami po sebi indiferentni poslovi kao što 
je jelo, piće, odmor, spavanje i sve drugo — svima se može 
Bogu ugađati i služiti. Jedino što Bogu nije drago i nikako 
mu ne može biti jest grijeh (v. gore god. A). Ali treba dodati: 
grijeh nije samo ono što je zlo samo u sebi, objektivno zlo, 
nego može škoditi ako okolina vidi da Kristov svjedok, pred- 
stavnik kršćanstva čini nešto što ona smatra da to dotičnome 
ne dolikuje. Ljudska a pogotovo kršćanska razboritost traži 
da ne činimo mišta što bi druge moglo sablazniti. Ako više 
nemamo posla sa Židovima i Grcima koje spominje Pavao, 
svi smo dužnici prema Crkvi Božjoj. Istina, uvijek će biti 
i farizeja koji se sablažnjuju, i te se može poučiti i do potrebe 
raskrinkavati, ali u Božjem narodu ima i malenih na koje 
se zaista treba obazirati — inače v. Lk 17, 2. 

Blago Pavlu kad je Korinćanima mogao pisati da on svi- 
ma u svemu ugađa bez obzira na svoju korist! Nije tu riječ 
o popuštanju u stvarima gdje se ne može popustiti i mnoga 
nam mjesta njegovih poslanica govore o apostolovu nekom- 
promisnom držanju, a u 1 Kor 4, 5 spominje čak i šibu. Ali 
kad se radi o onome što bi moglo mnogima biti na spasenje, 
a nisu u pitanju načela nego praktičan postupak, onda je Pa- 
vao rado svima postao sve da na svaki način barem neke 
spasi. Tako se izrazio malo više (9, 22) upravo u vezi istoga 
pitanja može li se jesti meso žrtvovano idolima. Takav je 
Pavao mogao biti jer je imao pred očima Kristov primjer, 
pa kao što je on slijedio Učitelja tako traži da i učenici slijede 
njega. Lako je riječima od drugoga tražiti da nasljeđuje naše 
riječi, ali je za obje strane mnogo korisnije kad se tko poziva 
na svoja djela, ili kad ta djela sama privlače i kao da sile da 
ih se slijedi. Neka nam Bog dade što više pastira kojima bi 
se redak 11, 1 mogao napisati na nadgrobni spomenik kao 
što su ga štovatelji župnika Joakima Pilata uklesali na njego- 
vu grobu u Veprincu povrh Opatije! 


Ev. Mk 1, 40-45: I odmah nesta s njega gube, i očisti se. 
= (str. 30) 


Krist je u svojem kraljevstvu i nebeski Liječnik, dakako, 
u prvom redu duša. Da to pokaže, liječio je bolesne od gube 
(RBT) koja je slika grijeha. A kad očišćenog šalje prema 
Mojsijevu propisu svećeniku koji će ustanoviti ozdravljenje i 
o tome izdati svjedočanstvo da se dotični smije opet vratiti 
u ljudsku zajednicu, onda duhovni pisci mahom vide u tom 
Isusovu postupku mig na sakramentalnu ispovijed. O ovom 
je odlomku bilo govora gore u četvrtak 1. tjedna kroz godinu, 
ovdje neka je par riječi za one koji još nisu uvjereni u korist 
ispovijedi ili u tom uvjerenju kolebaju pod uplivom suvre- 
menoga protivnog vjetra. Kad se radi o lakim grijesima, si- 
gurno je da se za njih može dobiti oproštenje i izvan ispo- 
vijedi, pa se može samo preporučiti da svatko što bolje upo- 
trijebi svaku takvu prigodu, naročito kod.misne liturgije i 
djelima ljubavi prema bližnjemu. Ali isto tako je sigurno da 
svaka ispovijed, ozbiljno uzeta, pridonosi čišćenju duše i pre- 
ma tome sve većem sjedinjenju s Bogom. 

Pio XII je u dvjema enciklikama, o otajstvenom tijelu 
Kristovu i o liturgiji, nabrojio desetak duhovnih koristi koje 
se mogu imati od česte ispovijedi. Svatko će priznati da je 
od velikog značenja već iskreno očitovanje vlastitih pomanj- 
kanja što je povezano s poniženjem koje je duši to korisnije 
što je neugodnije. Poznati je pastoralist F. Ušeničnik svojim 

slušačima znao priznati kako mu je i u već skoro staračkim 
godinama priznanje grijeha značilo pravo poniženje, ali mu 
se uvijek rado podvrgavao uvjeren kako Crkva ima posve 
pravo kad preporučuje taj gorki lijek. Sada se zna govoriti 
o priznanju grijeha pred zajednicom kao da je to što lakše 
i uspješnije ako se misli ozbiljno. Učinak lijeka ne ovisi samo 
o njegovoj vrijednosti nego i o uporabi. 

Uz ovaj odlomak ne zaboravimo da i danas ima na svi- 
jetu oko 15 milijuna gubavaca. Samo malen njihov dio uživa 
redovitu liječničku pomoć koja se pokazuje sve uspješnijom. 
Da se ista briga posveti i ostalim jadnicima, bilo bi dostatna 
svota koliko stoje dva moderna bombardera. Našao se idealist 
Follereau koji se u tu svrhu obratio velikašima sadanjega 
svijeta, ali bez uspjeha. Ako ne možemo mnogo pomoći gu- 
bavcima, svima su nam mnogo bliži brojni bolesnici od raka 
što ga, kad je otvoren, pučko mišljenje smatra sličnim bolesti 
gube. U tom pogledu svaku pomoć zaslužuje Liga za suzbija- 
nje raka, a već oboljelima treba iskazivati svu ljubav i skrb. 
Nego, zaključimo opet s važnijim, duhovnim: koliko se ljudi 
boje prvih i samo sumnjivih simptoma raka na tijelu, a na 
duši? Sveopća je pojava da se bolesnome od raka što duže 
taji njegovo stanje, što mu možda olakšava osjećanje, ali ne 
usporuje kraj. Još manje koristi sebi ili drugima uljepšavati 
pravo stanje duše u grijehu, a najmanje koristi tajiti opasnost 
uvriježene mane. Božanski je Liječnik svima na raspolaganju 
pa kad bi i za naše vrijeme vrijedilo: dolažahu k njedu oda- 
svud! Da se k njemu dođe, treba se uputiti i druge upućivati. 


GOD. € 


1. č. Jer 17, 5-8: Proklet čovjek koji se uzdaje u čovjeka; bla- 
goslovljen čovjek koji se uzdaje u Gospodina. (str. 778) 


P.p.1,1-2. 3. 41 6 (str. 471) 
P: Blago čovjeku koji se u Gospodina uzda. 


Činjenica da je Isus Bog i čovjek ima mnogo opsežnije 
značenje nego se obično misli. On je kao Bog djelovao i učio 
pa kako smo navikli u njegovim čudesima gledati njegovu 
božansku moć isto tako je važno da i njegovu nauku sma- 
tramo božanskom. Izražena je ljudskim načinom i za ljude, 
ali je ona po izvoru, sadržaju i cilju zaista božanska. U ne- 
kom smislu je ona to još više nego čudesa čiji je učinak bio 


: 

vremenski i prostorno prilično ograničen, a Isusova je nauka, 
kao i njegovi sakramenti, po Crkvi namijenjena svim naro- 
dima i svim vremenima. S pravom se drži da glavna mo- 
ralna načela Isusove nauke sadrži njegov govor na gori koji 
Matej donosi opširnije, a Luka samo u ovom 6. pogl. Jedan 
mu i drugi stavljaju ma čelo blaženstva kojih Matej ima osam 
(zapravo devet jer je osmo prošireno u poseban sadržaj), a 
Luka četiri, ali on time dodaje četiri suprotna »jao«. Upravo 
ta blaženstva i ti jao po Luki tvore najočitije opreke u nače- 
lima kojih se drže Kristovi sljedbenici ili djeca ovoga svijeta. 
O tome niže uz današnje evanđelje, a ovoliko je bilo potrebno 
ovdje spomenuti da se vidi zašto je Crkva za danas odabrala 
ovo starozavjetno čitanje s odgovarajućim psalmom. 

Pred svakim se čovjekom nalaze dva puta (Mt 7, 13-14), 
od kojih jedan vodi u život a drugi u propast. Na ovom dru- 
gom putu Luka gleda one koji neumjereno traže blago, uži- 
vanje, radovanje i slavu ovoga svijeta, u što se sve zemaljski 
čovjek toliko zaljubi da pomalo izgubi smisao za više vred- 
note. U tom smislu možemo uzeti oštre prorokove riječi o 
prokletstvu onoga koji se u to uzda i na tome gradi svoju 
životnu zgradu. Nije dakle toliko riječ o pouzdanju čovjeka 
u drugoga čovjeka — jer to je mnogo puta ljudski i biblijski 
posve opravdano — nego da čovjek ne računa samo na tijelo, 
njegove sposobnosti i vrednote. Stoga se i govori dalje da je 
takav sličan draču u pustinji, a najgore je što svoje srce sve 
više odvraća od Boga i tako ni ne osjeti prigodu kad i kako 
može osigurati svoju vječnu sreću. 

Sasvim drukčije je s čovjekom koji svoje pouzdanje sta- 
vlja u Boga i u njegova vječna dobra, on je zaista blago- 
slovljen i može se smatrati sretnim kao što je bujno zelenilom 
i plodovima stablo kojemu nikada ne manjka vode. S tim se 
jasno iznešenim obilježjima poklapa i opis dvaju putova koje 
opijeva 1. psalam, a jer on ne sadrži prikladan usklik, pripjev 
je uzet iz ps 39. Njim se najljepše povezuje prvo i treće čita- 
nje kao i psalam između njih. Uvjereni kako su nadahnuti 
pisci i sam Sin Božji posve pravilno označili razne putove 
ljudi, ako s njima osuđujemo kriva načela i postupke, ne osu- 
đujemo pojedine ljude niti se oholimo svojim naizgled pra- 
vilnim životom nego želimo i molimo da idemo putem što ga 
je Bog blagoslovio. Kod mise možemo misliti da taj put vodi 
k oltaru i od oltara u život. 

2. č. 1 Kor 15, 12. 16-20: Ako Krist nije uskrsnuo, bez ikakve 
je vrijednosti vaša vjera. (str. 149) 


Ono što se želi posebno istaknuti može se reći najprije 
ili na kraju. Naročito kod pouke i poticaja redovito se najbolje 
zapamti ono što je rečeno kao zadnje, i u tom je smislu na- 
stala engleska uzrečica: zadnje no mne i najmanje važno (last 
but not least). I Pavao je u poslanici Korinćanima ostavio kao 
zadnje pitanje, na koje im je imao odgovoriti, ono što je za 
vjeru najvažnije: o Kristovu i našem uskrsnuću. Ne bi se 
možda apostol toliko zadržavao na tome da nije bilo u Ko- 
rintu dosta kršćana koji su tvrdili da nema uskrsnuća od 
mrtvih (15, 12). Kolikogod je to bila žalosna činjenica, koja 
je Pavla sigurno boljela, nama je njihova nevjera donijela 
jedno od najljepših i najvažnijih apostolovih stranica koja je 
u naše doba rastućeg materijalizma i neračunanja s preko- 
grobnim životom i te kako aktualna. Ponovio se dakle nekako 
slučaj apostola Tome o kojemu Grgur Vel. govori da nam je 
on sa svojom sumnjom više koristio nego Marija Magdalena kad 
je brzo povjerovala u Kristovo uskrsnuće. A učvršćenje i pro- 
dubljenje te istine u našim srcima od velike je važnosti i za 
nedjeljno liturgijsko slavljenje budući da svake nedjelje euha- 
ristijskim otajstvom na poseban način svetkujemo Kristovo 
uskrsnuće. 

Prošle smo nedjelje vidjeli na koje se i kolike svjedoke 
Pavao poziva kad Korinćanima dokazuje činjenicu da je Isus 
doista uskrsnuo «i toliko se puta pokazao živ. U današnjem 
odlomku spominje što bi sve slijedilo iz nevjere u Kristovo 
uskrsnuće. Budući je taj članak vjere bio temelj svega apo- 
stolskog propovijedanja (kerygme), to bi propovijedanje bilo 
posve neosnovano, a jednako bi bez ikakve vrijednosti bila 
i vjera koja ne bi imala tog temelja. U tom slučaju ne bismo 
imali nikakva sigurna jamstva da će mrtvi uskrsnuti pa bi 
bila posve isprazna i naša nada koja je usmjerena i usredo- 
točena na vječna dobra u nebu. 

Tko bi sve izbrojio što je Pavao poslije svoga obraćenja 
poduzeo i pretrpio za širenje vjere Kristove, a svaku je tu 
svoju nevolju smatrao preobilnom radošću (2 Kor 7, 4). Tu 
je radost širio svuda (Fil 4, 4) i prva su kršćanska pokoljenja 
zaista plivala u radosti. S tog stanovišta onda piše Pavao: 
kad ne bismo računali na Kristovo i po njemu na svoje uskr- 
snuće, onda bismo bili najbjedniji od svih ljudi. A pošto u 
uskrsnuće vjerujemo, najsretniji smo i druge usrećujemo. Uz 
to apostol podsjeća i na liturgijski učinak Kristova uskrsnuća: 
vjernici su kršteni u Isusovu smrt i uskrsnuće, pa kad bi to 
bila izmišljotina, onda ni krštenje ne bi vrijedilo i još bi na 

kršćanima bili grijesi koji su im u tom sakramentu kao odra- 
slima oprošteni. Sve je drukčije kad znamo da je Krist ne 
samo uskrsnuo nego da je on prvenac umrlih. Kao što se kod 
žetve po prvom snopu koji padne može suditi kakav će biti 
sveopći urod tako se i po proslavljenoj našoj Glavi može 
znati kolika vječna slava čeka sve njegove sljedbenike. 


Ev. Lk 6, 17. 20-26: Blago vama, siromasi! Jao vama, 
bogataši! (str. 53) 


Lukino evanđelje nosi na sebi jasnu oznaku čovječnosti 
i jednostavnosti. Vidljiva je iu blaženstvima kako ih on donosi, 
naročito ako se njegov izvještaj usporedi s Matejevim. Za Isu- 
sov govor Luka kao mizanscenu predočuje visoravan s mnogo 
njegovih učenika i s velikim mnoštvom naroda, dok bi prema 
Mateju Isus govorio samo svojim učenicima. Luka liječnik na 
to mnoštvo gleda kako su željni Božje riječi, ali i zdravlja 
za svoje bolesti. Napomenom da je Isus izgovarajući blažen- 
stva upravio pogled na svoje učenike evanđelist nas kao na- 
vodi da je Gospodin u duhu gledao sve svoje sljedbenike koji 
će ići tim njegovim putem. Dok Matej donosi blaženstva 
svečano i uzvišeno u trećem licu, Luka ih ima kako su izgo- 
vorena neposredno i izravno. I odmah prvo blaženstvo prema 
Luki glasi jasno i bez ikakva tumačenja: Isus naziva blaženi- 
ma one koji su stvarno siromasi. Značajno je da je taj nauk 
siromašnog Isusa posebno istaknut kod evanđeliste koji je 
došao iz bogata i ugledna staleža. »Evanđelje milosrđa i Božje 
dobrote na taj je način i evanđelje najvećih zahtjeva. Većinu 
Isusovih izreka o siromaštvu i bogatstvu donosi isključivo 
Luka« (Algisi). Uz to je evanđelist prvim blaženstvom nekako 
navijestio i ostala tri, jer pučki govor i za čovjeka gladna, 
žalosna i progonjena kaže: siromah. Sve takve ljudi sažalije- 
vaju, a Sin Božji ih naziva blaženima. Kako se ja izražavam 
o nevoljnima? 

Gospodin ne misli da su bijedni oni koje svijet smatra 
takvima, jer je njegovo pravilo i mjerilo rasuđivanja druk- 
čije. Svijet sudi s gledišta prolaznog vremena, a Krist s obzi- 
rom na vječnost gdje one koji su trpjeli na ovom svijetu čeka 
Božja nagrada. Za bogataše i njima slične — koji traže samo 
ovozemna dobra kojima udovoljavaju svim svojim prohtjevi- 
ma i nagonima — Gospodin ima samo jednu riječ: jao! Ona 
ne uključuje u sebi samo Isusovo sažalijevanje nego njom on 
osuđuje i grozi. Njihova je osuda upravo u onome što uživaju, 
u prolaznosti i kratkotrajnosti tih užitaka. Na to se evanđe- 
osko stanovište o bogatašima često zaboravlja, ali ono stoga 
nije manje istinito (v. još Lk 12, 18-21; 16, 19-26; Jak 5, 1-6). 


328 — 6. ponedjeljak 


Jučer su navedene neke brojke nad kojima bi se morao 


svatko zgroziti. Pogotovo, kad svjetske novine češće javljaju 


kako bogataši znaju i oporučno ostaviti velike svote za svoje 
pse ili slično. O takvima je uzalud ovdje govoriti, ali i svi 
koji sučustvujemo s gladnima i nastojimo im pomoći trebamo 
mnogo paziti na način kako to činimo. Milostinja čovjeka za- 
pravo ponizuje, naročito kad mu se daje od suviška na koji 
ima puno pravo siromah a ne onaj koji s tim suviškom raspo- 
laže. Lijepo je to izrazio Vinko Paulski kad je jednu od svojih 
prvih milosrdnica poslao k gladnima ovim riječima: »Sjećaj 
se da će ti trebati mnogo ljubavi da ti siromasi oproste kruh 
što im ga nosiš«. A naročito je na tom polju i u tom radu 
važno da se čuvamo četvrtoga »jao«. Istina, razne vrste siro- 
maha znaju na daleko pričati o onome koji im je ukazao neku 
uslugu, samo dotični ne smije te hvale tražiti ni očekivati, a 
još manje zbog nje koga pomagati. Onda će doživjeti i manje 
razočaranja. ' 


PONEDJELJAK 

God. I > 
1. č. Post 4, 1-15. 25: Kajin skoči na brata Abela te ga ubi. 
: (str. 3) 


P. p. 49, 1 i 8. 16bc-17. 20-21 (str. 506-7) 
P: Prinesi Bogu žrtvu zahvalnu. 


Ljubav prema Bogu i prema bližnjemu u stvari je jedna 
te ista ljubav (Mt 22, 38-39) i kad se ne poštuje Boga, onda 
se ne cijeni ni bližnjega. Prvi je grijeh u ljudskoj prapovijesti 
značio uvredu Boga, a odmah drugi je doveo do zločina prema 
čovjeku, do samog bratoubojstva. Strašna je činjenica da je 
prva poznata smrt na zemlji bila poprskana bratovom krvlju 
koja je zemlju učinila još više prokletom. »Od izvornog gri- 
jeha vreba pred vratima ljudskog srca grijeh poput grabežljive 
zvijeri i palom čovjeku uvijek ne uspijeva izmaći se zloj 
požudi. Grijeh se ne zaustavlja ni pred najsvetijim vezama 
krvnog srodstva. Zavist i druge strasti mogu čovjeka toliko 
zaslijepiti da on zaključi smaknuti vlastitog brata i tu odluku 
donosi na svetom mjestu i uprkos samoga Boga za kojega mu 
se čini da daje bratu prednost« (Krinetzki). Kad se prepuste 
uzde zavisti, mržnji i osveti, nema tog zlodjela kojega čovjek 
nije kadar počiniti. Naočigled dobra i nevinosti zlo se u čo- 
vjeku zna tako razbjesniti da ne miruje dok ne pokaže svu 

svoju tjelesnu brutalnost. Da se strast ne razvije do najužasnijih 
razmjera, nema drugog lijeka nego da svatko sebi što prije 
reče: Još se možeš oduprijeti! Svako popuštanje nižim nago- 
nima može odvesti do nesaglediva ponora opačine. 

Egzegeta Testa s novijim bibličarima opaža da se izvje- 
štaj o prvom zločinu ne zaustavlja na njegovu opisu nego mu 
on služi da više istakne mudroslovni dio teksta. Teško je reći 
kad je zapisan ovaj biblijski izvještaj, ali dijalog između Boga 
i Kajina prije i poslije bratova ubojstva mnogi uspoređuju 
s biblijskom mudroslovnom literaturom. Zagrebačka Biblija 
kaže (243): »Iz konteksta se ne vidi da se izvještaj odnosi sa- 
mo na Adamove sinove. Iz izvještaja proviruje već razvijena 
civilizacija i kult. Uz Kajina postoje ljudi koji bi ga mogli 
ubiti i njegov klan koji ga može osvetiti«. Vidi se kako na- 
dahnuti pisac hoće da pouči o nekim istinama koje mu leže 
na srcu: život je božanska svetinja; savjest kao Božji glas u 
čovjeku sve ispituje, potiče i kori; najteža je posljedica grijeha 
što grješnik odlazi od Božjega lica (r. 16); Bog ne kažnjava 
u punoj mjeri, a naročito to mne dozvoljava ljudima i krvna 
mu je osveta mrska. Uz to treba imati na pameti da izvještaj 
o prvoj prolivenoj krvi pripravlja vijest o još groznijem zlo- 
djelu, o ubojstvu samoga Sina Božjega kojemu je Abel (RBT, 
Hilarije: Rasprava) pralik, što više puta spominje Biblija i 
liturgija. Na našim oltarima ta krv ne vapi za osvetom nego 
se Kristova krv otajstveno prolijeva na otpuštenje grijeha. 

Izabrani retci iz ps 49. hoće da za nas izvuku pouku iz 
Kajinove i Abelove žrtve. Cijeli psalam sadrži Božje opomene 
i prijekore onima koji misle da se Bog može zadovoljiti samo 
izvanjskim žrtvama. To ne vrijedi samo o starozavjetnim 
žrtvama nego i našem sudjelovanju u Bogu jedino ugodnoj 
žrtvi njegova Sina. Ta je sama po sebi neizmjerne vrijednosti 
i nju kao takvu nitko ne može obezvrijediti. Drukčije je s 
učinkom što ga ona postiže na svakome od nas: taj je ovisan 
od nas, od našega vladanja prije i poslije Mise. Tko je svje- 
stan svojih nesavršenosti, pazit će naročito da ne zasluži Božji 
prijekor u r. 20. zbog ogovaranja. 

God. II 


1. č. Jak 1, 1-11: Neka postojanost urodi savršenim djelom da 
budete savršeni i neporočni. (str. 200) 


P. p. 118, 67-68. 71-72. 75-76 (str. 565-6) 
P: Nek dođe na me milosrđe tvoje! 


Za obične dane kroz godinu »prvo čitanje složeno je tako 
da se nekoliko tjedana čita najprije jedan pa drugi Zavjet« 
(predgovor Lekcionara 17). Nas je sveta povijest dovela 
svojim pripovijedanjem do žalosne diobe izabranog naroda 
na sjeverno i južno kraljevstvo, Crkva nam sada pruža kroz 
dvije sedmice Jakovljevu poslanicu, Mnogi je smatraju najsta- 
rijim spisom NZ-a, a u duhu ju je evanđelja zaista načinom 
starozavjetnih poučnih knjiga napisao apostol Jakov. On je na- 
kon odlaska ostalih apostola ostao u Jeruzalemu i kao jeru- 
zalemski biskup kroz mnogo godina uživao veliki ugled među 
kršćanima i Židovima. Obojima je uputio i svoju poslanicu, 
naime onim Židovima koji su prigrlili kršćanstvo i nalazili se 
rasijani po svijetu. Kojim im auktoritetom piše vidi se već 
iz toga što tako često upotrebljava zapovjedni način, jedno 
na drugo u svakom drugom retku. Kad se može tako izraža- 
vati, znao je sigurno da će njegovi savjeti biti i primljeni, što 
daje najbolju svjedožbu prvom kršćanskom pokoljenju. 

Kao poučan spis Jakovljeva se poslanica sastoji od manjih 
odlomaka koji se nadovezuju jedan na drugi bez određenog 
rasporeda. Kršćani, kojima apostol piše, imali su sigurno me- 
đu poganima izdržati razne kušnje, pa kad im šalje pozdrav, 
doslovno: radost, i odmah dodaje neka sve te kušnje podnose 
potpuno radosno. Koliko se tko raduje nekoj stvari toliko će 
za nju i žrtvovati, pa će tako vjera u raznim kušnjama postati 
ustrajnom. Samo tako će vjera svakoga dovesti do savršenstva, 
jer nije dosta Božju riječ čuti i veselo primiti nego treba izdr- 
žati i kada dođe nevolja ili progonstvo (Mt 13, 20-21). Naslov 
ističe misao o postojanosti u vjeri kao glavnu, ta i Gospodin 
je kazao da će se spasiti onaj koji ustraje (Mt 10, 22; 24, 13). 
Za toliki životni uspjeh nitko nije sam po sebi dovoljno mu- 
dar pa neka svatko moli Boga da mu udijeli te mudrosti u 
shvaćanju i izdržavanju svih kušnji. Bog će taj svoj dar dati 
svima koji mu se utječu s pouzdanjem, a onaj koji sumnja 
u Božju moć i dobrotu nema potrebnog preduvjeta za prima- 
nje Božjega dara. Apostol takvu razdijeljenu i nestalnu dušu 
uspoređuje valovlju što ga vjetar podiže na moru. Pred Bo- 
gom nas čini bogatima i velikima ustrajnost u vjeri, a ne ono 
što ljudi smatraju bogatstvom koje se brzo osuši kao cvijet 

na pokošenoj travi. Sličnom je usporedbom i Isus označio ma- 
lovjerne (Lk 12, 27-28) i zaista bogati sa svojim pothvatima 
iščezavaju kao trava. Stoga: liturgija želi da odmah nakon 
čitanja molimo za pravu mudrost kojom ćemo čuvati Božju 
riječ u srcu i po njoj se ravnati. To je više vrijedno nego 
mnoštvo zlata i srebra. 


Ev. Mk 8, 11-13: Čemu ovaj naraštaj traži znak? (str. 36) 


U malo je ovdje redaka prikazano kako dolazi do strašne 
činjenice da Bog napušta ljude. S tri izraza evanđelist navodi 
krivo raspoloženje farizeja koji svuda traže Isusa: da s njime 
raspravljaju, da zahtijevaju od njega neki poseban znak, a i 
to s nakanom da ga kušaju. Sve dotadašnje Kristove izjave, 
na temelju kojih su i najtvrđa srca morala barem posumnjati 
da onaj koji tako govori nije običan čovjek, farizeje su samo 
još više učvršćivale u njihovoj zaslijepljenosti i tvndoglavosti. 
Takvi su spremni samo raspravljati i prepirati se uvijek izno- 
va ponavljajući svoje tvrdnje preko kojih im nitko ne može 
do živa. Kad je netko uvjeren da samo on ima pravo, onda 
se taj oklop ne može izvana razbiti. U opravdanje svoga sta- 
novišta farizeji misle da bi ga promijenili kad bi njima za - 
volju Gospodin učinio neko posebno čudo koje bi za njih vri- 
jedilo kao znak s neba. Znači: sva čudesa koja je Isus dosada. 
učinio njima ništa ne znače. Neka njima vjeruju ljudi iz 
malog naroda o kojima farizeji govore s prezirom, za njih se 
hoće nešto više. U stvari je i taj zahtjev bio zlonamjeran: što 
bi veće čudo Krist učinio to bi ga oni pripisivali većem zlo- 
duhu, kao što su već učinili (Mk 3, 22). U nekim našim kraje- 
vima s pravom se zna ponoviti izreka: Tko ne vjeruje u mali 
blagoslov, ne vjeruje ni u veliki. 

Gospodina je morao veoma zaboljeti i smutiti takav po- 
stupak farizeja. Petar je dobro zapamtio njegov uzdah iz dna 
duše, što nije“rečeno kod drugih Isusovih uzdaha (7, 34). Onaj 
je gluhonijemi u svoj svojoj duševnoj i tjelesnoj bijedi shva- 
tio Isusov uzdah barem toliko koliko je bilo potrebno da svje- 
sno prihvati ponuđenu Božju pomoć. Farizeji su bili toliko 
umišljeni da su se smatrali sposobnima raspravljati s tim 
velikim Čudotvorcem, da mu stavljaju uvjete i zahtjeve te da 
ga na svaki način kušaju. I sam se Gospodin čudi njihovu 
postupku i kako se ne bi čudio kad pitaju nešto što im, u 
raspoloženju njihova srca, ne bi koristilo nego im još više 
škodilo. Bilo bi tako, jer bi im novo čudo poslužilo samo za 
novi napadaj na neprihvaćenog Mesiju. U stvari, tom je pri- 
godom Gospodin, prema Mateju (12, 39) i Luki (11, 29), navi- 
stio da će i svojim najvećim protivnicima pružiti najveći znak 

s neba: svoje uskrsnuće od mrtvih. Znamo kako su ga fari- 
zeji prihvatili: svjedoke su te činjenice ne samo šibali nego 
su ih bili nakanili i ubiti (Dj 5, 87. 40). Po načelu koje s pra- 
vom ističu neki kršćani u naše doba: Bolje zapaliti mali pla- 
mićak nego proklinjati tminu, Isus ne osuđuje farizeje nego ih 
ostavlja njihovoj sudbini i prelazi na drugu obalu. Gospodin 
će uvijek tražiti i naći one koji će pokazati barem nešto dobre 
volje na kojoj će onda on dalje razvijati svoje božanske da- 
rove namijenjene čovjeku. 


UTORAK 
God. I 


1. č. Post 6, 5-8; 7, 1-5. 10: Ljude koje sam stvorio izbrisat ću 
s lica zemlje. (str. 4-5) 


P. p. 28, la i 2. 3ac-4. 3b i 9b-10 (str. 489-90) 
P: Gospodin narod svoj mirom blagoslivlje. 


Iz prapovijesti se u Bibliji od nekoliko naknadno zapisa- 
nih i slabo. povezanih pripovijesti (toledšd, v. Post 6, 9) naj- 
duže opisuje i najviše spominje opći potop (RBT). Dapače, o 
njemu se sačuvala predaja kod mnogih starih naroda, a bi- 
blijskoj je pripovijesti najslični opis u sumersko-babilonskom 
Gilgameš-epu. Liturgijskom čitanju nije do pojedinosti — koje 
za našu vjeru nemaju važnosti — nego ističe uzrok zašto je 
do te Božje kazne došlo. A uzrok je kao i svakoj Božjoj kazni: 
grijeh ljudi. Tolika je bila njihova pokvarenost da im je uvi- 
jek bila na pameti samo zloća. Nadahnuti pisac čak zamišlja 
posve ljudski da se Bog pokajao što je stvorio čovjeka. To 
»pokajanje« ne smijemo uzeti u psihološkom ili teološkom 
značenju kao da je Bog sebi to predbacivao a još manje da 
je on pogriješio kad je stvorio čovjeka, nego samo to da čo- 
vjek nije odgovorio onako kako je Bog imao pravo od njega 
očekivati. Ali, Bog neće ni sada istrijebiti svoga predstav- 
nika sa zemlje pa u pravednom Noi opet spašava ljudski rod. 
Tako uvijek, kao ulje povrh vode, ispliva Božje milosrđe nad 
svom ljudskom zloćom. O Božjem nam milosrđu govore i razni 
rokovi koje Biblija spominje u vezi s potopom i koji kazuju 
koliko je Bog strpljiv. 

Starozavjetni izvještaj o potopu ne samo da se u NZ-u na- 
vodi više puta, nego ga sam Isus na neki način dopunjuje 
riječima da su ljudi jeli, pili, ženili se i udavali u vrijeme 
što je prethodilo potopu (Mt 24, 38). Iz toga se može zaključiti 
da grješne ljude nije osvijestila ni napovijed potopa što ga 

je Bog najavio Noi, ni vrijeme dok je on gradio korablju pre- 
ma Božjem naređenju. »To je pokoljenje bilo stiglo na kraj 
svoga puta i moglo je još samo dublje i dublje padati u strast 
i uživanje. Izgorjeli žar, presušeno vrelo! U širokim je masa- 
ma toga naroda bila vjera zamrla, idealizam ugašen. Što je 
još živjelo u njihovu zajedničkom osjećanju i htjenju bilo je 
prazno, šuplje, naduto, drsko. Više nisu bili duh, postali su 
tijelo (usp. 6, 3)... Stoga su morali umrijeti. Ima slijepih 
ulica u koje zalutaju ljudi i narodi i iz kojih ih više nikakva 
mudrost ni milost ne izvuče; ima zakašnjenja koja se nado- 
knađuju istrebljenjem čitavih rodova; ima zapletaja koji se 
toliko zamršavaju da ih se mora baciti i započeti novom niti« 
(Lippert). Je li dubokoumni, dosta pesimistički raspoloženi isu- 
sovac to zapisao nakon posljedica prvog svjetskog rata ili je 
čak predvidio grozote i učiake drugoga? Mi ljudi ne možemo 
prodrijeti u tajne Božje Providnosti i stara je riječ da se ta 
ne istražuje nego joj se treba klanjati (non est scrutanda sed 
adoranda). Ipak je značajno da je veliki Pio XI u jednoj enci- 
klici zapisao da je u naše doba zavladala pokvarenost kakve 
nije bilo od općeg potopa. Pravo imaju koji kažu da od jadi- 
kovanja nikakve koristi, pa je i taj papa sa svojim nasljedni- 
cima to naglašavao i u tom smislu sve poduzimao da se svijet 
osvijesti, ali nije mudro ni nojevski gurati glavu u pijesak 
i ne računati na stvarno stanje oko nas, Pravo je naglašavati 
»radost i nadu« najdužeg dokumenta II vat. sabora (Cus 1), ali 
i znati da iza tih riječi dolaze dvije druge: žalost i tjeskoba. 
Što će prevladati? Zna samo Bog, a on ne očekuje naše suze 
nego našu molitvu i rad. 

Vrlo je značajno uočiti kada nam Crkva u misi ponavlja 
nekoliko redaka iz ps 28, himne uzvišenom Gospodaru veli- 
čajne oluje: samo na blagdan Gospodinova krštenja i danas. 
Prvi put jordanske vode imaju iskijučivo spasonosno značenje, 
a danas nas vode potopa sile da mislimo i na apokaliptični 
njihov smisao, pogotovo kad je i sam Gospodin opći potop 
spomenuo u vezi sa svršečkom svijeta (Mt 24, 38-39). Litur- 
gija nas ne želi strašiti nego da s još više uvjerenja ponavlja- 
mo pripjev ps 28. 

God. II 
1. č. Jak 1, 12-18: Bog nikoga ne napastuje. (str. 200) 
P. p. 93, 12-13a. 14-15. 18-19 (str. 542-3) 
P: Blago onom koga ti poučavaš, Gospodine! 


Na svijetu smo da izvršimo određenu nam zadaću, S njom 
je spojena i naša vječna sudbina, jer će izvršenje te zadaće 
biti ocijenjeno od onoga koji nam ju je zadao. Stoga je naš 
boravak na zemlji i vrijeme kušnje koja ima širi i dublji smi- 
sao nego riječ napast kako je obično uzimamo. Apostol Jakov 
nastavlja svoju pouku o kušnjama i s obzirom na to bogatije 
značenje kušnje naziva blaženim onoga koji je podvrgnut 
kušnji i u njoj opstane i odolijeva joj. Prema mjeri iskuše- 
nja i, dakako, prema načinu kako ih svladamo, bit ćemo i 
nagrađeni, jer se i zadaća ocjenjuje prema težini i rješenju 
zadatka. Kao što trkači dobiju vijenac pobjede tako i mi vječni 
život što ga je Bog obećao onima koji ga ljube. Iz toga se vidi 
da sve kušnje života svladava Božja ljubav koja nam i ku- 
šnjama pruža prigodu da više zaslužimo. 

Ako pak tko podlegne napasti, neka nitko ne krivi Boga 
što je napastovan na svoju štetu. Kao što Bog nije i ne može 
biti napastovan na zlo tako on nikoga ni ne iskušava s tom 
svrhom. Apostol jezgrovito iznosi kako dolazi do bilo kojega 
grijeha: njegova je početna sila u vlastitoj požudi, a ta je 
mnogovrsna i u svakom čovjeku više nego dovoljna do po- 
takne na svaki grijeh; taj nastaje tek kad se požudi pridruži 
svjesno i slobodno naša volja te na taj način požuda začne i 
rodi grijeh. Svetom piscu nije toliko do duhovitog opisivanja 
kako nastaje grijeh nego pouku završava naglašavajući učinak 
grijeha, a taj je — smrt. Kad čovjek svlada napast, čeka ga 
život; kad napast svlada, čovjeka, čeka ga smrt. Jednostavne 
a tako strašno istinite riječi i činjenice. O smrti i životu odlu- 
čuje naša volja kao na oštrici noža na kojoj ne može ostati 
nego — na jednu ili na drugu stranu. 

Kad je apostol spomenuo smrt koju donosi grijeh, ne da 
mu se ostati kod tako crne mogućnosti. Svojoj ljubljenoj braći 
radije stavlja pred oči svijetli ishod koji je uvijek u Božjoj 
nakani i koji bi se imao uvijek ostvariti. Bog nam daje svaku 
potrebnu milost da bismo ustrajali na putu što nam ga je 
zacrtao i da bismo tako bili savršeni (r. 4) poput njega. On 
po svojoj biti ne može biti napastovan i prema tome je nepro- 
mjenljiv, uvijek jednako savršen. Kao naš Otac Bog nas je 
rodio: stvorila nas je njegova riječ prisnosti i vjernosti. Ona 
nam je dala sve što trebamo da budemo prvenci i prvaci svih 

njegovih stvorenja. I u psalmu, kojim se čitanje kao nastavlja, 
govor je o Božjoj vjernosti koja nikada ne napušta one koji 
za njegovom pravednošću idu čestitim srcem. Bog je naš život 
zamislio kao putovanje na kojemu njegove utjehe i pomoći 
imaju svladati naše tjeskobe i bijede. 


Ev. Mk 8, 14-21: Čuvajte se farizejskog kvasca i kvasca 
Herodova! (str. 36) 


Gospodinu se, izgleda, toliko žurilo ostaviti farizeje da se 
učenici nisu opskrbili ni kruhom. Jedan što su ga imali u lađici 
nije bio dosta za dvanaestak. Kad su počeli misliti kako će 
utažiti glad, Isus ih pozivom »Pazitel« upozorava da se čuvaju 
farizejskog kvasca i kvasca Herodova. Matej (16, 6) mjesto 
Herodova ima kvasac saduceja, ali to je isto jer su saduceji 


bili stranka koja je svesrdno podržavala Heroda. Apostoli go- 


vore o tjelesnom jelu, a Isusu je još na pameti odlazak od 
farizeja i želi svoje očuvati od njihova duha i nauke, što sliko- 
vito naziva kvascem (usp. Mt 13, 33). Zaokupljeni brigom za 
kruh, učenici nisu bili raspoloženi da slušaju pouke u pre- 
nesenom smislu. Delatte misli da su na Učiteljevo upozorenje 
nekako ovako reagirali: »Kako ćemo sada živjeti? Zakon nam 
zabranjuje od pogana uzimati kruh i kvasac, Učitelj nam ne 
da dobavljati kvasac od farizeja i saduceja, a tim dvjema 
strankama pripada sav židovski svijet. Gdje se opskrbiti, što 
ćemo jesti?« Takvi su bili apostoli, takvi smo ljudi: redovito 
su nam preče potrebe tijela nego duše. Stoga je veliki soci- 
jalni radnik Janez Krek govorio da se ljudima do srca naj- 
lakše dođe preko želuca. 

Isus nije mogao odobriti mišljenje učenika pa ih kod Ma- 
teja naziva malovjernima, a u ovom su odlomku sačuvane 
riječi ukora. Toliko su toga od Gospodina vidjeli i čuli ču- 
desna, pa kako im srce još može biti otvrdnulo? S njima je 
on strpljiv pa ih potsjeća na dva čuda kojima je nedavno, 
preko njihovih ruku, nahranio iisuće ljudi s malo hljebova. Da 
ga lakše i bolje shvate, sami mu moraju odgovoriti koliko su 
oba puta napunili košara ulomcima koji su preostali mnoštvu. 
Isus, dakle, traži, i s potpunim pravom, da se iz njegovih 
čudesa i pouka izvede zaključak. Isto očekuje i od nas, a da 
to ljudima nije uvijek lako, vidi se iz ponašanja apostola. 
Kruh nas Božje riječi i Kruh života s oltara ima čuvati od 
svjetskoga duha. K bogoslužju dolazimo svi više manje zado- 
jeni tim duhom, ali ako se duhovnom hranom s dvaju nebe. 

skih stolova ništa ne izmijenimo, čemu onda slušamo Božju 
riječ i blagujemo Kristovo tijelo? Isus je kazao da je farizej- 
ski kvasac licemjerje (Lk 12, 1), a to ne vrijedi samo za 
židovske farizeje. 


SRIJEDA 
God. I 


1. č. Post 8, 6-13. 20-22: Pogleda i vidje da je površina 
okopnjela. (str. 5-6) 


P. p. 115, 12-13. 14-15. 18-19 (str. 561) 
P: Tebi ću, Gospodine, prinijeti žrtve zahvalne. 


Kao u svim biblijskim događajima tako je kod općeg 
potopa glavno lice Bog. On je odredio koga će spasiti i on 
je dao Noi sve upute kako će napraviti korablju u kojoj se 
imao spasiti. A kao uvijek, i tu je Bog očekivao i tražio ljud- 
sku suradnju, Noa je bio razborit čovjek i kad je prestao po- 
top, počeo je ispitivati mogućnosti kad će izići iz korablje. 
Crkveni se oci dugo zaustavljaju na simboličkom značenju 
svega što je u vezi.s Noinom korabljom, pa tako tumače i 
značenje gavrana i golubice. Najraširenije je mišljenje da je 
korablja slika Crkve koja nas spašava od vječne propasti te 
se stoga nalazi i na slikama u katakombama. U golubici koja 
se vraća u korablju crkvena predaja gleda obično Duha Sve- 
toga koji uvijek iznova dolazi u svoju Crkvu. Maslinova je 
pak grančica u kljunu golubice postala sveopćim znakom mira 
ali mjesto toga dosta profaniranog značenja Crkva u maslini 
gleda njezin plod, ulje kojim se Duh Sveti služi za dijeljenje 
svojih sakramentalnih milosti. Obnovljeni obred krštenja ima 
1 ovaj usklik: »Crkvo sveta, Pruži ruke i primi djecu što iz 
vode nanovo ih rodi Sveti Božji Duh!« 

Kad je Noa sa svojima na Božju riječ izišao iz korablje 
osjećao je dužnost da Bogu prinese žrtvu zahvalnicu. Same 
su riječi bile slabe pa je svoju zahvalnost za spasenje htio 
izraziti i nekim vidljivim znakom. Potop je uništio živote 
tolikih ljudi, dakle Noa još više duguje svoj život Bogu pa 
mu mjesto sebe žrtvuje životinje koje je čovjek uvijek sma- 
trao najbližima od svih drugih Božjih stvorova. Te će ga 
životinje, posve spaljene s izričitom nakanom u hvalu i za- 
hvalu Bogu, zamijeniti i pokazati da je čovjek ovisan od Boga. 
Po prvi put je u Bibliji spomenut žrtvenik koji će po cijeloj 
zemlji kroz sva stoljeća imati nebrojeno nasljednika. Dok je 
kod Abelove žrtve bilo rečeno da ju je Bog pogledao, ovdje 

se još više ljudski govori o ugodnom mirisu žrtava koje kao da 
je Jahve omirisao. Isto se naivno shvaćanje opaža i u riječima 
za koje je rečeno da ih je Bog kazao u sebi a odnose se na 
promjenljivost. ljudske ćudi i na neprestane promjene u pri- 
rodi. Važnija je misao da Bog više neće poslati na zemlju 
takve kazne kao što je bio opći potop, što će se malo dalje 
još jače istaknuti. . : 

Katekumeni. su nakon krštenja po prvi put sudjelovali 
kod euharistijske žrtve. Budući je spas od potopa slika našega 
krsta, u pripj. psalmu govorimo o našoj žrtvi zahvalnici za 
sve što nam je Bog učinio. Naša se žrtva ne sastoji od živo- 
tinjske krvi nego od čaše spasenja što ga je izveo naš Spasitelj 
i ostavio nam da iz nje pijemo. S. njegovom žrtvom na oltaru 
združujemo sve svoje zavjete, molbe i obećanja, same sebe. 
»Crkva, zaručnica i službenica Kristova, vršeći skupa s njime 
dlogu svećenika i žrtvenog dara, prikazuje Ocu njega a s nji- 
me zajedno prikazuje i svu sebe. Na taj način Crkva, osobito 
u velikoj euharistijskoj molitvi, zajedno s Kristom zahvaljuje 
Ocu u Duhu Svetomu za sva dobra koja daje ljudima stvara- 
njem« (Uputa o euh. misteriju 3c). 


God. II 


1. č. Jak 1, 19-27; Budite izvršioci riječi, a ne samo slušaoci! 
(str. 200) iona. i 


P. p. 14, 2-3ab. 3cd-4ab. 5 (str. 478-9) 
P: Pravednik će stanovati na svetoj gori tvojoj, Gospodine. 


. Bog nas je stvorio svojom riječju koja je izraz svih njego- 
vih svojstava. i cijeloga njegova bića. Kad je apostol Jakov 
zapisao da nas je u tom smislu Bog rodio riječju. istine, onda 
nas kao svoju ljubljenu braću nagovara da svaku Božju riječ 
rado slušamo i da se pred Bogom pokažemo poučljivi. I pa- 
metnom čovjeku treba dati mogućnost da nas pouči, da što 
više od njega dobijemo, a to je moguće samo ako radije. slu- 
šamo nego govorimo: slušanje je redovito primanje, a govo- 
renje je davanje. Treba se čuvati govorenja kad nemamo što 
drugome dati, a posebno izbjegavati riječi koje bi otkrivale 
našu srdžbu. U tako uzbuđenom stanju ne valja stvarati odlu- 
ke, još manje ih očitovati, a pogotovo ne u srdžbi što učiniti. 
Apostol takav postupak ocjenjuje kratko i točno: to neće biti 
pred Bogom pravedno, prema tome ni vrijedno. Da čovjek 
može prihvatiti Božju riječ — koja je u nas usađena kršte- 
njem i raste svakim bogoslužjem kod kojega se sada Božja 
riječ redovito čita i tumači — mora iz svoga srca izbaciti sve 

što je zlo. I u novom Misalu je ostala molitva: »Riječima sve- 
tog evanđelja neka nam se izbrišu grijesil« Bog i njegova 
riječ ne može stati zajedno s grijehom. Slušanje Božje riječi 
donosi spasenje u koliko je primamo ponizno u očišćeno srce. 

Božja riječ je sjeme a ne plod do kojega može doći na- 
šom suradnjom. Može netko mnogo čitati, slušati i čak tuma- 
čiti Božje riječi, a ipak da ona u njemu ne donese ploda, ili 
barem ne koliko bi mogla. Apostol ističe da od Božje riječi 
imamo koristi koliko je izvršavamo, koliko po njoj živimo. 
Puko slušanje Božje riječi ima još i tu veliku opasnost da se 
čovjek umišlja dobrim i Božjim već time što sluša i zna 
mnoštvo Božjih riječi, a to nije drugo nego varanje samih 
sebe. Ni ljudi ne sude po riječima nego po djelima, a Bog 
pogotovo. Stoga treba svoje ponašanje neprestano uspoređi- 
vati s Božjim riječima i zapovijedima te prema tome postu- 
pati. Malo koristi pogledati se u ogledalo pa odmah zaboraviti 
što. imamo na svojem izgledu popraviti. Tako nas i proma- 
tranje savršenoga Božjeg zakona sili da snjim uskladimo svoje 
čine. Sveti Jakov kao iskusan pastir sasvim praktično spomi- 
nje na što moramo najviše paziti: svladavati se u govoru, po- 
magati potrebne i čuvati se od pokvarenog svijeta. Tko se ne 
trudi ozbiljno oko toga, taj ne može reći da služi Bogu. Našu 
službu pred Bogom ne čine lijepom i vrijednom naše riječi 
nego ako od sebe odbacimo svaku prljavštinu. 

U pročitanom odlomku Bogu služiti znači svoj život po- 
svetiti službi Bogu i bližnjemu, a kratak psalam poslije čita- 
nja to povezuje i s našim bogoslužjem u Božjoj kući. Budući 
da se radi o istom Bogu, ne možemo mu u crkvi služiti a u 
životu zaboraviti na njega i njegov zakon. Tko je bio Božji 
gost u njegovoj kući i blagovao njegovu gozbu, na toga mora 
to ostaviti trajan utisak i upliv. Čuva se svakoga grijeha 
mišlju, riječju i djelom onaj koji ide k Bogu i onaj koji se 
od Boga vraća pun Boga među ljude. Ideal nam je da svi 
mogu u nama prepoznati našega Boga. 


Ev. Mk 8, 22-26: Slijepac progleda tako da je sve sasvim jasno 
vidio. (str. 36) 


U svakoj evanđeoskoj perikopi možemo gledati što i kako 
Isus nešto čini i tražiti smisao zašto to i tako čini. I ovaj je 
Petrov-Markov izvještaj o ozdravljenju slijepca vrlo značajan 
s obaju gledišta. K Isusu bijednici dolaze, a koji ne mogu 
sami, drugi ih dovode kao toga slijepca. Ponavlja se, dakle, 
kao i kod gluhonijema (7, 32) a ljudi isto i mole: da ga se 
Čudotvorac dotakne. Gospodin i ovdje ne želi da tim čudom 
uzbuđuje mnoštvo pa slijepca uhvati za ruku — kako je to 

nježno! — i izvede ga izvan sela. Bio je zamoljen da stavi na 
nj ruku, a Isus čini još više: prije ga se dotakne svojom plju- 
vačkom. Nama se to može činiti čudnim, ali nam govori koli- 
ko je Isus naš, čovjek. Ovo je jedino čudo koje Gospodin nije 
učinio najednom nego malo-pomalo. Valjda zbog pomanjkanja 
slijepčeve vjere koju je htio tim pomoći i sve više razviti. 
Drugi u tom vide Kristovu želju da bi ozdravljeni bolje 
upoznao dar vida i više ga cijenio. Tko ga gubi, zna reći: 
Samo da posve ne oslijepim! Izgleda da taj slijepac nije to 
bio od rođenja kad je imao predodžbu o stablima i ljudima 
koje je predmete nekako zamjenjivao dok je mutno vidio: 
Već je takvo opažanje Isusu bilo dosta da mu posve usliši 
želju i da mu sasvim povrati dar vida. Bilo je očekivati da 
će ozdravljeni poći među ljude i razglasiti čudo, stoga mu 
Gospodin naređuje da se niti ne vraća u selo, otkuda ga je: 
on izveo, nego da ide ravno svojoj kući. Kad je nije smio 
izraziti, sigurno je još više zahvalnosti prema Isusu ostalo u 
srcu bivšega slijepca. 

Ovo se čudo lijepo nadovezuje na Isusovo upozorenje 
apostolima da se čuvaju farizejskog kvasca nevjere i kušanja 
Boga. A do vjere se dolazi mučno i redovito polagano, da se 
onda u njoj sve više napreduje kako bismo je mogli ispovi- 
jedati. To će od apostola Gospodin tražiti odmah u slijedećem 
odlomku. Isus čini jedno čudo za drugim da u njima učvrsti 
i prodube vjeru koja će im biti potrebna kad je budu u dru- 
gima pobuđivali. Time što je slijepca ozdravio malo-pomalo 
kao da im je dao razumjeti da i duša progleda i upoznaje 
svijet vjere postupno. Obraćenja na brzu ruku redovito malo 
znače, isto kao kad netko misli da se može usavršiti u malo 
vremena. U naravnom je i nadnaravnom redu potrebno za 
sve mnogo uporne volje i trajnog vježbanja uz, dakako, uvijek 
nove zahvate milosti s Božje strane. Taj se Božji i ljudski 
rad najbolje odvija u duši daleko od pogleda i govorenja 
drugih. Od buke malo dobra i od dobra malo buke. 

ČETVRTAK 
' God. I 


1. č. Post 9, 1-13: Digu svoju u oblak stavljam, da zalogom 
bude Savezu između mene i zemlje (str. 6) 


P. p. 101, 16-18. 19-21. 29 i 22-23 (str. 547-8) 
P: Gospodin s nebesa na zemlju gleda. 


U biblijskom izvještaju o Noi pada u oči kako se Noa 
uspoređuje s prvim čovjekom te se time hoće istaknuti da je 
poslije općeg potopa zaista nastupio novi početak za ljude. 
Četiri se činjenice ponavljaju u oba izvještaja: čovjek je stvo- 
ren na Božju sliku; Bog ima za čovjeka sasvim poseban bla- 
goslov; po Božjoj se volji čovjek ima množiti na zemlji te, 
konačno, biti gospodar svim stvorovima na njoj (1, 26ss i 9, 
1-7). Time je obuhvaćena sva narav čovjeka i sve što joj je 
Bog namijenio u naravnom redu. Čovjek je ne samo najveće 
Božje remek-djelo nego i neposredna svrha zašto je Bog sve 
stvorio: sve za čovjeka, a čovjeka za sebe. Sve je imalo čo- 
vjeka usmjeravati i voditi k Bogu prema poznatoj Augustino- 
voj riječi: »Stvorio si nas usmjerene k sebi (ad te)«. U znak 
čovječje usmjerenosti prema Bogu najodličniji je stvor pri- 
mio i trebao obdržavati neku Božju zapovijed: prvim je lju- 
dima ta bila označena zabranom da ne smiju jesti s određenog 
stabla; Noi je i njegovim sinovima naređeno da se nitko ne 
smije ogriješiti o život čovjeka, da se ne bi ponovilo brato- 
ubojstvo. Ljudi su mogli upoznati koliko je dobro život i 
živi duh u. ljudskom tijelu, i iz dodatne naredbe da čovjek 
ne jede ni životinjskog mesa dok je u njemu krv koja je, pre- 
ma mišljenju starih, sadržavala u sebi duh, život. Kasnije će 
i u sinajskom zakoniku prva zapovijed u odnosu na sve ljude 
glasiti: Ne ubij! Čovjek dakle opet dobiva i uživa Božji bla- 
goslov (RBT), a obdržavanjem barem te jedne zapovijedi po- 
kazat će svoju privrženost svome Stvoritelju i Dobročinitelju. 

Bog svoja djela ne ponavlja jednolično pa kod Noe uz 
blagoslov nastupa i nova činjenica: Bog s novim predstavni- 
cima ljudskog roda sklapa savez (RBT). Višeznačan je sadržaj 
riječi »savez (berith)« koja se ovdje pojavljuje po prvi put, 
a kako je Bog svoj savez ljudima ponudio više puta, uvijek se 
iznova obogaćuje i sam pojam. Obično mislimo da savez uklju- 
čuje neki dogovor i ugovor kojim dvije stranke preuzimaju 
određene obaveze i dobivaju stanovita prava. Dakako da sa- 
vez s Bogom ne možemo sniziti na takvu razinu koja odgo- 
vara pravnicima, političarima i trgovcima. Bog je Noi i uopće 
ljudima sam ponudio svoj savez iz čiste ljubavi i darežljivosti 

prema nama, što će još više doći do izražaja i neslućenog 
vrhunca kod novog i vječnog saveza. Stoga i u Božjim rije- 
čima Noi (9-16) nema ni spomena o ljudskim dužnostima, ne- 
go se samo govori o Božjoj dobrohotnosti i vjernosti koju 
označuje obećanje da više neće opustošiti zemlju potopom. S 
tim se u vezi onda može lijepo protumačiti — što na prvi 
pogled zvuči čudno — da Bog u svoj savez s ljudima uklju- 
čuje i životinje (r. 10). Sva su Božja stvorenja, a pogotovo 
ona koja tijelom i tolikim svojstvima sliče čovjeku, povezaha 
s čovjekom kao sa svojim upravljačem i kao što su s njim 
trpjela kaznu kod potopa tako na njih prelazi i Božja blago- 
darnost, dakako, koliko je tko sposoban primiti. Sve je to na 
području znakovnosti, kao što je i duga znak Božjeg milosrđa 
i njegove vjernosti. Za Adama je to bila subota, za Abrahama 
će biti obrezanje, a preko svih su tih pojava i ustanova: ljudi 
imali gledati veće i skroz duhovne stvarnosti koje su im bez 
znakova još više nepristupačne. Tako su i nama sakramenti 
znakovi vjerskih misterija, a uz to po moći od Krista i sadrže 
milost, što tvori bogatstvo NZ-a. Da ove misli nisu proizvoljno 
dodane, vidi se iz toga što Crkva u pripj. psalmu savez između 
Boga i Noe prenosi na Sion, i to ne samo na onaj stari, o 
kojemu psalmista govori da će ga Bog opet sazidati, nego na 
novi i vječni Sion, kani našu koja: okuplja: sve one koji žele 
služiti Bogu. 


God. II 


Čč. Jak 2, 1-9: Zar nije Bog izabrao siromahe? * vi ste s 
zreli siromaha? e Ma 


P. p. 33, 2-3. 4-5. 6-7 (str. 493-4) 
P: Jadnik vapi, a Gospodin ga izbavlja svih tjeskoba. 


Iako Jakovljeva poslanica nije rasprava o jednom pitanju 
ili o par njih nego skup mnogih mudrih pouka, ipak apostolu 
neke misli posebno leže na srcu. Jedna je od tih Kristovo 
gledanje na siromašne, sasvim oprečno od naziranja svijeta 
koji cijeni samo imućne. Stoga Jakov traži od vjernika da 
svoju vjeru ne oskvrnjuju pristranošću koja vodi do omalova- 
žavanja onih kojima je Bog dao i daje prednost. Zbilja je 
praktičan kad onako nazorno slika kako se često postupa s 
bogatim, a kako ša siromahom: Bijedna je ta zajednica u ko- 
joj njezin predstavnik bogato obučenom čovjeku nudi po- 
časno sjedalo, dok siromašna ostavi stajati na bilo kojem 
mjestu, ili mu čak rekne da sjedne na pod do nijega, što sva- 
kako ponizuje. Ne samo da se time siromašni odbijaju .od 

vjere nego se i vrijeđa sam Bog koji je već u SZ-u, barem 
preko svojih proroka, a u NZ-u posebno preko svoga Sina 
izabrao siromahe (RBT). Da porast privrede i s njim spojen 
veći životni standard vodi čak »u preziranje siromašnih« (II 
vat. sabor, Cus 63), to nas ne smije čuditi. Ali da se tako zna 
postupati i u Božjoj Crkvi, to se zaista protivi njezinom biv- 
stvu. A ako je to bilo moguće u prvoj Crkvi, jer apostol taj 
slučaj i tu pojavu sigurno nije izmislio, u onoj Crkvi koju 
tako rado zamišljamo kao idealnu, što da se reče o crkvenim 
ljudima kroz povijest, o nama u našim danima? Ta i slična 
mjesta Božje objave i nauke crkvenih otaca mi znamo samo 
čitati i još po svoju prekrajati i tumačiti. Dok ne pogledamo 
zbilji u oči i dok svatko za se ne uskladi svoj postupak prema 
siromasima bilo koje vrsti — ostaje ta točka evanđelja na 
papiru koji nas osuđuje pred Bogom i pred ljudima. 

Apostol ima još jedan razlog zbog kojega kršćani ne bi 
smjeli biti pristrani na štetu siromaha. Čemu njima pretpo- 
staviti bogataše kad upravo ti vuku kršćane na sudove i psuju 
kršćansko ime? Ako je to vrijedilo za prvih dvadeset godina 
života Crkve, još se jasnije obistinilo kroz dvadeset stoljeća 
crkvene povijesti. Moglo bi se činiti da je taj razlog previše 
ličan, nekakav argumentum ad hominem, čak i ponešto sebi- 
čan, pa se poslanica vraća na pravo shvaćanje ljubavi prema 
bližnjemu. Taj zakon apostol naziva kraljevskim, jer izražava 
volju vrhovnog Kralja svih pa ljubav i zovemo kraljicom 
svih kreposti. I prvi retci ps 33. slave Gospodina koji uslišava 
i izbavlja jadnike. 


Ev. Mk 8, 27-33: Ti si Mesija! Sin Čovječji mora mnogo 
trpjeti. (str. 37-8) 


Došlo je do važnog dana za Isusove učenike kad se moralo 
vidjeti kako su na njih djelovale sve njegove pouke i čudesa. 
Ne kao da Gospodin nije znao što se odigrava u njihovim 
srcima, nego je to trebalo i njima biti jasno, a to će se naj- 
bolje postići javnim izjašnjavanjem. Kao uvijek, i ovom 
prigodom Učitelj postupa sa svojim učenicima vrlo obazrivo 
i s dva pitanja želi da im pomogne položiti ispit o dosad 
naučenome u njegovu društvu. Kad 'su odgovorili što o Isusu 
misle ljudi, lakše im je bilo preko Petra priznati da ie on 
mnogo više od bilo kojeg proroka pao i od samog Ivana. On je 
onaj koga su svi oni naviještali — Mesija. Veliki je to naslov 
kod Židova i znači zapravo Spasitelja svijeta, ali kako su 
mnogi toj ulozi dodavali neduhovne i političke primjese, Isus 
je svojima zabranio da o tome govore drugima. Petrova mu 
je pak izjava poslužila da učini važan korak u oblikovanju 

svoje Crkve, da Petru obeća vrhovno vodstvo u njoj (Mt 16, 
13-19). Značajno je da Marko to ni ne spominje, što je dokaz 
više koliko je ovisan od Petrova propovijedanja. Tome, naime, 
poniznost nije dozvoljavala da govori o svojoj povlastici, isto 
kao što ga je nagovorila da najpotanje od svih opiše svoj 
pad kojim se odrekao Isusa (Mk 15, 66-72). Nije lako Petra 
slijediti ni u toj šutnji o sebi ni u sličnom priznavanju. 

Petar nije s lakoćom govorio samo o svojem padu pri 
kraju svoga školovanja kod Isusa nego mu je kasnije bilo 
jasno kako je uopće u toj školi napredovao veoma polagano. 
Kad je Petar izjavio da je Isus Mesija, Učitelj im je odmah 
dozvao u pamet pravi lik Mesije, kakva su navijestili proroci, 
osobito Izaija. Stoga im je prvi put prorekao da će trpjeti i 
biti ubijen. Spomenuo je i svoje uskrsnuće, ali učenika se 
više dojmilo ono prvo i to toliko da ga je Petar — u svome 
oduševljenju ali i u svojoj površnosti — stao odvraćati od 
tog nauma. Učinio je tada riječima ono što je kasnije htio 
postići mačem (Iv 18, 10). Nikakva darovana povlastica i 
nikakav položaj ne mijenja ljudsku narav, pa je Isus morao i 
Petra strogo ukoriti zbog posve ljudskog mišljenja o njegovoj 
muci i smrti. Bilo je dakle posve drukčije nego je Petar držao: 
nije se pokazao Isusovim prijateljem nego protivnikom (to 
je prvotni smisao riječi sotona). Tu oznaku zaslužuje svaki 
onaj koji ne shvaća Božje zamisli o Kristovu trpljenju, i to 
ne samo o onome za vrijeme njegova zemaljskog života, nego 
i sada u njegovoj Crkvi i u svakom njegovom udu. 


PETAK 
God. I 


1. č. Post 11, 1-9: Hajde da siđemo i jezik im pobrkamo. (str. 7) 
P. p. 32, 10-11. 12-13. 14-15 (str. 493) 


P: Blago narodu kojemu je Bog Gospodin! 


Poželjno bi bilo da onaj tko je za »Glasnik Srca Isusova« 
(g. 1968) preveo nekoliko poglavlja iz knjige pronicavog bibliča- 
ra Closena izda cijelo djelo spomenuto gore u literaturi. Taj pi- 
sac misli da ovaj izvještaj o babilonskoj kuli tvori prekretnicu 
ljudske povijesti i prema tome cijele Biblije. Prvih deset njezi- 
nih poglavlja s nekoliko zaokruženih pripovijesti — u kojima 
se Božje nadahnuće prilagodilo pučkom shvaćanju — iznosi 
prapovijest svega ljudskog roda. S rodoslovljem Šemovih poto- 
maka (11, 10ss) — koji Bibliju zanimaju zbog najodličnijega 
potomka, Abrahama — počinje povijest izabranog naroda i ide 

sve do knjiga o Makabejcima. S Kristovim nastupom opet je 


govor o svim narodima, kojima on šalje svoje apostole, i ta 


se povijest preko Apokalipse proteže do eshatona u vječnost. 
Zašto je Bog odbacio druge narode i naum o spasenju svih kroz 
dvadeset burnih stoljeća povjerio samo jednom narodu? Zato 
jer su drugi narodi njega odbacili. To hoće da pokaže: pripo- 
vijest o babilonskoj kuli. Nije Bogu moglo biti krivo što ljudi 
dižu toranj s vrhom do neba (pretjeravajući kao što i mi 4000 
godina kasnije govorimo o neboderima, Slovenci o nebotični- 
cima), ta to su činili sposobnostima koje im je on dao i naredio 
da ih sve bolje iskorištavaju. Nije mu bilo žao ni što su silnom 
građevinom htjeli sebi pribaviti veliko ime, ta malo dalje (12, 
2) on sam obećava Abrahamu da će mu pribaviti veliko ime. 
Krivnja je onih ljudi što su to htjeli postići sami, a velik je 
samo onaj kojega Bog učini takvim, dotično koliko ga on učini. 
Pripovijest o babilonskoj kuli ima svoju potvrdu u novi- 
jim iskopinama između Eufrata i Tigrisa. Te nam pokazuju 
da je svako veće mjesto imalo i do 100 metara visoko zdanje 
koje je obično svršavalo na vrhu hramom nekom poganskom 
božanstvu. Stoga je kazna pometnje bila i teološki opravdana 
jer je Bog morao pokazati da svako idolopoklonstvo znači za- 
stranjenje. Tu misao ističe i psalam kojim odgovaramo ria 
današnje čitanje. Neki su htjeli da se danas uzme ps 126: »Ako 
Gospodin kuću he gradi, uzalud se muče graditelji«, ali mnogo 
bolje pristaju retci 10-15 iz ps 32. Poslije nego je psalmista 
istaknuo da je Bog sve stvorio i prema tome da je Gospodar 
svega, pjeva o njegovoj Providnosti. R. 10. kao da izravno ima 
pred očima što se dogodilo s babilonskom kulom. Za pripjev 
je određen usklik kojim su Židovi sebe nazivali blaženima jer 
su služili jedinome pravome Bogu i u njemu imali svoju baštinu. 
Daleko sretniji smo kršćani kojima je Sin Božji objavio sve 
nebeske tajne i po Crkvi nas učinio svojim kraljevstvom i svo- 
jim otajstvenim tijelom. Temelj je Božje Providnosti njegovo 
znanje kojemu ne može ništa izmaći, pa ni ono što se odigrava 
u ljudskim srcima. Uzvišen je Bog na nebesima, ali i nama je 
svakome posve blizu i svakoga smatra svojim kao što mi njega 
smatramo našim. Bog moj i sve.moje! (Franjo Asiški). 

S toga svog monoteističkog i kršćanskog stanovišta možemo 
još bolje procijeniti koliko je zloće bilo u gradnji babilonske 
kule. Neki misle da nju ima na umu i prorok Zaharija (5, 11) 
kad govori o gradnji hrama zloće u zemlji šinearskoj: Prema 
tome bi se i Izaijina satira (14, 3-21, naročito 12-15) o padu 
silnika, po svoj prilici nekog babilonskog kralja, mogla dovesti 
s time u vezu, Uzevši sve skupa »slika babilonske kule spada u 
predvorje korizme gdje već vise slike prvoga grijeha, brato- 

ubojstva i potopa. Sve one tvore povijest grijeha. A zbirka 
jezika ima protutežu u jezičnom čudu Duhova. Grijeh brka 
jezike a Krist ih spaja« (Parsch). U tom smislu ovo čitanje 
dobro dolazi prije korizme i isto tako u neke godine poslije 
Uskrsriog ciklusa koji svršava blagdanom Duhova. Za poje- 
dinca je važna primjena nekih duhovnih pisača koji u tnostru- 
kom padu viđe tri požude što prema Ivanu (I 2, 16) vladaju u 
svijetu: požuda. je očiju Kajina navela na zavist i ubojstvo; 
požuda tijela na pokvarenost koja je bila kažnjena općim poto- 
pom; oholost je babilonske kule prouzročila da su se narodi 
razjedinili. 


. God. II, 


Č. Jak 2, 14-24. 26: Kao što je tijelo mrtvo bez duše, tako je 
i vjera mrtva bez djeld. (str. 201) 


P. p. 111, 1-2. 3-4. 5-6 (str. 559) 
P: Blago čovjeku koji uživa u naredbama Gospodnjim! 


Ako otvoreno pogledamo oko sebe i iskreno u sebe, nije 
teško opaziti gdje i kako vjera raste ili malakše. Ona je uvje- 
renje, najdublje i najdraže, koje se u prigodi ne srami očito- 
vati riječima, a pogotovo je njena nutarnja snaga tjera da se 
iskaže djelima. Kad ta djela u duhu i sili vjere postanu teška, 
kad čovjek sve više čini ono što ne može spojiti sa svojom 
vezom s Bogom, onda se vjersko uvjerenje malo-pomalo gubi 
i može ga skoro posve nestati. Stoga katekizam naglašuje da 
vjera mora imati i ovo svojstvo: treba biti djelotvorna, a Pavao 
VI je kazao u jednom govoru da je čvrstoća vjere ovisna o 
djelotvornosti ljubavi. Nema u cijeloj Bibliji o tome tako jasnog 
teksta kao što je današnji odlomak. Apostol jednostavno uči da 
nas neće spasiti vjera — u r. 19. piše čak da i đavli vjeruju, 
tj. znaju da Bog postoji — nego da su za spasenje nužno po- 
trebna djela po vjeri. Poznato je da je Lutheru mnogo smetao 
ovaj odlomak jer je jednostrano tumačio poslanicu Rimljanima, 
a oba se apostola mogu lijepo složiti (v. napomene uz Rupčićev 
prijevod i u zagreb. Bibliji 326). Kao što vjera daje djelima 
vrijednost za spasenje tako i djela dokazuju vjeru potrebnu 
za spasenje. Odlomak svršava izrekom koja je istaknuta i u 
naslovu, a koja vjeru i djela uspoređuje s tijelom i dušom. 
Posebnost je te usporedbe što bi se na prvi pogled reklo da 
duša sliči vjeri koja je nešto nutarnje, a tijelo djelima koja se 
čine izvana. Apostolu je toliko do toga da naglasi potrebu 
dobrih djela pa uspoređuje drukčije: vjera mu je tijelo, a djela 

su mu duša. Važno je jedno: čovjeka tvori duša i tijelo, Bogu 
milog čovjeka vjera i djela u jedinstvenom, životnom sklopu, 
Stoga i Crkva preporučuje da se misna liturgija poveže s dono- 
šenjem darova za žrtvu i za potrebne. 

Kao što je apostol (2, 2-3) s nešto ironije govorio o postup- 
ku prema bogatašu i siromahu tako i ovdje o onome koji bi 
golome samo rekao neka se ugrije i gladnome neka se najede. 
Riječi ne pomažu, a u ovom slučaju mjesto da umire i utješe 
mogle su i ozlojediti, jer potrebnima još spominju njihove po- 
trebe kao da ih oni sami ne osjećaju pa stoga i dolaze pitati 
pomoć. Ali apostol i taj događaj uzima za uspoređivanje. Riječi 
mu znače vjeru, a pružanje pomoći su djela. Stoga on sve sku- 
plja u jednu riječ i dva je puta ponavlja: »Vjera je bez djela 
mrtva.« Dakle, ona je oživljuju i daju joj sve više života, ona 
je dokazuju i svakome preporučuju, Vjernicima se svake vrsti 
— često i nepravedno — predbacuje licemjerje i nedosljednost 
u životu. Blago onome koji do smrti na sebi radi da što savr- 
šenije uskladi svoje riječi i djela! Velika mu blaženstva naziva 
i prvi dio ps 111. uz uvjet da ispuni r. 9a: »On dijeli, obilno 
daje sirotinji.« Obilno davati znači dijeliti prema svojoj mogu- 
ćnosti, a to znači odreći se barem onoga bez čega se lako može 
proći. Malo znači davati iza kako se namiri sve svoje želje. 


Ev. Mk 8, 34-9, 1: Tko izgubi život svoj radi mene i evanđelja, 
spasit će ga. (str. 37) 


Suvremena je spisateljica A. Zarri uz ovaj tekst zapisala 
što se u zadnje doba često čuje: »Možda je određena pesimi- 
stička askeza mnogo naglašavala »dolinu suza«, kao da svijet 
nije ujedno i dolina smijeha, jer radosti i boli neprestano su 
pomiješani u životu čovjeka. Mnogo se također insistiralo na 
križu kao da je on vrhunac i cilj kršćanskog života, no on kul- 
minira u uskrsnuću, a križ mu je samo sredstvo. Isus ne obe- 
ćaje bol, on je samo predviđa kao put i oruđe spasenja, a obe- 
ćaje spas, mir, radost. Međutim, ne treba radost tražiti, nego 
tražiti njega, onda će nam biti dana i radost; ali bit će nam 
dana u mjeri kojom smo zaboravili radost da tražimo samo 
Boga«. Je li to mišljenje u skladu s evanđeljem? Neka je slo- 
bodno reći jasno: da. To je i smisao kad se u novije doba, naro- 
čito na temelju dokumenata II vat. sabora, često spominje uskrs- 
sno otajstvo, uskrsno raspoloženje i uskrsna radost (što B 81 
hoće da se izrazi čak i kod pogreba, kao što je i došlo obilato 


do izražaja u njegovu obnovljenom obredu). Ipak, treba gornji - 


tekst dopuniti: tko zaista traži Boga, a ne radost, tko zaista 
želi ići za Isusov — no to do smrti, jer je Gospodin to sve i 
kazao u vezi sa svojom smrću na križu — taj će ispuniti, tj. 


i 

nastojati ispunjavati tri uvjeta koja je Krist naveo svima svo- 
jim vjernim sljedbenicima. Ti uvjeti zaista nisu laki: odreći 
se sebe, uzeti svoj križ — a mnogima se čini da je njihov najteži 
— i slijediti Isusa. Svatko će za se promisliti što to sve za 
njega znači imajući uvijek pred očima da sve treba učiniti da 
se ne izgubi duša. Kad je Isus pred nama, onda »u svemu ovom 
pobjeđujemo po onome koji nas je ljubio« (Rim 8, 37). 

Svih je devet redaka današnjeg čitanja tako puno sadržaja 
da bi svaki zaslužio posebno razmišljanje. Ovdje evo samo par 
riječi razjašnjenja uz zadnji redak koji se smatra jednim od 
najzagonetnijim cijeloga evanđelja. Obično se tumači u vezi 
s razrušenjem Jeruzalema i susljednim širenjem kršćanstva, ali 
se onda prekida veza s pređašnjim retkom o Isusovu dolasku 
u slavi. Zanimljivo je i korisno što napominje Dillersberger: 
»Neki — očito ne previše njih — neće trebati tako dugo čekati 
da saznaju tu konačnu sudbinu. Oni će moći — a to je naravno 
opet neprocjeniva milost! — kraljevstvo Božje gledati još prije 
smrti. Što to potanje znači, Gospodin nije pobliže kazao. Jer to 
drugi ne bi shvatili, a oni koji dođu do tog »gledanja« jamačno 
će znati što je Gospodin tu htio reći. Bit će uvijek Kristovih 
učenika koji će posjedovati nutarnju sigurnost da putem kojim 
se odriču sebe i izgube sebe doživljavaju kraljevstvo Božje, 
tako da za to ne moraju čekati konačni sud, dotično svoju 
smrt. Oni već sada poznaju kraljevstvo Božje i poseban način 
kako se ono javlja — kao da ga već gledaju«. To se mišljenje 
lijepo slaže s Isusovom značajnom izjavom (Lk 17, 21): »Kra- 
ljevstvo je Božje unutra, u vama« (kako je preveo Duda u 
»Evanđelju«). Sigurno je jedno: ništa na svijetu ne donosi mir 
i radost koliko dragovoljno prigrljeni križ. I najveći je blagdan, 
Uskrs, došao nakon velikog petka, a uskrsna se radost točnije 
zove pashalna (vazmena prema greciziranom obliku Faze od 
židovske Pashe), a Kristova i naša pasha (prijelaz) uključuje 
smrt i uskrsnuće. 


SUBOTA 
God. I 


1. č. Heb 11, 1-7: Vjerom doznajemo da je svijet stvoren od 
Boga (str. 197) 


P. p. 144, 2-3. 4-5. 10-11 (str. 583) 
P: Ime ću tvoje, Gospodine, blagoslivljat uvijek. 


Kad je gore u subotu 3. tjedna preskočen tekst o Abelu, 
Henoku i Noi, onda je to učinjeno zato da se taj odlomak vrlo 

prikladno pročita nakon potankog izvještaja o njima. Danas se 
liturgija jednim pogledom osvrće na sva prva čitanja ovih dva- 
ju tjedana da istakne važnost vjere i vjerom osmisli sva ta 
zbivanja. Da sveti pisac pokaže kako je vjera sigurno jamstvo 
za ono čemu se nadamo (r. 1), navodi primjere starih i što su 
sve vjerom postigli. Još prije ističe kako vjerom doznajemo da 
je Bog stvorio svijet, zapravo ga oblikovao i uredio svojom 
riječi, pa nam tako vidljivo, proizvedeno od nevidljivoga, doka- 
zuje da postoje i stvarnosti kojih ne vidimo. Zatim ističe Abe- 
lovu vjeru kod triju činjenica: kod njegova izbora žrtve, kod 
njezina primanja s Božje strane i kod Abelove krvi koja pre- 
ma 4, 10 i poslije njegove smrti govori pred Bogom. Po svoj 


prilici pisac već tu ima u vidu i Kristovu krv za koju će u 


12, 24 reći da govori bolje od Abelove, jer ta vapi za osvetom 
a Kristova za oproštenjem. O Abelovoj je krvi samo slikovito 
rečeno da još govori, dok se na oltaru zaista nalazi Kristova 
i otajstveno se žrtvuje na otpuštenje grijeha svih ljudi svih 
vremena. i 

O Henoku nam Crkva nije čitala iz knjige Postanka, a osim 
u njoj 5, 22. 24 o njemu je govora i u Sirahovoj 44, 16; 49, 19. 
Biblija uvelike hvali toga koji je Bogu toliko ugodio da je pre- 
nesen Bogu još prije smrti. Različito se tumači taj podatak, ali 
pisac naglašava da je tu povlasticu zaslužio svojom vjerom. 
Njom je ugodio Bogu kojemu bez vjere uopće nije moguće 
ugoditi. S tim u vezi poslanica postavlja načelo koje se mnogo 
navodi: tko želi pristupiti, dakle ići i doći k Bogu, mora vjero- 
vati da Bog postoji i da nagrađuje one koji ga traže. Tu treba 


opaziti da nas to dvoje uči i zdrav razum te da za to nije po- 


trebno prihvatanje objavljenih istina koje nam o Bogu kazuju 
mnogo više. Dakle, tu je vjera shvaćena vrlo široko i ističe 
zaista samo ono najbitnije, ono čime je ona označena u r. 1: 
uvjerava nas da postoji Bog iako ga ne možemo vidjeti:i jamči 
nam da ćemo od njega biti nagrađeni prema zasluzi. »Bez vjere 
da Bog postoji religiozni život nema temelja; bez sigurnosti da 
će nas Bog pravedno magraditi takav život nema svrhe« (P. 
Teodorik). Bilo je naivnih idealista koji su tvrdili da je takvo 
traženje Boga sebično, a nije nego posve odgovara ljudskoj 
naravi. »Nitko ne bi išao Bogu da se ne nada njegovoj nagradi« 
(Toma Akv.). | 

Vjeri Noe poslanica pripisuje trostruku zaslugu: gradio je 
lađu za potop koji još ni izdaleka nije bio nastupio; svojim je 
postupkom osuđivao nevjerne suvremenike; zaslužio je za sebe 
i svoje baštinike opravdanje pred Bogom koje daje jedino 
vjera — kako ističe Pavao na mnogo mjesta svojih poslanica 
(naročito Rim 3, 22-30). Budući da je ta duhovna baština pre- 
šla i nas, dapače po Kristu neizmjerno veća nego po samoj No- 

inoj vjeri, Crkva nas poziva da posvemašnjom vjerskom oda- 
nošću slavimo Boga svakog dana, iz naraštaja u naraštaj, uvi- 
jek i dovijeka. Završnim reikom pripj. psalma još jednom 
pozivamo sva Božja stvorenja i sve njegove vjerne počevši od 
Abela da pjevaju slavu Bogu. Tako se najljepše spremamo za 
misnu žrtvu koja je vrhunac slavljenja Boga. 


God. II 


1. č. Jak 3, 1-10: Jezika nitko od ljudi ne može ukrotiti. 
(str. 201) 


P. p. 11, 2-3. 4-5. 7-8 (str. 477) 
P: O Gospode, ti ćeš bdjeti nad nama. 


U vezi sa svojim izlaganjem da se vjera očituje i naviješta 
riječima apostol Jakov opominje braću kršćane neka ne teže 
za tim da druge uče. Potrebno je to i korisno za zajednicu, to 
su svećenici i raznovrsni poglavari dužni, ali svi takvi moraju 
računati da će biti strože suđeni nego oni koji samo slušaju o 
vjeri. Velika je, naime, pogibelj da se — kako je bilo izloženo 
u prethodnom evanđeoskom odlomku — jedno govori a drugo 
čini za što će svatko ozbiljno odgovarati. To svakome zamje- 
raju ljudi, koje se još dade zavaravati, a.kako će tek Bog? Apo- 
stol ponizno priznaje da govorom svi često griješimo i donosi 
nekoliko mudrih izreka kako i zašto treba obuzdavati jezik te 
tako nastavlja ono što je započeo u 1, 26. Prema apostolu, onaj 
tko zna paziti na svoj jezik i ne dati mu da govori kad ne smije 
i što ne smije, taj će biti sposoban pravo upotrebljavati sve 
darove koje mu je Bog dao i tako zaista napredovati u savr- 
šenstvu. Tko nije svojim jezikom obavio »novicijat«, tj. barem 
ga neko vrijeme krotio, taj će se često ogriješiti o ljubav prema 
Bogu — ili njegovim namjesnicima, što je u uskoj vezi — i 
prema bližnjemu. Blažen onaj koji taj »novicijat« jezika sebi 
nametne do smrti! | Š 

. Sv. Jakov opet praktičnim usporedbama pokazuje kakva je 
moć jezika i prema tome koliko se treba truditi da tu moć pra- 
vilno usmjerimo. Dakle, me radi se o tome da se tim Božjim 
darom što marije služimo nego da ga pravilno upotrebljavamo. 
Upravo to ističu apostolove usporedbe o uzdi, kormilu i vatri. 
S pravom se kaže da nam je priroda stavila ispred jezika dvo- 
struku ogradu 'usana i zubi pa prema tome treba naći vremena 
i mira da svoj jezik obuzdamo, osobito kad še: radi o riječima 
koje ne bismo željeli da ih tko nama govori. Dok kormilar drži 
u ruci kormilo, iako je ono prema cijeloj lađi tako maleno, 
može biti siguran za cijelu lađu pa i po najvećem. vjetru. Po- 

znata je riječ da su vatra i voda dobri sluge a zli gospodari. 
Vatra je korisna i za život potrebna ako se nalazi. u granicama 


koje joj stavlja čovjek, inače i posve malena može zapaliti ' 


veliku šumu. Tako isto i neobuzdan govor zavodi sve naše udo- 
ve i sposobnosti, čini grješnim čitav naš život. Tu ima dosta 
toga za svačiji ispit savjesti. . 

Kad apostol govori da ljudski jezik zna biti zapaljen od 
pakla, da je on zlo koje ne poznaje mira, da je pun smrtonosnog 
otrova i da sije prokletstvo, onda uz običajne grijehe jezika 
nije moguće ne sjetiti se i strašnih psovki koje nam često pa- 
raju uši i srce. Kad bismo mogli reći svim ljudima oko sebe: 
Tako se ne smije, braćo moja! Redovito psovači ne misle što 
izgovaraju, ali mnogo se puta obistinjuje na njima ono što im 
predbacuje ps 11: jezik smatraju svojom najvećom snagom i 
u svojoj površnosti misle da im nitko za to me može ništa. 
Zaista je mučno slušati kad tko psovkom hoće da nametne 
svoju samovolju i tjeskobno je gledati bahatost onih koji svojim 
rječetinama vrijeđaju Boga i bližnjega. Neka nam se Bog smi- 
luje! A to se zlo iskorjenjuje samo ljudskom pristojnošću i 
kršćanskom skromnošću. 


Ev. Mk 9, 2-13: Preobrazi se pred njima. (str. 37) 


Od davnine je II korizmena nedjelja označena Kristovim 
preobraženjem i to joj je evanđelje ostalo i u novom Misalu, 
sada u tri susljedne godine po svim evanđelistima. Ovdje uoči- 
mo kontekst toga za apostole tako važnog događaja iz Isusova 


života. Poslije nego im je Učitelj govorio da će biti ubijen i da. 


oni moraju biti spremni izgubiti svoj život radi njega smatrao 
je potrebnim, barem trojici najistaknutijih, pokazati i svoju 
slavu koja i njih čeka kao nagrada. To se može lijepo spojiti 
s gornjim čitanjem iz poslanice Hebrejima o zasluzi koja čeka 
one koji vjeruju i žive po vjeri. Smrt će biti pobijeđena, križ 
će se pretvoriti u slavu, obuzdavano će tijelo biti preobraženo. 
Dok je Petar kod govora o trpljenju htio Isusa od toga odvra- 
čati, a i kasnije — prema legendi povezanoj uz rimsku crkvicu 
»Quo vadis?« — sam htio pobjeći od progonstva, kod Isusova 
je preobraženja imao samo jednu želju: da tako ugodno stanje 
traje što dulje. Sada Petar i svi sveci znaju: preobraženje čo- 
vjeka po preobraženom Kristu i uz njega traje svu vječnost. 
Na taj način uvijek iznova dolazimo do izbora, dileme: ili malo 
vremena trpjeti i vječno uživati, ili malo vremena »uživati« 
i vječno trpjeti. Istina, život nije tako jednostavan kao ta for- 
mula, ali — ako smo iskreni sami sebi — puno se toga na kraju 
krajeva svodi na nju. Ako to možda ne vrijedi za ovozemne 

vrednote koje nam je Bog dao da ih uživamo, vrijedi za ne- 
brojene prigode kad nam se nude užici duha i tijela koji su 
teško spojivi s mirom kršćanske savjesti i s Božjim djetinjstvom. 

Dodatkom o Tliji, dotično o Ivanu Krstitelju, Crkva se još 
jednom osvrće na Isusova preteču, što se u korizmenoj nedjelji 
ispušta. Ali i to se može povezati s Isusovom mukom i tako je 
čitav okvir njegova preobraženja jedinstveno protkan trplje- 
njem Sina Božjega i njegovih sljedbenika. Najprije i tu u r. 12. 
stoji da će Sin čovječji mnogo trpjeti i biti prezren. Isus spo- 
minje da je to već davno bilo naviješteno i da će se stoga sigur- 
no dogoditi. A onda i za svoga Krstitelja Gospodin ističe samo 
jedno: i on je od ljudi doživio toliko nepravde te su s njim 
postupali kako su htjeli. Sva su trojica povlaštenih apostola bili 
nekoć Ivanovi učenici, pa kad je mučeničkom smrću svršio 
njihov prvi učitelj, kad ih na sličnu i još težu svoju sudbinu 
priprema njihov božanski Učitelj, onda im je moglo biti jasno 
da se u slavu dolazi po križu »U preobraženju se u prvom redu 
išlo za tim da se srca učenika oslobode sablazni križa« (Lav 
Vel). To bi trebalo da bude i učinak našega razmišljanja kad 
god se sjećamo Isusova i našega preobraženja. 

VII NEDJELJA 
GOD. A 


1. č. Lev 19, 1-2. 17-18: Ljubi bližnjega svoga kao samoga 
sebe. (str. 95), 


P. p. 102, 1-2. 3-4. 8 i 10. 12-13 (str. 548) 
P: Milosrdan i milostiv je Gospodin. 


»Prijatelje ljube svi, neprijatelje samo kršćani«, zapisao je 
već Tertulijan. To je kamen kušnje koliko tko shvaća i ostva- 
ruje evanđelje koje daleko nadilazi samo ljudski moral, puku 
humanost. Kako drugi meni tako i ja njemu — može reći 
čovjek, ali ne kršćanin. Ljudski je misliti da netko ne zaslu- 
žuje našu ljubav i pomoć, ali to nije kršćanski. Odužim će nam 
odlomkom današnje evanđelje reći što Krist traži od svojih. 
a da nam bude lakše shvatiti koliko se razlikuje moral NZ-a 
od starozavjetnoga, 1. nam čitanje donosi što je o tome zapi- 
sao Mojsije. Od svoga je izabranog naroda Bog i u SZ-u tražio 
što veće savršenstvo, jer drukčije i nije moguće kad je čitava 
objava od istog Boga. Razlika je u tome što je tek utjelovljeni 
Bog svojom riječju i još više svojim primjerom mogao tražiti 
savršenstvo koje se u SZ-u nije moglo staviti ni kao ideal. To se 
ne smije uzeti kao da je Bog malo tražio od Izraelaca: tražio 
je koliko se nadao da će izvršivati, a da je i to bilo vrlo mnogo 
vidi se iz početka današnjeg čitanja. Budući da je Bog svet 
(RBT) i sama svetost te da je čovjek po svojoj naravi Bogu 
sličan, onda treba i da misli i hoće kao Bog. Vršenje Božje vo- 
lje — u čemu se zapravo i sastoji naša svetost — imalo bi biti 
nešto što se razumije samo po sebi, što čovjeka čini pravim 
čovjekom. 

U vezi s današnjim evanđeljem Crkva ističe samo ljubav 
prema bližnjemu, i najmanje što je u tome Bog tražio od svoga 
naroda: neka nitko ne mrzi svoga brata. Nije tu mišljen brat po 
ocu i majci nego po Bogu, pa ako Izraelci nisu sve ljude uspi- 
jevali smatrati svojom braćom, tako su morali gledati barem 
na svoje sunarodnjake. A kad im je Bog zapovijedio da su oni 
dužni jedan drugoga i koriti, znači da je svatko trebao biti 
spreman takav ukor i primiti, što je redovito teže nego ga 
davati. U svakom slučaju vidi se da nas Bog čini odgovornim 
i za prijestupe drugih u koliko ih možemo spriječiti, a još 
je ta dužnost veća prema onima koji su nam povjereni. Da- 
kako, to se ne smije činiti iz inata, a često se zna u svoju 
samoobranu drugome spočitnuti što inače ne bismo učinili, ali 
nas u tom slučaju vodi osvetljivost. Nego, ne smijemo se uopće 

osvećivati, a isto tako mi srditi se na svoga bližnjega, nego ga 
ljubiti kao samoga sebe. Tu smo riječ mnogo puta čuli i sami 
izgovorili, a po njoj se ravnamo koliko imamo na pameti da 
je svatko drugi, kao i mi, Božji stvor i naš suputnik prema Bo- 
gu. Stoga Bog i tu zapovijed završava isticanjem činjenice da 
je on onaj koji je daje i kojemu ćemo jednom polagati o tome 
račun. A već ga sada polažemo svojoj savjesti, Božjem glasu. 

Pripj. je psalam sav usmjeren prema evanđeoskom čitanju. 
Najprije pozivamo sebe i sve što je u nama da slavimo Boga 
radi njegove svetosti i radi njegovih dobročinstava. Zatim se 
odmah sjećamo da Bog nama oprašta sve naše grijehe i iseje- 
ljuje sve naše slabosti. Iz toga slijedi zaključak da i mi moramo 
jedan drugome oprostiti i ni u kom se slučaju ne smijemo osve- 
ćivati. INe samo da se Bog na nas ne sndi — iako bi po ljud- 
skom shvaćanju to trebao zbog naših grijeha — nego čini da 
na nama ne ostane ništa od grijeh4 za koje se kajemo. Psal- 
mista za to upotrebljava dvije svemirske usporedbe: Božja je 
dobrota velika kao što je mebo visoko, a naši su grijesi od nas 
daleko koliko je s jednog kraja zemlja na drugi. Oboje se obi- 
stinjuje kod euharistijske žrtve i gozbe, a da li je tako i s 
našim međusobnim opraštanjem i pomirenjem? Teško se kod 
nas prihvaća prije pričesti pružanje bilo kakva vanjskog znaka 
mira i ljubavi, ali barem da se od mise ne ide s jalom u srcu 
ni na koga. Onda bismo uzalud bili došli na bratski sastanak 
ljubavi i u tom je slučaju, prema Mt 5, 23, trebalo prije izići 
i pomiriti se sa svojim bratom. 


2. č. 1 Kor 3, 16-23: Sve je vaše, a vi ste Kristovi, a Krist je 
Božji. (str. 141) 


Apostolu je neprestano pred očima razdor u korintskoj 
zajednici koji je nastao i podržava se zbog prianjanja pojedi- 
naca uz različite učitelje. Da ih od toga izliječi u korijenu, 
Pavao ih podsjeća na dostojanstvo što ga ima kršćanin sam u 
sebi, a ne prima ga od koga izvana. Što im može veće reći nego da 
u čitavoj njihovoj zajednici i u svakome od njih prebiva Duh 
Božji? Ako je u njima isti Duh, onda imaju biti složni, jer 
razdor ruši taj Božji hram. Tko se pak to usuđuje, neka zna 
da će Bogu odgovarati i da će ga Bog kazniti. Kad je, dakle, 
u njima Duh Božji, neka ne traže svjetske mudrosti, jer ta je 
pred Bogom ludost. O tome je Pavao gore potanje govorio, a 
opomena vrijedi koliko za učitelje toliko i za učenike koji se 
uz njih previše vežu, pa neka se nitko ne ponosi ljudima. Prije 
ili kasnije uvidjet će ono što je trebao znati oduvijek: misli 
su svjetskih mudraca isprazne, i stoga će svakoga razočarati. 

Nije, dakle, dostojno kršćanina tražiti svoju slavu u ljudi, 
ta njemu po vezi s Bogom i onako sve pripada. Uzvišena je 
i utješna činjenica da čovjek u Bogu nalazi i posjeduje sve, ali 
ona uključuje zahtjev da se nešto ne traži ondje gdje i nema 
ništa, pa makar ljudi mislili da je ondje sva svjetska mudrost. 
Da Korinćanima bude jasnije što sve imaju u Bogu, nabraja 
im potanko, a u prvom redu spominje ljude kojih se oni hva- 
taju. Ne mogu Korinćani pripadati Pavlu, Apolonu ili Petru, 
nego obratno: ti pripadaju vjernicima. Nisu vjernici zbog apo- 
stola i uopće hijerarhije, nego su apostoli i hijerarhija zbog 
vjernika — čime je snažno izražena misao o služenju. A kao 
svim ljudima tako i kršćanima pripadaju sve stvari: svijet i 
sve što je u njemu stvoreno, život s vremenom kad se mogu sku- 
pljati zasluge, smrt s vječnošću u kojoj će se te zasluge uži- 
vati, jednom riječju, i sadašnjost i budućnost. »Pavao vidi 
pred sobom čitav svemir, i sve ugrađuje u strmu piramidu na 
čijem vrhu stoluje Bog... Pojedinac ne vrijedi ništa i svemir 
ne vrijedi ništa, kada nisu uvršteni u Krista. Čak ni Krist ne 
bi bio ništa, kada ne bi bio u Bogu, koji je sve u svemu« 
(Holzner). Bog, Krist i kršćani koji se svime služe na slavu 
Boga — to je divna trilogija kojom se zaključuje Pavlova 
filozofija, čitav sistem o spasenju ljudi (Simon-Prado). 


Ev. Mt 5, 38-48: Ljubite svoje neprijatelje. (str. 4) 


Gospodin je u svojem govoru na gori već više puta nagla- 
sio da on od svojih sljedbenika traži više nego što su dotada 
tražili oni koji su im tumačili Mojsijev zakon. Poslije savrše- 
nijeg prikaza V, VI i VII zapovijedi Isus dolazi na najveću 
novinu NZ-a, na ljubav prema neprijatelju (RBT). Najprije 
sasvim praktično zabranjuje svaku vrst odmazde i osvete koja 
je starim Židovima bila dozvoljena jer je bila duboko uvrije- 
žena kod svih naroda onih vremena. Još više, Gospodin traži 
da se ni ne opiremo zlu ni zlotvoru, što dakako ne isključuje 
samoobranu koja odgovara svakom stvoru pa i čovjeku. Smi- 
sao je upute da se toliko mora isključiti svaka pomisao na 
osvetu te se čini kako smo zlo tako strpljivo podnijeli da smo 
spremni još podnijeti. Ima kršćana koji u raznim nedaćama 
znaju moliti: »Bože, ako mi je malo, daj mi još« — što je bez 
sumnje, ako je iskreno i privrženo, vrlo visok stupanj savršen- 
stva. Nekako tako imamo postupati i s onima koji nam zlo 
hoće i čine, a četiri slučaja, što ih Isus navodi pučki i skoro 
paradoksalno, ne moraju se uzeti doslovce nego kao slikovit 
prikaz evanđeoskog duha. 

U SZ-u, istina, nema doslovne naredbe da se mrzi nepri- 
jatelje, ali ima mnogo zlih želja i kletava izraženih protiv osob- 


VII nedjelja B — 355 


nih i narodnih neprijatelja te protiv bezbožnih Izraelaca. Iako 


se to pokrivalo plaštem pobožnosti — jer da su svi ti i Božji 
neprijatelji — ipak Gospodin odlučno traži da se s time presta- 
ne. On hoće da se svi odnosi među ljuđima podignu u Božje 
sfere te da svoju ljubav prema neprijateljima najradije poka- 
žemo moleći za njih. Tko se uspije toliko osloboditi samoljublja 
i sve Bogu prepustiti, taj će iskazati ljubav i onome koji mu zlo 
čini. Budući da to čovjeku mije lako, Isus nije čekao da tek na 
križu pokaže i u tome svoj neprispodobivi primjer, nego i ovdje 
kaže onima koji ljube svoje neprijatelje da time postaju slični 
Bogu, još više, sinovi svoga nebeskog Oca. 

U potvrdu svoje izreke Krist spominje postupak Oca koji 
sunce pruža dobrima i zlima, svojim neprijateljima, a kišu pra- 
vednima i nepravednima koji to nikako ne zaslužuju. Kršćani 
moramo biti savršeniji od carinika i svih onih koji ljube samo 
one koji njih vole, jer to je zapravo samoljublje i očekivanje 
da nam ljudi uzvrate što im dajemo. Ima vjernika koji se 
ustručavaju javiti se i pozdraviti one koji su im nešto skrivili, 
ali za takve Isus ima tešku riječ da su slični poganima koji 
također pozdravljaju samo one s kojima su u dobrim odno- 
sima. Za sve te vrijedi Kristova izjava da će ostati bez nagrade 
koju će nebeski Otac dati onima koji se trude da ga nasljeduju 
u savršenstvu. Koliko Crkva nastoji oko mira i moli za mir, 
naročito u obnovljenom misnom obredu! Kako se može oče- 
kivati da će ona Božji mir posredovati svijetu, ako to ne uspije 
kod onih koji se okupljaju oko Božjeg oltara?! Sudjelovanje 
je kod misne liturgije velika prigoda za učvršćenje međusobnog 
mira, ali i velika odgovornost. 


GOD. B 


1. č. Iz 43, 18-19. 21-22. 46b-25: Radi sebe opačine tvoje brišem. 
(str. 742) 


P. p. 40, 2-3. 4-5. 13-14 (str. 500-1) 
P: Iscijeli mi dušu, jer tebi sagriješih! 


S pravom je obnovljeni Misal ukinuo tri pretkorizmene 
nedjelje jer su njihovi misni žalobni obrasci nastali kad je Rim 
trpio od provale barbara. Međutim, Crkva ne može ne računati 
da skoro ulazimo u korizmeno vrijeme kad će nas majčinski 
neprestano pozivati na pokoru za grijehe i na obraćenje od 
grješnoga života. U misnim su čitanjima dosadašnjih nedjelja 
i dana »kroz godinu« mnogo puta misli Crkve smjerale u tom 
Pravcu, a to je osobito jasno danas. Iako smo evanđeoski odlo- 

mak o Isusovoj vlasti da otpušta grijehe već imali gore u petak 
1. tjedna, Crkva hoće da to utješno evanđelje još jedanput 
čuju svi vjernici. Sastavljačima novog Misala nije bilo teško 
naći za to evanđelje i neko sukladno mjesto iz SZ-a, gdje oso- 
bito kod proroka ima dosta izjava o Božjem milosrđu. Budući 
da su konkretni izrazi najshvatljiviji, kao priprava na Isusovu 
izjavu, kojom je kao u jednom dahu iscijelio uzetoga i otpustio 
mu grijehe, prethodi Gospodnja riječ istaknuta u naslovu krat- 
koga a tako značajnog odlomka iz Izaijine knjige. 

Izraelci su se nalazili u babilonskom sužanjstvu i Bog preko 
proroka naviješta da će izbaviti svoj narod i novim izlaskom 
iz tuđe zemlje — kao nekad iz egipatske — povest će ga opet u 
slobodnu domovinu. Kod oslobođenja najbolje ni ne misliti na 
sve ono što su pretrpjeli. Ako im je bio težak i trnovit put kad 
su ih vodili u progonstvo, kod izlaska iz ropstva Gospodin će 
učiniti sve novo pa će prohodnom postati i pustinja kojom će 
se vraćati. Kad narod od Boga izabran i od Boga oslobođen 
bude opet kod kuće, Bog ima pravo očekivati da će ga taj narod 
hvaliti. Ipak, unatoč svim Božjim dobročinstvima, Izraelci su 
sve više zaboravljali zazivati Gospodina i truditi se da mu vjer- 
no služe. A nisu samo propuštali činiti dobro nego su i nasta- 
vili činiti zlo. Za grijehe se izabranog naroda sasvim ljudski 
kaže da Bogu dosađuju, dapače, kao da već govori s križa: 
grijesi ga muče. No Bog ne bi bio Bog kad u njemu ne bi prevla- 
dalo milosrđe, pa iako to ljudi nikako ne zaslužuju, zbog sebe 
i svoje ljubavi on će im izbrisati sve grijehe. To će učiniti tako 
potpuno da se oproštenih ljudskih grijeha Bog više neće ni 
sjećati. Dakle, na predviđenu ljudsku nevjernost i nezahvalnost 
Bog ima samo jedan odgovor: oproštenje. Ne znamo koliko su 
i kako su to shvaćali u SZ-u, ali svatko od nas zna da je sam 
to Božje milosrđe nebrojeno puta iskusio. 

Neka ljudi oko nas sve manje shvaćaju što je grijeh i sve 
manje ga izbjegavaju i uopće ni ne spominju, mi ćemo, poučeni 
Božjom riječju, iz sveg srca vapiti Božje milosrđe. Nastojat ćemo 
to više što ti usklici skrušenja i pouzdanja u ps 40. ne dolaze 
ni u jednom drugom odgovoru na misno čitanje. I u misi za 
bolesne Crkva je potražila druge psalme, pa kad se ovdje spo- 
minjanjem kreveta boli može nekako misliti na uzetoga kojega 
su do Isusa spustili na nosilima, onda ovim retcima možemo 
moliti u prvom redu za zdravlje duše koje je mnogo važnije 
od tjelesnoga zdravlja. Blago onome koji Božjim smilovanjem 
duševno tako ozdravi da ga Gospodin i uzdrži zdrava te ga 
uzima kod sebe na oltaru i svojim mu tijelom čuva dušu! 

2. č. 2 Kor 1, 18-22: Isus nije bio »Da!« i »Ne!«, nego u .. 
bijaše »Da!« (str. 152) 


Poslije nego smo u tri godine kroz petnaestak nedšelja 
čitali glavne tekstove prve poslanice Korinćanima sada ćemo, 
samo ove godine (B), u nekoliko nedjelja čuti što im je Pavao 
pisao u svojoj drugoj poslanici. Da shvatimo današnji odlomak, 
treba znati da je apostol bio obećao Korinćanima kako ih 
namjerava skoro opet posjetiti. Kad to iz razloga apostolske 
službe nije mogao učiniti, toliko su ga voljeli da su mu to 
zamjerili; a opet toliko su još zemaljski mislili da su to pripi- 
sivali njegovom pomanjkanju zadane riječi. Apostol ih u malo 
riječi želi uvjeriti da ga u promjeni odluke nisu vodili naravni 
obziri nego da je sa svojim drugovima tako učinio po Kristovu 
nadahnuću. Ipak, nije apostolu do toga da brani svoj postupak 
nego da i tom prigodom slavi svoga Učitelja. Za njega tvrdi 
da Isus nije bio »Da!« i ujedno »Ne!«, nego je sve učinio zašto 
je došao na svijet i što je o njemu bilo prorečeno. Ako su Ko- 
rinćani već imali tekst Matejeva Evanđelja, onda su znali 
da je ondje (5, 37) Gospodin naredio svojima: »Vaš govor neka 
bude: da, da — ne, nel« A kako je Isus učio tako je i činio 
te svoju zadaću izvršio nepokolebivo, pa ga Pavao Korinćanima 
ponovno stavlja za uzor. »Život je kršćana liturgija ili »Amen!« 
na Božju ljubav i njegov zahtjev. Budući da su se u Kristu 
Isusu sva Božja obećanja pokazala istinitim, kršćani su na to 
odgovorili »amenom« vjere« (Rupčić). Trebalo bi više paziti 
da se taj starodrevni usklik vjere i ljubavi u našem bogoslužju 
izgovara složnije i nekako i uvjerljivije. Općenito se, naime, 
opaža da je on nekako najbljeđi, možda zbog naše navike i 
nepažnje te njegove kratkoće. A tako je značajan da zaslužuje 
dati mu uvijek njegov puni smisao i sadržaj, da onda bogoslu- 
žjem i naš život bude Bogu na slavu. 

Apostol dodaje dva retka u kojima ne samo spominje sve 
tri božanske osobe nego vrlo sažeto ali i istaknuto govori o 
apostolskoj službi koju je Bog povjerio njemu i njegovim dru- 
govima, Silvanu i Timoteju. Najprije spominje da njih isto kao 
i sve vjernike Bog neprestano utvrđuje za Krista, dotično, 
stalno usmjeruje prema Kristu (grčki: ćis Christ6n). Zatim s tri 
glagola prošle trajne radnje govori što je Bog njima posebno 
učinio kad ih je izabrao i ovlastio da budu njegovi apostoli. 
Neki u tim izrazima vide tri sakramenta koji utiskuju neizbri- 
siv biljeg u dušu: krštenjem smo svi sjedinjeni s božanskim 
Pomazanikom, potvrda nam je dala zauvijek njegov pečat, a 
svećeničko je ređenje pružilo nekima posebne milosti Duha 
Svetoga koji je u njima zalog da sve ovlaštene čine obavljaju 
u moći Božjega Duha. Ipak, najbolji poznavaoci Pavlove nauke 

nerado idu do takvih pojedinosti i najviše da u tim riječima 
gledaju dva prva spomenuta sakramenta, a Pratu su one samo 
općenito pomazanje za apostolsku službu, kao što je i o Kristu 
rečeno (Lk 4, 18) da ga je pomazao Duh Gospodnji. U svakom 
se slučaju vidi da je sve naše posvećenje djelo trojednoga Boga. 


Ev. Mk 2, 1-12: Vlastan je Sin čovječji otpuštati grijehe na 
zemlji. (str. 30) 


Izvještaj o današnjem čudu svršava tvrdnjom da su svi 
prisutni slavili Boga i izjavljivali da nešto slično još nisu 
vidjeli. Ljudi su već vidjeli mnogo Isusovih čudesa, ali ovo se 
zbilo u takvim okolnostima da ih je moralo posebno oduševiti. 
O tome je bilo govora gore u petak 1. tjedna, a danas svu 
pažnju okrenimo duševnom ozdravljenju tog bolesnika i Isu- 
sovoj izjavi tom prigodom. Dillersberger se zaustavlja samo 
kod jedne njegove riječi i piše: »Vlast Sina Čovječjega ostaje 
na zemlji pa i onda kad će on sam osobno biti opet uzdignut 
na nebo. Kad bi on kasnije, nakon što proteče njegov zemaljski 
život, otpuštao grijehe samo na nebu i s neba, tj. na nevidljiv 
način — kao što ih je izraelski Bog već jamačno otpuštao — tada 
ta izreka ne bi više bila istinita u svoj svojoj punini. A ona 
se, kao riječ Božjega i čovječjega Sina, mora obistiniti u svim 
vremenima, tako dugo dok bude postojala zemlja. Stoga evan- 
đelje, novi savez, ima za otpuštanje grijeha vanjski, vidljivi 
znak. Postoje ljudi po kojima dalje djeluje moć Sina čovječjega 
da otpušta grijehe na zemlji. Kršćanin je uvijek u mogućnosti 
da za sebe dobije otpuštenje grijeha, izrečeno jasno i bistro. 
Sakramenat je pokore već tu obećan u svoj božanskoj dare- 
žljivosti i određenosti«. Svakome od nas Isus uvijek iznova 
ponavlja: »Sinko, otpuštaju ti se grijesi!« 

U naše je dan — Bože, prosti! — taj dar nekako slabije 
cijenjen. Ozračje nepriznate i čak nezapažene grješnosti hvata 
pod svoj otrovni upliv sve više ljudi. Istina, treba uvijek iznova 
naglašavati da je od česte makinalne ispovijedi više štete nego 
koristi. Međutim, još bi gore bilo napuštati ili čak zabacivati 
praksu ispovijedi koju kod teških grijeha ne može nadokna- 
diti nikakvo pokorničko bogoslužje, a još manje opće javno 
odrješenje na početku mise. Zajednička priprava, posebno na 
temelju Božje riječi, može mnogo pomoći i koristiti, ali uvijek 
će ostati osobna ispovijed vrlo korisna, a kod teškog grijeha 
redovito i nužna. Samo treba odlučno i ustrajno ispravljati sve 
ono što je ispovjednika znalo često pretvoriti u »stroj za odrje- 
šivanje«, a penitente često ponavljanom i uvijek istom ispovi- 

jeđu uspavljivati u duhovnu lijenost i ostavljati u zakržljalom 
infantilizmu. Svemu će doskočiti prosvjetljena i proživljena 
vjera, kakvu je Isus vidio u uzetome i u onima koji su ga doni- 
jeli k njemu. Vjera, a ne vjerske formalnosti. 


GOD. C 


1. č. 1 Sam 26, 2. 7-9. 12-13. 22-23: Gospodin te bijaše predao 
u moje ruke, ali nisam htio dići ruke svoje. (str. 420-1) 


P. p. 102, 1-2. 3-4. 8 i 10. 12-13 (str. 548) 
P: Milosrdan i milostiv je Gospodin. 


Postojali su prijedlozi da se čitanje Biblije u misi, posebno 
u nedjelje kroz godinu, rasporedi tematski, tj. da se svake 
nedjelje pruži gradivo za obrađivanje jedne teme, bilo istine 
bilo kreposti. Prevladalo je mišljenje da Bibliji ne odgovara 
takva shematičnost — prema kojoj su uvijek sastavljeni kate- 
kizmi — ali s druge strane, redovito se prvo čitanje izabralo 
u vezi s evanđeljem toga dana. Kao i u god. A danas je evan- 
đelje uzeto iz Kristova govora na gori po Luki a preporučuje 
milosrđe i međusobno opraštanje. Cijeli SZ nema za to ljepšeg 
primjera od Davida koji se mogao osloboditi svoga progoni- 
telja, kralja Šaula, ali se pokazao zaista velikodušnim. O sli- 
čnom smo slučaju čitali u petak 2. tjedna i neki misle da se 
radi o dvostrukom izvještaju istoga događaja. U njima ima 
nekih manjih razlika, ali glavno je što je David uzeo iz nepo- 
sredne blizine Šaula dokaze kako ga je mogao smaknuti a da 
ipak to nije učinio. Sastavljači su iz odužeg odlomka izabrali 
samo glavne reike i ti dovoljno osvjetljuju sam Davidov čin 
koji svjedoči o njegovoj velikoj kreposti, tako rijetkoj u SZ-u. 

Čovjek se može vinuti do takvog savršenstva samo ako 
ima Boga na pameti. David zna i kaže da će Gospodin svakome 
vratiti po njegovoj pravdi i vjernosti te je prema tome od Boga 
očekivao nagradu za svoje milosrđe. Bio je uvjeren (r. 10) da 
će Šaul prije ili kasnije svršiti kad i kako Bog bude htio, ali 
on nije htio okaljati svoju savjest krvlju Božjega pomazanika. 
Davidova je krepost tim veća što su ga njegovi nagovarali da 
smakne kralja kad mu se za to pruža tako lijepa prigoda. Još 
više, David nije trebao to sam učiniti nego samo dozvoliti da 
to drugi za nj učine, ali ipak nije pristao. Istina, i on ponavlja 
riječi svoga vojskovođe Abišaja da mu je sam Bog tom prigo- 
dom dao kraljev život u ruke, no pravilno je shvatio da mu ta 
prilika nije pružena za to da sam kroji pravdu nego da pokaže 
svoju velikodušnost. Svaka kušnja može svršiti na dvojak na- 

čin: ovisno je o nama hoćemo li se pokazati veliki ili maleni, 
pobjednici ili pobijeđeni. Često smo puta tako slabo raspolo- 


ženi da stvarno ne sagriješimo samo stoga što nam se ne pruža 


prigoda. U tom je slučaju posve na mjestu molitva: Ne uvedi 
nas u napast, tj. neka nas Bog čuva od kušnje za koju zna da 
ne bismo izdržali. Dakako, mnogo je junačkije i zaslužnije 
kušnju svladati i djelom pokazati da smo spremni truditi se 
za krepost. Danas se radi o milosrđu, na što nas upozorava i 
pripj. psalam, isti kao u god..A, pa nas i on potiče da naslje- 
dujemo milosrđe svoga nebeskog Oca. 


2. č. I Kor 15, 45-49: Kako smo nosili sliku zemljanoga, nosit 
ćemo i sliku nebeskoga. (str. 150) 


Pavao piše Korinćanima o pitanju koje ih je toliko zani- 
malo: o uskrsnuću mrtvih. Rasprava ima veliku važnost i za 
naše vrijeme kad toliki ne vjeruju u prekogrobni život, ili ba- 
rem ne misle mnogo na nj, pa će o tome biti govora kad dođe 
na red cijelo to poglavlje kroz 24. tjedan. Apostol je najprije 
dokazao da je moguće i da postoji uskrsnuće, a za to nam je 
zalog Isusovo uskrsnuće. Zatim prelazi na pitanje kakvi ćemo 
biti nakon uskrsnuća. Crkvi nije sada do toga da iznese sav 
Pavlov nauk o tome, nego uzima samih pet redaka koji izra- 
žavaju suprotnost sadašnjega i budućega našeg postojanja 
(RBT, Adam, čovjek). Mi ljudi smo potomci prvoga čovjeka, 
zemljanog Adama: poput njega svi imamo zemljano tijelo što ga 
oživljava duša. Međutim, postoji i drugi, novi Adam koji je 
došao s neba, Krist Sin Božji, koji u nas ulijeva svoj životvorni 
duh. Budući da je on duhovna Glava ljudi, po njegovu živo- 
tvornom duhu svi kršćani postajemo duhovni ljudi. Ništa ne 
smeta ako je zemaljski čovjek, Adam, došao prije duhovnoga, 
Krista. To je dapače naravnije, jer se pokazalo kako tjelesno 
mora biti dopunjeno i usavršeno duhovnim, a iz svega slijedi 
da je čovjek tek po vezi s Kristom onakav kakva ga je Bog 
zamislio i kakav treba biti potpun i savršen čovjek. 

Umro je Adam, prvi zemljani čovjek, a kako su njemu u 
svemu slični i njegovi potomci, umrijet ćemo svi kao i on. 
Naša pak povezanost s Kristom osigurava nam uskrsnuće tijela 
i vječni život. Prema tom smo cilju usmjereni pa stoga trebamo 
već sada nositi sliku nebeskoga čovjeka, Krista. Vrlo je vjero- 
jatno da se iz grčkoga ima tako prevesti, a ne budućim vreme- 
nom: nosit ćemo. I to je točno, ali apostol želi da već ovdje 
nastojimo živjeti Kristovim životom koji će nam u vječnosti 
biti dan potpuno. Svoj život i djelovanje ne smijemo dijeliti 
na tjelesno i duhovno, nego već sada tjelesno što više prožimati 
duhovnim, nebeskim. »Čovjek je sastavljen od raznih elemenata 

od kojih su neki zemaljski a drugi duhovni, nadnaravni i vje- 
čni. A budući da je čovjek jedinstveno biće, njegov će spas 
biti potpun, dakle ne samo duhovan. Čitav će čovjek biti spa- 
šen, u svojem zemaljskom tijelu i u svojem nebeskom. Tada 
zemljano tijelo neće više biti zemaljsko, neće više biti smrtno, 
ali će i dalje biti tjelesno i zemaljsko u koliko će zemlja i tijelo 
biti preuzeti od duha i imat će udjela u vječnom kraljevstvu 
našega Gospodina. Stoga treba neraspadljivost sijati u tijelo, 
nebo treba postignuti na zemlji. To predstavlja jedan drugi 
domet koji jest drugi ali istovrstan, a to je postao Kristovim 
uskrsnućem. Dakle, Božje se kraljevstvo dobiva radom u kra- 
ljevstvu ljudi« (A. Zarri). Koliko god je život kršćanina usmje- 
ren prema vječnosti, toliko se upravo zbog vječnosti sav posve- 
ćuje nastojanjima na zemlji, gdje ima sebi pripraviti ono što 
će uživati na nebu. Većega podstreka za što savjesniji rad na 
zemlji nema i me može biti! Tko na zemlji živi i radi samo zbog 
zemaljskog života tome je život i rad vrlo ograničen i premalo 
osmišljen. Samo kršćanin je potpun čovjek jer u sebi ujedi- 
njuje tjelesno i duhovno, zemaljsko i nebesko. 


Ev. Lk 6, 27-38: Budite milosrdni kao što je milosrdan Otac 
vaš. (str. 53-4) 


Za ragliku od Mateja Luka iznosi Isusov nauk o ljubavi 
prema neprijateljima i o milosrđu odmah poslije blaženstava. 
Zato ga se može, barem djelomice, spojiti s blaženstvima, na 
što ćemo ovdje podsjetiti i upozoriti na izraze kojih Matej 
nema. Među onima koji gladuju i plaču bit će i koji tvoj nepri- 
jatelj, pa i takvome treba činiti dobro. Uopće je tu kod Luke 
više naglašen čin pa prema tome i zlatno pravilo: Kako želite 
da vama čine ljudi, tako činite i vi njima! Pri tom nas neće 
voditi samo očekivana zahvalnost i uzvraćanje slične usluge, 
niti zasluge ili vrijednost dotičnoga jer su to samo naravna gle- 
dišta. Da se kršćanin podigao na više stanovište, pokazat će time 
da učini svako dobro i neprijatelju bez obzira hoće li mu dotični 
to priznati i odvratiti. Ono što čini ljubav lijepom i svima dra- 
gom jest upravo to da se daje bez računanja i bez trunka sebi- 
čnosti. Ali i to moramo pravilno shvatiti: čovjek ne bi bio 
čovjek kad ne bi mislio i na sebe. Isus je potvrdio naravnu 
zapovijed da bližnjega ljubimo kao sebe, a ni to nije lako. Mo- 
guće je drugoga ljubiti kao sebe, a u iznimnim slučajevima i 
više nego sebe, ako smo uvjereni da nas čeka tim veća plaća 
na nebesima. Veliko zadovoljstvo čovjeku pribavlja već sama 
svijest da smo svakim dobročinstvom prema bližnjemu, a po- 
sebno prema neprijatelju slični svome nebeskom Ocu koji je 

dobar prema nezahvalnima i zlima. Stoga za nas vrijedi ideal: 
biti milosrdan kao Otac na nebu. 

Zadnji se retci ovog odlomka čitaju i u ponedjeljak II 
korizmene nedjelje, i ondje je izravno razmišljanje o njima. 
Ovdje neka nam nekoliko misli dubokoumnog Guardinija po- 
mogne pravilno shvatiti u kojem smislu Isus toliko govori o 
plaći i nagradi. Moderna, naime, etika tvrdi da motiv plaće 
spada u niži stupanj moralnosti. Po njoj bi se dobro moralo 
činiti bez obzira na svrhu i nagradu. »U toj je »čistoj« etici 
moguća i velika oholost koju je teško otkriti. Htjeti dobro samo 
zbog dostojanstva dobra, tako da to bude jedini i iserpan motiv 
nakane — sigurno može samo Bog... Eto moralne oholosti 
modernog vremena, silne i ujedno neuhvatljive. Naprotiv, mi- 
sao na plaću znači poziv na poniznost. On nam kaže: Ti si, 
čovječe, i sa svojom sposobnošću spoznaje i sa svojom voljom 
da činiš dobro — stvor... Uvijek ti prijeti napast da se učiniš 
jednakim Bogu. Tu ćeš napast pobijediti priznavajući: i kad 
činim dobro, stojim pod Božjim sudom. Učinak dobrog djela 
i duhovna korist tvoje odluke i s njom spojenoga moralnog 
napora ne dolaze sami od sebe, oni su Božji dar, primaju se 
kao nagrada«, Kao što čovjek po Božjem glasu u sebi, po svojoj 
savjesti, spoznaje što je dobro i koliko je dobro, tako mu Bog 
ima biti i poticaj da ga učini, i nagrada kad ga učini. Drugo 
su sve iluzije koje se rasplinu prije ili poslije. 


PONEDJELJAK 
God. I 


1. č. Sir 1, 1-10: Mudrost je stvorena prije svega ostalog. 
(str. 667) 


P. p. 92, lab. 5 (str. 542) 
P: Gospodin kraljuje, u sjaj zaodjeven. 


Mudri je Sirah započeo svoju knjigu himnom mudrosti 
(RBT). Od prvih je riječi jasno da misli na Božju mudrost koja 
se može naći jedino u Boga jer ona s njime stalno ostaje. On 
je svoju mudrost očitovao u stvaranju i pisac sa šest letimičnih 
slika pokazuje da čovjek ne može shvatiti sve bogatstvo mu- 
drosti koju je Bog pokazao u svojim stvorovima. Dobro se pod- 
sjetiti da nitko ne može izbrojiti morski pijesak, kišne kaplje 
i dane vječnosti. Isto tako, da nitko ne može istražiti visinu 
neba, širinu zemlje i dubinu bezdana. Dakako, nadahnuti 
je pisac početkom 2. stoljeća prije Krista na sve te prirodne 


7%. ponedjeljak — 363 


pojave gledao vrlo naivno, ali je činjenica da je i suvremenom 
učenjaku još mnogo tajni u prirodi i da su pravi učenjaci njih 
svjesni i da ih one upućuje na Stvoritelja. Ako je čovjeku ne- 
shvatljiva mudrost izražena u stvorovima, još manje mu je 
pristupačna u svojem izvoru i korijenu, a to je sam Bog. Stoga 
mudrac kliče da je mudar jedino Gospod koji, ljudski govoreći, 
sjedi na nebeskom prijestolju. On je tako mudar i silan da 
svatko osjeća pred njih strahopočitanje. Poput drugih mudro- 
snih knjiga i Sirah Božju mudrost smatra osobom koju crkve- 
na predaja i liturgija gledaju u utjelovljenoj Božjoj Riječi. 
Stoga i Mariju nazivamo prijestoljem Mudrosti. 

Bog svoju mudrost sa svim njezinim popratnim darovima 
nije izlio na sva stvorenja jednako. Osim opće mudrosti koja 
odsjeva u svim stvorovima Bog je posebnu mudrost saopćio 
živim i razumnim bićima, a najviše je njome obdario one koji 
ga ljube. Kao što je dakle čovjek više obdaren i uzvišen nad 
bezumnim stvorovima tako je i svaki Božji sluga bliži i draži 
Bogu nego ostali ljudi. Dakako, to nikoga ne smije poticati na 
oholost nego na još veću zahvalnost i ljubav prema Bogu. | 
Svakome od nas kliče Pavao: »Tko tebi daje prednost pred 
drugima? Što li imaš što nisi primio? Ako si, dakle, primio, što 
se ponosiš kao da nisi primio?« (1 Kor 4, 7). U trostrukom spo- 
menutom stupnju našeg učešća u Božjem biću — bivovanjem, 
spoznanjem i ljubavlju — crkveni pisci gledaju odraz Božjeg 
Trojstva, a jedan od njih, Bossuet, izvodi iz toga i lijep zaklju- 
čak: »U sebi nosimo presveto Trojstvo, jer smo sjedinjeni s 
Bogom, poznajemo ga i ljubimo. A budući da će naše sadašnje 
nesavršeno i nejasno spoznanje jednom nestati, dok se jedino 
ljubav u nama neće izgubiti ni nestati, ljubimo, ljubimo, ljubi- 

mo! Činimo beskrajno ono što ćemo činiti bez kraja!« Tim 
raspoloženjem treba čitati i razmatrati cijelu Bibliju, a naročito 
mudroslovne knjige, jer nas mudrost od vjere vodi k ljubavi. 

Predodžba o Gospodinu na prijestolju kao o Kralju sve- 
mira potiče nas na zanosno klicanje izraženo ps 92. U prvom 
njegovu dijelu gledamo Božje veličanstvo oko sebe i nad sobom, 
dakle u svoj vidljivoj prirodi, a na kraju psalma osjećamo nje- 
govu posebnu prisutnost u njegovu hramu. Time nas kozmičko 
gledanje vrlo sretno upućuje na uživanje utjelovljenoga i euha- 
ristijskog Boga. Bogato je i krasno već prvo gledanje, ali ga 
daleko nadvisuje sjedinjenje s Bogom na mnogo savršeniji 
način. Naša je liturgija kozmička i, još više, Kristovska. 

God. II 


1. č. Jak 3, 13-18: Ako u svom srcu nosite gorku zavist i sebi- 
čnost, nemojte se ponositi. (str. 201) 


P. p. 18, 8. 10. 15 (str. 482-3) 
P: Naredbe Gospodnje srce slade. 


Spomenuli smo da je Jakovljeva poslanica u mnogočemu 
slična starozavjetnim knjigama mudrosti. Posebno je to jasno 
iz današnjeg odlomka koji je sav posvećen mudrosti, ali ne 
ljudskoj nego onoj pravoj koja dolazi odozgo. Apostol je i tu 
posve praktičan te pruža sigurno mjerilo po kojemu se može 
spoznati koliko je tko zaista mudar. Prava se mudrost najprije 
ne iskazuje riječima nego djelima i životom. Iz starog je Časo- 
slova poznata Ciprijanova riječ: »Mi smo, predraga braća, filo- 
zofi ne riječima nego djelima i mudrost ne pokazujemo odije- 
lom nego vladanjem. Radije smo u sebi svjesni kreposti nego 
da se njima hvalimo. Ne govorimo o velikim stvarima nego 
“živimo kao sluge i štovatelji Božji«. Apostol ističe posebno jed- 
nu značajku prave mudrosti: blagost kojom treba uvijek nastu- 
pati. Protivno čini tko se prepusti ludoj zavisti iz koje obično 
nastaje svađa. Razni prevodioci upotrebljavaju različite riječi 
za apostolove izraze, a po svemu izgleda da on ne misli samo 
na općenitu sebičnost nego na svađu koja nastaje iz zle rev- 
nosti koja je najvjerojatnije spomenuta kao protivnica blagosti. 
Ako smo svi podložni svadljivosti, od kršćana se traži da se 
barem svađanjem ne ponose te da u tom slučaju ne nastoje 


sebe i druge uvjeravati da nisu zavidni i svadljivi kad to poka- 


zuju činjenice. Ovdje dakle nije riječ o laži prema našem shva- 
ćanju nego o grijehu protiv istine (RBT) u biblijskom smislu 
koji često pod istinom misli stvarnost, činjenično i jasno stanje. 
Za takav postupak apostol ima vrlo teške riječi: neka o takvoj 
svojoj mudrosti njezini predstavnici sami misle što hoće, ali ona 
je zemaljska, ljudska, đavolska. Da je doista takva, vidi se iz 
njezina učinka: ona donosi javni nered i svako zlo djelo. Time 
se apostol vratio opet na početak odlomka gdje je kazao da se 
prava mudrost mjeri dobrim življenjem. 

Kad sveti pisac prelazi na pravu mudrost, koja dolazi od 
Boga, kao da ne nalazi dovoljno izraza da opiše njezina svoj- 
stva i učinke. Takva je mudrost u prvom redu čista, dakle bez 
ikakve tuđe primjese koja bi mogla poremetiti njezin blago- 
tvorni upliv. Slijedi nekoliko njenih odlika a svaka je jedna od 
druge ljepša i važnija. Prema svim tim oznakama moramo 
ispitivati koliko je u nama Božje mudrosti, a koliko joj se pri- 
družilo naše ljudske i uopće svjetske mudrosti. Nije od Boga 

što god se protivi miru, blagosti, dobrohotnosti, milosrđu i bilo 
kojim dobrim plodovima. Te se oznake dadu i drukčije pre- 
vesti pa ih Šarić nabraja ovako: mudrost je čista, mirotvorna, 
čedna, popustljiva, poslušna itd. Teško je prosuditi što je apo- 
stol mislio pod svakim izrazom posebno, pa tako se i dvije 
zadnje oznake prevode različito, a mjesto da se reče kako je 
mudrost postojana, vjerojatnije je mišljeno da je nepristrana. 
U svakom je slučaju tu čitav spektar kreposti koje se na kraju 
sve stavljaju pod zajednički nazivnik pravednosti koja u Bibliji 
znači ono što mi nazivamo svetošću. To je još više potvrđeno. 
nazivima koje ps 18. dijeli Božjem zakonu i prema tome je 
jasno da je pravo mudar onaj koji razmatra i obdržava Go- 
spodnje naredbe u najširem smislu riječi. i 


Ev. Mk 9, 14-29: Vjerujem, Gospodine, pomozi moju nevjeru! 
(str. 37-8) 


Poznato je kako je veliki Rafael na jednoj svojoj slici 
pokazao dva tako suprotna prizora: Isusovo preobraženje i 
ozdravljenje padavičara. Na gori je prikazano Božje veličan- 
stvo, ispod gore ljudska bijeda u jednom od svojih najstrašni- 
jih oblika. Isus je s trojicom apostola proveo noć na gori, a 
sutradan je sišavši našao kako ostali njegovi učenici raspra- 
vljaju s književnicima. Ostali ga je narod jedva čekao i 
stoga oduševljeno pozdravio. Bilo je u tom pozdravu i mnogo 
nade da će veliki čudotvorac pomoći jadnom ocu s jadnim 
sinom na kojemu njegovi učenici nisu mogli ništa uspjeti. Go- 
spodin je općenito prekorio sve prisutne zbog nevjere, a poseb- 
no vjeru traži od dječakova oca. Da taj nije imao vjere, ne bi 
ni bio doveo sina k Isusu, ali je u svojoj skromnosti svjestan 
da je njegova vjera malena i manjkava pa moli: Pomozi moju 
nevjeru! Krasna je ta riječ u svoj svojoj jednostavnosti i pri- 
snosti, pa se ljepše ne možemo ni mi izraziti kad god se pribli- 
žavamo Isusu i želimo od njega umnoženje njegove milosti 
i ljubavi. Malo vjere ima tko misli da je ima dosta. 

Po svemu se vidi da se nije radilo samo o prirodnoj bolesti 
padavice nego da je dotični dječak bio pod uplivom sotone a k 
tome još nijem i gluh. Dakako, pred Isusovom riječi uzmiču 
sve bolesti i nadnaravne sile, ali da se vidi kako i te znaju biti 
moćne, Gospodin je dopustio da je ozdravljeni dječak na prvi 
mah izgledao kao mrtav. Zato ga je još podigao svojom svemo- 
gućom rukom pa je svima bilo jasno kako Isus sve može i kako 
mu je činio krivo svatko tko je sumnjao u njegovu svemoć (r. 22- 
-23). Kad je na taj način Gospodin učvrstio vjeru onog oca i 
sigurno svega prisutnog mnoštva, posebno mu je još bilo stalo 
da u trećem činu te drame izvuče iz nje najviše pouke za svoje 

učenike. Bilo je to već u kući kad je bio sam s njima. Na nji- 
hovo pitanje zašto oni nisu mogli otjerati zlog duha, prema 
Mt 17, 20 Učitelj je i njima najprije spočitnuo nevjeru. Svaki 
Isusov učenik ima onoliko moći koliko je vjerom povezan sa 
svojim Gospodinom. Marko još na kraju ističe i potrebu moli- 
ive, a prema nekim rukopisima i posta. Kad je sam Gospodin 
nekoliko puta molio prije nego je učinio neko čudo (Mk 6, 41; 
7, 34; 8, 6), tada je učenicima i svim njihovim nasljednicima 
pokazao da će božansku moć postići molitvom, što je tu još 
i tim riječima naglasio. Post pak označuje svaku vrst svladava- 
nja i odricanja bez kojega duh vjere sve više iščezava, a i mo- 
litva u bilo koju svrhu postaje sve manje uspješnom. Važan 
je taj nauk uvijek, a naročito za korizmeno vrijeme u koje 
ulazimo. 


UTORAK 
God. I 
1. Čč. Sir 2, 1-11: Pripravi dušu svoju na kušnju. (str. 668) 
P. p. 36, 3-4. 18-19. 27-28. 39-40 (str. 496-8) 
P: Prepusti Gospodinu putove svoje, i on će sve voditi. 


Nije lako služiti Bogu. Bilo bi, da nema na tom putu toliko 
zapreka i kušnji. Ima ih koji u mladenačkom oduševljenju za- 
mišljaju svoj život posvećen Bogu kao put bez krivulja i posut 
samim cvijećem. Brzo će iskusiti ono što je zapisao Mons. Gay: 
»Neka smo bilo tko, išli bilo kamo, radili bilo što, napast nas 
slijedi više nego naša sjena. Ona proizlazi iz naših suprotnosti, 
pada na nas odozgo, dišemo je sa zrakom, susrećemo je u onom 
što je najsvetije kao i u onom što je najviše profano, iz nas 
samih izvire kao iz nepresušna vrela, i tako će biti sve do naše- 
ga posljednjeg daha«. Mudrac nas savjetuje kako možemo odo- 
ljeti svim napastima: čvrstim i jakim srcem treba prianjati uz 
Boga. Osobito je važno u napasti ostati miran i ništa ne odlu- 
čiti ni počiniti u naglosti. One koji se previše uzbuđuju prak- 
tični Franjo Saleški uspoređuje s pticom koja upade u mrežu 
i što se više u njoj koprca sve se više zapliće. Tko sve mirno 
prosudi sjećajući se Boga, neće se tako lako od njega odmet- 
nuti i bit će na kraju slavljen i nagrađen. 

Strpljivo će podnijeti svaku kušnju tek onaj koji je uvje- 
ren da je ona njegovoj bijedi potrebna kao zlatu vatra koja ga 
prokuša i pročisti. Što je tko od Boga izabran za veće milosti 
i pothvate mora biti pripravan na veća poniženja sa strane 

ljudi među kojima se nalazi kao u peći. Nisu teška poniženja 
na koja se sami odlučimo te ih više ili manje iskreno i želimo, 
ali je drukčije kad dođu od drugih, i to možda od onih od kojih 
smo se najmanje nadali. Tada se vidi koliko tko vjeruje u Boga 
i koliko mu je privržen. Sirah se s tri svečana poziva obraća 
onima koji se boje Gospodina i nagovara ih da od njega oče- 
kuje pomoć i sve svoje pouzdanje stave u nj. Kao što je već 
rečeno u predgovoru prijevoda (10) Sirahove knjige, mudri je 
pisac imao uz poznavanje Biblije također i golemo iskustvo pa se 
poziva i na to. S tri pitanja enfatički tvrdi da nije nikada bio 
postiđen, ostavljen i prezren onaj tko se pouzdano i ustrajno 
obraćao Gospodinu za pomoć. A zadnji nas redak o milosti- 
vom Bogu, koji oprašta grijehe i izbavlja u danima nevolje 
najljepše uvodi u korizmeno vrijeme i u njegove milosti. 

Iz dugog ps 36. koji opisuje sudbinu pravednika i bezbo- 
žnika Crkva je izvukla nekoliko redaka koji nas još više uvje- 
ravaju o istinitosti mudračevih pouka. Pouzdanje u Boga do- 
nosi čovjeku mir i radost u duši, jer Bog se brine za život i 
uzdržavanje svojih vjernih. Tko se kloni zla i čini dobro taj se 
drži pravde koja mu osigurava stalnu Božju naklonost. Praved- 
nima dolazi spas od Gospodina, u njega traže i nalaze zaklon, 
on im pomaže i izbavlja ih od svakoga zla. U tom se raspolo- 
ženju pridužimo u misi zajedničkoj molitvi koju nas je Gospo- 
din naučio i posebno se sjetimo njezine zadnje prošnje. 


God. II 


1. č. Jak 4, 1-10: Molite, ali ne dobivate, jer molite s grješnom 
nakanom. (str. 201-2) 


P. p. 54, 7-9. 10-11a. 23 (str. 510-1) 
P: Povjeri Gospodinu svoju brigu, i on će te pokrijepiti. 


“ Dovoljan je samo taj apostolov tekst da nam pokaže kako 
je duh evanđelja teško i polagano prodirao u srca ljudi. Ne 
znamo na kakve sve borbe i svađe misli poslanica, ali je upra- 
vljena zajednicama koje zaista crno opisuje. Mig je to nama da 
ispitamo sebe koliko to vrijedi i za zajednicu u kojoj mi živi- 
mo. Apostol za sva zla krivi svakovrsne požude koje traže naj- 
prije prevlast u nama samima, a onda izbijaju i vani. Kada 
svojima predbacuje da ubijaju, ne mora se uzeti kao svršeno 
zlodjelo nego slično se može reći i onda kad jedan drugome 
zadaje bol, a gdje toga nema? Posebno je žalosno što u takvim 
slučajevima ne pomaže ni molitva. Ne kao da ona ne bi mogla 
sve postići pa prema tome i donijeti mir u srce i u zajednicu, 
ali od nje nikakve koristi ako je prate grješne nakane. Ta je 

riječ posebno teška, ali tko pozna život priznat će da je i to 
moguće. Koliko puta pojedine duše, u slučaju nekog razdora, 
znaju samo moliti za drugu stranu da Bog njoj prosvijetli pa- 
met — i ta se riječ zna često upotrijebiti — a ni najmanje ne 
misle koliko su i same potrebne upravo te milosti. U takvom 
stavu i stanju dolazi do strašnog »uspjeha«: ono što tako 
»izmole«, tj. postignu ne od Boga nego od svoje umišljenosti 
to onda potroše u svojim požudama, zvale se bilo kako. 

Apostolov prijekor preljubničkim dušama treba shvatiti u 
starozavjetnom smislu kad se zbog veze izabranog naroda s 
Bogom svaki otpad od Boga smatrao preljubom. Treba dakle 
birati između prijateljstva sa svijetom ili s Bogom, inače je 
duša razdijeljena (r. 8). Kad nas je Bog stvorio i, još više, 
kad se u nama nastanio, onda — opet prema spomenutoj slici 
ženidbene veze — on ljubomorno čezne za našim srcem. Izidor 
Poljak pjeva Bogu: »Ljubomoran ti si, nećeš da ja volim ikog 
osim tebe.« Do otpada najčešće dolazi kad se traži sebe, što je u 
stvari oholost kojoj se Bog protivi. Svoju pak milost, i to 
sve veću i veću, on daje samo poniznima. Prema tome su 
posve opravdani pozivi: pokorite se, osjetite se bijednima, po- 
nizite se pred Gospodinom! Kao što je apostol gore stavio 
nasuprot Boga i svijet, na isti način spominje i sotonu: on će 
pobjeći od svakoga koji mu se odupre, jer se i on bori po liniji 
manjeg otpora. Tko se pak nastoji približiti Bogu opazit će 
da se i Bog njemu sve više približuje, a onda treba oprati 
ruke i očistiti srca. Pranje je ruku ostalo i u obnovljenom 
obredu mise jer se time očituje želja za unutrašnjim čišćenjem 
(Opće uređenje, 52). Čišćenje duše, priznanje svoje bijede i 
tuga nad grijesima — sve to su ozbiljne korizmene vježbe — 
nisu nikome ugodne, ali samo se takvim poniženjem dolazi 
do Božjeg uzvišenja. 

Vapaji pripj. psalma, koji u Misalu dolaze samo na ovom 
mjestu, izražavaju raspoloženje onoga koji je progonjen te se 
osjeća u velikoj tjeskobi. Kad bi psalmista mogao pobjeći, 
utekao bi ispred te bijesne oluje nekamo u pustinju, ali po 
svemu izgleda da mu nije preostalo drugo nego se zateći u 
hram odakle želi da Bog smete one koji u svetom gradu pro- 
vode takva nasilja. U tim se riječima ponavlja ona crna slika 
Jakovljeva teksta, a u završnom retku odjekuje njegova pre- 
poruka da je najbolje približiti se i prepustiti Bogu. 

Ev. Mk 9, 30-37: Sin čovječji bit će predan. Tko želi biti prvi, 
neka bude zadnji od sviju. (str. 38) 


Kroz cijelo vrijeme Isusova javnog života opaža se nje- 
govo nastojanje da posebno poučava svoje učenike. Njima je 
napose povjeravao ono što širi krugovi nisu mogli nikako 
shvatiti. To u prvom redu vrijedi za njegov žalostan svršetak 
što ga Isus eto po drugi put naviješta u krugu svojih učenika, 
Evanđelist izričito tvrdi da ni oni nisu shvatili toga govora i, 
što je još gore, bojali su se pitati ga o tome. Što čovjeku 
ne ide u prilog najradije zapostavlja i prelazi preko toga. 
No zato nisu propustili da među sobom raspravljaju o tome 
tko će biti najveći od njih. Netom se Isus malo udaljio i 
prepustio ih samima sebi, najviše ih tare ta briga. Gospodin 
je htio da uvide tu svoju nesavršenost i da je kao takvu pri- 
znaju, pa ih je izravno zapitao, netom su opet bili zajedno, 
o čemu su raspravljali. Petar se dobro sjećao i kasnije pripo- 
vijedao kako mu se nisu usudili odgovoriti — toliko ih je bilo 
stid. Isusova prisutnost već sama po sebi zasramljuje one koji 
se udaljuju od njega i od njegova duha. Njegovo ih je pitanje 
podsjećalo na veliku razliku između njih i njega: on im govori 
o svojemu križu, a oni raspravljaju o prvim mjestima. Ni 
jedan ni drugi govor ne čuje se u evanđelju po prvi put, a 
kad će u Crkvi po posljednji put? Bit će to samo kod onih 
koji mogu reći s Ciprijanom: »Kod nas ne može biti rasprave 
o uzvišenju. Mi od poniznosti rastemo k višemu. Naučismo 
kako se ugađa Bogu.« 

Budući da nisu sami priznali svoje nesavršenstvo, Isus 
dozva dvanaestoricu nasamo pa im istakne svoje načelo: »Tko 
želi biti prvi, neka bude zadnji od sviju i sluga svima!« Otada 
se ta riječ mnogo puta ponovila, a naročito u ovo pokoncilsko 
doba (II vat. sabor, C 24, Cus 42). I trebat će je svatko sebi 
ponavljati dok bude živ, jer u čovjeku samo smrt posve gasi 
težnju za gospodarenjem. Međutim, treba i tu riječ pravilno 
shvatiti: svatko se subjektivno može i redovito mora osjećati 
kao zadnji, ali ako traži njegov položaj i zadaća u društvu, 
onda on ne može biti zadnji objektivno, tj. društvo ga sa 
svoje strane ne smije takvim smatrati i tako s njim postu- 
pati. Takvo bi društvo u tom slučaju slabo napredovalo i ne 
bi bilo ugodno Bogu. Kome čast, čast (Rim 18, TZ: 

Prema drugim evanđelistima (Mt 18, 2-4; Lk 9, 47-48) tom 
je prigodom Isus uzeo i zagrlio neko dijete stavivši ga aposto- 
lima kao uzor. Dijete nije uzor poniznosti nego jednostavnosti. 
Ono je potrebno tuđe pomoći pa Gospodin dodaje da tu djecu 
i sve potrebne bilo koje vrste treba pomagati i služiti im. Da 
to njegovima bude što lakše, Isus se poistovjetuje s malenima 


370 — 1. srijeda : 


i izjavljuje da se zapravo njemu iskazuje sve što se čini ma- 
lenima. A kao često tako nas i ovdje Isus preko sebe vodi 
i diže k Ocu i uvjerava: što činimo njemu ide zapravo Ocu 
koji ga je poslao i koji će nam prema tome naplatiti. Na taj 
nas način služenje ljudima vodi k Isusu, a po njemu idemo 
k Ocu. Služenje ljudi bez misli na Boga znači robovanje. 


U god. 1971. sutra počinje korizma i prema tome se prelazi 
na korizmeni Lekcionar, a dotična se razmišljanja nalaze u II 
svesku. Ovdje, ipak, dalje slijede preostali dani ovog tjedna, jer 
će u neke od slijedećih godina, npr. 1973, čitav ovaj tjedan doći 
prije početka korizme. Dapače, te će godine Uskrs biti tako kasno 
da za 8. tjedan i početak 9. treba razmišljanja potražiti u III 
svesku. U god. 1972. prekida se već utorkom 6. tjedna kroz godinu. 


SRIJEDA 
God. I 
1. č. Sir 4, 11-19: Gospod ljubi one koji ljube mudrost (str. 669) 
P. p. 118, 165 i 168. 171-172. 174-175 (str. 569) 
P: Koji tvoj zakon ljube, velik mir uživaju, Gospodine. 


Mudrost kojoj nas uči Biblija, naročito njezine mudrosne 
knjige, posve je praktična i ona nas pravilno usmjeruje u svim 
našim odnosima prema bližnjemu. Stoga je Sirah sprijeda 
govorio kako nas ona navodi da zdušno vršimo svoje dužnosti 
prema roditeljima, da budemo krotki u svakom svojem poslu i 
zvanju te da iskazujemo milosrđe svakom siromahu. Te po- 
uke mudrac završava krasnim obećanjem: »I bit ćeš kao Sin 
Svevišnjemu, koji će te ljubiti više nego tvoja majka«. Na tu se 
misao nadovezuje današnji odlomak koji govori o mudrosti kao 
o najboljoj odgojiteljici čovjeka. Ona odgaja i brine se za one 
koji je traže. Tko nju uzljubi; postizava sretan život, čast i 
blagoslov. od Gospodina, Služiti mudrosti znači na svećenički 
način služiti samome Bogu, a tu »Svetomu« može značiti i u 
svetištu. Kao nagradu za slušanje mudrosti dobiva se dar 
rasuđivanja što je pravo što krivo, i sigurnost da si na dobrom 
putu. Tko stekne mudrost, ne uživa je sam nego je ostavlja 
i svojim potomcima, što sigurno svakoga posebno veseli i tješi 
da će i njegovi ići putem mudrosti kojim je on išao. 

U r. 12. spominju se oni koji mudrost traže rano, od mla- 
dih dana, a niže se predviđa da se na tom putu nađu početne 
poteškoće. Razne zapreke i strani uplivi mogu ispočetka taj 
put učiniti i ponešto krivudavim. Mudrac zna i za mladenačku 

tjeskobu i drhtavicu (kolebanje) koju iskusi svatko koji na se 
preuzme stegu mudrosti. Na tom putu treba ustrajati pa će mu- 
drost svakome sve više otkrivati svoje tajne ljepote i radosti. Na- 
protiv, tko se na putu mudrosti i kreposti prestraši početnih 
poteškoća, tko za njom ne teži i ne slijedi je ustrajno, ona 
ga prepušta zasluženoj propasti. Mogu kome ovo izgledati 
samo lijepe riječi, ali zaista opisuju samoodgoj svakoga koji 
želi ići Božjim putem. Mnogi kroz cijeli život govore o tome 
kakav bi čovjek morao biti, ali malo njih se ozbiljno trudi 
da budu takvi, a još manje ih u tom trudu ustraje. »Kad 
jednom shvatiš što ti je potrebno za duhovni napredak, tada 
ne treba više što o tom ispitivati ili govoriti, nego u šutnji, 
poniznosti, ljubavi i preziru samoga sebe marno to izvršivati« 
(Ivan od Križa). 

Iz cijele se Sirahove knjige vidi da on pod mudrošću 
misli Božji zakon, stoga na njegove pouke posve opravdano 
odgovaramo s nekoliko redaka psalma koji slavi zakon i nje- 
gove propise. Tko ljubi Božje zapovijedi uživa u srcu mir i 
ni o što se ne spotiče jer ide pod Božjim okom i njegovom 
pomoću. Takav je zaista sretan i u svojoj zahvalnosti pjeva 
Gospodinu, pa dolikuje da se po mogućnosti u svakoj misi 
pripjevni psalam, ili barem samo pripjev, pjeva, isto kao kod 


ulaza i pričesti. S užitkom se onda Božji zakon razmišlja i 


slijedi, jer mu on pruža pomoć i vodi ga k sigurnom spasenju. 


God. II 


1. č. Jak 4, 13-17: Što je vaš život? Govorite dakle: Ako Go- 
spodin htjedne. (str. 202) 


P. p. 48, 2-3. 6-7. 8-10. 11 (str. 506) 
P: Blago siromašnima duhom: njihovo je kraljevstvo nebesko. 


U našim se kršćanskim kućama navečer u razgovoru o 
sutrašnjim poslovima obično kaže: Ako Bog da... Tako je 
baš preporučivao svojim vjernicima apostol Jakov. Poslije 
savjeta da se ponizimo pred Bogom, koji će nas onda uzvisiti, 
jer je on jedini zakonodavac i sudac, apostol želi da upozna- 
mo kako smo pred Bogom zaista maleni. Ljudi mogu stvarati 
planove kamo će poći i što će poduzeti, ali sve to na nesigur- 
no, jer zapravo ne znaju što će sutra biti. Naš je život kao 
dim, za koji se ne može reći da je ništa, ali za čas se pokaže 
i zatim nestane. To bi nas imalo naučiti skromnosti, a mi se 
često razbacujemo svojim ispraznim govorima. Svako je takvo 
razbacivanje zlo jer pokazuje da se čovjek pretjerano pouzdaje 
sam u sebe i da malo ili nimalo ne računa na Boga. I zadnji 

se redak današnjeg odlomka može uzeti u tom smislu: svatko 
je pozvan da surađuje s Bogom, a tko toga ne čini nego sve 
poduzima na svoju ruku, taj počinja grijeh. Bez veze s Bogom 
čovjek ne može ništa zaslužna učiniti iako se možda umišlja 
da ostvaruje ne znam što. Možda tako izgleda pred svijetom, 
ali to su »veliki koraci no izvan puta« (Grgur Vel.). 

Danas i sutra na 1. čitanje odgovaramo istim psalmom 
uz isti pripjev za koji je uzeto prvo blaženstvo iz Isusova go- 
vora na gori. To je načelo o blaženom siromaštvu u jasnoj 
vezi sa sutrašnjim čitanjem, dok bi današnjemu bolje odgova- 
ralo ako se siromaštvo uzme u širem smislu, kao skromnost i 
jednostavnost duha. Onda se lakše shvati zašto su za danas 
uzeti upravo ti retci ps 48. Psalmista hoće da pouči sve sta- 
novnike zemlje, pučane i odličnike, bogate i siromašne —- 
skromnost je i jednostavnost svima potrebna i korisna. Ako 
je odlomak iz poslanice osudio pretjerano pouzdanje u se, 
psalam vrlo oštro naziva zlobnim izdajicama one koji se uzda- 
ju u svoje blago i hvale se svojim bogatstvom. Iz toga se vidi 
kako je bogatašu teško ostali skroman jer ga bahato raspo- 
laganje zemaljskim sredstvima čini posve zemaljskim. Poput 
Joba, pisaca nekih dijelova mudrosnih knjiga SZ-a te psala- 
ma 36. i 72. naš se psalmista muči pitanjem o vremenitoj sreći 
bezbožnika. Oni nisu poznavali drugog rješenja nego da istak- 
nu prolaznost ljudskog života i svega u njemu. Čovjek nema 
čime ibi se mogao otkupiti od smrti koja svakoga neminovno 
čeka kao što se i dim brzo rasprši. Stoga je zaista blažen onaj 
kojemu se duh ne prilijepi uz zemaljsko blago koje će i onako 
ostaviti drugima a u grobnu jamu neće ništa ponijeti sa 
sobom. Smrt rješava mnoge probleme pa i taj. 


Ev. Mk 9, 38-40: Tko nije protiv nas, taj je za nas. (str. 38) 


Po svemu izgleda da to Ivanovo pitanje i Isusov odgovor 
bolje odgovara razdoblju kad su se učenici vratili sa svoga 
prvoga apostolskog puta. Kad je Marko zapisivao Petrovo pro- 
povijedanje u Rimu, onda je možda slijedio nit koja se više 
držala predmeta nego vremenskog redosljeda. U prethodnom 
je retku bila riječ c primanju u ime Kristovo (u hrvatskom 
je izrazu »radi mene« to manje vidljivo), pa se stoga tu na- 
vodi Ivanovo pitanje o onome koji je izgonio zle duhove u 
ime Kristovo. Apostolu je bilo krivo što je to činio netko koji 
nije iz njihove družbe, pa mu je sa svojim sudrugovima zabra- 
nio takav. postupak. Ne znamo je li se apostol ljubimac htio 
time pred Učiteljem pohvaliti, ili mu je bilo žao što je tako 
strogo postupao, ili je jednostavno podnio Isusu izvještaj. Go- 
spodin je shvatio da su onako nastupili iz nerazborite revnosti 

za njegovu čast, a možda i iz svojevrsne zavisti, pa im jasno 
kaže da nikome ne brane izgoniti zle duhove u njegovo ime. 
Već time što to netko čini u njegovo ime, pokazuje da u nj 
vjeruje i neće tako brzo ni tako lako govoriti i nastupati pro- 
tiv Isusa, pa iako ga ne slijedi izbliza. Iz Učiteljeva odgovora 
odjekuje sva blagost i dobrohotnost njegova srca. 

Pravi se Isusov duh još više zrcali u nadodanoj kratkoj 
izreci: »Tko nije protiv nas, taj je za nas«. Veliko je to načelo 
važno za sve evanđeoske vjerovjesnike do kraja svijeta. Treba 
s ljudima — uključivši i sebe — imati strpljenja i ne odmah 
ići na sve ili ništa, ne uvijek tražiti samo potpun uspjeh, a 
kad toga nema, onda se predati malodušnosti i mrzovolji. To 
nije Isusov duh, pogotovo ako se tako nastupa prema nekome 
s kojim se ima druge račune koji nisu u vezi sa širenjem 
evanđelja. Nego, nije se teško sjetiti da je Isus u drugoj pri- 
godi (Mt 12, 30 i Lk 11, 23) kazao posve drukčije: »Tko nije 
sa mnom, taj je protiv mene«. Eto primjera kako se evan- 
đelje mora uzeti cjelovito i svaku Isusovu izjavu tumačiti 
prema smislu što joj ga je on dao. Ovo je Gospodin rekao u 
vezi s borbom protiv sotone, a tko je tu polovičan, taj zapravo 
još uvijek šuruje sa zlim duhom i na taj ga način neće nikada 
otjerati od sebe, pa prema tome pokazuje da je praktično 
protiv Isusa. Onaj je »nepozvani egzorcista (zaklinjač)« u Kri- 
stovo ime tjerao zle duhove iz opsjednutih, prema tome radi 
za. Isusa a ne protiv njega. Stoga je Gospodin s njim zado- 
voljan i hoće da tako budu raspoloženi i njegovi učenici ko- 
jima je time pružio u svojoj školi važnu lekciju. Za svakoga 
će Isusova sljedbenika biti najkorisnije da ono strože Isusovo 
načelo primjenjuje na sebe, a ono blaže na sve druge, pogo- 
tovo kad smo svi skloni postupati obratno. 


ČETVRTAK 
God. I 
1. č. Sir 5, 1-8: Ne oklijevaj vratiti se Gospodinu. (str. 670) > 
P. p. 1, 1-2. 3. 4 i 6 (str. 471) 
P: Blago čovjeku koji se u Gospodina uzda. 


Ne bi svete knjige S i NZ-a toliko govorile o opasnosti 
bogatstva da ono ne čini čovjeka obijesnim, a u obijesti zlu 
nema granic4. Stoga mudrac danas savjetuje da se nitko ne 
oslanja na svoje bogatstvo. Nije važno koliko čovjek posje- 
duje: bolesno je bogat svatko koji sebe ili drugoga cijeni sa- 

vljivati: Ja imam dosta, što mi tko može? I Isus je takvoga 
nazvao luđakom (SLk 12, 20). A to je nepametno ne samo 
zbog toga što je bogatstvo vrlo nestalno i prolazno, nego se 
ljudsko srce njim ni ne može zasititi. Tko se prepusti želji 
za posjedovanjem i tko se oslanja na svoju snagu bilo koje 
vrsti, tome će iz srca bujati uvijek nove i sve jače strasti. Ne- 
brojeno se puta pokazalo da neodgovorno raspolaganje nov- 
cem vodi u mnoge grijehe i opačine. Po tom se putu dolazi 
i do drskosti koja nastupa uvjerenjem i riječju: Tko mi što 
može? — od čega je samo korak do bahatosti i nasuprot sa- 
mom Bogu: Griješio sam, pa što! Mudrac na temelju cijele 
Božje objave koju pozna i na temelju iskustva koje posjeduje 
opominje takvoga: Nemoj tako, Gospodin će te kazniti, i neka 
te ne vara činjenica što on umije čekati i čeka. Vrlo je, dakle, 
ludo prepuštati se strastima svoga srca i misliti da se nikome 
nema polagati račun. Bog je strpljiv: njegovi mlinovi mliju 
polagano ali sigurno. Strpljiv je, ali i pravedan. 

Ako se kome čini da ga se to gornje ne tiče, ne samo 
zato što nije tako ludo drzak nego i jer posjeduje tako malo 
da ne može udovoljiti ni svim svojim potrebama i obavezama, 
neka se onda dulje zaustavi kod drugog dijela današnjeg od- 
lomka. Nisu rijetki grješnici, naročito oni kojima grijeh pri- 
jeđe u običaj, pa gomilaju grijeh na grijeh izgovarajući se: 
Veliko je Božje milosrđe, oprostit će mi moje mnoge grijehe! 
Koliko je u toj izreci istine, kad se pravo shvati, toliko je 
i opasnosti kad se Božje milosrđe zlorabi. Ta izlika može biti 
zaista kobna, jer eto tu u SZ-u a u NZ-u slično piše Pavao: 
»Božja dobrota hoće da te vodi k obraćenju. Svojom okorje- 
lošću i neskrušenošću srca sam na se gomilaš gnjev za dan 
gnjeva i očitovanja Božje pravde« (Rim 2, 4-5). Stoga nam 
Crkva u naslovu ističe mudračevu preporuku: ne valja oklije- 
vati ni odgađati obraćenje i popravak. Tko tako svjesno postu- 
pa, skoro bi se moglo kazati da izaziva Božju pravednost koja 
stoji uz bok Božjem milosrđu. O nama zavisi što će biti 
na nas primjenjeno: Milosrđe nam je uvijek na raspolaganju 
do trenutka kad nastupi njegov osvetni gnjev. I 1. psalam 
stavlja svima pred oči te dvije mogućnosti, a za drugu kaže: 
propast će put opakih. 

God. II 


1. č. Jak 5, 1-6; Viče plaća vaših žetelaca koju ste im uskratili, 
i vika je došla u uši Gospodnje. (str. 202) 


P. p. 48, 14-15ab. 15cd-16. 17-18. 19-20 (str. 499) 
P: Blago siromašnima duhom: njihovo je kraljevstvo nebesko! 


Ako Biblija ima mnogo tekstova protiv bogatstva (RBT) 
općenito, ne manjka u njoj ni osuda nemilosrdnih bogataša 
posebno. Jednu od najtežih imamo u današnjem odlomku 
Jakovljeve poslanice. S obzirom da su prvi kršćani čekali skori 
drugi Kristov dolazak i s njim spojen sud riječi apostola 
padaju kao bat po bogatašima. Poziva ih neka plaču i jauču 
jer će ih zadesiti velike nevolje. Propast će sve stvari koje 
su raskošno i razvratno uživali: blago će im istrunuti, haljine 
će im izgristi moljci, zlato im je i srebro imalo toliko primjesa 
da će ga se uhvatiti rđa, utovljena će im tjelesa progutati 
oganj. Uza sva upozorenja, bogataši su i u posljednje vrijeme 
— doba između Kristova uzašašća i sudnjeg dana — mislili 
samo kako će steći što više blaga kao da će ga uvijek uživati. 
Najgore je što je ta gramzivost bogataša izrabljivala siro- 
mašne nadničare, čak i one koji su im želi njive. Dok su oni 
napunjali žitnice bogataša, ovi im nisu davali ni ugovorenu 
plaću koja onda viče pred Bogom i traži Božju kaznu. Da 
se radi o zaista teškim neđjelima, vidi se iz zadnjega retka koji 
bogatašima predbacuje ne samo uskraćivanje radničke plaće 
nego da sa sinomahom tako postupaju kao da su ga ubili i 
time onemogućili svaki njegov otpor. Nad takvim se stanjem 
zgraža svatko tko je sačuvao u sebi barem malo ljudskog 
osjećaja, a kako će tek suditi pravedni Bog? 

Čovjek bi mislio da nakon dvadeset stoljeća kršćanstva 
bogataši postupaju pravednije, a istina je da i u tzv. kršćan- 
skim krajevima mogućnici ovoga svijeta redovito izrabljuju 
slabije i siromašnije gdjegod mogu i koliko samo mogu. Crkva 
i danas diže svoj glas, ali često uzalud. Ništa se nije popravilo 
stanje koje je pred četiri godine navelo Pavla VI da na po- 
četku enciklike »Razvoj naroda« zapiše ove riječi: »Danas je 
od najveće važnosti da svi budu potpuno svjesni da je soci- 
jalno pitanje postalo svjetsko pitanje. To je naš predšasnik 
Ivan XXIII bez ikakva oklijevanja ustvrdio (u enciklici »Maj- 
ka i učiteljica«), a s njim se složio II vat. sabor u pastoralnoj 
konstituciji »Crkva u suvremenom svijetu« (83-72). Ta je na- 
uka nadasve važna, a njezina primjena neodgodiva. Glađu 
mučeni narodi danas kao da zaklinju narode koji uživaju obi- 
lje. Stoga se Crkva trese zbog tih tjeskobnih vapaja i svakoga 

posebno zove da se najzad s ljubavlju odazove glasu braće 
koja zove u pomoć«e. Treba uvijek iznova čitati cijelu enci- 
kliku, ali se više zaustavljati na mjesta koja se nas svih tiču 
nego na ona gdje papa govori vlastodršcima. I još sasvim 
konkretno: bilo bi skrajno vrijeme da se kod nas prestane 
očekivati, a pogotovo tražiti pomoć izvana. Neka ona, zajedno 
s našom pa i sitnom, ide sva u prilog gladnih i zapuštenih 
po svijetu. 

Pripj. psalam nastavlja jučerašnji govor protiv bogataša 
sasvim jasnim riječima, a pripjev siromahe ponovno naziva 
blaženima, dakle od Boga blagoslovljenima. Ako smo o tome 
zaista uvjereni, onda će obilju naših dvaju stolova u crkvi 
odgovarati skromnost našega kućnog stola, ili će barem s 
njega obilatije padati mrvice raznim Lazarima. 


Ev. Mk 9, 41-50: Bolje ti je kljastu ući u život nego s dvjema 
rukama ući u pakao. (str. 38) 


Moderna medicina sve više nastoji spriječiti bolest, a ne 
samo je liječiti. što je posebno važno i uspješno kod zaraznih 
bolesti. Isto bi trebalo vrijediti i za bolest duše — grijeh. Nije 
dosta izbjegavati grijeh nego i sve što vodi u grijeh, svaku 
grješnu prigodu i svaku napast. Stoga Isus tako ozbiljno opo- 
minje onoga koji bi se usudio navesti na grijeh nekoga male- 
nog i neiskusnog. Kao što će biti naplaćen onaj tko čašom 
vode napoji Kristova učenika — Mt 10, 42; 25, 40. 45: jednog od 
ovih malenih i prema tome se taj izraz povezuje sa slijedećim 
tekstom — tako će biti kažnjeno svako navođenje na grijeh. 
Tko je toliki grješnik da i drugoga nastoji navesti na grijeh, 
taj malo mari za duhovne kazne pa Isus njegovu duhovnu 
smrt uspoređuje s tjelesnom i za tu kaže da je od one mnogo 
lakša čak i onda kad se mora umrijeti od nasilnog utapljanja. 
A Gospodin nastoji ne samo spriječiti da nas drugi navodi 
na grijeh nego i da sami izbjegavamo bližnju grješnu prigodu. 
Na to nas nagovara usporedbom iz kirurgije. Da spasi cijelo 
tijelo i život, liječnik pristupa operaciji i bolesnik na nju 
pristaje pa i kad se radi o tako dragocjenom udu kao što je 
ruka, noga ili oko. Ako nas dakle neka osoba ili stvar, pa 
bila nam ne znam kako draga i korisna, navodi na grijeh, tre- 
ba upotrijebiti svu moguću snagu i od nje se odijeliti. Jasno 
je da nitko ne smije sebe osakatiti, što svakome izričito brani 
peta Božja zapovijed, nego se mora lišiti svega što mu je 
bližnja grješna prigoda. Inače, Gospodin tri puta ponavlja 
prijetnju paklom i na kraju govori o njegovoj vječno- 
sti, Riječi o neugasivom ognju i pogotvo o crvu koji ne umire 

neki su skloni uzeti slikovito kao izraze za strašne muke i 
grižnju savjesti u paklu. Tekst je uzet iz Iz 66, 24, gdje se 
govori o truplima poginulih Božjih buntovnika, pa ga Krizo- 
stom, Augustin i drugi uzimaju doslovno. Jedno je Isus si- 
gurno htio reći: muke su paklene vječne, a trpjet će duša i 
tijelo (RBT, pakao). 

Teže je shvatiti kratku izreku na kraju današnjeg odlom- 
ka. Ako se poveže neposredno s prethodnim retkom, onda je 
mišljeno svojstvo soli koje čuva od raspadljivosti i prema 
tome će osuđeni biti bačeni u pakao gdje se onda nikada neće 
raspasti nego se uvijek mučiti. Drugi izreku stavljaju u vezu 
sa svim riječima o sablazni pa kao što su se starozavjetne 
žrtve solile (Lev 2, 13) tako se i Kristovi sljedbenici moraju 
pročistiti — za što se upotrebljava sol i oganj — da budu 
Bogu ugodna žrtva. U svakom slučaju, iako je tumačenje pro- 
tivno jedno drugome, izreka je vrlo poučna i može mnogo 
pomoći u izbjegavanju grijeha. 


PETAK 
God. I 


1. č. Sir 6, 5-17: Pravom prijatelju nema cijene. (str. 670-1) 
P. p. 118, 12 i 16. 18 i 27. 34-35 (str. 563-4) 
P: Uputi me, Gospodine, stazom svojih zapovijedi. 


Stara je mudrost: Reci mi s kim ideš, reći ću ti kakav si. 
Čovjek je društveno biće pa treba drugova, treba prijatelja. 
I biblijski mudrac ima u tom pogledu važnu pouku. Najprije 
ističe da sa svakim trebaš biti dobar pa će i drugi biti s to- 
bom, a posebno je važno paziti na riječi koje neka su umi- 
ljate i uljudne. Tim se stiču mnogi prijazni znanci, a među 
njima ćeš naći i prijatelja, jednoga od tisuću. Potpuno povje- 
renje možeš imati samo u rijetke i ni u koga se čovjek ne 
smije prebrzo pouzdati. Prije nego nekoga smatraš i nazoveš 
prijateljem moraš ga iskušati i osvjedočiti se da li netko 
zaslužuje tvoje povjerenje. Mudrac spominje nekoliko načela 
po kojima se može prepoznati da li nam je netko prijatelj. 
Ako se on takvim pokazuje kad to njemu odgovara i kad 
nas treba, onda taj nije prijatelj. Pravi se prijatelj pokazuje 
u slučaju naše nevolje. Može se čak doživjeti i to da onaj 
kome smo se povjeravali zlorabi naše povjerenje i kad nam 
se prometne u neprijatelja, onda protiv nas iznosi ono što je 
doznao u povjerenju. Tko je prijatelj samo kod stola i dok 

si sretan, a kad te stigne zlo, okrene se protiv tebe i bježi od 
tebe. Takvih se prijatelja treba čuvati skoro isto kao od 
neprijatelja. Možda imaš više takvih »prijatelja« negoli nepri- 
jatelja. 

Nakon što je mudrac iznio svoje misli kako je pravi pri- 
jatelj rijetkost i kako se može prepoznati lažni prijatelj, na- 
braja dobra koja se ima u vjernom prijatelju. On je čovjeku 
pouzdana zaštita i velika utjeha u nevoljama i kušnjama. To 
je blago koje se ne može procijeniti. Prema mišljenju Siraha 
pravo prijateljstvo postoji samo među onima koji se boje Bo- 
ga. Stoga se poslije čitanja uzimaju iz ps 118. retci koji nazi- 
vaju sretnima one koji se drže Božjih pravila. Tko zna gledati, 
u Božjem zakonu nalazi divote i čudesa o kojima rado razmi- 
šlja. Kad se k tome zakon obdržava svim srcem, onda se u 
njemu uživa Boga i one koji nam zbog Boga dobro žele. Dok 
nam se iznose te misli ponavljajmo od srca molitvu da ustraj- 
no idemo putem Božjih zapovijedi, kako moli i misnik nepo- 
sredno prije pričesti. Božanski prijatelj, vjeran kao nitko 
drugi, dolazi k nama da bude i ostane s nama. Uzevši skupa 
riječi mudraca i psalmiste i primjenivši ih sada u misi na 
sebe možemo zaključiti koliko nam je potreban prijatelj i gdje 
ćemo ga najsigurnije naći. 


God. II 
1. č. Jak 5, 9-12: Evo, sudac stoji pred vratima! (str. 202) 
P. p. 102, 1-2. 3-4. 8-9. 11-12 (str. 548) 
P: Milosrdan je i milostiv Gospodin. 


Ako je apostol Jakov skorom osudom prijetio nemilo- 
srdnim bogatašima, istom činjenicom, tj. skorim dolaskom 
vječnog Suca može on s pravom tješiti sve potlačene i poticati 
ih na ustrajnost u strpljenju. Njima kao da je Božja riječ 
još potrebnija nego bogatašima ili je barem redovito kori- 
snija, pa ih njihov natpastir tri puta poziva da paze što. će 
im reći. U 7. i 8. retku lijepa je usporedba: poljodjelac ustr- 
pljivo iščekuje rod od zemlje, a svaki vjernik mora biti ustr- 
pljiv do Gospodnjega dolaska kad će primiti nagradu. Apostol 
pozna svoje pa se boji da ne bi, dok zajedno trpe, mrmljali 
jedan na drugoga. Svi imamo prigode da uzdišemo u raznim 
nevoljama i potrebama, a najteže nam je kad mislimo da 
nas drugi ne shvaćaju i ne pomažu koliko bi mogli i morali. 
Odatle nastaje međusobno optuživanje, koje mjesto da nam 
olakša teret čini ga još težim. Najgore je što se time pred 
Bogom gube mnoge zasluge i apostol se boji da zbog toga mo- 

žemo biti i osuđeni. Redovito ne će to biti vječna osuda, ali 
sigurno predstavlja smanjenje nagrade, a i to je vječna šteta. 
»Kao što svjetski ljudi visoko cijene zlato i drago kamenje 
tako i oni koji žive životom razmatranja cijene križeve i po- 
komička djela, jer znadu da se po njima obogaćuju« (Terezija 
Avilska, učiteljica Crkve). 

Jakovljeva poslanica dobrim dijelom stoji na razini SZ-a 
i po tome što se više puta poziva na starozavjetne tekstove 
i primjere. Kad je preporučio strpljenje, onda za uzor stavlja 
proroke koji su nastupali u Božje ime, čak i čudesa činili, a 
ipak nisu bili pošteđeni raznih nevolja, nego su dapače morali 
još više trpjeti. Taj je starozavjetni zakon drugi apostol posve 
primijenio i na vjernike NZ-a: »Svi koji hoće pobožno živjeti 
u Kristu Isusu bit će progonjeni« (2 Tim, 3, 12). Kad je apostol 
Jakov preporučio kršćanima strpljenje i za uzor im naveo pro- 
roke, onda nije mogao a da ne spomene i Joba čijemu se 
strpljenju ne samo divimo nego i kod njega vidimo kako mu 
je Bog obilato odvratio sve što je bio izgubio. Tako Gospodin 
postupa jer je pun samilosti i milosrđa, a te je riječi apostol 
uzeo iz ps 102. pa ih i Crkva danas uzima za pripjev. Da se 
odmah taj usklik prihvati i nastavi, mogao bi se iz čitanja 
ispustiti r. 12. — koji ovamo ne spada, a uzet je iz Mt 5, 
34-37 — a mjesto njega pročitati r. 7. i 8. koji se odnose na 
odlomak o strpljenju. 


Ev. Mk 10, 1-12: Što je Bog sjedinio, neka čovjek ne rastavlja! 
(str. 38) 


Isus je ostavio Galileju i nalazio se na putu za Jeruzalem. * 
Po običaju je oko njega mnogo naroda i on sve uči. Evanđelist 
nije zapisao o čemu im je govorio, a možda je svojim govo- 
rom farizejima dao priliku da ga pitaju je li slobodno mužu 
otpustiti ženu. Budući da je Sin Božji došao na svijet da 
usavrši zakon kako su ga oni shvaćali, najprije su zajedno 
ustanovili tadašnje stanje da je Mojsije dopuštao (Pnz 24, 1-3) 
mužu dati ženi otpusni list a onda uzeti drugu. Farizeji 
se i pismoznanci nisu slagali upogled razloga zbog kojega je 
muž mogao otpustiti ženu. Bilo je onih koji su učili da to 
smije učiniti već stoga što mu se druga više sviđa. Sigurno 
Židovima nije bilo drago čuti od Isusa da im je to Mojsije 
dopustio zbog njihova okorjela srca. Gospodin se vraća na 
prvotno stanje naravnoga zakona i nedvosmisleno naučava 
nerazrješivost ženidbe, kako ju je Bog zamislio i kako odgo- 
vara supruzima, a pogotovo njihovoj djeci. Kad je Isus svoje 
učenike, opet po običaju, posebno učio u kući, onda nije samo 


380 — 7. subota 


proglasio da je preljub u slučaju kad muž otpusti zakonitu 
ženu i uzme drugu, nego isto vrijedi i kad žena uzme drugog 
muža. Židovkama nikad nije bilo dozvoljeno otpustiti muža, 
pa prema tome ovdje Gospodin i u tome posve izjednačuje 
muža i ženu, jer kršćanstvo ne pozna dvostrukog morala. 

IL. vat. sabor posvetio je cijelo jedno poglavlje (Cus 47-52) 
teškim problemima bračnog života u naše vrijeme. Unatoč 
poplavi rastava Crkva ne prestaje i neće prestati ponavljati: 
Što je Bog sjedinio, neka čovjek ne rastavlja! Već je Augu- 
stin opazio: »Kao što je bračna zajednica od Boga tako je ra- 
stava od sotone«. Nije dosta tu nauku proglašavati nego treba 
ljudima pomoći kako će se odrvati današnjoj blatnoj struji 
razvratnosti. Svakodnevna se biblijska čitanja kroz godinu 
uzimaju redosljedom knjiga i glava bez njihove nutarnje po- 
vezanosti. Ali ako je među njima slučajno kakva dodirna 
točka, dobro ju je uočiti. Tako se može u vezi s današnjim 
čitanjima reći da bi brakovi bili sretniji kad bi se bračni 
drugovi izabirali kako je gore mudrac preporučio da se bira 
prijatelj te da se ima kod toga na pameti naročito svršetak 
čitanja. Ako to vrijedi za svakoga pravog prijatelja, koliko više 
za najbližega i majvjernijega, za bračnog druga. A kad je 
jedanput po Bogu i s Bogom brak sklopljen, onda u svim 
poteškoćama i nesuglasicama — koje su u životu neminovne 
— ne preostaje nego ravnati se po preporuci apostola Jakova 
o strpljenju. Koliko ga bračni drugovi imaju toliko žive u 
miru. 


* SUBOTA 
God. I 
1. č. Sir 17, 1-15: Gospod stvori čovjeka na svoju sliku. 
(str. 678-9) 


P. p. 102, 13-14. 15-16. 17-18a 
P: Ljubav Gospodnja vječna je nad onima što ga se boje. 


Drugi dio svoje knjige mudri Sirah završava himnom Bo- 
gu kojega čovjek treba da štuje. Prije ovog odlomka spominje 
da je Gospod svu zemlju napunio svojim dobrima (16, 29), a 
zatim prelazi na čovjeka — kao što Biblija redovito gleda u 
čovjeku vrhunac i kralja svih Božjih stvorova. Zemlja je po- 
zornica svih životinja, ona je dala svoj prah za ljudsko tijelo 
koje se opet u nju vraća. Sirahov se opis stvaranja uglavnom 
podudara s Mojsijevim (Post 1-2), samo je vrlo teško svuda 

ustanoviti prvotni hebrejski tekst ove knjige. Sačuvao nam se, 
naime, u cjelini samo njezin grčki prijevod, što ga je priredio 
unuk pisca kako sam piše u predgovoru, a u zadnjih se pet 
šest desetljeća našao u Kairu i u kumranskoj pećini dobar 
dio hebrejskog izvornika koji ima mnoge retke drukčije. Tako 
npr. u 17, 1 grčko-latinski prijevod piše da je Bog stvorio 
čovjeka od zemlje na svoju sliku, a izvornik veli mjesto toga 
da ga opet vraća u zemlju, po čemu je čovjek izjednačen sa 
svim životinjama (16, 30). Činjenicu da je Bog stvorio ljude 
na svoju sliku ističe izvornik u 17, 3 i prema tome smo na 
istom. Ova je razlika spomenuta ako tko uspoređuje sadašnje 
i starije prijevode u kojima ima takvih razlika vrlo mnogo, 
ni u jednoj biblijskoj knjizi koliko u Sirakovoj. 

Mudrac zna da je Stvoritelj posvemašnji gospodar čovjeka 
i kao takav mu je odredio broj dana, a s druge ga je strane 
Bog postavio nad svim stvorovima koji osjećaju strah od čo- 
vjeka. Budući da je čovjek Božja slika, ljudski duh ima od 
Boga razum i volju (r. 7) i to je Božja snaga kojom ga je 
Stvoritelj opremio (3). Od tjelesnih sposobnosti mudrac ističe 
da je čovjek od Boga primio jezik, oči i uši, a onda spominje 
oči srca koje su sposobne da razmišljaju o Božjim djelima. 
Stoga će ljudi uvijek slaviti njegovo sveto ime i pričati o 
veličanstvu koje je Bog izlio u sva svoja djela. Tim raspolo- 
ženjem trebamo uvijek i prinositi misnu žrtvu u kojoj se na 
više mjesta pjeva slava Bogu a naročito u prorokovoj pjesmi 
na kraju svakog predslovlja. Njegov je prvotni i glavni smisao 
da nas uvede u euharistijsko slavljenje Boga na temelju. nje- 
gova stvorenja, otkupljenja i posvećenja. , 

Zadnji retci današnjeg odlomka prelaze na ono što je Bog 
posebno učinio za svoj izabrani narod kojemu je dao veće 
znanje, u prvom redu veće poznavanje samoga Boga. Kao po- 
sebni dar Božje mudrosti Izraelcima je dan zakon života, jer 
je s njima sklopio vječni savez. Oni su na Sinaju gledali 
njegovu slavu i slušali njegov glas koji im je odredio i du- 
žnosti prema bližnjemu tako da u dekalogu zaista imaju pot- 
pun zakon svega života. A božanski zakonodavac, dakako, traži 
da ljudi i drže njegove naredbe, o čemu će suditi on pred kim 
oni ne mogu ništa sakriti. Na taj je način u malo redaka 
pružena podloga svemu vjerskom životu svih ljudi. Malo je 
koji psalam toliko upotrebljen u odgovorima na čitanje pa 
i danas nam on pruža lijepe izraze o tome što je čovjek u 
Božjim očima, a pripjev posebno hvali Božju ljubav prema 
svojim vjernicima. 

God. II 
1. č. Jak 5, 13-20: Mnogo može žarka molitva, (str. 202) 
P. p. 140, 1-2. 3 i 8 (str. 580) 
P: Nek mi se uzdigne molitva kao kad pred lice tvoje! 


Na kraju svoje poslanice apostol Jakov upravlja nekoliko 
srdačnih poziva na molitvu, a između toga spominje sakra- 
menat bolesničkog pomazanja. U jučerašnjem je odlomku 
preporučivao strpljenje u nevoljama, a kako se čovjeku nije 
lako strpjeti, upućuje ga da se molitvom digne k Bogu. Osim 
prosne molitve u raznim potrebama apostol želi da kršćani 
ne zapuste hvalnu molitvu koju u veselju najbolje da pjevaju, 
i to psalme. A onda se odlomak opet vraća na nevolju i to 
na onu koju čovjek najjače osjeća: bolest. I za nju je Krist 
ostavio svojoj Crkvi pomoćno sredstvo, pa stoga neka bolesnik 
pozove njezine prezbitere. (Tako novozavjetni spisi nazivaju 
svećenika koji izraz s pravom pridržavaju Velikom svećeniku 
Kristu, pa se tih naziva drže i dokumenti II vat. sabora). 
Predstavnici će Crkve nad bolesnikom ne samo moliti nego 
ga i pomazati sakramentalnim uljem. Pomazanje zajedno s 
molitvom ima trostruki učinak: spasit će bolesnika, tj. umnožit 
mu spasonosnu milost; Gospodin će ga prema svojoj volji po- 
dići iz bolesti; ako je bolesnik griješio, Bog će mu ih oprostiti. 
Ne znamo kojim se obredom ispočetka dijelilo bolesničko po- 
mazanje, vjerojatno apostol navodi sve glavne dijelove, jer 
još dodaje ispovijedanje grijeha. Možemo zaista misliti da je 
bolesnik pred predstavnicima Crkve barem općenito priznao 
svoje grijehe te se, koliko je trebao, pomirio s Bogom i s bra- 
ćom. Na sve je naše potrebe Isus mislio, a apostoli su nam 
prenijeli njegove darove koji su za bolesnika dragocjeniji ko- 
liko se osjeća jadnijim. 

Poslanica na kraju tog teksta još jednom spominje mo- 
litvu za ozdravljenje, a u želji da ta naša molitva bude puna 
pouzdanja, apostol nam doziva u pamet veliki uspjeh Ilijine 
molitve. Tako se prorokova molitva odnosila na druge potrebe, 
a ne na bolest, svaka molitva može mnogo, naročito ako moli 
pravednik. Pomazanje se uljem vrši u ime Gospodnje, dakle 
njegovom vlašću i moću, pa djeluje samo po sebi (ex opere 
operato), a mora ga pratiti naša molitva koja izražava našu 
spremnost za sakramentalnu milost. Stoga je kod molitve još 
posebno naglašena vjera, a kad se spominje molitva praved- 
nika, onda znači da pravo može moliti samo onaj koji je 
opravdan pred Bogom, koji je s njim u miru. Kome je još po- 
trebno obraćenje, skrban ga natpastir preporučuje braći neka 

sve poduzmu da zalutala vrate s krivog puta i da mu pomognu 
spasiti dušu. Na taj način praktična J akovljeva poslanica 
svršava riječima koje svjedoče o brizi Crkve od početka za 
grješne i bolesne, što sada potanje pokazuje i obnovljeni obred 
svih sakramenata i sakramentala za bolesnike. Blago onima 
po kojima Bog iskazuje toliko milosrđe, kao i onima kojima 
se iskazuje! Ljubav prema bolesnima i posebno prema umiru- 
ćima ima nam svima biti posebno na srcu, da barem za njih 
molimo. Njom ćemo najbolje osigurati Božje milosrđe i skrb 
Crkve u danima svoje nevolje. 


Ev. Mk 10, 13-16: Tko ne primi kraljevstva Božjega kao malo 
dijete, taj neće ući u nj. (str. 38) 


Na istoj stranici Markova Evanđelja nalaze se tri mjesta 
koja svjedoče o Isusovoj ljubavi prema djeci: 9, 36-37; 9, 42 
i današnji odlomak. Pripovijedao je to Petar koji je bio među 
učenicima kojima je Učitelj kazao: »Pustite dječicu k meni!« 
Farizeji i pismoznanci nisu držali do djece jer da dijete ne 
može shvatiti zakona i njihova tumačenja. A kad su ih rodi- 
telji donosili k Isusu, eto i apostoli su mislili da on ima važni- 
jega posla. Drukčije postupa Gospodin i nije mu dosta da se 
dječice dotakne, kao što je bio zamoljen, nego je stavljao na 
njih ruke, grlio ih i blagoslivljao. Ganutljiv prizor kakvih je 
u evanđelju malo i mije ga teško dovesti u vezu s božićnim 
ugođajem kad smo samog Sina Božjega promatrali kao male- 
no Dijete. Ljudska će djeca biti uvijek draga Bogu i ljudima 
kad dolaze k Isusu, slijede ga u mladosti i kroz gav život kao 
što evanđelist napominje malo dalje: 10, 21. 28. 

Kod prizora Isusa s djecom ne smije prevladati senti- 
mentalnost, pogotovo kad je i on upotrijebio zgodu da u vezi 
s djecom istakne jedan važan nauk. On naviješta kraljevstvo 
Božje, ali u nj će ući samo onaj koji sve ono što Božje kra- 
ljevstvo sadrži, primi kao što prima dijete (RBT), dakle koji 
ponovno postanu kao djeca (Mt 18, 3). Tu se ne radi o dječjoj 
nevinosti i poniznosti, ni o njihovoj bezazlenosti i prostodu- 
šnosti koje vrline s djetinstvom brzo nestaju. »Postati dijete u 
Božjem smislu isto je što i kršćanska zrelost« (Guardini). 
Božje djetinjstvo treba shvatiti u svjetlu Isusove nauke da je 
nužno opet se roditi, ili odozgo se roditi (Iv 3, 3). Ljudska idila 
djetinjstva s godinama prolazi u nepovrat, a redovito nas i 
roditelji ostave bilo da nas život odnese od njih bilo da nam 
ih prije ili poslije Bog uzme. Čovjek se onda osjeća osamljen 
u svijetu koji mu se prikazuje nehajnim i neprijaznim, a ne- 
rijetko i neprijateljskim. Takvu situaciju spašava jedino naš 

pravilan odnos prema nebeskom Ocu. Tko se u nj pouzdaje 
kao dijete u oca i majku, tko se Bogu povjerava, tko od njega 
sve očekuje i prima kao od Oca — taj se do smrti osjeća 
Božjim djetetom. Nema tu ništa sladunjavo ni naivno, nego 
je to svjestan životni stav poučljivosti, predanosti i ljubavi. 
Život kršćanina nije nježan nego ozbiljan, i to ozbiljnošću ko- 
ja iz ljubavi prema Bogu ne zazire ni od koje žrtve. Taj je 
svetački primjer našem stoljeću pokazala Terezija od Djeteta 
Isusa. Nju malo što označuje kao njezina riječ: »U srcu moje 
Majke Crkve ja ću biti ljubav«. Samo taj izraz treba pravilno 
shvatiti, Njezin vlastiti životopis pokazuje da je svoju ljubav 
dokazala time što svome Isusu nije nikada ništa uskratila od 
svoje treće godine, dakle od prvoga svog djetinjstva. Tako se 
ostaje ili, bolje, postaje Božjim djetetom. 

SVETAČKI BLAGDANI 
30. XI: SV. ANDRIJA, APOSTOL 


1. č. Rim 10, 9-18: Vjera dolazi od propovijedanja, a propvije- 
danje biva riječju Kristovom. (str. 134) 


P. p. 18, 2-3. 4-5 (str. 482-3) 
P: Po svoj se zemlji raširio njihov glas. 


Od svih je dvanaest apostola Gospodin najprije pozvao 
Andriju zajedno s Ivanom. Obojica su dotada bili učenici Iva- 
na Krstitelja. Stoga mu je kršćanska starina davala naslov 
»prvopozvani«, a carigradska ga Crkva smatra svojim usta- 
noviteljem. Prema dosta kasnim izvorima umro je mučeni- 
čkom smrću na križu (u obliku slova X koji se stoga i naziva 
Andrijin) i kod preslušavanja i trpljenja pokazao je zanosnu 
ljubav prema Propetome i prema svome križu. Njegov blagdan 
pada o samom svršetku liturgijske godine, ili o njezinu počet- 
ku, pa ih tako na neki način spaja i označuje svojim križem 
koji je znak našeg otkupljenja, apostolova i našega posvećenja. 
Na njegov bismo dan rado čuli Ivanov (1, 35-42) izvještaj o 
njihovu prvom susretu s Isusom, ali to je tako lijep i važan 
odlomak da ga novi Misal ima ma 2. B nedjelju »kroz godinu« 
kako bi ga moglo čuti što više vjernika. Današnje nas evan- 
đelje izvješćuje o konačnom pozivu Andrije i kako je s Pe- 
trom ostavio sve i slijedio Isusa. 

Prvo je čitanje uzeto iz Pavlove poslanice Rimljanima 
gdje se govori o vjeri i kako se dolazi do nje. Odlomak se 
odnosi na sve apostole i uopće širitelje Evanđelja pa je pravo 
da se na njemu zaustavimo kad slavimo prvoga koga je Isus 
pozvao da bude njegov apostol. Kad Pavao raspravlja kako 
opravdanje pred Bogom dolazi po vjeri jer bez vjere nije mo- 
guće ugoditi Bogu (Heb 11, 6), apostol vrlo sažeto govori koji 
je predmet vjere i kako se ona izražava. Spomenuto mjesto 
nastavlja: »Onaj koji želi pristupiti Bogu mora vjerovati da 
postoji Bog i da nagrađuje one koji ga traže«. To vrijedi kao 
temelj svake vjere kojom se mogu i »pogani« spasiti i mnogi 
se spasavaju. U našem odlomku apostol misli na vjeru koju 
su širili Kristovi poslanici, a u tom se slučaju može reći da 
je puninu prave vjere prihvatio samo onaj tko vjeruje da je 
Isus Gospodin, tj. utjelovljeni Bog i kao takav naš Gospodar, 
i glavnu činjenicu njegova života, a to je uskrsnuće od mrtvih. 
Bez te činjenice i naše vjere u nju, piše Pavao (1 Kor 15, 14): 
»Neosnovano je naše propovijedanje, neosnovana je vaša vje- 
ra« A u te se dvije glavne kršćanske istine vjeruje srcem, 

što u Bibliji znači svom dušom, svom svojom nutrinom. Vjera 
je onoliko iskrena i zaslužna koliko izražava naše najdublje 
uvjerenje koje se cnda u svakoj pogodnoj prigodi ispoljuje 
i izvana. Na to Pavao misli kad veli da svojim ustima prizna- 
jemo one dvije činjenice. Srce i usta to je cijeli čovjek u sebi 
i prema vani pa prema tome vjera obuhvaća čitava čovjeka i 
sve njegovo djelovanje. Da mi je imati takvu vjeru svakog 
trenutka! (v. II vat. sabor, P opaska 89 s dužim citatom iz 
jednog govora Pavla VI). Onda se ne trebamo bojati da ćemo 
se u vjeri ikad razočarati! Po vjeri svi postaju Božji miljenici, 
Grci jednako kao i pripadnici Božjeg naroda u SZ-u. Treba 
se samo u vjeri obratiti Gospodinu, a to je u Pavlovu rječniku 
opet Krist, koji je bogat svojim zaslugama utjelovljenja. i 
otkupljenja. 

U drugom dijelu odlomka apostol opisuje kako se dolazi 
do zazivanja Boga. Zaziva ga onaj tko je uzvjerovao, vjeruje 
onaj tko je čuo vjerske istine, čuje ih onaj do koga su došli 
Kristovi propovjednici, propovijedaju oni koji su za to poslani 
— apostoli. Kako je velika njihova zadaća! Kako im moramo 
biti zahvalni, a još više onome koji ih je poslao! Tu ih Pavao 
u ime svih vjernika udivljen pozdravlja riječima koje Izaija 
(52, 7) upotrebljava za one koji su naviještali povratak naroda 
iz sužanjstva. Samo se apostolovo srce tu smućuje, jer mu 
pada na pamet kako su on i drugi toliko propovijedali, a mo- 
ra ponoviti prorokovo (Iz 53, 1) žalosno pitanje: koliko ih je 
njihovu propovijedanju povjerovalo? Ne preostaje mu drugo 
nego ponoviti da po Kristovoj naredbi ipak treba i dalje pro- 
povijedati, jer vjera dolazi od propovijedanja. Onda će čuti 
svi i biti odgovorni oni koji vjeru ne prihvate od propovjedni- 
ka koje Krist šalje. Kod toga se Pavlovo srce za njegovo doba 
i za buduće širi od veselja i na sve vjerovjesnike primjenjuje 
riječi ps 18. koji se stoga čita i kao pripjev. Tko je zahvalan 
za dar vjere taj i moli za njezino neprestano širenje. 


Ev. Mt 4, 18-22: Oni istoga časa ostave mreže i pođu za njim. 
(str. 3) 


Ovo će se evanđelje čitati i tumačiti III A nedjelje kroz 
godinu, a ovdje uz Kristove riječi o ribarima ljudi, koje se 
danas ponavljaju s Aleluja, evo citata čuvenog egzegete: »Kri- 
stove riječi: »Učinit ću vas ribarima ljudi« u kršćanskoj su 
starini bile na mnoge načine prikazivane po crkvama, krstioni- 
cama i svetom posuđu. Stoga je i nastao običaj da je riba 
postala simbol vjernika, jer ih apostoli vade iz mora svjetskih 
zala, ili ih preporađa krsna voda. Već Tertulijan (De bapt 1) 

piše: Mi se ribice prema ihtys (ta grčka riječ znači ribu, a 
ujedno su to početna slova izreke: Iesus Hristos Theu Y&s So- 
t&ćr — Isus Krist Božji Sin Spasitelj), našem Isusu Kristu ra- 
đamo u vodi i drukčije se ne spasavamo nego ako ostanemo 
u vodi (milosti). U himnu što ga Klement Aleks. ima na kraju 
svoga »Pedagoga« sam je Krist nazvan ribarom ljudi koji iz 
mora pokvarenosti i iz neprijateljskih voda lovi ribe udicom 
pravoga života« (Knabenbauer). Podsjetimo se također na 
slavni Aberkijev natpis i smatrajmo se ribicima iza Ribe 
Krista. 

A što su apostoli, na konačan Isusov poziv, ostavili svoje 
dotadašnje zvanje i posve se priključili Isusu mogao bi biti 
važan mig poruke kad se u naše dane neki oduševljavaju pla- 
nom da bi svećenici imali i drugo zanimanje i od njega se 
uzdržavali. Nije Isus uzalud kazao: »Gdje ti je blago, tu će 
ti biti i srce« (Mt 6, 21). I svećenici trebaju biti pristojno 
opskrbljeni. Za to će se pobrinuti Bog i Crkva ako se oni 
sasvim posvete Bogu i dušama, te ako ne traže boljega kruha 
od onoga što ga jedu njihovi vjernici. 


8. XII: BEZGRJEŠNO ZAČEĆE BL. DJ. MARIJE 


1. č. Post 3, 9-15. 20: Neprijateljstvo ja zamećem između roda 
tvojeg i roda ženina. (str. 2-3) 


P. p. 97, 1. 2-8ab. 3bc-4 (str. 545) 
P: Pjevajte Gospodinu pjesmu novu, jer učini djela čudesna. 


Iako i ovaj blagdan »slučajno« pada u advenat (zbog po- 
vezanosti s rođendanom BDM), važni su dogmatsko-liturgijski 
razlozi odlučili da tako ostane i u obnovljenoj liturgiji. I to 
ne toliko zbog same Marije koliko jer je prva Marijina povla- 
stica u najužoj vezi s poviješću našega spasenja koja se litur- 
gijski počinje svake godine iznova odvijati upravo adventom. 
To je naročito naglašeno izborom 1. čitanja. I kad ga ne bismo 
imali danas, trebalo bi mu naći neko mjesto u došašću. Ova, 
naime, stranica Biblije najviše očituje ljudsku bijedu i Božju 
veličinu, bijedu strašnoga grijeha i veličinu neizmjernoga smi- 
lovanja. Grijeh je došao po Adamu, otkupljenje po Kristu, ali 
uz oba je i žena suradnica, jedna u propasti, druga u našem 
spasenju. »Knjige SZ-a opisuju povijest spasenja u kojoj se 
polagano pripravlja Kristov dolazak na svijet. I ti prvi doku- 
menti, kako se čitaju u Crkvi i kako se shvaćaju u svjetlosti 
daljnje i potpune objave, malo-pomalo sve jasnije iznose na 
svjetlost lik žene, Spasiteljeve Majke. Ona je pod tom svjet- 

lošću već proročki označena u obećanju, danom prvim rodi- 
teljima pošto su sagriješili, o pobjedi nad zmijom... Urešena 
je već od prvog časa svoga začeća sjajem sasvim osobite sve- 
tosti« (II vat. sabor, C 55-5). 


O prvom će dijelu ovog čitanja biti govora kada dođe na 

red (u subotu 5. tjedna kroz godinu). Danas je posebno važan 
r. 15 koji je odavna nazvan »protoevanđeljem — prvom ra- 
dosnom viješću«. O Božiću se nama, kao i pastirima (Lk 2, 10), 
naviješta veliko veselje za sav narod. Uzrok je tog veselja, 
Isusovo rođenje, od samog Boga prorečeno već na početku 
ljudske povijesti. Danas, ipak, nije naglasak na činjenici da 
će Sin jedne Žene satrti zmiji-sotoni glavu, nego na prvom 
dijelu toga retka, kako ističe i naslov čitanja. »Mnogi, doduše, 
tvrde kako je u tom praevanđelju najvažnije da će biti satrta 
glava zmiji. Riječi »Neprijateljstvo ja zamećem između roda 
tvojeg i roda ženina« pretežno shvaćaju kao manje važan 
»uvod«. U stvari je posve obratno. Teološki je najvažnije što 
je postavljeno neprijateljstvo između žene i zmije. Satiranje 
glave, potpuno uništenje zla, zaista je posljedica tog neprija- 
teljstva, ali ipak uglavnom razvitak onoga što je rečeno u 
prvom dijelu o tom neprijateljstvu. A zašto je misao o nepri- 
jateljstvu između čovjeka i zmije u praevanđelju najvažnija? 
Zato što Božja odluka, da će nas otkupiti, ovdje najsnažnije 
dolazi do izražja, i zato što Knjiga postanka ovdje izgovara 
misao koja je osnovna za čitav drugi dio 3. poglavlja. Cijelim 
poglavljem vlada misao o savezu između Boga i čovjeka« 
(Closen). 
Te su misli i te kako u vezi s Marijom. S jedne je strane 
žena i njezin rod — Marija sa svojim Sinom koji predvodi 
cijeli ljudski rod — i s druge strane sotona sa svojim sljedbe- 
nicima, bolje rečeno, žrtvama za koje je sam Gospodin kazao 
(Iv 8, 44) da im je đavao otac. Lik bezgrješne, koja nije nikad 
ni za trenutak bila pod uplivom sotone, nije sladunjav već 
borben i tek po borbi i pobjedi spasonosan. U tom smislu 
pjevamo i današnji pripjevni psalam. Čudesna je djela Gospo- 
din učinio bezgrješnoj, prvoj otkupljenoj, ali po njoj i nama. 
O tome nas uvjerava 2. čitanje koje: danas ima i smisla samo 
nakon ovog uvoda. 


2. č. Ef 1, 3-6. 11-12: Bog nas izabra u Kristu prije m 
svijeta. (str. 165) 


Ni u jednom drugom spisu nije Pavao toliko razvio svoju 
nauku o Kristu koliko u poslanici Efežanima, a današnji odlo- 
mak sadrži njezinu srž. Apostol svoju nauku iznosi u obliku 

doksologije što najljepše odgovara tako uzvišenom predmetu. 
U malo redaka Pavao šest puta spominje Krista i od toga pet 
puta u svojem obljubljenom obliku: u Kristu. Slavimo Oca 
jer nam je u Kristu udijelio svaki svoj blagoslov. U njemu 
nas je odabrao oduvijek i po njemu smo preodređeni da s 
njime postanemo Božja djeca. U njemu nam je kod Oca osigu- 
rana i vječna baština koju ćemo uživati pjevajući hvalu nje- 
govoj Slavi. Sve smo to primili ili ćemo primiti jer je sva 
naša nada u Kristu. U retcima koji se danas ispuštaju nalazi 
se izraz da je Bog pod jednu glavu u Kristu obuhvatio sve 
što je na nebesima i na zemlji. Krist je dakle jedina veza 
između neba i zemlje, a ta je veza ujedno naša Glava s kojom 
tvorimo jedno otajstveno tijelo. Zaista, tako čovjekoljubiv plan 
našega spasenja mogao je zamisliti samo Bog. On ga je i pro- 
veo i ostvario. Sve što smo i što ćemo biti u vječnosti — sve 
u Kristu. i 

A što i kako tu ulazi Marija? Ona nam je Krista rodila, 
to je sve jer ništa više stvor i ne može učiniti. Bila je potrebna 
Bogu da on postane čovjek i izvede sve što je trebalo za naše 
uzvišenje. Koje onda čudo da je najviše uzvisio nju koja mu 
je bila potrebna, kad je tako silno uzvisio nas koji smo po 
naravi grješnici! Na temelju svoga božanskog materinstva 
primila je sve povlastice koje je kao stvor mogla primiti., 
a prvu ovu koju danas slavimo i za nju zajedno s Majkom 
Bogu zahvaljujemo. U vezi s time možemo i u današnjem 
odlomku gledati nju gdje god je spomenut Krist — jer mu 
je ona majka — i gdje god smo spomenuti mi — jer je ona 
jedna od nas. 


Ev. Lk 1, 26-38: Zdravo, milosti puna, Gospodin s tobom! 
(str. 47-8) 


Za današnji je blagdan važno da shvatimo prve riječi 
anđeoskog pozdrava: Zdravo, milosti puna. One ne samo 
uključuju i dozivaju u pamet glavna mesijanska proroštva 
SZ-a (jeruz. Biblija), nego i sažeto označuju sve Marijine 
povlastice. Mi smo naučeni na naš pozdrav »Zdravo« koji 
želi zdravlje (valjda prema lat. »salve« — od salus zdravlje, 
nepovrijeđenost, blagostanje — u uvjerenju da je »zdravlje 
najveće blago«) i sve što zdravlje i blagostanje. omogućuje 
i pospješuje. Židovski je pozdrav izražavao želju za mirom 
(šalom), a grčki »hđire« ističe radost. Sve je to u toj. riječi. 
Marija je sa svojim Sinom donijela svijetu zdravlje duše, 
spasenje (a u nekim je molitvama prosimo i za zdravlje tijela 
i zazivamo je: Zdravlje nemoćnih), pomirenje s Bogom i ra- 

dost. Nije li i ovaj blagdan predokus božićne radosti koju 
će doživjeti sve s Bogom pomirene te njim nahranjene duše? 

Poslije pozdrava odmah slijedi ime one koju anđeo poz- 
dravlja, samo što se ovdje ona ne spominje po imenu (kao 
u r, 27 i 30) nego riječju koja Mariju bolje označuje nego 
li i njezino samo ime. Uz to neki misle da to isto znači i 
njezino ime: od Boga omilostivljena. U našoj čestoj molitvi 
»Zdravo, Marijo, milosti puna« riječ »milosti puna« krivo stoji 
kao apozicija, ona je tu u anđeoskom pozdravu naslov, ime 
(Moraldi). I spomenuti prijevod grčke riječi »keharitomćne« 
gramatički je ispravniji i teološki dublji od običajnog »mi- 
losti puna« (v. B. Duda, Riječ tijelom postala, Biblijski niz 2). 
Kad se kaže da je netko »pun milosti« može značiti mnogo 
ali i malo, prema tome koliko je dotična osoba mogla pri- 
miti i »napuniti se« milošću. Tako je za prvog mučenika 
rečeno da je bio pun milosti (Dj 6, 8), ali kod Marije je 
drugačije, mnogo više. Ona je napunjena milošću koliko je 
dolikovalo za njezinu sasvim posebnu i samo njoj svojstvenu 
ulogu: bit će Majka Božja. Stoga taj naslov ne izražava zak- 
ljučno stanje, nije statičan nego dinamičan, proročki, uzletan. 
Sve glagolske radnje koje se nižu dalje u navještenju: »Gospo- 
din je s tobom — začet ćeš — nadjenut ćeš mu ime Isus — 
njegovu kraljevstvu neće biti kraja — kako će se to dogo- 
diti?« — a tako isto sav Marijin rast u milosti do njene 
smrti ima svoj korijen u tome što je ona već od Boga bila 
omilostivljena i uzljubljena više nego itko od stvorova. Više 
je milosti primila samo Isusova stvorena ljudska narav, ali 
i ta je opet u najužoj vezi s Majkom. 

»Iz te se riječi, jasno, izvodi i Marijina povlastica da je 
bezgrješno začeta. Dapače, i za tu činjenicu zvuči ljepše i 
potpunije ako Mariju zovemo »omilostivljenom« mjesto »bez- 
grješno začetom«. Time izražavamo samo jednu stranu: da je 
ostala očuvana istočnoga grijeha, a »omilostivljena« drugu 
stranu, svu Marijinu veličinu, da je ona odvajkada u milosti. 
Marija je uopće stvorena u milosti, milost nužno spada u 
sve njezino biće. Nije bio moguć ni jedan trenutak da bi 
k prije stvorenoj Mariji milost tek pristupila« (Dillersberger). 
Zdravo, milosti puna, od prvog početka od Boga uzljubljena 
u ljubljenome Sinu! : 

Novi Misal ima mnogo novih predslovlja koja su nadah- 
nuta Biblijom, prožeta liturgijom i obogaćena teologijom. Da- 
našnje glasi: »Ti si preblaženu Djevicu Mariju očuvao svake 
ljage istočnoga grijeha da je, obdarenu puninom milosti, pri- 
praviš za dostojnu majku svoga Sina i da tako označiš početak 
njegove Zaručnice Crkve koja je bez ljage i bez mrlje krasna. 
Prečista je, naime, Djevica imala roditi Sina koji će kao ne- 

vino Janje uništiti naše grijehe. Stoga si nju pred svima dru- 
gima odredio da nam bude zagovornica milosti i uzor svetosti«. 


26. XII: SV. STJEPAN 


1. č. Dj 6, 8-10; 7, 54-59: Evo, gledam otvorena nebesa. 
(str. 104-6) 


P. p. 30, 3cd-4, 6ab i Tb i 8a, 17 i 21ab (str. 491-2) 
P: U tvoje ruke, Gospodine, duh svoj predajem. 


Nemaju prava oni koji tvrde da se suvremena liturgijska 
reforma ne obazire na tradiciju. Bilo je naprednjaka koji su 
tražili da se u dane po Božiću ne svetkuju sveci koji nemaju 
veze s tim otajstvom, naročito sv. Stjepan i sv. Ivan. Dok 
je novi kalendar premjestio »uskrsnog« apostola Tomu, s pra- 
vom je ostavio ta dva, jer njihovo je štovanje u vezi s Bo- 
žićem uvriježeno u pučkoj pobožnosti. I tako će i dalje no- 
vorođenog Kralja pratiti predstavnici njegovih najvjernijih 
i najdražih: prvi mučenik, djevičanski ljubimac i nevini mu- 
čenici. A to ima i svoje liturgijsko opravdanje: Kristovo je 
otajstvo jedinstveno, cjelovito. Njegovo utjelovljenje upućuje 
na otkupljenje, jer je radi nas ljudi i radi našega spasenja 
sišao s nebesa. Adventska i božićna liturgija Krista često 
naziva Spasiteljem i slavi njegovo otkupiteljsko djelo. U tom 
se smislu možemo današnjim čitanjima vrlo lijepo pripraviti 
na slavljenje spomen-čina Kristova otajstva, njegova utje- 
lovljenja i otkupljenja. 

Stjepana bi bilo pravo istaknuti i kao pravoga đakona- 
-služitelja. Oni su u prvoj Crkvi i kroz nekoliko stoljeća 
izveli malo poznata ali tim zaslužnija djela duhovnog i tje- 
lesnog milosrđa. Ima nade da će to učiniti i u pokoncilskoj 
Crkvi (v. II vat. sabor, C 29). Od neprocjenjive je važnosti 
da se u suvremenoj Crkvi nađe što veći broj onih koji se 
neće služiti Crkvom nego Crkvu služiti u svim njegovim 
potrebama. U tu će svrhu liturgija istaknuti djelovanje rim- 
skog đana sv. Lovre, a kod Stjepana-Krunoslava ostaje glav- 
nom značajkom mučenički vijenac kojima je od Krista prvi 
okrunjen. Iz onoga što čujemo lako je uočiti i vrlo upadne 
sličnosti s Kristom: oba žučljivo napadaju isti protivnici, koji 
se kod obojice služe i kamenjem (Iv 8, 59), oba su puna Duha 
Svetoga farizeje nazvali imenima koja im pripadaju, oba su 
svojim progoniteljima oprostili i za njih molili, oba su svoj 
duh predali Bogu. Dakle, čovjeku je moguće i ono što je 

najteže a to Krist izričito traži (Mt 5, 43-48): ljubiti nepri- 
jatelje i bilo kakve protivnike. 

Naš odgovor na čitanje sastoji se od ponavljanja zadnjih 
Stjepanovih riječi i od zaziva, uzetih iz istog psalma, kojima 
se obraćamo Bogu kad na nas pada kamenje bilo koje vrsti. 
Neka je to kamenje ne znam kako teško i brojno, ne može 
se usporediti s onim kojega nazivamo svojom hridinom i tvr- 
đavom. Tko sve svoje pouzdanje postavlja u Gospodina, prije 
ili kasnije klicanjem će zahvaljivati njegovoj dobroti i po- 
moći. Blago onima koji za svoje životno geslo uzmu: »U 
tebe se, Gospodine, uzdam!« Što im onda može kamenje, 
tamnica pa i sama smrt? Njihovo će trpljenje Gospodin, 
prema njihovoj želji i molitvi, okrenuti i na spasenje nji- 
hovih progonitelja, kao što je Stjepan izmolio obraćenje Savla 
u Pavla. A kad s psalmistom još spominjemo i svjetlo Božje 
lice, onda se u nama budi čežnja da to poput Stjepana i mi 
ugledamo, sada u otajstvu a jednom u slavi. 

Tu zadnju misao naglašava još više redak iz ps 117. 
kojim pratimo današnje pjevanje Aleluja. Nije danas nedjelja, 
ali je dan, i to rođendan, velike moralne pobjede Kristova 
prvomučenika. Onaj koji dolazi u imenu Gospodnjem, sam 
proslavljeni naš Gospodin, obasjat će nas svjetlom svoje mi- 
losti i svoje prisutnosti. 


Ev. Mt 10, 17-22: Nećete govoriti vi nego Duh Oca vašega. 
(str. 8) 


U svojoj je 10. glavi Matej skupio Isusove pouke apo- 
stolima kad ih je spremao i poslao u neprijateljski svijet. 
Đakoni su bili prvi pomoćnici apostola u propovijedanju pa te 
poruke vrijede za njih i sve njihove nasljedovatelje. Na prvi 
mah nekako čudno zvuči Kristova preporuka »Čuvajte se 
ljudi«, pogotovo u naše dane kad se s pravom toliko govori 
o približavanju čovjeka, pogotovo apostola čovjeku. Opomenu 
treba uzeti u njenom kontekstu kad je Krist svoje usporedio 
s ovcama a neprijateljski svijet s vukovima. To mu je omo- 
gućavalo njegovo božamsko znanje. Neće on da se njegovi 
prepuste vučjim zubima kao glupe i preplašene ovce, nego 
da kao lukave zmije čuvaju glavu, najvažnije, mogli bismo 
reći — dušu. A neće je spasiti tko se prepusti neprijatelj- 
skom svijetu. Samo nerazvijeni i neiskusni ne računaju da 
ima ljudi koji hoće druge uloviti u svoje mreže lažnim obe- 
ćanjima, stvarnim zasjedama i više ili manje otvorenim pri- 
jetnjama. Stjepan je pobijedio i bio okrunjen jer nije dao 
da ga uhvate i zavedu njegovi sunarodnjaci. 

Njega je spasio Božji Duh koji ga je vodio i stavljao mu 
u usta riječi obrane i pouke, zapravo samo pouke, jer je 
pravilno obrazloženje najbolja obrana svojega stava pred bilo 
kojim ljudskim sudom i vijećem. Taj isti Duh Krist je obećao 
svima svojima, samo ako pustimo da on nama ovlada te on 
iz nas i po nama govori. Pa i kad mržnja na Boga (teška je 
to riječ, ali ju je upotrijebio Isus i čak rekao: »Vas će mrziti 
svi zbog mene«) pogazi i sve rodbinske i krvne veze, ne 
preostaje nam drugo nego još jače prionuti uz Krista i uz 
njega ustrajati do konca. Samo takav će se spasiti. 


27. XII: SV. IVAN, APOSTOL 


1 č. 11v 1, 1-4: Što smo vidjeli i čuli, to navješćujemo vama. 
(str. 209) 


P. p. 96, 1-2, 5-6, 11-12. (str. 544-5) 
P: Radujte se, pravednici, u Gospodinu. 


Vrlo je zanimljivo i korisno, barem u neke dane, uspo- 
rediti biblijska čitanja u dosadašnjem i u novom Misalu. Do- 
sada je odlomkom iz Sirahove knjige (15, 1-6) poslanica hva- 
lila apostola Ivana i opisivala sreću koju mu je donijela mud- 
rost. Liturgijskom je reformom i u štovanju svetaca više na- 
glašen Krist, izvor sve njihove svetosti i veličine, pa danas 
Crkva apostola, Isusova ljubimca, dovodi pred nas kao svje- 
doka. Jedan je jedini naraštaj mogao gledati Krista u tijelu 
i s njim vidljivo općiti. Svi drugi do konca svijeta vjerujemo 
na temelju njihova poštena svjedočanstva koje su oni predali 
Crkvi i Bibliji. Kad liturgija ne može navesti nijedno apo- 
stolsko izravno svjedočanstvo o Isusovu rođenju i djetinjstvu, 
još je važnije da imamo njihovo svjedočanstvo o Isusovu jav- 
nom djelovanju i naročito o njegovu uskrsnuću. Mi u utje- 
lovljenog Boga i vjerujemo na temelju njegovih čudesa od 
kojih je najveće njegovo uskrsnuće. Za to i uopće za čitavu 
Kristovu pojavu i stvarnost Ivan je posebno povlašten. svje- 
dok i očevidac. On nas uvodi u Kristovo otajstvo. 

Na temelju je najoštrijih kriterija dokazano i od svih 
priznato da je isti pisac autor Ivanova Evanđelja i njegove 
prve poslanice. Općenito se dapače smatra da je poslanicu 
napisao kao popratno pismo svojem Evanđelju. Evanđelist 
teolog — kojemu je po posebnoj povlastici bili objavljeno 
mnogo više nego drugima i koji je svoj izvještaj o Isusu za- 
pisao nakon pet šest decenija zanosnog razmišljanja — kao 
da je i sam opazio kako mnogo traži od svojih čitatelja, po- 

čevši od svojeg prologa o vječnom životu Božje Riječi. Stoga 
na početku popratne poslanice odmah ističe da nam svjedoči 
što je vidio, čuo i svojim rukama opipao. A navodeći taj 
najsigurniji dokaz za istinitost svog svjedočenja u isti mah 
navodi svoje omiljele izraze za Krista: Riječ, život, svjetlo. 
Ujedno spominje i svrhu zašto nam iznosi svoje svjedočanstvo 
o Kristu: da imamo zajedništvo s njime, Isusovim ljubim- 
cem, a po tom zajedništvu u vjeri da imamo — a to je glav- 
no — zajedništvo s Ocem i s njegovim Sinom. Neki u tom 
pojmu »zajedništvo« vide treću božansku osobu, a i bez toga 
je Ivanovo evanđelje bremenito Duhom Svetim, dakle oso- 


bom koja nas veže s trojednim Bogom. Po tom zajedništvu . 


— koje najviše podržava euharistija — »kršćanin unaprijed 
kuša vječnu radost o kojoj sanja svako ljudsko srce« (RBT, 
zajedništvo). 

Dok smo na zemlji, utjelovljenoga nam i sakramentalnog 
Boga ovijaju oblak i tama — ako tako smijemo primijeniti 
izraze pripjevnog psalma. U svakom je slučaju to pjesma 
Bogu kao slavnom kralju iz koje su danas uzeti početni, sre- 
dišnji i završni retci ali čitav psalam govori o Božjoj slavi 
i o našoj radosti zbog Božje slave. Budući da nam upravo Ivan 
(1, 14. 18) Krista predstavlja kao objavu Božje slave, onda 
najljepše odgovara da na njegov blagdan u radosti slavimo 
Božju slavu (RBT). Kako ne bismo kad nam je za to Bog 
i objavio svoju slavu i kad po tom slavljenju i mi u Bogu 
postajemo slavni — kao što je zauvijek slavan zbor Kristo- 
vih svjedoka-apostola. Kao takve ih prije evanđelja danas 
spominjemo retkom iz davnog starokršćanskog himna. Ako 
nebo i zemlja uzvisuju veličanstvo Božje slave, mnogo više 
to čine svjesno i radosno Kristovi svjedoci, a kao prvi apo- 
stoli. S njima zaista možemo pjevati Aleluja. 


Ev. Iv 20, 2-8: Drugi je učenik brže trčao od Petra pa je prije 
došao na grob. (str. 97) 


Ivanove izvještaje o njegovoj povlastici na zadnjoj večeri 
i pod križem liturgija nam čita u dane u koje spadaju. Od 
dvaju odlomaka njegova Evanđelja koji nam govore kako je 
Ivan doživio sreću Isusova uskrsnuća i njegovu prilično za- 
gonetnu napovijed da neće umrijeti mučeničkom smrću — 
Crkva danas radije uzima prvi dok drugi ostavlja za svrše- 
tak uskrsnog vremena (subota 7. uskrsnog tjedna). Pučka po- 
božnost u svojim pjesmama rado spominje pelenice u koje 
je Majka povila svoje božansko Dijete (Lk 2, 7), a liturgija 
nam danas Ivanovim riječima govori o ručniku i plahtama 
koje je uskrsli Krist ostavio iza sebe u grobu. Čitav je do- 

gađaj opisan kako ga je sasvim detaljima mogao u uskrsnom 
jutru sumnje i radosti doživjeti jedino očevidac. On se pri- 
družio Petru u trci ka grobu za koji im je javljeno da je 
prazan, iako je upravo on dva dana prije pomogao u nj po- 
ložiti Isusovo tijelo i na grob navaliti veliki kamen. Nešto 
iz poštovanja prema starijemu Petru i još više iz zaprepa- 
štenja nije se usudio stupiti sam u otvoren grob nego je po- 
čekao Petra koji je bio zastao iza njega. On je znao kako 
je mrtav Isus bio obilato pomazan i onda umotan u plahte 
a glava u ručnik. Sada je s Petrom ustanovio da je sve na 
svome mjestu samo Isusa nema. Uskrsnuo je. On vidje i vje- 
rova, a s njim i mi. Vjerujemo da se Sin Božji za nas rodio, 
umro i uskrsnuo. Tom vjerom doživljavamo osobni susret 
s njime u svetotavjestvu vjere i ljubavi. I u božićne dane 
žrtvujemo i blagujemo uskrsloga Krista. 

Za razmatranje je važno da svoju maštu zaokupimo nekom 
slikom koja će joj pomoći da ostane što više sabrana i usmje- 
rena na glavne misli teksta. Isto tako i novi Misal preporučuje 
da se okupjenima na početku upravi nekoliko riječi i tako se 
zgodnom mizanscenom stvori pravo raspoloženje zajednice. Za 
jedno i drugo danas posebno lijepo služi ulazna pjesma: »Ovo 
je Ivan koji je kod večere počivao na prsima Gospodinu; bla- 
žen apostol kojemu su objavljene nebeske tajne i koji je po 
svemu svijetu raširio riječi života«, I nad prikaznim darovima 
svoju molitvu oblikujemo u vezi s evanđelistom-teologom: »da 
od gozbe ove večere crpimo tajne vječne Riječi što si ih iz tog 
izvora otkrio tvome apostolu Ivanu«. Slično molimo i poslije 
pričesti: »Podaj, molimo, svemogući Bože, da Riječ, koja je po- 
stala tijelom i koju je propovijedao blaženi Ivan, uvijek u na- 
ma prebiva po ovom otajstvu što smo ga proslavili«. 


28. XII: NEVINA DJEČICA 


1. č11v1,5-2, 2: Krv nas Isusa Krista čisti od svakoga 
grijeha. (str. 209) 


P. p. 123, 2-3, 4-5, Tb-8. (str. 571) 
P: Duša je naša poput ptice umakla iz zamke lovaca. 


Crkva je od davnine u bogoslužju rado prakticirala tzv. 
susljedno čitanje (lectio continua) Biblije. Najnovija liturgij- 
ska reforma opet promiče taj običaj, dakako, ne formalno 
nego stvarno, tj. za posebne su blagdane i liturgijska vre- 
mena, i to cijelu poslanicu. Ona to. zbog svoje izvanredne 
tih vremena redovito se čitaju pojedine biblijske knjige od 

početka do kraja, ispustivši odlomke koji nisu toliko važni. 
Tako smo jučer počeli čitati 1. poslanicu sv. Ivana i njezin 
početak zaista lijepo odgovara njegovu blagdanu. Sada na- 
stavljamo čitanjem iste poslanice sve do kraja božićnog vre- 
mena i to cijelu poslanicu. Ona to zbog svoje izvanredne 
ljepote i zaslužuje. U njoj apostol obrađuje tri misli vodilje 
svojeg evanđelja: svjetlo, vjeru i ljubav. Sve to vrlo lijepo 
odgovara ovoj liturgijskog dobi. Kroz advenat smo često 
čeznuli za svjetlom božićne noći, čije nam otajstvo otkriva 
samo vjera, koju podržava i usavršuje ljubav utjelovljenoga 
Boga i naša prema njemu i bližnjemu. 

Jučer smo čuli da smo pozvani u zajedništvo s Bogom, 
a pošto je Bog svjetlo, tj. istina i svetost, moramo se nepre- 
stano odricati tame grijeha. Kao što svjetlo tjera tamu tako 
i Božja milost mora iz nas istjerati sve što se kosi s Božjom 
svetošću. Unatoč svemu svome zanosu ili, bolje, upravo zbog 
svoga motrenja Boga Ivan ne zaboravlja tko smo i što smo. 
Tko bi tvrdio ne samo da nije griješio nego i da nema grijeha, 
bio bi besraman lažac i uz to varao sama sebe, što je posebno 
pogubno. Ivan svoju »dječicu« potiče da ne griješe, ali kad 
je grijeh tu, on mu zna lijek i liječnika: liječnik je Isus, a 
lijek njegova krv. U vezi s tim Ivan za Krista upotrebljava 
naziv »paraklet-zagovornik« (RBT) koji se u njegovu evan- 
đelju pridaje Duhu Svetom (14, 16. 26; 15, 26; 16, 7). Kad 
znamo da je Duh Sveti Isusov duh, onda u tome nema pro- 
tivnosti, dapače, taj zajednički naziv sjedinjuje drugu i treću 
božansku osobu u ulozi koju odigravaju za nas kod nebeskog 
Oca. 

Ako na današnji blagdan — kad je toliko nevine krvi 
proliveno zbog Isusa — želimo u ovom odlomku naći neku 
vezu s tim događajem, onda će se naše oči zaustaviti kod 
riječi kojima Ivan spominje Isusovu krv i njegovu žrtvu za 
grijehe svega svijeta. Tu je rješenje tog teškog pitanja: toliki 
su nevini na svijetu trpjeli, trpe i trpjet će do kraja vre- 
mena da njihova Bogu ugodna žrtva, sjedinjena s najvećom 
žrtvom Božjeg Sina, bude njima na vječnu proslavu a svima 
na spasenje. To je ono Pavlovo i svih nas dragovoljno dopu- 
njavanje što nedostaje Kristovim mukama (Kol 1, 24). 

Ako 1. čitanje nije odabrano s obzirom na blagdan, nje- 
mu svakako odgovara pripj. psalam. Čitava je povijest spa- 
senja, uključivši i strašan pokolj nevine dječice, pod znakom 
protivljenja: Božji neprijatelji bjesne na Božje odabranike 
koje brani i spašava sam Bog. On to čini na svoj način koji 
je nama neshvatljiv, ali da je ispravan, najbolji je dokaz 
što je upotrebljen i kod njegova vlastitog Sina: prividni poraz 

donosi pravu pobjedu, kratkotrajna žrtva plodi vječnu žetvu, 
smrt rađa život. Crkva je u sve to tako uvjerena da u pri- 
pjevu sa zanosom opijeva oslobođenje nevinih duša koje 
nisu uhvatile zamke grijeha i grješnika. Ps 123. govori o 
često čudesnom spasavanju izabranog naroda, a Crkva to pri- 
mjenjuje na betlehemsku nevinu dječicu i ulogu koju su 
odigrala. Ona su započela nepreglednu povorku koja će se 
vući do konca svijeta. Liturgija s tom svijetlom vojskom 
mučenika slavi Boga i pjeva pobjedonosni Aleluja. U tom 
je smislu Krist zaista »svjetlo naroda«, a po njemu i njegova 
Crkva. Krist je sunce, Crkva mjesec od njega obasjan. 

Ev. Mt 2, 13-18: Herod naredi da se u Betlehemu poubijaju 

sva djeca. (str. 1-2) 


Odlomak Matejeva evanđelja o bijegu sv. Obitelji u Egi- 
pat i o pokolju betlehemske djece prema običaju tog evan- 
đeliste, dovodi ta dva događaja u vezi s dva starozavjetna 
teksta. Prvi (Hoš 11, 1) govori kako je Bog pozvao i oslobodio 
iz Egipta svoj izabrani xarod koji Bog često naziva u širem 
smislu svojim sinom, a ovdje bi se imao odnositi na njegova 
Jedinorođenca. T" svakom slučaju Bog je onaj koji oslobađa 
svoje kad i kako on hoće. 

U plaču betlehemskih majki, koje su bile strašno pogo- 
đene smaknućem njihovih čeda, Matej gleda ispunjenje riječi 
proroka Jeremije (31, 15) ili, bolje, ponavljanje žalosti koju 
je doživjelo sjeverno izraelsko kraljevstvo kad su u nj upali 
Asirci i mnoge poveli u ropstvo. Veza je još naravnija ako 
je u blizini Betlehema bio grob Rahele (Izl 35, 19-20), majke 
Josipove i Benjaminove čiji su potomci tvorili glavninu sje- 
vernog kraljevstva. K tome je, prema Jer 40, 1, tu bilo i 
mjesto gdje su se sabirali judejski izgnanici određeni za ba- 
bilonsko sužanjstvo. U oba slučaja vidimo povezanost S i 
NZ-a, sudbine izabranog naroda i Mesije, a prema tome 
i stalnog zakona u njegovu kraljevstvu: treba trpjeti da nas 
Gospodin spasi, nas i po našem trpljenju sav svijet. To je 
poruka ovog događaja i sve povijesti spasenja. A tko se o 
tome ne uvjeri kod stola Božje riječi uvjerit će se kod stola 
žrtvene gozbe. 

25. I: OBRACENJE SV. PAVLA 


1. č. Dj 22, 3-16: Ustani, primi krštenje i očisti se od svojih 
grijeha zazivljući ime Isusovo. (str. 120) 


ili Dj 9, 1-22: Gospodine, što hoćeš da činim? (str. 107) 
P. p. 116. 1. 2 (str. 562) 
P: Idite po svem svijetu i propovijedajte Evanđelje. 


Pavao jenajveći obraćenik što ga poznaje Crkva. I mi smo 
svi obraćenici, na što moramo još više paziti kad nismo kod 
krštenja prvih dana života doživjeli potrebno obraćenje. Samo 
neprestanim obraćenjem izvršit ćemo svoje dužnosti prema Bo- 
gu i prema braći. Stoga danas molimo kao glavni plod blag- 
dana: »da slijedeći njegove primjere budemo pred svijetom 
svjedoci tvoje istine«. 

Nakon tri više manje uspješna apostolska putovanja ču- 
venog su Pavla kršćanska braća u Jeruzalemu primila rados- 
no (Dj 21, 17). Međutim, Židovi su ga mrzili na smrt koju 
umalo da nije doživio u samom hramu. Kad su ga rimski 
vojnici istrgli iz šaka razbješnjelih Židova, Pavao je dobio 
dozvolu da progovori narodu. »Bez straha je gledao na uz- 
burkano more mnoštva. Pod njim stoje članovi Velikog vije- 
ća. Možda nekadašnji Pavlovi školski drugovi, dostojanstveni 
zakonoznanci s teškim resama na haljinama. Pavao učini znak 
rukom, progovori aramejski, i odmah nastade tajac. Čudna 
je to propovjedaonica za evanđelje: čudan propovjednik, na 
čijim rukama zvekeću okovi, a još čudnije slušateljstvo. Kada 
je Pavao smio govoriti, osjećao se gospodarom položaja. Do- 
kazivao je da ga nije mržnja na narod, na Zakon i na Hram 
učinila apostolom pogana i ispovjedaocem Kristovim, nego 
volja Božja i njezin moćni zahvat. Svaki je Izraelac znao da 
je Jahve njegov povijesni Bog. Svaki dan je čitao u psalmima 
o njegovim čudesima i veličanstvenim djelima. Kako je mo- 
guće razjasniti obrat u njegovu životu bez ovog moćnog 
zahvata? A tko se smije oprijeti Jahveovoj volji?« (Holzner). 


To je bila pozornica i namjera Pavlova govora koji čita- 
mo kad slavimo spomen-dan njegova obraćenja. O svojem je 
najvažnijem doživljaju Pavao govorio i pisao više puta (v. 
zagreb. Bibliju, napomenu k Dj 9, 1), a najpotanje tom pri- 
likom. Naglašuje da je ne samo po rođenju Židov nego da 
je u djedovskoj vjeri bio odgojen u samom Jeruzalemu. Pun 
židovske revnosti htio je pohvatati sljedbenike kršćanstva i 
u Damasku kamo se uputio od židovskih starješina. Na putu 
se susreo s Isusom koji mu je kazao da samoga njega pro- 

goni u kršćanima. Nije mu preostalo drugo nego zapitati: 
»Što da činim, Gospodine?« To je imao doznati u Damasku 
kamo su ga pratioci poveli držeći ga za ruku, jer je od onog 
viđenja bio obnevidio. Opet je progledao kad se našao u krš- 
ćanskoj zajednici gdje je bio kršten i gdje se očistio od svojih 
grijeha. Time je ujedno i preuzeo na sebe obavezu da pred 
svim ljudima bude svjedok za ono što je vidio i čuo. Nekako 
više nego za ostale apostole vrijede za Pavla Isusove riječi: 
»Niste vi mene sebi izabrali, nego sam ja vas sebi izabrao 
i odredio vas da idete i rodite rod« (Iv 15, 16). Pavao je 
nakon susreta s Isusom učinio što bi na njegovu mjestu mo- 
rao učiniti svaki Izraelac i uopće svaki čovjek, jer je to od 
njega tražila i u njemu proizvela milost. Ali Pavao je svoju 
ulogu obavio kako je to malo tko učinio u povijesti Crkve, 
a i u povijesti svega svijeta. Kod Pavla je sve izvanredno: 
ličnost, milost, uloga i zalaganje. To mi danas s njim pro- 
življavamo. 

Liturgija danas daje prednost izvještaju o Pavlovu obra- 
ćenju iz ustiju samog obraćenika više nego opisu povjesničara 
Luke. Dakako, oba se popunjuju i čak je Pavlovo pitanje — 
koje je stavljeno u naslov 2. čitanja — prigodom susreta s Kri- 
stom uzeto zapravo iz prvog čitanja. U vezi s tim pitanjem piše 
Baur: »U Pavlu danas mi prepoznajemo sami sebe. Doživljaj 
pred Damaskom dogodio se također i na nama. Prvi put u sve- 
tom krštenju: nimalo nismo zaslužili da se Gospodnja milost 
spustila k nama nevrijednim grješnicima. »Gospodine, što hoćeš 
da učinim?« pitali smo (po svojim roditeljima i kumovima). I 
mi smo se odlučili za nj: Vjerujem u Boga, u Isusa Krista, u 
Duha Svetoga«. A tako i kasnije u toliko milosnih trenutaka. 
Međutim, išli smo svojim, nepravilnim putovima. Najedanput 
je, nezasluženo i neočekivano, pred oči našega duha stao On. 
»Zašto me progoniš?« Odmah smo odvratili: »Gospodine, što 
hoćeš da učinim?« A on nam je rekao: »Idi u grad«, obrati se 
svetoj Crkvi, svećenicima svete Crkve. »Ondje će ti se kazati 
što treba da činiš«. Svećenik je nad nama pružio ruku i blago- 
slivavljujući kazao nam utješnu riječ: »Ja te odrješujem od 
tvojih grijeha«. Da, doživljaj pred Damaskom ponavlja se za 
nas svakog dana kad sudjelujemo u slavljenju svete Mise. Odri- 
čući se svega, na oltar polažemo u kruhu i vinu svoj ja. »Gos- 
podine, što hoćeš da učinim?« Kao nekoć na svetom krštenju 
odabiremo Krista, žrtvovanoga, raspetoga. S njim se sjedinju- 
jemo u jednom žrtvenom daru i s njime živimo prema Očevoj 
volji«. 

Lukin izvještaj nastavlja pripovijedati što se dogodilo po- 
slije Pavlova krštenja. Već prije Luka zna da Ananija nije mo- 
gao shvatiti kako će krstiti onoga koji je dolazio u Damask da 

pohvata kršćane. Iako su se i Židovi čudili kad je Pavao odmah 
počeo u gradskim sinagogama propovijedati i dokazivati da je 
Isus. Mesija kojega su kroz stoljeća očekivali. To mu je odmah 
donijelo da su mu se Židovi stali protiviti i čak odlučili da ga 
ubiju (r. 23). Kao što je Pavao kod prvog susreta s Isusom 
upoznao da je u njegovim sljedbenicima progonio zapravo sa- 
moga Isusa — koji je otajstvena Glava svojih udova — tako je 
brzo uvidio koliko će pretrpjeti za njegovo ime. Malo znamo o 
svemu što su pretrpjeli ostali apostoli propovijedajući evanđe- 
lje. Crkvena nam predaja kaže da su svi, osim Ivana, podnijeli 
mučeničku smrt, ali kad je Duh Sveti htio da potanje doznamo 
za Pavlove napore i muke, onda nam to uvijek iznova stavlja 
pred oči kako to dvoje ide uvijek zajedno u naviještanju evan- 
đelja. Nitko ne bi izdržao kad bi mu Gospodin odmah i naje- 
danput pokazao koliko će pretrpjeti za evanđelje i zbog evan- 
đelja. Pavao je i u tome bio silan: prvim je propovijedanjem 
zaslužio narodnu osudu na smrt kojoj je izbjegao time što su ga 
braća noću spustila u košari preko gradskih zidina (24-25). Pred 
Damaskom se, dakle, nije samo obratio nego je uz ulogu za 
propovijedanje evanđelja primio i silnu mjeru milosti koja će 
ga pratiti na svim apostolskim putovima iu svim mukama. 
Kad nam Crkva iz godine u godinu u misnom bogoslužju ne- 
brojeno puta čita Pavlove riječi, a posebno danas, hoće nam 
reći kako je od progonitelja postao progonjeni, od farizejskog 
učenika učitelj kršćana, od uskogrudnog Židova apostol po- 
ganskih naroda. Sve je to u Pavlu proizvela milost koja uz nje- 
govu suradnju nije bila neplodna (1 Kor 15, 10). 


Ev. Mk 16, 15-18: Idite po svemu svijetu i propovijedajte 
evanđelje. (str. 46) 

U objema je gornjim čitanjima bilo rečeno: da će Pavao 
biti apostol pogana, dakle svih naroda a ne samo izabranoga. 
'To su mu u onom govoru najviše i zamjerili: prestali su na nj 
vikati kad su čuli da im govori njihovim jezikom, mirno su ga 
slušali sve dok nije spomenuo da mu je Isus kod obraćenja ka- 
“zao kako će ga poslati daleko, k poganima. Tada počeše vikati: 
»Makni takvog stvora sa zemlje! On ne smije živjeti!« (Dj 22, 
22). I u drugom je čitanju spomenuta Isusova izjava: »Taj je 
čovjek moje izabrano sredstvo da donese moje ime i pred po- 
gane«. Zbog toga u oba slučaja odgovaramo najkraćim ps. 116. 
koji poziva sve narode da slave Gospodina, jer je njegova lju- 
bav namijenjena svima bez razlike. Za pripjev su uzete prve 
riječi današnjeg evanđelja koje se odnosi na sve apostole, ali 
koje je na poseban način ispunio Pavao kad je išao zaista po 

svemu svijetu. Njega su posvuda pratili i posebni darovi (ka- 
rizme) što ih je Krist obećao svojim vjerovjesnicima. Dosta je 
spomenuti da se na Pavlu doslovno ispunila i ona riječ o zmi- 
jama. Kad mu se na Malti poslije brodoloma zmija objesila 
o ruku, on otrese zmiju u vatru i ne bi mu ništa zla (Dj 28, 5). 

Bog redovito daje ljudima milosti ne samo za njih, svoje 
izabranike nego preko njih i za druge. To naročito vrijedi za 
milosti dane apostolima pa se danas svi narodi i sve pojedine 
duše moraju radovati i Bogu zahvaljivati za Pavlovo obraća- 
nje. Ako nam se djelovanje velikog apostola čini previše da- 
leko, nikako to ne možemo reći za njegove spise. Koliko bi si- 
romašnija bila naša liturgija da u njoj uvijek iznova ne čujemo 
silne Pavlove riječi o Kristovu otajstvu, o našem spasenju i o: 
svemu što nas uvodi u to otajstvo i što nam ga posreduje. Uz 
liturgiju nam i II vat. sabor neprestano navodi Pavlove spise, 
poslije evanđeoskih spisa daleko najviše: saborski dokumenti 
navode samo poslanicu Rimljanima preko sto puta. A značajno 
je da je i papa koji je uglavnom vodio Sabor naših dana i ko- 
jemu je namijenjeno da provodi autentičnu primjenu njegova 
duha i slova uzeo ime Pavla. »Upravo naše elektrizirano i ato- 
mizirano vrijeme, otvoreno za najveće pothvate i kušnje, otva- 
ra vrata Apostolu da nam rekne svoju riječ: riječ ekumenizma 
i ljubavi, riječ pomirenja i pravde, riječ o Bogu i za one koji 
mu prepuštaju srce i za one koji od Boga bježe. Pavao, plijen 
Krista lovca pred ulazom u Damask, pokazuje kako je taj i 
takav bijeg nesmislen« (Škvorc). Oba bogoslužna stola traže od 
nas čitavo srce da se onda i na njemu, koliko će biti dano našoj 
majušnosti, ispuni što je Krizostom izrazio neprestano čitajući 
apostolove spise: Srce Pavlovo — srce Kristovo. 


26. I: SV. TIMOTEJ I TITO 
1. č. 2 Tim 1, 1-8: Oživljujem sjećanja na iskrenu vjeru koja 
je u tebi. (str. 185) 
ili Tit 1, 1-5: Titu, ljubljenom sinu po zajedničkoj vjeri. 
(str. 188) 


Crkva redovito svetkuje svece na dan njihove smrti, tj. na 
njihov rođendan za nebo (dies natalis). Kada taj dan nije po- 
znat, onda njihov blagdan stavlja na neku drugu važnu sveče- 
vu obljetnicu ili u vezi s nekim drugim spomen-danom. Jučer 
smo svetkovali obrašenje sv. Pavla a danas odmah njegova dva 
najdraža i navjernija učenika, Timoteja i Tita. Novi je kalen- 
dar vrlo sretno stavio njihov spomen-dan zajedno i za 1. čitanje 
je dan slobodan izbor između početka 2. poslanice Timoteju i 

početka poslanice Titu. Budući da ovaj dan nema posebnog 
evanđelja nego se uzima jedno iz mise za pastire (od 11 su 3 
preporučena za vjerovjesnike), u razmatranju se mogu uzeti 
oba prva čitanja. Kroz godinu će doći na red drugi važniji od- 
lomci iz tih triju posalnica, a danas je uzet početak dviju koje 
tvore pravu oporuku velikog Pavla svojim ljubljenim učeni- 
cima. Od davnine je liturgija uzimala početak nekog biblijskog 
špisa mjesto čitavog, a time ujedno savjetuje da se po moguć- 
nosti kroz dan pročita čitav, što bi danas odgovaralo naročito 
pastirima Crkve. 

Pavao je napisao 2. poslanicu Timoteju za vrijeme svoga 
drugog tamnovanja u Rimu koje je svršilo god. 67. smrtnom 
osudom i mučeničkom smrću. »Pavla su, vjerojatno, optužili 
da je sudjelovao ili znao za zločin rimskih kršćana koji su, to- 
bože, zapalili Rim. Mora da se sjajno branio, jer je rasprava 
odgođena. Do druge je rasprave imao apostol mnogo vremena 
za molitvu i razmišljanje. Njegove misli kruže, prije svega, oko 
Timoteja i čistoće Crkve. Starca je svladala čežnja za Timote- 
jom. Skupivši zadnje sile, napisao je svoje posljednje pismo. 
Piše svom ljubljenom učeniku riječi prijateljstva. Imenuje ga 
izvršiteljem svoje oporuke. Želi ga još jednom vidjeti. Boji se 
da nije prekasno... Apostol moli Timoteja neka donese nje- 
govu staru izlizanu kabanicu koju je ostavio u Troadi. Ali una- 
toč svih nevolja apostolov duh radi neumorno. Teško osjeća što 
nema kod sebe svoje Biblije, pergamenata i zapisaka, Htio ih je 
srediti... Odmah iza toga javlja mu se druga slika: čista, mla- 
da pojava Timoteja u času kad ga je prvi puta ugledao. Pavao 
je onda ležao zakrvavljen pod hrpom kamenja u Listri, dok su 
ga velike dječačke oči začuđeno promatrale (3, 11). S ganućem 
se sjeća Timotejeve majke i bake, topline te prave kršćanske 
kuće... Timotej je imao mekan podatljiv značaj, s nekom la- 
kom melankoličnom crtom. Apostolu je stoga to draži i okru- 
žuje ga svojom očinskom brigom. Milost svetoga reda jača i 
učvršćuje ono što je po naravi previše mekano. Bog je duh 
snage i sile« (Holzner). 

Ponovno je naveden oduži citat iz tog izvanredno pisana 
životopisa velikog apostola da se i tako preporuči na čitanje. 
Iz tih je uvodnih riječi lako ući u raspoloženje kojim ćemo bo- 
lje shvatiti sve izraze današnjeg odlomka. Uvod i pozdrav su 
obični već po tome što Pavao u dva retka tri puta spominje 
Krista Isusa. Ne naziva samo tu Timoteja ljubljenim sinom, jer 
je i Filipljanima (2, 22) pisao da mu je on bio suradnik kao 
dijete ocu. No sjeća se i svojih pređa. I pred sobom i za sobom 
gleda Božji čovjek Božje veze pa zahvaljuje Bogu što mu je 
smio služiti kao i njegovi pređi i što će mu služiti oni koje je 


Sv. Timotej i Tito — 403 


on sam tako učio. A zaista su to bile svete veze kad kaže da se 
svoga duhovnog sina Timoteja sjeća bez prestanka u molitvi. 
Nije to bilo slađunjavo sjećanje zajednički proživljenih dana i 
događaja nego sigurno preporučivanje Bogu onoga koji će po- 
slije njegove skore smrti ostati da se bori za ideale vjere i sve- 
ćeničkog ređenja. Stoga ga iznova sprema na tegobe koje ga 
čekaju u davanju svjedočanstva za Krista i za njegovo evan- 
đelje. Ako i osjeća da bi katkad u njemu htio prevladati duh 
bojažljivosti, neka se uvijek iznova osloni na Božju snagu. Ta 
je pokretala i uzdržavala apostala, pa će pomagati i njegova 
ljubljenog učenika. Po svemu što znamo izgleda da je još jed- 
nom vidio Pavla, a nakon njegove mučeničke smrti otišao u 
Efez gdje je već prije po apostolovoj naredbi upravljao crk- 
venom zajednicom. Ondje je zaslužio krunu mučeništva, a kosti 
su mu kasnije prenesene u Carigrad. Na taj se način na obojici 
ispunile riječi starokršćanskog himna o krštenju: »Ako smo 
s njim umrli, s njim ćemo i živjeti; ako smo ustrajni, s njim 
ćemo i kraljevati« (2 Tim, 2, 11-12). Potvrđuje to i Crkva juče- 
rašnjim i današnjim danom. 

Dok je Timotej bio potomak židovske obitelji kao i Pavao, 
Tito potječe iz grčke poganske obitelji. Apostol ga naziva puno- 
pravnim sinom po zajedničkoj vjeri (1, 4) i stoga se drži da ga 
je na kršćanstvo obratio i krstio on sam. Tito je spadao u naj- 
uži krug Pavlovih učenika koji ga je ne samo pratio na raznim 
putovanjima nego je i od apostola bio poslan s povjerljivim 
zadaćama u razne kršćanske općine, poimence u Korint gdje 
je sredio vrlo teške prilike. Prolazeći preko Krete Pavao je Ti- 
ta ostavio na tom otoku da vjernicima upotpuni poznavanje 
evanđelja i da uspostavi crkvenu hijerarhiju po svim grado- 
vima otoka. Tamo mu je apostol uputio poslanicu oko god. 65, 
u isto vrijeme kada i prvu Timoteju. Iz 2 Tim 4, 10 doznajemo 
da je Tito putovao i u Dalmaciju, pa ako u našim krajevima 
nije misionario sam Pavao — u Rim 15, 19 piše da je bio do 
Ilirika — vrlo je vjerojatno da je amo barem njegov učenik 
sijao prvo sjeme evanđelja. Kao što su stanovnici grčkih oto- 
ka osnovali brojne naseobine po našoj obali i otocima tako je 
eto vjerojatno s njih k nama došlo i kršćanstvo, pa je danas 
prigoda da se i za to zahvalimo Bogu. Prema crkvenoj predaji 
Tito je čitav život proveo u djevičanstvu, a umro je naravnom 
smrću na Kreti u dubokoj starosti od 94 godine. Glava mu je 
čuvana u crkvi sv. Marka u Mlecima, odakle je pred par go- 
dina vraćena na Kretu uz veliku radost grčke Crkve. Zajedno 
s Timotejem Tito predstavlja prvu kariku u nepreglednom lan- 
cu koji veže apostole i biskupe, sasvim posebno zvanje i stanje 
dvanaestorice nasljedstvom biskupskog zbora do kraja svijeta. 

2. I: SVIJEĆNICA 
BLAGDAN PRIKAZANJA GOSPODINOVA 


Rimska je Crka naslijedila od jeruzalemske običaj da do- 
gađaje iz Isusova života svetkuje po mogućnosti prema nadnev- 
ku kad su se zbili. Tako se i danas slavi blagdan Gospodinova 
prikazanja u hramu točno četrdeset dana poslije Božića. Ovo 
je dakle još božićni blagdan, a opet po svom sadržaju, koji je 
još više naglašen novim nazivom, tvori i uvod u uskrsni cik- 
lus kad ćemo slaviti Isusovo žrtvovanje. Danas Gospodin sama 
sebe prikazuje u hramu koji je već vidio nebrojene žrtve, ali 
se one ni izdaleka ne mogu mjeriti s njegovom. Njegova je hva- 
lna i zahvalna, naknadna i prosna žrtva jedina Bogu ugodna. 
Na rukama svoje Majke i starca Šimuna prikazuje se žrtva 
koja će biti izvršena na Kalvariji i onda nama darovana za 
neprestano obnavljanje i blagovanje. Stoga je posve opravdan 
najstariji naziv za ovaj blagdan: hypap4nte-susret, jer se tom 
prigodom i vanjskim načinom po prvi put susreo Spasitelj sa 
svojom Crkvom, zastupanom po nekoliko odličnih osoba. Ophod 
s blagoslovljenim svijećama, uz pjevanje odgovarajućih pje- 
sama, treba da izrazi našu radost zbog Gospodnjeg dolaska i 
našeg susreta s njime. 

Čitanje smo današnje mise razmotrili već u danima prije 
i poslije Božića: prvo 23. XII, samo je onda bio naglašen svrše- 
tak, koji danas ni ne čitamo, jer se odnosi na Iliju kao sliku 
Isusova preteče, a danas nas posve zaokuplja proroštvo zad- 
njega starozavjetnog proroka o dolasku samog Gospodina u 
njegov hram. Drugi dio psalma 28. opijeva slavnog Kralja koji 
ulazi u svoju palaču, jer njega predstavlja kovčeg zavjetni koji 
se prenosio u novo podignuti šator na Sionu, za koju je prigo- 
du psalam i spjevan. Drugo je čitanje bilo i u srijedu 1. tjedna 
kroz godinu, a danas se ponavlja s naglaskom da je sam Bog 
došao na svijet u našem smrtnom tijelu, u svemu nama sličan 
osim u grijehu, jer se za naše grijehe treba žrtvovati. Njegovo 
današnje prikazanje traži i naše sudjelovanje koje nam je omo- 
gućeno misnom žrtvom, provedenom i nastavljanom u svakida- 
šnjem životu. Na to nas može sjećati danas blagoslovljena svi- 
jeća koju držimo u ruci kao i u najvažnijim prigodama našega 
povezivanja s Bogom. 

Današnje smo evanđelje imali 29. i 30. XII, kad nam je 
Crkva htjela u malo dana prikazati čitavo Isusovo djetinjstvo. 
Pravo je da se danas uzme i drugi dio perikope, koji je dan na 
slobodu ,jer nas on vodi već u Nazaret gdje je odrasla i pripra- 
vila se božanska žrtva. Koliko god još gledamo Isusa kao dijete, 
prema riječima starca Šimuna ono ima veliku zadaću pred so- 
bom. Isus se kao sunce pojavio na obzorju o Božiću, danas je 

obasjao hram da onda svojom naukom i pashom obasja čitav 
svijet. Šimun je »pri kraju svojih dana, ali njegov duh osjeća 
novo proljeće, nov početak koji je veći i od onoga kad je Bog 
stvorio nebo i zemlju« (Lippert). Svijećnica nije samo prošlost, 
ona svijetli i sada, a tako i sve dane do kraja svijeta. Pokolje- 
nje za pokoljenjem prima od Crkve u ruku svijeću vjere i sve- 
ga njezina blaga da je svatko neugašenu ponese kroz svoj život 
te da nastoji Božje svjetlo upaliti u svačijem srcu. 

Današnji je blagdan misijski isto kao i dan Bogojavljenja. 
Vrlo će ga malo shvatiti tko se danas prenosi duhom samo u 
jeruzalemski hram i bavi samo propisima Mojsijeva zakona. 
Ako je Isus slava Izraelova, on je isto tako i svjetlo svih na- 
roda jer je za sve i došao. U misnom predslovlju pjevamo Ocu: 
»Sin je tvoj, vječnošću tebi jednako, danas prikazan u hramu 
i od Duha objavljen kao slava Izraela i svjetlo neznabožaca«, 
Mislimo na to često i kod stola Božje riječi i kod stola Božje 
hrane, jer je jednu i drugu Otac nebeski odredio svoj svojoj 
djeci, dakle svim ljudima. 


22. II: Stolica sv. Petra apostola 


1. č. 1 Pet 5, 1-4: Starješina kao i oni, svjedok Kristovih muka. 
(str. 205) 


P. p. 22, 1-3a. 3b-4. 5. 6 (str. 486) 
P: Gospodin je pastir moj: ni u čem ja ne oskudijevam. 


U kojem smislu trebamo iskoristiti današnji blagdan naj- 
ljepše nas upućuje misna zborna molitva: »Ne dopusti, molimo, 
svemogući Bože, da ikakvi neredi uznemiruju nas koji smo 
utvrđeni na stijeni apostolskog svjedočanstva«. 


Crkvena predaja drži da je apostol Petar došao u Rim 
god. 42. i da je ondje umro raspet na križu god. 67. Uz njegov 
glavni blagdan, koji se zajedno s apostolom Pavlom svetkuje 
29. VI, znamo da se već sredinom 4. stoljeća slavio i ovaj pod 
nazivom: Natale Petri de cathedra, Odgovara izvanrednoj ulozi 
obaju apostola da osim dana njihova mučeništva rimska Crk- 
va posebnim blagdanom spominje i njihovo poslanje. Za apos- 
tola Pavla uzeto je njegovo obraćenje koje je posve promijenilo 
tok njegova života i koje je toliko značilo za širenje Kristova 
kraljevstva po svemu tada poznatom svijetu. Poznato je koliko 
je prvenstvo iPetrovo (RBT) istaknuto u evanđeljima, ali se rim- 
skoj Crkvi nije činilo važnim istaknuti posebnim blagdanom 
nijedan drugi događaj nego upravo dolazak prvaka apostola u 
Rim. Ako je protestantskom povjesničaru Gregoroviusu prije- 
nos središta kršćanstva iz Jeruzalema u Rim »najdublja tajna 
povijesti kršćanstva«, sasvim je razumljivo da je toj činjenici 

davala najveću važnost sama rimska Crkva. Može uloga Petro- 
vih nasljednika kroz razna povijesna razdoblja dolaziti do iz- 
ražaja na različit način, ali po Petrovu dolasku u Rim i po nje- 
govoj smrti u tom gradu Rim jest i ostat će središtem katoličke 
Crkve. Naglasio je to pred sto godina I vatikanski sabor, a isto 
tako na svoj način i II vat. sabor i sve što se poslije njega doga- 
đa u kršćanskom svijetu... 

Raspoloženje i duh II vat. sabora uplivali su valjda i na 
izbor današnjeg 1. čitanja. Dosada se na ovaj blagdan uzimao 
početak 1. Petrove poslanice koji je svojim uvodom djelovao 
nekako svečano, a sada je Crkva u toj poslanici potražila odlo- 
mak koji govori kakvi moraju biti svi crkveni pastiri. Iako je 
Petar svjestan da ostali presbiteri-starješine po Crkvama nisu 
kao on koji sebe sitiče kao svjedoka Kristovih muka i sudioni- 
ka slave (kod Isusova preobraženja), ipak se naziva jednosta- 
vno su-starješinom. Opominje ih, ali kao jedan od njih, brat- 
ski, neka Božjim stadom upravljaju prema Božjoj volji. U Crk- 
vi je kao u svakom društvu potrebna uprava i nadzor, samo 
ge to može izvršavati na razne načine. Dok su ljudi ljudi, uvijek 
će se a posebno u naše doba svako upravljanje i nadzor osje- 
ćati kao neku prisilu, što se nikada ne da posve izbjeći. No 
na starješinama je da taj jaram svima što više olakšaju. To je 
tako teško postići da su se u prvo doba valjda mnogi otimali i 
bježali od te službe pa apostol poziva da se toga prihvate — 
ako je to Božja volja — dragovoljno, čak is oduševljenjem. 
Kod toga ih ne smije voditi težnja za prljavim dobitkom niti 
želja za vladanjem. Najvažnije je da ono što drugima govore 1 
sami čine te tako budu uzorom svome stadu. Za sve te teške 
dužnosti Petar obećaje neuveli vijenac vječne slave što će im 
ga dati vrhovni pastir Krist kad se uskoro pojavi da mu svatko 
položi račun o svome upravljanju. \ 

Iz dva razloga danas na čitanje odgovaramo pjesmom o do- 
brom pastiru. Na kraju je čitanja spomenut Pastir pastira pa 
njemu pripada naše oduševljenje, njemu dolikuje naša pjesma. 
On će i sada doći među nasi poslije nego okrijepi naše duše na 
izvor-vodi svoje nauke povest će nas stolu svoje žrtve gdje 
nam je pripravio svoje tijelo za hranu. A drugi razlog: i pastiri 
i obični vjernici trebaju biti uvjereni da su svi službenici u Bo- 
žjoj Crkvi nedostojni i nesavršeni namjesnici jedinoga Pastira 
naših duša. Prve će to uvjerenje držati u trajnoj poniznosti, to 
većoj što im je povjerena veća služba, a drugima to može biti 
na utjehu ako moraju što trpjeti od bilo kojeg Božjeg namjes- 
nika. Kao takve smo najprije držali svoje roditelje, a tko nije 
i ođ njih primio neugodnosti za koje im je tek kasnije bio za- 
'hvalan? 

Ev. Mt 16, 13-19: Ti si Petar, tebi ću dati ključeve kraljevstva 
nebeskog. (str. 15) 


Petar je donio u Rim i svojim je nasljednicima na biskup- 
skoj stolici u Rimu ostavio samo njemu svojstvenu povlasticu 
koju je primio od Krista. Stoga se danas morao uzeti ovaj evan: 
đeoski odlomak s kojim katolička Crkva stoji i pada. Istina, Go- 
spodin tom prigodom još nije Petru izručio vrhovnu vlast u 
svojoj Crkvi — to je učinio poslije svojeg uskrsnuća i nepo- 
sredno prije svojeg uzašašća na nebo (Iv 21, 15-17) — nego je 
to samo navijestio. A to je upravo značajno da je dva svoja 
najveća amaneta Crkvi Isus najprije obećao i zatim u svoje 
vrijeme dao: presvetu euharistiju kao životno počelo Crkve 
(Iv 6) i svoga namjesnika na zemlji. Čitav odlomak treba uzeti 
u duhu vjere, onda ga je lako prihvatiti kao jednu od temelj- 
nih vjerskih istina i u životu se nje držati. Petar je tom prigo- 
dom ispovijedio vjeru da je Isus dugo očekivani Mesija i pravi 
Sin Božji, a i Gospodin je istaknuo da Petru ta spoznaja nije 
došla po ljudskim sposobnostima nego po Ocu nebeskom. Kao 
što je velikom obećanju prethodila Petrova vjera, svečano od 
Krista potvrđena, tako je i vjera Crkve shvatila i uvijek će 
shvaćati sav zamašaj toga događaja kod Cezareje Filipove. 

Petar i poslije tog ostaje čovjek sa svim svojim slabostima 
— koje je pokazao neposredno nakon tog dana (Mt 16, 22-23) 
i naročito kad je zatajio svog Učitelja — ali ostaje i nosilac 
obećane mu i kasnije udijeljene povlastice. I Petrovi nasljednici 
ostaju ljudi i unatoč tome jesu, kao i on, Kristovi namjesnici. 
Na taj način božansko-ljudski elemenat u utjelovljenom Bož- 
jem Sinu dolazi do izražaja i u Crkvi te u svemu što Crkvu čini 
Božjim narodom, a što se naročito vidi u sakramentima i u hi- 
jerarhiji. Uz obiteljsku i općedruštvenu vlast, koje su također 
od Boga, svetu Božju zajednicu na putu spasenja predvodi i 
vodi od Boga postavljena vlast na čelu s onim kojega je učite- 
ljica Crkve Katarina nazivala slatkim Kristom na zemlji. Pet- 
rovoj je stolici naš narod kao malo drugih naroda ostao vjeran 
kroz toliko stoljeća i uz najraznovrsnije i velike poteškoće, pa 
neka Bog dade istu milost svakome od nas do smrti! 

